
Aurel Vlad a absolvit, în 1984, Institutul de 
Arte Plastice „Nicolae Grigorescu” din 
București, secția Sculptură, clasa Prof. Geta 
Caragiu Gheorghiţă și Prof. Marin Iliescu. 

Din 1990, predă la catedra Sculptură a 
Universităţii Naţionale de Arte unde, din 2005, 
este conferențiar universitar doctor la 
Facultatea de Arte Plastice a Universității 
Naţionale de Arte din București, al cărei decan 
este în perioada 2008-2012. 

In aprilie 2005 obţine, în cadrul aceleiași 
Universităţi, titlul de doctor în arte vizuale, cu 
teza: Gestul în sculptură între expresie și 
simbol. 

Este membru al Uniunii Artiștilor Plastici 
din România din 1990 și are o bogată activi- 
tate artistică, încununată cu premii și distincții. 

PREMII: 

2015 — Premiul „Constantin Brâncuși” al 
M.L.N.R. și al Academiei Române și 
Premiul pentru Excelenţă în Artă al Uniunii 
Artiștilor Plastici 

2011 — Diploma de Excelenţă și Premiul 
Centrului de Cultură „George Apostu” din 
Bacău, România 

2009 — Marele Premiu „Constantin 
Brâncuși”, Bienala de Pictură, Sculptură și 
Grafică desfașurată la Arad, România 
2003 — Premiul III, Simpozionul 
Internaţional de Sculptură, Fuente 
Palmera, Córdoba, Spania 

m 2002 — Premiul „lon Andreescu” pentru 
Sculptură al Academiei Române din 
București 

2000 — Ordinul Naţional „Pentru Merit” în 
grad de Comandor 

1998 — Marele Premiu la Salonul 
Municipal București, România 

1990 — Premiul pentru Sculptură al Uniunii 
Artiștilor Plastici din România 

1986 — i se acordă Bursa „Dimitrie 
Paciurea”. 


Participă constant, încă din 1983, la 
expoziții de grup, bienale, simpozioane și 
saloane de sculptură din țară: București, 
Sibiu, Arad, Cluj-Napoca, Baia-Mare, 
Timișoara, lași, Galaţi, Focșani, Medgidia, 
Tulcea, Târgu Jiu și din străinătate: Italia 
(Veneţia, Roma, Grottaglia, Ravenna), 
Germania (Berlin, Stuttgart, Bonn, Aachen, 
Leipzig, Hanovra, München, Regensburg, 
Beratzhausen), Olanda (Amsterdam), Marea 
Britanie (Londra), Franţa (Nisa), Belgia 
(Louviere), Ungaria (Budapesta), Spania 
(Sevilla),Bulgaria (Ruse, Gabrovo), URSS 
(Moscova), Turcia (Ankara), Japonia (Osaka). 


EXPOZIȚII PERSONALE: 

2019: Hai, Mergi — Centrul Cultural 
Palatele Brâncovenești de la Porţile 
Bucureștiului, Mogoșoaia 

2016: Dezrădăcinari — Institutul Cultural 
Român, Veneţia 

2014: Când doi au devenit unul, 
Zehenstadel, Beratzhausen, Germania 
și (Ne)Liniștea — Galeria Simeza, 
București 

2013: Frica, Galeria Uj Kriterion, 
Miercurea Ciuc 

m 2011: (Ne)Liniștea unei lumi — Muzeul de 
Artă, Timișoara 

2010: Personajul din atelier, Centrul de 
Cultură „George Apostu”, Bacău; Gest și 
adevăr în sculptură — Centrul Cultural 
Palatele Brâncovenești de la Porţile 
Bucureștiului, Mogoșoaia și Galeria 418, 
București 

2008-2009: Sculptură — Sala Terrena, 
Klosterneuburg, Austria 

2008: G5 Kultur am Gărtnerplatz — 
München, Germania 


2007: Faţă în față — Sehenstadel, Hemau, 
Germania și Doi — Galeria Simeza, 
București 

2006: Arta la reședință, Reședința 
Ambasadorului Germaniei, București 
2005: Laboratorul gestului — Galeria 
Simeza, București 

2002: Intre periculos și blând — Galeria 
delnteresse, București 

2001: Pseudosanctuar — Primăria orașului 
Gütersloh, Germania 

1997-1998: — Pseudosanctuar pentru TV — 
Sala Krețulescu, Muzeul Naţional de Artă 
al României, București 

1997: Grup — Galeria Catacomba, 
București 

1993: Ograda mistică — Galeria 
Catacomba, București 

m 1990: Sculptură — Galeria Orizont, 
București. 


LUCRĂRI DE ARTĂ MONUMENTALĂ: 
2004: Ingerul meu, bronz, Plazza 
România, București 

2002: Joaca cu Îngerul, bronz, Concordia 
— Orașul Copiilor, Ploiești-Vest și Coloana 
Mariei, piatră, Beratzhausen, Germania 
2001: Izvorul vieţii, piatră, Beratzhausen, 
Germania 

2000: lisus cu vița de vie, bronz, Aricești, 
Prahova 

1999: Cortegiul Sacrificaților, bronz, 
Memorialul Sighet, Sighetul Marmaţiei 
1998: Zidul roșu, metal, Câmpulung 
Muscel. 


Lucrările prezentate în numărul de faţă al 
revistei fac parte din expoziția „Hai, mergi!” 
care a avut loc în luna martie 2019, la Centrul 
Cultural Palatele Brâncovenești de la Porţile 
Bucureștiului, Mogoșoaia. Mulţumim pe 
această cale sculptorului Aurel Vlad care a 
avut amabilitatea de a ni le pune la dispoziţie. 
Credit foto peniru reproducerea lucrărilor: 
Remus Andrei lon. 


MEMORIA 
pi 


SUMAR 


COSMIN BUDEANCĂ 
„Memoria“ merge mai departe, p. 6 


IN MEMORIAM MICAELA GHIȚESCU, p. 8 
PIA DUMITRU-DANIELOPOLU 

Micaela Ghitescu, o luptătoare, p. 14 
FERNANDO TELES FAZENDEIRO 
Ambasadorul Portugaliei la București 

„Un loc gol în relaţiile culturale luso-române”, p. 19 
CORINA BACH 

Micaela Ghiţescu, văzută de mine, p. 20 
NICOLAE CONSTANTINESCU 

Cuvinte pentru ultimul drum, p. 22 

LUANA SĂVESCU 

„Mai avea lucruri de spus și de făcut”, p. 24 
OCTAV BJOZA 

La moartea unei doamne, p. 24 

MIRCEA CARP, CARMEN GRIGORAȘ 

Cu multă durere!, p. 25 

ANA BLANDIANA 

Fără Micaela, lumea va fi mai mică, p. 26 
ANDREI DIMITRIU 

Elita irepetabilă, p. 27 

DANIELA ȚĂRANU 

Micaela Ghiţescu, un model etic, p. 29 
DOINA CERNICA 

Micaela Ghitescu și lunga sa zi cu portugheza 
și cu Portugalia, p. 30 

IRINA-MARGARETA NISTOR 

Un privilegiu nemaipomenit. 

Memoria unei întâlniri aparte, p. 36 
MARILENA ROTARU 

Oameni lumină din vremuri întunecate, p. 38 
MARINA DUMITRESCU 

Opera unei vieți, p. 40 


ION-ANDREI GHERASIM 

Un exemplu de verticalitate și demnitate, p. 42 
ILIE POPA 

Un exemplu remarcabil de luptătoare 
anticomunistă, p. 44 

DOINA JELA 

„Și deodată, știrea s-a răspândit ca fulgerul: 
A murit Stalin! Atunci s-a fluierat 

Odă Bucuriei...”, p. 48 

RUXANDRA CESEREANU 

Doamna Ghiţescu, p. 52 

IOANA PÂRVULESCU 

Decoratii pe o viață distrusă, p. 56 
SMARANDA VULTUR 

O luptătoare pe mai multe fronturi, p. 57 
VIOLETA POPESCU 

Omul care a readus istoria și memoria 

în rândul tinerilor, p. 59 

MARIA TOACĂ 

„În fata lui Eminescu avea mai multă putere să evoce 
anii de suferință și rezistență”, p. 62 
ILEANA MATEESCU 

Tânăra „Memoria” din nou în doliu, p. 65 
VIRGIL MIHAIU 

La despărțire, p. 76 

MIHAI ZAMFIR 

Eroismul discret, p. 78 

PETER SRAGHER 

Zâmbetul Micaelei Ghiţescu, p. 80 

EUGEN ISTODOR 

Acuzată de spionaj, de „crimă de înaltă trădare”, a fost 
de fapt o traducătoare seducătoare, p. 81 
Mesaje de condoleante, p. 83 


Plata abonamentelor și a eventualelor 


donaţii se poate face prin mandat poștal pentru 
Fundaţia Culturală Memoria, CUI: 888 6981, Cal. 
Victoriei 133, București, 010071, precum și prin con- 

turile Fundaţiei Culturale Memoria deschise la 
Banca Comercială Română (BCR), Sucursala sector 


1 București, Cal. Victoriei 155: 
RO20RNCB0072049693810001 — LEI 
RO63RNCB0072049693810003 - EURO 


www,revistamemoria.ro 
e-mail: revistamemoria gmail.com 


Revista Memoria este membră A.R.I.E.L. 
(Asociaţia Revistelor, Imprimeriilor și Editurilor Literare) 


Tiparul executat la S.C. LUMINA TIPO s.r.l. 


Nr. 3-4/2019, Preţ: 17 lei 
ISSN — 1220-6369 


4 MEMORIA 
| pi eee] 


FĂURITORII MARII UNIRI 
TEODOR IACOBESCU 
Jurnal de front (1887-1918), p. 89 


IOAN VLAD 
O încercare de definire și identificare (Il), p. 109 


ILIE POPA 
Făuritori ai Marii Uniri, martiri în închisorile 
comuniste (|), p. 118 


INTERVIU 

RĂZVAN GHEORGHE în dialog 

cu NICOLAE CIURICĂ 

Ultimul partizan anticomunist în viață despre luptele 
cu Securitatea din Munţii Banatului (11), p. 137 


DISTRUGEREA ELITELOR ÎN ANII 
COMUNISMULUI 

NICOLAE M. CONSTANTINESCU 

Distrugerea elitelor în România primelor decenii 
ale dictaturii comuniste, p.153 


MARCELA NIȚĂ 
Sfârşitul neconsemnat oficial nicăieri al 
comandorului Aviator loan Dicescu, tatăl meu, p. 159 


MIHAIL MIHAILIDE 
Valeriu L. Bologa, în dosarele „Securităţii”, p. 162 


NICOLAE IUGA 
Filosoful Cezar Mititelu, așa cum l-am cunoscut, p. 188 


ISTORIA DE LÂNGĂ NOI 
FLORIN HALALAU în dialog cu FILIP IEPURE, 
veteran al războiului din Transnistria (1992), p. 201 


30 DE ANI DE LA EVENIMENTELE 

DIN DECEMBRIE 1989 

CRISTINA RAMONA VOINEA 

„Pe tata nu-l aduce nimeni înapoi niciodată...”, p. 215 


CORNELIA CHIȚIMIA (BOARĂ) 
Memoriu, p. 218 


VARIA 
ILEANA TOMA 
Alte Crăciunuri, p. 223 


EVA WEINBERGER ZEANA 
Who am 1? Cine sunt?, p. 226 


MEMORIA ÎN PREZENT 

ILEANA MATEESCU, 

Comemorarea foștilor detinuti politici la Drobeta 
Turnu Severin, p. 230 


Investigaţii arheologice în Caransebeș, 

jud. Caraș-Severin, p. 232 

A VI-a campanie de investigații arheologice 

la Periprava, jud. Tulcea, p. 235 

ION BARBU 

Mina Petrila a murit, trăiască Mina Sîrbu, p. 238 
Investigaţii arheologice în satul Poiu, 

comuna Bistra, jud. Alba, p. 240 

Mesajul Fundației Culturale „Memoria” pentru 
participanţii la al XXVI-lea Congres al AFDPR, p. 243 
A IV-a campanie de investigaţii arheologice 

la Târgu Ocna, jud. Bacău, p. 245 

Casa Elisabeta Rizea, p. 248 

Simpozionul International PERT'19, p. 250 


BIBLIOTECA MEMORIA 
IOAN BOLOVAN 
„Orașul Călan la Marea Unire”, p. 256 


ECATERINA IONESCU 
Revolta din comuna Răstoaca, județul Vrancea, 
din 12 ianuarie 1958, p. 258 


MICAELA GHIȚESCU 


Nicolae CONSTANTINESCU 
Director 
Consiliu consultativ 
ANA BLANDIANA, MIRCEA CARP, 
MIRCIA DUMITRESCU, 
ILIE POPA, DANA ȚĂRANU, 
ALEXANDRU ZUB 


COSMIN BUDEANCĂ 
redactor coordonator 


Oana ICHIM 
secretar general de redacţie 
Loredana MARTIN 
tehnoredactare computerizată 
Corina Gabriela DUMA 
design grafic / revizuire 2018 


Daniela NENCIULESCU 
consultant artistic 


MEMORIA 5 
pi n 


COSMIN BUDEANCĂ 


„Memoria” 
merge mai departe 


În urmă cu 30 de ani regimul comunist se prăbușea în 
România, iar după mai puţin de un an, în noiembrie 1990, 
apărea primul număr al revistei „Memoria — revista gândirii 
arestate”. După anii de totalitarism, de presă centralizată și 
cenzură, piața editorială cunoscuse o adevărată explozie. 
Dar majoritatea publicaţiilor care au apărut atunci s-au 
dovedit efemere, doar puține dintre ele mai existând astăzi. 
Revista „Memoria” este unul dintre proiectele care au 
supravieţuit. Și asta, poate, pentru că de la început a fost 
mai mult decât un proiect editorial. Fundamentul pe care a 
fost construită „Memoria” a fost unul foarte solid, scopul 
fiind acela de a transmite conștiința luptei pentru libertate 
de la generaţiile care au suferit în anii comunismului, către 
generaţiile viitoare. Pentru că în cei 45 de ani de regim 
comunist în România mii de oameni au fost uciși, zeci de 
mii au ajuns în închisori și lagăre, alte zeci de mii au fost 
deportați, milioane au avut de suferit în grade diferite. 

Dincolo de represiunea fizică îndreptată împotriva 
opozanților reali, potențiali sau imaginari, regimul comu- 
nist a luat măsuri și în zona culturală și a ideilor. Pentru a 
contracara efectele acestor demersuri concertate de crea- 
re a unui „om nou”, echipa care a iniţiat revista „Memoria” 
şi-a propus, printre altele, „să redea memoriei acestui 
neam funcţia ei normală, fiziologică. S-o facem să respire 
iar, cu forta ei firească, în singurul climat care îi priește, al 
necontrafacerii. Fiindcă multe ne pot minţi în viață, trecutul 
însă niciodată”, după cum preciza Banu Rădulescu în arti- 
colul care deschidea primul număr. 

Tot el mai afirma și că: „...azi, oamenii de pretutindeni 
își caută cu febrilitate drepturile la o viață mai luminoasă, 

Cosmin Budeancă, 

născut în 1975 

Expert în cadrul Institutului de 
Investigare a Crimelor 
Comunismului și Memoria 
Exilului Românesc. 
Coordonator de doctorat, 
Facultatea de Istorie, 
Universitatea din București. 
Abilitare în istorie la 
Universitatea București (2019), 
doctor în istorie la 
Universitatea „Babeș-Bolyai”, 
Cluj-Napoca (2008), studii 
aprofundate în istorie orală la 
Universitatea „Babeș-Bolyai”, 
Cluj-Napoca (1998). 

A coordonat sau a fost mem- 
bru în echipa mai multor 
proiecte de cercetare privind 
comunismul românesc. 

A publicat (ca autor, coautor, 
editor sau coeditor) volume și 
studii la edituri și în reviste de 
prestigiu din țară și străinătate. 


care nu poate începe decât cu libertatea. 
Or, în cadrul acestei libertăţi, pe prim plan 
stă libertatea gândirii, adică «gândirea 
nearestată». Atingerea acestui deziderat 
nu e posibilă însă fără un apel permanent 
la memorie. Ea e fundamentul pe care ne 
edificăm prezentul și ne prospectăm viito- 
rul. E sensul în care și noi ne-am propus 
să-i folosim cât mai cuprinzător valoroasa 
zestre.” 

Necesitatea unui astfel de proiect și 
viabilitatea lui s-a relevat în timp, prin 
numărul mare de articole semnate, de-a 
lungul anilor, de personalități din tară și 
străinătate, nume de seamă ale societăţii 
civile, foști deținuți politici, foști deportați și 
prizonieri de război, victime ale regimului 
comunist, cetățeni reprezentând diferite 
categorii socio-profesionale care au trăit în 
comunism ori tineri care s-au născut după 
1990. Totodată, mari artiști plastici sau 
tineri talentaţi au contribuit prin lucrările lor 
la ilustrarea și îmbogățirea revistei. 

Și din punct de vedere al arealului de 
distribuție revista s-a dovedit una de suc- 
ces, o parte din exemplare trecând gra- 
nitele tării și ajungând în cele mai îndepăr- 
tate colțuri ale lumii, pe unde locuiesc ro- 
mâni, unii fiind plecaţi în exil încă din anii 
comunismului. Și chiar dacă fizic sunt de- 
parte, cu sufletul ei au rămas acasă, în 
România. 

Intr-un adevărat spirit al libertății și to- 
leranței între coperţile revistei și-au găsit 
locul teme extrem de diverse, care au contri- 
buit la o mai bună înțelegere a totalitarismu- 
lui comunist și a importanței pe care liberta- 
tea o are în viața și evoluția fiecărui om. 

Inexorabila trecere a timpului afectează 
memoria umană, și tot ea și-a pus ampren- 
ta și asupra „Memoriei”. De-a lungul anilor 


echipa revistei a fost părăsită, pe rând, de 
o parte dintre cei care au creat-o și i-au 
asigurat supraviețuirea. In 1998 Banu 
Rădulescu, în 2010 lon Drescan, iar în 
2014 Gheorghe Derevencu, pentru a-i 
menționa doar pe câţiva dintre cei care au 
însemnat și au făcut atât de mult pentru 
acest proiect. 

De curând, doamna Micaela Ghitescu li 
s-a alăturat. Plecarea ei dintre noi 
reprezintă un alt moment de cumpănă în 
existența „Memoriei”, peste care ne expri- 
măm nădejdea că vom trece, avându-i ală- 
turi pe cititorii și colaboratorii fideli. Cu gân- 
dul la cei care nu mai sunt, dar mai ales la 
cei ce or să vină, vom duce mai departe 
ștafeta lăsată de înaintași și vom continua 
lupta lor pentru libertate, adevăr, dreptate 
și un viitor mai bun. La fel cum au făcut-o 
şi ei, vom face în continuare apel la memo- 
rie, iar Fundaţia Culturală „Memoria” și 
„Memoria — revista gândirii arestate” vor 
merge mai departe. 

Micaela Alexandra 


Ghiţescu 


(18 iulie 1931 — 13 mai 2019) 


m Părinți: Constantin Ghiţescu, medic; Maria- 
Eliza Papacostea, profesoară, casnică. 

m Studii: Școala germană (a IV-a cl. 
elementară + 3 clase de liceu), București 
(1940-1944); Liceul „Carmen Sylva”, 
București (1944-1947); Liceul nr. 10 
(„Gheorghe Lazăr”), București (1947- 
1948); Facultatea de Filologie a 
Universității București (1948-1952; 1955- 
1957). 

m Căsătorită (1972) cu prof. dr. Petre 
lonescu-Stoian, personalitate de vază din 
lumea medico-farmaceutică românească 
(decedat în 1985). 

m Arestată în cadrul „lotului francez” (relaţii 
cu postul de radio Paris pentru România și 
Ambasada Franţei), condamnată pentru 
„complicitate la delict de agitație publică” la 
4 ani, a efectuat 3 ani, amnistiată în urma 
Convenției de la Geneva privind drepturile 
omului. Locuri de detenție: Securitate 
(Uranus), Jilava, Mislea (1952-1955). 

m Debut editorial: Miguel Angel Asturias, 
Week-end în Guatemala, traducere în 
colaborare cu Paul Teodorescu, 1964. 

Între timp, datorită sprijinului iniţial al lui 

Mircea lonescu-Voicana și Dumitru (Mitică) 

Mazilu, începe să colaboreze la edituri; 

realizează dicționare, manuale și alte cărti 

didactice. 

m Țraducătoare tehnică, apoi documentaristă 
la Institutul pentru Controlul de stat al 
Medicamentului, București (1959-1971); 
redactor principal la Biblioteca Centrală 
Pedagogică (1971-1987). 

m Membră a Uniunii Scriitorilor din România 
din 1978. 

m Membru fondator al Fundaţiei Culturale 
„Memoria” (1991), membră în Comitetul 
Director (din 1997), președinte (din 2010). 

m Membră în colectivul redacțional al 
„Memoria — revista gândirii arestate” (din 
1997), redactor șef (din 2003). 

m Membru în Comitetul Director al Fitralit 
(Filiala București — Traduceri Literare a 
Uniunii Scriitorilor din România), filială pe 
care a condus-o între 2005 și 2009. 


Burse: 
m Specializare, Ministerul Culturii din Franța 
(1990). 
m Cercetare: Fundaţia Gulbenkian, 
Portugalia (1991), Institutul Camões, 
Portugalia (1999). 


Participare la congrese și reuniuni științifice 
(întotdeauna cu comunicări) pe teme politice: 
situația scriitorilor / femeilor în timpul dictaturii 
comuniste; viața în închisorile comuniste; cen- 
zura etc., prezentate la Paris, Lisabona, 
Thessaloniki, Santiago de Compostela, 
Amsterdam, Versailles, Neptun, Sighetu 
Marmaţiei. 

m delegată a Uniunii Scriitorilor la Congresul 
Federaţiei Internaţionale a Traducătorilor 
(Belgrad, 1990) 

m delegată a Centrului PEN Român la 
Congresul PEN Bulgar (Sofia, 1998) 

m congrese de lusitanistică și despre literatu- 
rile portugheză și braziliană (Portugalia, 
Franța, Germania, Anglia, Brazilia, SUA, 
Spania) 

m reuniunea UNESCO despre „Excluziune” 
(Paris, 1998) 


Cu soțul, prof. dr. Petre lonescu-Stoian 


m delegată a Uniunii Scriitorilor la 
„Săptămâna culturii române” (Lisabona, 
2004) 

m Colocviul „Lucian Blaga” de la Facultatea 
de Litere din Lisabona (2005) 

m Colocviul interdisciplinar despre proverbe, 
Algarve (noiembrie 2008) 

m Lansare „Gramatica limbii portugheze” la 


Institutul Cultural Român, Lisabona (2009). 


Colaborări la reviste culturale și literare: 
România Literară, Luceafărul, Secolul 20, 
Memoria - revista gândirii arestate, Magazin 
istoric (România); Journal de Letras, Artes e 
Idéias, Camões, Letras & Letras, Queirosiana, 


Veredas (Portugalia); Translittérature (Franta). 


A făcut parte din societăți și asociaţii: 
Uniunea Scriitorilor din România (din 1979), 
Asociaţia Foștilor Deținuți Politici din România 
(din 1990), Fundaţia Culturală „Memoria” (din 
1991); Association des Traducteurs Litteraires 
de France (din 1984); Sociedade de Lingua 
Portuguesa (din 1984); Associação 
Internacional de Lusitanistas (din 1993); 
Associação dos Amigos de Eça de Queiroz 
(din 1994); Centrul PEN Român (din 1995). 


Premii și distincții: 
Premiul de traducere al Asociaţiei 
Scriitorilor din București, pentru Rubén A., 
Turnul Familiei Barbela, 1984, 1986. 
Medalia „Premiu de traducere” — 
Sociedade de Lingua Portuguesa, 
Lisabona, 1986. 
Premiul de traducere al Asociaţiei 
Scriitorilor din București, pentru Erico 
Verissimo, Timpul și vântul, 1994, 1995. 
Premiul de traducere al Asociaţiei 
Scriitorilor din București, Erico Verissimo, 
Chantecler, 2001, 2002. 
Diplomă de merit — Instituto Camões 
(Portugalia) (1999). 
Ordinul „Rio Branco”, în grad de Ofiţer, 
Brazilia (1999). 
Ordinul „Cruzeiro de Su!” (Crucea Sudului) 
în grad de Ofițer, Brazilia (2000). 
„Primus inter pares” al Fundação de 
Incentiva à Cultura, (Brazilia), 2000. 
Două nominalizări la premiile Uniunii 
Scriitorilor (1997, 2002). 
Ordinul național Serviciul Credincios în 
grad de Cavaler, conferit de președintele 
României, Emil Constantinescu, pentru 
realizări artistice remarcabile și pentru pro- 
movarea culturii (1 decembrie 2000). 

Ordinul Infantelui Dom Enrique (Ordem do 
Infante D. Henrique) cu gradul de Mare 
Ofiţer, conferit de președintele Portugaliei, 
Anibal Cavaco Silva, pentru activitatea de 
promovare a culturii portugheze (2015). 
Diplomă în rang de excelență și Medalia 
Teiul de Aur (secţiunea Literatură) (ediţia a 
XII-a) acordat de Instituția Premiilor 
Eminescu, pentru Literatură, Arte Vizuale, 
Colecţii & Colectionari „Teiul de Aur” și 
„Teiul de Argint” ale Editurii GEEA, 
Botoșani (15 iunie 2015). 

Distincția „Crucea patriarhală”, cea mai 
înaltă distincție a Patriarhiei Române (7 
octombrie 2017). 

Premiul „Opera Omnia” din partea Fitralit 
(noiembrie 2018). 

Ordinul Naţional „Serviciul Credincios” în 
grad de Ofițer, conferit post-mortem de 
președintele României, Klaus lohannis, 
pentru îndelungata și rodnica activitate de 
traducător și scriitor, în semn de respect 
pentru suferințele și înalta ținută morală 
de-a lungul întregii sale vieti, în apărarea 
ideilor democratice (15 mai 2019). 


La 7 martie 2018 a fost inaugurat Fondul 
de carte „Micaela Ghiţescu” în cadrul 
Bibliotecii de Studii Latino-Americane din 
Cluj și a Centrului Cultural „Casa do 
Brasil”, ambele în cadrul Universităţii 
„Babeș Bolyai” din Cluj-Napoca. 


l. Traduceri din literatura portugheză 


Eça de Queiroz, Crima părintelui Amaro, 
Editura pentru Literatură Universală, 
București, 1968 

Fernando Namora, Casa vagabonzilor 
(conține și Minele din San Francisco), 
Univers, București, 1970 

Eça de Queiroz, Relicva, prefață, Univers, 
București, 1972 

Fernâo Mendes Pinto, Peregrinare, 
Univers, București, 1974, 1995 
Alexandre Herculano, Măscăriciul, Univers, 
București, 1976 

Eça de Queiroz, Familia Maia, Univers, 
București, 1978 

Almeida Garrett, Călătorie prin țara mea, 
Univers, București. 1979 

Dinis Machado, Ce spune Molero, Univers, 
București, 1981 

Eça de Queiroz, Vărul Bazilio, vol. |-ll, 
Minerva, București, 1983 

Ruben A., Turnul Familiei Barbela, 
Univers, București, 1984 

Urbano Tavares Rodrigues, Nesupușii 
(conține și Sfârşit de exil), Univers, 
București, 1987 

Américo Guerreiro de Sousa, Compoziţie 
la viitor/Cronos, Univers, București, 1988 
Ruben A., Singurătate în patru (conţine și 
Celălalt care eram eu și Crabul), Univers, 
București, 1990 

Camilo Castelo Branco, Unde este ferici- 
rea?, Minerva, București, 1991 

Camilo Castelo Branco, Un om de onoare, 
Minerva, București, 1991 

Urbano Tavares Rodrigues, Filipa în ziua 
aceea, Edinter, București, 1991 

Corăbii portugheze în căutarea lumilor noi, 
Univers, București, reeditare 1998, 2000 
Bernardo G. de Brito, Istoria tragico- 
maritimă, vol. |-Il, Editura Enciclopedică, 
București, 1993 

Fernando Pessoa, Bancherul anarhist, Est 
— Samuel Tastet Editeur, București, 1995 
A.H. de Oliveira Marques, Istoria 
Portugaliei, Editura Enciclopedică, 
București, 1996 

Urbano Tavares Rodrigues, Valul de 
căldură (conține și Deriva), Univers, 
București, 1997 

Jose Augusto Seabra, Conspirația zăpezii/ 
Conspiração da Neve, ediţie bilingvă, 
Cartea Românească, București, 1999 
Omul fântânilor și alte povestiri 
portugheze, Editura Universal Dalsi, 
București, 1999 

Fernando Pessoa, Terapia eliberării, 
Editura Științifică, București, 2000 


António Lobo Antunes, Manualul inchizito- 
rilor, Univers, București, 2000 

Adolfo Casais Monteiro, Europa, ediție 
bilingvă, Ambasada Portugaliei în 
România, București, 2000 

António Lobo Antunes, Cuvânt către croco- 
dili, Humanitas, București, 2004 

António Lobo Antunes, Manualul inchizito- 
rilor, Humanitas, București, 2005 

António Lobo Antunes, Bună seara lucruri- 
lor de pe-aici, Humanitas, București, 2006 
Dinis Machado, Ce spune Molero, 
Humanitas, București, 2007 

Rui Zink, Cititorul din peșteră, Humanitas, 
București, 2008, 2012, 2013 

Gonçalo M. Tavares, Ierusalim, 
Humanitas, București, 2008 

António Lobo Antunes, Ordinea naturală a 
lucrurilor, Humanitas, București, 2009 

Rui Zink, Așteptarea, Humanitas, 
București, 2010 

António Lobo Antunes, Arhipelagul insom- 
niei, Humanitas, București, 2011 

Rui Zink, Destinația turistică Humanitas, 
București, 2011 

Fernando Pessoa, Ultimatum și alte mani- 
feste, Humanitas, București, 2012 
Fernando Pessoa, Cronica vieţii care 
trece, Humanitas, București, 2014 

Rui Zink, Instalarea fricii, Humanitas, 
București, 2015 


II. Traduceri din literatura braziliană 


Erico Verissimo, Incident la Antares, 
Univers, București, 1975, Polirom, 
București, 2002 

Erico Verissimo, Domnul ambasador, 
Univers, București, 1981, Polirom, 
București, 2005 

José Sarney, Apele de miazănoapte, 
Univers, București, 1986 

Antônio Olinto, Copacabana, Univers, 
București, 1993 

Erico Verissimo, Ana Terra, Minerva, 
București, 1993 


Erico Verissimo, Un anume căpitan 
Rodrigo, Minerva, București, 1993 
Antônio Olinto, Mobilele dansatoarei, (în 
ediție plurilingvă), Nórdica Ltd., Rio de 
Janeiro, 1994 

Antônio Olinto, Timpul paiațelor, Univers, 
București, 1994 

Erico Verissimo, Teiniaguă — Frumoasa 
Luzia, Minerva, București, 1994 

Erico Verissimo, Războiul, Minerva, 
București, 1994 

Paulo Coelho, Alchimistul, Nemira, 
București, 1955, 1998; dramatizat 2002 
(Teatrul Odeon) 

Antônio Olinto, Scurtă istorie a literaturii 
braziliene, ALLFA, București, 1997 

José Sarney, Stăpânul mării, Editura 
Fundaţiei Culturale Române, 

București, 1997 

Neida Lucia Moraes, Mucegaiul de pe 
pâine, Univers, București, 1998 

Luciano Maia, Jaguaribe. Memoria apelor, 
în ediție bilingvă, Movimento, 

Porto Alegre, 1999 

Hernâni Donato, Scurtă istorie a Braziliei, 
Univers, București, 2000 

Erico Verissimo, Roza vânturilor, Minerva, 
București, 2000 

Erico Verissimo, Chantecler, Minerva, 
București, 2001 

Erico Verissimo, Umbra îngerului, Minerva, 
București, 2001 

Jose Mauro de Vasconcelos, Lăstarul meu 
de portocal, Humanitas, București, 2004 
Luis Fernando Veríssimo, Clubul îngerilor, 
Curtea Veche, București, 2005 

Luis Fernando Verissimo, Borges și 
urangutanii eterni, Curtea Veche, 
București, 2005 

Paulo Coelho, Aleph, Humanitas, 
București, 2011, 2015, 2016 

Paulo Coelho, Manuscrisul găsit la Accra, 
Humanitas, București, 2012, 2014 

Paulo Coelho, Adulter, Humanitas, 
București, 2014 

III. Traduceri din literatura galiciană 
m Ursula Heinze, Vinovată de asasinat, 
Univers, București, 1998 


IV. Traduceri din literatura franceză 

m Pierre-Dominique Gaisseau, Shangrila, 
vale pierdută în preistorie, Editura 
Științifică, București, 1966 

m Jean-Noël Schifano, Dansând ei ard în 
văpaie, în colaborare cu Florin Murgescu, 
Edinter, București, 1990 

m Julien Gracq, Un balcon în pădure, 
Edinter, București, 1991 

m Adriana Georgescu, La început a fost 
sfârșitul, Humanitas, București, 1992, 
1999, 2019 

m Julien Gracq, Frumosul tenebros, 
Retromond, București, 1994 

m Andre Barbault, Zodiacul, Humanitas, 
București, 1995, 1997, 2002 

m Albert Camus, Carnete, RAO, 
București, 2002 

m G. Plytoff, Științele oculte, Editura Victor 
Frunză, București, 2004 

m Marcel Fontaine, Jurnal de război. Misiune 
în România. Noiembrie 1916 — aprilie 
1918, Humanitas, București, 2016 


V. Traduceri din literatura engleză 

m Henry Fielding, Joseph Andrews, Editura 
pentru Literatură Universală, București, 
1966, Garamond, București, 1993, Alfa, 
lași, 2010 


VI. Traduceri din literatura canadiană 

(de limbă engleză) 

m Stephen Leacock, Povestiri umoristice, 
în colaborare cu Tudor Măinescu, Editura 
pentru Literatură Universală, 

București, 1965 


VII. Traduceri din literatura guatemaleză 

m Miguel Angel Asturias, Week-end în 
Guatemala, în colaborare cu Paul 
Teodorescu, Editura pentru Literatură 
Universală, București, 1964 

VIII. Traduceri din literatura română în 

limba portugheză 

m Lucian Blaga, Mirabila sămânță / A mila- 
grosa semente, (ediţie bilingvă), Minerva, 
București, 1981 

m George Bacovia, Plumb / Chumbo, (ediţie 
bilingvă), Minerva, București, 1983 

m Lucian Blaga, Nas Cortes da Saudade, 
Minerva, Coimbra, 1999 

m Micaela Ghiţescu, Pastores versus 
Marinheiros e... Mulheres, Lisboa, 2009 


IX. Lucrări teoretice ca instrumente de 

lucru pentru traducători 

m Dicţionar spaniol — român, Editura 
Științifică și Enciclopedică, București, 1976 

m Dictionar român — spaniol, Editura Științifică 
și Enciclopedică, București, 1976, Lucman, 
București, 1994, 2000, 2005 

m Dicţionar de proverbe spaniol — portughez — 
român, Editura Ştiinţifică și Enciclopedică, 
București, 1980 

m Mică gramatică portugheză, Editura 
Științifică și Enciclopedică, București, 1984 

m Novo Diccionărio de Provérbios (Português 
— Espanhol — Francês — Romeno), Escher, 
Lisboa, 1992, 1997 

m Diccionărio prático de substantivos e 
adjectivos com os regimes preposicionais, 
Fim de Seculo, Lisboa, 1992, 1997 

m Dicţionar spaniol — român / român — spaniol, 
Editura Științifică, București, 1994, 2000 

m Gramatica limbii portugheze, Editura 
Niculescu, București, 1999, 2009 

m Dictionar spaniol — român / român — spaniol 
pentru uz școlar, Lucman, 
București, 2002, 2005 

m Susana Chiabrando et al., Spaniola pentru 
începători, traducere din spaniolă, 
Niculescu, București, 2004, 2007 


Numeroase traduceri în reviste. 
Traduceri în cărti: Darie Novăceanu, Efectul 
oglinzii, Cartea Românească, București, 1983 


Addenda 


Ascendenţa Micaelei Ghiţescu pe linie 
maternă este în întregime aromânească. Pro- 
vine, prin mama ei, Eliza Ghiţescu, născută Pa- 
pacostea, dintr-o distinsă familie de intelectuali 
aromâni, Gușu Papacostea-Goga, din Veria și 
Teofania (Fanca) Papacostea, născută Tonu, 
din Muloviște. Ambii bunici ai Micaelei, institu- 
tori formați în secolul XIX în tară, prin grija sta- 
tului român, au fost luptători hotărâți pentru 
răspândirea învățământului românesc, a con- 
științei naționale între aromâni, formând nume- 
roase viitoare personalități. 

In cele din urmă, din varii motive ce tineau de 
spiritul lor de dreptate, de rectitudinea morală 
întâlnită la multi din concetăţenii lor, s-au stabilit 
în tară, unde nu au mai profesat ca învățători. 
Dar au revărsat asupra copiilor lor: Alexandru, 
Cezar, Petre, Victor, Irina și Eliza toată știința 


lor, darul pedagogic cu care au fost înzestrați, 
principiile etice și morale recunoscute la multi 
dintre concetățenii lor asupra copiilor. Băieţii 
Papacostea, prin studii aprofundate, prin serio- 
zitatea lor au reprezentat cu cinste elita 
intelectuală aromânească în marea familie a 
intelectualității românești, participante și la viata 
politică a tării: Alexandru, reputat elenist, eco- 
nomist şi politolog apropiat al lui Alexandru 
Marghiloman, profesor universitar la Cernăuţi; 
Cezar, cunoscut elenist, profesor universitar la 
lași, traducător al lui Platon și, din păcate, a 
numai primelor 12 cântece din Odiseea; Petre 
Papacostea, avocat, director al Poștelor, cola- 
boratorul politic cel mai apropiat al Mareșalului 
Averescu, până la moartea acestuia; Victor 
Papacostea, istoric eminent, pornind de la cate- 
dra de liceu și ajungând profesor universitar, 
reputat specialist în istoria popoarelor balcani- 
ce, creator de școală în domeniu. Toti frații au 
participat activ, cu cinste și osârdie (plătind pen- 
tru devotamentul lor în perioada comunistă), la 
viața cetății, ca deputați și oameni politici. Cele 
două fete, licentiate, amândouă, au profesat și 
s-au ocupat intens, urmând exemplul matern, 
de familie, educându-și exemplar copiii, îndu- 
rând cu stoicism și fără a se plânge, cu demni- 
tate toate vicisitudinile aduse de comunism. 

Pe linie paternă provine dintr-un neam de 
dascăli și preoți dâmboviteni, dintr-o familie cu 
numeroși copii, ca și cei din familia Papacostea. 

Ca și aceștia, au ilustrat strălucit însușirile 
cele mai alese ale satului românesc, cinstea, 
munca serioasă și susținută, grija față de familie 
(doctorul Ghiţescu renumit chirurg, ajuns la 
poziția profesională înaltă numai prin munca 
susținută, seriozitate, responsabilitate fată de 
bolnavi). Dedicat total carierei medicale, nu și-a 
neglijat copiii, contribuind semnificativ la forma- 
rea lor ca oameni adevărați. 


Rodica Tanașoca 

PIA DUMITRU-DANIELOPOLU 


Micaela Ghitescu, 


o luptătoare 


Micaela Ghiţescu ne-a părăsit. Revista 
Memoria este orfană. 

Micaela a fost o luptătoare, avea o per- 
sonalitate puternică, o mare forță de mun- 
că, animată de o mare dragoste pentru cul- 
tură și pentru tară. 

Probabil că pentru a înțelege mai bine 
personalitatea ei puternică, ne ajută să 
știm și cine i-au fost înaintașii. 

Micaela Ghiţescu era prin mama ei, 
descendenta unei familii de intelectuali 
aromâni din munţii Pindului, ajunși în patria 
mamă în ultimii ani ai secolului 19. 

Bunicii ei, Gușu și Teofania Papacos- 
tea erau învățători, întemeietori de școli ro- 
mânești în Macedonia. Dragostea pentru 
carte și pentru tară le-au călăuzit întreaga 
viaţă. 

Atunci când avea 12 ani, Gușu Papa- 
costea fusese adus din Macedonia de 
către călugărul Averchie, alături de alţi 11 
copii, pentru a urma cursurile școlii Sf. 
Apostoli, la București. Călugărul Averchie, 
care fusese cu câţiva ani înainte la Bucu- 
rești, a simțit o puternică trezire a senti- 
mentului naţional și a decis să formeze 
tineri din regiunea Pindului, tineri care să 
răspândească limba română la sud de 
Dunăre, în Macedonia. A găsit ecou la oa- 
meni de vază din acea vreme, printre care 


LIN MEMORIA 
za 


D. Bolintineanu, V. A. Ureche, Cezar 
Bolliac, care l-au ajutat să creeze școala și 
internatul de la Sf. Apostoli. 

Atunci când cei 12 copii au ajuns în 
București, au fost prezentaţi însuși domni- 
torului Cuza. 

Gușu Papacostea povestește în me- 
moriile lui: „Cu cultura primită în această 
școală fără recreaţii și cu sufletul înălțat, 
mai ales de latinitate — astfel am plecat 
spre locurile de unde venisem, ca să du- 
cem și altora lumina românească. Comuna 
sortită mie a fost Moloviștea.” 

Intors în Macedonia, s-a însurat cu 
Teofania Tonu, care deși fusese educată în 
școli grecești pentru a preda greaca, a 
îmbrățișat cauza românească și a partici- 
pat la deschiderea unei școli românești de 
fete din Macedonia. 

Misiunea tinerilor soți Papacostea nu a 
fost ușoară într-o tară în care redeștep- 
tarea sentimentelor românești nu erau pri- 
vite cu ochi buni de către autoritățile gre- 
cești. Au întâmpinat multe dificultăţi, școa- 
la funcţionând chiar în clandestinitate, iar 
Gușu fiind chiar aruncat în închisoare în 
anumite perioade. 

In 1891 Gușu și Teofania Papacostea 
s-au decis să vină în România, unde lui 
Gușu i s-a dat un mic post de diriginte 


Dezvelirea bustului profesorului Victor Papacostea, 
11 mai 2018, București 


poștal în comuna Viziru, jud. Brăila. Deși 
au dus o viață grea și lipsită de mijloace 
materiale, fiii și fiicele lor au fost crescuți 
cu o grijă deosebită, reușind să-și facă stu- 
diile și carierele prin propriile lor strădanii. 

Tatăl Micaelei Ghiţescu era originar din 
comuna Potlogi, jud. Dâmboviţa, dintr-un 
neam de dascăli și preoți modești. In 
cartea ei de memorii Intre uitare și memo- 
rie, Micaela ne spune despre tatăl ei: „A 
crescut într-o atmosferă care cerea înăl- 
tarea prin carte și muncă, atmosferă care 
i-a stimulat pe toți copiii să urmeze cursuri 
superioare. Printr-o trudă neobosită, de zi 
cu zi, fără nici un fel de ajutor direct sau 
indirect, (tata) a ales drumul anevoios, dar 
sigur, al muncii cinstite, loiale, dobândind 


fiecare grad al ierarhiei medicale numai 
prin concurs”. Constantin Ghițescu avea 
să devină unul dintre cei mai eminenti 
chirurgi din generaţia sa. 

Deci atât dinspre mamă, cât și dinspre 
tată, înaintașii Micaelei Ghiţescu au fost 
niște fini intelectuali care și-au făcut un nu- 
me și și-au făcut loc în societate prin multă 
muncă și pasiune pentru domeniile lor. 

Cu acest model a pornit Micaela în 
viată și în ciuda încercărilor teribile prin 
care a trecut nu s-a lăsat învinsă. 

A avut o copilărie fericită alături de 
părinți și de fratele ei Andrei, copilărie rit- 
mată de lecturi, de studiul limbilor străine și 
de sărbătorile familiale care-i reuneau pe 
toți verișorii. 

Incă din liceu Micaela studia cu pasiu- 
ne literatura franceză, urmând în paralel cu 
cursurile Liceului „Carmen Sylva” unde era 
elevă, cursurile Liceului Francez de pe 
lângă Institutul Francez de lInalte Studii. 
Era pasionată de cursurile și de atmosfera 
liceului francez și grupul ei de prietene s-a 
apropiat mult de directorul liceului, profe- 
sorul Marcel Fontaine. 

Domnul Fontaine avea legături vechi 
cu România pentru că făcuse parte din mi- 
siunea generalului Berthelot în Primul Răz- 
boi Mondial, după care se însurase cu o 
româncă. Profesorul Fontaine a fost men- 
torul acestui grup de tinere liceence, cu 
care a avut o legătură puternică de idei și 
de sentimente. 

Liceul Francez s-a închis în 1948, oda- 
tă cu instaurarea comunismului. 

In 1949 Micaela a intrat la Facultatea 
de Filologie din București unde a studiat 
limba și literatura franceză, urmându-și 
pasiunea pentru cultura franceză. Deși 
profesorul Fontaine și soția sa au fost 

Nunta dnei și dlui Tanașoca (părinţii lui Nicolae Șerban Tanașoca) — 17 noiembrie 1940 
De la stânga la dreapta Micaela Ghiţescu, Andrei Ghiţescu, George A. Tanașoca, Cornelia, născută Badralexi, Rodica 
Papacostea, Cornelia (Motzu) Papacostea 


nevoiți să părăsească România, tinerele 
studente au păstrat legătura cu ei prin co- 
respondență. 

Această corespondență nevinovată 
între niște tinere studente și profesorul lor, 
a fost considerată de Securitate drept „spi- 
onaj în favoarea unei puteri străine” și 
tinerele fete au fost aruncate în închisoare 
în 1952. 

Micaela a fost condamnată la 4 ani, din 
care a executat numai 3 ani, beneficiind de 
o hotărâre a Convenţiei de la Geneva din 
1955 prin care au fost amnistiate pedepse- 
le sub 5 ani. 

In acești 3 ani de închisoare petrecuţi 
la Jilava şi apoi la Mislea, Micaela a fost 
supusă unor interogatorii grele, nopti de-a 
rândul. Și-a văzut murind de tuberculoză o 
bună prietenă, a căror oseminte nu au fost 
niciodată găsite de familia ei. 

Cât de grotesc este un regim care con- 
damnă pentru spionaj și aruncă în închi- 
soare niște tinere studente, pentru simpla 
vină de a fi purtat o corespondență nevino- 
vată cu profesorul lor? 

La ieșirea din închisoare, pe peronul Gă- 
rii de Nord, Micaela se aștepta să fie întâm- 
pinată de Andrei, fratele ei. A fost așteptată 
însă de o prietenă care a anunţat-o că tatăl 
și fratele ei au murit în lipsa ei. Și-a găsit 
mama singură, iar diferitele camere ale ca- 
sei ocupate de chiriași și de securiști. 

In timpul absenței ei mai mulți membri 
ai familiei Papacostea fuseseră arestati, fa- 
miliile lor date afară din case și din slujbe. 

Pentru a putea supraviețui împreună cu 
mama ei, Micaela trebuia să înceapă să 
lucreze, ceea ce era aproape imposibil 
pentru o persoană care tocmai ieșise dintr-o 
închisoare politică și care avea origine 


socială „nesănătoasă”. Cunoștea franceza, 
germana, engleza, dar concurența era 
enormă pentru aceste limbi, așa că pentru 
ea, cu „dosarul” ei, șansele de a supravie- 
tui grație lor erau minime. 

Micaela a avut îndrăzneaţa și curajoa- 
sa idee de a se orienta către o altă limbă 
latină, limbă pentru care nu existau în Ro- 
mânia specialiști: portugheza. 

In acea perioadă, nu existau în Ro- 
mânia nici dicționare, nici cărţi de gramati- 
că, pentru că, de altfel, portugheza nici nu 
se studia la facultate. Micaela „a pornit la 
drum” cu un singur manual sovietic de por- 
tugheză și cu niște cursuri care se tineau 
în condiţii foarte precare la Universitatea 
Populară. 

Portugheza urma să devină nu numai 
mijlocul ei de supraviețuire, dar și o ade- 
vărată vocație. 

In următoarele decenii urma să traducă 
capodopere ale literaturii portugheze și 
braziliene. Respectată și admirată în Por- 
tugalia pentru calitatea traducerilor ei dar 
şi pentru activitatea de promovare a culturii 
portugheze, președintele Portugaliei, Anibal 
Cavaco Silva i-a conferit în 2015 Ordinul 
Infantelui Dom Enrique cu gradul de Mare 
Ofițer. 

După Lovitura de Stat, numită „Revolu- 
ție” din 1989, Micaela Ghiţescu a fost foar- 
te interesată de actualitatea politică și a 
căutat chiar să se implice în societatea 
civilă. A fost alături de președintele Emil 
Constantinescu în perioada campaniei 
electorale, a participat la manifestații și a 
luptat alături de foștii deținuți politici pentru 
păstrarea memoriei suferințelor lor. 

După dispariția lui Banu Rădulescu, a 
continuat să fie alături de Fundaţia Cultu- 
rală Memoria. Timp de 16 de ani a fost 


Fotografie din 1942 


redactor-șef al revistei Memoria cu entu- 
ziasm și energie. 

Cele 107 numere din Memoria, revista 
gândirii arestate cuprind mărturiile vic- 
timelor regimului comunist și vor rămâne 
pentru totdeauna o pagină din istoria nea- 
mului românesc. 

Micaela Ghiţescu a făcut corectura 
finală a numărului 107 și l-a trimis la tipar 
chiar înainte de a fi internată la spital, unde 
s-a stins după câteva zile. 

Numai boala a reușit s-o învingă. 

Dorind a vă plăti meritele 
Scriitoarei și traducătoarei 
Micaela Ghiţescu 
în sem de apreciere pentru indelungata și rodnica activitate depusă în calitate de scriitor 


și traducător, în semn de respect pentru suferințele și înalta ținută morală de ctre a dat 
dovadă, de-a lungul întregii sale vieti, în apărarea ideilor democratice din țara noastră, 


Com fină 
post-mortem 
Ordinul National „Pepviciul Crodinoios” 
în grad de „ Ozon” 

FERNANDO TELES FAZENDEIRO 
Ambasadorul Portugaliei la București 


„Un loc gol în relaţiile 
culturale luso-române” 


Tomei conhecimento do falecimento da 
Doutora Micaela Ghiţescu notável personali- 
dade de mulher letras. A sua morte deixa um 
vazio nas relações culturais luso-romenas 
difícil de ser preenchido. 

Ao longo da sua vida, devido à sua per- 
sistência, contribuiu de forma fundamental 
para a divulgação de alguns dos mais desta- 
cados escritores portugueses na Roménia e 
de romenos em Portugal. Aliás, o reconheci- 
mento oficial desse grande trabalho ocorreu 
em 2015 com a condecoração de Grande 
Oficial da Ordem do Infante Dom Henrique 
por parte do Presidente da República Por- 
tuguesa Aníbal Cavaco Silva, durante a sua 
visita a Bucareste. Antes, já Ihe tinham atri- 
buídos prémios literários relevantes de insti- 
tuições portuguesas e brasileiras. 

A dimensão da figura da Doutora Mi- 
caela Ghițescu ultrapassou o campo das le- 
tras, pois devido ao seu percurso de vida 
tornou-se igualmente um admirável exemplo 
cívico de coragem e perseverança, supor- 
tando a perseguição do regime comunista 
romeno. Teve força e resistiu à prisão, e ao 
ostracismo e mesquinhez das instituições 
oficiais, que marcaram uma época felizmente 
já há muito ultrapassada na Roménia actual. 

A Doutora Micaela Ghiţescu ficará sem- 
pre na Memória das Relações entre Portugal 
e a Roménia. 


Am luat la cunoștință de trecerea în nefi- 
intă a Doamnei Micaela Ghițescu, o remar- 
cabilă personalitate din domeniul literar. 
Moartea sa lasă un loc gol în relațiile cultu- 
rale luso-române, greu de a fi ocupat. 

De-a lungul întregii sale vieți, datorită 
perseverenței sale, a contribuit de o formă 
fundamentală la popularizarea celor mai 
importanţi scriitori portughezi în România și 
a celor români în Portugalia. De fapt, re- 
cunoașterea oficială a acestei deosebite 
activități a avut loc în anul 2015 prin deco- 
rarea sa cu ordinul de Mare Ofițer al Ordi- 
nului Infante Dom Henrique de către Pre- 
şedintele Republicii Portugheze Aníbal Ca- 
vaco Silva, în timpul vizitei sale la București. 
Mai înainte, a primit diverse premii literare 
importante din partea instituţiilor portugheze 
și braziliene. 

Dimensiunea profilului Doamnei Micaela 
Ghițescu a depășit domeniul literar, astfel pe 
parcursul întregii sale vieti fiind un admirabil 
exemplu civic de curaj și perseverență, fiind 
persecutată de regimul comunist din Româ- 
nia. A avut forța să reziste închisorii și ostra- 
cizării din partea instituțiilor oficiale ce au 
marcat acea epocă, din fericire depășită în 
România de astăzi. 

Doamna Micaela Ghiţescu va rămâne 
pentru totdeauna în memoria relațiilor dintre 
Portugalia și România. 

CORINA BACH 


Micaela Ghiţescu, 


văzută de mine 


Cu Banu Rădulescu 


Sigur că o cunosc de foarte mult timp pe 
doamna Micaela Ghiţescu. O cunosc de pe 
vremea când mai trăia tata, Banu Rădulescu, 
de la a cărui dispariţie dintre noi s-au scurs 
deja peste 20 de ani. Dar cred că imaginea 
mea despre Micaela Ghiţescu a luat contur 
mult mai târziu, abia în anul 2017. Până 
atunci, o consideram o persoană „distantă” și 
foarte „corectă”, care, dintr-o politețe deose- 
bită, împarte amabilități tuturor. Eu mă consi- 
deram în ochii ei, doar „anexa” lui Banu Ră- 
dulescu, cu care a colaborat foarte intens în 
ultimii lui ani de viață. Eu fiind deja de multi 
ani plecată din țară, nu am avut un contact 
intensiv cu doamna Ghiţescu în aceea 
perioadă. 

Am fost foarte plăcut surprinsă când, în 
octombrie 2017, m-a sunat personal pe 
mobil, să mă invite la „Lansarea numărului 

100 al revistei Memoria”, care, a zis ea: „Va 
avea loc într-un cadru festiv, la Ateneul Ro- 
mân din București, ocazie cu care v-a avea 
loc şi un mic spectacol de teatru, organizat 
de lon Caramitru. Ar fi frumos, dacă tu, ca 
fiica lui Banu Rădulescu, ai putea fi prezentă 
ca reprezentanta lui, având în vedere că el, 
tatăl tău, este părintele acestei reviste.” M- 
am simțit foarte onorată de aceste cuvinte, 
deși eu, personal, nu am nici un merit, decât 
„onoarea” de a fi fiica lui Banu Rădulescu. La 
cuvintele Micaelei Ghiţescu, mi-am amintit 
că tata repeta foarte des: „revista Memoria 
este cel de-al doilea copil al meu...” 

Cu ocazia acestei vizite în România, în 
octombrie 2017, am avut plăcerea să o 
cunosc mai îndeaproape pe doamna Micaela 
Ghiţescu. 

Nu numai că ne-am văzut mai des, dar, 
lucru care mi-a facilitat o privire mai com- 
plexă asupra doamnei Ghiţescu, mi-a dăruit 
cartea scrisă de ea, a cărui titlu, Intre uitare 
și memorie, ne leagă și semantic... 

Citind-o, m-am simțit dintr-odată, foarte 
aproape de Micaela Ghițescu. Nu numai căl- 
dura sufletească cu care își prezintă viața și 
nu numai sensibilitatea deosebită cu care îi 
descrie pe cei dragi ei, dar mai ales, surpriza 
cu care am constatat că ne legau (chiar dacă 
în diferite decenii) multe „amintiri” comune. 


1991, în redacţia revistei Memoria, alături de lon Drescan 


Aşa de exemplu, contactul cu „școala 
germană” și cu limba germană, contactul cu 
mediul medical (ea, prin tatăl ei; eu, prin tata 
și abia apoi direct, prin studiul meu medical). 
Foarte surprinzător a fost pentru mine să 
constat că fratele Micaelei Ghiţescu, care era 
un renumit alpinist, este cel despre care 
ştiam de la un bun coleg de liceu, a cărui tată 
era și el alpinist (domnul Fomino), că a avut 
un accident pe când se „cățăra” prin munti și 
a murit foarte tânăr. 

După ce am terminat de citit cartea ei, 
mi-am dat seama cât „de aproape de sufletul 
meu” îmi este Micaela Ghiţescu. Și asta nu 
numai pentru că ea este cea care a vegheat 
asupra revistei Memoria după dispariţia lui 
tata. Ea a fost cea care nu a lăsat revista să 
„moară” după ce nu a mai fost tata. Bineîn- 
teles, nu ea singură, ci împreună cu tot cole- 
giul de redacţie, dar în timp, rândurile lor s- 
au subțiat... Din „generația lui Banu Rădu- 
lescu” nu a mai rămas nimeni... Cei care mai 
sunt, sunt mult mai tineri... 

Imi propusesem ca la următoarea vizită 
în România să o vizitez mai des și să încerc 


să recuperez „timpul pierdut” în a o cunoaște 
mai intens pe stimata doamnă Micaela 
Ghiţescu... 

Cu atât a fost dezamăgirea mai mare, 
când am aflat de stingerea ei din viață... Mi-a 
lăsat un gol al unei dorințe neîmplinite, do- 
rinta să cunosc mai îndeaproape un spirit 
deosebit de fin și de sensibil, cel al Micaelei 
Ghițescu... 

Micaela, ne lipsești... 


PS = » 


Micaela Ghiţescu, Gheorghe Derevencu, lon Drescan 

NICOLAE CONSTANTINESCU 
Cuvinte pentru ultimul drum 


Îndurerată asistentă, 

Ne-am adunat aici ca să o conducem pe 
ultimul drum pe Micaela Ghiţescu. Fiica lui 
Constantin Ghiţescu, chirurg strălucit al 
anilor '40-'60 din secolul trecut și om extrem 
de cultivat și a Mariei-Luiza, născută din 
marea familie a aromânilor Papacostea, cu 
merite deosebite pentru dezvoltarea culturii 
române, Micaela Ghiţescu și-a desăvârșit 
studiile elementare și liceale la Școala 
Evanghelică de Fete și la liceele „Carmen 
Sylva” și „Gheorghe Lazăr” din București. A 
fost obligată să termine Facultatea de 
Filologie în două reprize între 1949-1952 și 
1955-1957, fiindcă între 1952 și 1957 a fost 
arestată și condamnată pentru crimă de 
înaltă trădare comutată apoi în complicitate 
la delict de agitaţie publică. Marea ei vină 
fusese frecventarea Institutului Francez din 
București, pe când era elevă, și trimiterea 
unei scrisori fostului ei profesor de franceză 
Marcel Fontaine, expulzat din tară. Menţio- 
nez că prof. Marcel Fontaine făcuse parte 
din Misiunea Militară Franceză a generalului 
Berthelot, care ajutase armata română să se 
reorganizeze în a doua parte a Primului 
Război Mondial. 

Ce aș putea comenta: o fată frumoasă, 
care va dormi în același pat cu şoarecii, un 
tată încă tânăr, chirurg consacrat și bărbat 
impozant, care se prăvălește plângând în 
hohote atunci când fiica lui a fost arestată, un 
frate extrem de dotat, care moare suspect pe 

munte deși era un alpinist versat, toate aces- 
tea constituindu-se în adevărate pietre de 
hotar ale vieţii acestei doamne discrete și 
nobile, care a fost Micaela Ghiţescu. Modul 
inuman și ticălos cu care era tratat un deținut 
politic se vădește şi din lipsa oricărei in- 
formații, chiar esenţiale care să-i fie adusă la 
cunoștință. La ieșirea din închisoare, pe 
peronul Gării de Nord, află consternată des- 
pre decesul tatălui și fratelui ei. 

Și totuși, această ființă aparent firavă și 
cu o miopie avansată nu s-a lăsat îngenun- 
chiată. | se interzice să profeseze în Învăţă- 
mânt, și atunci, pentru a trăi, funcționează ca 
muncitor, apoi traducător tehnic și do- 
cumentarist la Institutul de Stat pentru 
Controlul Medicamentelor și Cercetări Far- 
maceutice, unde este remarcată de prof. 
Petre lonescu-Stoian directorul unității cu 
care se mărită și realizează un mariaj fericit 
până la moartea profesorului. Este încadrată 
ca redactor la Biblioteca Centrală Pedago- 
gică până la pensionare. Intre timp devine 
membră a Uniunii Scriitorilor, studiază sin- 
gură limbile spaniolă și portugheză, din care 
traduce începând cu anul 1964. Colaborează 
cu articole și traduceri la reviste din tară 
(România literară, Luceafărul, Secolul XX) și 
din străinătate (Jornal de Letras, Artes & 
ldeias, Letras & Letras, Nos, Revista de 
Lusofonia, Queirosiana — Portugalia, Trans- 
littérature — Paris). Are o intensă activitate de 
traducător din literaturile portugheză (Pinto, 


Garett, Herculano, de Queiros, de Sousa și 
mulți alții) și braziliană (Verissimo, Samey) 
dar și din literatura engleză (Fielding), fran- 
ceză (Gaisseau), canadiană (Leacock). Tra- 
duce în limba portugheză din poeziile lui 
Blaga și Bacovia, apoi este autoarea unor 
materiale de uz didactic pentru învățarea lim- 
bilor portugheză și spaniolă (dicționare, cărti 
de gramatică). Activitatea ei publicistică este 
răsplătită cu numeroase ordine și medalii 
dintre care mentionez Ordinul Naţional Ser- 
viciul Credincios în grad de Cavaler acordat 
de Președintele României și Ordinul Infante 
Don Henrique în grad de Mare Ofiţer înmâ- 
nat la București de Președintele Portugaliei. 

Începând din 2003 lucrează efectiv la 
revista Memoria, fiecare număr demonstrând 
grija ei pentru detaliu și dragostea pentru 
adevăr, pentru România, pentru tineretul tării 
noastre. A luptat din răsputeri pentru supra- 
viețuirea revistei, care a ajuns la al 107-lea 
număr, fără nici un fel de susţinere financiară 
din partea statului, deși România este singu- 
ra tară fost comunistă care are o revistă cu 
un asemenea titlu. 


În ultimii ani a scris volumul de memorii 
Între uitare și memorie în care descriindu-și 
viața, prezintă o întreagă epocă de frămân- 
tări, neajunsuri şi injustiţii, care nu trebuie 
uitate. Opusul iubirii nu este ura, opusul me- 
moriei nu este uitarea, opusul lor este indife- 
renta, citează ea apăsat în carte. Ultimele ei 
cuvinte din memorii au caracter prevestitor: 
„am ajuns la capătul călătoriei mele, o călă- 
torie lungă și grea, cu meandre și ocolișuri, 
dar și cu momente de bucurie, așa cum e 
viata. Și fără întoarcere. E numai dus.” 

Dispariția Micaelei Ghitescu va fi greu de 
înlocuit, dar promisiunea pe care o facem la 
căpătâiul ei este că nu vom lăsa revista 
Memoria să moară, că prin paginile ei vor 
continua să trăiască în inimile noastre și ale 
multor români, atât ea cât și directorul fonda- 
tor Banu Rădulescu. 

Dumnezeu să o odihnească, iar pe noi să 
ne întărească să ne putem tine de cuvânt. 

Adio scumpă și dragă prietenă, adio 
suflet nobil. 

15 mai 2019 

LUANA SĂVESCU 


„Mai avea lucruri de spus și de făcut” 


Am fost rugată să scriu ceva despre 
doamna Ghițescu. Despre omul Micaela 
Ghițescu. 

La început am refuzat. Nu am putut. 
Acum lucrurile s-au mai limpezit. Pot 
spune cu siguranță: Mie îmi lipsește! 

Mă obișnuisem să o aud cum răspun- 
dea la telefon: „Luana, tu ești?” „Da, tanti, 
ce faci?” „Sunt bine." 

Imi lipsesc și discuţiile lungi pe diverse 
subiecte, pe care le purtam cu ea: familie, 
politică. Toate de actualitate, despre 
prezent și viitor. 

Despre omul Micaela Ghiţescu pot să 
spun că ani de zile a fost o prezență dis- 
cretă în viața noastră. 


În familia mea s-a vorbit despre 
Micaela cu voce caldă și cu admiraţie 
nemărginită pentru realizările ei profesio- 
nale, despre puterea ei de a merge mai 
departe în ciuda tuturor evenimentelor 
triste din viaţa ei. 

Primele mele amintiri legate de Micaela 
(Ica, cum o alintam noi în familie) sunt ca 
un pachet frumos, legat cu fundă de sărbă- 
toare. In pachet este inclusă și tanti Eliza 
(mama Micaelei), o doamnă micuță de 
statură, slăbuță, o persoană fină, elegantă, 
politicoasă cu maniere impecabile. 

Când le-am cunoscut eu, nici Andrei 
fratele și nici tatăl Micaelei, doctorul 
Ghiţescu (unchiul Costică) nu mai erau. 


Ta EI a 


Cu loana Costa, Șerban Papacostea, Luana Săvescu, Petre Papacostea și Daniela Nenciulescu, aprilie 2016 

Cu mama și Andrei, 1944 


Eu, bunica mea (Elena Ghițescu) și 
bunicul meu, Nicolae Ghiţescu (fratele 
doctorului Ghiţescu) mergeam des „în vizi- 
tă” la Ica. De obicei eram întâmpinați de 
tanti Eliza, îmbrăcata și coafată impecabil. 

Cafeaua și dulceata servite în ceșcute 
și farfurioare micuțe și elegante făceau și 
ele parte din ritualul acestor întâlniri. Alte 
subiecte abordate nu mai fac parte din 
pachet, dar îmi aduc perfect aminte de du- 
rerea cu care lca și tanti Eliza aminteau 
mereu de Andrei și de unchiul Costică. De 
durerea despărțirii prea de timpuriu de 
aceștia. O frumoasă prietenie era între 
Micaela și părinții mei. Ei reprezentau 
acum ramura Ghiţeștilor. Era vorba și de 
respect reciproc. Tatăl meu era vărul 
Micaelei, iar mama era prietena ei bună. 

După moartea mamei mele (în 2013), a 
rămas doar tanti”. Un om de o modestie 
rară, de o noblețe rară, o persoană resem- 


Eliza și Constantin Ghiţescu, 1931 


nată și împăcată cu trecutul trist și tumul- 
tos. Am înțeles mai bine acest lucru cu 
ocazia lansării cărții ei, Intre uitare și me- 
morie. O carte blândă, molcomă, ca lumina 
soarelui în după-amiezile târzii de toamnă. 

In rest, în viata de toate zilele era o per- 
soană foarte activă și bine ancorată în 
prezent. Admiram la ea forța cu care abor- 
da problemele și demnitatea cu care 
suporta încercările de zi cu zi. A trecut 
mândră peste toate obstacolele pe care 
viața i le-a adus în ultima perioadă. A în- 
vins o boala cruntă cu calm și demnitate. 
Intotdeauna spunea: „O să fie bine! 

Acum nu mai este printre noi. Avea de 
finalizat o mulțime de proiecte minunate. 
Mai avea lucruri interesante de spus și de 
făcut. 

Mai mult ce pot să spun? Destinul nu 
poate fi înfrânt. 

OCTAV BJOZA 


La moartea 
unei doamne 


Provenind dintr-o familie de intelectuali 
de marcă, Micaela Ghiţescu a urmat licee 
și facultăți, fiind beneficiara unor dascăli de 
excepție, veniți din timpurile interbelice. 

La vârsta de doar 21 de ani, este acu- 
zată că are relaţii cu Statul Francez, inițial 
fiind bănuită de înaltă trădare. In final i se 
înscenează un proces politic, fiind con- 
damnată la 4 ani închisoare corecțională 
pentru delictul de „agitaţie publică”. A exe- 
cutat detenţia în cea mai cruntă perioadă 
din istoria temniţelor comuniste, adică în 
prima jumătate a celui de al șaselea dece- 
niu al secolului XX (perioada anilor '50), în 
temnita pentru femei de la Mislea, avându-l 
comandant pe criminalul Vișinescu. 

După eliberarea din temniţă, d-na Mi- 
caela Ghitescu își definitivează studiile uni- 
versitare, în specialitatea Litere și Filozo- 
fie, în paralel fiind o autodidactă desăvâr- 
șită, studiind mai multe limbi străine. 

Intrucât în acele vremi valoarea intelec- 
tuală nu conta, asemeni nouă, tuturor, a 
fost obligată ca mai mulţi ani de zile, să 
presteze munci necalificate. Abia târziu, 
după anii '70, încetul cu încetul, avea să 
pătrundă în lumea oamenilor de cultură. A 
publicat numeroase articole în presa de 
specialitate și traduceri în și din limbi 
străine, atât proză cât și poezie. 

Micaela Ghiţescu, Victoria Baltag și Octav Bjoza, 
la Gala Istoriei Contemporane, 2018 


Am cunoscut-o în mod cu totul întâm- 
plător, pe la mijlocul anilor '90, când, la 
Brașov, eram căutat de trei „fetițe” care o 
însoțeau: era vorba de fiicele lui Radu Gyr, 
Vasile Voiculescu și Mircea Vulcănescu. 
Aveam să o reîntâlnesc după mai bine de 
15 ani, în calitatea domniei sale de redac- 
tor-șef al revistei „Memoria”. Sub scutul 
unei blândeți și modestii ieșite din comun, 
se ascundea, de fapt, un om de o perseve- 
rentă, tenacitate și moralitate de excepție. 
S-a zbătut din răsputeri ca această revistă 
„Memoria” să nu moară și să aibă continu- 
itate. Nu puţine au fost momentele prin 
care Statul Român și-a demonstrat dis- 
prețul și a considerat inutilă apariţia unei 
astfel de reviste. Prin refuzul finanțării 
acesteia la nivelul nevoilor, a demonstrat 
că nu este interesat de cunoașterea ade- 
vărului despre istoria recentă a României. 

In numele foștilor deținuți politici și 
deportaţi, o asigurăm că nu vom precupetți 
nici un efort în continuitatea acestei 
reviste, precum și de faptul că-i vom purta 
veșnic o frumoasă amintire. 


12 august 2019 


MIRCEA CARP 
CARMEN GRIGORAȘ 


Cu multă durere! 


Vestea subită a încetării din viață a 
Micaelei Ghițescu m-a impresionat și în 
același timp m-a emotionat foarte puternic. 
Am fost prieteni și colaboratori la revista 
Memoria — revista gândirii arestate mai 
bine de 20 de ani, încă de când prietenul și 
colegul meu de la Mănăstirea Dealu, Banu 
Rădulescu m-a invitat să mă alătur Funda- 
tiei Culturale Memoria și revistei Memoria — 
revista gândirii arestate. 

Am apreciat la Micaela Ghitescu faptul 
ca a fost continuatoarea ideii bine trasate 
de fondatorul Memoriei: dezvăluirea a cât 
mai multe din ororile săvârșite în „anii de 
aur” ai comunismului. La Micaela Ghitescu 
m-a impresionat mult lupta și un patrio- 


i 


Lansare Memoria, nr. 96, Ateneul Român, 
26 octombrie 2016 


tism cu care s-a angajat până în ultima 
clipă. Ea a căzut la datorie, dar și cu datoria 
împlinită: numărul 107 al revistei Memoria 
era dat la tipar. 

De-a lungul anilor multi martori oculari 
ai perioadei comuniste au părăsit această 
lume, alţii mai tineri au venit în locul lor, cu 
informatii de la bunici și rude. Și astăzi încă 
mai există multe surse referitoare la urgia 
comunistă: un început de articol într-un 
geamantan vechi din pod, o scrisoare re- 
găsită, o fotografie — două de martori de 
atunci, experienţa dură a unui țăran bătrân 
din timpul colectivizării care se temea de 
brațul lung al Securităţii. Există deci, în 
continuare, informaţii, surse, mărturii care 
trebuie să apară mai departe în Memoria — 
revista gândirii arestate, ca să nu rămână 
doar amintirea acestei reviste. Aceasta va 
fi sarcina sacră a celor ce vor veni la cârma 
revistei. 

Toate acestea la un loc formează 
buchetul de flori pe care și l-ar fi dorit Mi- 
caela ca recunoaștere a dăruirii ei la efortul 
de a arăta adevărul asupra comunismului 
în România. 

Micaela Ghiţescu își are locul ei în rân- 
dul celor mai buni și bune, fii și fiice ale 
neamului românesc. 

Odihnească-se în pace! 

ANA BLANDIANA 


Fără Micaela, 


lumea va fi mai mică 


Există spirite care atunci când dispar 
lasă în urmă sentimentul că lumea se face 
mai mică nu doar în sensul că se reduce, 
ci și că își pierde din consistență. Trăim azi 
o asemenea clipă prin plecarea dintre noi a 
Micaelei Ghitescu, fost deținut politic, scrii- 
toare plină de sensibilitate și finețe, tra- 
ducătoare în română a unor capodopere 
ale literaturii universale, dar, în ultimele 
decenii, mai ales, redactor-șef al revistei 
Memoria, revistă care reprezintă o ade- 
vărată coloană de sprijin a reconstruirii 
memoriei noastre colective. 

Această revistă pe care — după dispa- 
ritia lui Banu Rădulescu - a reușit timp de 
două decenii să o scoată cu enorme efor- 


Cu Ana Blandiana. Sighetul Marmaţiei, 
Școala de vară, 2007 

turi, este o operă care se adaugă operei ei 
intelectuale și se înserează în egală mă- 
sură istoriei literare și istoriei propriu zise. 
Este darul pe care l-a făcut tuturor foștilor 
deținuți politici din România, colegii ei de 
detenţie, cărora le-a celebrat în mod 
exemplar memoria și nerenunțarea. 
Memorialul Victimelor Comunismului și 
Fundația Academia Civică, două instituții 
cărora le-a fost fără încetare colaboratoare 
și reper, își exprimă în acest deprimant 
moment admiraţia pentru viaţa și opera sa 
și recunoştinţa pentru solidaritatea con- 
stantă care ne-a legat. 
Dumnezeu să o odihnească 


și să o răsplătească! 15 mai 2019 


Cu Romulus Rusan. Sighetul Marmaţiei, 
Școala de vară, iulie 2000. Foto: DOD 


ANDREI DIMITRIU 


Elita irepetabilă 


Evocarea Micaelei Ghiţescu, nume care 
se alătură glorios listei adevăraţilor eroi ai 
României bolșevizate, îmi oferă prilejul să 
formulez câteva reflecții. 

Micaela Ghiţescu este modelul rarisim 
de om înțelept al cetăţii, adolescenta fru- 
moasă și modestă, curajoasă până la mar- 
tiriu, inteligentă și cu o cultură de mare rafi- 
nament, devotată până la sacrificiu pentru 
valorile morale și principiile democratice ale 
lumii libere, demnă și senină, o personali- 
tate deplină care a onorat România în vre- 
murile cele mai triste ale istoriei recente. 

Provenind dintr-o strălucită familie de in- 
telectuali cu remarcabile performanțe aca- 
demice, Micaela Ghiţescu a marcat sub- 
stantial lumea românească post-decem- 
bristă în efortul — sabotat de „structuri” — de 
a recupera memoria publică pentru ceea ce 
e glorios, unic, demn, curajos și cu adevărat 
patriotic: lupta anticomunistă curajoasă din 
primele decenii ale ocupaţiei sovietice. 

România a oferit astfel un caz singular 
de rezistență armată la scară naţională, 
împotriva regimului criminal comunist, spri- 
jinit de tancurile Moscovei. 

Atât cât a fost posibil — după noaptea 
comunistă — Micaela Ghiţescu, alături de 
alți supraviețuitori ai genocidului roșu, a 
contribuit devotat pentru a introduce pe 
agenda publică tema luptei și sacrificiilor 
luptătorilor anticomuniști ca terapie pentru o 


societate anesteziată și amnezică, căzută 
în toropeală, frică, cenușiu și compromisuri 
degradante. 

O listă lungă de femei luptătoare pentru 
ca istoria tării noastre în perioada postbe- 
lică să aibă pusee de demnitate, onoare și 
curaj, recunoscute planetar, care au dovedit 
vocaţia europeană și creștină a poporului 
român fără tarele balcanismelor subcultur- 
ale și oricum combătând curajos modelul 
asiatic retardant și violent adus de „elibera- 
torii” din Răsărit. 

Doar câteva nume de femei, pe care 
istoria tuturor timpurilor le impune imperativ 
să fie reținute în galeria eroilor naţionali: 
Arlette Coposu, Adriana Georgescu, Maria 
Plop, France Marcovici, Mara Lazăr, Annie 
Bentoiu, Niculina Mihalache, Mariana, cole- 
ga doamnei Ghițescu, Dorina Potârcă, Oa- 
na Orlea-Cantacuzino, Elisabeta Rizea, 
Elena Brătianu-Sturza, alte Marii, Elene, 
Sabine și alte mii și mii de victime uitate, 
care merită rugăciunea smerită a celor 
mulți, vinovați de paralizie morală și de cu- 
rajul în comă care dominau societatea 
amorfă și înfricoșată a perioadei. 

Nu toți ne naștem cu vocaţie pentru acte 
de eroism. De vină e gena, educaţia și 
mentalitatea tradițională. 

Dar exercițiul de admiraţie, prețuire și re- 
cunoştinţă tine de bunul simt elementar... 

Memoria — revista gândirii arestate, fon- 
dată de providențialul Dr. Banu Rădulescu, 
a continuat sub conducerea Doamnei Mi- 
caela Ghiţescu, cu același profesionalism și 
dăruire să arhiveze eroi, fapte și gânduri 
care au onorat istoria noastră recentă. Pos- 
teritatea trebuie doar să înțeleagă că au 
existat pagini autentice de curaj, demnitate, 
onoare și patriotism, care au înnobilat isto- 
ria poporului român. Și e necesar să le cu- 
noască, să le respecte și să le omagieze 
recunoscător. 

Când am propus acum câţiva ani lansa- 
rea revistei în incinta sacră și grandioasă a 
Ateneului Român, m-am gândit că doar 
eroii și victimele represiunilor comuniste 
meritau onoarea să fie omagiați într-un spa- 
tiu simbolic al unei Românii democrate și în 
spiritul valorilor creștin-europene. Am simțit 
că Doamna Micaela Ghiţescu s-a bucurat... 

Cum nu pot să uit evenimentul lansării 
nr. 100 al revistei în Sala Mare a Ateneului. 
O sală plină, personalităţi din lumea cultu- 
rală, din societatea civilă, Președintele Emil 
Constantinescu și lideri politici europenizați, 
universitari, tineri. Loja Regală și alte loji 


Lamsare Memoria, nr. 100, Ateneul Român, 4 octombrie 2017 

onorate de prezenta deținuților politici su- 
praviețuitori. O sală întreagă care, după 
momentul de reculegere în memoria „celor 
care nu mai sunt”, a aplaudat minute în șir, 
în picioare, eroii în viață prezenti la ceremo- 
nie... Nespus de impresionant și de înălță- 
tor... S-a lăcrimat... Rămâne pentru tot- 
deauna emoția copleșitoare care stăpânea 
sala... Era o dovadă că încă putem deveni 
normali, că axiologia lumii civilizate se 
poate întoarce pe malurile Dâmboviţei. 

Aş vrea să cred că, exaltat și impresio- 
nat de atmosfera momentului să nu fi for- 
mulat excesiv de optimist o dorință intimă... 

Rămâne imaginea unei Mari Doamne, 
distincția aristocrată, căldura conversațiilor, 
omul tonic și cordial, seninătatea și modes- 
tia elitei autentice... 

Important este ca memoria și modelul 
Doamnei să reușească să transmită ener- 
gia și să inspire soluţiile magice care să 
permită apariția revistei, în beneficiul unei 
bune întâlniri a poporului român cu propria 
lui istorie. 

Drăgăneasa, iulie 2019 


TREC ae 


foto: Corneliu Sarion 


DANIELA ȚĂRANU 


Micaela Ghiţescu, 
un model etic 


După decembrie 1989 modelele cultu- 
rale au fost depășite de modelele etice pe 
care destui dintre foștii deținuți politici au 
ajuns să le reprezinte, la nivel mentalitar, în 
România. Micaela Ghitescu a fost și este un 
astfel de model admirabil. Modelele etice 
au primit mai ales în postcomunism co- 
loratura unor cruciați ai vremurilor noastre: 
cruciați pământești, oameni din carne și 
oase, nu idoli, oameni cu care m-am simțit 
înrudită moral, fiindcă au încercat să con- 
struiască instituții și paradigme de recupe- 
rare a memoriei românilor. Așa am cunos- 
cut-o pe Micaela Ghițescu, prin construcția 
sa tenace de a continua munca lui Banu 
Rădulescu la revista Memoria. Exista în 
Micaela un sens etic de recuperare a me- 
moriei, pe care îl aveam în comun (eu, ca 
fiică a unui fost deținut politic, Nicolae 
Mărgineanu). Prin pasiunea pentru adevăr, 
Micaela Ghiţescu știa că România argotică 
și adesea suburbană din postcomunism 
putea fi salvată nu doar prin cultură, cât mai 
ales prin sensuri morale reinvestite și 
răspândite printre oamenii tineri. De aceea, 
Micaela a încurajat întotdeauna reportajele 
scrise de studenții și liceenii care vizitau 
Memorialul Victimelor Comunismului și al 
Rezistenței de la Sighet, publicându-le 
prompt, fiind interesată de toti cercetătorii 
tineri ori pe cale de afirmare, cu licente, di- 


Lisabona, 1999 


sertaţii ori teze de doctorat în lucru pe tema 
Gulagului românesc. Avea o dedicație 
aparte în sprijinirea acestor tineri, întrucât 
ea Însăși pătimise, aproape patru ani, în 
varii închisori, foarte tânără fiind, din „culpa” 
de a fi fost o franțuzoaică prin adoptie, 
adică o pasionată de cultura franceză. 

Nu ne-am întâlnit niciodată fată către 
față, doar am vorbit la telefon, dar ne-am 
înțeles întotdeauna sororal și comunional. li 
simt lipsa, mi-e dor de ea. Dumnezeu să o 
odihnească! 

DOINA CERNICA 


Micaela Ghitescu 


şi lunga sa zi cu portugheza 


și cu Portugalia 


Prietenia mea cu Micaela Ghiţescu s-a 
născut sub auspiciile dragostei noastre 
pentru limba portugheză și pentru Portu- 
galia. Printr-o întâmplare fericită, în vara 
anului 1978 am însoţit, ca translatoare și 
ziaristă, un ansamblu de dansatori și cân- 
tăreți la un festival de folclor din zona 
nordică, a orașului Porto. A fost o iubire la 
prima vedere, trăită în continuare cu lecturi 
ale unor cărți descoperite prin anticariate, 
ale traducerilor din beletristica lusitană din 
bibliotecile și librăriile de la noi, ale impre- 
siilor de călătorie publicate în presă și în 
volume. Și cu interesul statornic pentru 
limba portugheză, hrănit pe atunci doar de 
dicționare, gramatici, ghiduri de conversa- 
ție de peste hotare. De aceea, apariția Micii 
gramatici portugheze în 1984 a reprezentat 
un veritabil eveniment, cu atât mai mult cu 
cât autoarea, Micaela Ghiţescu, era un 
nume gravat deja în memorie de cărti 
căutate, de valoare, de răsunet, precum 
„Ce spune Molero” de Dinis Machado. 
Această gramatică mi-a devenit carte de 
căpătâi și mi-a alimentat visul unei reîntoar- 
ceri în Portugalia, mai depărtat cu fiecare 
anotimp care trecea într-o Românie tot mai 
zăvorâtă, tot mai izolată. 

Dar au venit anii '90, cu mii de speranțe 
și de proiecte, românii din lumea întreagă 
au început să se reîntâlnească, străini 

interesaţi de tara noastră ne-au trecut pra- 
gul, mulți conaţionali s-au așezat la cozi 
interminabile pentru vize pe pașaport, pen- 
tru nădejdea unor locuri de muncă mai bine 
plătite, suflete de călător și-au luat zborul 
spre noi orizonturi. Cam în perioada aceea, 
am citit un anunţ într-un ziar, care invita la 
o întâlnire, în București, pe cunoscătorii și 
iubitorii de portugheză, într-un elan carac- 
teristic acelor zile, pentru ca să se cunoas- 
Că, să se asocieze, să vadă ce pot face îm- 
preună pentru apropierea celor două tări, a 
celor două limbi de origine latină. Am călă- 
torit o noapte de la Suceava pentru a răs- 
punde acestei invitaţii. Și astfel, într-o dimi- 
neață de duminică, pe strada Cobălcescu, 
50, mi s-a deschis primitor o ușă, care în 
ani avea să mi se deschidă de nenumărate 
ori, și m-a întâmpinat surâzătoare o doam- 
nă înaltă și frumoasă. Mai tânără decât mă 
aşteptam să fie. Neschimbată peste aproa- 
pe două decenii, avea să li se pară un chip 
aproape ireal românilor veniţi la sediul 
Societăţii pentru Cultura Românească „Mi- 
hai Eminescu” din Cernăuţi ca să o cunoas- 
că pe Doamna „Memoriei. Revista gândirii 
arestate”, fost deținut politic, un om cu stu- 
dentia întreruptă de închisoare, care trecu- 
se nu numai prin privaţiunile, chinurile tem- 
nitei, ci și prin tragedia mortii tatălui și mor- 
tii fratelui în anii lipsirii sale de libertate, 


amândouă provocate, legate de detenția 
sa. Dar atunci, când ne-am cunoscut, nu-i 
știam biografia, surpriza ținea doar de 
numeroasele volume traduse, or, eu însămi 
traducătoare, știam cât timp cere transpu- 
nerea unei cărti într-o altă limbă. 

Nu i-am aflat povestea vieții nici mai târ- 
ziu, deși ne împrietenisem, eram la curent 
cu evenimentele vieții literare în care se 
implica, pe care le concepea, îmi trimitea 
cu plăcere vești pentru paginile săptămâ- 
nale de literatură și artă pe care le realizam 
la cotidianul „Crai nou” Suceava, traduceri, 
fragmente din cărțile traduse aflate la tipar, 
accepta interviuri și nu o dată i-am fost 
alături la București, la colocvii, lansări de 
carte cu invitați din Portugalia, la mani- 
festări al căror arhitect perfect era. Pe de o 
parte, cunoștințele noastre comune din 
București credeau că sunt la curent, pe de 
alta, Doamna Micaela Ghiţescu era o per- 
soană foarte discretă, rezervată, nu își 
exhiba nici meritele, nici rănile, rămânea 
tăcută în larma celor care nu oboseau să-și 
clameze nedreptăţile îndurate sub comu- 
niști, împotrivirea, revoltele. In schimb, vor- 
bea cu bucurie de Portugalia, de prietenii 
de acolo, iar eu nu mă mai săturam să o 
ascult, să o întreb. Cucerită de scrisul și de 
personalitatea lui António Lobo Antunes, 
candidat la Premiul Nobel pentru Literatură, 
îi traducea unul după altul romanele capti- 
vante și dificile, în vreme ce eu, între primii 
lor cititori din România, nu încetam să-i ad- 
mir măiestria tălmăcirii. Astfel că amân- 
două fermecate de o literatură, iar eu și de 
o traducere de excelenţă, i-am fost alături 
lui António Lobo Antunes la decernarea ti- 
tlului de Doctor Honoris Causa al Universi- 
tătii Ovidius din Constanta. Mai multe întâm- 
plări de acest gen adunându-se mănunchi și 
apoi buchet, ideea de a merge împreună, cu 


Cu Doina Cernica, 2010 


mine și cu fiica mea, Niadi, universitara, scrii- 
toarea Niadi Cernica, la un eveniment la 
Institutul Cultural Român din Lisabona, a 
venit ca vara după primăvară. 

Era în iunie 2009, chiar de Zilele Li- 
sabonei, o perioadă care îi plăcea mult. li 
inspira adânc aerul cu mireasmă de majeric 
și rostea cu glas tare numele lisabonezilor 
pe care dorea să-i aibă alături la lansare, 
vorbind despre ei, evocând frumoase 
momente. Niadi și cu mine eram bucuroase 
și pentru că ne aflam în Portugalia, un 
pământ cu care începe Oceanul, și pentru 
perspectiva unei vacanțe de neuitat, dar și 
pentru manifestarea care ne adusese aici. 
Era vorba, desigur, și de Valea pasiunilor 
de Lidia Jorge, apărută de curând la 
Editura Art București în traducerea Micaelei 
Ghiţescu, o carte despre care scrisesem și 
căreia abia aşteptam să-i cunosc autoarea, 
dar vârful de interes îl constituia Gramatica 
portugheză proaspăt publicată de Editura 
Niculescu București, ediție revăzută și 
adăugită a eroicei Mici gramatici portughe- 
ze din 1984. Așa a fost să fie, atâtea 
lucruri, esențiale, pe care nu le știam des- 
pre prietena mea le-am aflat în seara 
aceea, pregătită cu atâta grijă și respect de 

poetul și muzicologul Virgil Mihaiu, directo- 
rul Institutului Cultural Român din Lisa- 
bona, și de traducătoarea Anca Milu Vaide- 
segan, director-adjunct al aceleiași insti- 
tutii, și care a reunit un public numeros, cu 
nume de primă mărime ale literaturii și cul- 
turii din superbul oraș de pe Tejo, între 
care, prof. univ. dr. Jose Esteves Pereira, 
prof. univ. Maria Joâo Coutinho, directoa- 
rea Bibliotecii Facultăţii de Litere de la 
Universitatea din Lisabona, eseiștii, publi- 
ciștii João Bigotte Chorão, Fernando Coto 
e Santos, Daniel Perdigão, editorul Jose 
Balbino, romancierii Lidia Jorge și Almeida 
Faria, ca să-i amintesc doar pe cei cu care, 
într-un fel sau altul, am păstrat și eu le- 
gătura, și pentru care, mai mult decât scrii- 
toare, ziaristă, traducătoare, eram prietenă 
a inegalabilei Micaela Ghițescu. Românca. 

Așadar, în seara aceea, al cărei cere- 
monial l-a oficiat Virgil Mihaiu cu distincția 
care îl definește, seară plină de lume înda- 
torată Micaelei Ghiţescu pentru cunoaș- 
terea cărților și evenimentelor sale culturale 
în România și cu atâta lume fată de care 
Micaela Ghiţescu se simtea îndatorată pen- 
tru prețuire, afecţiune, prietenie, neaș- 
teptat, răscolitor, Micaela Ghiţescu și-a 
deschis inima într-o sobră confesiune, care 
a umezit ochi și a stârnit irepresibile suspi- 
ne. A povestit despre detenţia care a fost 
pe punctul de a-i distruge viața, despre 
interdicția prezenței la catedră după elibe- 
rare și finalizarea studiilor, despre învăţa- 
rea de una singură a portughezei, o limbă 
fără cunoscători în România, dar căutată 
de edituri pentru traduceri, mai ales după 
Revoluţia Garoafelor Roșii. Despre maxima 
autoperfecționare în această limbă pentru 
care până în 1990 a fost „mută și surdă”, 
fiindcă nu avea cu cine să o vorbească și 
de la cine să o audă. Despre primul drum 

făcut în străinătate, firește în Portugalia, la 
volanul mașinii sale, cu o prietenă care nu 
era conducător auto. Dar și despre bursa și 
revenirile în această țară, dar și despre 
prietenii pe care îi dobândise, cei mai multi 
scriitori ale căror cărți le tradusese sau 
avea să le traducă. De altminteri, la contro- 
lul bagajelor la plecarea de pe Aeroportul 
Băneasa, mă uimise cu un geamantan gol. 
Intotdeauna, mi-a explicat, primește o mul- 
time de cărti de la autorii lor, cu rugămintea 
să le citească și cu speranța să le traducă. 
Insă nu are ochi și zile pentru câte ar vrea 
să le dăruiască cititorilor români! Ani după 
aceea, aflând din cartea sa autobiografică, 
Intre uitare și memorie, că una din pedep- 
sele cele mai greu de îndurat în temniță a 
fost lipsirea de ochelarii de vedere, pentru 
ea chiar lipsirea de vedere, de pe filmul me- 
moriei și-a ridicat capacul geamantanul gol, 
strângându-mi încă o dată inima: îmi vorbi- 
se despre satisfacția traducerii după găsirea 
celor mai inspirate soluţii, despre ecoul 
amar, prelungit în suflet, al unor romane 
transpuse în limba română, dar niciodată 
despre prețul fizic, dacă slăbirea vederii 
poate fi considerată doar un preț „fizic”... 
Micaela Ghițescu iubea cu putere 
Lisabona, în care revenea de câte ori avea 
posibilitatea (o dată doar ca să-l însoțească 
pe complicatul António Lobo Antunes, invi- 
tat la lansarea la București a unuia din 
romanele pe care i le tradusese) și căreia îi 
dedicase, la București, în anul 2006, coloc- 
viul „A cidade de Lisboa / Orașul Lisabona”, 
cu volumul documentelor sale prefaţat de 
Virgil Mihaiu și deschis de o acuarelă cu 
tramvaiul 28 pe o străduță tipică din cartie- 
rul Alfama. Ce departe păreau, tramvai, 
străduță și Lisabona, față de acel iunie 
2009, care devine acest iunie 2009 în clipe- 
le de acum, când scriu, și îl descopăr 


cumva înnoit în memorie! Fiecare statuie în 
preajma căreia întârziam, fiecare monu- 
ment, fiecare biserică pe care o vizitam, fie- 
care loc în care pășeam împreună — Monu- 
mentul Descoperitorilor, ca o caravelă cu 
Prinţul Henrique Navigatorul la proră, 
Mănăstirea Jerónimos, cu Vasco da Gama, 
Camões, cu Alexandro Herculano, Fernan- 
do Pessoa și-atâtia portughezi de seamă 
odihnindu-se aici sub cerul splendorilor 
artei, Turnul Belém, înăltat cu o jumătate de 
mileniu în urmă în apărarea Lisabonei, 
Podul 25 Aprilie, Elevadorul Santa Justa, 
Terreiro do Paço, Castelul de São Jorge - 
veneau pentru Niadi și pentru mine din isto- 
rie, din filme și mai ales din cărti. Pentru 
Micaela, toate aveau nimbul delicat al unor 
amintiri care îi făceau bine, care o întine- 
reau sub ochii noștri. Astfel, Teatrul Tivoli 
rămăsese pentru ea în primul rând teatrul 
unde a fost sărbătorit Dinis Machado, el și 
soția sa, mezzosoprana Dulce Cabrita, fiin- 
du-i cei mai buni prieteni din Portugalia, 
mereu alături, mereu gata să o ajute încă 
din prima sa ședere aici. Nenumărate ges- 
turi îi legaseră, pe unele mi le împărtășea 
în călătoria noastră cu tramvaiul 28, tre- 
când prin locuri în care fuseseră împreună. 
Muzica din acest tramvai special, muzică 
fado, desigur, și amintirile îi puneau un nod 
în gât: Dinis Machado se stinsese din viață 
numai cu câteva luni înainte. Dar a fost 
prezentă pentru amândoi la lansarea de la 
Institutul Cultural Român din Lisabona 
Dulce Cabrita, care la rându-i ne-a invitat la 
un eveniment: sărbătorirea apariției unei 
reeditări din cărţile de început ale soțului 
într-o micuță librărie din Passos Manoel. A 
întârziat în tăcere și mișcându-se lent până 
la găsirea luminii potrivite pentru fotografii 
la monumentele lui Camões și Pessoa. 
Poate încă de atunci se gândea la lunga 


Cu Dolce Cabrita, 2009 


destăinuire, la dureroasa poveste a vieții 
sale din Intre uitare și memorie şi-i căuta 
imaginea pentru copertă. Trei ani după 
aceea, când mi-a trimis să-i citesc în primă 
formă manuscrisul singurei sale cărți, nu m-am 
mirat să văd că alesese cel mai popular 
monument al lui Pessoa din Lisabona, 
deopotrivă o mărturisire de dragoste pentru 
capitala lusitană, pentru Portugalia. Unica 
ediție pentru care avea să prefere altceva 
este aceea apărută în Italia, cu o sculptură 
de Daniela Nenciulescu, nepoata sa dragă, 
stabilită la Milano. 

Tot ce am trăit în vara aceea în orașul 
de pe țărmul lui Tejo se desface acum în 
amintire ca un boboc de trandafir, fiecare 
petală, cu propria frumusețe pusă în lumi- 
nă, intensificându-i mireasma. Era încân- 
tată de entuziamul meu pentru O Aniba- 
leitor de Rui Zink pe care o tradusese și 
care se tipărise la Humanitas cu titlul 
Cititorul din peșteră şi s-a bucurat când a 
găsit prilejul să ni-l prezinte pe fermecătorul 
scriitor, să stăm de vorbă pe îndelete la o 
cafea, să mergem împreună la Institutul 


MEMORIA 
kiirt 


35 


Cultural Român din Lisabona, unde Rui 
Zink a fost întâmpinat cu saluturi și prie- 
tenoase îmbrăţișări de Virgil Mihaiu și Anca 
Milu Vaidesegan, și ea cu traducerea unei 
cărți de ale sale în lucru. Acestor momente 
pline de expresivitatea sentimentelor, simt 
nevoia să le alătur unul mut, de mare tensi- 
une emoțională: momentul în care a primit, 
cu o zbatere de pleoape, de la prof. univ. dr. 
Ana Paula Guimarães, apărută în colecţia 
livros de cordel pe care universitara o îngri- 
jea, foarte căutată, foarte prețuită de bi- 
bliofili pentru parfumul său de odinioară, 
pentru aspectul său manufacturat su- 
gerând o îndepărtată tinerețe a cărții în 
Portugalia, Pastores versus Marinheiros 
e... Mulheres de Micaela Ghiţescu, 
Apenas, Lisabona, 2009, cu două din co- 
municările sale ţinute la reuniuni științifice 
internaţionale organizate aici. 

Desigur, aș putea să povestesc multe 
despre atașamentul Doamnei Micaela Ghi- 
tescu pentru Portugalia și aproape tot atât 
de multe despre zilele petrecute în 
Lisabona. Le-am ales din cele trei decenii 
de amintiri comune, fiindcă niciodată nu am 
simtit-o fericită un timp atât de lung, era ca 
și cum aerul sărat al orașului îi oxigena 
sângele, îi dăruia tinerețe. Poate de aici și 
curajul său de a pleca singură în Brazilia, 
sărbătorindu-și a 80-a aniversare într-un fel 
care li s-a părut temerar și apropiaților, iar 
celorlalți cunoscuți de-a dreptul năucitor, 
călătorie însă încheiată cu bine și firește 
urmată previzibil de siajul coletelor de cărți 
cu propuneri, rugăminţi pentru traducere. 
Dar despre Brazilia sa, altădată! Cine 
știe... (Cu o strângere de inimă observ că 
aceste rânduri sunt secondate de sonori- 
tatea aparte a portughezei vorbite în 
Brazilia graţie primului episod difuzat pe 
TVR2 al telenovelei „Além do tempo”/ 

Iubire dincolo de timp și că nu mai pot pune 
mâna pe telefon să o anunţ și să-mi 
răspundă veselă: „Scumpa mea, știu, m-a 
sunat Țunca!, adică prietena cu care în 
deceniul nouă al vieții lor continua să 
împartă acest soi de mărunte și binefăcă- 
toare bucurii.) 

Reîntorcându-mă din îndepărtata vară 
a anului 2009, nu pot să nu trăiesc simtă- 
mântul neîntâmplătorului. Poetul, muzico- 
logul, universitarul Virgil Mihaiu, atunci 
întâiul director al Institutului Cultural Ro- 
mân din Lisabona și ministru consilier pe 
lângă Ambasada României din Portugalia, 
astăzi director onorific al Centrului Cultural 
Casa do Brasil şi al Bibliotecii de Studii 
Latino-Americane, instituții patronate de 
Universitatea din Cluj, a fost anul trecut 
inițiatorul și arhitectul constituirii, „în con- 
textul diplomaţiei culturale româno-luso- 
braziliene”, a Fondului de Carte „Micaela 
Ghițescu” pentru care marea noastră tra- 
ducătoare a decis să-și doneze valoroasa 
și bogata sa bibliotecă de specialitate cu 
încredere desăvârșită în viitorul ei bun, 
ocrotit de neobositul și cutezătorul călător 
Virgil Mihaiu, în spațiul geografic și de car- 
te, a ceea ce poetul Virgil Mihaiu numește 
„lusoromână punte de vânt”. Tot anul tre- 
cut, aflând că împreună cu Niadi aveam să 
plec la Beijing pentru Congresul Mondial de 
Filosofie și că era un drum care mă 
neliniștea, a ținut să iau legătura cu o altă 
dragă nepoată a sa, Luana Săvescu, din 
București (cea de a treia dragă nepoată 
fiind Pia Danielopolu, din Franţa), al cărei 
fiu era un om realizat în universul turismului 
asiatic și grație căruia călătorise de mai 
multe ori în China. Experienţa sa avea să 
ne fie de ajutor, mă asigura, cu o preocu- 
pare pentru noi pe care nu i-o percepusem 
pentru ea înaintea plecării în Brazilia. In 


ianuarie, mi-a apărut o carte de povești de 
călătorie. Când i-am spus că am să i-o tri- 
mit, m-a rugat să pun pe aceeași adresă, 
Cobălcescu, 50, a casei în care venise pe 
lume și în care avea să-și trăiască ultimele 
clipe, un exemplar pentru Luana. Când le-a 
primit, m-a sunat, neobișnuit de emoțio- 
nată: între poveștile de călătorie desco- 
perise „Cu ochii Micaelei”, o depănare a 
timpului petrecut împreună în Portugalia, 
însoțită de versiunea sa în limba por- 
tugheză realizată de universitara, traducă- 
toarea, traductologul Anca Milu Vaide- 
segan. De la care am primit nu mult mai 
târziu romanul Până ce pietrele vor deveni 
mai ușoare de António Lobo Antunes, în 
traducerea sa împreună cu Dinu Flămând. 
Am descifrat acest dar ca un semnal: al 
continuării unei misiuni. La fel îmi apar, ca 
preluarea unei misiuni asumate întâi de 
Micaela Ghiţescu, traducerile sale din Rui 
Zink. Cu talentata și serioasa Anca Milu 
Vaidesegan în comandamentul lor, drumu- 
rile cărţii deschise și susținute impresionant 
de Micaela Ghiţescu, sunt pe mâini bune. 
Doar două cuvinte și despre Rui Zink. Cu 
Dinis Machado, înainte să ajungem în Por- 
tugalia și cu soția sa, mezzosoprana Dulce 
Cabrita, stinsă din viață destul de repede 
după plecarea noastră, a început pentru 
Micaela Ghiţescu un șir lung de inevitabile 
despărțiri. Rând pe rând treceau la cele 
veșnice și prieteni din Portugalia, oameni 
de care se simţise puternic legată, dincolo 
de cărțile lor sau mai exact spus împreună 
cu scrierile lor. Așa că nu îndrăzneam să-i 
cer veşti despre una sau alta din cunoș- 
tintele noastre comune. Dar des îmi spu- 
nea: „M-a sunat Rui!” Și mă bucura firea 
generoasă a scriitorului mai tânăr, care mă 
încântase și când i-am citit prima carte, și 
când l-am cunoscut la Lisabona. Poate că 


în acest fel, cu grija pe care i-o purta lisa- 
bonezul Rui Zink, Lisabona continua să-i 
spună că o iubește. Și că între uitare și 
memorie, alegerile se fac cu inima, adică 
fără greș. 

Am pomenit de două călătorii cu trenul 
de noapte spre ziuă, de la Suceava spre 
Bucureşti ca să o cunosc pe traducătoarea 
Micaela Ghiţescu, de la Suceava spre 
Constanţa ca să-l cunosc pe scriitorul de a 
cărei literatură era atât de legată prin 
tălmăcirea în românește, António Lobo 
Antunes. Le-aș adăuga încă una, tot de la 
Suceava la București, ca să-i fiu alături în 
sala mare a Bibliotecii Centrale Univer- 
sitare, pe 18 iunie 2015, când a fost de- 
corată de prof. dr. Anibal Cavaco Silva, 
președintele Portugaliei, cu Ordinul Infante 
Dom Henrique în grad de Mare Ofițer, pen- 
tru cele peste 80 de titluri din literaturile de 
expresie portugheză, pentru gramaticile și 
dicționarele sale. Pentru podul de hârtie 
mai trainic decât piatra ridicat între cele 
două țări-surori aflate la extremităţile 
latinităţii europene. „Se petrec lucruri în 
viață care aparţin mai curând minunii decât 
întâmplărilor reale. Un astfel de lucru este 
pentru mine ziua de azi“, i-a mărturisit 
Excelenței Sale. Și am știut atunci că dacă 
într-o viață plină de întâmplări reale 
dureroase există fie şi doar una a bucuriei 
fără nor, a minunii, aceea a fost lunga zi a 
Micaelei Ghițescu cu portugheza și cu 
Portugalia. Portugheza și marii scriitori ai 
Portugaliei i-au salvat viaţa și i-au dat sens 
într-o lume și un timp care încercaseră să-i 
smulgă vederea. Sufletul. 

Ultimul dar pe care mi l-a făcut, la 
ieşirea din ultima operaţie, a fost traduce- 
rea unei povești, ultima sa traducere în por- 
tugheză. Ultima dată când am vorbit, a fost 
de Paști: „Hristos a înviat!” 

IRINA-MARGARETA NISTOR 


Un privilegiu nemaipomenit. 
Memoria unei întâlniri aparte 


Toată lumea îi spunea Micaela, mai 
puțin mama mea care îi zicea Miki, probabil 
din marea ei afecțiune pentru Mickey 
Mouse, pe care îl conota cu tandrețea ab- 
solută și cu sufletul de copil, pe care nu l-a 
rătăcit niciodată. Firește am preluat de la ea 
același nume, şi-mi plăcea să spun că o 
cunosc de când mă știu, iar ea mai adăuga 
câteva luni, formulând că mă știe din bur- 
tica Simonei. Mi se adresa precum rudele 
apropiate, cu Irinel și m-am bucurat să aflu 
că așa figuram și în agenda ei de telefon. 
Imi plăcea să-i ascult mesajele de pe robot 
şi am să rămân cu regretul neîmpăcat că 
n-am apucat s-o sun de Paște! Era un per- 
sonaj pe care l-am îndrăgit din primul 
moment. Când aveam vreo câtiva ani, am 
mers în vizită și mama ei făcuse niște 
ecleruri de casă. Pofticioasă cum mă știu, 
de o viată, la întrebarea dacă mai vreau am 
zis că da. Mama a intrat în pământ de 
rușine, iar Miki a zis: Lasă fata în pace, 
dacă i-au plăcut... Imi amintesc că aveau și 
un căţel foarte drăguţ și că întreaga casă 
era mai degrabă ca o bibliotecă asemenea 
unui muzeu, în care ai fi vrut să te muti cu 
totul, pentru că mereu era ceva de citit, ori 
un album de artă sau de amintiri, de răsfoit. 
Mobilă elegantă, porțelanuri, tacâmuri de 
argint, flori în glastre frumoase și mai ales 

multe conversații, la care eram lăsată să fiu 
de față și care m-au învăţat arta de a ascul- 
ta și mai ales de a reţine, fascinată, toate 
detaliile. Așa am călătorit, virtual, cu relatări 
și poze, pentru prima dată în Disneyland, 
împreună cu eruditul ei soț. Am mers la lan- 
sările de carte, (volume pe care le am, cu 
prețioase dedicatii) m-a inspirat (cum se 
zice mai nou) curajul, cum după ani grei de 
închisoare a luat-o de la capăt, cu o carieră 
strălucită și de unde initial fusese colegă de 
facultate cu mama, la franceză cu română, 
pe atunci, a învăţat o spaniolă și o por- 
tugheză subtile, a tradus cu mult har clasicii 
lor și scriitori la modă, a fost decorată de 
ambasadorul Braziliei, într-o ceremonie mai 
ceva ca în filme, cu ea am mers la Casa 
Americii Latine și o fotografie de acolo a 
fost cea pe care mama a îndrăgit-o cel mai 
tare și a ținut neapărat să i-o pun la căpătâi, 
la Bellu, fiind, de fapt, chintesenţa fericirii 
rafinate și cultivate pe care știa s-o îm- 
părtășească Miki. Cu ea și cu Ambasadorul 
și poetul José Augusto Seabra, am aflat, de 
Ziua Naţională a Portugaliei, că vinul de 
Porto, pe care îl știam din serialul „Linia 
Maritimă Onedin” poate fi și alb, și am văr- 
sat un strop, recent, în amintirea ei, la Old 
Lisbon, un restaurant, din Sibiu, care, cu 
siguranță, i-ar fi plăcut. El mi-a spus cu 


Cu prieteni dragi, mereu împreună la aniversări. 
Aici cu Liliana Alexandrescu și Irinel Nistor, 2004 


drag, că e un act de creaţie să tălmăcești 
un text, în limba ta, și n-am uitat niciodată. 
Când oboseala pune stăpânire pe tine, o 
asemenea remarcă încurajează enorm. Cu 
Miki și cu o altă colegă a lor, Liliana Pavlo- 
vici, pasionată de teatru și mutată în 
Olanda, am sărbătorit-o la Marriott, pe 
Simona noastră, profesor la politehnică, de 
franceză în limbaje de specialitate, iar Miki, 
și-a invitat la 80 de ani, musafirii la Monte 
Carlo, în Cișmigiu, la o aniversare fastu- 
oasă și generoasă, cu mulți aromâni, atât 
de speciali! 

Și apoi n-am să uit că a venit la Institu- 
tul Francez, când a fost și Majestatea Sa 
Regele Mihai și Regina Ana, la apariţia unei 
cărți a lui Gabriel Badea Păun, de la Paris, 
despre Regina Elisabeta, uimitoarea regină 
a României, la care lucrasem pentru publi- 
carea în românește! și că avea o vorbă 
bună, caldă, maternă, de care eram atât de 
dornică, ori de câte ori vedea ce am mai 
făcut în meseria mea! 


Pe la vârsta adolescenţei am aflat dra- 
ma ei. Arestarea după o percheziție în care 
au fost împrăștiate mii de cărți, la care a 
doua zi mama a ajutat să fie puse înapoi în 
rafturi... Dar Miki fusese deja ridicată! și mai 
apoi judecată! Una dintre cruzimile vremii 
era, ca în temniță, miopilor să li se ia 
ochelarii, ceea ce e o pedeapsă mai com- 
plicat de explicat sau de imaginat, pentru 
cineva care vede bine. Pentru noi ceilalţi e o 
derută totală, un blestem. Când în sfârșit a 
fost eliberată, căci fusese incriminată pentru 
simpatiile ei, firești, anti-comuniste, s-a 
întors acasă, numai că între timp familia ei 
se înjumătăţise. Tatăl ei, doctorul Ghiţescu, 
murise, la fel și fratele ei, în mod suspect, 
căci era un bun alpinist și totuși a pierit pe 
munte. Destinul ei, în mod paradoxal îti 
dădea curaj, dar și îndemnul de a nu aban- 
dona chiar și în cele mai grele și nedrepte 
momente, de a izbândi profesional, deși 
totul îi fusese potrivnic. 

După Revoluţie a putut, în sfârșit, să 
voiajeze după pofta inimii și mai ales să 
reprezinte România, în întruchiparea ei cea 
mai elegantă, inclusiv alături de Președin- 
tele Constantinescu, în America de Sud. A 
știut să se lupte și cu o boală necruțătoare, 
peste un deceniul 

Dar mai ales să ne lase în memorie, o 
imagine unică, racord cu Revista pe care a 
condus-o, cu atâta abnegaţie! 

MARILENA ROTARU 


Oameni lumină 


din vremuri întunecate 


Am fost alături de Banu Rădulescu și 
de Micaela Ghitescu încă din primele zile 
de viață ale Fundaţiei Culturale Memoria și 
ale Revistei gândirii arestate. Am publicat 
în revistă articole dedicate personalităților 
din exilul românesc și, sub egida Fundaţiei 
am realizat o serie de evenimente publice 
și spectacole pe scena Ateneului Român, 
a Operei Române și în Aula Universităţii 
din București. Pe aceste scene au urcat 
Doina Cornea, profesorul de filosofie al 
Regelui Mihai, cărturarul lon Zamfirescu, 
distins istoric al teatrului, Alexandru Pa- 
leologu, maestrul Dan Grigore, poetul Dan 
Laurenţiu, pictorul Sorin Dumitrescu, 
alături de tineri artiști. La finalul spectaco- 
lului din 31 ianuarie 1995, intitulat „Memo- 
rie și exil”, s-a auzit, în direct de la Versoix, 
ca o exorcizare îndelung așteptată, mesa- 
jul Regelui Mihai. Petreceam mult timp în 
redacția revistei și ascultam deseori, amin- 
tirile din detenţie ale doctorului în medicină 
Banu Rădulescu (arestat în 1948 când era 
student la medicină și purtat în șase ani 
prin șapte închisori) și ale scriitoarei și tra- 
ducătoarei Micaela Ghiţescu, încarcerată 
tot în studenţie la închisoarea de la Mislea. 
Peste tot ce se putea închipui că oamenii 
pot face oamenilor! O întâmplare a domnu- 
lui Banu Rădulescu mă va urmări cât voi 
trăi. Intr-una din mutările de la o închisoare 

la alta, Petre Ţuţea, alături de care se afla 
în dubă, i-a propus să se urce pe spatele 
lui, ca să poată trage puțin oblonul, să 
vadă pe unde sunt. Prin mica deschi- 
zătură, aproape orbit de lumină, a văzut 
aleea din cimitirul Sf. Vineri pe care se afla 
mormântul tatălui său. Tulburător semn, 
cum numai de Sus putea veni! 

Dincolo de ceea ce trăiseră în închisoa- 
re răzbătea o forță continuă de a mărturisi 
adevărul, cu calm, cu credință, cu mult 
curaj. „Memoria — revista gândirii arestate” 
stârnea în întreaga societate românească 
adevărate tsunami-uri. Când încă nu exista 
CNSAS-ul, în paginile acestei reviste, foștii 
detinuti politici vorbeau despre închisorile 
comuniste, numeau torționari și securiști. 
Efectul? O cenzură economică menită să 
lichideze revista plus amenințările telefoni- 
ce care promiteau o rapidă lichidare fizică. 
Nici Banu Rădulescu, nici Micaela Ghi- 
tescu nu s-au lăsat intimidati. Au apelat la 
buzunarele proprii și au redus cheltuielile 
permițând, cu grele sacrificii, adevărului să 
iasă la lumină. La sfârşitul anului 1998, 
când doctorul Banu Rădulescu a plecat la 
cele veșnice, unii au răsuflat ușuraţi, cre- 
zând că revista a murit. Cât s-au înșelat! 
Micaela Ghiţescu a fost continuatoarea 
perfectă a operei începute de Banu Ră- 
dulescu, adeverind replica dată de fonda- 


torul Memoriei unui securist devenit om 
politic: „Memoria n-o să dispară. Asta e 
Gazeta matematică a crimelor voastre”. 

Sunt oameni care trăiesc și lucrează 
asemenea firului de iarbă. Cu o teribilă 
forță și tenacitate, cu asumarea sacrificiu- 
lui personal, cu credința că indiferent de 
grelele opreliști, de agresiunile fizice și psi- 
hice, trebuie să-și urmeze drumul, adică 
să-și împlinească misiunea cu care au 
venit în această lume. Acești oameni, din- 
colo de dimensiunea fizică, sunt conștiințe. 
Doamna Micaela Ghiţescu a fost o 
conștiință a acestui neam. Venind dintr-o 
aleasă familie de cărturari patrioți — 
Papacostea, Tanașoca - Micaela Ghitescu 
și-a purtat permanent, în libertate și în în- 
chisoare, cu discreție și cu curaj, blazonul 
unui spirit ales, plin de noblețe. Incarcera- 
tă în studenţie pentru că frecventa Biblio- 
teca Franceză, dormind în pat cu șobola- 
nii, una dintre primele victime ale tortio- 
narului Alexandru Vișinescu în perioada 
când era închisă la Mislea, fiind pedepsită 
timp de o lună pentru că a îndrăznit să 
ceară săpun, Micaela Ghiţescu, scriitoa- 
rea, traducătoarea, autoarea unei impre- 
sionante opere care culminează în ultimii 
16 ani cu Memoria — revista gândirii ares- 
tate, și-a învins torționarii și regimul care 
au condamnat-o. 

Privind-o astăzi, în capela cimitirului 
Bellu, auzeam vorbele unuia din sfinții pă- 
rinți: „Iubirea este străină celor ce nu-l 
cunosc pe Dumnezeu!” Din iubire a venit 
forța acestei ființe fragile, și din mărturisi- 
rea credinței în Bunul Dumnezeu! O aud și 
acum spunându-mi, cu câteva săptămâni 
în urmă la telefon, ceea ce mărturisise și în 
paginile Memoriei. „Sunt la capătul călă- 
toriei mele.” „Nu, i-am spus atunci, ceea ce 
cred și acum. Călătoria ta va continua îm- 


preună cu cei ce vor duce revista mai de- 
parte. În spiritul acestei reviste vei dăinui 
împreună cu Banu Rădulescu, fondatorul 
Memoriei.” 

Astăzi, Preşedintele României, domnul 
Klaus lohannis, a semnat decretul de de- 
corare post-mortem a scriitoarei și tra- 
ducătoarei Micaela Ghițescu. „In semn de 
apreciere pentru îndelungata și rodnica 
activitate depusă în calitate de scriitor și 
traducător, în semn de respect pentru 
suferințele și înalta ținută morală de care a 
dat dovadă, de-a lungul întregii sale vieti, 
în apărarea ideilor democratice din țara 
noastră, Preşedintele României a conferit 
post-mortem Ordinul Naţional «Serviciul 
Credincios» în grad de Ofițer scriitoarei și 
traducătoarei Micaela Ghitescu.” 

Regimentul „Mihai Viteazul” s-a aflat la 
catafalc și la mormânt pentru onorurile 
cuvenite. 

Au însoţit-o, în afara familiei îndurera- 
te, cei care au prețuit-o și iubit-o: Președin- 
tele Emil Constantinescu, Ana Blandiana, 
prof. dr. Nicolae Constantinescu, vicepre- 
ședinte al Fundaţiei Culturale Memoria, 
maica Gabriela de la mănăstirea Voroneț, 
Andrei Dimitriu, directorul Filarmonicii 
„George Enescu”, lon Andrei Gherasim, 
Președintele Fundaţiei „Corneliu Coposu“, 
colaboratori şi prieteni apropiaţi. Intre 
coroanele aduse era și cea a Ambasadei 
Portugaliei la București. l-au evocat me- 
moria prof. dr. Nicolae Constantinescu, 
Ana Blandiana și maica Gabriela, și a fost 
rostit un legământ: Fundaţia și revista Me- 
moria vor continua să existe și să exprime 
adevărata noastră istorie. 

„Dumnezeu s-o ierte și s-o odihnească 
în Impărăţia Sa! 

MARINA DUMITRESCU 
Opera unei vieti 


Nu rareori, întâlnirea dintre oameni se 
face în trepte. In aceasta poate consta de 
altfel substanța unei relaţii interumane sau 
chiar fascinația ei. Inflaţia de socializare ne 
face de atâtea ori să trecem cu superbie 
alături de esența unei persoane, de fru- 
musețea unei existente, de relevanta ei. 
Contactele circumstanţiale alcătuiesc o 
cortină de fum, suficient de groasă pentru 
a ne „ajuta” (de atâtea ori) să ratăm comu- 
niunea sau recunoașterea unor afinități. 
Atunci când, în mod fericit, destinul reme- 
diază asemenea imperfecțiuni sau limitări, 
ne dăm seama ce păcat ar fi fost să nu 
săvârșim pasul înainte... In ceea ce mă 
privește, întâlnirea cu Micaela Ghiţescu se 
descrie într-o astfel de lumină. Şi trebuie 
să spun că deseori am reflectat asupra ei, 
chiar în acești termeni. 

Am cunoscut-o prima dată, personal, la 
Lisabona, prin 2003, 2004, cu prilejul unor 
evenimente legate de relaţia culturală ro- 
mâno-portugheză, pe care o reprezenta la 
înalt nivel. Deși nu mai era tânără, aerul 
juvenil, zâmbetul cuceritor, finetea com- 
portării și a prestaţiei sale, mi s-au întipărit 
de la bun început în amintire. Cu toate 
acestea, nu pot spune că am trecut acel 
prag formal, specific contextelor pasagere 
care aduc oamenii laolaltă. In 2005, la re- 
venirea mea în țară, ne-am reîntâlnit pen- 

tru a realiza (împreună cu prietenul comun 
Daniel Perdigão) câteva emisiuni radio, pe 
aceeași temă a raportului între extremi- 
tățile latine ale Europei. Multă vreme după 
aceea, am păstrat-o pe doamna Ghiţescu 
în sertărașul unei admiraţii „la rece”. O 
admiraţie care nu depășea un anume for- 
malism -— probabil și pentru că discretia 
funciară a regretatei doamne îi dicta 
cumva să nu se investească ostentativ sau 
pripit într-o relaţie nouă, fie și de prietenie. 

Anii au trecut și mă bucur să spun că 
destinul și-a dovedit lucrarea tainică. 
Instrumentul acestei lucrări a fost cartea 
Micaelei Ghiţescu Intre uitare și memorie, 
apărută la Humanitas în 2012, dar pe care 
eu o citeam abia prin 2016... Acea carte, 
întâi printre rânduri, mi-a revelat-o cu ade- 
vărat pe doamna Ghițescu. Mi-a deschis 
ochii dar și sufletul către persoana ei ade- 
vărată. Bineînţeles, ca realizator la Radio 
Romania Cultural, pornirea instinctivă a 
fost de a o invita într-o emisiune, axată pe 
volumul menţionat. Ne revedeam astfel 
după circa un deceniu, în casa familială din 
strada Cobălcescu, într-o primă convorbire 
radiofonică despre trecutul său de fost 
deținut politic. Incepând din acel moment 
am  privit-o pe doamna Ghiţescu cu o 
atenție aproape filială, prețuind tot mai 
multe aspecte ale trăirii și firii sale, peste 


Foto: Savu Mihut 


Responsum pentru Premiul Opera Omnia, 
Fitralit, noiembrie 2018. 


care guvernau, solemn împletite, deli- 
catețea și discretia. Oricât de absurde 
lucruri povestea despre experiența carce- 
rală de la 20 de ani, despre coșmarul trăit 
de familie în cei trei ani de închisoare, sau 
despre marile greutăți de reintegrare 
socială de după eliberarea din 1964, 
Micaela Ghițescu se dovedea aceeași 
inteligentă și robustă femeie care, ajunsă 
la senectute, înțelegea că nu îi rămâne de 
făcut decât un lucru: să ducă mai departe 
lupta pentru adevăr, dreptate, onestitate, 
memorie... Următoarele noastre dialoguri 
(devenite azi, prețioasă arhivă radiofonică) 
au fost tocmai despre Fundaţia și revista 
Memoria, care au reprezentat probabil cea 
mai nobilă misiune a sa, din ultimii 30 de 
ani. Misiune dusă la îndeplinire peste mă- 


sură, din moment ce „revista gândirii ares- 
tate”, apărută neîntrerupt din 1990, ajunge 
azi la numărul 108-109, constituind o 
neprețuită arhivă pentru toți cei preocupați 
de istoria trecutului recent. 

Pe măsură ce timpul trecea, așteptam 
cu tot mai mult interes să mă reîntâlnesc 
cu doamna Ghițescu, pentru că admirația 
mea sporea de fiecare dată. Ultima ase- 
menea ocazie s-a arătat în toamna anului 
trecut și o tin minte foarte bine. In contextul 
Anului Centenar, evocam împreună per- 
sonalitatea lui Marcel Fontaine — omul care 
i-a marcat în multiple sensuri viata și 
căruia, prin admirabila traducere a Jurna- 
lului de război, îi aducea un valoros oma- 
giu... testamentar. Aceeași rigoare, mo- 
destie, generozitate a discursului, placate 
de astă dată pe o slăbiciune fizică vizibilă, 
cu care nu eram deloc obișnuită. Luân- 
du-mi rămas bun atunci, știam că o fac 
pentru ultima dată... In acești ultimi ani, 
când am „redescoperit-o” pe doamna 
Ghiţescu, mi-a fost tot mai limpede că ea a 
intrat în galeria mea de modele. Galeria 
luminoasă a celor care și-au luat ansam- 
blul existenței în serios, transformându-l, 
fără a ști, în operă. Opera omnia. 

ION-ANDREI GHERASIM 


Un exemplu 


de verticalitate și demnitate 


Am avut privilegiul să o cunosc pe dis- 
tinsa doamnă Ghițescu la începutul lui 
februarie 1990, la sediul Asociaţiei Foștilor 
Deținuți Politic, de pe strada Mântuleasa, 
într-o forfotă teribilă, cu oameni fericiţi că 
se vedeau și revedeau după ani de zile. 
Eram acolo cu mama și cu tatăl meu, care 
veniseră de dimineaţă, de la Cluj, și doreau 
să-și rezolve câte ceva cu actele și legiti- 
maţiile de fost deținut politic. La un moment 
dat, tatăl meu s-a oprit în fața unui domn, 
pe care l-a îmbrățișat tare de tot și i-a spus: 
„Banule dragă, au trecut atâţia ani de când 
nu te-am văzut, dar ești neschimbat!“ Tata 
fusese „coleg” de penitenciar la Gherla cu 


Împreună cu Ana Ciucan Țuţuianu, Nae Constantinescu, 
la prezentarea Testamentului politic al lui Corneliu 
Coposu, Teatrul Naţional, 20 mai 2018 

fondatorul revistei „Memoria”, Banu Rădu- 
lescu. S-au îmbrățișat și le-au dat lacrimile, 
pentru că nu se mai revăzuseră de atunci, 
din 1954, când Banu s-a eliberat. După 
bucuria revederii, Banu ne-a prezentat-o pe 
doamna care-l însoțea, spunându-ne că 
este una dintre primele victime ale torțio- 
narului Alexandru Vișinescu, distinsa tradu- 
cătoare, Micaela Ghitescu. Auzind asta, 
mama a îmbrățișat-o și i-a spus: „Imi închi- 
pui prin ceea ce ați trecut, pentru că tatăl 
meu, llie Lazăr, a fost aproape omorât la 
Râmnicu-Sărat de acest călău.“. Cred că 
discuția a durat mai mult de o jumătate de 
oră, cu toată agitația și gălăgia care era în 
sediul AFDPR, dar a fost plină de istorie 
adevărată și de învățăminte pentru un 
tânăr ca mine, deoarece aveam posibilitate 
să aflu, nu numai cele povestite de ai mei, 
înainte de 1989, ci și mărturii ale unor 
oameni despre care nu știam nimic până 
atunci. 

In 1993, anul în care s-a înființat Memo- 
rialul Sighet, graţie admirabilelor eforturi ale 
Anei Blandiana și Romulus Rusan, eram 
plecat la facultate în Franţa, dar nu am să 
uit niciodată cum îmi povestea mama într-o 
scrisoare, pe care mi-a trimis-o, de cât de 
onorată a fost că doamna Ghiţescu și dom- 
nul Rădulescu au venit și la Giulești (14 km. 


de Sighet) să participe și la inaugurarea 
casei memoriale a bunicului meu, marele 
patriot maramureșean, dr. llie Lazăr, cel 
care a fost cel mai tânăr semnatar al Actu- 
lui Marii Uniri de la Alba-lulia. Până în 
1998, anul în care mama a plecat la Dom- 
nul, legătura dintre ea și doamna Ghiţescu 
a fost una foarte strânsă, cele două găsin- 
du-și foarte multe cunoștințe și puncte co- 
mune, ambele terminând filologia și având 
o mare pasiune și dragoste pentru literatu- 
ra franceză și nu numai. Revista „Memoria” 
a publicat articole și mărturii ale mamei și 
tatălui meu și asta datorită celor doi 
neobosiţi cărturari: Micaela Ghiţescu și 
Banu Rădulescu. 

In ceea ce mă privește, din 2014, 
momentul în care am preluat conducerea 
executivă a Fundaţiei Corneliu Coposu, am 
avut o colaborare excelentă și foarte fruc- 
tuoasă cu doamna Ghiţescu, în toate pro- 
iectele de educație, istorie și memorie care 
aveau, au și vor avea un singur scop: scoa- 
terea adevărului și dreptății la lumină. 

Demnitatea şi verticalitatea distinsei 
doamne Micaela Ghițescu au fost pentru 
mine un exemplu și o motivare de a conti- 
nua cu tărie să mă bat pentru ca cei mai 


Cu Adriana Georgescu, Atena 


Alături de lon Diaconescu, Marcela Trandafir, Liviu 
Tudoraș, la un eveniment PNȚ-CD, 2002 


tineri să-și cunoască istoria adevărată, nu 
cea trunchiată de către Roller și pseudo- 
istoricii lui. 

Oamenii minunati și buni, cei care au 
știut și au avut tăria să ierte și să meargă 
mai departe, au fost puțini, dar remarcabili 
în tinuta și caracterul lor. 

Micaela Ghiţescu a fost unul dintre ei! 

Dumnezeu Să aibă grijă de sufletul 
dvs., distinsă doamnă! 


București, septembrie 2019 


Cu soțul, dr. Petre lonescu-Stoian, 1983 

ILIE POPA 


Un exemplu remarcabil 
de luptătoare anticomunistă 


Am cunoscut-o direct pe Doamna 
Micaela Ghiţescu abia la putin timp după 
împlinirea a 10 ani de la evenimentele din 
Decembrie 1989, deși eram foarte apropiat 
de publicaţiile care prezentau atrocitățile 
dictaturii comuniste din România și citeam 
aproape regulat articole apărute în „Memo- 
ria — revista gândirii arestate” editată de 
Fundaţia Culturală Memoria din București 
începând cu anul 1990. 

Dar iată care a fost împrejurarea în 
care ne-am cunoscut. In 1990, am găsit în 
librării și am cumpărat cartea Fenomenul 
Pitești scrisă de marele om de cultură și 
reputat anticomunist stabilit la Paris, Virgil 
lerunca. Am citit-o cu scurte pauze pentru 
a-mi reveni, profund afectat fiind de tor- 
turile diabolice care erau prezentate acolo. 
Mă bulversase și nopți la rând n-am putut 
să dorm. Nu-mi închipuisem că se pot apli- 
ca astfel de atrocități fizice și psihice 
asupra oamenilor, deși crescusem într-o 
familie în care se vorbea adesea, cu oare- 
care perdea, despre abuzurile inumane ale 
autorităților comuniste și mă formasem 
într-o educaţie anticomunistă. Atunci mi- 
am zis că aceste metode diabolice, așa 
zise de „reeducare” trebuie scoase la lu- 
mină cu orice preț, introduse în conștiința 
publică pentru a nu mai putea fi repetate. 
Dar cum profesia și activitatea mea fiind de 

natură preponderent tehnică, am așteptat 
ca acest demers să fie făcut de istorici, 
supraviețuitori ai oribilului experiment, 
oameni de cultură umanistă, ei fiind mai 
apropiaţi ai acestui tip de subiecte. Cum 
timpul trecea fără ca acest lucru să se 
întâmple, chiar observând în unele discuţii 
oarecari retineri fată de subiectul acesta, 
fiind considerat ca legat de fenomenul le- 
gionar, mi-am propus să scoatem la lumină 
prin expuneri publice, cu orice preț, „feno- 
menul reeducărilor prin tortură” practicat 
mai întâi la închisoarea din Pitești și apoi 
extins și la alte închisori. Intre timp îl cu- 
noscusem pe domnul Aristide Ionescu, 
care trecuse prin „reeducări” la închisoarea 
Gherla. Am devenit foarte apropiaţi și ne-am 
propus să organizăm o serie de conferințe, 
expoziții și alte forme de expuneri publice 
ale fenomenului-experiment. Dar pentru 
aceasta era nevoie să facem o fundaţie 
sau filială de fundaţie cu profil cultural. Am 
ajuns la concluzia că cea mai potrivită ar fi 
Fundaţia Culturală Memoria din București 
şi aşa am ajuns la conducerea de atunci a 
acesteia. Așa am cunoscut-o pe Doamna 
Micaela Ghițescu, i-am cunoscut pe domnii 
lon Drescan și Gheorghe Derevencu. 

In 2001 am mers la sediul fundaţiei, 
le-am expus ce dorim să facem, iar dânșii 
și-au exprimat un acord imediat și total. 


Mi-amintesc că, acum regretata Doamnă 
Micaela Ghiţescu, m-a ascultat cu mare 
atenție, oarecum surprinsă și tăcută, m-a 
privit, prin ochelarii domniei sale de miop 
cu multe dioptrii, cu un zâmbet discret, se- 
nin-aprobator de parcă asta ar fi așteptat 
dintotdeauna. Mi-a insuflat atunci un imens 
optimism și curaj. Am hotărât pe loc, îm- 
preună, înființarea unei filiale Argeș la Pi- 
teşti și organizarea unei serii de conferințe 
cu această temă. Și așa a început prima 
conferință „Fenomenul-experiment Pitești 
de reeducare prin tortură - PERT'01” pe 6 
decembrie 2001. M-am întrebat adesea ce 
s-ar fi întâmplat dacă propunerea noastră 
nu ar fi fost atât de repede agreată, sau 
chiar respinsă. In mod cert, prima ediție a 
conferinței nu ar fi avut loc în 2001. De 
atunci, colaborarea dintre noi a rămas foar- 
te strânsă, apropiată, de suflet, cât timp 
Doamna Mihaela Ghiţescu a fost în viată. 
Atunci nu știam aproape nimic despre 
Doamna Micaela, decât că face parte din 
conducerea Fundaţiei și a revistei Memo- 
ria. Nu știam că din 1978 era membră a 
Filialei București — Traduceri Literare a 
Uniunii Scriitorilor din România (FITRALIT) 


pe care a condus-o între 2005 și 2009, 
fiind o excepțională traducătoare a litera- 
turii portugheze și braziliene (a tradus nu 
mai puțin de 60 de titluri), autoare a unor 
dicționare indispensabile studenților și tra- 
ducătorilor în/din spaniolă și portugheză. 
Nu știam că a publicat peste 80 de volume 
de traduceri din limbile portugheză, spa- 
niolă, franceză, germană și engleză, 
numeroase referințe critice în tară și 
străinătate, pentru care a fost răsplătită cu 
numeroase premii și distincţii. A fost și 
rămâne una dintre marile noastre perso- 
nalități în domeniu, dar și una dintre vic- 
timele regimului comunist. 

Micaela-Alexandra Ghiţescu era fiica lui 
Constantin Ghiţescu, medic chirurg, și a 
aromâncei Maria-Eliza (n. Papacostea), li- 
cenţiată în litere. A mai avut un frate, Andrei. 

A făcut studii elementare, medii și licea- 
le în București, la școala Evanghelică de 
Fete și la liceele „Carmen Sylva” și „Gheor- 
ghe Lazăr” (1937-1949), iar Facultatea de 
Filologie din București a început-o în 1949, 
dar a absolvit-o abia în 1957, fiind întrerup- 
tă în perioada de detenţie (1952-1955). 

A fost arestată de acasă în noaptea de 

24 octombrie 1952, după spusele domniei 
sale, și condamnată la 4 ani de închisoare 
ca „dușman al poporului” pentru spionaj în 
favoarea unei puteri străine. lată cum 
povestește Micaela Ghiţescu împrejurările 
în care a fost arestată și condamnată: „In 
timpul liceului și pe lângă liceu (la vârsta 
de 15-16 ani), frecventasem, în unele du- 
pă-amieze, cu alte colege, cursurile pu- 
blice ale Liceului Francez, care funcționa 
pe lângă Institutul Francez de Înalte Studii. 
In atmosfera care ne întuneca adoles- 
centa, acele cursuri erau o rază de lumină 
pentru noi. Odată cu celelalte centre cul- 
turale occidentale, Institutul Francez și 
Liceul au fost desființate în 1947-1948, iar 
profesorii străini au fost expulzați din tară. 
Fostul nostru profesor și director, Marcel 
Fontaine, odată ajuns la Paris și rămas 
foarte atașat de România, a înființat în 
cadrul Radiodifuziunii franceze (care încă 
nu se numea RFI) postul de radio în limba 
română. Noi, fostele lui eleve, am core- 
spondat un timp cu profesorul Fontaine, 
întâi prin poștă, iar când nu a mai fost posi- 
bil, prin ambasada Franţei. În emisiunile 
sale, profesorul Fontaine era extrem de 
critic la adresa regimului instaurat în 
România prin ocupaţia sovietică, alun- 
garea Regelui, interzicerea partidelor poli- 
tice și arestarea marilor noștri oameni 
politici. Postul lui însemna Radio Europa 
Liberă a acelor timpuri și era foarte urmărit 
în tară. În 1952, când noi, elevele, ajunse- 
serăm deja la facultate, iar corespondența 
încetase prin forța lucrurilor de câţiva ani, 
în România au început - printre nenumă- 
rate alte procese — și unele de mare răsu- 
net, intentate ambasadelor occidentale 
pentru a se «dovedi» că ele erau «agenturi 
de spionaj». Astfel s-a încropit și un «lot 
francez» de aproximativ 100 de persoane 


48 MEMORIA 
| pai eee] 


Cu Ático Vilas-Boas da Mota în Brazilia, 1996 


— printre care noi, șase foste eleve, și vreo 
trei-patru profesoare, unele chiar necunos- 
cute de noi înainte. [...] În a doua jumătate 
a anului 1952, întregul «lot» a fost arestat 
şi apoi condamnat în urma procesului jude- 
cat în noiembrie 1953. Noi, fostele eleve, 
am primit între un an și șase ani (eu, patru) 
condamnare, iar profesoara noastră de la 
liceul românesc - care preda și la Liceul 
Francez ale cărui cursuri ne îndemnase să 
le urmăm - a fost condamnată pe viată.” 
A făcut detenţie în închisorile Uranus, 
Jilava, Mislea și a fredonat „Odă Bucuriei” 
când a aflat de moartea lui Stalin. După trei 
ani fără trei săptămâni, la 6 octombrie 
1955, a fost eliberată, prin amnistie, și 


' „Ne iluzionăm că seminţele pe care le răspândim 
în cele patru vânturi nu cad, toate, pe pământ ne- 
roditor“, interviu cu Micaela Ghiţescu, realizat de 
Matei Martin, apărut în Dilemateca, anul VII, nr. 
78, noiembrie 2012. 


atunci a aflat de moartea tatălui, de supă- 
rare, și a fratelui, într-un accident miste- 
rios, pe munte. 

După terminarea facultăţii, fiind pro- 
scrisă ca fost deținut politic, nu s-a putut 
angaja. Știa franceza, germana și engleza, 
dar aceste limbi, atunci, nu erau căutate și 
nu-i foloseau la nimic. Simţind că trebuie 
să facă ceva unde nu are concurență, s-a 
înscris la Universitatea Populară, la spani- 
olă, unde a frecventat un an. Aici, profe- 
sorul de spaniolă, Paul Teodorescu, s-a 
oferit să facă și un curs de portugheză, dar 
după câteva luni a plecat din tară și, deși a 
trebuit să învețe singură, foarte greu, pen- 
tru că nu se găseau materiale, în 1964 în- 
cepe deja să traducă din aceste limbi. 

Până în 1970 nu s-a putut angaja ca 
profesoară conform diplomei de licenţă, ci 
a lucrat ca muncitor necalificat, apoi ca tra- 
ducător tehnic și ca documentarist la Insti- 
tutul pentru Controlul de Stat al Medica- 
mentului și de Cercetări Farmaceutice din 
București, iar din 1971 devine redactor la 
Biblioteca Centrală Pedagogică, până la 
pensionare, în 1987. 

In 1972 se căsătorește cu prof. dr. Pe- 
tre lonescu-Stoian (decedat în 1985), per- 
sonalitate recunoscută în lumea medico- 
farmaceutică românească. 

A colaborat cu articole și traduceri la re- 
viste din țară, din străinătate și a scris nu- 
meroase prefețe și postfețe, făcând cunos- 
cute la noi literaturile spaniolă și portu- 
gheză. A tradus în portugheză din lirica lui 
Lucian Blaga și George Bacovia, în ediții bi- 
lingve, apărute în tară și în străinătate, iar 
în 2012 îi apare la Editura Humanitas volu- 
mul autobiografic Intre uitare și memorie. 

In 1990 a fost membru fondator al Fun- 
daţiei Culturale „Memoria” și din 2010 pre- 
şedinte al acesteia, iar din 2003 redactor- 


șef al publicaţiei Memoria — revista gândirii 
arestate. 

In anii din urmă reușise să învingă și 
cancerul. 

Intrebată fiind ce a învăţat-o închisoa- 
rea, Doamna Micaela răspundea: „Inchi- 
soarea m-a învățat să am răbdare și să am 
credință. Am devenit mai umilă.” 

Prin decesul Doamnei Micaela-Alexan- 
dra Ghițescu, atât Fundația Culturală Me- 
moria, revista Memoria, cât şi cultura tării 
noastre pierde nu numai o strălucită tra- 
ducătoare de literatură, ci și unul dintre in- 
telectualii de mare valoare, dublat de un 
om cu un suflet de o rară noblețe, bună- 
tate, delicateţe. 

Dumnezeu să o odihnească în pace! 

Fie ca amintirea Domniei Sale să ră- 
mână veșnic în sufletele noastre. 


Cu decorația Ordinul Infantelui Dom Enrique (Ordem do 
Infante D. Henrique) în grad de Mare Ofiţer, 2015. 

DOINA JELA 


„Şi deodată, știrea s-a răspândit 
ca fulgerul: A murit Stalin! 
Atunci s-a fluierat Odă Bucuriei...” 


PL A 


În 1995 


Este greu să-ți păstrezi „neutralitatea 
epistemică” și să scrii un text obiectiv, so- 
bru, de informare, în amintirea unui om dis- 
părut în urmă cu doar câteva luni, despre 
care știi, pe deasupra, că lasă în peisajul 
cultural din care tocmai a plecat, un mare 
loc gol, imposibil de umplut. 

Micaela Ghitescu (18 iulie 1931 — 13 mai 
2019) face parte din acea categorie rară de 
intelectuali umaniști pentru care munca 
reprezintă principalul rost al vieţii, nu pen- 
tru a echilibra și compensa alte vocaţii, 
nerealizate, ci pentru că ei dispun de o 
educație și o disciplină, transmise în fami- 
lie, din tată-n fiică și din unchi în nepoată, 
ca să spunem așa, lucru pe care nu con- 
tenește să-l scoată în evidență în unica ei 
carte autobiografică' și în relativ puţinele 
interviuri și texte autobiografice încre- 
dințate unor publicaţii de-a lungul timpului.? 

Unde de asemenea nu uită să sublinie- 
ze condiția materială, deloc ieșită din co- 
mun a familiilor din care provine, atât pe li- 
nie maternă, cât și pe linie paternă. ȘI într-o 
ramură și în cealaltă, „cheagul” din care au 
crescut câteva generații, nu multe, și unica 
avere, a constituit-o școala. Dinspre ma- 
mă, licenţiată la rându-i în litere, fără să 
practice ea însăși o profesie în acest sens, 
Micaela Ghiţescu provine dintr-un neam de 
origine macedoneană, de învățători, cu 
copii mulți, trimiși însă toti la „studii supe- 
rioare” și reușind toti strălucit în domeniul 
lor de activitate, filologie, istorie, respectiv 


1 Între memorie și uitare, București, Ed. Humanitas, 2012. 
? Notoriu și accesibil fiind în special interviul realizat pentru 
emisiunea sa „Profesioniștii”, de Eugenia Vodă. 


medicină, cunoscuta familie Papacostea. 
Nu orgoliul o determină la aceste sublinieri 
ci, în ciuda unei seninătăți remarcabile, o 
structurală aversiune faţă de minciuna 
instrumentată propagandistic a regimului 
comunist privind blocarea accesului la cul- 
tură al celor nevoiași înainte de venirea 
„or” la putere. Nepoată, deci, și respectiv 
vară, după mamă, a mai multor străluciți 
intelectuali din faimoasa familie, Micaela 
Ghițescu evocă în memoriile ei, numele și 
figurile numeroșilor savanți și cam tot atât 
de numeroșilor deţinuţi politici, ca și ea, 
care sunt, printre alţii, Șerban și Victor 
Papacostea. Pe linie paternă, fiică a chirur- 
gului Constantin |. Ghițescu (1898-1955), 
specialist cu o reputaţie remarcabilă printre 
confrați, în România și în lume, și el 
provenind dintr-o familie numeroasă. și 
nedispunând de altă zestre decât școala și 
dragostea de muncă, Micaela Ghiţescu a 
fost, într-o căsnicie târzie și împlinită, soția 
unui mare savant doctor în farmacologie, 
Petre lonescu-Stoian (1909-1985), ctitor 
de instituţii, membru în organisme inter- 
naţionale legate de domeniul lui de activi- 
tate, înscris într-un fel de tradiție a respon- 
sabilităţii civice. 

Dar mai ales, Micaela Ghiţescu a reușit 
performanța de a converti năpasta căzută 
peste familia ei după instalarea regimului 
comunist, moartea tatălui și a fratelui în 
intervalul celor 3 ani ai detenţiei sale și a 
celor mai multi dintre membrii ambelor ra- 
muri ale familiei, într-o viată plină și rod- 
nică. Plină, ocrotită de Dumnezeu în care 
credea profund încă din perioada detenţiei, 
şi rodnică, atât moral cât şi profesional. 

Conducând 16 ani Memoria - revista 
gândirii arestate, pe care a preluat-o, așa 
cum mărturisește, ca pe un legat testamen- 


tar, de la Banu Rădulescu (1924-1998), ne- 
uitând niciodată să consemneze cu orgo- 
liul modestiei această datorie asumată și 
neabătând-o nicio clipă de la linia impri- 
mată de predecesorul ei, nu a uitat să-și 
urmeze vocația adâncă, forjată în ani, de 
„traducător literar”, cum iarăși ținea să pre- 
cizeze, din franceză, spaniolă, și mai ales 
portugheză, devenind una dintre marile 
noastre traducătoare din literatura de 
limbă portugheză. Şi, alături de altă legen- 
dară figură a profesiei, Antoaneta Ralian 
(1924-2015), una dintre marile noastre tra- 
ducătoare de literatură, pur și simplu, încu- 
nunată cu nenumărate, premii, distincții, 
medalii și alte semne ale unei depline, 
meritate și norocoase recunoașteri. 

Fără îndoială, supraviețuind aproape 
30 de ani regimului comunist, Micaela Ghi- 
tescu a putut să-și împlinească pe deplin 
acest talent și această vocaţie de o viață, 
transpunând în limba română peste 80 de 
cărți, începând de la clasicul Eça de 
Queiroz, trecând prin Gongalo M. Tavares, 
Erico Verissimo, Fernando Pessoa, etc. și 
sfârșind cu Ant6nio Lobo Antunes, alcă- 
tuind și editând o Gramatică a limbii por- 
tugheze, folosită și în Portugalia și Brazilia, 
un Dicţionar de proverbe portughez, spa- 
niol, francez, italian, român, o vocaţie de 
intelectual educat, cum am spus, în cultul 
efortului, trăită ca o adâncă soteriologie. 

Dar ceea ce pare să irige pe dedesubt 
toată existența ei atât de armonios realiza- 
tă, nu numai această etică a muncii, este 
experiența excepțională a anilor de deten- 
ție politică, ai ei, ai membrilor familiei, ai 
apropiaților și prietenilor, felul în care 
aceasta i-a modelat viata și reflectia pro- 
fundă și neîntreruptă pe care a generat-o, 
punând-o alături de alte figuri feminine 

Cu ES José Jerônimo Moscardo de Sousa, Ambasadorul 
Braziliei la București, 1996 


pentru care, din motive adânc personale, 
regimul comunist a constituit obiect pre- 
dilect de meditaţie și de acțiune: Monica 
Lovinescu, Adriana Georgescu, Annie 
Bentoiu, Sanda Golopenţia etc. 

Micaelei Ghițescu îi plăcea să citeze de 
câte ori avea ocazia un adagiu cunoscut: 
„Opusul iubirii nu este ura, opusul memo- 
riei nu este uitarea, opusul sănătății min- 
tale nu e dementa, opusul tuturor acestora 
este indiferența”. Memoriile sale, consem- 
nate în cartea amintită, mărturisesc toate, 
măsura în care etica Micaelei Ghitescu 
este impregnată de acest crez. Atenţiei ei 
în permanență îndreptată spre efigiile celor 
dispăruți, păstrate intacte în memorie, îi 
datorăm astfel paginile luminoase evocând 
dureros imaginea celei mai bune prietene 
din adolescență, moartă de tuberculoză în 
închisoare. Chipul Adrianei Georgescu, 

şefa de cabinet a generalului Nicolae Ră- 
descu, căreia i-a reeditat cu eforturi și sa- 
crificii, a doua ediţie a unicei cărţi, este o 
altă ilustrare a fidelității față de adagiul 
asumat, integrat, respectat în litera și spi- 
ritul lui. La fel dureroasa imagine a tatălui, 
plângând cu capul pe masă în momentul 
arestării ei; sfâșietoarea, via iubire a 
amintirii curajosului frate, alpinist, mort în 
condiţii neclare în munti, în același interval 
de timp al absenței sale de acasă, și al 
periplului prin închisorile comuniste; dis- 
cretul devotament al greu încercatei sale 
mame. Foarte rara loialitate fată de priete- 
nul Banu Rădulescu, atât cea vizibilă, cât 
și cea invizibilă, îi ilustrează de asemenea 
angajamentul fată de sine: revista Memoria, 
al cărei tiraj a scăzut dramatic de la câteva 
zeci de mii de exemplare, la 1.000, nu și-a 
încetat niciodată apariția sub conducerea 
Micaelei Ghitescu, în ciuda dificultăților în 
care a supraviețuit și de care n-a făcut 
niciodată caz. Cum n-a făcut vreodată caz, 
de precaritatea propriei sănătăți și a luptei 
cu o boală îndelungată și necruțătoare. 
Multe alte dovezi ale unei înalte și pro- 
funde moralități ar fi de evocat aici: onesti- 
tatea rară cu care Micaela Ghitescu notea- 
ză abaterea, sau neabaterea de la propria 
linie de conduită: „Au fost ani în care copi- 
lul de altădată devenit adult, nu doar răb- 
da, înghițea, ci chiar uita. Sigur, au fost ani 
în care am uitat” (p. 80); bucuria intensă, 
proaspătă, cu care la 20 de ani distanță 
evocă momentul căderii regimului și regă- 
sirea libertății; recunoștința vie fată de cei 
care i-au oferit cu prețul vieţii această liber- 
tate; devotamentul tineresc cu care s-a 
angajat în primenirea vieţii, activitatea în 
Alianța Civică, sprijinirea partidelor demo- 
cratice etc.; grija nuanţată cu care se 


abtine de la a judecă fărădelegile, compro- 
misurile, fără a cădea în păcatul capital al 
indiferenței (vezi mișcătoarea pagină 93, în 
care evocă situația sub comuniști a familiei 
scriitorului Cezar Petrescu); căldura și gra- 
titudinea față de mentorul Marcel Fontaine, 
care nu-și uitase tara de elecţiune și încer- 
case, din Franţa, să ajute România căzută 
sub ocupaţie; repedea și sobra trecere în 
revistă a trădării, josniciei, cruzimii colabo- 
raționiștilor, gardienilor, anchetatorilor, 
(vezi pătrunzătoarele și nuanţatele portrete 
risipite în numeroasele pagini de memorii, 
neconsemnate în volumul de care vorbesc, 
ale unor figuri cunoscute deja din literatura 
detenției: faimoasa și pitoreasca „Diri”, 
„Caligula” — Elena Tudor, directoarea închi- 
sorii Mislea în primii ani ai deceniului șase, 
sumbrul Vișinescu, venit la conducerea pe- 
nitenciarului, imediat după mutarea aces- 


Decorată cu Ordinul „Cruzeiro de Sul” (Crucea Sudului) în 
grad de Ofiţer, 2000. 


teia, sau a întunecatei Vida Nedici, cu care 
o vreme, a împărțit detenţia, tot la Mislea, 
unde faimoasa torționară ajunsese ca pre- 
supusă, ori reală spioană a lui Tito. 

Cu regret închizi paginile acestor mult 
prea puține evocări în care autoarea știe 
că există lacune, dar nu se îndoiește că 
ultima exigentă a crezului ei, aceea de a fi 
corectă, a îndeplinit-o. Nici cititorul nu are 
motive să se îndoiască. 

Discretă, distinsă, devotată, conștientă 
de propria valoare, adică știind bine cine 
este, de unde vine și unde se duce, pro- 
fund credincioasă, cum am spus, nu e sur- 
prinzător că marea lecţie pe care o trans- 
mit memoriile acestea este una optimistă, 
luminoasă. lată un ultim eșantion descriind 
atmosfera din mediul carceral, în anii 
1953-1955, petrecuţi acolo: „Mai comuni- 
cam între noi și fluierând, după următorul 
sistem: se începea scurt, cu primele 
măsuri dintr-o melodie, care era apoi pre- 
luată de altă celulă, și tot așa, până se 
isprăvea cântecul. In acele momente, gar- 
dienii intrau într-un fel de amok. Incepeau 
să alerge de la o vizetă la alta, dar nu 
reușeau să prindă firul: când fluieram, 
aveam grijă să ținem în mână o bucată de 
pâine, ca să ne prefacem că mâncăm! La 
8 noiembrie, am fluierat în felul acesta 
«God Save the King», de Crăciun colinde, 
iar când, auzind clopotele în aprilie, ne-am 
dat seama că este noaptea Invierii, am 
fluierat «Hristos a înviat», ambiţionându-ne 
să nu întrerupem imnul până nu reușeam 
să-l fluierăm de trei ori, și acesta chiar trei 
zile la rând. Prin martie '53 s-a întâmplat 
ceva deosebit: gardienii au închis brusc 
oberlihturile și se simțea o anumită tensi- 
une printre ei. Și deodată, știrea s-a răs- 
pândit ca fulgerul: A murit Stalin! Atunci s- 
a fluierat «Odă Bucuriei»...” 

RUXANDRA CESEREANU 
Doamna Ghiţescu 


Micaela Ghiţescu a fost o doamnă mi- 
nunată care a purtat bătălie cu indiferen- 
ta (ca un văl care acoperă totul, cum nu- 
mea dânsa indiferența), nu doar prin re- 
vista Memoria, al cărei lider a fost în ulti- 
mii ani, ci prin statornicia sa discretă de 
a nu se lăsa înfrântă (de istorie, destin și 
altele). Măruntică, distinsă, sobră (deși 
nu i-a lipsit niciodată o formă de joacă 
gingașă), rasată, o remarca oricine pe 
doamna Ghiţescu mai ales prin felul în 
care nu voia să iasă în evidență. Dis- 
creția sa a fost întotdeauna exemplară. 

Deţinută politică pentru 3 ani de zile, 
pentru că era pasionată de limba și cultura 
franceză, era adică o franțuzoaică prin 
adopție, drama tinerei Micaela, odată ieși- 
tă din pușcărie, a fost să afle că tatăl și fra- 
tele său pieriseră în anii de detenţie când 
fusese absentă din viața lor. Tocmai întru- 
cât a trecut printr-o asemenea traumă, dis- 
creția și delicatețea doamnei Ghiţescu au 
fost întotdeauna admirabile (și probabil că 
ele au depins și de faptul că această 
doamnă delicată, dar incoruptibilă, găsise 
rugăciunea ca soluție de rezistență, atât în 
închisoare, cât și în afara ei). Nu voia să 
încarce pe nimeni cu povestea sa, deși din 
această poveste aspră s-a născut până la 
urmă o carte exemplară -— Intre uitare și 
memorie (Humanitas, 2012). 

Copilă fiind, Micaela Ghiţescu i-a 
auzit și văzut pe George Enescu și Dinu 
Lipatti la Ateneu; a fost instruită cu 
atenție și dedicație de părinţi; a avut un 
cult fată de originile aromâne pe linie 
maternă; și un cult admirabil și meritat 
pentru figura tatălui său, un reputat chi- 
rurg la început de secol XX, dispărut pre- 
matur din pricina presiunilor impuse, 
persecuțiilor și traumelor produse de 
regimul comunist. 

Povestea fetitei mioape care devine 
pasionată de limba și cultura franceză (și 
nu numai), care apoi va fi în mod abuziv 
și injust deținută politică, iar în postco- 
munism devine cunoscută ca o tradu- 
cătoare performantă mai ales din limba 
portugheză, onorată în 2015, cu Ordinul 
Infantelui Dom Enrique, oferit de către 
președintele Portugaliei — este un ade- 
vărat bildungsroman. 

Mărturia Micaelei Ghitescu este și o 
poveste despre cum e perceput războiul 
(al Doilea Mondial) de un copil, despre 
ce se înțelege din rebeliunea legionară și 
cum a fost invazia rusească cu tot ce a 
urmat după, trecând prin adolescenţă, 
tinerețe, maturitate, senectute (în post- 
comunism). Bucureștiul este cartografiat 
cu tandrete: Cișmigiul e matricea, dar 
mai există o matrice morală emblematică 


reprezentată de tânărul monarh Mihai | 
(„regișorul nostrum”, cum îl numise o ad- 
miratoare) până când are loc catastrofa 
stalinizării României. 

Fragmente importante sunt dedicate 
traseului de iniţiere al adolescentei și 
tinerei în cultura franceză. Povestea este 
frumoasă și pitorească, dar întreruptă 
traumatic de arestarea Micaelei Ghiţes- 
cu. Imi îngădui să redau aici citate am- 
ple, dar elocvente, explicative pentru 
francofonia care a făcut-o să pătimească 
pe mărturisitoare și care constituie o fişă 
esențială de viață și cultură: 

„Generaţiile mai tinere nu știu — nu au 
de unde să știe — în ce măsură viata 
noastră intelectuală și spirituală, înainte 
de a fi cufundată în comunism și izolată 
în felul acesta de valorile occidentale, 
era îndreptată, dintre toate tările Eu- 


ropei, în primul rând către Franţa. Din cei 
câțiva ani de copilărie «interbelică» pe- 
trecuți într-o familie medie fără rădăcini 
«aristocratice» sau averi moștenite, mi- 
amintesc că acasă se vorbea curent lim- 
ba franceză, ea fiindu-ne inculcată și 
nouă, copiilor, odată cu germana, aproa- 
pe ca o limbă maternă. Literatura france- 
ză clasică și contemporană, chiar ultime- 
le romane apărute la Paris, ca și Revue 
des Deux Mondes, se aflau pe rafturile 
bibliotecii din casă. Mama era abonată la 
Marie Claire și Modes & Travaux, tata își 
comanda cărțile de specialitate direct 
prin sucursala bucureșteană a editurii 
Masson din Paris și instrumentarul din 
cabinet prin sucursala firmei franceze 
Collin. Cărţile noastre de copii (cărțile 
din La Bibliothèque rose cu romanele 
Contesei de Ségur, aventurile lui Jules 


La festivitatea de premiere, alături de domnul și doamna Fontaine și câteva colege, 23 iunie 1947 

Verne, dar și Gulliver și Don Quichotte în 
traducere franceză) ni se cumpărau de la 
librăria Cartea Românească de pe bule- 
vardul Elisabeta. Profesoara noastră de 
franceză de la «Carmen Sylva», Sma- 
randa Chehata (pe care o numeam, pe 
scurt, Madame), ne insuflase o dragoste 
profundă pentru Franţa — a cărei istorie 
și literatură le cunoșteam uneori mai 
bine decât istoria și literatura noastră — 
și pentru Paris (ale cărui monumente ne 
erau atât de familiare încât, atunci când 
am ajuns în Franța după vreo patru de- 
cenii, mă miram că nu le găseam aliniate 
unul după altul, ca în imaginatia și în 
visurile mele...). 

In paralel cu școala românească, am 
urmat și cursurile Liceului Francez de pe 
lângă Institutul Francez de Inalte Studii. 
Erau așa-numitele cursuri practice, de 
două sau trei ori pe săptămână, după- 
amiaza. Liceul Francez funcționa în 
actualul local al Consulatului american, 
pe str. Nicolae Filipescu, colt cu str. 
Batiștei. Pe atunci ușa de intrare era 
încadrată de glicine, motiv pentru care 
clădirea era numită de noi la maison aux 
glycines. Institutul Francez și frecventata 
sa bibliotecă se aflau în același sediu ca 
şi astăzi, pe Bd. Dacia. 

Directorul Liceului Francez era profe- 
sorul Marcel Fontaine, venit în România 
în timpul Primului Război Mondial ca 
tânăr ofițer în cadrul misiunii generalului 
Berthelot; luase parte la bătălia de la 
Mărășești și se atașase de camarazii de 
arme români. [...] După război, în virtu- 
tea amintirilor care îl legau de tara noas- 
tră, obținuse să revină în România, de 
astă dată ca profesor, membru al misiunii 
universitare franceze. In această calitate 
a funcționat mai întâi la Turnu Severin, 

unde s-a căsătorit cu o româncă, iar apoi 
la București, ca director, cum am spus, al 
Liceului Francez. 

Profesorul Fontaine, apropiat de noi, 
întotdeauna binedispus și spiritual, ne 
inspira totodată un imens respect pentru 
modul cum ne preda, educându-ne în 
același timp: mi-amintesc că, de câte ori 
îl întrebam ceva, nu răspundea direct, ci 
recurgea la enciclopedii și dictionare, 
învățându-ne astfel şi pe noi să le mâ- 
nuim și insuflându-ne simţul probităţii și 
al rigorii. Neavând copii, atât el cât și 
doamna Fontaine se atașaseră de noi și 
organizau diferite manifestări care ne 
încântau: serbări de 11 Noiembrie (Ziua 
Armistițiului după Primul Război Mon- 
dial), 14 Iulie (Ziua Naţională a Franţei), 
Sfântul Nicolae (pe care am avut «onoa- 
rea» să-l întruchipez), puneam în scenă 
spectacole de teatru (scene din Moliere, 
de exemplu memorabila «scenă a sone- 
tului» din Mizantropul, în care am inter- 
pretat rolul lui Alceste). 

;.] 

La Liceul Francez se organizau și 
audiții muzicale, după discuri, cum se 
obișnuia pe atunci; de exemplu, o memo- 
rabilă audiție a operei Pelléas et Méli- 
sande de Debussy, despre care am toate 
motivele să cred că ne-a fost prezentată 
de către însuși Roland Barthes, care, 
înainte de a deveni celebrul eseist și se- 
miotician, fusese bibliotecar la Institutul 
Francez și apoi atașat cultural la Legația 
Franței din București (pe atunci, numele 
lui nu îmi spunea nimic). Mai târziu, când 
a început degringolada și Institutul a fost 
închis, cred că tot Roland Barthes ne-a 
chemat ca să ne ofere din volumele pe 
care nu puteau (sau nu voiau) să le eva- 
cueze: mai posed și astăzi un La Fon- 


taine și un Rousseau din acel lot de cărți. 
[...] 
Ajuns la Paris, profesorul Marcel 
Fontaine nu a avut liniște până nu a găsit 
o modalitate de a-și dovedi solidaritatea 
cu românii în mijlocul cărora trăise timp 
de aproape trei decenii și pe care îi iu- 
bea ca pe propriii săi conaționali. A înfiin- 
tat postul de radio pour les pays danu- 
biens et balkaniques și a devenit directo- 
rul emisiunilor destinate românilor (acolo 
și-au făcut ucenicia «pe unde scurte» 
Monica Lovinescu și Adriana Georges- 
cu). lar noi, în tară, le ascultam vocile și 
le urmăream spusele cu speranţa dispe- 
rării. Căci nu ne spusese Profesorul nos- 
tru, luându-și rămas-bun de la noi: il faut 
espérer dans linespâre?” 
Corespondenta cu profesorul Fon- 
taine a dus la condamnarea Micaelei 
Ghițescu (care a cunoscut detenţia la 
Uranus, Jilava, Mislea). Pușcăria politică 
s-a desfășurat după un tipar deja cunos- 
cut: anchetă (deși fără brutalități fizice), 
persecuții, presiuni, rutina detenţiei, de- 
prinderea unor tehnici de supraviețuire, 
rezistența, subversivitatea (atât cât era 
posibilă), comuniunea cu alte deţinute. 
Etapa aceasta a vietuirii e privită ca prin- 
tr-un binoclu în spatele căruia viața celor 
din afara închisorilor îşi are ritmurile ei 
relativ firești. Așa cum scrie pe un bilet o 
deținută marcată de sarcasm pe care o 
citează Micaela Ghiţescu: „Viaţa, ca o ne- 
simțită, continuă”. După eliberare și după 
șocul în fața unei tări deteriorate moral (și 
nu numai), urmează caruselul slujbelor, por- 
tugheza salvatoare, primele traduceri (cu 
peripeții), vocația pentru cultura lusitană, 
căsătoria, călătoriile, ceaușismul, decembrie 
1989, postcomunismul, din nou călătoriile, 
reabilitarea, traducerile și tot așa. 


ÎNTRE UITARE ŞI MEMORIE 


Bildungsromanul mărturisitoarei este 
secondat și conţine istoriile dramatice, tra- 
gice ori amare ale tuturor celorlalți membri 
ai familiei: și este impresionat să vezi că o 
familie, cu toate ramificațiile ei, a fost per- 
secutată cu tendință, traumatizată, Împu- 
ținată în regimul comunist. O metaforă, de 
fapt, pentru întreaga Românie. 

Citind doar acum, cu întârziere, car- 
tea doamnei Ghiţescu, am o nostalgie 
anume, că aș fi putut să o cunosc mai 
bine, întrucât câteva prilejuri au fost, dar 
eu nu am știut să le dau curs. Emoţiile 
mele de acum în fața cărții dânsei ră- 
mân, însă, acute și intense. Măcar atât îi 
datorez doamnei Ghiţescu. 

IOANA PÂRVULESCU 


Decorații 


pe o viaţă distrusă 


Era născută în 1931. (Am reținut anul pen- 
tru că era același în care se născuse mama.) 
Am cunoscut-o la Facultatea de Litere, unde 
mi-a fost profesoară (oare suplinea pe cine- 
va?) la un mic curs opțional de franceză. Spun 
„mic” pentru că eram numai câteva studente 
înscrise la el. Pe chip și în întreaga ei făptură, 
în mers, în voce și mai ales în zâmbet avea 
ceva straniu, ceva ce noi, tinere studente în 
floare, nu căutam să descifrăm, ceva care ne 
împiedica oarecum să ne apropiem de ea. Era 
ca și cum un zid de ceaţă ar fi separat-o de 
noi, dar de dincolo de zid, știam că zâmbetul ei 
ni se adresează totuși. De parcă ar fi trimis, de 
dincolo de ea însăși, din altă viață, un palid 
semn. Emana un rafinament extrem, iar france- 
za ei se vedea că e știută organic, din copilărie. 
Doar că ceva era definitiv rupt în legătura dintre 
ea și viată. Nu părea să-și dorească nimic. 

După 1990, am reîntâlnit-o pe Micaela Ghi- 
tescu la România literară, unde mai colabora 
din când în când cu câte o traducere. Am fost 
mirată să constat că nu atât din franceză, ci mai 
ales din portugheză. Parcă ceața dintre ea și 
lume se mai subțiase, dar nu dispăruse cu totul, 
iar zâmbetul era mai viu. Ne mai aducea la 
redacție și revista Memoria, pe care o conducea 
și în care, spre deosebire de altele, aveam întot- 
deauna ce citi. 

Nu știu când - foarte târziu, în orice caz — 
am pus la un loc piesele de puzzle: Micaela 
Ghiţescu, fiică de medic, crescută frumos 
într-o casă de intelectuali, făcuse închisoare 

în anii '50. Dintr-un motiv la fel de absurd ca 
toate cele care au trimis în epoca aceea 
oamenii la închisoare: îi scrisese unui fran- 
cez. Așa se explica deci expresia chipului ei 
din vremea studenţiei mele, reținerea 
excesivă, vocea vagă, zâmbetul învins. Era 
încă o viață strivită de istorie, la fel ca aceea 
a Adrianei Georgescu, a cărei carte o tradu- 
sese, de altfel. 

Am colaborat la „Cartea de pe noptieră”, 
unde mi l-a recomandat (și tradus) pe Ruy 
Zink. Am invitat-o să scrie la volumul colec- 
tiv Și eu am trăit în comunism și mi-a trimis 
niște fragmente scurte și percutante. Reiau 
aici doar mica biografie pe care a scris-o pen- 
tru volum: „Micaela Ghitescu, născută în 
1931, în București. A trăit 42 de ani sub comu- 
niști, din care a supraviețuit trei în închisorile 
lor. Înainte de 1989 a fost, succesiv, șomeră, 
muncitor calificat, traducător tehnic, documen- 
tarist, redactor de bibliotecă, pensionară. După 
1989, ca traducător literar, a călătorit mult 
(congrese și colocvii de specialitate), a primit 
burse (tardive) premii și decoraţii”. Câtă 
amărăciune e în acest „premii și decoraţii”, date, 
puse pe o viață distrusă. 

Ne mai scriam la câte o sărbătoare, nu în- 
totdeauna, dar întotdeauna cu afecțiune. l-am 
citit cu mare bucurie amintirile scrise în „singu- 
ra ei carte”, cum spunea ignorând zecile de 
volume traduse: Intre uitare și memorie. Ştia 
că nu mai are timp. Acum, într-adevăr, timpul 
ei s-a oprit. Să n-o uităm prea repede. 
https://Awww.lapunkt.ro/2019/05/ micaela-ghitescu/ 


SMARANDA VULTUR 


O luptătoare 


pe mai multe fronturi 


Forța coezivă a unei memorii împărtășite 
sau despre „romanul de viață al unei ado- 
lescente mioape” așa s-ar putea intitula scur- 
tul meu omagiu adus Micaelei Ghitescu. 

Să conduci timp de 16 ani o revistă cum 
este „Memoria”, să te dedici celor care au 
suferit sau au fost victime ale regimului 
comunist dându-le, chip, voce sau posibili- 
tatea de a mărturisi prin mărturiile altora e 
semnul credinței că acest lucru are un rost. 
Constanţa ei, răbdarea învățată în închi- 
soare, credința în Dumnezeu și presupun în 
dreptatea lui, a făcut-o să ducă mai departe, 
în condiţii de cele mai multe ori vitrege, de 
ostilitate deschisă, tacită sau de indiferență, 
ștafeta preluată de la Banu Rădulescu. A 
ştiut să facă pentru asta echipă cu oameni 
mai tineri și să sacrifice mult, foarte mult timp 
pentru că a crezut că libertatea dobândită 
după 1989 e o valoare și o șansă pentru ea 
și pentru noi toți. A înțeles că nu trebuie 


În 1968 


irosită și că dacă nu punem la baza ei 
cunoașterea și înțelegerea a ceea ce s-a 
întâmplat în trecutul nostru recent, expe- 
riența a unei jumătăți de veac de comunism, 
nu ne va sluji la mare lucru. Oricum colecţia 
revistei se află în biblioteci și acolo unde nu 
e completă ar trebui să se facă rapid un efort 
de recuperare. Un moment ca acesta, care e 
unul memorial, ne amintește că oamenii care 
au fost martorii regimului totalitar și i-au 
cunoscut ororile, servituțile și efectele pleacă 
de lângă noi lăsându-ne prin viața și acțiunile 
lor obligația de a continua ceea ce ei au 
făcut. 

Fire optimistă, cu vocaţie de supravietui- 
toare, trecând ea însăși la o vârstă tânără 
prin bolgiile închisorilor comuniste pentru o 
vină inventată, cum s-a întâmplat adesea și 
cu consecințe tragice pentru mai multe gene- 
rații în perioada Dej, Micaela Ghitescu a fost 
o luptătoare pe mai multe fronturi. Una 
enorm de discretă și de modestă, deși cali- 
brul intelectual și excelența manifestate ca 
profesoară și traducătoare mai întâi de toate, 
răsplătite cu premii și recunoscute în mediul 
literar şi cultural românesc și internaţional, 
i-ar fi permis să fie un star. 

l-am citit interviurile ca să scriu aceste 
rânduri și mi-am dat seama că a fost un om 
împlinit, în ciuda traumelor prin care au tre- 
cut ea și familia ei. Că poate vorbi cu 
detașare și relativă împăcare despre rănile 
destinului ei, fără a pierde speranța că o 

„1968. Fotografii vechi ale 
drumului meu meteoric la 
Facultate.” (M.G.) 


Lansarea Proiectului 
„Memorialul Fortul 13 Jilava”, 
Muzeul Ţăranului Român, 1998 


ile $i 


MIA > T 


memorie împărtășită e o cale de a vindeca 
societatea, de a o reîntemeia la modul ideal. 
Am avea mare nevoie de prezența ei și de 
vocea ei publică în continuare, a ei și a altora 
de aceeași structură morală și umană, mai 
ales acum când noi generaţii uită sau sunt 
reideologizate în sensul uitării violențelor 
regimurilor totalitare sau revitalizării politi- 
cilor de prostire în masă. Condiţia intelectu- 
alului, conceptul ca atare de intelectual 
suferă azi o mutație la fel de importantă ca 
cea a relației dintre memorie și istorie. 
Micaela Ghițescu le-a dat sens și le-a apărat 
prin activitatea ei civică, prin scris și prin 

cuvântul vorbit, prin modelul unei vieți în care 
a precumpănit firescul și dorința de a spune 
adevărul. Preţioase lucruri! 

„Am ajuns la capătul călătoriei mele, o 
călătorie lungă și grea. Cu meandre și oco- 
lișuri. O călătorie frumoasă, așa cum e 
viața... și fără întoarcere. Numai dus.” — așa 
începe cartea ei mărturie, publicată la editu- 
ra Humanitas, Intre uitare și memorie. O 
carte fascinantă, care va de cititorului ocazia 
de a vedea că nimic din ceea ce am spus aici 
nu e lipsit de temei, că nu e vorba doar de un 
gest omagial, conjunctural. 


VIOLETA POPESCU 


Omul care a readus istoria 
şi memoria în rândul tinerilor 


Am avut bucuria și privilegiul să o 
cunosc pe doamna Micaela Ghitescu mai 
întâi citind revista Memoria încă de la pri- 
mele sale numere. Ani de-a rândul revista 
Memoria a fost (este) o resursă documen- 
tară foarte importantă, care m-a ajutat să 
recuperez un capitol recent din istoria 
României, pe care din păcate în anii '90 
era greu să îl studiezi la Facultatea de 
Istorie, chiar și una prestigioasă cum era 
cea din cadrul Universităţii „Babeș-Bolyai” 
din Cluj. 

Nu pentru că nu aveam deja libertatea 
studierii regimului comunist, ci pentru că 
încă o bibliografie temeinică nu avea cum 
să existe în acel timp, lucru de la sine înte- 
les. Prin revista Memoria am completat 
studiile mele de istorie pe zona contempo- 
rană a istoriei României și, mai mult, am 
realizat importanța studiului acestei pe- 
rioade, de care mă simt și acum legată, o 
perioadă pe care, cum bine spunea Lucia 
Hossu-Longin în serialul „Memorialul dure- 
rii”, o receptăm cu durere și la orice pagină 
citită îti vine să te întrebi pe drept cuvânt: 
„Noi unde eram când se petreceau aceste 
atrocități în mijlocul nostru?” 

Intr-un fel știam câte ceva, desigur, ca 
toată generaţia mea născută în anii '70, de 
la părinți, de la bunici, de cum au rămas 


fără pământ, cum a venit colectivizarea, 
naționalizarea proprietăților, cum nu tre- 
buia să vorbești despre regele Mihai, cum 
românii erau arestaţi pe stradă, în miezul 
noptii ș.a. Recuperând cu tristețe și dure- 
rere în suflet sacrificiul unei întregi gene- 
rații, primul sentiment perceput după anii 
'90, a fost imensul dar ca generaţia din 
care fac parte să intre în viaţă, să intre în 
libertate la vârsta majoratului, lucru la care 
sute de tineri nici nu au îndrăznit să vise- 
ze! Un dar și o responsabilitate în același 
timp! 

Micaela Ghiţescu a fost, și mai mult 
„este” (în ceea ce înseamnă dimensiunea 
creștină) dincolo de ceea ce numim o per- 
sonalitate a culturii românești, prin efortul 
traducerilor făcute ani de zile, o conștiință, 
un Om de la care eu, și cred că mulți alţii, 
am dobândit inspiraţie, curaj și încredere. 
Toate acestea la un loc înseamnă o anume 
demnitate, noblețe, pe care Micaela Ghi- 
tescu o transmitea în mod deplin! Interesul 
tinerilor pentru această revistă a venit, de- 
sigur, pe filiera cunoașterii acestei perioa- 
de, dar în același timp și pentru latura ine- 
dită a descoperirii unor persoane caracte- 
rizate de cu totul alt tip de discurs, menta- 
litate, cultură, atitudine fată de valori. 
Prezența Micaelei Ghițescu în cadrul unor 

emisiuni de televizune schimba întru totul 
registrul cotidian, interviul cu Domnia Sa îţi 
dezvăluia aspecte ale societății românești 
de dinainte de al Doilea Război Mondial, și 
de după instaurarea regimului, cu totul ne- 
cunoscute publicului contemporan. Insăși 
memoria extraordinară (cu detalii amănun- 
tite), în relatarea unor situații dificile avute 
în cursul vieții și privite cu un soi de înțele- 
gere peste timp, era menită să îţi provoace 
în mod direct respect și admirație. 

Atât de mult Domnia Sa s-a întrepă- 
truns cu destinele revistei Memoria încât 
pare o surpriză să descoperi și celelalte 
laturi ale activității sale, cum sunt, de 
exemplu, zecile de traduceri literare de 
mari autori din cinci limbi străine. Cum ar fi 
arătat destinul Micaelei Ghitescu dacă nu 
venea regimul comunist, nu ar fi fost are- 
stată, nu ar fi purtat stigmatele pușcăriilor 
comuniste? Este tardivă această între- 
bare, iar răspunsul, prin prisma acestei 
generații răstignite, poate fi sugerat doar 
de vederea unei cruci (pe care foarte mulţi 
nici nu o pot avea la căpătâi). Uimește nu 
atât implicarea Micaelei Ghiţescu în rostu- 
rile revistei Memoria cât o anume determi- 
nare atât de clară în această misiune, 
împlinită pentru contemporani dar cu sigu- 
ranță văzută prin prisma celor care nu au 
mai apucat nici să ducă această misiune 
mai departe. 

Intâmplarea a făcut ca după mulţi ani 
să cunosc nu doar revista, ci și omul din 
spatele revistei, și mai mult, recuperarea 
memoriei acestei perioade să constituie o 
preocupare în contextul și calitatea mea 
de emigrant în Italia, o recuperare a unui 
trecut prin aducerea în atenţia publicului 
occidental a unor momente necunoscute 
din istoria recentă a României. O muncă, o 
implicare care continuă și astăzi după 

mulți ani, cu ajutorul unor puţine persoane 
dăruite acestui minim efort. 

În mod cu totul fericit la Milano am 
intrat în contact cu nepoata doamnei Mi- 
caela Ghiţescu, artista Daniela Nenciu- 
lescu, sosită în Italia în 1969, devenită o 
colaboratoare apropiată și susținătoare a 
Centrului cultural de la Milano, o ocazie în 
plus de a sta în legătură și mai directă cu 
Fundaţia Memoria. De atunci ne-am inter- 
sectat în mai multe împrejurări, care au dus 
la realizarea unor parteneriate în decursul 
acestor ani. Cu anul 2012 răsare prima 
noastră colaborare Milano — București. Pri- 
mul volum publicat de editura Rediviva, în 
fapt anuarul Centrului Cultural Italo-Ro- 
mân Repere de cultură și istorie românea- 
scă în Peninsulă, are Cuvântul înain- 
te semnat de Micaela Ghiţescu, care a 
onorat cu scrisul și gândurile dumneaei 
această apariție a noastră, din care îmi 
permit să public câteva rânduri: „Cartea pe 
care o avem în fata ochilor este un dar. Un 
dar făcut nouă, celor din țară, de către voi 
care călcaţi astăzi pe urmele strămoșilor 
noștri (căci «de la Rim ne tragem»...) și 
viețuiţi pe meleagurile lor. Cu toate ispitele 
care vă ademenesc și vă înconjoară acolo, 
și poate cu amintirile nefaste din tara pe 
care aţi părăsit-o pentru că nu o mai sim- 
teati a voastră, ati știut, prin această carte, 
să ne dati de știre că, pornind la drum, în 
sărăcăcioasele voastre bagaje de bejenie, 
aţi luat cu voi povara «dureros de dulce» a 
dorului. lată esenţa, rădăcina acestei cărți: 
ne-ai dăruit dorul vostru care, pe drumul 
de întoarcere, s-a întâlnit cu dorul nostru 
de voi, cei din depărtare. Ne-am făcut unii 
altora semne, ne-am fluturat pălăriile și 
eșarfele, spunându-ne, voi, «Bun rămas!», 
răspunzându-vă, noi, «Mergeti cu bine!», 


șoptindu-ne, și unii și alții, în tainitele sufle- 
tului, «Să nu ne uitaţi!»” 

În anul 2014, la 25 de ani de la căderea 
regimului comunist, prin eforturile scriitoa- 
rei Ingrid Coman, apărea în traducere în 
limba italiană volumul de memorii al 
Micaelei Ghitescu: Intre uitare și memorie, 
Ed. Humanitas, [Tra oblio e memoria], 
colecția Memoria, din cadrul editurii Re- 
diviva, o carte pilon de rezistenţă al acestei 
colecţii care își propune să readucă în 
atenție perioada regimului comunist și 
îndeosebi represiunea exercitată asupra 
poporului român. De la publicarea ei în ita- 
liană, această carte o prezint în mai toate 
întâlnirile cu publicul cititor din Italia, amin- 
tind că aceste memorii reconstruiesc nu 
doar viața autoarei, ci întreg tabloul și con- 
textul istoric al României de după anul 
1945, iar cartea comportă o certă valoare 
documentară. Lucru în fapt mărturisit de 
multi cititori italieni care au lecturat volumul. 

Tot în anul 2014, o carte a editurii 
noastre vedea lumina tiparului ca un oma- 
giu adus celor care prin jertfa lor ne-au 
transmis demnitatea, este vorba de vo- 
lumul: Catacombele României. Mărturii din 
temnițele comuniste 1945-1964, [Le ca- 
tacombe della Romania. Testimonianze 
dalle carceri comuniste 1945-1968), volum 
realizat împreună cu Mirela Tingire, Clau- 
dia Bolboceanu și Lorena Curiman, unde 
între primele pagini se regăsește Fundaţia 
Memoria și revista Memoria, ca repere în 
cercetarea perioadei regimului comunist. 

Ne-am revăzut la București la Librăria 
Cărtureşti în 2015, cu ocazia prezentării 
de carte a editurii Rediviva, împreună cu 
Ingrid Coman, Maria Floarea Pop, Claudia 
Bolboceanu, în fapt ultima noastră întâlni- 
re. Am continuat apoi corespondența lega- 
tă de apariția în limba italiană a unei sinte- 


ze cu reunirea mai multor articole ale revi- 
stei Memoria (pe care sperăm să o ducem 
la bun sfârșit). 

Activitățile de la Milano în spiritul punti- 
lor de legătură cu Țara, și-au găsit spaţiu 
generos în paginile revistei Memoria în 
acești ultimi ani, fiind printre puţinele revis- 
te ale Capitalei care au făcut pod între cei 
de aici și cei de acolo. Sigur, întrebarea și 
în fapt frământarea vine din ce putem face 
în continuare noi cei care am primit aceas- 
tă moștenire a Micaelei Ghițescu pe dru- 
mul recuperării memoriei colective, cum 
contribuim noi să nu se stingă flacăra 
acestei datorii? 

Micaela Ghiţescu rămâne vocea celor 
mulți care s-au stins încet și în suferință, a 
căror vieți au fost curmate înainte de 
vreme, a celor care nu au apucat să mai 
mărturisească nimic din suferințele lor, 
suferințe cunoscute doar de Dumnezeu. 


Milano, 3 iulie 2019 


> 13 maggio 2018) 


(48 lugro 1834 
ATATA) , 


š 
ił 


MEMORIA 63 
| pi e] 


MARIA TOACĂ 


„În fata lui Eminescu avea 
mai multă putere să evoce 
anii de suferinţă și rezistență” 


În aceste zile îndoliate, de evocare a 
suferințelor neamului nostru, când ne 
comemorăm martirii, dar și trecerea în 
eternitate a Poetului care ne-a dăruit ne- 
murirea, gândul mă poartă la două ființe 
dragi, apropiate întru dragostea de Bu- 
covina și Eminescu, plecate și ele în veș- 
nicie. Le-am cunoscut în aceeași zi, la Cer- 
năuti, într-un călduros început de septem- 
brie, în toiul pregătirilor pentru sărbătoarea 
„Limba Noastră cea Română”. Era în 2011, 
anul când peste toate festivitățile naţionale 
şi petrecerile populare se așternea umbra 
neagră a tragediilor declanșate în viața 
românilor din ținutul Cernăuţiului în 1941. 
Atunci, preludiul la sărbătoarea Limbii 
Române - „Respirările” iniţiate de scriitoa- 
rea din Suceava, Doina Cernica, au decurs 
cu triste răscoliri prin memorie, avându-i ca 
protagoniști pe măicuţele de la Voroneţ, 
monahiile Elena Simionovici și dr. Gabriela 
Platon, actuala stareță a Sfintei Mănăstiri, 
precum și pe cei doi oaspeţi de care am 
amintit mai sus — scriitorul Radu Mareş de 
la Cluj-Napoca (cu o casă a copilăriei la 
Cernăuţi) și Micaela Ghițescu din Bucu- 
reşti, eminent traducător, mai ales din 
portugheză, președinte al Fundaţiei Cultu- 
rale Memoria și redactor-șef al revistei cu 
același nume. 

Deși a fost un moment de triste evocări 
și reculegere pentru victimele deportărilor 
în masă, acea întâlnire mi-a rămas ca o 
frumoasă poveste, una din cele mai fericite 
întâmplări ale vieţii mele. De la Radu 
Mareș am primit cea mai valoroasă operă 
a sa, romanul „Când ne vom întoarce”, 
consacrat Bucovinei, iar întâlnirea cu 
Micaela Ghitescu mi-a deschis colabora- 
rea la revista „Memoria”, având astfel posi- 
bilitatea de a le face cunoscute bucu- 
reștenilor suferințele românilor noștri. Tot 
datorită acelei întâlniri, nu fără mâna 
ușoară a prietenei Doina Cernica, am avut 
fericitul prilej să particip la festivitatea 
lansării numărului 100 al „Memoriei” în 
somptuoasa sală a Ateneului Român. Cei 
care și-au pierdut tinerețea în închisorile 
comuniste, așa cum s-a întâmplat cu 
Micaela Ghițescu, cu fondatorul revistei 
Banu Rădulescu și atâţia alţi adevăraţi eroi 
ai neamului, și-au meritat onoarea de a fi 
omagiaţi în sanctuarul tării — exponentul 
spiritual al naţiunii române. 

Manifestarea consacrată revistei „Me- 
moria”, implicit tuturor victimelor regimului 
totalitar comunist, a culminat cu aplauzele 
nesfârșite ale bucureştenilor pentru martira 
pământului nostru Anita Nandriș, reînviată 
de monologul dramatic „20 de ani în Sibe- 


ria” (după cartea 20 de ani în Siberia. 
Amintiri din viată de Anita Nandriș-Cudla), 
interpretat de actrița Amalia Ciolan, regizor 
Sorin Misirianţu, spectacolul fiind prezentat 
cu un an înainte (iunie 2016) la Cernăuţi și 
Mahala. 

De la cele două zile, cât am beneficiat 
de invitația dnei Ghițescu la sărbătoarea 
revistei „Memoria”, mi-a rămas o impresio- 
nantă imagine a dragostei românilor pentru 
Eminescu — mormântul Poetului din cimiti- 
rul Bellu, troienit de flori. Scriu cu durere 
aceste rânduri, pentru că doamna care mi-a 
dăruit frumoasele amintiri nu mai este prin- 
tre noi. Radu Mareș, născut în 1941, ne-a 
lăsat cu un dor mai puțin de Cernăuţi și 
Bucovina la 26 martie 2016, iar Micaela 
Ghiţescu, născută la 18 iulie 1931, a plecat 
într-o lume mai bună, de curând, la 13 mai 
2019, fiind înmormântată cu onoruri milita- 
re în același cimitir ortodox Bellu, unde și-a 
găsit veșnicul repaus Eminescu, prive- 
gheat de florile de tei. 

Am cunoscut-o la vârsta senectuții, cu 
sănătatea fragilă, însă ca pe o ființă dârză 
și curajoasă, care a suportat vicisitudinile 
vieții cu demnitate și fără patima răz- 
bunării. Viaţa și suferințele generaţiei sale, 
precum şi ale martirilor noștri, se funda- 
mentează pe nădejde, credință și dragos- 
te, această sfântă treime care astăzi nu 
prea mai are valoare într-o lume obsedată 
de bunuri materiale. Atunci, în prima dumi- 
nică a lui septembrie 2011, trecuse pentru 
prima dată prin vama de la Porubna. Prima 
și ultima dată, la 80 de ani împliniţi, a cu- 
treierat orașul lui Eminescu, a aprins o lu- 
mânare la mormântul lui Aron Pumnul, a 
ascultat pe viu mărturiile unor frați români 
întru aceeași suferință. Folosindu-mă de 
timpul ce-l mai aveam înainte ca dna 


În Muzeul Satului Bucovinean, 2010 


Micaela Ghiţescu să se întâlnească cu 
români din Cernăuţi, de dragul cărora a 
făcut cale obositoare din București, cu un 
popas de-o noapte la Suceava, ne-am 
reținut în fața statuii lui Mihai Eminescu din 
centrul Cernăuţiului, locul ce-i dădea puteri 
să evoce anii de sacrificii și rezistență. 
Suferea de dureri la picioare, și parcă dina- 
dins nu era nici o bancă pe aproape. l-am 
propus să ne oprim într-un loc mai comod, 
însă ce putea fi pentru ea mai scump și 
mai frumos în orașul nostru?! Privirile, 
vorba, făptura îi revărsau o incredibilă vi- 
goare tinerească. In fața lui Eminescu 
avea parcă mai multă putere să evoce anii 
de suferință și rezistență. 

Dimineaţa se închinase în Biserica de 
la Universitate, iar după masă dorea să 
mai treacă pe acolo, să admire fără grabă 
această podoabă arhitectonică. Mi-a po- 

Cu stavrofora dr. Gabriela Platon, stareța Mănăstirii Voroneţ, monahia Elena Simionovici și romancierul Radu Mareș, 
Cernăuţi, 2011 


vestit că în familia ei se vorbea despre 
Cernăuţi. Un frate al mamei sale, Alexan- 
dru Papacostea, a fost profesor la Univer- 
sitatea de aici. Cu doctoratul la Paris, a 
predat economia și dreptul la Cernăuți. 
Dorea ca după întâlnirea de la Cernăuţi 
să primească la redacţia revistei Memoria 
mai multe materiale din această zonă a 
Bucovinei. 
__ Şi-a descris viața în volumul de amintiri 
Intre uitare și memorie, aducând în actua- 
litate fapte și evenimente, care au marcat 
viața multor români după instalarea comu- 
nismului în România. l-am solicitat și eu o 
evocare din anii de temniță pentru culege- 
rea Martiri români din infernul foametei. 
Mi-a acceptat propunerea și mi-a trimis la 
timp articolul, deși la acel moment se afla 
pe patul de suferință, internată la spital. 

Se împlinesc 40 de zile de când Mi- 
caela Ghițescu a părăsit această lume, pe 
care a iubit-o și i-a servit cu credinţă în ciu- 
da atrocităților înfruntate. Credinta i-a fost 
salvarea în clipele grele, credința a tinut-o 
până aproape de 87 de ani pe pământ. 
Onorurile militare la funeraliile Micaelei 
Ghițescu, filmul-eseu „Antidot la Zadar”, 
construit în jurul personalității ei și care 
redă publicului o mică parte din povestea 
acestei curajoase doamne, sunt dovezi că 
sacrificiile nu i-au fost zădarnice, că sufle- 
tul dornic de dreptate, gândirea liberă nu 
pot fi tinute după gratii. 


lunie 2019 


ILEANA MATEESCU 


Tânăra „Memoria” 


din nou în doliu 


Tânăra „Memoria”, pe numele ei com- 
plet „Revista gândirii arestate”, ajunsă 
între timp la deplină maturitate, este din 
nou în doliu, din nou într-un moment de 
cumpănă. Toţi cei care așteptăm de fiecare 
dată apariția ei cu sufletul la gură, avem si- 
guranța că întregul colectiv care-i dă viață 
de aproape trei decenii, va depăși și acest 
moment greu, așa cum a reușit și prima 
dată. Le transmit pe această cale condo- 
leanțe, îi asigur că suntem mulți cei care-i 
iubim, îi respectăm pentru ceea ce fac și 
vrem să le fim alături. 

„Memoria” avea doar opt ani de la ap- 
ariție când „tatăl spiritual”, Banu Rădules- 
cu, a lăsat-o orfană și cei care se temeau 
de ea (foștii și rămașii până astăzi „tova- 
răși”), fiindcă era încă firavă, au crezut că 
va pieri. Bucuria le-a fost zadarnică pentru 
că revista reușise deja să-și semnaleze 
prezența și să câștige încrederea publicu- 
lui care avea mare nevoie de o sursă au- 
tentică de adevăr. Cu mult succes, colecti- 
vul revistei s-a mobilizat la decesul fonda- 
torului ei și i-a continuat exemplar munca, 
i-a dus mai departe ideea și dorința. Au 
reușit, conduși de o altă figură emblema- 
tică, Micaela Ghiţescu, să dezvăluie în 
continuare toate relele pe care regimul co- 
munist le-a pricinuit românilor și omenirii în 


2009 
general, în existența lui destul de scurtă 
raportată la scara istoriei. 

Cu toate lipsurile materiale și piedicile 
puse (care sunt la fel de mari și acum), re- 
vista a continuat să apară făcându-se mai 
îndrăgită, căpătând încrederea cititorilor că 
prin intermediul acestei încă foarte tinere 
reviste se poate afla adevărul în toată hi- 
doșenia și monstruozitatea lui, și de aceea 
fiecare număr al ei a produs multă bucurie 
cititorilor. Este, și cu siguranță va rămâne, 
un izvor de adevăr adus direct de la sursă, 
de la cei care au suferit în temniţele și 
coloniile de muncă ale odiosului regim. 

Mai ales că acum, după ce s-a depășit 
cifra de 100 de numere neîntrerupte, „Me- 
moria” a devenit puternică, cunoscută mult 
peste granitele României, apreciată, res- 
pectată, apariţiile ei sunt așteptate cu inte- 
res. Așa trebuie să rămână, chiar dacă 
Micaela Ghițescu ne-a părăsit și ea. 
Dedicati trup și suflet acestei opere, pe 

care chiar ei o considerau opera vieții lor, 
Banu Rădulescu și Micaela Ghiţescu au 
slujit până în ultima clipă, pe patul grelei lor 
suferințe, ideea continuității Memoriei și a 
încrederii în eliberarea gândirii arestate din 
România. Atât ea, cât și colectivul în care 
Micaela a lucrat până de foarte curând, s-au 
condus după principiul că fac parte dintr-o 
generaţie a cărei menire este aceea de a 
se zbate ca, cu prețul propriei suferințe, a 
renunțărilor de tot felul, să facă lumină în 
legătură cu ceea ce s-a petrecut în trecutul 
recent al României, să schimbe în bine 
destinul neamului din care fac parte, resta- 
bilind adevărul. 

Născută în 18 iulie 1931, Micaela Ghi- 
tescu făcea parte dintr-o familie de intelec- 
tuali de primă mărime, cu origini nobile. 
Noblețea familiei Ghițescu venea nu atât 
din originea socială, și ea nobilă, cât din 


faptul că toți membrii ei au fost animați de 
un puternic sentiment de patriotism, de 
dragoste de tară, pe care au dovedit-o prin 
fapte, nu prin vorbe. 

A fost fiica chirurgului Constantin Ghi- 
tescu și a Mariei-Eliza născută Papacos- 
tea. Arborele ei genealogic este unul stu- 
fos, cu rezonanță în istoria românilor. De la 
ambii părinți Micaela a moștenit un carac- 
ter frumos, de lăudat, blând, iubitor, care 
împrăștia numai iubire în jur. Dumnezeu a 
înzestrat-o cu un chip luminos fără niciun 
pic de ură, fără fite vizavi de funcţia pe 
care a deținut-o la revistă până la sfârșitul 
vieţii. A demonstrat până la sfârșit că nu 
iubește opulenta, nu-i plac figurile infatua- 
te, nu suferă fanfaronismul și vorbele goa- 
le. Indemna cu blândețe la credință și în- 
telegere între toți oamenii. 

Și-a început studiile la Școala Evan- 


În 1944, alături de părinti și fratele Andrei 

ghelică de Fete — cursul primar, le-a conti- 
nuat la Liceul „Carmen Sylva” din Bucu- 
rești, unitate de elită a învățământului ro- 
mânesc interbelic și le-a terminat la Liceul 
„Gheorghe Lazăr” din București, toate între 
anii 1937-1949. 

Din păcate, anii adolescenţei sale au 
fost umbriţi de relele care se întâmplau 
frecvent în societatea românească, unde 
aveau loc cele mai dramatice transformări 
pe care ea le trăise până în acei ani. Fata 
lua aminte la schimbările din jurul ei și cu 
spiritul de observaţie ascuţit încerca să 
discearnă și să nu se abată de la drumul 
corect, chiar dacă tinerii din jurul ei, su- 
focați de doctrina comunistă și neavând o 
cultură proprie solidă, începuseră să nege 
dumnezeirea, să fie confuzi în a deosebi 
binele de rău. 

Atunci când împlinea 20 de ani, în 
1951, era în plină ascensiune regimul co- 
munist, dar tânăra nu putea să nu observe 
că acest regim se impunea cu forța. 
Violenţele din societatea românească din 
acei ani i-au marcat întreaga viață. Cu- 
noscuse în și prin cercul ei de prieteni 
nume mari de români care au făcut pentru 
țară sacrificiul suprem: luliu Maniu, lon 
Mihalache, Nicolae lorga și mulți, multi 
alţii. Prin forța lucrurilor, viaţa în anii '50 îi 
oferea Micaelei mai mult aspecte rele 
decât bune. Lumea noastră românească 
din deceniul V al secolului trecut trăia 
tulburări mari din punct de vedere social, 
dar și politic. 

In lumea aceea instabilă și bulversată 
Micaela s-a evidenţiat printre colegele sale 
prin inteligență și seriozitate, cu toate că 
avea o problemă de vedere încă din copi- 
lărie. Dar miopia nu a fost o problemă care 
să-i înfrângă dorința de a face bine, de a 

citi, de a se angaja în conversații și activi- 
tăți extraşcolare cu scop patriotic și umani- 
tar în cercuri elevate sau mai puțin cunos- 
cute. Se spunea despre ea că „Era o puș- 
toaică mioapă căreia nu-i păsa de lumea 
din jur”. Ea încerca să nu se abată de la 
morala însușită în familie și, înscrisă pe 
această linie directoare, nu se va înde- 
părta de la drumul ales. A urmat cursurile 
Facultăţii de Filologie, secția limba și litera- 
tura franceză (1949-1952, 1955-1957). 

Nu a intenționat sub nici o formă să 
intre în conflict cu autoritățile vremii și to- 
tuși, a devenit o victimă a regimului comu- 
nist. A fost arestată în 24 octombrie 1952 
împreună cu așa-numitul „lot francez” — 
foste eleve și profesoare de la Liceul 
Francez —, fiind condamnată la 4 ani de 
închisoare. La cea mai frumoasă vârstă din 
viața oricărui om, ea a fost silită să trăiască 
în spatele gratiilor în condiţii de extermina- 
re. Este o minune faptul că a supraviețuit, 

cu fizicul ei firav și delicat, acelor condiții. 
Micaela Ghițescu avea 21 de ani când 
a fost arestată. S-a întâmplat noaptea, cla- 
sica metodă a comuniștilor de a săvârși 
toate fărădelegile la adăpostul întunericu- 
lui, sperând că adevărul va rămâne necu- 
noscut. Durerea părinţilor la momentul 
arestării sale nu i-a ieșit din minte toată 
viața. După o percheziție la domiciliu fă- 
cută de cei patru angajaţi ai Securităţii care 
le-au intrat cu forța în casă, a fost arestată 
fără să i se precizeze motivul. Nici nu 
aveau ce spune, fiindcă nu exista nici un 

motiv întemeiat de arestare, dar acest 
lucru nu a contat nici cât negru sub unghie. 
Fără să-și facă nici un fel de complexe 
legate de consternarea și durerea prici- 
nuită familiei prin această arestare, cei 
patru securiști, deveniți dumnezei în situa- 
tia dată, au luat două cărţi din bibliotecă — 
„Britannicus”, o piesă de teatru a lui Jean 
Racine, și „Chipurile și priveliștile Americii”, 
de Petre Comarnescu - fiindcă nimic altce- 
va compromițător nu au găsit (în capul lor, 
aceste două cărți erau o dovadă de necon- 
testat că are legături cu străinii), și pe 

tânăra studentă la Filologie care nu 
conștientiza în totalitate ceea ce i se 
întâmpla. Ea a fost scoasă brutal din casă 
sub privirile îndurerate ale familiei, îmbră- 
cată cum s-a nimerit și dusă spre infernul 
concentraţionar cu celebra dubă neagră. 

l-au scos ochelarii de vedere, pe care 
au informat-o că nu îi merită, și i-au pus 
ochelarii de tablă. Pe drum, a închis ochii 
și i-a revenit în minte imaginea tatălui pe 
care nu avea să-l mai vadă niciodată, 
aceea a „unui om prăbușit pe masa din su- 
fragerie, plângând”. 

„Eu am fost detașată, pentru că nu 
ştiam ce se va întâmpla”, spunea Micaela 
Ghiţescu în cartea autobiografică, privind 
retrospectiv la acea seară de 24 octombrie 
1952, iar spiritul acesta optimist va fi pâr- 
ghia ei salvatoare toată viața. E una dintre 
lecţiile importante pe care le învățase de la 
profesorul ei de franceză din liceu, Marcel 
Fontaine, un nume care a atârnat greu la 
arestarea ei. „Il faut espérer dans linespe- 
ré”, adică trebuie să sperăm chiar și atunci 
când nu mai e nimic de sperat, i-a spus 
francezul Fontaine ca rămas-bun, când a 
fost expulzat din România. Micaela a tinut 
minte și, când i-a fost greu, atât a putut 
face: a continuat să spere. 

Următorii trei ani după acea seară din 
toamna anului 1952 au purtat-o prin trei 
pușcării comuniste, timp în care nu a știut 
nimic de părinţii şi de fratele ei mai mare, 
Andrei. Era singură și, totuși, printre atâtea 
femei cu care avea în comun aceleași acu- 
zaţii născocite de regimul totalitar, „crimă 
de înaltă trădare” și „spionaj”, nu s-a simtit 
abandonată. In această reuniune de femei 
care nu se cunoșteau, dar care purtau 
aceeași „pată”, s-au legat adesea prietenii, 
s-au făcut mici gesturi de generozitate, ba 

câteodată chiar au complotat împotriva sis- 
temului. Un motiv în plus de a ne aduce 
aminte că ele singure și toate la un loc ne 
transmit, prin atitudinea și demnitatea lor, 
multe decenii mai târziu, o autentică lectie 
de bărbăție. 

Peste 4.000 de femei au fost arestate 
și condamnate în primele două decenii ale 
regimului comunist (1950-1960), potrivit 
unor date oferite de Institutul de Investi- 
gare a Crimelor Comunismului și Memoria 
Exilului Românesc (IICCMER). 

In afara închisorilor mixte, precum 
Jilava sau Văcărești, au existat câteva re- 
zervate exclusiv femeilor. Așadar, dubele 
negre în care se aflau femei se opreau la 
Mislea, Mărgineni, Miercurea Ciuc, Dum- 
brăveni sau la Arad. 

Primul loc de detenţie al Micaelei Ghi- 
tescu a fost închisoarea Uranus, unde a 
stat 13 luni. Nimeni n-a informat-o asupra 
locului unde fusese „depusă”! A aflat mult 
mai târziu unde și-a petrecut primul an de 
umilințe şi mizerii. Ea l-a numit „Un an de 
detenţie în ceață”, fiindcă nu știa unde se 
află... Ține minte câteva trepte pe care a 


trebuit să le urce și să le coboare atunci 
când a pășit în clădire prima dată. Era, de 
fapt, o înscenare ca să o sperie. 

Inchisoarea Uranus, care a fost demo- 
lată de Nicolae Ceaușescu în anii '80, nu 
avea etaj. Deţinutele erau plimbate pe ho- 
luri, cu ochelarii de tablă atașați ermetic pe 
fată să nu zărească nici o rază de lumină, 
conduse brutal de gardieni care nu le ghi- 
dau întotdeauna corect. Se împiedicau, se 
izbeau de ziduri, de uși ori alte obstacole. 
Așa începea teroarea — prin inducerea spai- 
mei, a confuziei. Apoi, teroarea s-a ampli- 
ficat — anchetatorii n-au lăsat-o pe Micaela 
Ghițescu să poarte ochelari cât timp a stat 
în celulă. „Uneori e bine să nu vezi, dar 
acolo era foarte periculos”, spune ea des- 
pre anul petrecut „în ceață” la Uranus. 

Nici jignirile, nici umilințele nu erau atât 
de dure ca presiunea psihică la care era 
supusă la anchete. Ea spunea: „Eu sunt 
mioapă, port ochelari din clasa |. A fost 
cumplit, pentru că trebuia să-mi dau sea- 
ma când paznicul ne pândea. Dacă eram 
cu cineva în celulă, făcusem împreună un 
fel de cod, ca eu să-mi dau seama că cine- 
va ne ascultă. «Soarele» era codul, nu știu 
cum l-am ales, fiindcă nu se potrivea deloc 
cu condiţiile întunecate de acolo. Când o 
auzeam pe colega mea spunând «Vai de 
mine, dar soarele ăsta mă înnebunește!», 
îmi dădeam seama că suntem suprave- 
gheate”, povestea Micaela Ghiţescu.' Sin- 
gurele momente când primea ochelarii 
erau în timpul anchetei. In rest, „nu-i meri- 
ta”, după cum îi spuneau gardienii. 

Anchetele aveau loc noaptea, pentru 
ca impactul asupra deținuților să fie 
maxim. O trezeau la câteva minute după 
ce se suna stingerea, iar discuţiile se 
încheiau cu câteva minute înainte de ora 

de deșteptare. După o noapte albă de inte- 
rogatorii, ziua nu avea voie să se sprijine 
sau, mai rău, să ațipească lipită de perete- 
le celulei. Trebuia ori să se plimbe dintr-un 
colt în altul, ori să stea așezată pe margi- 
nea patului. 

O scrisoare care avea destinaţia Occi- 
dent și adresată eminentului profesor Fon- 
taine avea să-i dea mari bătăi de cap în 
timpul anchetelor. Era pentru anchetatori 
„corpul delict” care îi dovedea colaborarea 
cu imperialiștii străini! Ce se întâmplase în 
realitate? In perioada liceului, pe care l-a 
absolvit la „Carmen Sylva”, Micaela Ghi- 
tescu a urmat cursuri de limba franceză la 
Institutul Francez. L-a avut profesor pe 
Marcel Fontaine, un francez îndrăgostit de 
România, căsătorit cu o româncă. După 
instalarea regimului comunist, acesta a 
fost expulzat din tară. O perioadă, profeso- 
rul a păstrat corespondență cu o parte din 
fostele sale eleve. Fontaine îi povestea 
Micaelei despre cum erau ornate vitrinele 
de Crăciun în Paris, iar ea îi enumera ce 
cărți a mai citit. Aluziile la actualul regim 
aproape că nu existau. Un singur amănunt, 
notat printre rânduri, a cântărit decisiv la 
procesul în care a fost acuzată că „dădea 
informaţii”. 

Micaela Ghițescu povestește despre ce 
informaţii era vorba: „Anchetatorii se tot 
răsteau la mine: «Ai vorbit despre nişte ne- 
plăceri pe care le-ai avut la Bacalaureat!». 
Eu nu înțelegeam, fiindcă mă prezentasem 
chiar exemplar la examen. Mi-am amintit 
foarte târziu despre o povestioară pe care 
i-am scris-o lui Marcel Fontaine. S-a făcut 
vâlvă la un moment dat când una dintre 
fetele lui Gheorghe Gheorghiu-Dej a venit 
să dea Bacalaureatul la liceul nostru. Se 
zvonea că se făcuse o serie specială pen- 
tru ea, de fete mai proaste, ca ea să stră- 
lucească. Asta am scris în corespondență, 
genul acesta de anecdote pe care le au- 
zeam și noi și le vorbeam, despre care ei 
au zis că e «crimă de înaltă trădare».” 

In noiembrie 1953, a fost condamnată 
la patru ani de închisoare. De la „crimă de 
înaltă trădare”, cum a fost încadrată la 
arestare, a fost reîncadrată la „complicitate 
la delict de agitație publică”. 

Toată familia Micaelei a avut de suferit 
pentru că nu au fost docili față de noul 
regim. Doi unchi din partea mamei, Victor 
și Petre Papacostea, fuseseră arestaţi și 
închiși la Sighet. Multi alti prieteni de fami- 
lie înfruntau aceeași soartă. Tatălui Micae- 
lei, Constantin, care era medic apreciat, 
șeful secţiei de chirurgie de la Spitalul 
Colentina, i-a fost interzis să mai intre în 
spital după arestarea fiicei. Fratele Micae- 
lei a avut un accident în munți, soldat cu 
moartea tânărului, neelucidat niciodată. Și 
acestea sunt doar câteva cazuri de asupri- 
re din sânul unei singure familii, victime ale 
regimului Dej. 

Micaela Ghitescu a petrecut iarna 
geroasă din '53-'54 la Jilava, într-o celulă 
cu 80 de femei. Lume multă și pestriță. 
Printre deținute erau femei simple, de la 
tară, dar și doamne din înalta aristocrație, 


ca fiica regelui Albaniei, înrudită cu 
prințesa Elisabeta. Intr-unul dintre paturile 
pe trei niveluri din celulă, a văzut-o pe prie- 
tena ei cea mai bună, Mariana lonescu. 
Era foarte bolnavă. Mariana fusese 
arestată cu doar câteva zile înaintea 
Micaelei, iar revederea le-a emoţionat pro- 
fund pe amândouă. Avea însă să fie ultima 
lor întâlnire. Mariana a murit la scurt timp, 
în 9 ianuarie 1954, în spitalul-penitenciar 
de la Văcărești de tuberculoză. 
Majoritatea deținutelor încercau cu dis- 
perare să uite de condiţiile inumane din 
celulă, gândindu-se la lucrurile frumoase 
din viaţa lor de dinainte de a fi închise. In 
celulă era o austeritate totală. Nici o masă, 
nici un scaun, fără spaţiu în care să te poți 
mișca în voie. Nici un petic de hârtie sau 
muc de creion să-ți poți consemna gându- 
rile. Nici o posibilitate de a lua legătura cu 
familia. Fără paturi pentru o singură per- 
soană, fără saltea sau lenjerie de pat, sin- 
gurul bun personal era gamela și o lingură. 
Tot înăuntrul celulei, delimitată de niște 
rogojini, era improvizată și o toaletă, for- 

mată din două tinete, folosită zilnic de cele 
80 de femei. 

Odată, la Mislea, Micaela Ghiţescu a 
fost izolată timp de o lună pentru că a 
îndrăznit să ceară săpun. A fost pedepsită 
de renumitul Alexandru Vişinescu, „care 
era foarte sever și ironic”, după cum și-l 
amintește ea. „Am fost foarte surprinsă că 
era doar cu câțiva ani mai mare decât mine 
şi se comporta în halul acela”, mai spune 
ea despre torționarul condamnat, în 2015, 
la închisoare pentru săvârșirea de infrac- 
țiuni contra umanității. 

In pușcăriile comuniste femeile nu au 
fost scutite de niciuna dintre privațiunile pe 
care le-au suferit bărbaţii: foametea, pe- 
depsele și torturile psihice. Micaela Ghites- 
cu a fost martoră timp de trei ani a acestui 
regim chinuitor, căruia i-a supraviețuit cu 
demnitate și cu optimism. Mărturiile sale 
despre perioada detenţiei dovedesc faptul 
că au fost, totuși, puţini români care au 
acceptat colaborarea cu ideologia și regi- 
mul comunist, cei care s-au comportat ca 
niște lași. Mulţi au fost cei care au avut 
curajul de a se organiza în rezistenţa anti- 
comunistă, iar femeile nu au făcut excepție 
de la legile străbune, care cer românilor 
curaj, putere de sacrificiu și patriotism. 

In închisoare avea să cunoască femei 
de generaţii, naționalități, clase sociale și 
credințe diferite, dar unite prin suferință 
pentru a rezista regimului de exterminare 
fizică și mentală la care erau supuse zilnic 
de torționarii comuniști, care sperau să 
înainteze în grad și în funcţii prin modul 
barbar de a se comporta. Unite, femeile 
deținute au găsit căi pentru a supraviețui. 
Unele dintre cele întâlnite au fost de o 
demnitate ieșită din comun, care n-au 
făcut nici un fel de compromis cu călăii. In- 
geniozitatea lor de a găsi căi să-și țină mâi- 

nile și mintea ocupate era mai mare decât 
a bărbaţilor. Işi făceau ace de tricotat din 
orice bucăţică de sârmă, fire pentru tricotat 
sau reparat îmbrăcămintea scoteau des- 
trămând pături sau orice bucăţică textilă. 

Experientele îngrozitoare ale femeilor 
din închisoare în loc să le fi înrăit, au ac- 
centuat și mai mult toleranța, răbdarea, 
bunătatea și grija lor fată de cele mai bol- 
nave sau neputincioase ajunse în pericol 
de moarte. Fetele tinere, împreună cu 
Micaela erau mereu săritoare în ajutorul 
celor mai vârstnice și astfel își câștigau 
ușor simpatia și respectul colegelor de 
suferință care le căutau prietenia. Dacă nu 
puteau fi mereu de ajutor cu fapta, se 
făceau utile celor căzute în deznădejde cu 
vorba, cu optimismul lor. Se aflau peste tot 
unde simțeau o durere sau o lipsă, pentru 
a face să dispară răul respectiv. 

Micaela era mândră că a fost vremelnic 
colegă de detenţie cu nume foarte cunos- 
cute în societatea românească precum 
Maria Antonescu, surorile Samuelli, Eleo- 
nora Bunea (născută de Wied), Niculina 
Mihalache sau Arlette Coposu. Au fost în 
închisoare mii de românce care şi-au dus 
existența mai puţin zgomotos, aproape în 
anonimat, dar care au servit cu toată 
abnegația țara și poporul român. 

Din mărturiile ei aflăm, pe lângă amă- 
nunte despre atitudinea intransigentă a co- 
mandanților, și despre solidaritatea dintre 
colegele de celulă. Ea este doar unul din 
miile de modele feminine care au fost în de- 
tentia comunistă, adevărate repere pentru 
societatea actuală desacralizată sau pentru 
familia contemporană aflată în derivă. 

Ca orice tânără, Micaela, deși era 
arestată, continua să viseze la o lume mai 
bună, mai justă, adică la o viată adevărată 

în care vor dispare lacrimile, suspinele, 
dorurile și nedreptăţile care o copleșeau în 
temniţă. In pușcărie au fost și momente 
plăcute, își amintește Micaela Ghiţescu, ca 
serile când compuneau poezii sau rosteau 
rugăciuni în șoaptă, care le insuflau o bru- 
mă de speranță că o să fie bine. 

Pentru a-și abate gândurile de la cei 
de-acasă, foloseau orice prilej oferit de co- 
legele de celulă pentru a se instrui. Setea 
de cultură devenise o obsesie. Având în 
vedere că erau deținute de diverse natio- 
nalități, învățau limbi străine, în special en- 
gleza. La Jilava, a luat primele lecţii de 
spaniolă de la o colegă de celulă. Ştia lu- 
crurile esenţiale: „buenos días”, „luchar” și 
„esperanza de vida”. Micaelei îi va fi de 
mare folos faptul că învățase mai multe 
limbi străine cât a fost deținută. „Infracţiu- 
nea” de a învăța limbi străine era pedep- 
sită cu severitate în închisoare, dar ele în- 
vățau fără hârtie și creion, prin lecţii orale, 
așa că nu puteau fi prinse și pedepsite. 

Ea își mai amintește că la Uranus, de 1 
martie, și-au făcut mărțișoare din miez de 
pâine frământat cu scrum de țigară. Le-au 
ieșit niște figurine mici, frumoase, pe care 
le-au împărțit între ele. De la Mislea, unde 
fiecare femeie lucra într-un atelier, are un 
suvenir pe care-l păstrează și astăzi. Suro- 
rile Annie și Nora Samuelli, judecate în 
așa-numitul „proces al bibliotecilor ame- 
ricană și engleză”, i-au dăruit o batistuță 
din material albastru brodată cu monogra- 
ma ei, în culorile alb și roșu. Culorile Fran- 
tei, lesne de înțeles mesajul. 

Pe 5 martie 1953, când femeile au aflat 
vestea morţii lui Stalin transmisă din celulă 
în celulă prin cod Morse, au început să flu- 
iere „Odă Bucuriei”. Răsuna Beethoven în 
pușcărie! De ziua Regelui, Micaela Ghiţes- 


cu a fredonat „God save the King”. Într-o 
altă zi din aprilie, a auzit clopotele bătând 
și a știut că se apropie Paștele. Atunci a 
fluierat „Hristos a Înviat”. Așa se instala 
voia bună după gratii. 

Unul dintre momentele hilare de care 
își amintește s-a întâmplat în atelierul de 
tesut covoare, la Mislea, din pricina gardie- 
nilor nătângi. „Lucram cu tupiţa la covoare, 
în atelier, unde pot să spun că mi-a și 
plăcut. Am avut la un moment dat un covor 
mare și lucram în echipe de patru-cinci 
fete. Doar că gherghefurile de care era 
prins, care se numea război, a căzut într-o 
zi din pricina greutății. Fetele au început să 
tipe: «Vai, războiul, războiul». Șeful de ate- 
lier a venit speriat crezând că începusem 
noi cine-știe-ce război.” 

Tot la Mislea, a întâlnit o femeie gar- 
dian, foarte simplă, de la țară, dar cumse- 
cade. „Ne-a povestit că, atunci când au ve- 
nit cei de la partid să o ia din sat, i-au spus 
că or să-i dea uniformă și că or să o facă 
aviatoare. Ea i-a crezut. Într-adevăr, i-au 
dat o uniformă, dar au făcut-o paznică la 
închisoare. Îi plăcea să stea cu noi, ne pu- 
nea să-i povestim tot felul de lucruri, să o 
pensăm. Odată a vrut să-i pensăm fruntea, 
că o avea mică! Voia să-i luăm din păr ca 
să i se mărească fruntea”, iși amintește 
amuzată Micaela Ghiţescu. 

Rezultă că și printre gardieni sau 
anchetatori au mai fost excepții. Cei demni 
au reacționat la regimul terorii făcând mici 
servicii deținuților, dar în mare taină. Nu 
toti au făcut pactul cu puterea. Mulţi dintre 
ei înțelegeau că sunt manipulati și dacă nu 
puteau riposta, măcar răbdau fără să facă 
excese de cruzime cu deținuții. Există, 
așadar, și o altă față, mai putin încrânce- 
nată, a vieții după gratii. 


Cu Gilberto Wonga Teles, 2011 


În cei trei ani de pușcărie, Micaela 
Ghitescu nu a putut să-și vadă familia. Nu 
ştia nimic despre ai ei. Un singur semn a 
primit de acasă. S-a întâmplat când era la 
Mislea. A fost chemată la infirmerie de o 
tânără asistentă, care i-a făcut o injectie 
intravenoasă cu vitamină și a întrebat-o: 
„Ştii cine e Tax?”. Micaela a tresărit. Pentru 
o clipă, s-a întors în copilărie. „Când eram 
mai mici, eu și fratele meu îi spuneam 
mamei, în glumă, Max. Am vrut să-i spu- 
nem și lui tata Tax, dar lui nu-i prea plăcea. 
Când asistenta mi-a zis de Tax, am știut că 
vitamina era de la el. Mai târziu, mama mi- 
a povestit că tata reușise, într-adevăr, 
printr-un medic, să-mi trimită o vitamină și 
o tabletă de ciocolată. Probabil asistentei i- 

a fost frică să-mi dea și ciocolata, fiindcă ar 
fi trebuit să o mănânc acolo, în cabinet”, 
explică ea. 

In urma Convenţiei de la Geneva, din 
toamna anului 1955, guvernantii au fost 
obligați să elibereze din închisori deținuții 
cu pedepse de sub 5 ani, fie prin grațiere, 
fie prin amnistiere. Micaela Ghiţescu primi- 
se o condamnare de patru ani, din care 
executase trei. A fost, așadar, „scutită” de 
un an, fiind eliberată la 6 octombrie 1955, 
fără ca mentalul ei să fi fost afectat ireme- 
diabil de suferințele îndurate de ea perso- 
nal, dar și de cele ale colegelor de temniță 
la care fusese martoră neputincioasă. 

Reîntoarcerea acasă nu a fost lipsită 
de şocuri și de trista constatare că viata îi 
fusese furată. Bucuria eliberării a fost 
umbrită de vălul de doliu așternut peste 


casa ei. Ajunsă pe peronul Gării de Nord, 
a aflat că, în acel an, muriseră și tatăl, și 
fratele ei. Situaţia familiei era dezastruoa- 
să: mama sa primea o pensie de 210 lei, 
camera ei fusese ocupată de un ofițer de 
securitate — și așa va rămâne timp de 17 
ani. Peste toate aceste neajunsuri se vor 
adăuga o serie de alte privaţiuni, de 
restricții de studii și de muncă, fiind peste 
tot urmărită de stigmatul dosarului de fostă 
deținută politic. 

Și totuși, nu-i spusese profesorul ei de 
franceză „|| faut espérer dans linespere”? 

Cu greu și-a reluat studiile universitare, 
devenind licenţiată în Filologie la Universi- 
tatea din București în anul 1957. Cu toate 
că era absolventă de studii universitare, 
deoarece a fost deținut politic, este din nou 
pedepsită, fiind nevoită să lucreze la înce- 


CUPE 


KAIL WF 


A a 


Cu Antônio Olinto la lansarea romanului acestuia, Copacabana, 17 mai 1993 

put ca muncitor necalificat. Ulterior, este 
traducătoare de texte tehnice și documen- 
taristă la Institutul pentru Controlul de Stat 
al Medicamentului și Cercetări Farma- 
ceutice din București (1959-1970), după 
care ocupă postul de redactor la Biblioteca 
Centrală Pedagogică (1971-1986). 

Invață singură limbile spaniolă și portu- 
gheză, după ce se inițiase în timpul deten- 
tiei și începe să traducă din 1964. Colabo- 
rează cu articole și traduceri la reviste cul- 
turale din tară și străinătate. In 2013, și-a 
publicat memoriile, Intre uitare și memorie, 
la Editura Humanitas. 

A tradus îndeosebi din portugheză și 
braziliană, dar și din franceză, spaniolă, 
engleză și germană. A făcut și retroversiuni 
din opera poetică a lui Lucian Blaga și 
George Bacovia. 

Am avut onoarea și bucuria să o 
cunosc pe d-na Micaela Ghiţescu în ultimii 
săi ani de viață, când am devenit și eu 
colaboratoare a revistei. Am fost anunţată 
de colectivul revistei Memoria de dispariția 


sa, chiar în ziua decesului, 13 mai 2019. 
M-am alăturat și eu miilor de români care 
au primit cu mare tristețe această veste. 
Cultura tării noastre pierde nu numai o 
intelectuală de valoare, o strălucită tradu- 
cătoare de literatură, ci și un om cu un 
suflet bun, nobil, delicat, un om săritor cum 
puțini se găsesc pe lume. 

Ambii conducători de până acum ai 
„Memoriei”, Banu Rădulescu și Micaela 
Ghițescu, s-au implicat cu inepuizabile re- 
surse fizice și sufletești în lupta pentru 
recuperarea adevărului și pentru cinstirea 
celor ce l-au slujit cu pretul suferinței și al 
vieții lor. Amândoi, sprijiniti de un colectiv 
inimos și devotat, au salvat de la uitare 
oameni și fapte care ajută mult la înțe- 
legerea în sensul ei tragic și profund a isto- 
riei noastre din a doua jumătate a veacului 
XX. Jertfa lor ne dă un imbold să înțelegem 
că fiecare dintre noi este răspunzător de 
soarta comunităţii în care trăiește și sun- 
tem datori să luptăm toată viata pentru o 
mai dreaptă așezare a lucrurilor. Prin ple- 
carea lor pierdem niște prieteni și niște 
repere morale. li vom cinsti prin gândurile 
noastre de întristată aducere aminte și nu 
ne rămâne decât să ne rugăm ca bunul 
Dumnezeu să ajute România și pe 
români... 

Dumnezeu să-i odihnească în pace! 


"Micaela Ghitescu, Între uitare și memorie, București, 
Editura Humanitas, 2012, p. 31. 

* Anca Vancu, Femeia în pușcăriile comuniste. Mărtu- 
riile Micaelei Ghiţescu, una dintre primele victime ale 
torționarului Alexandru Vișinescu, în Adevărul de week- 
end, nr. 344, 9-11 martie 2018. 

* Ibidem. 

* Ibidem. 

* Ibidem. 

* Ibidem. 

VIRGIL MIHAIU 
La despărțire 


Cu mare tristețe, la scurt timp după 
Săptămâna Luminată, am aflat știrea des- 
pre moartea distinsei intelectuale și a bunei 
noastre amice Micaela Ghiţescu (1931- 
2019). Utilizez pluralul, întrucât una dintre 
cele mai frumoase fapte împlinite de dânsa 
în ultima perioadă a vieţii se leagă de Casa 
do Brasil și de Biblioteca de Studii Latino- 
Americane din Cluj (unde activez ca direc- 
tor onorific). Episodul, realmente mișcător, 
s-a petrecut pe la începutul anului 2018: 
apreciata traducătoare de literatură luso- 
braziliană mi-a comunicat intenţia de a-și 
dona propria bibliotecă de specialitate, 
acumulată de-a lungul vieții, celor două 
instituţii profilate pe domeniul cultural lati- 
no-american. Gestul atestă noblețea sufle- 
tească a acestei mari Doamne, capabilă să 
dăruiască bucurie semenilor săi, după ce, 
în plină tinerețe, parcursese experiența 
limită a închisorii politice staliniste. Volumul 
ei autobiografic Intre uitare și memorie (ed. 
Humanitas, 2012) e unul de referință în 
privința supraviețuirii prin demnitate în fata 
opresiunii totalitare. Exemplară este și 
implicarea doamnei Ghiţescu - din 2003 
redactor-șef al publicaţiei Memoria, revista 
gândirii arestate — în restabilirea adevărului 
asupra acelui scelerat regim. O admirasem 
„de la distanță” pe doamna Ghiţescu, încă 
de la apariţia lucrării sale Mică gramatică 
portugheză în perioada dinainte de 1989. 

Ca poliglot, mărturisesc că rar am întâlnit o 
carte de acest fel atât de bine alcătuită și 
de utilă. După vreo trei decenii, când s-a 
reeditat într-o versiune augmentată, am 
reușit să-i organizez o lansare la ICR 
Lisabona. Întrucât tot pe atunci (2009) 
apăruse la noi un roman al cunoscutei scrii- 
toare portugheze Lidia Jorge — bineinteles, 
tot în traducerea Micaelei Ghițescu — serata 
le avu ca protagoniste pe ambele literate. O 
altă colaborare între ICR Lisabona și doam- 
na Ghiţescu fusese ocazionată de lansarea 
traducerii în portugheză a lucrării lui 
Gheorghe Ceaușescu, Nașterea și configu- 
ratia Europei/Nascimento e Formacao da 
Europa. Amintesc momentul, întrucât — 
atras de tematica volumului — la acea pre- 
zentare participase însuși Eduardo Lou- 
renço, considerat a fi cel mai important filo- 
sof portughez contemporan, iar printre 
spectatori se afla și poeta Manuela 
Nogueira, nepoată de soră a lui Fernando 
Pessoa. In acele timpuri de pionierat ale 
ICR-ului, pentru reușita unor asemenea 
acţiuni a contat enorm deplina implicare 
profesională a adjunctei mele, dr. Anca 
Doina Milu-Vaidesegan. 

Probabil că modul cât se poate de firesc 
în care s-a legat amicitia mea cu doamna 
Ghițescu ținea și de faptul că amândoi 
eram nativi cancerieni, născuți într-o zodie 
a oamenilor hipersensibili. Pe de altă parte, 


implicarea noastră sinceră și dezinteresată 
în promovarea culturilor de sorginte iberică 
jucase de asemenea un rol, pe care îl evi- 
dențiasem incluzând-o în dedicaţia ce pre- 
cede poemul meu intitulat Persoana-perso- 
naje Pessoa: „se dedică lusitaniștilor ro- 
mâni: Marian Papahagi, Mihai Zamfir, Mi- 
caela Ghițescu, Dinu Flămând”. 

Doamnei Ghiţescu i-am purtat întot- 
deauna sentimente de admiraţie, ameste- 
cate cu compasiune pentru suferințele pe 
care le înfruntase. In deceniile de libertate 
de după 1989, m-au bucurat enorm activis- 
mul ei cultural, succesele editoriale, ataşa- 
mentul fată de Cluj (născut din cunoașterea 
in situ a sublimei urbe transilvane), recu- 


noașterile (individuale sau oficiale) pe care 
le-a primit — cu exagerata modestie ce o 
caracteriza. Bineînțeles, am jubilat atunci 
când, cu ocazia vizitei oficiale în România a 
lui Anibal Cavaco Silva, președintele 
Portugaliei, acesta i-a înmânat titlul de 
Mare Ofițer al Ordinului Infante Dom 
Henrique (Ordem do Infante Dom Henrique 
com o grau de Grande Oficial). 

Sunt convins că, după modul cum 
Micaela Ghitescu și-a trăit soarta, Domnul îi 
va proteja sufletul. Requiescat in pace! 


https://www. facebook.com/CentrulCulturalBrazilian 
CasaDoBrasil/posts/2778730935502194?comment_id=277 
9210182120936&comment_tracking=% 7B%22tn%22%3A 
%22R%22%7D 

Rui Zink, Doina Cernica, Micaela Ghitescu, Anca Milu Vaidesegan și Virgil Mihaiu. Lansarea Gramaticii Portugheze, 


Institutul Cultural Român din Lisabona, 2009 

MIHAI ZAMFIR 


Eroismul discret 


S-a stins zilele acestea una dintre cele 
mai bune și mai harnice traducătoare din 
România, Micaela Ghiţescu. Discreţia cu 
care ea a trăit, a muncit și a murit nu ne 
face să uităm — acum, la ora bilanţului — că 
existența acestei intelectuale de elită a fri- 
zat, fără voia ei și în cel mai natural mod, 
eroismul. Concepem de obicei eroismul 
sub forma faptei spectaculoase, a înfrânge- 
rii inamicului în câmp deschis, a coifului cu 
panaș; infinit mai prezent şi mai impresio- 
nant s-a dovedit însă, în secolul XX, erois- 
mul care nu și-a strigat numele, modest și 
aproape anonim. |n tara noastră, sub 
comunism, zeci de mii de oameni au fost 
obligați să-l practice, chiar dacă amintirea 
lor s-a șters fără urmă. Ce se poate spune 
despre o tânără de 20 de ani, arestată întro 
noapte sub ochii părinților ei îngroziti, 
acuzată de spionaj și de înaltă trădare, 
doar pentru că întreținuse o corespondență 
cu fostul ei profesor de la Institutul 
Framcez? Tânără care, după câțiva ani de 
pușcărie în condiţiile sinistre ale anilor '50, 
află că în răstimp tatăl ei murise (de inimă 
rea, știindu-și fata la închisoare), iar fratele 
ei avusese un „accident” mortal, aranjat 
probabil de Securitate? Și după ce, cu mari 
dificultăți, reușește terminarea facultății, să 
nu poată găsi nici o slujbă din cauza dosa- 
rului de cadre, dosar de fost deținut politic? 
Poseda câteva limbi străine și numai în ele 


80 MEMORIA 
| pi eee] 


mai putea găsi salvarea. Singura soluţie de 
supraviețuire pentru Micaela Ghitescu a 
rămas traducerea de literatură, traducerea 
și iar traducerea. La început a tradus texte 
oarecare, doar pentru a câștiga un ban; 
apoi literatură, mai ales literatură, din ce în 
ce mai bună, țintind în permanență spre 
capodopere. Traduce iniţial din limbile pe 
care foarte mulți le știau atunci la noi 
(franceză, germană, engleză), apoi din 
portugheză, limbă pe care n-o știa aproape 
nimeni și pe care Micaela a învățat-o 
singură. Au existat ofițeri români, prizonieri 
de război în Gulagul sovietic, care și-au 
datorat supraviețuirea doar culturii, adică 
aptitudinilor și cunoștințelor lor de limbi 
străine: posesori ai mai multor idiomuri, ei 
și-au însușit rapid rusa, transformându-se 
în indispensabili translatori pentru colegii 
lor de alte naţionalităţi (germani, maghiari, 
italieni). Recurgând fără să știe la o 
schemă asemănătoare, Micaela Ghitescu a 
supraviețuit în România sub comunism în 
primul rând datorită poliglosiei sale impre- 
sionante și abilității de a folosi limbile 
străine. S-a salvat prin traduceri. Când 
cineva se naşte sau devine erou, el are 
vocaţia de a aborda eroic și alte aspecte 
ale existenţei. Așa se face că, după afirma- 
rea și confirmarea drept una dintre cele mai 
bune traducătoare, eroina arestată la vâr- 
sta de 20 de ani, obligată apoi să trăiască 


Cu ES Zozimo Justo da Silva, Ambasadorul Portugaliei la București, António Lobo Antunes (laureatul Premiului Uniunii 
Latine și Marele Premiu Ovidius) și Mihai Zamfir, 2003 


tragedia și promiscuitatea, a simţit nevoia 
să demaște public pe cei vinovaţi de intro- 
ducerea teroarei în țara noastră. Așa a luat 
naștere, în 1990, revista „Memoria”, formi- 
dabila publicație contemporană condusă la 
început de Banu Rădulescu, iar din 1998, 
deci de peste 20 de ani, doar de Micaela 
Ghiţescu. Tot ce nu s-a putut spune cu 
voce tare în România între 1944 și 1990 
s-a spus acum în paginile acestei reviste. 
Pentru a face ca ea să apară, a fost nevoie 
nu doar de disponibilitate și bunăvoință, ci 
pur și simplu de consacrare. Cu un număr 
infim de colaboratori, dar beneficiind de 
energia traducătoarei-eroine, „Memoria” își 
îndeplinește până astăzi rolul. Secţiunea 
finală a fiecărui număr s-a transformat în 
inventarul sistematic al victimelor comunis- 
mului din România; dedicația și stăruința 
unui mic grup ghidat de o personalitate 
excepțională a făcut pentru istoria noastră 
mai mult decât un întreg Institut de 
cercetări sau o Arhivă Naţională. Ca să-și 
dea curaj una alteia, în închisorile pe unde 
treceau, deținutele politice de la noi din anii 


1950 compuneau uneori poezioare, sub 
formă de epigrame sau ode cu adresă 
personală. O tânără profesoară arestată în 
același „lot francez” i-a dedicat Micaelei o 
odă din care, peste ani, adresanta mai 
ținea minte doar un singur vers: „lar tie, 
Micaela, un coif de cavaler”. Intuiţia colegei 
de celulă mersese în sens bun: descifrase 
exact personalitatea tinerei care își ajuta 
mereu tovarășele de suferință, le 
îmbărbăta, încerca să le insufle optimism, 
pentru a nu se lăsa doborite. Acţiunea ei, 
câteva decenii mai târziu, de editare a 
„Memoriei”, s-a înscris spontan în aceeași 
linie. Eroina lasă în urmă aproape o sută de 
volume traduse din marea literatură a lumii. 
Dar lasă și o emoţionantă autobiografie — 
sobră, delicată, fără urmă de patetism - 
apărută în 2012 sub titlul Intre uitare și 
memorie. Ea poate sta perfect alături, într- 
un florilegiu feminin al suferinței, de cărţile 
semnate Anuta Nandriș, Annie Bentoiu sau 
Lena Constante. 


htips://romanialiterara.com/ 2019/06/eroismul-discret/ 

Zâmbetul 
Micaelei Ghiţescu 


O mare bucurie este atunci când 
cunoști un om pe care nu numai că-l res- 
pecti pentru ceea ce face în domeniul cul- 
turii, dar îl și apreciezi ca om. 

Pe Micaela Ghitescu am cunoscut-o 
mai întâi ca pe o excelentă traducătoare 
din portugheză. Ea mi-a înfrumusețat via- 
ta, ca și multor alţi români, prin traducerea 
în limba română a unor romane ale scriito- 
rului portughez Eça de Queiroz. Apoi, am 
descoperit dicționarele de limbă spaniolă și 
portugheză pe care le-a alcătuit. O muncă 
imensă, plină de acribie, inteligentă și 
anduranţă este alcătuirea unui dicţionar, o 
îndeletnicire pe care puțini oameni pot s-o 
ducă la bun sfârșit, cu atât mai mult când 
este vorba de o muncă individuală. Dar, 
așa cum a învăţat singură portugheza și 
spaniola, Micaela Ghitescu a dovedit că 
poate să se înhame și la dificila muncă de 
concepere și realizare a unor dicționare. 
Apoi, cu experienţa dicționarelor sus-amin- 
tite, a alcătuit un original dicţionar trilingv: 
structuri frazeologice din spaniolă și por- 
tugheză cu echivalente în română. Dar și o 
gramatică a limbii portugheze. 

Mai târziu, am cunoscut omul. Am avut 
ocazia s-o vizitez în casa ei din apropierea 
Parcului Cișmigiu. M-a primit cu o ceașcă 
de ceai negru și biscuiţi, așa cum se 

obișnuia pe vremuri. Timpul parcă se opri- 
se în loc. Casa ei elegantă păstrase șar- 
mul și rafinamentul gesturilor de curtoazie 
interbelice, unde oaspetele era tratat cu 
statornic respect. Atunci am sesizat atmos- 
fera caldă, care nu era dată nici de frumo- 
sul mobilier, nici de elegantele lumini, nici 
de ferestrele mari. Ea izvora din bucuria 
Micaelei Ghitescu de a primi oaspeți. 

Rareori am putut vedea o fiinţă — care 
a trecut prin atâtea încercări în viată, care 
a suferit în tinerețe o condamnare ne- 
dreaptă la închisoare, care și-a pierdut 
rudele atât de timpuriu, secerate cu bruta- 
litate de regimul comunist — cu un spirit 
atât de optimist. Micaela Ghiţescu se bucu- 
ra în fiecare zi de raza soarelui, dar și de 
darul de a fi. Calvarul zilelor întunecate din 
vremea încarcerării dispăruse. Pentru ea 
se ștersese, odată cu chinul suferit, ceea 
ce este rău pe pământ. In existenţa ei, 
rămăsese, pentru totdeauna, numai lumi- 
na, numai soarele. 

Imaginea Micaelei Ghitescu întipărită 
în memoria mea, va sta perpetuu sub sem- 
nul zâmbetului ei atotcuprinzător și bun. 


https://www. fitralit.ro/ 31-05-2019- 
zambetul-micaelei-ghitescu/ 


EUGEN ISTODOR 


Acuzată de spionaj, 


de „crimă de înaltă trădare”, a fost de 
fapt o traducătoare seducătoare 


-py 


„Viata, ca o nesimtită, continuă”. Chiar 
nesimtită. Câţi ştiu cine-i Micaela? Mai 
nimeni. Deși este în văzul tuturor, a fost și 
va fi pomenită alături de Coelho, Pessoa, 
Antunes. Da, a fost o traducătoare de pri- 
mă mână din portugheză, spaniolă, engle- 
ză. „Viaţa, ca o nesimţită, continuă”. Chiar 
nesimțită. Câţi știu că Micaela a fost 
„spion” al Franţei la București în anii 1950? 

„Viaţa, ca o nesimțită, continuă” și noi, 
cei care trăim credem în toate bazaconiile 
cu „spioni”. Cine pretuiește o traducătoa- 
re? Vă spun eu, prea putini. Vă număr pe 


deștele de la o mână. Dar cine citește 
aventurile unei spioance mioape? Oho, 
potoliți-vă năravul, curiozitatea. Sunteţi 
prea mulţi. V-am întărâtat, acum vă poves- 
tesc despre Micaela. 

Micaela era o puștoaică mioapă. Și 
învăța dumnezeește. Işi caută modele ca 
orice om și le află la Institutul Francez din 
București. Cărţi, conversații, profesori. 
Cititul, conversațiile, profesorii îi „otrăveau” 
viitorul. Nu știa. Era o puștoaică mioapă și 
nu-i păsa de lumea din jur. Intr-o noapte a 
fost arestată. Făcută spioancă, acuzată de 

crimă de înaltă trădare. | s-a repartizat și 
un lot, „lotul francez” de puștoaice ca și ea, 
seduse de moda, civilizaţia occidentală. 

| s-a reproșat mai ales o scrisoare către 
un profesor francez în care povestea 
amuzată că fiica șefului statului dăduse și 
ea examene, dar aia era atât de proastă 
încât i s-a creat o clasă de proști mai mari. 
Hahaha, cum să nu urli în hohote de o ase- 
menea bazaconie. 

A fost arestată pentru anturaj și scri- 
soare. 

l-au luat ochelarii de miop și i-au dat 
ochelari de tablă — asta este și mai haios. 
A stat în celulă fără să vadă nimic-nimic. 
Simţea lumea prin șoapte, gesturi, prin 
cuvintele celorlalţi. De exemplu, o colegă 
de celulă îi vorbea despre Soare atunci 
când un călău era prin preajmă. 

A fost torturată de Vișinescu, pe atunci 
de vârsta ei aproape. A fost pusă de o 
gardiancă să-i penseze părul de pe frunte 
pentru a părea aia mai deșteaptă. A dansat 
cu șobolani. A fluierat „Hristos a-nviat de 
Paște”. A fluierat „Odă bucuriei” la moartea 
lui Stalin. Povestesc despre Micaela, fă- 
cută spioancă pe vremea lui Dej și Stalin, 
băieți care au băgat tone de oameni la 


WI JA 
Cu Simona Grazia Dima și Barbu Cioculescu 

pușcărie pentru că nu le plăcea de fata și 
ideile lor. 

Asta e, comunismul a fost o crimă. 

A ieșit din pușcărie cu ochelarii ei de 
miop, dar fără niciun reper altul decât 
mama sa. Familia îi fusese decimată. Și 
fata a-nvățat și mai bine să traducă din 
limbi străine. Așa cum traducea „soare” 
drept călău, dar cu mult mai inventiv. 

S-a mulțumit o viață cu ce-i dăduse 
Domnul, la care se ruga. Invățase să înțe- 
leagă cuvintele profund și să le redea 
înțelept celor din jurul ei. Să rescrie univer- 
surile literare ale altora. 

Mare lucru. Pentru cei care sunt obiș- 
nuiți cu „google translate” trebuie spus că 
sunteți niște maimuțoi. 

Micaela era zeu în portugheză, spa- 
niolă, engleză. A traduce e cool și exclusiv. 
Te lupti nu doar cu ce spune un scriitor în 
carte, ci mai ales cu ce sugerează, tace. 

lată acum Micaela tace. Și, spun clar, am 
tradus viața Micaelei prost, foarte ticălos. 


htips://mww.hotnews.ro/stiri-perspektiva-23142462- 
micaela-ghitescu-murit-acuzata-spionaj-crima-inalta- 
tradare-fost-fapt-traducatoare-seducatoare.htm 


Cu Ștefan Zorzor, Paris, 2010 


Mesaje de condoleanţe 


Inegalabilei mele prietene, Micaela 
Ghiţescu, m-am hotărât să-i rostesc, din 
izolarea în care mă aflu, câteva gânduri, 
astăzi când se împlinesc 6 săptămâni de la 
plecarea dintre noi. 

lti cer iertare Micaela, că nu sunt acum, 
acolo, alături de toţi cei care te-au prețuit și 
iubit, dar sufletul meu se află alături de al 
tău, într-o îngemănare indestructibilă. 

Nu trebuia să pleci, Micaela, dar orân- 
duirile Domnului cu greu le putem înțelege. 

Un fapt este sigur, că va fi aproape 
imposibil să mai întâlnesc un om cu 
calităţile tale intelectuale, morale și civice. 

Tu pentru mine ai fost și vei rămâne un 
reper ale căror virtuți ating cote aproape 
imposibile. 

Bunul Dumnezeu mi-a acordat șansa 
să te întâlnesc și să-ți fiu alături mai bine 
de 60 de ani, atât în momente fericite, dar 
și în unele mai grele. 

Dormi liniștită, scumpa mea, acel somn 
fără oprire, îl meriti cu prisosință după o 
viață de zbucium, de căutări și incertitudini. 

Nu te voi uita niciodată, scumpa mea 
Micaela. 

Graziela (Tunca) Baicu — București 


Cu Graziela Baicu 


* 


Despre apariţia revistei Memoria am 
fost informat de o persoană din București, 
care mi-a și trimis primul număr. Chiar de 
la citirea acestui prim număr am devenit un 
pasionat cititor al revistei. De aceea, moar- 
tea lui Banu Rădulescu a fost pentru mine 
un șoc total, considerând, ca ceva de la 
sine înțeles, că revista își va înceta 
apariția. Dar atunci a avut loc marea și 
neașteptata minune. Doamna Micaela 
Ghiţescu a salvat revista de la moarte, pre- 
luând sarcina de a o publica în continuare 
și anume fără să-i schimbe stilul. A fost 
vorba de o sarcină deosebită, căci ea 
implica, pe de o parte, o uriașă cantitate de 
muncă iar pe de altă parte o înaltă 
competență în domeniu. Pentru asta i-am 
fost profund recunoscător și îi voi fi 
recunoscător toată viața. Au urmat multi 
ani cu diferite discuţii telefonice despre tot 
felul de probleme și de teme. M-a interesat 
foarte mult viaţa ei anterioară, în care am 
descoperit și o cunoștință comună. Perso- 
nal nu ne-am întâlnit, însă, niciodată. Cu 
mare durere am aflat despre suferințele 
Doamnei Ghiţescu provocate de diferite 


Cu Liana Șerbescu, Paris, 2010 

probleme de sănătate. În final a venit foar- 
te trista veste a decesului. 
Dumnezeu să o odihnească în pacea 
binemeritată. 
Corneliu Constantinescu — Benglen 


* 


Vestea trecerii dnei Micaela Ghitescu la 
cele veșnice ne-a surprins dureros. 

Personalitatea domniei sale se aso- 
ciază, în cugetul nostru, cu imaginea revis- 
tei Memoria la a cărei dăinuire și împlinire 
a muncit neobosit, conducând cu har un 
mănunchi de entuziaști pe cât de restrânși 
pe atât de valoros, rezultatul fiind o pu- 
blicaţie cu ecouri reverberate mult dincolo 
de lumea - din nefericire din ce în ce mai 
restrânsă — a foștilor detinuti anticomuniști. 

Contribuţia sa la strădaniile colectivului 
redacțional de a asigura înalta calitate a 
revistei este de prim ordin. 

Ca scriitor și director, a contribuit ener- 
gic și inspirat, la reflectarea valorilor mora- 
le în paginile revistei, la restituirea adevă- 
ratei istorii recente a românilor, la dezvă- 
luirea ororilor regimului născut dintr-o ideo- 
logie antiumană. Conducând, cu com- 
petență, în spiritul imprimat de fondatorul 
Banu Rădulescu, grupul de realizatori ai 


Cu Teolinda Gersâo 

publicaţiei, atrăgând colaboratori de vârste 
și profesii diferite, în primul rând dintre 
foştii detinuti politici, precum și din ce în ce 
mai mulţi cititori, dna Micaela Ghiţescu și-a 
împletit existenţa cu cea a revistei. 

Pentru familie, pentru toţi cei care lu- 
crează la realizarea publicaţiei, săvârșirea 
sa din viață înseamnă o grea pierdere. 

Dumnezeu sa îi odihnească sufletul! 

George Cușa, Vlad Nicolau 
Nicolae Chiselev, Al. Mihalcea 
Mirel Stănescu, Marian Moise 

Marcel Bouroș — Constanţa 


* 


Dumnezeu să aibă în grijă sufletul bun 
al dnei Micaela Ghitescu, reper de morali- 
tate, educatie și curaj. Cărţile (manuale, 
dicționare etc.) scrise de dna Micaela 
Ghiţescu au fost abecedarul tinereții mele 
când am început studiul limbii spaniole și 
al limbii portugheze, învățătura care mi-a 
deschis cel mai frumos drum în viaţă. 

Interviul pe care l-am publicat cu dna 
Micaela Ghițescu în volumul Acul busolei - 
convorbiri politice și diplomatice, în anul 
2018, este mai mult decât o amintire vie, 
este un simbol al generaţiei tinere tero- 
rizată de către comuniștii cu cizme rusești. 


Cu Florica Ciocea, 2010 


Tuturor celor care au cunoscut-o și au 
apreciat-o pe dna Micaela Ghiţescu le 
recomand acest volum de interviuri publi- 
cat sub egida Editurii Universitare. 
Sincere condoleanţe. 
Elena Chiriță, jurnalistă UZPR 


* 


Dumnezeu să vă odihnească doamna 
Ghitescu, 

O persoană cu un caracter vertical, 
căreia am avut onoarea să-i iau un inter- 
viu, în seria Româniana: Români cu care 
ne mândrim (http:/Awww.memoria.ro/mar- 
turii/perioade_istorice/dupa_1989/inter- 
viu_cu_doamna_micaela_ghitescu,_roma- 
nia/1611/). 

A fost din aceeași generaţie cu tata și 
ca și tatăl meu a făcut pușcăria politică a 
anilor '50, ieșind frânti fizic și înnobilaţi su- 
fletește, mintal, emotiv și iarăși împu- 
terniciți fizic. 

Comuniștii au încercat să frângă sufle- 
tul omului prin torturarea corpului; nici la 
Pitești n-au reușit din plin. 

Și asta pentru ca din vâltoarea cruzimi- 
lor istoriei, că omori un om sau 


100.000.000 (ca și comuniștii în 100 de 
ani), invariabil sufletul rămâne neatins decât 
de Dumnezeu, care este și Creatorul său. 


Dacii au știut asta. 

Doamna Ghiţescu și tata, Fericitul Vla- 
dimir Ghica și părintele Arsenie Boca, au 
înțeles de asemenea acest lucru. 

lar comuniștii n-au înțeles că atunci 
când iubeşti pe Dumnezeu, Țara și Nea- 
mul tău, te sacrifici. 

Până în ziua de azi vedem cum „puii de 
comuniști” trădează, fură și nesocotesc 
Țara pentru că ce naște din pisică, șoareci 
mănâncă. 

La fel și cu urmașii mărturisitorilor și 
martirilor din închisori. Și pentru că „șoare- 
cii” noștri sunt corupția, minciuna, lașitatea 
și crimele trecute și prezente, le dăm în 
vileag și îi aducem în oprobiul public pe 
acești (neo)comuniști corupți (inclusiv su- 
fletește). 

Fiinţa umană este creată de suflet 
(ființa) și corp (umanul). La cimitir va mer- 
ge umanul doamnei Ghiţescu. Printre, în și 
cu noi, va rămâne ființa doamnei Ghițescu, 
ca model de inspiraţie, tenacitate, dragoste 
şi sacrificiu. 

Vă vom tine aprinsă candela memoriei 
și a demnului exemplu de caracter vertical, 
doamnă Ghiţescu. 

Cu tot dragul și admiraţia, 

Gabriel Gherasim - SUA 


Cu Marie-Joălle Desserre, 2006 

“Fragment din cartea doam- 
nei Liliana locobescu, Tatăl 
meu, Teodor lacobescu, f.e., 
Brașov, 2018 

' Am găsit aceste informaţii în 
Enciclopedia Cugetarea de Lu- 
cian Predescu, 1940, Editura 
„Cugetarea — Georgescu Dela- 
fras”, precum și în revista „Cultu- 
ra Poporului” nr. 1, din ianuarie 
1939, revistă a Asociaţiei Invă- 
țătorilor din Jud. Cetatea-Albă. 


TEODOR IACOBESCU 


Jurnal de front 
(1887-1918) 


Viaţa ca o Sonată 

Viaţa unui om poate fi asemuită cu forma de Sonată din 
muzică, o formă complexă și atotcuprinzătoare, pe care o 
aflăm și în literatură. 

Tatăl meu, Teodor lacobescu, s-a născut la București, la 
22 octombrie 1887. Părinţii lui, loana și Dumitru, au mai avut 
3 copii: loan, Ana-Maria și Ștefan. Tatăl lui a murit devreme. 
Mama lui s-a căsătorit a doua oară, luând numele de 
Nitescu. Școala primară a urmat-o la Focșani, apoi a absolvit 
Școala normală de învățători „C. Negri” din Galati. 

lată cum îl descrie lordan |. Tacu, secretarul general al 
Asociaţiei Invăţătorilor din România: „Pe Teodor lacobescu 
mi-l amintesc de copil — să tot fi avut vreo 11 ani când veni, 
admis în mod excepţional în clasa | a Școlii normale de 
învățători Costache Negri din Galaţi. Imbrăcat în uniforma 
Orfelinatului de la Focșani, unde a urmat cursul primar, avea 
aceeași ținută ca și azi: grav, la vârsta de 5 ani, poate prea 
grav pentru anii de-atunci și cuminte — ca o fată aproape — 
căci avea, copil fiind, oarecare feminitate în figură. Era și bun 
muzicant și avea, mi se pare, singurul din școală voie de a 
merge duminica dimineaţa să cânte la Corul Episcopal, unde 
regretatul nostru profesor de muzică, Teodor Teodorescu, 
era dirijor. Printre fruntașii clasei, a fost din seria primilor 
absolvenţi cu 6 clase normale, în anul 1905”. 

Tot la Galaţi a fost numit ca învățător la Școala de apli- 
catie, apoi în comuna Mitreni, județul Ilfov (1905-1906). Intre 
anii 1906-1908, a funcţionat în comuna Plătărești, județul 
Ilfov (în satul d-lui prof. univ. Mihail Dragomirescu). 

După cum aflu din Revista „Cultura Poporului”, documen- 
tul cel mai preţios pe care mi l-a lăsat (pag. 20), „în acest 
răstimp, se intercalează în cariera sa răscoalele de la 1907, 
cu care trist prilej și-a dat unul dintre cele mai înălțătoare 

oboluri pentru Neam și Țară. Învolburările de la 1907 îl găsesc pe Teodor lacobescu la dato- 
rie, el salvând de la pieire, prin îndemnuri cuminţi și grai molcom, ascultat de țărănime, viețile 
și averea satului Cucueţi-Moara, potolind răscoala, în martie 1907”. 

Mama mea îmi spunea că această atitudine a lui din 1907 l-a salvat de închisoare în 
perioada comunistă, în care a fost în mod continuu urmărit și anchetat. Între anii 1907-1912, 
funcționează la Cernica-llfov, iar mai departe, până la 1914, îl aflăm îndeplinind funcţia de 
secretar al Revizoratului Școlar de Ilfov (București) și institutor la Școala nr. 23, București. 
Între timp, participă la Campania din Bulgaria (1913), caporal î în Regimentul 6 „Mihai Viteazul”. 
A fost înaintat sublocotenent în rezervă în 1914. 

A făcut războiul în Regimentul 20 Teleorman, distingându-se în luptele de la Dunăre și 
lângă Călugăreni, la satul Uzum. 

După retragerea la lași, a luat în primire sectorul părăsit de Armata Rusă, pe Siret, la 
Nămoloasa. A stat în tranșee până în decembrie 1917. Inaintat locotenent, după numai 6 luni 
de la intrarea în război, iar după un an, căpitan. Pentru bravură ostășească pe câmpul de 
luptă, a fost citat prin Ordin de zi pe Corp de Armată, la 17 mai 1917. Citat prin Ordin de zi pe 
Corp de Armată pentru a doua oară, la 28 iunie 1918. 

La Arhivele Naţionale, am găsit Jurnalul lui de front (Dosarul nr. 8), care era expus la 
intrare și care a fost consultat și de alte persoane. Tata avea un scris foarte frumos, dar pe 
alocuri, anumite pagini, scrise cu creionul, se citesc greu — de aceea nu pot fi scanate. Il 
reproduc întocmai, fiind conștientă de importanța acestui document, cu vechime de 100 de 
ani, pentru mine, dar și pentru altii. 


Ileana lacobescu 


4 kit com tei hiegi Dd hianunito Coz a 


d A legi anan mar i 

ZA d du Va ye 7 


15.VIII.1916. Alexandria. 

16.VIII.1916. Găurieni, pădure |. g. 
Șoimu 

22.VIII. Compania gardă. Un zeppelin. 

30.VIII. Marş spre Zimnicea. Trag 
tunuri. 

3.IX. Imbarcare g. Smârdioasa. 

4.1X. Comana. 

6.IX. Prundu. Șosea - Flămânda - 
Aeroplane. Răniţi. 

16.1X. Pregătire p. trecerea Dunării pe 
podul de vase. Flămânda. 

17.1X. In marș spre Dunăre. Noaptea 
comp. stă pe malul stâng până trece bat. |. 

18.IX. Compania cu bat. III trece Du- 
nărea la Flămânda pe pod de vase. Primim 
obuze și șrapnele monitoare. 

19.IX. Comp. luptă în linia 2-a sub fo- 
curile tunurilor bulgare, trecând prin satele: 
Riahova, Slivopole, Kaja-Mahle. Seara 
lupta încetează și Regim. Cantonează în 
Kaja-Mahle, sat părăsit de Bulgari. 

20.IX. In retragere de la Kaja-Mahle (11 
km. de Dunăre) până în satul Riahova. Re- 
gim. are misiunea de a proteja trecerea tru- 
pelor pe Dunăre. Focuri de la tunuri bulgare, 
de la monitoare. Aeroplanele aruncă bombe. 
Podul de vase e distrus. Infern. Un ulan pri- 
zonier la GI. Petala. Sub focuri de tunuri 
franceze, la 8.30 seara trecem în bărci. 

21.1X. La Prundu. 

23.IX. Incărcare de pontoane și bărci la 
Flămânda, din podul distrus. 

24.1X. In avantp. la Flămânda. 

25.IX. Gardă mare în dreptul Ostrovului 
Lung și posturi mici în Ostrov. 

28.1X. Prundu - repararea şoselelor. 

30.]X. In av.p. la Flămânda. 

2.X. In marş prin Frasinu, păd. Co- 
mana, spre Băneasa, Dăiţa, Daia, Frătești, 
Remuş. 

3.X. Remuș 3 km. de Giurgiu. 


4.X. În marş spre cota 23 (Malu Roșu). 

5.X. Gardă mare Malu Roșu cu posturi 
m. Comasca și Ostrovul Mocanu. 

6.X. — 9.X. In Ostrovul Mocanu. Zile de 
continuă încordare. Nopti frumoase cu 
barca pe Dunăre. 

10.X. La Remuș. 

13.X. La Giurgiu (Vii) gardă mare. 

16.X. Gardă m. Malu Roșu. 

17-26-X. Gardă Ostrov Mocanu - Co- 
masca. 

26.X. Giurgiu. Comp. în rezervă. 
Petrecem Sf. Dumitru la Hotel Europa. 
Orașul pustiu bombardat zilnic de tunuri 
bulg. Starea mizerabilă a orașului. Arderea 
hotelului Dacia. 

27.X. Săparea unui șanț de com. spre 
Ramadan. 

29.X. In marș spre Hodiroaia-Vieru. 

30.X. Repaos la Vieru. 

31.X. Marş spre Malu-Arsache. De- 
monstrație noaptea la Arsache, spre a sili 
monit. austriace să treacă prin barajul de 
mine, instal. de marină. 

1.XI. Canton. la Vieru. 

4.XI. La Pietroșani. 

5.XI. Gardă mare Pietroșani, malul 
Dun. posturi mici: unul între km. 518-526 și 
II între 526-535. Schimb de focuri. 

8.XI. Vine d. Nit. și mama la mine. 

11.XI. Debarcă Bulgarii și trupe germa- 
ne, după monitoare și bărci, ceață deasă 
în dreptul Zimnicei și km. 540. Schimb vio- 
lent de focuri între ambele maluri în sec- 
torul Comp. Incercarea de debarcare din 
dreptul km. 532 e zădărnicită. 

12.XI. 2 plot. rămân posturi mici, iar 
restul (cu mine) pe dealul Scăești. Primul 
contact între patrule. Compania are ajutor 
100 marinari cu Căp. Koslinski. 2 posturi 
mici în tranșee la Scăești și restul comp. 
gardă mare Bujoru. Sosirea căruței cu 

merinde. Vitejia marinarilor. Întreruperea 
legăturii cu Regimentul. 

13.XI. Retragerea post. mici la Bujoru. 
Podul de pe mlaștină. Noaptea luptă de 
patrule. Primul rănit al Companiei: Soldatul 
Coajă Paraschiv. 

14.XI. Retragere spre Pietroșani — Pie- 
trișu. Inamicul superior: o brigadă inf. și o 
baterie artilerie. Comp. pierde legătura cu 
linia Bragadiru — Bujorul, unde se află Re- 
gim. Luptă la Pietrișu. Retragere Găujani. 

15.XI. Tunuri pe automobile. Retragere 
spre Arsache — Malu. 

16.XI. Vine Comp. 11-a din Reg. 20 la 
Malu și o comp. din Reg. 28 Inf. cu o 
mitralieră. Focuri de tun: monitoare, din 
spre Vieru ocupat de inamic și Arsache. La 
centrul liniei | de trăgători, un escadron căl. 
bulgari atacă planul drept (Comp. 11), pe 
la spate și ia prizonieri ofițeri şi toată 
Compania. Tragem până la termin. mu- 
niției. Retragerea sub focuri cumplite și 
adunarea comp. la Daia (Vlașca). 

17.XI. Compania e încadrată în Reg. A 
Inf. și luptă toată ziua în linia | la Buturugari 
Noi. Respingerea trupelor bulgaro-germ. 
spre seară. Eroismul trupelor! Lipsa de 
artil. ne silește a ne retrage spre Că- 
lugăreni. Eroismul Căp. Cristescu (st. 
major) și un Col. comand. al Diviziei. Far- 
macia de la Buturugari Noi. Noaptea în 
repaos la Crucea de Piatră Regim. A sub 
comanda lui N. Popovici. 

18.XI. Compania (80 oameni) luptă în 
Reg. A linia | la Crucea de P. Foc intens 
mitraliere și tunuri inamice. Ocup. satului 
Uzum. Prizonieri și material de război. 
Cade rănit grav Slt. Bacicu Nicolae și Plot. 
major Ene Gh.. Cele 2 linii din rez. (Bat. 49 
şi 50 Miliţieni) se retrag. Nu dau ajutor. 
Spre a evita înconjurarea, linia | părăsește 
satul cucerit. 

„__19.XI. Retragere spre fortul Jilava. 
incadrarea în Regim. 20. 

20.XI. Marş spre Ad. Copăceni în linia | 
sub focuri cumplite. Noaptea ocup. tranș. 
de pe malul drept Argeș la Adunați Cop. 
Moartea subl. Bacicu N. 

21.XI. In defensivă la Adun. Cop. Foc 
intens artilerie grea. Căp. Teodor Săvescu 
- noaptea merinde vin. Lt. Popovici N. 
evacuat spital București. 

22.X|. Retragere peste Argeș pod de 
vase spre Jilava. Noaptea marș pe linia de 
centură prin Jilava, Căţelu, Pantelimon, 
Afumați. 

23.X|. Inamicul ocupă Capitala. 
Retragere și canton. Afumați. 

24.XI. Pădurea Găneasa. Avantp. de 
luptă. 

25.X|. Cătrunești (Ilfov) — retragere. 

26.X|. Repaos la Urziceni. Posturi 
detașate spre râul Ialomița, în satul 
Armășești. 

27.XI. Gardă mare Armășești. 

28.X|. Avantp. de luptă Dudeasca. 

29.XI. Gazota, Cârligu Mare, Glo- 
deanu-Cârlig, Cârligu Mic. Compania în 
g.m. la Gârla Cucoanei, spre a observa 
mișc. inamicului. Patrula de cav. rusă în 
pădure. 

30.XI. Regim. e în rezevă linia Il în 
lupta de la Glodeanu-Cârlig. Seara retra- 
gere prin Mitropolia - Smârdan - Po- 
goanele — Caragele - Cilibia - Găvănești. 

1.XII. Trecerea Buzăului și marș spre 
Obidiţi (R. Sărat). 

2.XII. Repaos la Obidiţi. 

3.XII. Canton în Niculești. 

4.XII. Trecerea Siretului. Canton. la 
Nănești (R. Sărat). 

5.XII. Marş spre Ivești. 

6.XII. La Șerbănești. 

8.XII. Nărtești. 


9.XII. Marş toată ziua. 

10.XII. Ghilăvești. 

11.XII. Marş. 

12.XII. Nănești (Putna). 

13.XII. Intrare pe zona Div. 4-a 
Parnicea. 

14.XII. Locul p. refacere: Bibirești. 

20.XIl. Lt. Popovici. N. reia comanda. 

21.XII. Sosirea recruților 1917 și 1918. 

22.XI|. Plecarea spre Roman prin 
Milești — Buhociu — Bacău, Letea, Cârligi. 

23.XIl. Arămești (Liliacul). Merg la 
Roman și moare un cal pe drum. 

25.XII. Crăciunul la Arămești. Lipșa. 
Botezăm un copilaș. Mărioara. 

26.XIl. Prin Roman la Adjudeni. 

27.XIl. La Cuza Vodă (Roman). 

28.XIl. La Heleșteni. 

29.XII. Pietrișul de Jos. 

2.1. 1917. In marş spre Tg. Frumos. 

3.1. In bivuac g. Sârca. 

4.1. Prin Tg. Frumos - Podu-lloaei. 

5.|. Cant. la Cucuteni. 

6.|. Marş spre lași. Canton. la 
Vocotești. Văd pe Mitică-Jean și Oică 
(fratele - n.n.) la lași. 

7.l. Lungani (lași) locul defin. de 
refacere. Compania ocupă 6 case mici. 
Până la 1 mai 1917, comp. trece prin cea 
mai crudă mizerie. Mor de tifos și foame 
cei mai buni soldaţi și ofițeri. M. S. Regina 
vine la Lungani cu daruri. Am petrecut 
Paștele la lași cu Oică. In martie 1917, la 
Țibana (Vaslui), zile bune cu loan 
Constantin. Locuri frumoase. Lt. Popovici e 
avansat căp. și mutat Reg. 2. Şc. grenade 
lași cu Lt. Bonnet. Zile bune la lași — 
Mărioara. Exerciţii numeroase și obosi- 
toare în tranșeele de la Horlești. Şc. de 
grenade. Vizita GI. Berthelot. Căp. francez 
Charles du Breil. 


* k*k 


Vineri 25.VIII. Plecarea din Lungani la 
G. Bârnova. Imbarcarea tren. 

27.VIII. Debarcarea g. Nichișeni, ora 10 
ajuns în Țepul de Jos (Tecuci), unde stăm 
în cantonament. Tunurile bubuie zi-noapte. 
Sat bun. Struguri, vin. 

28.VIII. Facerea corturilor în grădini. 
Ofițerii în cantonament. lau de la g. 
Berheci alimente pentru ofițeri. 

29.VIII. Instrucţia oam. înapoiați și spe- 
cialități în Păd. Țigănești. 

30.VIII. Idem. Puștile mitraliere. 

31.VIII. Idem. Tragere cu p. mitraliere. 

1.1X. Instrucție. Idem. 

2.lX. Idem. 

3.IX. Prima slujbă religioasă pe front. 
Cuvântarea Comand. Reg. Corul ofițerilor 
cântă „Cât de mărit este Domnul”. Horă 
mare cu muzică. 

4.1X. Instrucție: șc. plutonului, comp. și 
batalionului. 

5.1X. Lupta companiei în pădure. 

6.IX. Școala plutonului și companiei. 

7.|X. Pregătirea plecării. Seara la ora 
21, plecarea din Țepul de Jos, pe lângă 
Păd. Țigănești, prin Munteni-Ţigănești, 
Tecuci, Drăgănești, la Dorăști. Divizia e 
rezerva corpului de cavalerie care ocupă 
tranș. de la Siret. 

8.IX. Aranjarea bivuacului. Curăţirea 
oamenilor și efectelor. 

9.IX. Tragere cu puști-mitraliere și tunul 
Aasen. 

10. IX. Recunoașterea sectorului Cava- 
leriei (Condrea și Salcia). Bombardament 
de artilerie la postul de comandă al Brig. 
de Cavalerie. Un rănit (o ordonanță). 
Vizitarea tranșeelor ocupate de Cavalerie. 

11.1X. Instruirea specialiștilor compa- 
niei: puști-mitraliere, grenadieri, semnali- 
zatori, tun Aasen, cercetași, patrule, etc. 

12.1X. Idem. 13, 14, 15, 16.IX. Idem. 

17.1X. Amenajarea unor bordeie lângă 
Barcea Nouă și Dorăști, unde se va muta 
Regimentul. Serviciu religios. 

18.IX. Lucru la bordeie. 

19.[X. Instrucție cu specialităţile. 

20.IX. Recunoaștere la Condrea a 
reduitului. 

21.IX. Instrucție cu specialiștii. 

22.X. Idem. 

23.IX. Idem. Seara, plecarea a 111 oa- 
meni din companie la tranșee p. amenajare. 

24.IX. Serviciu religios. 

25.lX. Instrucție cu puști-mitraliere și 
grenade. 

26.X. Idem. 

27.1X. Idem. Experiente de tragere de 
baraj cu mitralierele. 

28.|X. Exerciţii de tir de baraj și indirect 
cu mitralierele. 

29.IX.Instrucţie. 

30.lX. Repararea bordeielor. Directive 
GI. Vasilescu Paraschiv com. Corp III: „Să 
se acopere cu orice preț Moldova. In cazul 
ofensivei dușmane, o izbitură teribilă să se 
dea. a) Reorg. și complect. unităţilor; b) re- 
împrosp. instrucției; sănătatea, echipam. și 
hrana oamenilor. Culcușul. Disciplina. 
Ofensiva — gândul tuturor. Pilda de abne- 
gatie și sacrificiu a șefilor. Interesul de hra- 
na, sănătatea, starea sufletească a oame- 
nilor. Insemnătatea războiului. Linia rară 
de trăgători. Insemnătatea grenadei. For- 
tificația de poziţie. Organizarea pozitiilor.” 

1.X. Serviciu religios. 

2.X. Instrucție pentru perfecționarea tu- 
turor oamenilor. Vine vestea mortii Căp. 
Nae Popovici, cel mai bun prieten al meu 
din timpul campaniei. Cel mai ales suflet 
de ofiter din câți am cunoscut. Fusese rănit 
grav la picior, în spre Valea Șusșiţei. 

3.X. Instrucție. Visul cu Nae Popovici. 

4.X. Instrucție. 

5.X. Vizita generalului Grigorescu lere- 
mia. Defilarea trupelor din Brigadă. 

6.X. Amenajarea bordeielor. 

7.X. Gardă în cantonament. Spălat. 
Baie. 8.X. Serviciu religios. 

9.X. Exerciţii cu specialiștii. 10, 11, 12, 

13.X. Lucrări pentru amenajarea locu- 
ințelor. 

14.X. Compania pleacă din Dorăști la 
Conacul Cioara, 5 km N.E. de vești. 

15.X. Serviciu religios la Dorăști cu res- 
tul oamenilor rămași. 

16-21.X. Lucrări de sapă (fortificație 
complectă cu 4 linii, la Est de Ivești). 

22.X. Serviciu religios cu cor de soldați 
la Conacul Cioara. 

23.X. Lucrări la tranșee. 

24.X. Idem. 

25.X. Idem. Pregătiri pentru plecarea 
de la Conacul Cioara. 

26.X. Sf. Dumitru — Mă poartă gândul la 
ziua de acum un an, la Giurgiu. 

27.X. Lucru la tranșee. 

28.X. Idem. 

29.X. Serviciu religios. Odihnă. 

30.X. Lucru în alt sector (lângă Ivești). 

31.X. Idem (retele de sârmă). 

1.XI. Trasare de șanțuri de comunic. 

2.XI. Pregătiri de plecare. 

3.XI. Repaos la Conacul Cioara. Pre- 
gătiri. 

4.XI. Repaos. 

5.XI. Plecarea la Blăjerii de Sus (Ivești), 
unde stăm o zi. 

6.XI. Plecarea la Șerbănești (Tecuci). 

7.XI. Pregătirea  cantonamentului. 
Greutăți din pricina Rușilor, care nu pără- 
sesc casele. 

8.XI. Sf. Arhangheli. Amenajarea can- 
tonamentului. Facerea sobelor. Recu- 
noaștere la Nămoloasa a sectorului ce va 
ocupa rezerva 0. Dezordinea armatei ruse, 


destrăbălarea de acolo îmi impune între- 
barea: Cum a fost posibil să țină ei frontul 
cu Siretul în spate? 

9.XI. Exerciţii în curtea cantonamen- 
telor. Trag tunurile în satele din spre N. 

10.XI. Instructie pe lângă cantonament. 
Viaţa în mijlocul Rușilor, care ocupă satele. 
Prostia omenească e încă în floare. 

11.XI. Repaos în cantonament. 

12.XI. Facerea grajdurilor p. cai. Cărat 
lemne. Curăţenie, baie, etc. La Biserică în 
Șerbănești cu rușii — Soldatii lor cântă. 

13.XI. Pregătirea plecării. Seara în 
drum prin g. Hanu Conachi, peste Siret la 
Blehani (com. Nămoloasa). 

14.XI. Intr-un sat ruinat de Ruși, care 
şi-au făcut bordeie și foc în sobe cu lem- 
nele caselor. Nu mai găsești nimic în case, 
nimic din gospodăria veche a bieților 
oameni. Intr-un cui a mai rămas o suveică 
stingheră, ca un simbol în mijlocul ruinelor 
înfiorătoare. Va rămâne de pomină dis- 
trugerea satelor noastre și murdăria cu 
care Rușii au pângărit bietele noastre sate. 
Avem 2 zile comandant pe maiorul Giuacu 
de frumoasă aducere aminte. Incepem 
repararea drumurilor și a caselor în care 
ne adăpostim. Pe unde trecem, construim 
şi reparăm totul, fără a avea norocul să 
găsim și noi undeva locuințe amenajate. 
Bordeie rusești murdare, fără ordine alcă- 
tuite, efecte zvârlite, grenade, lopeți, 
aruncătoare de rachete. Și-or fi lăsat oare 
aci și păcatele lor? Greutățile cu care tre- 
buie să lupte soldatul nostru îmi îndreaptă 
gândul spre armatele străine, ce sunt în 
luptă. 

15.XI. Lucrul la șosea și începerea con- 
strucției de noi bordeie. Pedepsirea unui 
soldat cu lovituri p. părăsirea postului. O 
lipsă a bunei educaţii militare, lipsă de con- 
știinciozitate. Mă tem să nu aibă influență 


nefastă asupra sold. nostru apropierea de 
Ruși. Incidente neplăcute, vorbe zvârlite 
fără socoteală din partea unui mare X. 
16.XI. Plec în recunoașterea sectorului 
Reg. 51 rus. La Div. 13-a Rusă (Vameșul). 
O masă mare cu mulți ofițeri și un distins 
general, care vorbește cu căldură de sol- 
datul român și cu duioșie de nenorocirile 
României și ale Rusiei. Ofițerii ruși dezo- 
lati, fiindcă soldaţii n-au voit să intre la 
tranșee. Un basarabean îmi spune că ar 
dezerta mai bine la noi și s-ar înrola ca sol- 
dat. Merg în sector, care începe la satul 
Crângeni, având la dreapta Reg. 5 VI (un 
colonel gentil). Adăposturi subterane. 
Tranșee murdare, nepăzite. Abia mă înte- 
leg în 3 limbi cu un ștab căpitan rus. 
Iluminatul cu rachete la Fundeni p. pace. 
17.XI. larăși în sectorul rus. S-au primit 
ordine de armistițiu: să nu se mai tragă în 
Germani. In gazetele rusești, se vorbește 
că România e trădătoare. In liniile înain- 
tate, Nemţii au adus tutun și gazete. Colo- 
nelul îmi dă G. Bucureștilor. Artileria rusă 
trage fără crutare, încep și Nemtii. Aproa- 
pe să ne ajungă: suntem la 100 m. de ei. 
18.XI. La Blehani - bordeie. Zgomot, 
lucru și noaptea. Anarhist revoluționar. 
Ofițeri care trebuiesc dati în judecată; nu 
merită să poarte haina militară. Injurii 
grave. Lucruri care nu se vor uita nicio- 
dată. Păstrează nenorocitul în suflet și 
rabdă și mai mult. 
19.XI. Duminică. Lucrăm bordeie, fără 
a avea parte să locuim în ele, fiindcă la 
20.XI. intrăm în tranșee. Auzim că Rușii au 
silit pe generalul din 40 să meargă în tranș. 
germane, unde a fost bine primit și întrebat 
de ce nu vine cu com. armatei și cu Col. P. 
Mitică și iubitul Căpitan Charles du Breil 
mă felicită p. înaintarea la gr. de Căpitan 
pe 1 sept. 1917. 

20.XI. Plecăm dim. în recunoaștere a 
tranşeelor Reg. 5 Vlașca, pe care le 
ocupăm. Seara, compania schimbă comp. 
10 din Reg. Vlașca, ocupând linia | și II, în 
sectorul cuprins între Siret-Gura Râmni- 
cului, 750 m. spre Vest. Pentru întâia oară, 
compania intră în tranșee, în fata inamicu- 
lui, tranșee bine organizate de Reg. 
Vlașca. Avem pe Nemţi (Prusaci călăreți) 
foarte aproape: 25 m. la posturile de 
ascultare. Dimineaţa salută: „Bună dim. 
Romanski”. Focuri rare, noaptea tragem 
asupra Nemtilor care lucrează la rețele de 
sârmă. Nimeni nu doarme. 

21.X1.1917. Cer Nemţii gazete ger- 
mane de la lași. Aruncă 2 pachete cu 
„Lumina” și „Gazeta Bucureștilor”. les dea- 
supra tranșeelor, ridică capetele și cer să 
nu mai tragem, că e pace. Gloanţele noas- 
tre îi silesc să ne arate numai fața prin 
crenele. Rușii din dreapta noastră, de la 
Fundeni, trec cu barca și fac vizite Nem- 
ților. Tragem în grămadă pe malul drept. 
Fug mâncând pământul. Rușii fraternizea- 
ză. Se aude că au silit pe Generalul Cer- 
baceff să se ducă în tranșeele germane, 
unde a fost bine primit. „De ce n-a venit și 
Col. Panaitescu? au zis ei. E doar pace 
între noi”. 

22.X1.1917. Ordin să nu mai tragem 
asupra inamicului. La orele 10.30, Col. 
Panaitescu, Lt. Colonel Budeanu, Maior 
Săvescu și Bărbulescu, Căpitan Aurel 
Magheru (Vlașca) vin însoțiți de un cornist 
cu un steag alb. La postul de ascult. No. 4, 
cel mai apropiat de inamic, se ridică stea- 
gul alb. Se cere să vină ofițerul german 
comandant. Lt. Col. Budeanu, ca delegat 
al Diviziei, însoţit de Căp. Magheru (inter- 
pret) și cornistul cu steag alb, trec rețelele 
noastre de sârmă și se întâlnesc cu 2 
ofițeri germani lângă apa râului Râmnic. 

Se hotărăște ora 16 spre a veni delegatul 
armatei germane. La ora 16, când încep să 
cadă fulgi de zăpadă, delegatul român 
predă celui german condițiunile armistițiu- 
lui. Seara primim ordinul că guvernul 
român a hotărât încheierea armistiţiului și 
deci ostilitățile încetează. Doamne, ce ne- 
aduce Rusia! Câţi nu se bucură astăzi de 
preludiile păcii, oricum ar fi încheiată! Ne 
lipsesc suflete. Și mâine e un an de la căde- 
rea Capitalei. Seara împing rețele de sârmă 
înaintea unui post de ascultare. Nemţii aud: 
Ce faci Romanski? Se cere armistițiu de 
către guvern în urma cond.: Să nu se mai 
tragă foc de armă. Artileria nu trage. Avioa- 
nele nu zboară. Se va trage numai asupra 
avioanelor dușmane ce vin deasupra 
noastră. Lucrările defensive continuă. 

23.X1.1917. Zi liniștită în sector. Niciun 
foc nu se trage. Nemtii stau liniștiți în adă- 
posturi. Nicio mișcare. Ici-colo, mai ridică 
capul câte unul, spre a da bunădimineata. 
Seara lucrăm la mutarea unor cai de friză. 
Se face zgomot. Nemţii trag un foc de 
armă. Imi refac locuința, căptușind-o cu 
scânduri. Acum e plăcut să stai în bor- 
deiașul meu, curat și mai bine luminat. Un 
an de la moartea iubitului meu camarad și 
bun prieten, Nicu Bacicu. Sărmana lui 
mamă, cât îl iubea. Aniversarea tristă a 
ocupării orașului meu scump. Imi trec pe 
dinainte zilele mohorâte cu priveliști 
dureroase, când treceam în trist convoi pe 
lângă drumurile copilăriei mele, spre a 
pribegi un an și mai bine. 

24.X1.1917. Scriu iubitului prieten, 
Căpitanul francez Charles du Breil, 
răspunzându-i la felicitări pentru înaintare. 
li arăt cum s-a nimerit să fiu în acest 
nenorocit loc, unde parlamentarii noștri au 
fost siliți să ceară armistițiu Nemtilor mizer- 
abili. Zi liniștită. Rușii trec în bărci Siretul. 


Noi ne facem adăposturi de iarnă. Zvonuri 
de schimbarea guvernului Brătianu. Ce 
tristă soartă avu și nefericitul nostru Rege, 
atât de bun și atât de apropiat inimilor 
noastre, în nenorocire. 

25.XI. America declară război Austro- 
Ungariei. Germanii din șanțurile vecine 
ademenesc pe soldații noștri cu vin, țigări, 
jurnale. „Merge la mama, Romanski. Nu e 
bun frig, Romanski!” Părăsesc șobolanii 
adăposturile și ies la iveală, fără teama 
gloanțelor noastre, de care au pierit atâția. 
Un avion inamic vizitează linia inamică. 
Înapoi fac exerc. cu grenade, iar Rușii le 
aruncă în Siret, să prindă pește. Împart 
cizme și flanele la oamenii mei. 

Înfrumusetez tranșeele, dregând pe ici- 
colo ce au stricat tunurile. Etichete albe, 
scrise colorat, împodobesc drumurile 
noastre aici. Liniște desăvârșită. les Nemtii 
deasupra șanţurilor. Azi sunt mai mulți ca 
întotdeauna. Siretul a înghețat. 

27 XI.1917. Luni. Îmi fac de lucru prin 
preajma tranșeelor. Zi caldă. Ai noștri și ai 
lor au ieşit la soare. Un ofițer austriac în- 
treabă dacă avem Italieni aici; spune că e 
italian. Primesc vizite dese în sector. Vine 
lumea ca la bâlci, să vadă pe Nemti, la 20 
de pași. Câtă desnădejde avem că nu le 
putem trimite gloanţe în loc de priviri curi- 
oase. Singurul om mare al tării, scrie în li- 
niște, cu toată sinceritatea, dar și cu multă 
durere, despre evenimentele de azi: „Și pe 

26.XI. Duminică. Vine dimineata preo- 
tul și face slujbă bisericească în linia |. Se 
înalță inimile noastre spre Dumnezeu, cu 
ruga îndurării Lui pentru mântuirea neamu- 
lui și împlinirea dorurilor lui. Tot felul de știri 
ajung la noi. Nu știu ce să mai cred. Cât 
sunt de aproape de ai mei și parcă e, 
totuși, o veșnicie ce mă desparte de dânșii. 


ocupați cu îmbunătăţirea adăposturilor. 
Seara, în timpul inspectării posturilor, e in- 
teresant drumul prin întuneric, în mijlocul 
nenumăratelor cotituri. Dacă nu știi bine 
toate colțurile, ușor nemerești înspre re- 
zerve. Câte un şobolan îţi taie calea. Șori- 
ceii mărunți aleargă pe deasupra şan- 
turilor. 3 luni de la moartea iubitului Nae 
Popovici. Și vor mai trece altele, fără 
speranța de a-l mai revedea printre noi. 
29.XI. Cu 3 lumânări, date de Regi- 
ment, mai întrețin lumina în bordeiașul 
meu, care mi se pare cochet acum. Ne vin 
şi câțiva pezmeți. Nemţii lucrează la adă- 
posturi, ca și noi. Tot vorbesc mereu de 
pace, ca și când s-ar teme că nu se poate 

ajunge la înțelegere deplină cu Rușii. Apar 
și ofițerii austrieci, îngâmfaţi, cu capete 
înalte și urâte. 

30.XI. Se începe a se mări ratia de 
hrană a oamenilor, dându-le și mălaiu. Azi 
sacrific o găină pentru săraca mea masă. 
De la lași primesc nenorocita știre despre 
O... Incă o verigă la lanţul durerilor vietii 
mele. Nu mi-a fost dată vieața, decât pentru 
a suferi într-însa. Nu pot precumpăni bucuri- 
ile și fericirea zilelor mele, aceste lovituri 
nenorocite ale Societăţii. Și totul e urmarea 
tristei stări sociale a bietei țărișoare, care a 
pierit mulțămită unor conducători netrebnici. 

1.XII.1917. Nemţii cântă prin satele din 
apropiere, atunci când bietii oameni, ai 
noștri, îi servesc la masă, ori plâng, sus- 
pinând că sunt așa de aproape de noi și 
totuși atât de departe. Plânge și tremură 
bietul țăran român, pe care-l aud, aci la 50 
de pași, la Gura Râmnicului, strigând „hăis” 
boilor, cu care cară pentru stăpânii lui de 
azi. De altfel, pentru el, a fost aceeași vieață 
trudită și sub „ceilalți”, dar acum se adaogă 
regretul dureros al zilelor când își vedea 
feciorii sau fraţii întru necazuri în preajma 
lui. 

2.XII. Facem rețele de sârmă în 
apropiere, la 25 metri de inamic. Aproape 
de putul, ce va rămâne poate neuitat sol- 
daților noștri, văd stârvul unui nenorocit 
brancardier german. A venit, poate, să-și 
adune mortii, lângă sârmele noastre și l-au 
ajuns gloanțele aci. Ai lui, nu l-au mai văzut, 
nici nu l-au căutat și a rămas hrană ciorilor. 
Noi ne întărim liniile și Germanii cară mate- 
rial de aici în altă parte. Incep ei — dușmanii 
din față — în serile reci și liniștite, să vor- 
bească de orașele noastre scumpe și de 
București, orașul care numai acum mi se 
pare scump, numai fiindcă știu că acolo 
sunt foarte mulţi din cei cari suferă cu ade- 

vărat robia dușmană. Nu doresc Bucureștii 
pentru trădătorii cari îl locuiesc azi. Noaptea 
la ora 24, Compania se schimbă cu C. 9-a. 

3.XI1.1917. Rămân astăzi în sector spre 
a da lămuriri C. 9-a. Batalionul se adună 
spre a auzi suferințele ce a îndurat capo- 
ralul Neagu Ștefan din 67 Bacău, fost pri- 
zonier la nemți și scăpat din tranșeele, la 
care lucra, în Alsacia. La rezervă, compania 
a săpat azi 5 bordeie. Noaptea se lucrează 
spre a le acoperi, fiindcă mâine vine 
Generalul div. El nu știe doar că s-au ridicat 
ca în basme aceste nenorocite căsuțe, nu 
pentru a fi locuite de cei care le fac, ci spre 
satisfacție și glorie deșartă. Și câtă trudă, 
câtă sudoare, câtă energie, se epuizează în 
aceste zile, când suntem la rezervă. 
Compania face rețele de sârmă. Noaptea 
lucrează 2 bordeie, spre a fi văzute terminate. 

4.XII. 2 ofițeri germani vin în dreptul pos- 
tului a și cer să vorbească cu un ofiţer român, 
în chestia armistițiului, care s-a terminat azi la 
orele 7. Fac pe-ai dracului Nemţii... 
Compania lucrează la bordeie. Un soldat mi- 
aduce fasolea dată azi, împuţită din cauza 
seului stricat. Ce pot să fac în această tristă 
împrejurare. Murmure surde încep să se 
audă. 

5.XII. Lucru la bordeie. 

6.XII. Organizasem un parastas în amin- 
tirea neulitatului Nae Popovici. Nu se poate 
însă face, din pricina unui X care nu mai vine. 
Pleacă preotul. La ora 14 compania e schim- 
bată de C. 9 Reg. 5 Vlașca. La ora 16 Comp. 
ia în primire paza podurilor de peste Siret: 
Blehani și Nămoloasa. 

7.XII. Joi. La pod stăm foarte bine, în bor- 
deie frumos lucrate de ruși (indescifrabil). 
Trec mereu chesoane de artilerie rusă, fără a 
se mai întoarce. 

8.XII. Ne schimbă Comp. 1-a din 
Regim. La noi se fac pregătiri pentru 


revista de Duminică a Generalului Kur- 
batoff, Com. div. 40 rusă, la care suntem 
detașaţi Brig. 7a. 

9.XII. Sâmbătă. Defilarea Companiei. 
Oamenii fac baie. Cor cu ofițeri. 

10.XII. Duminică. Pe vreme rece, cu 
vânt și ușoară fulguire de zăpadă, GI. Rus 
Kurbatoff trece în revistă regimentul. Bă- 
trânul cu surâsul dureros pe buze trădează 
durerea ce-i plânge în suflet. Se descop- 
eră și se închină în fata drapelului. Ținuta 
mândră și impunătoare a batalioanelor ro- 
mâne, îl face să strige cu entuziasm: Bună 
ziua, copii! Trăiască România! Și Armata 
Română! S-o fi gândind sărmanul general 
— căruia i s-a pus în vedere de Comitetul 
Sold. să-și lase epoleţii — la trecutul 
armatelor rusești, când era și acolo disci- 
plină. Era, cred, disciplina care încătu- 
șează puternic sufletele clocotinde și care 
n-au așteptat decât ruperea cătușelor, spre 
a izbucni cu toată ura ce adunase poporul 
în contra conducătorilor, ce și-au bătut joc 
de el. E o rătăcire grozavă în inima poporu- 
lui rus și din lipsa de îndrumători luminaţi și 
conștienți, suferim și noi astăzi. Mă gânde- 
sc la Dostoievsky, Andreiev și Tolstoi; la 
blânda frumuseță a nuvelelor și romanelor 
lui Turghenieff. Mi se perindează scene 
numeroase din vieața chinuită a robilor și 
din trista și amărâta sărăcie a revolutiona- 
rilor. A fost, în Rusia, o veșnică revoluţie, o 
luptă care nu s-a terminat și nu va înceta 
cred niciodată, fiind prea întinsă suferința 
şi prea mare numărul celor cu suflete 
întunecate de mizerie!! A petrecut astăzi — 
sărmanul general - o zi în mijlocul veseliei 
noastre, dar eu am avut impresia că asist 
la pregătirile unei ceremonii triste. In adân- 
cul inimii lui, era cred o mare suferință, fără 
a putea avea tăria de a o manifesta. 
Strigând „Trăiască România”, cu toată sin- 


ceritatea a arătat o parte din simțămintele 
sale; atunci, el nu s-a mai gândit la Rusia 
trecută, nici la cea de azi, ci poate numai la 
Rusia de mâine, pe care ar dori-o liniștită și 
cu ordinea ce a văzut că există în oștirea 
noastră. 

11.XII. Plecăm la bordeiele din rezerva 
Reg. 5 Infant., unde schimb Comp. 6a. Aici 
încep lucrul adăposturilor pentru oameni. 

12.XII. Lucrul la bordeiele-adăposturi. 
Știri neliniștitoare despre Ruși, care devas- 
tează satele și orașele noastre. La Bo- 
toșani au dat foc Liceului Laurian, cu mân- 
dra lui bibliotecă. 

13.XII. Versiuni circulă despre pacea 
mult dorită de militarii noștri. Oricari vor fi 
condiţiunile ei, numai acasă să mergem! 
Aceasta e mentalitatea oștenilor noștri as- 
tăzi. De altfel, nu e altă soluție; dar atâta 
manifestare zgomotoasă a bucuriei că so- 
sește pacea nenorocită, nu ar fi de dorit! 

14.XII. Joi. (Indescifrabil). 

15.XII. Stau la podul Blehani, unde mi- 
am aranjat bine căsuţa și... butoiașul. Paza 
se face cu multă ordine. Satul a rămas 
pustiu, de când a plecat Regimentul. 
Totuși, sătenii nu mai au teama că Rușii îi 
vor devasta. Primesc ordin să plec la 
Batalion. Aceasta e cea mai neplăcută 
veste, fiindcă iar trebuie să-mi iau casa în 
spinare. Mă mut la Casa Verona (Hanul 
Conache), unde e și Div. 40 Rusă. Stau cu 
ofiterul basarabean, Petrică Luchianov, un 
băiat foarte bun. 

16.XII. In noaptea trecută, am văzut pe 
M. în vis, cu un văl albastru, frumos, cum 
era acum 4 ani la serbarea de la Paști, în 
Piscu. Plec în inspectia posturilor de la 
gările: T. Vladimirescu, Vameș și... Piscu. 
Nu mai fusesem aici de 4 ani. Și câte 
amintiri a răscolit în sufletul meu vederea 
acestor locuri. Satul Piscu a fost cuibul, 

unde a început iubirea curată... și atât de 
crud sfărâmată. Merg la Dimitrie Popovici, 
bunul învățător, socrul lui Petruș Puchianu, 
unde găsesc și pe soția lui. De 2 zile a fost 
și el acasă. Imi pare rău că nu l-am văzut. 
Dejunez împreună cu iubiții mei prieteni, 
cari nu se așteptau la vizita mea. Satul plin 
de Ruși, cari se uită cu bănuială la gărzile 
așezate de armata română prin gări și 
sate. La reîntoarcerea în g. Piscu, găsesc 
pe Lt. Dobre în mijlocul prietenilor ceferiști, 
cu vin și alte bunătăţi, luate de la Depozitul 
Rus din gară. 

17.XII. Duminică. Mă odihnesc acasă, 
după plimbarea obositoare de ieri. 

18.XII. Luni. Mă plimb pe la posturile 
Siretului și în satul Blehani. 

19.XII. Marţi. La odihnă. 

20.XII. Idem. 

21.XII. Joi. Merg din nou la Piscu, Va- 
meșu, etc. Se face la g. Hanul Conache un 
parastas pentru regretatul Nae Popovici. 

22.XI|. Vizita medicală a oamenilor. 
Alaltăieri am trimis o scrisoare lungă Mă- 
rioarei, printr-un om credincios. Imi pare 
rău acum de ce am scris. 

23.XIl. Mă plimb pe la staţiile unde 
avem posturile. Revăd iarăși Piscu. 

24.X!l. Au venit aseară soldaţii cu colin- 
dul și bunădimineaţa. Ce era altădată și ce 
astăzi! Câtă jale picură din cântecele lor! 
Sunt cu gândul acasă sărmanii cântăreți. 
Seara suntem invitaţi la vecernia făcută la 
Div. 40 Rusă. Admir religiozitatea gene- 
ralilor și ținuta demnă a preotului rus. La 
masa bogată (cam rar așa ceva astăzi la 
ofiterii ruși) petrecem plăcut clipele liniștite 
ca vremea de acum. Un general ne foto- 
grafiază cu un aparat luat de la un ofiter 
prusian în Galiţia. 

25.XII. Merg la slujba bisericească a 
Rușilor. Soldaţii sunt mai veseli azi. 

Mănâncă mai bine. Le sosește și mult 
doritul tutun. Mă poartă mereu gândul la 
cei de dincolo și la sărmanul meu frate, 
care suferă între străini, în robie. Cum sun- 
tem azi departe, rătăcind unul de altul și 
cum ne strângeam altădată la căminul nos- 
tru scump. E al doilea Crăciun al pribegiei 
și suferinței noastre. Jertfa nu va fi nicio- 
dată prea mare dacă scumpa noastră 
Patrie va izbuti să se ridice triumfătoare la 
locul de cinste al neamurilor. Situaţia din 
Rusia și din armata de la noi e încă ne- 
clară. Formarea unei armate ucrainiene și 
basarabene mi se pare o himeră. 

26.XIl. Petrec câteva clipe vesele la T. 
Vladimirescu, împreună cu câţiva ofițeri 
(cei mai multi doctori) ruși, băieți foarte de 
treabă și cu mai multe „sistrițe”. Nina Wladi- 
mirovna Coșoleva, Moscova. Div. 13 Rusă. 

27.XII. Merg la Vameșul, invitat de 
fetele ruse, unde sunt iarăși departe de 
lumea războiului. Sunt clipele acestea 
necesare zbuciumatelor suflete. Parcă nu 
mai văzusem „lumea” de multă vreme. 
Trăim și zile bune, fericite, o fericire trecă- 
toare, dar binefăcătoare singurătăţii și 
suferințelor noastre. Insemn în ziua aceas- 
ta ziua lui Fănică, fratele meu scump, a 
căruia bucurie nu ne e cunoscută azi, ca în 
zilele anilor trecuţi. Ce vei fi făcând tu, 
fratele meu drag, în robia străinului, care 
ne urăște de moarte, fiindcă nu cedăm. 
Svonuri diferite ne ajung: la 1.1.1918, noi 
vom reîncepe ostilitățile și vom rezista 
până când vom termina muniţiuni și provizii 
și apoi... la Prut. Alta: Krilenco, marele (sic) 
generalisim al armatelor ruse ar fi dat ordin 
ca și Rușii să reînceapă războiul la 1.1. 


În fine: la Stockholm se va muta confe- 
rința păcii, a păcii generale, ale cărei trata- 
tive vor începe curând. 


Îmi scrie Oică de la lași, că a putut da 
2 scrisori unor lucrători cari au plecat la 
București. Sunt fericit că scumpii mei de 
acolo și mai ales draga mea mamă va afla 
că suntem sănătoși. Doamne, ajută-ne! 

Bunii mei camarazi și cei mai de aproa- 
pe pieteni: Fănică Oprescu și George Chi- 
riac, nu mă uită. Îmi scriu rânduri frumoase 
și-mi trimit bunătăţi, ca în zilele bune. Cât 
sunt ei de drăguți cu mine! Și cât de re- 
cunoscător le voiu fi pentru această atenti- 
une delicată. Îmi scrie Mărioara Lupu, dar 
nu așa cum așteptam. La Piatra N. voiu 
putea-o vedea? Nu mai cred posibilă o 
întâlnire cu dânsa; și cât mi-este de dragă! 

Văd pe Bogdan-Duică printre ostatecii 
din Bulgaria, liberati de curând. 

În „Neamul Românesc” scrie lorga 
despre victoria franceză în Italia, un suc- 
ces care pe noi Românii „ne bucură, dar ne 
doare”. Noi, cari n-am fost ajutaţi niciodată 
la timp și niciodată cu prisosință, suntem 
presati acum să ne jertfim. Un sacrificiu 
inutil, ne mai având nicio bază sigură. 

28.XIl. Joi, Compania mea face exer- 
ciții de tragere. Trimit din nou un om la 
Oică cu bunătăți. 

29.XII. Mici plimbări în sectorul cel mai 
plăcut ce am avut vreodată. 

30.XII. 1917 e în agonie. Rușii se 
frământă mereu. Vor să plece cu tot dina- 
dinsul din România, unde — spun ei — nu 
mai au de ce sta. Războiul s-a terminat 
pentru dânșii și pacea e gata! Rămân în 
locul Maiorului Săvescu la Batalion. Am 
foarte mult de lucru. Stau la telefon încon- 
tinuu, spre a primi și trimite diferitele știri 
din sector, despre plecarea Rușilor. 

31.XII. Duminică. Ultima zi din 1917. 
Anul nefast — pentru România — s-a înche- 
iat, fără a se termina cu el și războiul. Pa- 


cea e departe de noi. Cu Rusia cred că e 
aproape gata. Ei nu vor mai fi în stare să 
lupte. Ne gândim de cu ziuă să petrecem și 
noi... Revelionul! Ce era altădată! Îmi vin în 
minte, din nesfârșita depărtare, amintirile 
trecuților ani, când petreceam această fru- 
moasă noapte acasă, la București sau cu 
iubitul și regretatul Căpitan Stroe și cu cei 
iubiți ai lui. Ne sosește însă ordin să fim 
gata de plecare la... Odaia Gerului. Ce 
nume sugestiv! În noaptea Anului Nou, pe 
frigul cumplit, să pleci în necunoscut. Ordin 
să plec cu Batalionul la Odaia Gerului și de 
acolo la Conacul Giuvara. În noaptea 
aceasta, o clipă n-am închis ochii. Plecăm 
la ora 5 spre Odaia Gerului, unde sunt 2 
case și de acolo la Conacul Giuvara, care 
are câteva locuințe nelocuibile. 

De Anul Nou, 1918, suntem pe drumuri 
depărtate... 

Ne vizitează, azi, 1 lanuarie 1918, 
Generalul Ghinescu, Comand. Div. 4 și 
urează soldaţilor mulţi ani. La ora 14, 
plecăm înapoi prin Odaia Gerului la Hanu 
Conache, la vechiul post, de unde expe- 
diem Batalionul | cu Căp. Georgescu 
Gavril, la Șerbănești. Seara merg la T. 
Vladimirescu, să văd un doctor rus. 

2 lanuarie 1918. Marţi. Văd la Vameș 
prietenele rusoaice și pe Nina cu veșnicul 
surâs, cu șiretenia în ochi, cu lacrimi gata 
să apară. Va rămâne în ciudatul meu 
suflet, alături de atâtea figuri interesante, și 
surâsul drăgălaș al surioarei Nina... 

3.|. Plecăm dimineaţa la orele 5 spre 
Odaia Gerului, la punctul Movila Chitului, 
unde întâmpinăm o coloană rusă, ce vrea 
să plece în Rusia. Sunt trimis cu compania 
întru întâmpinare. Vin delegati ai rușilor. 
Sosește și DI. General Ghinescu, care le 
spune că nu vrea să stea de vorbă cu 

comitetele. Dacă nu se înapoiază imediat, 
trage cu tunurile în ei. Coloana se îna- 
poiază. La ora 12.30 plecăm la Odaia Ge- 
rului, iar la 2 spre Hanu Conache. Regi- 
mentele din Div. 40 Rusă, care plecaseră, 
se înapoiază amărâte. 

4.1. Stăm la pândă cu arma în mână, 
apărând mai mult pe bietii ofițeri, de furia 
soldaţilor lor. Nenorocitele comitete au 
adus această stare mizerabilă. 

5.. Zi caldă, parc-ar fi începutul 
primăverii. Rușii tot pleacă și se înapoiază. 
E ajunul Bobotezii. 

6.|. Sâmbătă. Boboteaza! Zi cu căldură 
şi soare, ca niciodată. Parcă n-are farmecul 
de altădată. Petrecem liniștiți în căsutele 
noastre. La Vameșul, biata Nina plânge... 

7.1. Merg la Blăjerii de Sus, la Regi- 
ment, și fac cor cu ofițerii la serbarea dată 
p. copiii orfani. Seara petrecem cu Costel 
Dimitriu și Oprescu la Ilie Bery, în Dorăști. 

8.1. Luni mă reîntorc la Casa Verona. 

9.|. Merg la T. Vladimirescu, spre a 
observa înarmările Regimentelor rusești. 
Sunt înconjurat de soldaţii ruși și silit să 
merg la Comitetele lor, unde mă țin arestat 
5 ore. In fine, comitetele Reg. se întrunesc 
şi hotărăsc liberarea, fiindcă de la Batalion 
li s-a spus: „Dacă nu sunt lăsat liber, nu 
mai rămâne nimeni în T. Vladimirescu”. 
Scap de huliganii, cari cereau să mă 
împuște. 

10.1. Miercuri. Generalul rus Kurbatoff, 
Com. Div. 40 și comitetul Diviziei vin și cer 
scuze pentru ofensa ce mi s-a adus. 
Regretă fapta ticăloasă a derbedeilor. 

11.1. Joi. Auzim că astă seară Colonelul 
Panaitescu dă în primire Brigada 7 
Generalului Aristid Lecca. Imi pare rău de 
această schimbare. Era omul în care noi 
aveam toată nădejdea; era sufletul cinstit 
și bun, ale căruia calităţi nu se găsesc ade- 

sea. Dea Domnul să avem parte de 
comandant înțelept, ca și dânsul. 

12.1. Vineri. Nina vine să mă vadă. ȘI 
plânge. Nu vrea să stea, fiindcă nu m-am dus 
s-o văd... Ce suflet gingaș are fata aceasta! 
Seara merg la Vameș cu Chiriac George, 
care cumpără un cal frumos, de la Generalul 
Gernieff, de la Div. 13 Rusă, cu 2100 lei. Nina 
e frumoasă. Noaptea vine la noi, la Casa 
Verona. O noapte pierdută frumos. 

13.1.1918. Sâmbătă. Imi pare rău că ne 
schimbăm de aici. Mergem azi la Ivești. 
Plec cu compania la Blăjenii de Sus, unde 
se instalează. 

14.1.1918. Las pe Lt. Constantinăscu P. 
comandant al companiei. La ora 11 vine 
căpit. rus Kustowsky de la Div. 40, cu care 
plec seara la lași. 

15.1. Găsesc pe Oică logodit. Casa e ca 
după mare petrecere. 

16.1. La maiorul Patriciu. Puica lo- 
godită. Col. Budeanu mă anunță că pleacă 
de la Regim. 

17.]. Intâlnesc pe Dna G. (indescifra- 
bil), o foarte bună prietenă. 

18, 19, 20, 21.1. Zile vesele, petrecute 
cu ai mei: Vasile, rămas la lași din cauza 
evenimentelor, după rătăcire prin Rusia și 
Japonia, Jean, Pascal și alți băieți buni. 
Diferite zvonuri de schimbare a guvernului 
cu gen. Averescu și încheierea păcii cu 
Germanii. Trupele noastre curăță Basa- 
rabia de bolșevici. 

22.|. Plec la Regiment, la Hanul 
Conache, unde mi s-a înapoiat compania, 
împreună cu Vasile. 

23.]. Primesc telegramă de plecare la 
lași. In urma intervenţiei Ministr. de Culte, 
Marele C. G. mă demobilizează spre a fi 
trimis în Basarabia. Sosește și Mitică de la 
(indescifrabil), cu 8 cai. Ce păcat că nu pot 
să-i țin! Mă pregătesc de plecare la lași. 


Îmi iau rămas bun de la camarazi, în ochii 
cărora văd sincera părere de rău, de la 
ofițerii ruși și de la soldaţii mei iubiţi. In 
ochii lor văd lacrămi adunate, gata să 
izbucnească, alții nu se pot stăpâni. Mă 
simt înduioșat. Cu unii din acești bravi sol- 
daţi, am început războiul și am trecut prin 
toată amărăciunea lui. Nu mă pot despărți 
de ei fără să plâng. Cine știe, dacă vor 
avea parte de oameni buni, care să-i 
iubească, să-i încălzească cu sfaturi bune 
când sunt necăjiţi, să-i mângâie în zile de 
suferință. La g. Hanu Conache mă despart 
de iubitul nenea Vasile Dimitriu și Sebescu. 
Seara la Chiriac și Oprescu. Plec la lași, 
unde fratele meu mă primește cu bucurie, 
dar și cu mirare: de o zi doar ne despăr- 
țisem. La Minister, DI. Duca ne explică 
motivele chemării: Misionari trimiși de 
patria mumă să câștige sufletul românilor 
din Basarabia; să lumineze drumul spre 
înfrățirea cât mai repede a acestei provincii 
uitate de guvernele noastre trecute. Ne 
facem haine civile. Ne aprovizionăm. în 
zilele cât mai stăm în lași. 

24.1. Basarabia se declară independen- 
tă. Rupe legăturile cu Rusia. 

27.1. Guvernul Brătianu demisionează. 
Generalul Averescu ia conducerea și for- 
mează un guvern de tranziție (indescifrabil). 

29.1. Ministrul de Culte Matei Canta- 
cuzino ne vorbește despre misiunea noas- 
tră în Basarabia. i 

1.Il. Plecarea la Chișinău. In orașul pe 
care nu credeam să-l văd aşa curând, 
întâlnim pe iubitii noștri prieteni: Tofan, Dr. 
Mateiu, Munteanu-Râmnic, Haneș, cari 
lucrează de aproape un an în Basarabia p. 
răspândirea luminii și culturii românești. 

2.1. Facem cunoștință cu Tantu, învă- 
tător și deputat câștigat cauzei noastre na- 
tionale. G. Mare, alt învățător de inimă. 


3.Il. La soc. „Făclia”, înființată de inte- 
lectuali români de pretutindeni, vedem 
adunaţi tineri și bătrâni entuziaști, însu- 
flețiți de dorința unirii cât mai răpede cu 
România. 

4.]I. Plec cu iubitul Sârbescu, de acum 
tovarășul meu de drum, de bucurii și 
necazuri, la Căpriana, satul unde ne 
așezăm locuinţa. Prin drumuri rele și 
păduri nesfârșite, rătăcind, aflăm satul și 
mânăstirea frumoasă de la Căpriana, unde 
nu suntem primiţi. Starețul rus ne spune că 
nu e loc, deși văd prea multe încăperi în 
jurul bisericii bogate. Găsim o locuință 
(departe de a fi comodă) la Neculai 
Ciobotarul. Incepem vieața pe cuptor, înve- 
liti cu toale a cărora curățenie e problema- 
tică. O ducem greu și cu de-ale gurii. 

5.11. Vizităm pe preotul Andrei Gavrilă, 
un biet bătrân bolnav, în ochii căruia 
cetesc puţină bănuială. Stăpânirea rusă a 
pecetluit simțirea românească. Nu se poa- 
te opri preotul de a vorbi rusește cu fata lui, 
studentă la Odessa, care aproape și-a 
pierdut limba. Vedem și școala de la mână- 
stire, unde sunt vreo 60 copii orfani. Aici 
profesează o înv. moldoveancă, d-ra Gro- 
su, soră cu Arhimandritul Gurie, un bun ro- 
mân de la Chişinău. La mânăstire întâlnim 
și doi tineri bucovineni, Pavel Scolobin și 
lie Muş, cari dau ajutor învățătoarei în 
școală. Sunt liceeni, cari au rătăcit mult 
prin România. Cel dintâi a fost înv. la 
Dărăști Ilfov. 

7.]l. Vin la noi moldoveni din sat, curioși 
să afle de unde suntem și ce gânduri 
avem. Caută să afle rostul venirii noastre 
aici și tot vorbind cu dânșii, li se schimbă 
gândurile și se înfrățesc cu noi. 

Oamenii aceștia simpli, cu mințile 
întunecate, au fost robiți de stăpânirea 
nenorocită a Rusiei. Trebuesc răspândiți 

misionari în toate satele, să le arate calea 
adevărului și a vieţii ce trebue să-și 
croiască de acum, pe a lor socoteală. 

Lipsa de pământ este și aici — ca și la 
noi — adânc simțită. Satul e înconjurat 
numai de păduri. Totuși, oamenii au bune 
cuprinsuri, case încăpătoare, curți mari, 
livezi de pruni, vii. 

Au fost exploataţi neomenos de statul 
rus și de mânăstirea Căpriana, cei doi 
stăpâni ai lui de până azi. 

Mânăstirea a fost zidită de Ştefan cel 
Mare și a ajuns să fie stăpânită de călugări 
bulgari! 

Mânăstirea este ctitoria bisericii Zograf 
de la Sf. Munte. Prin mijlocirea Bulgarilor, 
s-a dat acest așezământ în mâinile lor, 
atunci când Rușii le-au declarat războiu, în 
schimbul unei alte mânăstiri rusești din 
Bulgaria. Venind armata română, Bulgarii 
au fugit. Starețul rus exploatează bogăţia 
acestei mânăstiri. 

Sunt călugări și preoți români (majori- 
tatea), totuși sunt stăpâniţi de nemernicii 
străini. Aceasta datorită faptului, ce se 
repetă de când e lumea, că Românul e 
blând, milos și prost din firea lui. E o ocară 
pentru neamul nostru, dar trebue să o 
primim așa după cum ne e dăruită de soar- 
ta noastră nenorocită. Te minunezi de 
starea aceasta curioasă... 

Ceva mai mult: la mânăstire, sunt 60 
copii orfani (50 români), cari urmează 
şcoala sub conducerea unei învăţ. 
românce. 2 tineri liceeni din Bucovina îi 
dau tot ajutorul, căutând să introducă 
simțirea românească în școală. Totuși, un 
nemernic de renegat moldovean, un argat, 
se opune învăţării limbii românești și e 
tolerat de starețul rus, dar și de nemernicii 
noștri de Moldoveni. La mânăstire au 
rămas câțiva ofițeri ruși, din vremea când 

erau pe aici armatele ruse. Ei procurau 
lemne armatelor. Sunt bolșevici, dar tole- 
rati aici de ai noștri; mai stau încă și cu 2 
sistrițe în mânăstirea lui Ștefan cel Mare! 
Nenorocita Basarabie! 

8.Il. Joi. Mergem - întâmplător — la o 
nuntă românească. Suntem foarte bine 
primiţi. Aceleași obiceiuri ca și la noi. Masa 
bogată; vinul curge din belșug. Insufleţire 
românească printre meseni. Aici găsești 
doar simtire curată, neîntinată de Ruși și 
de moldovenii maximaliști. 

9.II. Zi mohorâtă și tristă. 

10.Il. Stau și cetesc (pe cuptor). 

11.]l. La mânăstire slujba în rusește, 
stau puţin și apoi vin la biserica satului, 
unde preotul slujește românește, dar 
răspunsurile liturgice se dau în rusește. 
Sunt rău impresionat, văzând pornirea 
hrăpăreaţă a preotului și dascălilor, cari cer 
mereu ridicarea prețului serviciilor bise- 
ricești, fiindcă vieata s-a scumpit, deși sunt 
cei mai bogati oameni din sat. 

12.Il. Plec la Chișinău, unde sunt găz- 
duit la un bun român, Preotul Adam Po- 
pescu, refugiat din România, la Mitropolie. 
Imi povestește din rătăcirile clericilor 
români de peste Prut. 

14.Il. La lași stau 4 zile, adunând câte- 
va cărți pentru Basarabia. Trăim acum cele 
mai grele zile ale neamului nostru. Ger- 
manii fac presiuni să încheiem o pace 
aproape umilitoare pentru noi, o pace care 
ne aduce robia economică și încătușarea 
simțirii noastre naţionale. E teribilă situaţia 
de azi. Alţii sunt pentru continuarea răz- 
boiului. Nemţii cer abdicarea Regelui. 

20.Il. Petrecem o seară liniștită la g. 
Bucovăţ, unde găsim o rusoaică ospita- 
lieră. lau de aci pe „Abatele Constantin” (în 
franțuzește). 

21.]l. Revenim la Căpriana și reînce- 


pem vieața, cu amărăciunea în suflete și 
cu neliniștea evenimentelor, a cărora 
deslănțuire nu o putem prevedea. 

22.11 Joi. Stăm de vorbă cu sătenii, a 
cărora dorință e să fie pace, liniște și... pă- 
mânt, oricare ar fi stăpânirea Basarabiei. 

Suntem primiţi foarte bine. E un gospo- 
dar bun, fără copii, cu inteligență și vioi- 
ciune în ochi și mișcări. Se bucură mult de 
vorbele noastre. Ne cere sfat în chestiuni 
de pământ și stricăciunile ce i s-au făcut de 
sătenii din Ciobanca, cu prilejul revoltelor. 

23.ll. In așteptarea veștilor bune de la 
lași, mă poartă gândul la cei de acasă, pe 
care voiu avea poate norocul să-i văd 
curând. Niciodată nu a trecut atâta timp 
fără să-i văd și-mi par cu atât mai dragi și 
cu atât mai lungă vremea despărțirii noas- 
tre nenorocite. 

24.]l. Suntem în căutarea unei case 
mai bune. Mergem la o nuntă, unde vedem 
aceleași obiceiuri ca și în România. Jocul 
se mai deosebește putin, fiind influențat de 
dansurile orășenești și în mică parte de 
cele rusești. 

Stăm de sfat cu sătenii, cari se plâng 
mereu și pe bună dreptate, de lipsa de 
pământ. 

25.11. La Biserică sătenii ascultă prima 
predică a lui Serbescu. Păcat că nu sunt 
mai numeroși. 

26.ll. lată-ne în fine la... Ivan Dimitrici, 
noua gazdă. Ne simțim mai bine aici. Un 
om cumsecade, vesel, în toată clipa cu 
voie bună și un fel de boem, cu lipsa grijei 
pentru ziua de mâine. Găsim la dânsul 
cărți multe (rusești), reviste ilustrate, cân- 
tece multe... Ivan Dimitrici e monarhist. 
Declară hotărât că lui nu-i place „Sfatul 
Țării”, ci stăpânirea rusă ori română. 

27.]l. Cunoaștem pe dra lulia Cuiș, în- 
vățătoare moldoveancă, cu idei socialiste. 


28.1]. Cetim drei învăţătoare din 
Eminescu. li place mult. Dorește și alte 
scrieri românești. Incepem să cântăm cu 
copiii din școală. 

1.III. Hotărâm să se joace o piesă de 
teatru cu învăţătoarele. 

2.lll. Zilele frumoase ale începutului de 
primăvară ne îndeamnă să părăsim dru- 
murile satului și să colindăm pădurea. leri 
am petrecut plăcut la rusul pădurar 
Hruglicu Leonid. 

3.Ill. La Chişinău întâlnesc pe iubiții 
mei prieteni. Aflăm știri despre schimbarea 
guvernului. Averescu nu cred să suțină 
mult lupta cu politicienii noștri. 

4.I]|. Plecăm la lași, unde stăm până la 
11 martie. 

11.IIl. In gara Bucovăţ, întâlnim un înv., 
Zaharia |. din Plopana Tutova, cu care 
stăm mult de vorbă. Ne spune lucruri 
interesante și plăcute. La lași am aflat de 
venirea lui Marghiloman la guvern, spre a 
semna pacea cu Nemţii. Se aude că pre- 
tențiunile dușmanilor se mai reduc. Demo- 
bilizarea a 5 divizii e fapt împlinit. Soldaţii 
noștri vor merge de acum acasă, unde vor 
da ochi cu Germanii. Nenorocită soartă 
mai avem. 

12.lll. Plecăm prin pădure la Mănăsti- 
rea Condriţa, așezată la vreo 7 km. de aici. 
In locuri încântătoare. 2 biserici curate și 
alte dependințe primitoare se arată ochiu- 
lui. Toţi călugării sunt moldoveni. Suntem 
primiți cu multă căldură. Aflăm aci și pe Pr. 
Damaschin, de la Mănăstirea Cocoș. 

13 II. Incepe vreme urâtă, care nu-ți dă 
pace să părăsești casa. 

14.IIl. Plecăm la Chișinău. 

15.IIl. Adunarea învăţătorilor. Consfă- 
tuire. Nevoile ce avem în propaganda 
noastră, piedicile întâmpinate. 

19.Ill. La Mănăstirea Căpriana, un căp. 

de jandarmi (avocat C.D. Grigorescu) face 
o anchetă în urma reclam. călugărilor că s-au 
înstrăinat odoarele și averea mânăstirii. 
Oameni nechemaţi îndeplinesc tocmai 
ceea ce nu sunt în măsură să priceapă. Nu 
vom câștiga noi cauza cu asemenea indi- 
vizi. Ei nu văd mai departe de interesele lor 
și de îndestularea stomacului lor. Bieţii că- 
lugări se tem că iar vor fi stăpânii de Ruși 
și cu bună dreptate, dacă nu are cine să-i 
ajute. Totul e rusificat, mai ales biserica. 

20.IIl. Cu copiii de la mânăstire cântăm 
Dvina. 

21.Ill. Hotărâm să intervenim cu mai 
mult folos la șc. mânăstirii. Le spunem 
povești și poezii românești, cântăm 
melodiile noastre frumoase. Copiii ne 
ascultă cu drag. 

22.lll. La școala din sat și la mânăstire. 

24.lll. Stând de vorbă adesea, cetind 
aproape în fiecare seară cu învăţătoarea 
lulia Cuiș, vedem cu bucurie că și-a schim- 
bat sufletul, s-a apropiat mult de noi, 
începe să iubească pe frații, cari au stat 
atât de departe de Basarabeni, în vreme 
ce Rușii le-au smuls dragostea hărăzită 
nouă. La școală vin copii foarte putini: vreo 
15; la școala cealaltă 2-3. E slabă influența 
școalei asupra norodului. Nimeni nu e con- 
vins de folosul învățăturii. În trecut, sătenii 
și-au dat copiii la şcoală, simțind numai 
nevoia de carte pentru ei la slujba militară. 
Necesităţi pentru vieată nu cunosc ei și nu 
află în această învățătură. Adaog lipsa 
totală de legătură între învăţător şi săteni. 
Nu au fost (învățătorii) oameni devotați cu 
tot sufletul și legaţi hotărât de școală și de 
sat. Toti sunt vremelnici și în cea mai mare 
parte străini de neamul nostru. Se bucură 
de respectul oamenilor, dar un respect 
datorit tuturor funcționarilor și surtucarilor 
cari au stăpânit poporul. Nu sunt iubiţi de 

săteni, așa cum sunt învățătorii noștri buni. 
În școală, totul se reduce la învățarea 
scrierii și cetirii. Nu caută nimeni să 
formeze inima copilului și să-i sădească în 
suflet dragostea de patrie și de neam. 

27 II. În Sfatul Ţării, la Chișinău, se 
proclamă Unirea Basarabiei cu România. 
Sunt momente însemnate în vieata unui 
popor. Pentru noi Românii, această unire e 
urmarea cea mai însemnată a războiului. 
Semnarea păcii se amână mereu. In orașul 
Chișinău, trec vânătorii cu tortele în mâini, 
cu steagurile desfășurate și cu căscile 
lucind în noaptea frumoasă. Mă gândesc 
ce neașteptată a fost ziua aceasta mai 
ales pentru cei câţiva rătăciti, cari tot mai 
înclină spre Rusia. C. Stere e ales deputat 
în Sfatul Ţării și apoi președinte. 

28.Il. Văd Benderul (Tighina) și Nistrul 
cu apele liniștite și albastre. Oraș oriental, 
înstrăinat, plin de Evrei. Cetatea a mai ră- 
mas, ca veche amintire a vremilor trecute, 
pline de glorie odată. La podul de peste 
Nistru, cadavre de soldaţi ruși sunt scoase 
la mal. Legati cu mâinile la spate au fost 
aruncaţi în apă. De unde or fi ei și cât îi va 
fi așteptând cineva, departe, în nemărginita 
Rusie, care se frământă încă cu grozăvie. 

29.lll. La Varnita și Lipcani. Sate ro- 
mânești, cu limba, portul şi obiceiurile 
noastre. Învățătorii din sat au mare râvnă 
pentru limba românească. Fac cântece 
școlare cu copiii. 

31.II. În Gura Bâcului, sat românesc, 
fără niciun rus. 

1.IV. Se adună oamenii la Primărie, 
unde li se lămurește Unirea. Ei mă privesc 
cu entuziasm, le e indiferent ce stăpânire 
va fi în Basarabia, numai pace să fie... și... 
materie să vină de undeva. Bieţi oameni 
rătăciți. În vinele lor, sângele românesc s-a 
prefăcut cu totul. Stăpânirea rusească i-a 


depărtat mult de lumina cea adevărată. 
Cum să-i mai cerem noi acestui popor să 
aibă suflet românesc! 

2.IV. La Chișinău. 

5.IV. In satul Scoreni petrec o seară la 
înv. român Alexandru Gavrilescu. Se dis- 
cută aprins chestiunea Unirii și a schim- 
bării ce trebue să aibă loc în Basarabia. 

6.IV. Vizitez Ciobanca și Pănășești. 

8.IV. Duminică. Zi frumoasă, plină de 
flori și de voie bună. 

11.IV. La lași. 

13.IV. Vizitez pe dragul meu prieten |. 
Tudorache în satul Ciocârlești, jud. Vaslui. 

14.IV. Merg la Bârlad, unde-i văd nevasta, 
fosta noastră prietenă, Doamna Guţulescu. 

20.IV. La Călărași (jud. Botoșani) cu 
Sârbescu, la inginerul |. Ghiţim, un ad- 
mirabil prieten. Zile vesele, cu plimbări în 
pădurea din apropiere, cu cântece și voie 
bună. Dna Ghiţim, italiancă din Neapoli, ne 
primește ca acasă la noi, cu prea multă 
bunătate și cu o gingășie pe care nu voiu 
uita-o niciodată. Ce frumos vorbesc ei de 
Lopătari, satul prietenului Sârbescu! Elena 
T. Radeș. 

25.IV. In a treia zi de Paști, mă reintorc 
la Căpriana. E o minune pădurea plină de 
mărgăritar. Câteva zile stau ca în raiu aici, 
în mijlocul pădurii fermecate. De dragul 
păsărelelor și al frumuseții drumului, por- 
nesc în zori spre gara Strășeni, pe jos, cu 
toată oboseala călătoriei. 

2 Maiu. Prin Bălți, oraș frumușel, unde 
întâlnesc o vrednică învăţ. — Claudia Sobe- 
nischi, ajung cu trăsura la Soroca, orașul 
mult visat, unde tineam să vin cât mai 
repede și unde în adevăr am găsit ade- 
vărata frumusețe, așa cum numai am bă- 
nuit. Poziţiuni vrednice de admirat. Orașul 
cu privighetori și grădini. Malul înalt, în- 
verzit, domină toată câmpia din față, din 


Ucraina. Şi ce frumos pare Nistrul prin 
locurile acestea. Zăresc și mândra cetate a 
Sorocii, streajă adormită acum pe malul 
liniștit, dar atât de frământat altădată. 

Incep să adun copiii la școală, spre a 
întocmi o școală de aplicaţie. 

Zile bune și liniștite. 

15 Maiu. Deschiderea cursurilor pentru 
învățătorii basarabeni. Se adună până la 
350, aceiași blânzi și modești luptători, pe 
cari îi întâlneam așa de des în locurile 
noastre. Vin să primească lumină și căldu- 
ra învățăturii românești, de care ei au fost 
lipsiți până acum. 

16 Maiu. Cunosc pe Maria Kvea- 
tevscaia, înv. la Dubna. 

21 Maiu. Sărbătorim printr-o masă 
comună, la care iau parte lectorii cursurilor, 
pe DI. C. Fedeleș, Directorul Cursurilor de 
înv.. Câtă bucurie caldă e în ochii săi! E un 
om nepretuit, a căruia valoare sufletească 
nu se poate măsura. Cu vorba și gesturile 
sale liniștite, nu vrea să atingă pe nimeni în 
trecerea sa, ci vrea să vadă numai voie 
bună. Sunt admirabile sfaturile ce dă în 
privința purtării lectorilor cu învățătorii. 

22 Maiu 1918. In grupa IV, unde lucrez 
cu iubitul meu amic Al. Necula, se gră- 
mădesc învățătorii. Aleg pe cei mai buni, 
tot cu gând bun, spre a determina un cu- 
rent de vieață românească sănătoasă pe 
ruinele stăpânirii rusești. 

Vine la cursuri Dna Ludmila Madan. 
N-aș putea spune hotărât și clar de ce 
notez aici numele acesta. E oare o preves- 
tire pentru mai târziu? Va determina cursul 
zilelor viitoare? Nu-mi dau încă seama. 

25 Maiu. In luna florilor ce te îmbată la 
tot pasul cu parfumul lor, se naște totdea- 
una dragostea în suflete. E legătură strânsă 
între aceste gingașe plăsmuiri ale naturii și 
iubirea sufletelor curate, iubire care se 

aseamănă adânc cu florile delicate ale pri- 
măverii. 

Am stat de vorbă câteva clipe, în 
farmecul înserării, cu d-ta, frumoasă dom- 
nită, cu cel mai blând surâs și cu cei mai 
luminoși și inteligenți ochi ce am întâlnit 
veodată. 

Mă simt impresionat adânc și legat 
strâns de sufletul cel mai curat din câte 
cunosc. Cât de frumos răsună glasul ei 
dulce! Parte din seninul curat al cerului îi 
umbrește ochii când zâmbește tuturor și 
atunci când unde de duioșie licăresc în 
luminile lor, văd palide raze din farmecul 
nopților cu lună plină. 

E tot ce-am sperat mai bun în vieață. E 
însăși fericirea, așa cum numai visurile ne 
îngădue să o privim. 

Te văd în frământarea viselor, domniță 
îndurerată, te privesc fără să-mi satur 
privirea, te acopăr cu haina iubirii mele și 
te păstrez întreagă, comoară dulce a vietii 
mele zbuciumate. 

Era într-o vreme năpraznică, atunci 
când viforul mortii mă înconjura în lupte. 
Doriam cu tot dinadinsul să pier, simțind că 
e de prisos să mai târăsc după mine ne- 
trebnicul hârb ce trebue cedat pământului. 

Astăzi simt dorul de a trăi, cu gândul la 
tine, mamă iubită și nefericită, care-ţi frângi 
mâinile şi-ţi împletești visuri de bucurie, de 
bucuria revederii noastre. 

Și pentru tine, doamnă, prietenă scum- 
pă, simt adânca trebuinţă de a mai pluti în 
barca ce înfruntă valurile vieții. Te-am re- 
găsit pe tine, copilă iubită, te-am revăzut, 
așa cum demult, tare demult, întruchipam 
numai în gândurile mele icoana ta blândă 
şi venerată. 

30 Maiu. Primesc multe scrisori de la 
București și mă simt înviorat că ai mei toti 
sunt sănătoși. 

2 lunie. Se duce primăvara, ne părăsesc 
fragedele flori, ne înăbușe căldura verii, cu 
nopțile scurte și pline de lumina lunii. 

Te-am revăzut, domniţă cu graiul fer- 
mecat, te-am simţit alături de mine și m-am 
îmbătat de dulceata privirilor tale. E poate 
cea mai frumoasă noapte din vieaţă. 
Incepe să răsară sămânţa dragostei sădite 
atât de frumos în sufletele noastre. 

4 lunie. Destăinuiri. Nu mai suntem 
străini, ci prieteni buni. Ne cunoaștem 
adânc suferințele și trecutul viforos al 
tinereții noastre. Urzim firul vremii viitoare, 
cu gânduri senine, cu inima plină de feri- 
cirea dorurilor împlinite. 

5 lunie. Iti trimit cea dintâi scrisoare, în 
seara când nu te-am putut vedea. Ce trist 
mă simt în singurătate și ce amară mi-este 
vieața, fără surâsul dulce al ochilor tăi, fără 
blândetea gingașă a vorbelor tale pline de 
farmec”. 


* 


* * 


Din păcate, Jurnalul se termină aici. Nu 
este doar un Jurnal de front, ci el continuă 
cu prima perioadă a plecării în Basarabia. 
După cum se poate observa din acest do- 
cument, pe care l-am transcris în între- 
gime, tatăl meu s-a remarcat în timpul 
războiului, prin comportamentul său, fiind 
înaintat la gradul de Căpitan și apoi trimis 
în Basarabia, unde va petrece 20 de ani. 

(Ileana lacobescu) 


(continuare din nr. 107) 


Generaţia de la 1848-1894 
sau „partidul românismului” 
ca al doilea făuritor 


Acest al doilea făuritor al Marii Uniri, 
generaţia pașoptistă, activă până la Me- 
morandum, cu „pasiviştii” ardeleni ai 
P.N.R. dar și cu liberalii și nu numai din Re- 
gatul român, constituie factorul intern, ro- 
mânesc, care a prestat o „muncă titanică și 
dezinteresată”, a desfășurat un război na- 
tional al rezistenței și pentru independentă. 

Partea din acea generaţie care a 
reprezentat cu adevărat interesele neamu- 
lui, „partea cea tare” a poporului, cum o 
numea Șincai („partea slabă” era cea care 
s-a dat cu străinii, cu turcii, cu polonii, cu 
ungurii etc.), a fost „partidul patriot” sau 
„partidul românismului”, cum l-a numit 
Bălcescu. In acest partid, Bălcescu îi inclu- 
dea „pe toți românii adevăraţi” din toate 
provinciile românești, iar telul unirii și 
măririi la români nu se va atinge decât 
„concentrându-și puterile, toate voințele 
într-o singură putere, într-o singură voință”. 

Numai un astfel de „partid naţional”, cu 
tradiţie în istoria românească, își are ros- 
tul, crede istoricul brașovean. A face parte 


IOAN VLAD 


O încercare 
de definire 
şi identificare (II) 


din acest partid, după 1848, însemna „a 
face politică românească, a urmări desro- 
birea neamului românesc prin solidaritatea 
şi unirea tuturor fiilor Iluminati și reprezen- 
tanti ai tuturor celorlalte clase sociale”. 

In articolul „Originea României Mari”, 
pe aceeași schemă partidistă de două forțe 
adverse, A.A. Mureșianu identifică, pentru 
mijlocul sec. al XIX-lea, două grupări 
politice: grupul romanticilor, patronat de |. 
Heliade Rădulescu, și grupul realiștilor, 
reprezentat de N. Bălcescu. Acesta credea 
că românismul se va dezvolta și va scăpa 
de atâția vrăjmași, când Principatele vor fi 
libere și își „vor organiza puterea lor 
armată, cu care să-și tragă cu sabia 
hotarele sale naţionale”. Deci, spune A.A. 
Mureșianu, „numai forța, numai sabia 
putea decide soarta neamului nostru”, 
ceea ce nu s-a înțeles atunci și „școala 
romantică, afirmă Bălcescu... a pierdut 
revoluția noastră”. 

Romanticii lui Heliade, visători și fan- 
teziști, credeau că aspiraţiile neamului se 
vor realiza când se va forma „republica 
universală a Europei”, prin „solidaritatea” 
popoarelor de către un tribunal sau mare 
congres european. Or romanticii „se aflau 
într-o mare rătăcire” dacă sperau că nobili- 
mea maghiară va renunța vreodată „de 

bună voie la supremaţia lor politică și 
națională asupra românilor”. N-au făcut-o 
în 1849, cu cuțitul la gât, când li s-a propus 
împăcarea cu românii, „au preferat să fie 
înfrânți de austrieci”, spune Mureșianu. 

Și în Ardeal exista această divizare în 
clasa politică românească: cei care cre- 
deau într-o rezolvare pe cale pașnică a pro- 
blemei naţionale, prin împăcare cu ungurii 
în cadrul regatului coroanei Sf. Ștefan; și 
cei care credeau doar într-o energică acti- 
une naţională, prin forță, chiar armată, „în 
unire cu fraţii lor de peste Carpaţi”. 

Aceștia din urmă văd mântuirea nea- 
mului prin redeșteptarea demnității și mân- 
driei naţionale, prin alianța naţiunilor 
interesate de „dezrobirea popoarelor sub- 
jugate și reprezentante adevărate ale tra- 
ditiilor de civilizaţie latină în Orient”. Deci, 
nu „solidaritatea” tuturor popoarelor Eu- 
ropei, o himeră la acel moment, „ci solida- 
ritatea latină” era soluția. 

De pe vremea lui Napoleon al III-lea, 
căruia românii „ii datorau tot ce au și tot ce 
sunt”, spunea Alecsandri, s-a conturat 
„opera măreață începută de cei ce traseră 
pe pământul Franţei și al Piemontului 
primele contururi precise ale României de 
astăzi”. Aceste aspirații „împlântate în 
sufletele câtorva români aleși” au rezistat 
furtunilor externe și oportunismului intern 
şi la momentul destinat „au putut arăta sin- 
gura cale deschisă acestui neam pentru 
mai marea lui menire pe pământ”. 

Acești politicieni „realiști” ai Ardealului 
au luminat calea și „ne-au condus pe ea la 
biruință”, deci la România Mare. 

Generaţia „marelui război” 
și a „Marii Uniri” 


„Munca titanică și dezinteresată” a 
„partidului românismului” este continuată 
de generaţia care a pregătit și a purtat 
războiul nostru de eliberare și întregire și 
apoi a făcut România Mare, adică a conti- 
nuat războiul naţional al secolului al XIX- 
lea, transformându-l, în contextul confla- 
grației mondiale, din război rece în război 
cald, alături de Aliaţii noștri naturali. 

Strategia politică pe care s-a bazat 
războiul naţional al ardelenilor în perioada 
dualismului, a fost cea a pasivismului, me- 
nită să respingă categoric dualismul, să 
respingă unirea cu Ungaria, ideea de stat 
național maghiar, să nu participe sub nici o 
formă la viața politică a Ungariei. 

După cam trei decenii de solidaritate 
românească în pasivism, o parte din „băr- 
batii noștri chemati a se ocupa și cu politi- 
ca, spune A.A. Mureșianu, au înaintat cu 
învățătura și școala până la a pierde firul 
ce-i leagă de aspiraţiunile istorice ale 
poporului, ...rupând cu politica tradițională 
de rezistență a out rance față de maghia- 
rism”, au recunoscut sistemul dualist, au 
trecut la „activism” și au intrat în parlamen- 
tul maghiar. Primul a făcut-o dr. Aurel Vlad, 
în 1903, peste autorizarea partidului și 
abandonând programul acestuia. Deși 
nepot de la fiică al lui G. Barit, A. Vlad, for- 
mat în gimnaziu și universitate străină a 
optat pentru „înlăturarea doctrinelor înve- 
chite ale naţionalismului din era veche” și 
„introducerea spiritului vremii”.* El a fost 
urmat și de alţi tineri ai P.N.R.: Al. Vaida 
Voevod, luliu Maniu, Nicolae Șerban etc. 

Colaborarea cu regimul asupritor 
maghiar, prin „câtiva deputați intrati în 

grația ungurească și prin strâmtorile legii 
electorale excepționale a Ardealului în cel 
mai şovinist parlament din lume” i se părea 
lui A.A. Mureșianu „incompatibil cu demni- 
tatea unui popor de milioane”, asistat de 
fraţii de sânge „de peste hotarele artificiale 
ale Carpaţilor”. 

Până și cei ce acceptaseră colabo- 
rarea, activiștii bănățeni, în frunte cu 
Antoniu Mocioni, recunoșteau într-o moti- 
une din 1875 că „este o nebunie de legat a 
mai pune vreun preț pe promisiunile ungu- 
rului și a mai aștepta de la dânsul vreo 
faptă compatibilă cu simtul de dreptate, de 
echitate și frăţietate”. Adică, ceea ce 
susținea și „Gazeta Transilvaniei” la 21 mai 
1875, românii ardeleni nu aveau altă cale 
decât „să salveze ce încă nu au pierdut: 
adică principiul, demnitatea și onoarea”. 

Pe calea pasivismului, prin lupta dârză 
împotriva maghiarismului dominator, cau- 
za românilor a avut un ecou răsunător în 
străinătate, iar legitimitatea dreptului la auto- 
determinare s-a impus „a fi recunoscută la 
momentul dat de către marele areopag al 
păcii din inima latinităţii învingătoare”. 


Andrei Șaguna 


Mihail Kogălniceanu 


Ruptura produsă în P.N.R. și apoi 
târârea lui în „activism” (1905) n-au fost de 
natură să sporească potențialul frontului 
național în deceniul premergător războiu- 
lui. Serviciile aduse cauzei naţionale de 
parlamentarii ardeleni la Budapesta sunt 
de mică însemnătate, iar palmaresul indi- 
vidual al fiecăruia a rămas modest. 

Acești politicieni ardeleni, care se aco- 
modează „spiritului timpului”, care pără- 
sesc pasivismul și deci „războiul național” 
de după 1848, tineri formaţi în școli străine, 
ajunși parlamentari la Budapesta, „vor să- 
și asume meritul Albei-luliei din 1918, 
spune revoltat A.A. Mureșianu, la a cărei 
realizare ei au contribuit mai puțin, cu- 
legând roadele muncii de decenii și ale 
victoriei altora” (subl. 1.V.). „Laudele lor 
ditirambice” ajung la ridicol după ce, în tim- 
pul războiului, „în loc să păstreze ...o tă- 
cere demnă și 0... răbdare eroică” au avut 
o activitate opusă spiritului Adunării de la 
Alba lulia. Și ne dă cazul lui Vaida-Voievod, 
care cerea în 1915 ca „România să sară în 
ajutorul monarhiei habsburgice”. 

Prin astfel de prestații politice, cât și 
prin „declaraţiile de loialitate” n-am fi ajuns 
la Alba lulia „dacă geniul cel bun al neamu- 
lui nostru nu ar fi arătat calea cea dreaptă 
bărbaţilor providenţiali ai României”, spune 
A.A. Mureșianu. 

Disputele politice din preajma aniver- 
sării din 1928 a Marii Uniri, care fac din 
Alba lulia „teatrul demagogiei de partid”, 
sechestrarea acesteia de către liderii 
P.N.Ț., pretinșii moștenitori ai P.N.R. îl 
revoltă pe istoricul brașovean. El găsește 
nească din Ardeal înainte de 1918, precum 
și două cauze: „influența dezastruoasă a 
mediului străin în care și-au făcut în cea 
mai mare parte educaţia” acei lideri și 
„nesatisfăcuta ambiţie și vanitate perso- 
nală a acestori domni”. Acţiunea acestora, 
printr-o adunare de partid (1928) la Alba 
lulia, nu face decât să arate Europei „slăbi- 
ciunea și dezbinarea neamului românesc, 
nematuritatea lui politică”, iar Cetatea lui 
Mihai Viteazul, simbolul românismului inte- 
gral să devină „teatrul demagogie!” lor de 
partid și dovada că nu pot găsi „calea cea 
dreaptă a înțelegerii și singura care poate 
fi de folos neamului nostru întreg”.? 

Liderii PNR din perioada activismului, 
în primul rând parlamentarii budapestani, 
„uptă” pentru cauza românească pe căile 
și cu mijloacele parlamentare și văd sal- 
varea românilor ardeleni prin Austria, pe 
calea federalizării, cel mai adesea. Statutul 
lor de parlamentari îi apară, nu sunt expuși 
în mod deosebit, nici în perioada războiu- 
lui. Acţiunile lor sunt moderate, calculate, 
în limitele legilor și uzanțelor politice. Nici 
unul din acești lideri: Maniu, Vaida- 
Voievod, Mihaly, Şt. Cicio Pop, N. Șerban 
nu se remarcă prin ceva special în timpul 
războiului, în serviciul cauzei românești, 

sunt circumspecţi, așteaptă desfășurarea 
războiului, au soluţii și sunt solvabili pentru 
oricare variantă de victorie, fie a Centra- 
lilor, fie a Antantei. Ei trebuie să cadă 
oricum în picioare! Este vorba evident de 
un real și meșteșugit oportunism politic! 

Toti ceilalţi lideri politici, şi nu numai, 
din Transilvania au optat pentru variante 
sau căi mai expuse, mai radicale, mai 
riscante, de luptă efectivă, la vedere, pe 
față împotriva asupritorului austro-ungar. 
Octavian Goga, Vasile Lucaciu, Vasile 
Stoica și mulți alții au trecut munții la 
București și s-au încadrat în cele mai mari 
acțiuni naţionale pentru cauza ardele- 
nească. Ofițerii ardeleni căzuţi prizonieri la 
ruși sau italieni au dezvoltat o amplă 
mișcare a voluntarilor, prin care au votat la 
Darnita și la Celiabinsk unirea Transil- 
vaniei cu România „avant la lettre” (aprilie 
1917 și octombrie 1918) înainte de a lupta 
în armata română pe frontul din Moldova. 
Refugiații români ardeleni cu armata 
română în Moldova și Rusia au adus ser- 
vicii valoroase rezistenței românești în anii 
1917-1918, pe lângă o jertfă impresionantă 
de suferință individuală, de familie, de 
grup. Cei rămași în Ardealul reocupat în 
octombrie 1916 au îndurat un lung șir de 
suferințe ca deportați în vestul Ungariei, 
arestați, închiși, condamnaţi și deținuți cu 
anii în închisorile maghiare, storși de toate 
resursele-umane, prin abatorul războiului, 
materiale pentru susținerea războiului, 
spirituale și culturale prin maghiarizare, 
zonă culturală, distrugerea școlii românești 
confesionale etc. Aici se înscrie și jertfa 
martirică a liderului din Făgăraș al PNR, 
avocat dr. loan Șenchea, asasinat politic 
de către poliția maghiară, la 8 septembrie 
1916, la Făgăraș. 


lon C. Brătianu 


Cei din diaspora, cei plecaţi în misiuni 
în țările Antantei, cei refugiaţi acolo în tim- 
pul războiului și-au pus toate energiile în 
slujba cauzei naţionale, realizând lucruri 
deosebite în promovarea interesului na- 
tional, în lămurirea și atragerea de partea 
cauzei românești a opiniei publice, a pre- 
sei, liderilor, guvernelor și parlamentelor 
din țările respective. Pregătirea unei sen- 
tinte favorabile la Conferința de Pace li se 
datorează în mare măsură! 

Toate aceste categorii de luptători 
ardeleni, pe diferite fronturi ale rezistenţei 
și ofensivei în lupta naţională, adesea și în 
lupta armată, au contribuții semnificative 
de suferință, de jertfă și de biruintă na- 
țională. Ei au pus la bătaie, în mai toate 
cazurile, totul — viața, familia, avutul, cari- 
era, destinul neamului întreg, au luptat pe 
viata și pe moarte, au pariat pe o singura 
carte — cea a victoriei, a împlinirii visului 
națiunii. Teoretic și nu numai, putea ieși 
invers și pierdeau totul! 

Dacă în plan strategic liderii români 
parlamentari la Budapesta vedeau sal- 
varea doar într-o federalizare a Austriei, 
cei mentionati mai sus erau cu toții atașați 
și luptători pentru soluția eliberării și între- 


Al. I. Cuza 


Dr. loan Rațiu 


girii naționale prin Marea Unire. Au pro- 
bat-o pe deplin prin toată activitatea lor pe 
front și în spatele lui, în Moldova refugiului 
sau în străinătate, în prizonierat în Rusia 
sau ltalia, dar şi prin acte explicite: 
Proclamaţia de la Darnita sau Declaraţia 
din Siberia a voluntarilor, o declaraţie simi- 
lară a ardelenilor organizaţi la lași sub 
președinția lui Al. Lapedatu, actele unionis- 
te ale lui loan Podea și Vasile Stoica din 
America. 

Dar din toate acestea, ce și-au asumat 
primii, liderii „activiști” ai P.N.R, parlamen- 
tarii de la Budapesta? Nimic! N-au riscat, 
nu s-au expus, și-au asigurat un viitor pe 
oricare variantă. Dar soarta le-a surâs, 
momentul oportun i-a găsit disponibili, la 
locul potrivit! In vidul de putere creat la 
Viena, Budapesta și în Ardeal, ei au avut 
dexteritatea și inspirația să preia controlul 
butoanelor, frâiele puterii. Erau doar politi- 
cieni... versati, cu experienţă, cu aptitudini 
organizatorice și de conducere a maselor. 
Puterea de la Viena le-a devenit partener 
și solicitant de ajutor salvator, cea de la 
Budapesta se disipă și lasă locul experi- 
mentului bolșevic, care, până se trezește 
la șovinismul tradiţional, pierde totul, până 

și capitala, ajunsă sub controlul opincarilor 
români bine înarmaţi și conduși! 

Ceea ce au făcut acești lideri în revo- 
lutia naţională din 1918 în Transilvania 
este însă admirabil, pe deplin patriotic, 
eroic, memorabil și salvator pentru neamul 
românesc. A fost o adevărată revelaţie di- 
vină în tot ceea ce au conceput, prefigurat, 
organizat, condus și finalizat. Au o con- 
tribuție remarcabilă la finalizarea apoteo- 
tică a unui proces istoric, împlinesc un des- 
tin pentru care atâtea generaţii au luptat și 
s-au jertfit, desăvârșesc o lucrare naţională 
care a început măcar la 1848, dacă nu la 
1600, conduc masele de români ardeleni 
într-o bătălie politică deopotrivă democra- 
tică, de factură modernă, europeană, de 
maximă demnitate și autoritate naţională, 
gestionează un demers unic în istoria 
europeană, menit să convingă Europa și 
lumea de maturitatea politică și culturală a 
unei națiuni demne atât în suferință, cât și-n 
biruință, o naţiune luată în serios pentru 
prima dată de către Marile Puteri. 

Sine ira et studio! Să dăm Cezarului, ce 
este al Cezarului! Și deontologia profesio- 
nală, gravitatea problemei în discuție și 
respectul pentru Centenarul ctitoriei natio- 
nale din 1918 ne obligă să spunem ade- 
vărul întreg. L-am luat aliat și pe istoricul A. 
A. Mureșianu, a cărui expertiză în materie, 
chiar necunoscută, este o autoritate. 

Prestaţia acestor lideri în politicianis- 
mul românesc interbelic i-a coborât mult 
din turnul de glorie și de evlavie a maselor 
de la 1 Decembrie 1918 și-n această că- 
dere au maculat și lucrarea lor din 1918. 
Măreţia acelui gest i-ar fi obligat să rămână 
acolo, să nu coboare în războiul politic, 
care avea să-i terfelească pe fiecare. Dar 
erau politicieni și au rămas politicieni! Ba 

unii chiar se vor strădui să-și cosmetizeze 
trecutul austro-ungar, să-și prezinte merite 
inexistente și, foarte grav, să nu recunoas- 
că merite reale ale altora, recunoaștere 
adesea vitală pentru adevărații „făuritori”. 

Deci să concluzionăm: Liderii „activiști” 
ai PNR sunt fericitii executori ai întregii 
strategii naționale pentru făurirea Româ- 
niei Mari, dar nu sunt nici singurii, nici cei 
mai importanţi. Nici nu e cazul de a face 
ierarhii și clasamente! 

Toate celelalte contribuţii pe provincii, 
pe etape și fenomenele istorice, pe gene- 
rații, instituţii etc. sunt obligatoriu de inclus 
în lista făuritorilor Marii Uniri. 

Și apoi, tot pentru o recunoaștere com- 
pletă a prestaţiilor unioniste, trebuie să 
adăugăm la lista „făuritorilor” și pe făuritorii 
colectivi, precum și instituțiile unioniste, 
luptători și unii și alții în grupuri mari, în mai 
multe generații, poate de-a lungul întregii 
lupte nationale seculare, cu merite deose- 
bite, recunoscute în epocă, în istoriografie 
și-n conștiința publică. Voi da doar câteva 
exemple, mai ales dintr-o perspectivă bra- 
şoveană. 

Ca făuritori colectivi aș aminti pe: oierii 
bârsani, săceleni, brăneni, făgărășeni, 
mărgineni etc. transhumanți de la munte la 
mare, din Ardeal în toate spaţiile românești 
sudice și estice, purtătorii și difuzorii cul- 
turii românești dintr-o parte în alta spre uni- 
tate în cugete și simţiri, făuritori de granite 
românești, de limbă, de cultură, de tradiţii 
unitare, peste granițele artificiale și 
episodice, românizatori de stepă în est și 
în Dobrogea, făuritori ai României Mari cu 
mult înainte de 1918; negustorii români 
brașoveni, purtători de valori nu doar 
materiale, ci și culturale naţionale, de cărti 
bisericești și civile, de presă, de informații 


și mesaje între frați, deveniți clasă politică, 
au condus și întreținut lupta națională, cul- 
tura română unitară și militantă pentru 
visul naţional, creatori și susținători ai insti- 
tuțiilor naţionale, ai intelectualității româ- 
nești luptătoare, ai culturii, artei, școlii, bi- 
sericii, a întregului front naţional pentru 
Marea Unire; Voievozii unioniști, conștienți 
de unitatea neamului românesc, apărători 
ai unităţii de credință și de neam, apărători 
ai românilor din provinciile înstrăinate, lup- 
tători adesea cu arma și armatele pentru 
apărarea întregului neam românesc, ba 
chiar și pentru unitatea lui politico-statală, 
prezenți la Brașov ca într-o capitală de re- 
zervă sau de refugiu, dar și o capitală de 
vară, deopotrivă de unionistă; „bejenarii 
vremurilor de primejdie”, mai ales boieri 
refugiați la Brașov și-n celelalte orașe de 
graniță ale Ardealului, sub amenințarea 
revoluțiilor, a invaziilor sau a represiunilor 
politice sunt în egală măsură făuritori în 
timp ai unității românești; revoluționarii 
pașoptiști sunt, dintre aceștia, cei mai 
vehementi unioniști, la Brașov ca și la Blaj, 
încrezători că „regatul dacic” se putea 
înfăptui chiar atunci la 1848; descălecătorii 
de țară: Radu Negru, Bogdan și alţii, dar și 
descălecătorii de cultură, de școală, de 
presă dinspre Ardeal spre Principate, dar 
și invers, Coresi, de exemplu. 

Toţi aceștia sunt făuritori și apărători de 
unitate românească medievală și moder- 
nă, transfrontieră, transcarpatică. Alţii sunt 
făuritori și apărători prin rezistenţă în latini- 
tate, rezistență în ortodoxie, rezistență prin 
limbă, prin obiceiuri, traditii, spirit și speci- 
fic naţional etc., prin dăinuire românească 
în Transilvania, în Basarabia, în Bucovina. 
Fără această rezistență, o Transilvanie ca- 
tolicizată, calvinizată, maghiarizată sau 


germanizată, la fel cu Basarabia sau Buco- 
vina, nu mai aveau ce uni în 1918 cu Ro- 
mânia, ar fi fost definitiv pierdute! 

Dintre instituţiile făuritoare de unitate 
românească amintesc doar câteva, toate 
deplin meritorii și obligatorii de menţionat: 
Școala Ardeleană, Biserica neamului, orto- 
doxă și unită, școlile confesionale, Astra; 
cele brașovene: Gazeta Transilvaniei, 
Liceul „A. Șaguna”, Casina Română, 
Reuniunea Femeilor Române, Biserica „Sf. 
Nicolae” din Șchei, Junii Braşoveni și 
altele. 


Din Sala Unirii în mari demnități 
politice şi apoi în închisorile comuniste 


Generaţia 1918 a făuritorilor Marii Uniri 
a fost răsplătită de tara pe care au creat-o, 
România Mare, cu înalte demnități politice 
și administrative, cu onoruri și prețuire 
publică în toată perioada interbelică, pe 
măsura meritelor naţionale, a prestaţiei și 
poziției în viața politică românească, a 
dinamicii acesteia sub apăsarea multor 
factori favorizanți sau perturbatori, interni 
și externi. Cum nici Dumnezeu nu-i multu- 
mește pe toți, nici România politică inter- 
belică nu i-a mulțumit pe toți politicienii. 
Unii s-au supărat pe politica dâmbovi- 
teană, s-au supărat chiar și pe România, 
alții au devenit nostalgici după vremurile 
apuse, au creat diversiuni, disensiuni, 
chiar separatisme etc. Dar asta-i politica! 
Și cea românească interbelică nu s-a putut 
menține la cota de demnitate, de unitate și 
solidaritate a anului 1918, a căzut în politi- 
cianism, în luptă politică adesea ciudată și 
înjositoare. S-a întâmplat acest lucru și cu 
liderii unioniști din 1918, care n-au reușit 
să țină acolo sus ștacheta momentului 

astral 1 Decembrie 1918, și au coborât de 
pe soclul pe care-i instalase națiunea atunci 
când îi împliniseră idealul și voința. 

O listă lungă dintre aceștia, lideri ai 
făuririi României Mari, lideri ai vieții politice 
în România Mare, vor fi făcuţi răspunzători 
de către puterea comunistă, sub presiunea 
Moscovei, și vor plăti în închisorile comu- 
niste, cu multă suferință și cei mai multi și 
cu viața, atât ctitoria lor din 1918, cât și 
lucrarea lor naţională din România Mare. 

lată o listă incompletă a acestora: luliu 
Maniu, liderul recunoscut la Alba lulia, 
1918, în fruntea Consiliului Dirigent și al 
Marelui Sfat Naţional, a sfârșit la Sighet în 
1953; episcopul luliu Hossu membru în 
Consiliul Dirigent, în delegaţia de cinci 
care a dus regelui actul Unirii, senator, a 
fost condamnat la 20 de ani de închisoare 
și domiciliu fortat; lon Mihalache, comba- 
tant în Războiul întregirii, decorat cu 
Ordinul „Mihai Viteazul”, mort la Râmnicu 
Sărat în 1963; llie Lazăr, liderul și repre- 
zentantul Maramureșului la Alba lulia, con- 
damnat la 12 ani temniță grea, până în 
1964; lon Flueraș, membru în Consiliul 
Dirigent, condamnat pentru „înaltă trădare” 
la 15 ani; Silviu Dragomir, secretar al 
M.A.N., deţinut între anii 1949 și 1955; 
loan Lupaș, membru în C.D., 5 ani de- 
tenție; Mihai Popovici, condamnat la 5 ani, 
mort la Sighet în 1953; Aurel Vlad, deținut 
1950-1953, mort la Sighet; Ghiţă Pop, vo- 
luntar în armata română, organizator al 
voluntarilor români în Rusia, ziarist la Con- 
ferința de Pace, 10 ani de temniţă; Iosif 
Jumanca, membru al C.D., mort la Jilava 
în 1949; Victor Jinga, profesor universitar, 
rector al Academiei Comerciale din Cluj, 
membru în patru guverne ale României 
Mari, a fost condamnat la cinci ani 

închisoare în 1949, apoi la 15 ani și a scă- 
pat abia în 1964; Alexandru |. Lapedatu, 
academician, președinte al Academiei, cu 
mari merite în lupta naţională în anii 
războiului, arestat la 75 de ani, în 1950, a 
murit la Sighet, după 116 zile de regim de 
exterminare, la 30 august 1950; Onisifor 
Ghibu, voluntar în armata română, con- 
damnat la moarte în Austro-Ungaria, a fă- 
cut servicii deosebite cauzei naţionale la 
Chișinău în anii 1917-1918, a fost arestat 
în 1945 și deținut la Caracal, apoi din nou 
în 1956 pentru că a demascat atrocitățile 
sovietice în Basarabia. Prietenia cu dr. 
Petru Groza l-a eliberat în 1958, la vârsta 
de 75 ani; Vasile Militaru, combatant în 
ambele războaie, de întregire și de reîntre- 
gire, a fost condamnat la 20 de ani muncă 
silnică, a sfârșit ca un martir la 8 iulie 1959, 
la Ocnele Mari, la 73 de ani; generalul 
Radu R. Rosetti, academician, erou al 
războiului întregirii, arestat pentru partici- 
pare la guvernarea Antonescu, a murit ca 
un martir la 2 iunie 1949, deși fusese achi- 
tat de Tribunalul Poporului la intervenția 
rabinului Alex Șafran; generalul lon 
Sichitiu, eroul de la Mărășești, condamnat 
la 10 ani, a avut moarte de martir în 
„Zarca” Aiudului; Vasile Stoica, cel care a 
convertit America la cauza românească și 
la cea a naționalităților din Austro-Ungaria, 
mare diplomat și om de litere, a fost arestat 
în 1948 în „lotul intelectualilor”, a executat 
șase ani de închisoare, rearestat ca „duș- 
man înrăit” în 1957, condamnat la alti 10 
ani de temniţă grea, a murit ca un martir la 
27 ianuarie 1959, la Jilava; generalul llie 
Șteflea, eroul de la Dunăre și de pe Siret, 
a fost arestat la 11 octombrie 1944, scos 
din rândurile armatei și considerat „crimi- 
nal de război”, anchetat și maltratat; Petre 


Vasilescu, erou al războiului de întregire, 
prozator și profesor militar după Marea 
Unire, prieten cu Maniu, a fost arestat în 
1957, condamnat la opt ani de închisoare 
și „lichidat” la Galaţi și Jilava după trei ani; 
Vasile Voiculescu, poetul, medic, partici- 
pant decorat cu „Steaua României” în răz- 
boiul întregirii, este arestat în 1958 pentru 
„uneltire împotriva ordinii de stat” și „crimă 
de asociere... la Rugul aprins...”, con- 
damnat la 5 ani, temniță la Aiud, Jilava și 
Gherla, scapă în 1962, o „epavă de om” și 
închide ochii după un an, în 1963, la 79 
ani; generalul Vasile Pascu, erou rănit de 
două ori la Mărășești, general în războiul 
reîntregirii, a luptat până în Caucaz, dar și 
pentru eliberarea Ardealului în 1944, a fost 
arestat în 1956, condamnat la 15 ani 
muncă silnică, executați la Aiud și Gherla, 
unde a și sfârșit la 6 august 1960, la exact 
43 de ani de când fusese rănit la 
Mărășești; general loan Rășcanu, erou la 
Mărășești, participant la negocierile de 
armistițiu în 1917, participant cu o contri- 
buție aparte la unirea Basarabiei și Bu- 
covinei cu România, a fost arestat și în- 
temniţat în mai multe închisori, s-a stins la 
Sighet, la 25 februarie 1952, la 78 ani, ca 
al 21-lea martir din rândul marilor demnitari 
care au urcat „Golgota” comunistă... 

Intr-o logică divină a echilibrului moral 
şi național pentru o clasă politică, dacă 
generația de la 1848, a lui Barit, a Mure- 
şenilor, a memorandiștilor, a „pasiviștilor” 
din P.N.R., au fost consecvenți strategiei 
războiului politic naţional pentru eliberare 
și întregire, n-au făcut compromisuri și 
căderi, liderii ardeleni de la 1918, genera- 
tia „activiștilor” din P.N.R., care au făcut 
pact cu diavolul, au renunţat la războiul 
național și au acceptat compromisul, 


intrând în Parlamentul maghiar, iar după 
momentul astral - 1 Decembrie 1918 - pe 
care l-au creat și desăvârșit genial, au 
căzut din nou în păcatul politicianismului, 
au trebuit să plătească cu cruntă suferință 
și cu exterminare în masă în închisorile 
comuniste! 

Au făcut-o însă cu maximă demnitate, 
cu jertfă creștinească de mucenici, cu vo- 
catie de mărturisitori ai credinței și dem- 
nității unui popor, al cărui destin și l-au 
asumat pe deplin. Compensaţia pentru 
cădere și compromis s-a făcut, ispășirea 
este deplină, onoarea și demnitatea în fata 
națiunii și a Celui de Sus sunt salvate! 

O generaţie de ctitori, de luptători, eroi 
și martiri, de mărturisitori ai lui Hristos, pre- 
cum primii creștini sub represiunea ro- 
mană, o generaţie care a cunoscut și că- 
derea și mărirea, și păcatul și ispășirea în 
fața neamului său și, credem, în fata lui 
Dumnezeu! 


Note: 
(inclusiv cele din prima parte a articolului, publicat 
în numărul trecut, care din greșeală au fost omise) 


* Aurel A. Mureșianu, Marea împărăție româ- 
nească. Culegere de studii și articole, Editura 
Pastel, Brașov, 2018, p. 265. 

“ Ibidem, p. 330. 

> Ibidem, p. 331. 

“ Ibidem, p. 335. 

* Ibidem, p. 328. 

* Ibidem, p. 225. 

” Ibidem, p. 332. 

“ Ibidem, p. 326. 

ILIE POPA 


Făuritori ai Marii Uniri, 
martiri în închisorile 
comuniste (I) 


Marea Unire de la 1918 a avut loc pe fondul frământă- Ilie Popa este 
rilor ce au marcat Europa începutului de secol XX. Princi- Prof. univ. dr. ing. 
palele evenimente care au schimbat în profunzime situa- die calcare, 
tia politică, economică și socio-culturală de pe bătrânul Fundației Culturale 
continent au fost izbucnirea Primului Război Mondial, în Memoria - Filiala Argeș, 
1914, și declanșarea Revoluţiei Bolşevice în Rusia anului Președintele seriilor de 
1917. Aceste tulburări manifestate și în provinciile locuite „A Mir 
în majoritate de români, au creat condiţiile ca ei să-și îm- care editează volumele 
plinească idealul vechi de secole: Unirea. O contribuţie cu același nume. Autor 
covârșitoare la îndeplinirea acestui act istoric - Marea ê ÎL dea ra pi A 
Unire - l-au avut partidele politice ale vremii conduse de Cine, tehnicii si culturii, 
mari oameni de stat, intelectuali, mari oameni de cultură invenții și inovații. 
și știință, grandioase conștiințe de neam ale românilor. 

Dar, după aproape 3 decenii, autoritățile comuniste 
instalate în România după 1945 au distrus nu numai par- 
tidele istorice și fibra umană sănătoasă a românilor, ci și 
personalitățile care au contribuit determinant la Marea 
Unire din 1918, cei mai mulți dintre artizanii Marii Uniri 
sfârșind în temnițele comuniste, unde fuseseră aruncaţi 
de noul stat român. Cei care au supraviețuit terorii din 
pușcării, au fost marginalizați de societate, fiind catalo- 
gati, „dușmani ai poporului” sau „trădători”. Nici după 
schimbarea regimului comunist, eroii Marii Uniri nu au fost 
reabilitați în totalitate. Crimele împotriva majorității lor nu 
au fost condamnate oficial și acuzaţiile grave pe care sta- 
tul român le-a formulat împotriva lor nu au fost retractate. 

Prezentăm în continuare, pe scurt, viaţa și opera a 14 
proeminente personalități politice, culturale și științifice 
ale Marii Uniri din toate zonele locuite de români (Transil- 
vania, Basarabia, Banat, Bucovina, Regat), care au murit 

Iuliu Maniu 


în închisorile comuniste: luliu Maniu, lon 
Mihalache, Gheorghe |. Brătianu, Ale- 
xandru |. Lapedatu, lon Pelivan, Daniel 
Ciugureanu, Sever Bocu, Aurel Vlad, Ze- 
novie Pâclișanu, lon Flueraș, losif Ju- 
manca, Gheorghe Grigorovici, loan Răş- 
canu, Rudolf Brandsch. 


IULIU MANIU 
(8.01.1873, Bădăcin, judeţul Sălaj - 
5.02.1953, închisoarea Sighet) 

luliu Maniu, jurist, om politic și om de 
stat, mare patriot român, președinte de 
partid, parlamentar în mai multe legislaturi, 
prim ministru, dar și deținut politic antico- 
munist mort în detenţie, și-a pus amprenta 
marii sale personalităţi pe realizarea şi 
consolidarea statului unitar național de 
astăzi. 

S-a născut la 8 ianuarie 1873 în satul 
Bădăcin, județul Sălaj din Transilvania 
(atunci parte a Imperiului Austro-Ungar). 
Era fiul lui loan și Clara și avea legături de 
rudenie cu marele om politic transilvănean 
Simion Bărnuţiu!. 

Și-a petrecut copilăria la Șimleu 


Silvaniei și Bădăcin, a urmat școala 
primară la Blaj, apoi Liceul reformat calvin 
din Zalău. A făcut studii la Universitatea 
din Cluj (Facultatea de Drept, în perioada 
1891-1896), pe care le-a continuat la Bu- 
dapesta și Viena, unde a devenit doctor în 
drept în 1896. In timpul studenției la Pesta 
și Viena a făcut parte din asociaţia studen- 
tească „Petru Maior”. Revenit în Transil- 
vania, s-a stabilit la Blaj, unde și-a început 
activitatea de avocat al Mitropoliei Greco- 
Catolice și profesor de Drept Civil la 
Academia Teologică Greco-Catolică din 
„Mica Romă” a Transilvaniei. 

luliu Maniu și-a început cariera politică 
în Partidul Naţional Român din Ungaria și 
Transilvania în care, în 1897, la numai 24 
de ani, este ales în comitetul de conduce- 
re, idealul și activitatea sa primordială fiind 
îndreptată în realizarea unirii Transilvaniei 
cu Regatul Român. Devine membru și 
apoi președinte al Societăţii Academice 
„Petru Maior”. In 1906, în timpul monarhiei 
Austro-Ungare, a fost ales în Parlamentul 
de la Budapesta ca deputat de Vințu de 
Jos, comitatul Alba, învingându-l pe candi- 

datul guvernamental, și pe 22 mai 1906 
ține primul său discurs în Dieta de la 
Budapesta, continuând apoi să susțină 
numeroase discursuri de condamnare a 
politicii de maghiarizare forțată și lipsei de 
drepturi a românilor din Transilvania. 

După izbucnirea Primului Război 
Mondial, în 1915 este încorporat la cerere 
în armata austro-ungară și trimis pe frontul 
italian deoarece refuzase să colaboreze 
cu autoritățile ungare. Este demobilizat în 
1918 și imediat după întoarcerea din Italia, 
Maniu este trimis la Viena pentru organiza- 
rea foștilor soldați români din armata aus- 
tro-ungară și pentru a negocia drepturile 
minorității române din Transilvania, înfiin- 
țând, la 30 octombrie 1918 (Viena), Con- 
siliul Naţional al Românilor (CNR) din 
Transilvania. 

În condiţiile dezmembrării monarhiei 
habsburgice și a haosului produs datorită 
valurilor de dezertori din armatele austro- 
ungare contaminate de bolșevismul de pe 
frontul rusesc, situația din Viena scăpase 
de sub controlul autorităţilor. Maniu reușeș- 
te să regrupeze în jurul său zecile de mii de 
soldați români din serviciul militar al impe- 
riului, restaurează ordinea și salvează 
Viena de la instaurarea unei republici 
bolșevice cum s-a întâmplat în Ungaria. 

Impreună cu personalități de prim rang 
ale Partidului Naţional Român din Ungaria 
și Transilvania, precum Gheorghe Pop de 
Băsești și Ștefan Cicio-Pop, luliu Maniu 
participă hotărâtor la pregătirea unirii 
Transilvaniei cu Vechiul Regat. Sosește la 
Arad în 14 noiembrie 1918, unde pune 
capăt negocierilor dintre CNR și Oszcâr 
Jászi, reprezentantul guvernului Mihály 
Kâroly, hotărând ruperea Transilvaniei de 
Austro-Ungaria în vederea unirii ei cu res- 
tul provinciilor românești. 


120 MEMORIA 
| pai eee] 


luliu Maniu se numără printre organiza- 
torii Marii Adunări de la Alba lulia din 1 
decembrie 1918 unde s-a hotărât unirea 
Transilvaniei cu Regatul României. In 
cuvântarea pe care a tinut-o la această 
mare adunare, Maniu a spus: „Noi, 
onorată adunare, privim în înfăptuirea 
unității noastre naţionale ca la un triumf al 
libertăţii românești. Noi nu voim să deve- 
nim din oprimaţi, asupritori. Noi nu vrem să 
verse nimeni lacrimile pe care le-am 
vărsat noi atâtea veacuri și nu voim să 
sugem puterea nimănui, așa cum a fost 
suptă a noastră veacuri de-a rândul. Noi 
voim să întronăm pe aceste plaiuri liberta- 
tea tuturor neamurilor și a tuturor cetățe- 
nilor. Noi propunem decretarea Unirii cu 
Regatul României a întregii Transilvanii, a 
întregului Banat și a întregului teritoriu 
locuit de români ai Ungariei.” 

Pe 2 decembrie 1918 a fost ales în 
funcţia de ministru-președinte al Consiliu- 
lui Dirigent al Transilvaniei, funcție echiva- 
lentă cu cea de guvernator, îndeplinind, 
totodată, și funcţia de ministru de interne, 
iar în 1919 a fost membru de onoare al 
Academiei Române. 

În 1926, Partidul Naţional Român din 
Transilvania s-a unit cu Partidul Ţărănesc 
condus de lon Mihalache, formând Parti- 
dul Naţional Țărănesc al cărui președinte 
a fost luliu Maniu între anii 1926-1933 și 
între anii 1937-1947. In perioada 1928- 
1933 a fost de trei ori prim-ministru al Ro- 
mâniei: noiembrie 1928 - iunie 1930; iunie 
1930 - octombrie 1930; octombrie 1932 - 
ianuarie 1933. PNȚ va câștiga alegerile 
din decembrie 1928 cu 78%, dar prima gu- 
vernare țărănistă a avut loc chiar în perioa- 
da marii depresiuni economice, iar progra- 
mul lui Maniu nu a putut fi implementat. 

Intre anii 1938 și 1944, luliu Maniu se 


manifestă ferm împotriva regimurilor de 
esență totalitară care s-au succedat în 
fruntea țării: autoritarismul carlist, legiona- 
rismul și dictatura militară a lui Antonescu. 
Din anul 1940, Maniu a fost un opozant al 
regimului lon Antonescu. Intre Maniu, 
Brătianu și lon Antonescu a avut loc un 
schimb intens de corespondenţă privitoare 
la deciziile politice ale lui Antonescu, iar 
conform jurnalului lui Corneliu Coposu, 
luliu Maniu a jucat un rol central în organi- 
zarea loviturii de stat de la 23 august 1944. 
Maniu l-a convins pe tânărul rege Mihai | 
să participe la înlăturarea de la putere a 
mareșalului Antonescu, ceea ce a conferit 
legitimitate politică actului de la 23 august 
1944, diplomatul Grigore Niculescu-Bu- 
zești fiind unul dintre cei care făceau legă- 
tura între luliu Maniu și regele Mihai. Con- 
form celor povestite de Corneliu Coposu, 
luliu Maniu a refuzat să prezideze guver- 
nul instalat după 23 august 1944 deoarece 
acel guvern ar fi fost sabotat de către 
sovietici și complicii lor comuniști. Totuși 
devine, într-o primă etapă, ministru fără 
portofoliu în primul Cabinet Sănătescu. 

Maniu a luptat împotriva preluării tării 
de către comuniști, fiind încrezător în spri- 
jinul marilor puteri occidentale, ca de altfel 
întregul popor român. S-a opus instalării 
guvernului Groza la 6 martie 1945, protes- 
tând vehement împotriva încălcării demo- 
crației, inclusiv prin memorii adresate 
puterilor occidentale. 

La alegerile din 19 noiembrie 1946 a 
obținut o victorie zdrobitoare alături de 
PNȚ, rezultatele fiind eliminate prin falsifi- 
carea grosolană a alegerilor de către 
comuniști. 

In urma înscenării de la Tămădău, luliu 
Maniu, alături de lon Mihalache și de alti 
fruntași PNȚ, a fost arestat de autoritățile 


comuniste la 14 iulie 1947 și partidul său a 
fost scos în afara legii la 29 iulie?. A fost 
judecat pentru „înaltă trădare” în procesul 
început la 29 octombrie 1947, iar prin sen- 
tinta dată la 11 noiembrie 1947, era con- 
damnat la temniță grea pe viață pentru 
„înaltă trădare și spionaj în favoarea 
anglo-americanilor”. Este trimis la peniten- 
ciarul din Galaţi, pe baza ordinului de ares- 
tare 105.515/27.11.1947, iar în august 
1951, este transferat, împreună cu Miha- 
lache și alți național-țărăniști, la închisoa- 
rea Sighet unde s-a stins din viață la 5 
februarie 1953, cadavrul său fiind aruncat 
într-o groapă din Cimitirul Săracilor de la 
marginea orașului. Până în prezent, nu a 
fost descoperit încă mormântul marelui om 
politic, dar în Cimitirul Săracilor din Sighet 
a fost ridicată o troiță pe locul unde, doar 
se bănuiește, că ar fi fost înhumat, alături 
de alți mulţi făuritori ai României Mari. 

In 12 noiembrie 1998, prin decizia nr. 
40/1998, Curtea Supremă de Justiție a 
dispus reabilitarea lui luliu Maniu și a 
înlăturat pedeapsa complementară a 
confiscării averii, pronunţată în 1947. 

In Occident, s-a aflat despre moartea 
lui luliu Maniu și Dinu Brătianu abia în 
octombrie 1955. Radio „Europa Liberă” a 
arătat atunci emoția profundă pe care 
această veste a trezit-o în străinătate. 
Astfel, Salvador de Madariaga, președin- 
tele Internaționalei Liberale, declara: 
„Maniu a murit în închisoare. Brătianu a 
murit în închisoare. Regimului, care se 
lăuda cu cinism și ipocrizie că este elibera- 
torul popoarelor, i-a fost atât de teamă de 
Maniu, s-a temut atât de mult de Brătianu, 
încât a trebuit să-i îngroape de vii pentru 
ca poporul să nu le mai audă vocea”, iar 
Paul Reynaud, fost prim-ministru al Fran- 
tei, deplângea „aceste timpuri în care liber- 

tatea oamenilor a dispărut de pe o ju- 
mătate a feței pământului.” El spunea că: 
„Figura lui luliu Maniu se înalță ca una din 
cele mai mărețe, printre rezistenții 
Europei. Maniu a fost unul dintre creatorii 
Națiunii Române. A luptat întreaga viată 
pentru libertatea popoarelor. A pierit odată 
cu libertatea”. 


ION MIHALACHE 

(18.02.1882, Topoloveni, judeţul Argeș 
— 5.02.1963, închisoarea Râmnicu 
Sărat) 


lon Mihalache s-a născut la 18 februa- 
rie 1882 în satul Goldeștii-Badii, comuna 
Topoloveni, județul Argeș, într-o familie de 
tărani săraci, cu mulți copii. Deși sărac, 
fiind dotat cu o inteligență deosebită, reu- 
şește să urmeze și absolve Școala Norma- 
lă din Câmpulung Muscel și după o scurtă 
perioadă, este numit învăţător la Ludești în 
Dâmboviţa, apoi revine ca dascăl în locuri- 
le natale de la Topoloveni. 

Și-a manifestat pregnant idealul său de 
a transforma școala de la sat într-un cen- 
tru de iluminare culturală și, fiind dotat cu 
un extraordinar talent oratoric, a fost ales 
președinte al Asociației Generale a Invăţă- 
torilor. 

Discursurile de promovare a ideilor 
sale, a teoriilor economice și sociale, des- 
făşurate la început în cercuri restrânse de 
simpatizanți și susținători din rândul 
intelectualității sătești, i-au deschis calea 
către cariera politică excepțională care a 
urmat. El a devenit în scurt timp promoto- 
rul doctrinei țărăniste din România al cărui 
principiu de bază a fost dezvoltarea în 
agricultură a unui sistem cooperatist bazat 
pe dreptul asupra proprietății cu posibilita- 
tea de a o transmite sau a o vinde’. Siste- 

lon Mihalache 


mul de asociere a țăranilor în cooperative 
cu suprafețe agricole mari, permitea achi- 
ziționarea de mașini agricole, de îngrășă- 
minte, construirea unor silozuri, magazii 
pentru desfacerea produselor lor în con- 
diţii economice avantajoase. Avea în ve- 
dere și crearea unei mici industrii bazată 
pe ateliere cu meserii care să valorifice 
produsele gospodăriilor țărănești. Toate 
aceste preocupări din sfera economică 
vizau de fapt îmbunătăţirea vieții țărănimii 
sărace, lipsită de pământ. Mai mult, lon 
Mihalache a fost interesat de crearea și 
dezvoltarea în lumea sătească a unei 
mișcări socio-culturale, astfel încât tărani 
să fie conștienți de drepturile și libertățile 
pe care le au și să lupte pentru respecta- 
rea acestora. A încurajat construirea de 
școli, biserici, biblioteci, a promovat ideile 
de libertate și dreptate socială în mediile 
intelectuale sătești, a susținut împroprietă- 
rirea țăranilor și votul universal. 

In Primul Război Mondial, lon Mihala- 
che s-a înrolat în regimentele muscelene, 
distingându-se în luptele pentru apărarea 
patriei la trecătorile de pe Valea Dâmbovi- 
tei, pe fronturile de la Oituz și Mărășești 
pentru care a fost decorat de regele Ferdi- 
nand | cu ordinul „Mihai Viteazul”. Apoi a 
organizat și militat pentru izbânda referen- 
dumului prin care populaţia din Basarabia a 


hotărât, în 1918, revenirea la Patria Mamă. 

S-a implicat tot mai mult în viata politi- 
că începând cu anul 1918. Astfel, la 5/18 
decembrie 1918 convoacă la București o 
consfătuire ce hotărăște înființarea Parti- 
dului Țărănesc. Au participat la această 
întrunire peste 160 de delegați — învă- 
tători, preoți și săteni din 8 județe ale tării. 
La sfârșitul manifestării se încheie Proce- 
sul Verbal de constituire a Partidului Țără- 
nesc careva fi publicat în 4/17 august 1919, 
în ziarul Țara nouă, anul |, nr. 9: Pre- 
ședinte al partidului este ales lon Mihala- 
che. Principalul obiectiv al noului partid 
este îndeplinirea promisiunii regelui Fer- 
dinand | al României într-un discurs tinut 
soldaţilor pe front în care făgăduia pământ 
țăranilor, însuflețindu-i să lupte eroic în 
luptele de la Mărăști, Mărășești și Oituz. 

După succesul electoral din 1919, 
Partidul Țărănesc din Vechiul Regat și din 
Basarabia (61+72 mandate)”, alături de 
Partidul Naţional Român din Transilvania 
condus de luliu Maniu formează un bloc 
guvernamental și intră în Guvernul Alexan- 
dru Vaida Voevod, lui lon Mihalache atri- 
buindu-i-se funcţia de ministru al Agricul- 
turii și Domeniilor (16 decembrie 1919 - 
12 martie 1920). 

O realizare deosebită care a dat 
conținut și profunzime învățământului agri- 
col a fost cea datorită legii din 1920, cu- 
noscută sub numele de „Legea lui lon Mi- 
halache”, prin care, pentru instruirea ele- 
vilor, se atribuiau școlilor agricole terenuri 
în suprafață de circa 100 ha, iar celor hor- 
ticole de 25 de ha." 

La 10 octombrie 1926 lon Mihalache 
împreună cu luliu Maniu realizează unifi- 
carea Partidului Țărănesc cu Partidul Na- 
tional, formând Partidul Naţional-Ţără- 
nesc (PNȚ) al cărui președinte este ales 


Niculina Mihalache, Iuliu Maniu, lon Mihalache, 
Mihai Popovici, fotografie din 1937 


luliu Maniu, lon Mihalache devenind vice- 
președinte. 

Pentru a-și pune în aplicare ideea de 
împroprietărire a țăranilor la întoarcerea 
lor de pe front, lon Mihalache a organizat 
obștea sătească de la Topoloveni-Argeș 
astfel încât să producă rentabil pe supra- 
fețe optime, asociindu-i pe țărani într-o 
cooperatie cu bune rezultate în plan eco- 
nomic și social. Datorită lui Mihalache, la 
Topoloveni, țăranii au beneficiat de școli 
superioare, de asistență medicală, de că- 
min cultural, de băi comunale, de un stan- 
dard civilizat de existenţă. 

La alegerile din 1928 naţional-țărăniștii 
au obținut 78% din voturi, fiind la guverna- 
re între anii 1928-1933. In perioada 1928- 
1930, lon Mihalache a fost ministru al Agri- 
culturii și Domeniilor, în guvernele natio- 
nal-țărăniste luliu Maniu și Grigore G. 
Mironescu, iar din 1930 până în 1933 ocu- 
pă portofoliul ministrului de Externe, tot în 
guvernele național-țărăniste, ale lui Gri- 
gore G. Mironescu, Alexandru Vaida 
Voevod și luliu Maniu. 

Datorită frământărilor interne determi- 
nate de fracțiunea formată în jurul lui Vaida 

Voevod care avea să se desprindă din par- 
tid la mijlocul anilor '30, Iuliu Maniu se 
retrage de la șefia partidului, lon Miha- 
lache preluând funcţia de președinte al 
PNȚ în perioada 1933-1937. 

lon Mihalache împreună cu luliu Maniu 
se opun vehement dictaturii regale și par- 
tidului Frontul Renașterii Naţionale înființat 
de regele Carol al II-lea“, când PNȚ și 
toate celelalte partide sunt dizolvate. 

In 24 iunie 1941, la numai o zi de la 
declanșarea, în 23 iunie, a războiului anti- 
sovietic, Mihalache telegrafiază la Marele 
Stat Major și solicită să fie mobilizat pe 
Frontul de Est pentru a participa la răz- 
boiul de eliberare a Basarabiei. Imbracă 
din nou haina militară pentru câteva zile, 
luptând de partea armatei române până la 
Nistru pentru eliberarea Basarabiei, dar 
este eliberat din ordinul personal al lui lon 
Antonescu. 

lon Mihalache și luliu Maniu au colabo- 
rat cu restul forțelor politice și cu regele 
Mihai | la pregătirea înlăturării mareșalului 
lon Antonescu la 23 august 1944, impli- 
cându-se, în perioada premergătoare, în 
toate negocierile care s-au purtat pentru 
scoaterea României din războiul purtat 
alături de Germania. 

La alegerile din 1946, PNȚ a obținut un 
succes zdrobitor, dar forțele comuniste sub 
comanda autorităților sovietice din Româ- 
nia au falsificat violent și grosolan rezultatul 
votului, atribuindu-și o falsă victorie. 

In urma înscenării din 14 iulie 1947 de 
la Tămădău, acţiune pregătită de către Si- 
guranță împreună cu Serviciul Special de 
Informații din aviația română, cu ajutor 
sovietic, lon Mihalache, luliu Maniu împre- 
ună cu alți lideri ţărănişti (Nicolae Penescu 
— secretar general al PNȚ, Nicolae Caran- 
dino — director al ziarului Dreptatea, lie 

Lazăr — membru în delegaţia permanentă 
a PNȚ) au fost arestați de autoritățile co- 
muniste când se pregăteau să se îmbarce 
în cele două avioane pregătite pentru a 
părăsi țara. In 29 iulie a fost adoptat 
Jurnalul nr. 1027 privind desființarea PNȚ, 
hotărârea de lichidare fiind votată în Ca- 
mera Deputaţilor cu 294 voturi pentru și 1 
vot contra." 

Procesul fruntașilor PNȚ s-a judecat 
între 25 octombrie și 11 noiembrie 1947. In 
12 noiembrie 1947 lon Mihalache, ca și 
luliu Maniu, a primit sentința la „temniță 
grea pe viață” pentru „trădare și insurecție 
armată”. De atunci a început calvarul 
până la deces: a fost trimis mai întâi la pe- 
nitenciarul Galaţi unde a stat până la 14 
august 1951 când a fost transferat la închi- 
soarea Sighet; în toamna anului 1953 a 
fost dus la Ministerul de Interne unde timp 
de un an și jumătate s-au exercitat presi- 
uni asupra sa pentru a semna o declaraţie 
de colaborare cu regimul comunist și refu- 
zând, în 1955 a fost transferat la închisoa- 
rea Râmnicu Sărat în regim de extermina- 
re, celula nr. 35, cu numărul matricol 51. 
La Râmnicu Sărat a fost supus unui regim 
de detenție extrem de dur cu „bătăi siste- 
matice”, izolare, lipsă de alimente, lipsa 
asistenței medicale și a medicamentelor, 
condiții de igienă mizerabile, lipsa căldurii 
în perioada iernii. Protestând permanent, 
de fiecare dată a fost pedepsit. 

Deși era grav bolnav, având o hemipa- 
reză stângă, diagnosticat cu „spasm cere- 
bral” și „agravarea herniei inghinale”, în 
august 1962 lon Mihalache este pedepsit 
cu 5 zile de izolare pentru că „tipa” în ce- 
lulă. Boala și chinurile de nesuportat ale 
detenției îl răpun la 5 februarie 1963", în 
penitenciarul Râmnicu Sărat. 


La 30 iulie 1970, Niculina Mihalache, 
soția sa, care se afla în Căminul Institutului 
de Geriatrie, trimite o scrisoare lui Nicolae 
Ceaușescu, cerându-i să aprobe deshu- 
marea osemintelor soțului ei, și reînhuma- 
rea acestora în cripta familiei Mihalache 
din Topoloveni, judetul Argeș. Potrivit unui 
raport al Securității din 1971, de fapt, ose- 
mintele lui lon Mihalache nu au ajuns în 
cripta familiei Mihalache din Topoloveni, ci 
au fost reînhumate în cimitirul comunei 
Dobrești (la câțiva kilometri de Topo- 
loveni), comuna natală a soției, lângă mor- 
mântul socrilor săi, preot lon și Elena 
Dumitrăchescu." 

Casa din Dobrești a lui lon Mihalache, 
care a funcționat mai mulţi ani și ca sală 
de nașteri în regimul comunist, a fost 
vândută la un pret derizoriu, 100.000 lei, 
după ce Ministerul Culturii și-a declinat 
dreptul de preemțiune al statului de a 
achiziționa acest imobil, ca monument 
istoric. Cumpărătorul, om politic local, și-a 
propus să facă aici un muzeu în memoria 
marelui om politic.” 

Intr-una din mărturisirile sale despre 
perioada de detenţie de la Râmnicu Sărat, 
Corneliu Coposu se referea la condițiile în 
care a murit Mihalache: „lon Mihalache a 
murit în anul 1963 în închisoarea de la 
Râmnicu Sărat, unde nu se acorda niciun 
fel de asistență medicală. Sigur, la starea 
lui a contribuit și regimul de detenție și de 
alimentaţie. Incetul cu încetul, datorită ina- 
niției și brutalitătii inumane la care a fost 
supus, a murit. Ca și ceilalți deținuți dece- 
dati, a fost aruncat în pielea goală, într-un 
cimitir mlăștinos, așa încât osemintele sale 
nu vor fi niciodată recuperate.” 


Gheorghe l. Brătianu 


GHEORGHE I. BRĂTIANU 
(28.01.1898, Ruginoasa, județul lași — 
27.04.1953, închisoarea Sighet)" 


Gheorghe (George) |. Brătianu s-a 
născut la 28 ianuarie 1898, la Ruginoasa, 
județul lași, fiind fiul lui lon I.C. Brătianu 
(lonel Brătianu) și al prințesei Maria 
Moruzi-Cuza, văduva lui Alexandru Cuza.” 
Părinţii lui s-au despărțit la foarte scurt 
timp după căsătorie (a doua zi după cunu- 
nia religioasă), chiar înaintea nașterii sale, 
dar lonel Brătianu l-a recunoscut ca fiu 
legitim (căsătoria a avut loc doar pentru a-l 
recunoaște) și s-a preocupat de formarea 
lui intelectuală, chiar dacă relaţiile dintre 
tată și fiu au fost sporadice, deoarece 
mama sa nu Îngăduia contactele între cei 
doi. Prima întâlnire dintre copilul Gheor- 
ghe, de 11 ani, și tatăl său, a avut loc după 
atentatul din 8 decembrie 1909, când lon 
I.C. Brătianu, aflat pe patul de suferință, a 
cerut să-și vadă fiul.” Gheorghe |. Bră- 

tianu descrie o amplă discuție avută cu ta- 
tăl său, lon I.C. Brătianu, privitor la domni- 
torul Mihai Viteazul, în data de 8 august 
1916, în automobilul ce îi transporta de la 
Florica — Argeș la București” și abia după 
1918, Gheorghe |. Brătianu îl va frecventa 
mai des pe tatăl său, cerându-i sfatul și 
sprijinul. 

Copilăria și adolescenţa și-a petrecut-o 
alături de mama sa, la Ruginoasa și la lași, 
Casa Pogor. La 17 ani Gheorghe Brătianu 
înființează revista manuscris „Incercări”. În 
1916 își susține bacalaureatul la lași și în 
vara aceluiași an îl vizitează la Vălenii de 
Munte, pentru prima oară, pe istoricul Ni- 
colae lorga care îi publică în Revista is- 
torică primul său studiu, „O oaste moldo- 
venească acum trei veacuri”. 

La 15 august 1916, după intrarea Ro- 
mâniei în Primul Război Mondial, Gheor- 
ghe |. Brătianu, în vârstă de 18 ani, se în- 
rolează voluntar, având consimțământul 
scris al tatălui său, și este încorporat la 
Regimentul 2 Artilerie București”. Urmea- 
ză cursurile școlii de ofițeri de rezervă - 
artilerie de la lași, între 10 octombrie 1916 
și 31 martie 1917, la 1 iunie 1917 este 
avansat la gradul de sublocotenent și în 
vara anului 1917 participă la luptele de la 
Cireșoaia, este rănit“, iar după însănătoși- 
re, ajunge din nou pe front în 1918 în Bu- 
covina și este rănit din nou. Experienta de 
pe front și-a expus-o în cartea File rupte 
din cartea războiului, Editura Cultura Na- 
țională, București, 1934. 

Urmează Facultatea de Drept din lași 
între anii 1917 și 1919, obținând licenţa în 
drept, dar fiind atras de istorie, se înscrie 
la Universitatea Sorbona din Paris. Aici 
frecventează cursurile unor prestigioși 
istorici precum Ferdinand Lot și Charles 

Diehl și obtine licența în litere în 1921. În 
1923 îşi ia doctoratul în filozofie la Univer- 
sitatea din Cernăuţi, iar în 1929 își susține 
doctoratul (de stat) francez la Univer- 
sitatea din Sorbona cu teza Recherches 
sur le commerce genois dans la Mer Noire 
au XIIl-e siècle, obținând titlul de doctor 
(de stat) în litere, teza fiindu-i tipărită la 
Sorbona“ în același an. 

Se căsătorește la 27 ianuarie 1922 în 
București cu Elena Sturdza, sora prințului 
Mihai Gr. Sturdza.” 

Devine profesor universitar la Catedra 
de istorie universală a Universităţii din lași 
în 1924 și a Universităţii din București în 
1940. In 1928 este ales membru cores- 
pondent al Academiei Române și membru 
titular în 1942. In perioada 1935-1940 este 
director al Institutului de Istorie Universală 
din lași și apoi între 1941 și 1947, director 
al Institutului de Istorie Universală „Nicolae 
lorga” din București. 

In 1925 a fost ales membru corespon- 
dent al Societăţii Ligure di Storia Patria din 
Genova, în 1926 a devenit membru al Co- 
mitetului Internaţional de Ştiinţe Istorice, în 
1935 membru al Institutului Kondakov din 
Praga și în 1936 membru al Societăţii de 
Științe și Litere din Boemia. 

Gheorghe |. Brătianu se va înscrie în 
Partidul Naţional Liberal (PNL) în 1926 și 
devine șeful organizaţiei din lași la 12 oc- 
tombrie 1927. Deoarece PNL se opune ve- 
hement întoarcerii în 1930 a viitorului rege 
Carol al II-lea în tară, Gheorghe |. Brătia- 
nu, unul din susţinătorii viitorului rege, va 
da curs sugestiilor acestuia, și va sparge 
unitatea PNL prin crearea unei grupări 
liberale dizidente, PNL Gheorghe Brătianu 
(Georgist) a cărui existență s-a desfășurat 
între 1930 și 1938. Odată cu Gheorghe |. 


Brătianu au plecat din PNL și alte perso- 
nalități marcante ale culturii și politicii ro- 
mânești interbelice (Ștefan Ciobanu, 
Constantin C. Giurescu, P.P. Panaitescu, 
Simion Mehedinţi, Arthur Văitoianu, Mihai 
Antonescu și alții). Această aripă a PNL a 
sprijinit politica lui Carol al II-lea în primii 
ani de la înfiinţare, dar s-a distanțat ulterior 
de aceasta, pe măsură ce continua politica 
de fărâmițare a partidelor și de întărire a 
puterii sale personale. 

Gheorghe |. Brătianu s-a opus în mod 
categoric politicii duse de Nicolae Titules- 
cu de apropiere față de Uniunea Sovietică, 
respingând orice fel de alianță cu aceasta. In 
schimb, el era convins de faptul că o alianță 
cu Germania nazistă ar fi un lucru mai bene- 
fic pentru România” și a făcut intervenții în 
acest sens în parlamentul României, având 
contacte cu autoritățile germane. 

De altfel, în intervenţiile sale din Parla- 
ment, în 5 octombrie și 26 noiembrie 1935, 
Gheorghe |. Brătianu, demonstrase peri- 
colul pătrunderii trupelor sovietice pe teri- 
toriul României, insistând asupra impo- 
sibilității de a le impune plecarea de pe 
teritoriul românesc, atât timp cât Uniunea 
Sovietică avea pretenții asupra Basa- 
rabiei.” El spunea că deschiderea grani- 
telor pentru Uniunea Sovietică însemna, 
de fapt, o invitaţie spre bolșevizarea tării. 
Este de remarcat faptul că autoritățile 
comuniste din țară și cele de la Moscova 
nu-i vor ierta niciodată această atitudine. 

Fără a avea sprijinul bătrânilor din PNL 
în frunte cu Dinu Brătianu, la ultimele ale- 
geri libere din România interbelică, cele 
din decembrie 1937, Gheorghe Brătianu 
semnează pactul de neagresiune electora- 
lă cu luliu Maniu (PNȚ) și Corneliu Zelea 
Codreanu (Mișcarea Legionară), împotriva 
guvernului condus de Gheorghe Tătă- 


rescu, prim ministru PNL. Obține în alegeri 
3,89% (119.361 voturi)” și în aceste 
condiţii, hotărăște să se reîntoarcă în PNL. 
La 10 ianuarie 1938 va avea loc fuziunea 
dintre cele două formaţiuni, dar după nu- 
mai trei săptămâni partidele politice vor fi 
dizolvate, PNL, ca și celelalte organizații 
politice fiind nevoite să activeze în ilegali- 
tate. La 14 februarie 1938, este emis un 
Decret-lege prin care orice fel de activitate 
politică devine ilegală, instaurându-se ast- 
fel dictatura regală.” 

Gheorghe |. Brătianu nu a participat la 
ședința Consiliului de Coroană din 27 iunie 
1940 în care au fost cedate Basarabia și 
Bucovina de Nord, dar a participat la cea 
din noaptea de 30 spre 31 august 1940, 
convocată în vederea acceptării sau res- 
pingerii Arbitrajului de la Viena, insistând 
ca statul român să aibă o rezistență milita- 
ră, deoarece cedarea va aduce „prăbușirea 
prin demoralizare, neputinţă și anarhie”*. 

La 6 septembrie are loc lovitura de 
stat, regele Carol al II-lea este detronat și 
determinat să plece în exil de către gene- 
ralul lon Antonescu. Gheorghe Brătianu 
este solicitat de Antonescu să participe la 
guvernare, într-o formulă tripartită, împre- 
ună cu Mișcarea Legionară. Deși Horia Si- 
ma se declară de acord, nu se ajunge la 
nici o înțelegere.” 

La începerea operaţiunilor militare ale 
României în cel de-al Doilea Război 
Mondial (22 iunie 1941), căpitanul în re- 
zervă Gheorghe |. Brătianu este mobilizat 
în Divizia 7 Infanterie până la 12 iulie 
1941, după care a fost atașat Comanda- 
mentului Corpului de Cavalerie ca transla- 
tor de limbă germană, până la 30 noiem- 
brie 1941, când a fost demobilizat. In mar- 
tie 1942 devine maior, este mobilizat din 
nou la Corpul de Cavalerie și participă la 

luptele din Crimeea între 16 iulie și 24 sep- 
tembrie 1942. Revine de pe front la Școala 
Superioară de Război în primăvara anului 
1945, unde tine patru prelegeri care au 
fost rezumate ulterior sub titlul Formule de 
organizare a păcii în istoria universală, nu- 
mai prelegerea cu numărul 1 fiind cunos- 
cută în prezent.” 

In paralel își continuă activitatea uni- 
versitară la Universitatea din București, 
unde în anii 1941-1942 și 1942-1943 va ti- 
ne cursul intitulat Chestiunea Mării Negre. 
In prelegerea de deschidere din 15 de- 
cembrie 1941, el vorbea despre „spațiul de 
securitate” al României ce va fi definit mai 
târziu în termeni geopolitici ca spaţiul care 
„Cuprinde acele regiuni și puncte fără de 
care o naţiune nu poate îndeplini nici mi- 
siunea ei istorică, nici posibilităţile care al- 
cătuiesc destinul său”. El identifica două 
„poziţii cheie”, poziţii geopolitice decisive 
pe care România trebuia să le includă obli- 
gatoriu în calculele ei strategice: „1. Intra- 
rea Bosforului și, în general, sistemul 
strâmtorilor care duce navigația dincolo de 
această mare închisă; și 2. Crimeea, care, 
prin porturile ei naturale, prin cetăţile ei din 
timpurile cele mai vechi, prin bastionul 
maritim înaintat pe care-l reprezintă în 
Marea Neagră este evidentă o poziție stă- 
pânitoare peste tot complexul maritim de 
aci. Cine are Crimeea poate stăpâni Ma- 
rea Neagră. Cine n-o are n-o stăpânește. 
Este evident că această problemă se 
leagă de chestiunile noastre, pentru că, în 
definitiv, ce sunt strâmtorile altceva decât 
prelungirea gurilor Dunării”. El afirma că 
România nu poate rămâne indiferentă față 
de ce se petrece în aceste două poziţii 
cheie ale unei mări atât de strâns legate 
de existența noastră, iar istoria secolelor al 
XIX-lea și al XX-lea era sintetizată de 

Gheorghe |. Brătianu ca fiind „o luptă pen- 
tru Marea Neagră între Rusia și Europa”.* 
Cartea despre Marea Neagră va fi tipărită 
postum“, iar o traducere a ei în limba ro- 
mână a apărut abia în 1988.* 

In cadrul represiunilor dezlănţuite de 
autorităţile comuniste în 1947, este înlătu- 
rat de la catedra universitară și de la con- 
ducerea Institutului de Istorie, iar în sep- 
tembrie i se fixează domiciliu forțat și i se 
interzic contactele externe. Odată cu reor- 
ganizarea Academiei Române de la 9 iunie 
1948, al cărui nume devine Academia Re- 
publicii Populare Române, lui și altor 97 de 
personalități științifice și culturale românești 
i se retrage calitatea de academician.“ 

In noaptea de 5 spre 6 mai 1950 este 
arestat de Securitate și întemnițat la închi- 
soarea Sighet, fiind reţinut aproape trei 
ani, fără să fi fost judecat și condamnat. 

Intr-una din zilele intervalului 23-27 
aprilie 1953 Gheorghe |. Brătianu moare în 
închisoare, la vârsta de 55 de ani, în con- 
diţii încă neelucidate. In fișa matricolă pe- 
nală“” se specifică ca dată a decesului, 
27.04.1953. Conform mărturiilor neverifi- 
cate ale unor deținuți, Gheorghe Brătianu 
s-ar fi spânzurat cu un lat făcut dintr-un 
cearșaf, neputând să mai suporte condi- 
tiile de detenţie, sau a fost bătut de un gar- 
dian până când a murit. Totuși există un 
document conform căruia tânărul (atunci) 
episcop greco-catolic și viitor cardinal Ale- 
xandru Todea, care era și el închis la 
Sighet pentru că nu acceptase trecerea 
obligatorie la ortodoxie, „a reușit să-i dea 
dezlegarea cea din urmă”, desființând 
astfel ipoteza sinuciderii lui în închisoare. 
Detalii despre moartea lui apar în cartea 
Mariei G. Brătianu, Gheorghe I. Brătianu — 
Enigma morții sale, Fundaţia Academia 
Civică, 2016. In același volum este pre- 


zentată cronologic detaliat viața și opera 
marelui savant. 

In 1971, familia a primit aprobarea să-l 
dezgroape din cimitirul din Sighet și să-i 
facă reînhumarea în cavoul Brătienilor de 
la Ştefăneşti, judeţul Argeş.” 

Ca istoric, Gheorghe |. Brătianu a 
susținut cu tenacitate și rigoare științifică 
teza continuității poporului român în 
spațiul  carpato-danubiano-pontic, iar 
lucrările sale asupra prezenței românești 
în Basarabia sunt reprezentative pentru 
valoarea deosebită a istoricului și 
conștiința omului politic. Când autoritățile 
comuniste i-au cerut să se dezică de teze- 
le sale despre Basarabia, el a refuzat, asu- 
mându-și cu luciditate responsabilitatea: 
„adevărul rămâne, indiferent de soarta 
celor care l-au servit". Asemeni tuturor 
celorlalte personalităţi politice şi culturale, 
care au murit sau au cunoscut teroarea 
comunistă a închisorilor, deportărilor şi a 
coloniilor de muncă forțată, Gheorghe |. 
Brătianu se înscrie în constelația 
luminoasă de savanţi și politicieni patrioți 
ce legitimează identitatea etnică și 
culturală a poporului român. 


ALEXANDRU |. LAPEDATU 
(14.09.1876, Săcele, județul Braşov - 
30.08.1950, închisoarea Sighet) 


Alexandru |. Lapedatu s-a născut la 14 
septembrie 1876 în comuna Săcele, 
județul Brașov. Era fiul lui loan Alexandru 
Lapedatu“, doctor al Universităţii din Bru- 
Xelles, poet, prozator și jurnalist român 
transilvănean“, profesor de limbi clasice la 
Gimnaziul Superior Greco-Ortodox Român 
din Brașov (Colegiul Naţional „Andrei 
Șaguna” de azi). Fratele său geamăn, 
lon |. Lapedatu, a fost economist, politician 
și Guvernator al Băncii Naţionale a Ro- 
mâniei.“ Tatăl gemenilor a decedat când 
ei aveau un an și jumătate“, iar mama lor 
a primit un ajutor social modest de la muni- 
cipalitatea Brașov și a fost sprijinită de 
familie. 

A urmat școala primară din satul natal 
începând cu anul 1883, apoi la Brașov și 
din 1888, la lași unde mama lui se recă- 
sătorise după moartea tatălui, obținând di- 
ploma de bacalaureat la Colegiul Central. 
Studiile superioare le-a făcut la Facultatea 
de Litere și Filozofie a Universităţii din 

București, absolvită în 1904. Aici obține 
licența în geografie și istorie în 1910 cu 
calificativul „magna cum laude”. Nedis- 
punând de mijloace materiale, el și-a 
finanțat studiile dând meditatii și exersând 
diferite funcţii între care, cea de corector 
de noapte și apoi autor al unei coloane la 
ziarul „România Jună” (1899) sau profesor 
de limba română la Colegiul Francez și la 
Colegiul Lolliot (1901-1903). 

Alexandru |. Lapedatu participă încă 
din anii de liceu, ca mulți din generatia sa, 
la mișcările de protest ale românilor contra 
opresiunii naționale, cum ar fi demonstra- 
tiile de la lași de solidaritate cu memo- 
randiștii. 

Student fiind, el a început să publice 
studii de istorie națională încă din facultate 
și obține premiul Fundaţiei Universitare 
„Carol I” pentru lucrările despre domnitorii 
Radu cel Frumos și Vlad-Vodă Călugărul, 
este laureatul Universităţii“ și câștigătorul, 
importantului premiu „Hillel” pentru lucra- 
rea Istoria breslelor la români.” In această 
perioadă, el devine membru activ al Ligii 
pentru Unitatea Culturală a Tuturor Ro- 
mânilor, numită pe scurt, Liga Culturală,“ 
iar la absolvirea facultăţii, a fost chemat la 
Biblioteca Academiei Române, secția ma- 
nuscriselor, unde a lucrat între anii 1903 și 
1908, fiind totodată și profesor suplinitor la 
Colegiul Naţional „Sfântul Sava” din Bucu- 
reşti. In 1904 a fost secretarul Comisiunii 
Monumentelor Istorice, apoi a devenit 
membru pe 12 august 1919 și președinte 
al secțiunii pentru Transilvania între anii 
1921-1941.* 

Alexandru |. Lapedatu a fost activ în 
numeroase comisii și asociații. Astfel, el a 
fost numit secretar al Comisiei (Comisiunii) 
Istorice Române în 1909, apoi a devenit 

membru între 1911-1919, fiind reconfirmat 
prin Decretul regal din 1924; a fost secre- 
tarul Comitetului Asociaţiei „Steaua” înfiin- 
tată de Spiru Haret și a editat ultimele 27 
monografii ale acesteia (de la nr. 20 la nr. 
47) cu conținut preponderent istoric; în 
1909 a fost ales în asociaţia „Arta Româ- 
nească”.” 

In 1910 Alexandru |. Lapedatu a fost 
ales membru corespondent iar în 1918 
membru activ al Academiei Române, 
Secţia Istorică. 

Alexandru |. Lapedatu s-a căsătorit cu 
Victoria Pană (1878-1965) pe 1 iunie 1911 
și au avut o fiică, Ana Victoria (1914-1999). 

Intre anii 1914-1916, la București, el a 
fost numit secretarul Comitetului de ajuto- 
rare a refugiaților din Transilvania, Banat și 
Bucovina, în 1915 a fost membru activ al 
Societăţii Regale Române de Geografie, 
iar în ianuarie 1918, la Odessa, a fost co- 
fondator al Comitetului naţional al români- 
lor emigraţi din Austro-Ungaria, care apoi l-a 
ales președinte, s-a mutat la lași și a de- 
venit o platformă politică cu contribuţii sub- 
stanțiale în pregătirea României pentru vii- 
toarele negocieri de pace care au avut loc 
după încheierea Primului Război Mondial. 

După ce armatele Triplei Aliante au 
ocupat Bucureștiul, Guvernul României, 
refugiat la lași, a decis să evacueze Te- 
zaurul de Stat în Rusia, la al doilea trans- 
port (ultimul) care includea și bunuri cultu- 
rale, Alexandru |. Lapedatu a fost delegat 
să-l însoțească și a plecat de la lași către 
Moscova pe 28 iulie 1917. La Moscova a 
rămas până pe 19 decembrie 1917, asis- 
tând la ocuparea orașului de către revo- 
lutia bolșevică." 

In 1919, după ce Consiliul Dirigent al 
Transilvaniei, Banatului și ținuturilor româ- 


nești din Ungaria a înființat la Cluj prima 
Universitate românească din Ardeal, Alexan- 
dru Lapedatu a fost numit, pe 23 august 
1919, profesor de Istoria veche a ro- 
mânilor, apoi a fost confirmat prin Decret 
regal la 28 ianuarie 1920* și a exercitat 
această funcţie până în 1938. A fost ales 
decan (1921-1922) și prodecan (1922-1923) 
al Facultăţii de Litere și Filozofie și a fost 
co-fondator, împreună cu colegul său loan 
Lupaș, al Institutului Naţional de Istorie din 
Cluj” (azi Institutul de Istorie „George Barit” 
al Academiei Române), fiind co-directorul 
acestuia între anii 1920 și 1938, apoi direc- 
torul său onorific între 1943 și 1945.* 

In 1920 a fost ales membru onorific al 
Societăţii Numismatice Române; a asigu- 
rat președinția Comisiei pentru reforma 
organizării muzeelor din Transilvania, în 
1921, și a Comisiei instituite pentru organi- 
zarea arhivelor din Transilvania. A fost nu- 
mit membru în Comisia pentru naţionaliza- 
rea numelor de localități din Transilvania, 
Banat și părţile ungurești și al Comisiei 
pentru verificarea lucrărilor de valoare a 
bunurilor publice ale fostei monarhi austro- 
ungare în 1922. Pe 9 noiembrie 1922 a 
fost ales membru de onoare al Societăţii 
Istorico-arheologice Bisericești din Chiși- 
nău și a fost delegatul permanent al pre- 
fecturii județului Cluj în Comitetul Societăţii 
Muzeului Ardelean (Erdélyi Muzeum 
Egyesület) în 1925. In perioada 30 martie 
1923 - 24 martie 1924, Alexandru |. Lape- 
datu a fost director general al Arhivelor 
Statului Român. 

In 1919, Alexandru |. Lapedatu a fost 
numit membru al delegaţiei române la 
Conferinţa de pace de la Paris și a partici- 
pat la negocieri de trei ori: în perioada de- 
cembrie 1918 — iunie 1919 când s-a întors 


în țară după ce asistase la ceremonia 
semnării Tratatului de la Versailles; în iulie 
- august 1919, la faza incipientă a nego- 
cierilor privind Basarabia; în perioada 
decembrie 1919 - martie 1920 la negocie- 
rile cu Ungaria finalizate prin Tratatul de la 
Trianon. 

Ca profesor al noii universități de la 
Cluj, Alexandru |. Lapedatu a fost primul 
senator ales să o reprezinte în Senatul Ro- 
mâniei în 1919 și 1920. 

Se înscrie în Partidul Naţional Liberal 
(PNL) în 1920 și este ales în Comitetul 
Central și membru al Delegatiei Perma- 
nente, devenind astfel liderul liberalilor în 
Transilvania.* 

Alexandru |. Lapedatu a fost numit în 
1920 membru al Comisiei de Incoronare 
însărcinată cu organizarea festivităților 
prin care Ferdinand | a fost consacrat ofi- 
cial ca rege al tuturor românilor și cu 
încheierea formală a procesului politic al 
Marii Uniri, iar în 1927, la moartea regelui 
Ferdinand |, a fost membru în delegaţia 
Senatului la stabilirea Regenţei și la depu- 
nerea jurământului în fata camerelor reuni- 
te ale Parlamentului." 

In 31.03.1922 a fost numit consilier în 
delegația română la Conferinţa Economică 
și Financiară de la Genova (10 aprilie - 19 
mai 1922) la care, reprezentanți din 34 de 
națiuni, au discutat restaurarea Europei 
după Primul Război Mondial. 

Primul succes în alegeri a avut loc în 
1922 când a candidat din partea PNL pen- 
tru Camera Deputaţilor în circumscripția 
Ceica din Bihor și, din acest moment, până 
în 1940 el a fost ales în toate legislaturile, 
fie în Camera Deputaţilor, fie în Senat, iar 
în 1936 a devenit senator de drept și ales 
Președinte al Senatului între 16 noiembrie 

1936 şi 20 martie 1937. După demiterea 
regimului dictatorial carlist, el a fost ales 
pentru ultima oară în Camera Deputaţilor, 
obținând unul dintre foarte puţinele man- 
date care nu au revenit comuniștilor și 
aliaților lor în alegerile trucate sub presiu- 
nea sovietică (1946 -1947).” 

A fost Ministru al Artelor și Cultelor în 
şase guverne. Pe 9 iunie 1936 ca Ministru 
de Stat, el a preluat responsabilitatea pen- 
tru Departamentul Cultelor și Artelor ca și 
pentru sub-secretariatul minorităţilor de 
sub egida Președinției Consiliului de 
Miniștri. A fost Ministru de Stat în patru 
guverne. Ca Ministru de Stat pentru Ardeal 
în guvernul I.G. Duca, el a fost unul dintre 
co-semnatarii Jurnalului Consiliului de 
Miniștri din 9 decembrie 1927* care a scos 
în afara legii grupul fascist „Garda de Fier” 
și ca răzbunare, membrii Gărzii de Fier 
l-au asasinat pe primul ministru în 30 
decembrie 1933. 

S-a înscris în Frontul Renașterii Natio- 
nale înființat de regele Carol al II-lea prin 
Decretul Regal nr. 4321 din 15 decembrie 
1938* ca singura organizaţie politică le- 
gală în tară. Aceasta a fost transformată în 
Partidul Națiunii, prin Decretul Regal nr. 
2056/22 iunie 1940, care a fost dizolvat de 
primul ministru lon Antonescu la trei zile 
de la abdicarea lui Carol al II-lea, prin De- 
cretul din 9 septembrie 1940. 

A fost membru al delegaţiei României la 
cea de a XXXV-a Conferinţă Interparla- 
mentară de la Oslo din 15-19 august 1939, 
unul din ultimele eforturi de a salvgarda 
pacea cu numai câteva zile înainte de izbuc- 
nirea celui de al Doilea Război Mondial.“ 

A fost ales președinte al Comisiei 
Monumentelor Istorice din 15 octombrie 
1941 până la dizolvarea acesteia de către 
regimul comunist în 1948." 

A fost ales vicepreședinte (1934-1935, 
1938-1939), președinte al Academiei 
Române (3 iunie 1935 — 31 mai 1938)%, iar 
la sfârșitul mandatului a fost ales Secretar 
General (30 mai 1939 — 12 august 1948). 
Alexandru |. Lapedatu a fost unul din cei 
113 membri ai Academiei Române epu- 
rati prin Decretul nr. 76 din 8 iunie 1948 al 
regimului comunist”, dar la 3 iunie 1990, 
Adunarea Generală a Academiei Române 
I-a repus în drepturi.“ 

Lista publicaţiilor științifice ale lui 
Alexandru |. Lapedatu conţine 424 titluri. 

După lovitura de stat din 23 august 
1944, partidele politice s-au pregătit să 
reintre în viaţa politică, iar Alexandru |. La- 
pedatu a preluat inițiativa pentru PNL în 
Transilvania” (paralel cu cel demarat de 
Gheorghe Tătărăscu). El a format în câte- 
va circumscripții din Transilvania un cartel 
electoral cu PNȚ, obținând o modestă și 
efemeră victorie electorală în alegerile din 
19 noiembrie 1946. Au fost declaraţi 
admişi și doi liberali: Alexandru l. 
Lapedatu la Cluj și Vasile Netea la Satu 
Mare. El recunoaște că represiunea 
comunistă se va impune inevitabil, dar își 
păstrează speranța. Astfel, în denuntul 
înregistrat la Securitate pe 30 septembrie 
1949 se raportează că Alexandru l. 
Lapedatu „crede în viitorul neamului și în 
capitularea Rusiei și a comunismului”.* 
Viziunea lui se va realiza peste mai mult 
de 50 de ani. 

In 1950, regimul comunist i-a anulat 
pensia, lăsându-l fără nici un venit, apoi a 
fost arestat în noaptea de 5 spre 6 mai 
1950 în grupul „demnitarilor și a murit 
după câteva luni, la 30 august 1950, în 
închisoarea Sighet, la vârsta de 74 ani. A 
fost îngropat în groapa comună fără semn 
pe mormânt, iar cenotaful său se află în 


cimitirul „Groaveri” din Brașov. 

In timpul vieţii a obținut 14 medalii 
naţionale și 7 internaţionale. 

Ca o recunoaștere a vastei sale acti- 
vități politice, culturale, academice interne 
și internaţionale, 3 străzi din trei localități 
din România îi poartă numele“: Aleea 
Alexandru Lapedatu, Cluj-Napoca; Strada 
Alexandru lon Lapedatu, Brașov; Strada 
Alexandru lon Lapedatu, Săcele. 

Alexandru |. Lapedatu a donat bibliote- 
ca sa Bibliotecii Centrale Universitare 
„Lucian Blaga” din Cluj-Napoca, iar nume- 
le lui este menţionat în Cartea de Aur a 
donatorilor și Sala de lectură a profesorilor 
îi poartă numele.* 

Bustul lui este plasat în fata Așe- 
zământului Cultural „Alexandru Lapedatu” 
din cadrul Fundaţiei Colegiul European din 
Cluj-Napoca.” Numele lui se află pe plăci 
puse pe casa natală din Săcele, în holul 
Colegiului Naţional „Andrei Șaguna” și în 
holul Colegiului Naţional „Sfântul Sava”. 

INTERVI 


RĂZVAN GHEORGHE în dialog cu NICOLAE CIURICĂ 


Ultimul partizan anticomunist 
în viaţă despre luptele cu 
Securitatea din Munţii Banatului (1) 


(continuare din nr. 107) 


Să revenim la anul 1951. Ce s-a 
întâmplat după pedepsirea Stașiei? 

In primăvara și vara anului 1951, ne-am 
organizat cartierul general în imensele 
păduri din Munţii Semenicului. Oamenii 
locului s-au dovedit buni români și ne-au 
ajutat, cu provizii și haine. Din când în 
când efectuam o serie de antrenamente, 
prilejuri în care foloseam muniţia cea mai 
veche, care ridica semne de întrebare. 
Intr-o zi însorită, ne-am apucat să facem 
niște trageri. Eram doar cinci partizani: eu, 
Curescu, Caraibot, Baderca și Şerengău. 
Ceilalţi activau în altă parte, dar știam unii 
de alţii și ne întâlneam ori de câte ori se 
punea problema - stabilisem chiar și 
diverse locuri unde ne puteam lăsa mesaje 
scrise: scorburi, crăpături ale stâncilor. Cu 
ocazia acelui antrenament, ciopliserăm 
niște tinte pe vreo cinci-șase lemne și le 
împrăștiaserăm la oarece distanță, dar nu 
prea departe, cât să le putem nimeri cu 
pistoalele-mitralieră. Desfășuram un exer- 
citiu interesant: pe rând, fiecare dintre noi 
se făcea că înaintează liniștit și, dintr- 
odată, cineva dădea semnalul de tragere - 
„Foc! —, moment în care partizanul cu pri- 
cina se rostogolea și încerca să nimereas- 


că toate țintele. Ne pregăteam pentru situ- 
atiile ipotetice în care securiștii ne-ar fi luat 
prin surprindere. După finalizarea antrena- 
mentului, am plecat cu toții prin pădure — 
patrulam deseori, întrucât trebuia să știm 
tot ce mișca în zona aceea. 


„Ăsta-i porcu' de brigadier 

silvic din Văliug!” 

Se apropia seara când am ajuns într-o 
poiană mare unde se afla cantonul unui 
pădurar. L-am reperat curând și pe acesta 


MEMORIA 
| pi e] 


137 


— ieșise din codru chiar la câțiva metri de 
noi și, deși nu ne sesizase încă prezența, 
fiindcă ne trântiserăm pe burtă în iarba 
înaltă, își lepădase pușca lângă un copac 
şi se foia de colo-colo, ca și cum ar fi fost 
cuprins de frică. Unul dintre ortaci s-a săl- 
tat deodată în picioare și l-a somat să-și ia 
arma și să vină la noi. Pădurarul s-a con- 
format — tin minte că era neamt și vorbea 
stâlcit româna. Printre bâlbâieli, ne-a spus 
că auzise focuri de pușcă-mitralieră — într- 
adevăr, tragerile noastre îl derutaseră. 
Neamţul ne-a invitat în canton și ne-a 
omenit cu pâine și untură, cum se obișnuia 
la ei. Eu -— fiind cel mai tânăr și mai curios 
membru al grupului - nu m-am sfiit să 
cercetez cotloanele cantonului. Într-un colt 
al odăii, am auzit un murmur ciudat care 
răzbătea dintr-o cutie de lemn. In interior, 
se afla un telefon cu receptorul ridicat. |- 
am chemat degrabă pe ceilalți ortaci și 
împreună am surprins o convorbire extrem 
de interesantă: un necunoscut care abia 
vorbea româna îi alerta pe milițienii din 
Văliug, reclamând că în cantonul lui s-a 
tras întreaga zi! „Aoleuuu, ăsta-i un coleg 
de-al meu: porcu' de brigadier silvic din 
Văliug!, ne-a dumirit păduraru, care toto- 
dată ne-a explicat și cum să ajungem la el. 


Și... v-aţi dus să-l pedepsiţi? 

Evident! Din moment ce activam în 
zona aceea, ne simțeam chiar obligaţi să-l 
„călcăm” pe brigadierul zelos. Trebuia să 
ne asigurăm că nu va mai face și alte 
reclamatii în urma cărora am fi fost luaţi ca 
din oală. Se lăsase noaptea când am ajuns 
la cantonul vizat. Ne-am furișat spre lumi- 
na ce răzbătea din casă și am spionat 
printre ulucile gardului. Mie îmi venise o 
idee: „Mă, știți ce-ar fi mai indicat? la să 
mă îmbrac eu în milițian — că doar avem 

destule uniforme —, să ciocănesc la ușă 
ăstuia și să-l anunţ că am venit să inves- 
tighez situația. După ce mă asigur că totul 
e în ordine, vă chem, îl luăm și hotărâm ce 
facem cu el!” Zis și făcut, domnule! Am 
adunat haine de milițieni de la ortaci — unul 
avea pantaloni, altul caschetă și veston -—, 
am stabilit o parolă și am sărit gardul. Dar 
m-am trezit că mă urmează și Victor 
Curescu, și el îmbrăcat în caraliu, deși 
purta o ditai barba. „Rămâi în curte, frate... 
Te-ai smintit, cine dracu' a mai văzut mili- 
tieni cu barbă?!, l-am certat, numai că 
lătratul unui dulău ne-a compromis pla- 
nul. „Bună seara, tovarăşi!, a răsunat 
salutul brigadierului — și ăsta era tot neamt 
—, care deschisese ușa din tindă și se uita 
mirat la bărboiul lui Victor. „Bună seara, 
tovarășe! Ne-ai telefonat să ne ceri ajutorul 
și... uite, am venit”, l-am înștiințat eu, 
A dar pădurarul încremenise și nu 
mai sufla o vorbă, de parcă își înghitise 
limba. Se prinsese, lepădătura! Atunci am 
strigat parola și ceilalti au aterizat imediat 
în ogradă. „Până aici ti-a fost, nemțălăule! 
Îţi plac comuniștii, a? Te-am auzit când 
vorbeai cu milițienii la telefon!”, i-am spus 
și l-am împins, cu teava pistolului, în interi- 
orul cantonului. „Nu eu! Nu eu!”, se văică- 
rea brigadierul. Am intrat cu toţii - numai 
lancu a rămas de pază. În odaie se afla și 
soția neamțului, care plângea și se dădea 
de ceasul morții: „Iertare! Iertare! Eu aștept 
fatu meu să vină de la Reșița... Iertare!” 


În cătarea Securității 

Nici nu ni s-au obișnuit bine ochii cu 
lumina lămpii, că lancu ne-a dat de știre că 
a auzit un zgomot în pădure. Iniţial, am 
crezut că era vreo sălbăticiune, sau că i s- 
o fi părut lui, dar, aveam s-o aflăm curând, 
securiştii înconjuraseră cantonul. O rafală 


de mitralieră a supulberat fereastra și a 
împroșcat camera cu zeci de gloanțe. M-am 
aruncat pe podea - alături de mine s-a 
prăbușit și lon Caraibot, care, deși fusese 
împușcat în brat, a deschis focul în direcţia 
ferestrei. Era un haos total: gloanțele ne 
şuierau pe la urechi, iar cei doi nemti 
(neatinși de rafale) plângeau și zbierau 
înspăimântați, nemaiștiind cui să mai 
ceară îndurare. Totuși, am reușit să sărim 
pe rând gardul — am aruncat grenade și am 
tras încontinuu. Grenadele îi îngrozeau pe 
securiști și, când deschidem focul, știam 
că băgau capul la cutie. Ne-am regrupat în 
desișurile pădurii, unde am observat că lon 
Caraibot nu era cu noi, ceea ce însemna 
că rana nu îi permisese să se retragă. Nu 
ne puteam abandona camaradul, așa că 
ne-am întors cu rafale de mitralieră. In timp 
ce doi ortaci îi țineau la distanță pe 
securiști, cu ajutorul grenadelor, eu și un 
alt camarad am sărit din nou gardul, l-am 
luat pe Caraibot, care zăcea pe podea într- 
o baltă de sânge, și l-am ajutat să ajungă 


în pădure. Am izbutit să ne îndepărtăm 
rapid. Când s-a luminat de ziuă, am ajuns 
la o poiană mare numită "Ciula”. 


Un glont înfipt în Noul Testament 

Acolo mi-am deschis sacul de merinde 
şi am căutat niște pansamente și medica- 
mente pentru Caraibot. N-am putut face 
asta încă din cursul nopții, deoarece s-a 
întâmplat să nu aveam la noi nicio lanternă 
— e dificil să cureti și să pansezi o rană pe 
întuneric, și cu atât mai mult să încerci 
scoaterea proiectilul din carnea unui frate 
de arme. Pe când cotrobăiam în sacul de 
merinde am descoperit că un glonț era 
înfipt chiar în Noul Testament, pe care-l 
purtam întotdeauna cu mine. Doar co- 
perțile acelea groase și numărul mare de 
pagini mi-au salvat viaţa, domnule, alt- 
minteri mi-ar fi intrat direct în trup! Pentru 
mine, acesta a fost un semn mai limpede 
decât lumina zilei că Dumnezeu m-a ve- 
gheat și s-a milostivit să mă ţină în viață. 
Am păstrat cu iubire Noul Testament și, 

atunci când am căzut la închisoare, l-am 
lăsat în păstrarea unei persoane de încre- 
dere. Aveam să-l regăsesc după ani înde- 
lungați de zeghe și nu ne-am mai despărțit 
niciodată. Biblia aceasta împușcată este 
dovada clară că Dumnezeu a fost, este și 
rămâne alături de toți cei care-l urmează 
calea. Și ceilalţi partizani purtau cărți în 
ranite, majoritatea fiind de rugăciune. Îmi 
amintesc că unul dintre ortaci obişnuia să 
citească din „Visul Maicii Domnului”. 


Ati încercat să treceti în Iugoslavia? 

Da. Planul acesta a fost pus la cale în 
iulie 1951. Securitatea ne vâna din ce în ce 
mai agresiv și ne-am gândit că ar fi indicat 
să trecem frontiera în Iugoslavia. Odată 
ajunși acolo, dacă am fi reușit să fentăm 
vigilenta grănicerilor, puteam lua drumul 
lumii libere. Desigur, ne asumam riscul ca 
autoritățile sârbești să ne captureze și să 
ne înapoieze comuniștilor, în schimbul 
unor vagoane cu sare — atât costau pentru 
Tito viețile anticomuniștilor români. Cu 
toate acestea, ne-am îndreptat spre comu- 
na Năidăș, situată în apropierea frontierei. 
Drumul era lung și plin de primejdii mor- 
tale. Pentru a ocoli numeroasele posturi 
fixe formate din securiști, militari și mili- 
tieni, înaintam cu cea mai mare precauţie, 
numai după ce zona era verificată de unul 
sau de doi cercetași. Ştiam că dacă am fi 
fost surprinși singuri, securiştii aveau 
ordinul să ne someze și abia apoi să 
deschidă focul, ceea ce ne dădea posibili- 
tatea să fugim sau să ripostăm. În schimb, 
dacă eram descoperiți i în grup, urmăritorii 
aveau ordinul să tragă în plin, fără nicio 
somaţie. Într-o zi, eu și Mutașcu Dumitru 
călăream la pas domol, la oarece distanță 
în urma grupului — nu ne aşteptam la inci- 
dente, fiindcă Victor Curescu (iscoada din 

acea zi) traversase deja perimetrul în care 
ne aflam și nu semnalase nimic ieșit din 
comun. Eram extrem de obosiţi, fuserăm în 
munți să prindem niște cai... 


O ambuscadă 

Dintr-odată, rafalele de mitralieră au 
izbucnit din ambele părți ale lizierei — 
căzusem într-o ambuscadă. Spre norocul 
lui, Fus descălecase chiar înainte de 
deschiderea focului, așa că a putut să se 
pună imediat la adăpost. Ambii cai au fost 
împușcați mortal, iar eu am sărit din 
cădere, ca să nu rămân prins sub leșul ani- 
malului. M-am prăvălit într-o adâncitură, 
care, slavă Domnului, m-a ferit de gloan- 
tele securiștilor. Am tras și eu la greu. Cu 
toate acestea, situația s-a dovedit critică: 
eram izolați și ne găseam într-o inferiori- 
tate numerică evidentă. Salvarea a venit 
de la ceilalţi ortaci, care au auzit împuș- 
căturile și au dezlănțuit un atac violent 
împotriva efectivelor inamice, astfel încât 
am reușit să ne refugiem în pădure. 

În timpul acelei campanii, ne-au ajutat 
mulți țărani din partea locului — cel mai 
săritor s-a dovedit Lazăr Gheorghe, pore- 
clit Bogium, de loc din Sasca Montană. 


1952, cel mai blestemat an 

Intrucât Securitatea împânzise zona, am 
fost nevoiți să renunțăm la planul trecerii în 
lugoslavia. Anul 1952 avea să fie cel mai 
blestemat an petrecut în munți: au fost 
împușcați Duicu Nistor (la Domașna, în timp 
ce se bărbierea), Gheorghe Balica și lancu 
Baderca, iar alţii — printre care s-a numărat 
și Victor Curescu — au căzut arestaţi. Nici eu 
nu am scăpat prea ușor: am fost trădat de 
multe ori. Da, domnule, m-au vândut chiar 
prieteni la care tineam enorm... 


Ce trădare v-a durut cel mai mult? 

In primăvara anului 1952 am fost vân- 
dut de Lenuta Fiat, din Luncaviţa, o fată 
frumoasă de care mă îndrăgostisem până 
peste urechi. Deși ne ajutase de nenumă- 
rate ori până atunci, tatăl ei — Filip Fiat, 
părinte a nu mai puțin de șapte copii — s-a 
speriat de arestările ce-i vizau pe colabo- 
ratorii partizanilor și a refuzat să ne mai 
sprijine. l-am înteles alegerea: dacă ar fi 
căzut la închisoare, cine i-ar mai fi hrănit 
familia? Insă, pe ascuns, Lenuta și mama 
ei (Uleana) au continuat să ţină legătura cu 
organizația noastră. In mai 1952, m-am 
adăpostit în podul familiei Fiat, doar cu 
știrea Lenuţei. La un moment dat, am 
văzut și am auzit cum mai mulți milițieni au 
năvălit în casă, i-au luat pe Filip și pe 
Lenuta și i-au dus cu forța la postul din sat. 
Bănuind ce urma să se întâmple, am cobo- 
rât din pod și m-am strecurat spre pădure, 
deși era extrem de riscant să mă arăt pe 
timp de ziuă. M-a observat Uleana Fiat, dar 
femeia și-a păstrat cumpătul și m-a ajutat cu 
haine și cu merinde. Abia mai târziu aveam 
să aflu ce se întâmplase la post: fata a fost 
bătută cu bestialitate până când a recu- 
noscut, chiar în fata tatălui ei, că menținea 
legătura cu luptătorii din munti. 


„N-a venit ea cu Paște, în pădure?” 

Potrivit jurământului depus, Filip și 
Lenuta trebuiau să moară. Când ortacii au 
ridicat problema pedepsei, m-am opus 
categoric să o omorâm pe fată. „Mă, spu- 
neti aici și acum, care dintre voi nu și-a 
potolit foamea cu mâncare gătită de 
Lenuta și de mamă-sa? Oare nu ne-a spă- 
lat fata asta pansamentele când ai noștri 
erau răniți? N-a venit ea cu Paște, în 
pădure? Securiștii au bătut-o de-au rupt-o, 


fraților, și m-a vândut că nu mai putea 
suporta chinurile. Pe mine nu m-au prins, 
așa că nu-s de acord să o pedepsiţi voi cu 
moartea! Insă răspunsul fraților de arme a 
fost la fel de categoric: „Dacă dăm dovadă 
de slăbiciune și nu luăm măsuri rapide, 
trădătorii se vor înmulți și vom fi vânduți de 
fiecare dată.” Totuși am sesizat că printre 
ortaci erau și unii care Îmi dădeau drep- 
tate, dar doar cu jumătate de gură. In 
schimb, alţii au scris nume pe niște 
biletele, le-au băgat într-o căciulă și au tras 
la sorți, pe rând, ca să vadă cine pleacă în 
misiunea de pedepsire. Eu i-am anunţat că 
refuz să iau parte la așa ceva! Până la 
urmă, s-a decis o echipă alcătuită din cinci 
partizani. Fiindcă știau că mă pricep, 
aceștia m-au trimis să le prind cinci 
armăsari — pe atunci, oamenii își lăsau pe 
munte hergheliile, chiar și luni în șir. M-am 
conformat întocmai. Când ortacii au încăle- 
cat, am mai încercat odată să-i îm- 
bunez: „Nu-i omorâţi, mă! Aduceţi-i aici, să 
stea cu noi...” Dar ei au plecat în tăcere și 
s-au făcut una cu desișurile. 


O inedită operaţiune de noapte 

Rămas alături de ceilalți camarazi, 
simțeam că stau ca pe ghimpi. Ideea că 
Lenuta urma să fie executată mă chinuia 
teribil, mai ales că motivul eram tocmai eu: 
pe mine mă vânduse. Mă simteam dator 
să fac ceva, orice, pentru a-i salva viața. 
Cam la o oră după plecarea ortacilor, îmi 
schițasem deja un plan de acţiune. Le-am 
zis celor de lângă mine: „Fraţilor, eu trag o 
fugă până în Cerna, să iau legătura cu 
niște oameni de-ai noștri...” Aveam oarece 
legături acolo și n-ar fi fost prima oară când 
aș fi făcut asta. Victor Curescu s-a oferit să 
mă însoțească, dar am scăpat rapid de el, 

spunându-i că singur mă pot strecura mai 
rapid, ceea ce nu a bătut la ochi, fiindcă 
era perfect adevărat. Și am plecat, numai 
că n-am luat calea Cernei, așa cum anun- 
tasem, ci m-am dus și mi-am prins un ar- 
măsar. Se lăsase întunericul. Am călătorit 
pe scurtături și, spre dimineață, am cobo- 
rât la marginea Luncaviţei. Ştiam că cei 
cinci ortaci n-ar fi putut ajunge acolo într-o 
singură noapte, ci în două -— fiind mulţi, 
erau nevoiţi să facă o serie de ocolișuri pe 
care le cunoșteam prea bine, le bătusem 
adesea. M-am furișat în livezile din preaj- 
ma comunei, mi-am legat bidiviul de un 
prun, m-am așezat în fund și am azvârlit, la 
nimereală, două grenade. Apoi am tras în 
aer un întreg încărcător de pistol-mitralie- 
ră, așa, cu întreruperi. După acest tărăboi, 
am încălecat și am dispărut în pădure. 


Așadar, i-ați salvat viaţa Lenuţei... 

Da. Deși tatăl ei s-a dovedit un ticălos, 
fata nu era decât o simplă victimă a 
Securității. Chiar dacă nu aș fi apăsat eu pe 
trăgaci, nu voiam să trăiesc cu păcatul 
uciderii ei. Am aruncat grenade și am 
deschis focul tocmai pentru a atrage atentia 
Securității. Vă dați seama... în scurt timp, 
Luncavița gemea de trupe! Ştiam că 
oamenii noștri de legătură îi vor informa pe 
cei cinci ortaci că orice tentativă de 
apropiere era primejdioasă și inutilă, iar 
aceștia urmau să-și modifice planurile. Altă 
soluție nu exista. Camarazii au revenit abia 
peste două săptămâni, fără cai. Luaseră 
legătura cu un om de încredere, lon Toacă, 
acar în halta Poarta, care le povestise că în 
noaptea de dinainte se declanșase „un atac 
puternic”, pe lângă „Turcii ăi morți” - așa 
era denumit un deal aflat în zonă. In reali- 
tate, eu nu aruncasem grenadele lângă 

deal, ci mult mai aproape de Luncavita. 
Drept urmare, din pricina numeroaselor 
efective de Securitate, Miliție și Armată, 
echipa a fost nevoită să se retragă. Nimeni 
n-a bănuit implicarea mea, deși cele mai 
adânci nedumeriri planau asupra identităţii 
celor care deschiseseră focul. „Păcat că nu 
v-aţi putut apropia...”, am îndrugat eu, 
bătându-i pe spate și mimând supărarea. 
Mentionez că ceferistul lon Toacă ne ajuta 
în mod permanent: obișnuia să ne informe- 
ze despre dotările și poziţiile trupelor care 
coborau în halta Poarta; ne comunica până 
și numărul soldaților și al dulăilor dresați să 
ne ia urma. 


Ce s-a întâmplat cu familia trădă- 
torului Filip Fiat? 

Ingrozit de exploziile grenadelor și 
nebănuind că tocmai îi salvasem viata, 
Filip Fiat — care era principalul trădător - a 
alergat la colonelul de securitate Aurel- 
Bartolomeu Moiș și s-a văicărit: „Tovarășe, 
mă omoară bandiții! Vă rog să mă scoateţi 
de aici!” Drept urmare, Securitatea a trimis 
două camioane și a mutat întreaga familie 
Fiat în comuna Șag, situată în județul 
Timiș. Acolo, au fost instalaţi în casa unui 
neamt care fusese deportat în Bărăgan. 
Sătenii au văzut că li se adusese un nou 
vecin și au luat-o la întrebări pe Lenuta, 
care — tânără și prostuță, avea doar 18 ani 
- a divulgat adevăratul motiv al acestei 
strămutări. 


„Părăsește comuna, trădătorule! 

iti dăm foc!” 

Atunci, oamenii au început să le lase 
în gard bilete de amenințare: „Părăsește 
comuna, trădătorule! Iti dăm foc!” Filip lua 
biletele și i le prezenta colonelului Moiș. 


Nicolae Ciurică, decorat de Președintele României, Klaus lohannis. 3 august 2016 


După un an, pentru ca situația din Șag să 
nu degenereze, turnătorul și familia lui au 
fost readuși în Luncaviţa, dar se aflau în 
permanență sub paza milițienilor. Eu afla- 
sem datele problemei și, în primăvara lui 
'53, pe când înfloriseră cireșii, m-am apro- 
piat de comună, fiind însoţit de un ortac — 
Gheorghe. Pe el l-am lăsat pitit în niște 
tufe, timp în care m-am dus la un unchi de- 
al Lenuţei — l-am găsit în timp ce se îngri- 
jea de vite. „Ai milă, Nicolae... cruță familia 
Fiat! Lasă-i în viață...”, m-a rugat acesta, 
dar eu l-am liniștit degrabă: „Stai fără frică, 
nea Tudore. Noi nu suntem criminali!” Tudor 
mi-a oferit o roată de caș și, când a văzut 
că vin cu pace, mi-a spus că Filip era la 
Reșița, unde lucra cărutaș, în timp ce 
restul familiei se afla în gospodărie. M-am 
întors la Gheorghe și i-am propus să 
tragem o fugă până la familia lui Filip, ca 
să realizeze cu totii că ei trăiau doar fiindcă 


nu voiam noi să-i omorâm, și nu pentru că 
îi proteja Securitatea. Gheorghe n-a vrut 
să vină, motivând că ne expuneam unui 
pericol inutil, și a rămas să mă aștepte în 
buza pădurii, laolaltă cu roata de caș. 


Şi... aţi reușit „vizita”? 

Se-nnoptase, dar nu era încă târziu — 
lămpile mai licăreau, ici și colo, prin casele 
sătenilor. Luasem cu mine doar sacul de 
merinde și pistolul — ranita i-o lăsasem lui 
Gheorghe, ca să mă pot strecura mai ușor. 
Am reușit să ajung fără probleme în grădi- 
na unui vecin de-al trădătorilor și m-am 
cocoțat pe gard ca să privesc în curtea 
Lenuţei — trebuia să mă asigur că nu dau 
nas în nas cu niscai milițieni. Am sărit în 
ogradă — deh, eram tânăr, sprinten ca un 
pisoi și ușor ca un fluture de noapte — și l-am 
întâlnit pe Novac, câinele familiei, care mă 
cunoștea și a început să se gudure; a lătrat 

o singură dată, bucuros că mă vede, dar l-am 
alintat în șoaptă și a amuţit. Prima mea 
grijă a fost să verific poarta gospodăriei — 
dacă aceasta era zăvorâtă, însemna că toti 
membri familiei intraseră în casă, dar, dacă 
o găseam deschisă, reieșea că cineva se 
afla încă pe uliţă. Am răsuflat ușurat — 
poarta era zăvorâtă. Pe când mă apropiam 
de casă, ușa tindei s-a deschis și în prag 
au apărut doi copii de 12-13 ani, care voiau 
să-l dezlege pe Novac. Când mi-au deslu- 
şit silueta, au rupt-o la fugă înapoi, tipând 
speriați „Mamă! Mamă! Mamă! M-am 
repezit și am intrat în casă dintr-un singur 
salt. Vă dați seama că apariția mea i-a 
îngrozit: tineam pistolul ridicat și aveam 
părul negru, vâlvoi. La urma urmei, când 
ajungi în casa unui trădător, iei în calcul și 
eventualitatea unor pericole. Insă acolo se 
aflau doar reprezentanții familiei, iar eu i-am 
liniștit cât am putut de repede: „Nu mai 
plânge, mamă Uleană, că n-am venit să-i 
omor fata”. Apoi ne-am pus la masă, 
împreună cu Lenuta, și am povestit până la 
ivirea zorilor, când am plecat la ortacul 
meu, dar nu l-am mai găsit. Văzând că se 
crăpa de ziuă și neștiind ce se întâmplase 
cu mine, Gheorghe apucase calea mun- 
ților. Ne-am regăsit a doua zi. Lenuta mai 
trăiește și acum. 


Cum era iarna în creierii munţilor? 

lernile le petreceam în adăposturi sub- 
terane pe care le săpam încă din cursul 
toamnei, în unele dintre cele mai greu ac- 
cesibile zone. Locurile pe care le alegeam 
trebuiau, În mod necesar, să fie în apropie- 
rea apei, să poată fi ușor de supravegheat 
și apărat și, nu în ultimul rând, să ne per- 
mită scăparea, în eventualitatea în care 
am fi fost reperați de Securitate. Adăpos- 
turile trebuiau construite cu cea mai mare 

grijă, luând în calcul fiece aspect, întrucât 
eram nevoiți să rămânem acolo luni de 
zile. Din clipa în care se așternea zăpada, 
nu mai efectuam niciun raid — urmele pe 
care le-am fi lăsat în omăt ne-ar fi adus pe 
cap cohorte de securiști. 


Povestiţi-mi cum vă construiaţi adă- 
posturile... 

Cam din septembrie, începeam să 
căutăm un loc rupt de lume. Acolo săpam 
o groapă destul de încăpătoare - trebuia 
să avem spațiu pentru provizii, muniție, 
cuptor, vreascuri ș.a.m.d. — și o plafonam 
cu bușteni zdraveni înveliți cu fâșii de car- 
ton gudronat. Acoperișul era întărit cu 
pământ bătătorit și ne îngrijeam să ajungă 
la o grosime de aproximativ un metru, pen- 
tru a rezista chiar și în cazul unor atacuri 
cu grenade. „Ușa” nu era mai mare de un 
metru și consta într-o ladă plină cu pământ 
fixată în „tavanul” adăpostului, chiar lângă 
o fantă care-i permitea unui trăgător 
experimentat să țintească fără probleme, 
în cele mai bune unghiuri. Groapa era 
destul de adâncă - până la „ușă” ajungeai 
prin intermediul unei scări. Pe la începutul 
lunii noiembrie, efectuam ultimele trans- 
porturi de provizii - de regulă, cartofi, 
fasole, slană, brânză și caș. Tot din timpul 
toamnei ne scindam în două grupuri, care 
urmau să ierneze în locuri diferite — fără să 
știm unii de alţii! — din motive de siguranță. 
De exemplu, iarna 1950-1951 am petrecut-o 
sub Vârful Țarcu, în apropiere de izvorul 
Timișului, împreună cu Ișfănuț, Baderca, 
Duicu Nistor și Curescu, restul ortacilor 
aflându-se într-un alt sălaș. 


Pilda vechilor haiduci 
Odată ne-am căznit și am construit un 
adăpost care s-a dovedit a fi o minunăţie 


inginerească. Am reușit să trecem apa 
unui izvor chiar prin colțul ascunzătorii, 
căreia îi săpaserăm și o a doua ieșire — 
mai jos, pe cursul apei — întocmai ca vechii 
haiduci. Și bine că am săpat-o, domnule! 
Intr-o după-amiază, pe la orele trei-patru, 
am fost descoperiţi din pricina unui câine 
dresat, care ne-a mirosit și a călăuzit un 
soldat spre noi. Securitatea ne căuta cu 
trupe și dulăi. Militarul a deschis focul, iar 
noi am ripostat cu promptitudine, prin 
fantă, fapt care a atras toate efectivele 
comasate în zonă. Incepea împresurarea 
și soldaţii trăgeau ca la balamuc, dispuși 
sub forma a trei cordoane concentrice. In 
replică, ortacul de lângă ușă mitralia, din 
când în când, dar doar pentru a câștiga 
timp. Așteptam căderea noptii, fiindcă pe 
lumină n-am fi avut nici o șansă de scă- 
pare. Tocmai datorită amplasării strategice 
a adăpostului, dar, mai cu seamă, graţie 
dotării acestuia cu ingenioasa ieșire 
secundară, am reușit să ne salvăm cu totii, 
teferi și nevătămaţi, chiar înainte ca 
Securitatea să izbutească împresurarea. 
Am fugit prin apa izvorului acela, astfel 
încât nici măcar câinii nu ne-au mai putut 
adulmeca urma. Apoi am strâns o brumă 
de provizii și am așteptat primăvara, într- 
un alt adăpost — de regulă, ne pregăteam 
din timp un sălaș alternativ, întrucât 
cunoșteam prea bine riscurile și vitregiile 
vieţii de partizan. 


Cum coabitaţi cu sălbăticiunile 
codrilor? 

Domnule, eu am văzut lupul și porcul 
mistreț de la o distanță de numai doi metri! 
De drept, muntii erau ai lor, nu ai mei. Nu 
sălbăticiunile pădurilor seculare îmi dis- 
plăceau mie, ci lighioanele de securiști, 
cele mai perfide animale cu două picioare. 


Oricum, noi nu riscam să vânăm niciodată 
— împușcăturile ne-ar fi trădat locaţia. Cu 
toate acestea, s-a întâmplat să împușc 
mortal o ursoaică... 


Cum așa? 

Mă aflam în zona Băii de Aramă. 
Luasem legătura cu un maior în rezer- 
vă, Constantin Ionescu, și obținusem 
niște informaţii preţioase. lonescu m-a 
avertizat: „Niculae, aveti grijă! Mâine, în 
Baia de Aramă vor sosi câteva camioane 
pline cu trupe de securitate. Vor începe 
raziile”. Având surse foarte bune, tot 
Constantin lonescu mi-a dezvăluit și unele 
dintre locaţiile vizate de descinderi. 
Trebuia să fug îndărăt, în munţi, să-mi 
anunţ frații de arme. Noaptea și ploaia m-au 
prins în buza pădurii Vârtoape, unde m-am 
ghemuit sub un fag bătrân. Dimineata, 
când s-au oprit puhoaiele cerului, am tăiat-o 
prin pădure. Pe când urcam o pantă, mi-am 
scos pelerina și m-am pregătit să sar peste 
un fag uriaș, prăbușit de-a latul vâlcelei în 
care mă aflam. Când mi-am urcat piciorul 
drept pe trunchiul copacului, din partea 
cealaltă a apărut o ursoaică. Probabil că 
zgomotul iscat de numeroasele picături ce 
se prelingeau de pe frunze o derutase, așa 
că nu m-a simțit decât în momentul în care 
a dat nas în nas cu mine. 


„Plânge ursul, domnule!” 

Am sărit înapoi, speriat, dar ursoaica 
m-a urmărit înfuriată, sărind după mine și 
ridicându-se pe labele din spate. Am scos 
pistolul și am tras în plin, de la o distanță 
de numai un metru. Domnule, mi s-a părut 
că pistolul ăla nici n-a pocnit! Ursoaica 
mormăia și-și agita labele — a fost cât pe ce 
să-mi apuce brațul! Pe măsură ce mă 
retrăgeam, animalul înainta amenințător. 

Am aruncat pistolul, mi-am tras din spate 
pușca-mitralieră și am deschis focul cu dis- 
perare. După al patrulea glonț, ursoaica a 
izbit cu laba țeava armei și puțin mi-a lipsit 
să n-o scap din mână. Aș fi fost pierdut. 
Totuși, am reușit să mai expediez un ultim 
proiectil, al cincilea, care parcă a fost paloș 
fermecat, nu glonț. Dintr-odată, ursoaica 
s-a prăvălit. Mă jur că-i șiroiau lacrimi 
uriașe din ochii ăia deznădăjduiți. Plânge 
ursul, domnule — am văzut cu ochii mei! 
Apoi am observat trei ursuleti, dintre care 
unul încerca să se caţere într-un fag. Mi-a 
părut rău de ei — le omorâsem mama fiind- 
că nu exista altă soluţie. Mi-am recuperat 
pistolul și m-am îndepărtat în grabă. 
Trăsesem șase focuri, unul de pistol și 
cinci de pușcă mitralieră. Dacă securiştii s- 
ar fi aflat în zonă ar fi pus ghearele pe mine 
mai abitir decât sărmana ursoaică. 


Au mai urmat împresurări ale Securi- 
tății? Ă 

Desigur. In 1952, fiind însotit doar de 
Victor Curescu, am avut o întâlnire cu tatăl 
meu, lon Ciurică. Sărmanul ieșise din 
închisoare de ceva timp și ne-am înțeles 
să ne mai vedem o dată, pe 1 septembrie, 
în Buza Oslii, într-un loc numit „Tavane”. 
După o scurtă perioadă, vândut de socrul 
său, Curescu a fost prins viu, la Domaș- 
nea, Duicu Nistor fiind împușcat mortal în 
aceeași ambuscadă. Securiștii l-au călcat 
în picioare în cursul interogatoriilor, iar Cu- 
rescu a trădat unele ascunzători ale gru- 
pării. Din pricina bătăilor permanente a 
dezvăluit și o informaţie care pentru mine 
era vitală: data și locul unde urma să mă 
întâlnesc cu tatăl meu. Nebănuind tră- 
darea lui Victor, m-am prezentat la întâl- 
nire, însoțit de camaradul Gheorghe Stă- 
nescu, originar din Titerlești, Mehedinți. 

Împresurarea de la Buza Oslii 

Pe 31 august, reușiserăm să scăpăm 
dintr-o altă încercuire — incidentul se petre- 
cuse la stâna lui Efta Bugarin din Apadia. 
Insă, la Buza Oslii ne așteptau alte trupe 
de securiști și soldaţi — per total, efectivele 
răspândite în zonă însumau câteva sute de 
oameni despre prezenţa cărora nu aveam 
nici cea mai vagă idee. Doar norocul a 
făcut să picăm între trei posturi (alcătuite 
din câte cinci combatanți fiecare), alt- 
minteri am fi fost pierduţi. Pe când ne 
apropiam de locul stabilit, am sesizat o 
caschetă ce se itise din spatele unui dâmb. 
Nici n-am apucat să reacționez, că am fost 
somati să ne oprim și am auzit un foc de 
pistol. Din momentul acela, s-a dezlănțuit 
iadul. Securiștii și militarii zbierau și tră- 
geau din toate părţile. Gheorghe a ripostat 
cu o rafală de pușcă-mitralieră și a rupt-o 
la goană. Disperat să mă feresc din calea 
tirului, m-am aruncat pe spate și am 
descărcat în aer toate cele 32 de gloanțe 
din încărcătorul pistolului semi-automat 
Luger. V-am spus: când securiştii auzeau 
focurile noastre, se băgau degrabă cu 
testele la cutie. In momentele alea, pentru 
mine nu mai conta dacă muream, dar pe ei 
îi înspăimânta teribil ideea sfârșitului! In 
timp ce trăgeam, frânturi de frunze ciuntite 
de gloanțe se cerneau asupra mea, ase- 
meni unei ninsori verzi. Apoi m-am rosto- 
golit, am schimbat rapid încărcătorul și am 
făcut un salt larg, dar fără să mă asigur în 
prealabil. Urmarea? Am căzut pe spate, cu 
o mână și cu un picior prinse între două 
îngemănări de fag. Ne aflam în plină 
pădure. Din această poziție, în care mi-ar fi 
fost imposibil să deschid focul — zăceam 
prăvălit pe spate, parţial agăţat de un 
copac — am văzut cu groază cum un 
securist mă tintea cu pistolul, de la doar doi 


metri distanță. „Stai că te omor, banditule! 
Te omor!”, răcnea nemernicul. Eram con- 
vins că mă va executa dintr-o clipă în alta. 
Totuși, am făcut o sforțare și m-am răsucit, 
izbutind să scap din îngemănarea aceea 
nenorocită. Când am vrut să-l împușc, am 
remarcat că securistul cu pricina dispăruse 
ca prin minune. Totul se petrecuse în doar 
câteva clipe. 


Povestea pistolului blocat 

Proiectilele vâjâiau pe lângă mine, așa 
că am fugit la vale, cât m-au tinut picioa- 
rele, neînțelegând de ce ticălosul ăla o tu- 
lise fără să mă execute - doar eram în 
mâinile lui, neajutorat, iar el își aţintise pis- 
tolul spre pieptul meu! Abia după Revo- 
luţie, când am răsfoit paginile voluminoa- 
selor mele dosare — acolo unde se află, 
printre multe altele, rapoartele unor secu- 
riști care participaseră la această ambus- 
cadă — aveam să aflu adevărul. „Am somat 
și am tras, dar după primul foc mi s-a blo- 
cat pistolul”, raportase urmăritorul care 
slobozise cel dintâi glonț, același securist 
care, deși mă ajunsese din urmă, nu m-a 
putut lichida, fiindcă arma i-a jucat o festă. 
Deși m-a cutremurat dezvăluirea — dacă 
pistolul ar fi funcționat, aș fi fost mort încă 
din toamna lui ‘52! —, m-am amuzat teribil 
când am citit modul în care nemernicul 
descria începutul schimbului de focuri: „Am 
văzut pe banditu Nicolae Ciuvică (sic!) că 
s-a apropiat la șapte metri. Am sculat cu 
cotu pe locotenentul Emerich care 
tresărind a ridicat capul moment în care 
banditul a văzut cascheta”. Așa se întâm- 
plă dacă ii pui pe toţi proștii să scrie! 


Ortacul dumneavoastră a scăpat cu 
viață? 
Nu știam dacă Gheorghe era viu sau 


mort. La un moment dat, n-am mai fugit că 
nu mai avea rost — ajunsesem la aproxima- 
tiv doi kilometri distanță de locul în care 
fuseserăm surprinși. In spate, spre Buza 
Oslii, încă se trăgea. Aveam cu mine sacul 
de merinde plin cu muniţie şi pistolul, dar 
îmi pierdusem o opincă. Am coborât prin 
acel codru des, către Izvorul Olanului. Pe 
drum, m-am oprit în buza unei poienițe 
năpădite de ferigi într-atât de înalte că n-ai 
fi putut vedea nici omul călare. Acolo, gru- 
parea pitulase niște trente și niscai alimen- 
te — n-aveam mare lucru, doar cartofi și 
brânză. Dintr-odată, din ferigile acelea s-a 
tras un foc de armă. Așadar, Victor Cures- 
cu divulgase și acest sălaș — eram aștep- 
tat! M-am sprijinit cu spatele de trunchiul 
unui fag și am deschis focul, apoi am dis- 
părut în desișuri. Securiștii au mitraliat la 
nimereală, dar s-au potolit în scurt timp. 
Tot după Revoluţie, am descoperit și o 
descriere a acestui incident: „Am văzut pe 
bandit că s-a apropiat. L-am lăsat să intre 
în zona noastră de acţiune dar ne-a obser- 
vat și a deschis focul. Incerca să se adă- 
postească după doi fagi aflați între ei la o 
distanță de 50 de centimetri. Când a tras 
am fost derutaţi suficient ca banditul să 
dispară.” Am râs de m-am crăcănat, dom- 
nule! Păi... măsuraseră securiştii distanța 
dintre fagi?! Pe de altă parte, eu nu-i 
observasem pe cei pititi între ferigi, tocmai 
ei se dăduseră de gol, datorită prostiei 
care-i caracteriza pe acești criminali. 


Huhurezul și ghionoaia 

M-am îndepărtat rapid de feriga aceea 
și-am tot coborât, până am trecut Izvorul 
Olanului și m-am ascuns după un ciot de 
stâncă. „Oare mai trăiește Gheorghe?”, mă 
frământam, conștient că pădurile colcăiau 
de securiști, milițieni și soldaţi. In cadrul 

grupării stabiliserăm diverse semnale pen- 
tru situațiile de genul acesta, când Securi- 
tatea reușea să ne împrăștie și trebuia să 
ne regăsim, în pofida distanțelor ce ne des- 
părțeau. Prima data, am tras aer în piept și 
am imitat cântecul huhurezului — o pasăre 
răpitoare care se aseamănă cu bufnița. 
Huhurezul cântă doar noaptea, dar noi 
„comunicam” deseori astfel — era cert că 
securiştii nu studiaseră apucăturile zbură- 
toarelor! Am ascultat cu atenție, dar n-am 
primit un „răspuns” similar. Apoi am imitat 
cântecul ghionoaiei (ciocănitoare n.n.), dar 
cu același rezultat exasperant. Dacă nu 
reușeam să luăm legătura prin astfel de 
tertipuri păsărești, gruparea hotărâse o ul- 
timă soluție, aceasta fiind cunoscută de toti 
partizanii: trebuia să trag două focuri unul 
după altul. Am făcut-o, deși era extrem de 
riscant — mi-aș fi putut divulga poziția. 


„Mă Nicolae, mă... vezi ce ne-a făcut 
nea lon?!” 

De-abia atunci mi-a replicat Gheorghe, 
în același fel, dar împușcăturile lui au răsu- 
nat undeva foarte departe. S-au scurs cam 
două ore până când a ajuns la mine. Pe 
măsură ce se apropia, cânta ca huhurezul 
sau ca ghionoaia, iar eu îi răspundeam în 
mod identic, ghidându-l. Totuși, dincolo de 
bucuria revederii, primele lui cuvinte au 
fost ca un pumnal înfipt în inimă: „Mă 
Nicolae, mă... vezi ce ne-a făcut nea 
lon?!” Adică... Gheorghe era convins că 
taică-meu — doar cu el trebuia să ne întâl- 
nim în Buza Oslii — ne vânduse Securităţii! 
Pe-atunci, niciunul dintre noi nu bănuia tră- 
darea lui Victor Curescu. 


Și... ați crezut că tatăl dumneavoas- 
tră v-a vândut Securităţii? Aţi trăit cu un 
astfel de coșmar? 

Așa am crezut! N-am luat în calcul că 
Victor fuse de față în momentul în care eu 
și tatăl meu ne-am decis să ne reîntâlnim, 
pe 1 septembrie 1952, la „Tavane”. Uita- 
sem total că Victor știa prea bine ziua și 
locaţia. Avea să mai treacă ceva timp până 
când să înțeleg turnătoria lui Curescu! 
Inițial am crezut că tata a scăpat această 
informaţie în urma unor bătăi îngrozitoare 
administrate în beciurile Securităţii. 

Ce aţi făcut după ce l-aţi reîntâlnit pe 
Gheorghe? 

In cursul nopții de 1 spre 2 septembrie, 
fără să conștientizăm în ce primejdie ne 
aflam, am trecut printre primele două cor- 
doane concentrice organizate de Secu- 
ritate — la acea împresurare participau sute 
de urmăritori. Am dormit o oră sub un fag, 
dar, când s-a crăpat de ziuă, am fost repe- 
rati de securiştii din cel de-al treilea cor- 
don, care ne-au hăituit cu rafale de mitra- 
lieră. Le-am răspuns pe măsură, declan- 
şând foc continuu, și am izbutit să fugim 
neatinși. A fost o minune că ne-am salvat. 
Obișnuiam să spun că în cursul vieții de 
partizan am scăpat din șapte împresurări 
ale Securităţii, dar, dacă iau în calcul și 
ambuscada nătărăilor pitiţi în poiana cu fe- 
rigi, numărul acestora se ridică la opt. 


Dumneavoastră ați omorât securiști? 

Nu, dar acum mă bucur că n-am luat 
viața nimănui. Ce-i drept, pe când luptam 
împotriva lor nu m-ar fi deranjat absolut 
deloc să-i mierlesc, fiindcă mă vânau și îmi 
nenorociseră familia, îmi împușcaseră 
camarazii. Pentru securiști, viața mea nu 
conta nici cât o ceapă degerată, m-ar fi 
omorât cu plăcere. Ca o paranteză, când 
am căzut prins, anchetatorul m-a întrebat 
cum de-am scăpat din încercuirea de la 
Domașnea. l-am spus adevărul: „Am avut 


noroc” „Da' ai tras, banditule, nu-i așa? De 
ce-ai tras în noi?”, o ținea ăla una și bună, 
ca un copil bătut în cap, în pofida faptului 
că singurul care primea bătaie eram 
eu. „Păi... ca să pot fugi de voi, d-aia!”, i-am 
explicat nătărăului, deși chestia asta era 
logică și se subințelegea de la o poștă. 
Evident că am primit bătaie. 


În toată această perioadă, v-a ajutat 
credința în Dumnezeu? 

Eu am fost și sunt un om credincios. 
Am convingerea că doar Dumnezeu mi-a 
salvat viata în timpul numeroaselor con- 
flicte armate cu Securitatea - doar ati 
văzut cu ochii dumneavoastră acel Nou 
Testament de care s-a „impiedicat” glontul 
ce-mi era destinat. Pe de altă parte, cât de 
norocos să fii, încât să i se blocheze arma 
securistului? Și asta chiar în clipa când în- 
cerca să mă omoare. Poate că am fost 
protejat și în noaptea aceea, în care tre- 
buia să-l executăm pe colonelul Cling, 
când n-a funcționat grenada antitanc, iar 
mie mi se blocase pușca-mitralieră... Cine 
știe ce consecințe indirecte ar fi avut lichi- 
darea acelei potăi?! Dacă l-aș fi ucis, poate 
că nu mai ajungeam în pușcărie, ci direct în 
fața plutonului de execuţie. Vă voi mai 
povesti o întâmplare petrecută în munți, 
când — asta-i credința mea — Dumnezeu mi-a 
oprit paşii ce mă conduceau spre moarte. 


O avalanșă de brazi 

In octombrie 1952, eu și Gheorghe ne- 
am pornit spre un adăpost al grupului unde 
păstram niște alimente. Consideram că 
sălașul cu pricina era extrem de sigur — îl 
amplasaserăm într-o zonă greu accesibilă, 
fiind înconjurat de prăpăstii și de creste 
abrupte. Ne-am căznit să-l camuflăm 
printr-o metodă ingenioasă: am săpat zile-n 


şir la rădăcinile celui mai înalt brad din 
perimetru, până când am reușit să-l prăvă- 
lim la vale, peste alţi brazi, care s-au rupt 
și s-au prăbușit în lanţ, formând o adevă- 
rată avalanșă chiar deasupra adăpostului 
nostru. Deși la alte sălașuri obișnuiam să 
lăsăm paznici, aici n-am crezut că se impu- 
nea. Prin vălmășagul acela de trunchiuri, 
crengi și mărăcinișuri nu s-ar fi aventurat 
nimeni întreg la cap — până și puținii vână- 
tori ocoleau zona. Dar să revenim la mo- 
mentul „octombrie '52”, când eu și 
Gheorghe ne pregăteam să intrăm pe sub 
avalanșa de brazi, la capătul unui drum de 
câteva ore. Chiar în apropierea adăpostu- 
lui, la nici douăzeci de metri, m-a săgetat o 
durere îngrozitoare de stomac. Aveam 
niște crampe într-atât de puternice, încât 
mă tăvăleam printre copaci — vă jur, nici nu 
mai puteam respira. După vreo trei-patru 
minute, simțind că durerea se mai domoli- 
se, m-am ridicat și-am dat să pășesc către 
sălaș, dar crampele m-au apucat din nou, 
cu o intensitate crescândă, și am fost obli- 
gat să mă opresc din drum. De fiecare dată 
când încercam să mă ridic, simțeam cum 
un cuțit îmi răscolea măruntaiele. Atunci, 
exasperat că nu-mi mai găseam locul, m-am 
trântit cu stomacul pe pământul răcoros. 
Asta a fost salvarea noastră, domnule! 


„Gheorghe, hai să-i lichidăm pe toţi!” 

La un moment dat, pe când zăboveam 
așa, cu urechea alipită de pământ, am 
auzit deslușit un zgomot metalic, ca de căl- 
dare izbită, ce venea chiar din direcţia adă- 
postului. In clipa aceea, durerea mi-a dis- 
părut ca prin minune, de parcă nici n-o 
simţisem vreodată. M-am săltat degrabă în 
capul oaselor, m-am cățărat pe o cracă și 
am cercetat zona cu ajutorul benoclului. Nu 
mică mi-a fost mirarea când am depistat un 

soldat care tocmai ieșea din sălaș, legănând 
una dintre căldările noastre. Acela a fost 
momentul decisiv în care am realizat tră- 
darea lui Victor Curescu — fusese capturat și 
cunoștea prea bine coordonatele loca- 
tiei. „Gheorghe, hai să ne apropiem și să 
aruncăm mai multe grenade pe ușa adă- 
postului! li putem lichida pe toți!”, am pro- 
pus, revoltat. Insă, după ce am judecat la 
rece datele problemei, ne-am dat seama 
că era în interesul nostru să-i lăsăm pe 
pândaci să ne aștepte acolo, până la 
Paștele Cailor, așa că am plecat și am con- 
struit un alt adăpost. 


Povestea unui fost 

căpitan de Securitate 

După Revoluţie, întâmplarea a făcut să 
cunosc un fost căpitan de Securitate, 
Gheorghe Duţă, care mi-a dezvăluit că, în 
octombrie ‘52, se afla în sălașul acela, 
împreună cu acoliții. Cică ne-au așteptat 
acolo până în ianuarie! l-am zis: „Las' că 
v-a prins bine! Aţi văzut și voi cum e să 
trăieşti iarna în adăpost!” Cu aceeași 
ocazie am aflat că, deși ne urmărise în per- 
manenţă, participând activ la arestarea lui 
Victor Curescu și la uciderea lui Duicu 
Nistor, Gheorghe Duţă a fost condamnat, 
în '53, la câțiva ani de detenţie politică. El 
susținea că motivul ar fi fost mariajul lui cu 
o nemțoaică, dar e foarte posibil să-mi fi 
ascuns diverse aspecte, fiindcă securiștii 
mint cu cea mai mare ușurință; din ce mi-a 
povestit, luptase în război, căzuse pri- 
zonier la sovietici și se întorsese „reedu- 
cat” cu regimentul „Tudor Vladimirescu”. 
Am fost consternat să aflu că prin '91-'92 
acest Gheorghe Duţă ajunsese vicepreșe- 
dinte al Asociaţiei Foștilor Deținuți Politici 
din România. 

Când aţi fost prins? 

Am fost capturat împreună cu Gheor- 
ghe Șerengău, pe 22 aprilie 1954, chiar în 
Joia Mare, în urma trădării lui Toma Duicu, 
o rudă a fraţilor partizani Duicu!'. Mentionez 
că baronul PSD de Mehedinţi — notoriul 
Adrian Duicu - este, de asemenea, o rudă 
a acestui Toma. Tatăl meu - arestat pentru 
a doua oară — a făcut parte din același lot 
de judecată. Sărmanul a primit o con- 
damnare de șapte ani, iar eu una de 25, 
din care aveam să execut 10, fiind grațiat 
odată cu decretul din 1964. Ancheta s-a 
desfășurat la Timișoara, după aceea am 
fost mutat la Baia Sprie, Oradea și Jilava. 
La Baia Sprie am refuzat constant să 
trudesc în mină, fapt pedepsit cu nenu- 
mărate zile de carceră. La Jilava stăteam 
câte 100 de persoane în aceeași cameră 
și, în timpul noptii, dacă se răsucea un sin- 
gur deținut, trebuia să ne răsucim cu toții, 
ca la un semn. Da, domnule, zăceam într- 
o conservă cu gratii! Torţionarii ne dădeau 
o zeamă oribilă pe care aveau nesimtirea 
să o numească „mâncare. Vă daţi seama, 
resimțeam mereu o foame de lup hămesit. 
Când am intrat în pușcărie aveam nu mai 
puțin de 95 de kilograme, dar, când m-am 
eliberat, cântăream numai 38... Deve- 
nisem o mână de oase. 


Ce s-a întâmplat după eliberare? Cu 
ce v-aţi ocupat? 

Păi, în primul rând, m-am izbit de piedi- 
cile puse de Securitate — care continua să 
mă urmărească, doar că nu mai trăgea 
după mine cu mitraliera — și de ostra- 
cizarea unora dintre semeni. Nu m-a anga- 
jat nimeni, așa că am fost nevoit să-mi 
procur pita pe cont propriu. De-a lungul 
pușcăriilor mele, cunoscusem un tăbăcar 


îndrăgostit de propria-i meserie — vorbea 
încontinuu despre prelucrarea pielii. Când 
m-am văzut liber, m-am apucat și eu de 
această profesie. Deși mi-a fost foarte 
greu la început, până când am deprins, în 
mod practic, secretele tăbăcăriei, până la 
urmă m-am descurcat de minune. La un 
moment dat, când nu mai făceam fată 
solicitărilor, mi-am angajat și niște ucenici. 
Oamenii veneau la mine cu bucăţi de piele 
neprelucrată și plecau cu haine noi. 


Note 

"Privitor la acţiunile anticomuniste ale fraților Duicu 
(inițiate înaintea retragerii în munţi) reproducem o serie de 
pasaje din articolul „Doi partizani aflaţi în viață: Nicolae Ciu- 
rică și Petre Duicu”, publicat în Memoria. Revista gândirii 
arestate, nr. 70 (1/2010): „Petre este cel mai mic dintre fraţii 
Duicu, cunoscuţi partizani care au dat fiori securiștilor 
vreme de câţiva ani. În Munţii Banatului i-au murit pe rând 
frații mai mari în încleștările cu trupele de Securitate. 
Familia lor era formată din patru băieți: lon, Nistor, Samoilă 
și Petre, și părinţii lor, Nistor și Petria Duicu. Erau tărani 
mijlocași din satul Domașnea, Caraș-Severin. Cel mai mare 
dintre băieți, lon, născut în 1918, fusese pe front, luptase în 
Rusia sovietică în cel de-Al Doilea Război Mondial și 
cunoscuse pe viu «raiul comunist» care-i adusese pe ruși în 
sapă de lemn. Și-a făcut totuși datoria fată de Rege și față 
de tară, așa cum făcuseră și înaintașii lui. Crescuse într-o 
familie de oameni foarte credincioși, pentru ei jurământul 
dat avea mare preţ, iar onoarea era un lucru sfânt. Deși 
erau oameni simpli, fraţii Duicu, la fel ca și părinții și înain- 
tașii lor, au ţinut ca numele lor să fie rostit cu respect, iar 
pentru aceasta au avut un comportament ireproșabil. Când 
lon s-a întors de pe front, toată familia a mulțumit Domnului 
că l-a ţinut în viață și cu toții au încercat să-și continue viața 
ca și până atunci. Numai că acest lucru nu mai era posibil. 
Armata sovietică a impus rânduieli cu care românii nu erau 
învăţaţi. lon simţea cam ce se pregătește și de aceea le-a 
povestit consătenilor cum văzuse el că stau lucrurile într-o 
țară comunistă. Același lucru spuneau toți cei care luptaseră 


V-aţi urât trădătorii? 

Nu. l-am judecat aspru, m-au scârbit 
teribil, dar nu le-am putut purta niciodată 
ură. Ştiam prea bine că trecuseră prin iadul 
interogatoriilor. Trădătorii n-au ciripit de 
bunăvoie, ei au fost mai întâi victime. Insă, 
când vine vorba despre securiști, situația 
capătă o cu totul altă turnură. Pe porcii 
ăştia îi voi uri câte zile oi mai avea! 


Articol preluat din ziarul online Podul.ro (https:/Awww.podul.ro/ 
articol/interviu-eveniment-ultimul-partizan-anticomunist-in-viata- 
relateaza-istoria-sangeroasa-a-luptelor-cu-securitatea-din-muntii- 
banatului-exclusiv-4124.html) 


dincolo de Prut. Membrii familiei Duicu aveau afinități faţă 
de Partidul Naţional Țărănesc și, la alegerile din 1946, au 
realizat că se săvârșise o mare fraudă electorală. Au fost 
printre cei care au combătut cu vitejie, pe față, falsurile 
efectuate de comuniști. l-au îndemnat pe consăteni să nu 
accepte rezultatul trucat anunţat la încheierea scrutinului, 
să își unească forțele cu cei din satele învecinate și să-i 
dea în vileag pe falsificatori. Numai că oricât de multă drep- 
tate aveau să nu se lase înșelaţi, au constatat că sunt 
neputincioşi în fața falsificatorilor care aveau susținere 
totală din partea cotropitorilor sovietici. Fiind consideraţi un 
fel de fruntași ai celor ce se răzvrătiseră împotriva regimului 
care se instala încet, dar sigur, pentru fraţii Duicu a început 
calvarul. lon și Nistor erau la data alegerilor deja căsătoriți, 
fiecare având și câte doi copii — lon avea un băiat și o fată, 
iar Nistor două fete. Nu și-au mai putut vedea de treburile 
gospodărești, pentru că «organele de stat» găseau mereu 
câte un motiv pentru care cei doi frați trebuiau să dea 
socoteală. Orice se întâmpla rău în comună, ei erau tapi 
ispășitori. Acuzele s-au tot înmulțit, pâna când s-au hotarât 
să ia calea codrului pentru că altfel riscau să intre, nevino- 
vati, în pușcărie. Se întâmpla în iarna anului 1947. Alături 
de ei au plecat, pe rând, și alți consăteni, printre care 
Cristescu Ilie, Cristescu Gheorghe (zis „Galea”) și Berbe- 
caru Stelian. Când în Munţii Banatului a luat ființă „banda” 
colonelului lon Ută, domașnenii și cei fugiţi din satele înve- 
cinate s-au alăturat acestuia, luptând cu arma în mână 
împotriva Securității.” 

Nicolae M. Constantinescu 
este membru de onoare al 
Academiei Oamenilor de 
Știință, membru titular al 
Academiei de Științe Medicale 
din România 


NICOLAE M. CONSTANTINESCU 


Distrugerea elitelor 
în România primelor decenii 
ale dictaturii comuniste 


Se definește prin elita unei societăți ansamblul de per- 
soane care reprezintă ceea ce este mai bun, mai valoros 
într-o comunitate, cei care prin calităţile lor se disting de 
restul oamenilor, fiind fruntea sau crema unei societăți. 
Elita asigură guvernarea unei societăți, proces care o pro- 
clamă inevitabil drept făuritoare a istoriei într-o tară cu un 
regim democratic. De regulă oamenii elitei sunt luaţi drept 
modele, indiferent de mediul unde acționează. Fie că sunt 
numiti fruntașii satului de către țărani, meșteri de către 
muncitori, cărturari, savanti de către intelectuali, ei sunt 
motorul care împinge societatea să progreseze. Așa se 
explică de ce, din dorința de a impune cu orice preţ un anu- 
mit tip de societate, regimul comunist a avut în vizorul dis- 
trugerii nu numai familia, proprietatea privată, credința în 
Dumnezeu, instituția monarhică, dar și elitele, pe care și-a 
propus să le anihileze prin orice mijloace, inclusiv cele fizi- 
ce. Și aceasta fiindcă — cel puţin în tara noastră - elitele au 
stat la baza „miracolului românesc interbelic”, fiind 
reprezentate de corpul profesoral — inclusiv învățătorii de la 
sate, de corpul ofițeresc, de corpul judecătoresc, de corpul 
arhitecților și inginerilor, apoi de cea mai mare parte a per- 
sonalului care administra tara de la primari, la miniștri și 
șefii de instituții de interes public. lată motive suficiente 
pentru a elimina, a distruge elita, lăsând conducerea și 
administrarea tării pe mâna unor neaveniţi, a unor oameni 
lipsiți de educaţie și cultură. Şi fiindcă cel mai bun mijloc de 
convingere rămâne exemplul viu, voi da două exemple 
sugestive pentru mult clamatul „umanism” instaurat de 
regimul comunist în România. 

Prof. dr. Gheorghe K. Constantines- 
cu (1888-1950) decanul Facultăţii de 
Medicină Veterinară din București, profesor 
la catedra de Zootehnie, unde inițiase 
primele studii de genetică, moare într-o 
mansardă din București, unde timp de 2 ani 
a stat ascuns pentru a nu fi prins de Se- 
curitate, care-l dăduse în urmărire ca 
dușman al poporului. Acest om elogiat într-o 
scrisoare de Thomas Morgan (premiul 
Nobel pentru genetică în 1933) s-a văzut 
trecut pe un afiș care împânzise în 1948 
capitala și unde se cerea moartea reac- 
ționarilor adepți ai teoriilor burgheze ale lui 
Weissmann, Mendel și Morgan. Intr-adevăr 
Gh. K. Constantinescu a fost unul dintre 
promotorii geneticii în România, care 
contravinea teoriilor materialiste pseudo- 
științifice susținute de sovieticii Miciurin și 
Lisenko la acea oră, dar în timp ce genetica 
domină astăzi biologia mondială, cei doi 
sovietici sunt în lada de praf a istoriei. Ce 
ne-a lăsat Gh. K. Constantinescu în scurta 
lui viată de 62 de ani, dispărut în plină acti- 
vitate creatoare? După studii strălucite la 
Berlin, i se tipărește lucrarea Ereditatea ex- 
perimentală, în care a aplicat genetica atât 
la plante cât și la animale. El ajunge la con- 
cluzia că fără cunoașterea principiilor ge- 
neticii, nu se poate practica o zootehnie 
avansată. Întors în tară devine titularul cate- 
drei de Zootehnie, creând un învățământ de 
specialitate la cel mai înalt nivel european. 
Inalt, impozant, distins, excelent orator la 
cursuri sau la societăţile științifice, vorbind 
fluent mai multe limbi, îi impresiona nu 
numai pe studenți, dar și pe confraţi. Pentru 
a veni în ajutorul studenţilor, a editat cursuri 
de Zootehnie Generală și Specială, în două 
volume în 1931 și 1938, pe care le-a co- 
masat ulterior într-unul singur adus la zi. 

Ca om de știință a fost atras îndeosebi 
de genetică, știință de dată recentă în vre- 

mea lui, dar care avea să devină în timp 
pilonul central al științei zootehnice. La 
Institutul Naţional Zootehnic (INZ), ridicat 
sub directa lui supraveghere între 1926 și 
1930, se elaborează numeroase lucrări 
comunicate și publicate în țară și străină- 
tate, prin care se conturează conceptul de 
„Zootehnicizare a agriculturii” lansat de el, 
care preconiza dezvoltarea cu precădere a 
creșterii animalelor și valorificarea produ- 
selor animaliere, „fiindcă” spunea el „este 
mult mai rentabil să vinzi bacon sau produ- 
se din lapte, de ex. decât grâu sau po- 
rumb”. A impulsionat înființarea mai multor 
instituții și secţii zootehnice în tară, care au 
contribuit decisiv la pătrunderea științei și 
metodelor zootehnice în satele României. A 
organizat pentru prima dată în România o 
rețea de centre pentru colectarea, trans- 
portul și distribuirea în condiţii igienice a 
laptelui / preparatelor lactate în jurul 
orașelor și în centrele industriale. A inițiat 
demonstraţii practice pentru prepararea și 
folosirea nutrețului murat în hrana ani- 
malelor, apoi pentru introducerea la noi a 
însămânțărilor artificiale la animale. A înfiin- 
tat stațiuni pentru prepararea și fermen- 
tarea diferitelor brânzeturi destinate con- 
sumului intern și extern, a organizat cres- 
cătorii speciale pentru înmulțirea păs- 
trăvului în apele de munte, asociații cine- 
getice pentru ocrotirea vânatului și valorifi- 
carea rentabilă a acestuia, ca să amintim 
doar câteva dintre acţiunile care l-au avut 
ca promotor pe Gh. K. Constantinescu. 
Acest om realmente îndrăgostit de meseria 
lui declara: „nu cunosc disciplină mai bo- 
gată în resurse ca zootehnia..., care treptat 
a devenit pentru mine o adevărată pasi- 
une... Creşterea animalelor domestice este 
una dintre cele mai mari bogății ale 
omenirii..., iar alături de descoperirea fo- 
cului și de obținerea și prelucrarea meta- 


Prof. dr. Gheorghe K. Constantinescu (1888-1950) 


lelor, domesticirea animalelor reprezintă a 
treia uriașă performanță a omului primitiv. 
El a făcut din lup-câine, din bour-bou, din 
mistreț-porc domestic”. 

Mă întreb de ce acest formidabil om de 
știință, îndrăgostit de meseria sa și de po- 
porul care i-a dat naștere nu a fost făcut 
membru post mortem al Academiei Româ- 
ne, acolo unde sunt încă mentinuti oameni 
ca Alexandru Sahia și Theodor Neculuță? 

Născut în județul Brăila, cu o copilărie 
trăită la țară, Gh. K. Constantinescu a iubit 
țăranul român, căruia i-a dedicat în princi- 
pal rezultatele muncii sale. A fost astfel pe 
deplin justificată intrarea lui în Partidul 
Naţional Țărănesc, unde a fost un membru 
marcant. Probabil că această apartenență 
politică i-a barat chiar și după moarte 
intrarea în Academia Română, după cum 


afilierea lui Alexandru Sahia la Partidul 
Comunist îl face în continuare intangibil în 
instituția Academiei!? 

Ce s-a întâmplat în 1948 cu Gh. K. 
Constantinescu este o demonstrare a 
absurdităţii și terorii instituite de comuniști 
la noi în țară. Este anunţat de studenti la 
ieșirea de la un curs că este așteptat de 
oameni în haină de piele și ochelari fumurii 
la cele două porti ale facultății. lzbutește să 
se strecoare afară din facultate și se 
ascunde la cumnatul lui pe strada Arme- 
nească, într-un pod mascat, acolo unde își 
găsește și sfârșitul, în 1950. La înmor- 
mântarea de la cimitirul Belu a ținut necro- 
logul dr. Radu Gheorghe, cercetător la INZ. 
A doua zi acesta a fost dat afară din 
Institut... După 10 ani sovieticii fac primul 
lor congres de Genetică la Moscova (după 
experiențele dezastruoase ale O.B. Lepe- 
șinskaia sau ale pseudosavanților Miciurin 
și Lisenko). Este invitat ca să prezideze 
această manifestare profesorul Gh. K. 
Constantinescu, dar România anunță că 
profesorul este mort de un deceniu, eveni- 
ment înconjurat de cel mai anormal anoni- 
mat pentru acest adevărat om de știință. In 
mare grabă se organizează la Facultatea 
de Medicină Veterinară o ședință de reabili- 
tare condusă de unul dintre cei mai aprigi 
contestatari ai profesorului din 1950: prof. 
Alexandru Furtunescu. Ce nedreaptă și 
cinică poate fi istoria... 

Factorul politic este un element pertur- 
bator în orice cercetare științifică. Multă 
lume, și în special tinerii, se miră, ne întrea- 
bă și aproape ne dojenesc pe noi cei trecuţi 
de 80 de ani: cum i-ați suportat pe 
comuniști, ce v-a împiedicat să vă îm- 
potriviti nedreptăţilor de tot felul făcute de 
sovietici, apoi de comuniștii zeloși, de 
activiștii de partid. Intrebările sunt perfect 

justificate, fiindcă cei care ni le pun nu au 
cunoscut teroarea comunistă, iar informa- 
tiile primite pe căi oficiale după 1989 sunt 
incomplete, echivoce și partizane. lată de 
ce acest eseu al meu îl adresez în deosebi 
tinerilor din tara noastră. Intr-una din foto- 
grafiile făcute în 1953 cu colegii mei de 
clasă în ultimul an la Liceul „Spiru Haret” 
din Capitală, pe peretele din stânga ușii de 
la intrare era o lozincă mare aparținând lui 
VI. Lenin: „școala în afară de viață și 
politică este o minciună și o ipocrizie”. Din 
păcate comuniștii nu au rămas la nivel 
declarativ, ci au pus în practică acest 
îndemn al ideologului lor. Drept urmare a 
acestei inadmisibile politizări s-a schilodit 
istoria României, s-a schilodit literatura 
română, au apărut peste tot nume de ruși 
agăţate lângă marile nume ale științei mon- 
diale sau le-au înlocuit numele: legea 
Lomonosov-Lavoisier, boala lui lțenko- 
Cushing, reumatismul Sokolski-Bouillaud, 

N. Constantinescu împreună cu colegii la Liceul Spiru 
Haret din Capitală 

tija Spijarnâi-Kuntscher, becul electric al lui 
Lodâghin (în loc de Thomas Alva Edison), 
radioul lui Popov (în loc de Guglielmo 
Marconi), etc. Criteriu de promovare a 
devenit „dosarul de cadre”, care a dus la 
numirea unor oameni incompetenti în pos- 
turi de decizie, inclusiv în domeniul științei. 
Prigoana împotriva celor care criticau 
starea de fapt era crâncenă. 

Exemplific această ultimă constatare cu 
tragicul caz al academicianului Costin D. 
Neniţescu (1902-1970). Intrucât am fost 
martor la eveniment, îmi permit să relatez 
ziua de 2 iulie 1970, în care a avut loc la 
Academia Română simpozionul „Probleme 
de perspectivă ale cercetării științifice din 
România”. Cu acea ocazie, li s-a cerut fie- 
cărui șef de departament / secţie să pre- 
zinte câte o comunicare, în care să expună 
situația cu date cât mai concrete. Acad. 
Alexandru Rădulescu, șeful Departamen- 
tului de Științe Chirurgicale, care era și con- 
ducătorul tezei mele de doctorat, m-a 
chemat și mi-a cerut să prezint o comuni- 
care despre rolul chirurgiei experimentale 
pentru progresul chirurgiei, fiind la curent 
cu o serie de modele experimentale pe care 
le efectuasem. Aveam 34 de ani și m-am 
simțit deosebit de onorat. Eu tocmai 
reușisem să demonstrez potențialul multi- 
plu de diferenţiere al celulei reticulare primi- 
tive medulare, numită ulterior celulă stem. 
Cu două săptămâni înainte de data sim- 
pozionului, ni s-a cerut să depunem comu- 
nicările la secretariatul Academiei. Lucrările 
au început dimineaţa, iar eu eram pro- 
gramat în după-amiaza aceleiași zile. M-am 
dus de dimineaţă, fiindcă nu mai partici- 
pasem niciodată la o sesiune a Academiei 
Române. L-am remarcat pe acad. Remus 
Răduleţ, care a declarat că, după decenii 
de când se ocupă de problemele energe- 
tice, el încă nu știe ce este, de fapt, energia. 


Costin D. Neniţescu (1902-1970) 


A venit apoi la tribună un bărbat pe care 
nu-l cunoșteam, dar despre care auzisem 
că este una din personalităţile chimiei 
organice pe plan internațional - acad. 
Costin D. Neniţescu, profesor la Facultatea 
de Chimie Industrială din cadrul Institutului 
Politehnic București, întemeietorul de 
necontestat al Școlii Moderne Românești 
de Chimie Organică, cu studii la celebra 
Politehnică din Zürich, apoi la cea din 
München, unde a avut ca profesori 
numeroși laureati ai Premiului Nobel. Și-a 
dat doctoratul la Munchen sub conducerea 
profesorului Hans Fischer, și el laureat al 
Premiului Nobel, fiind considerat „impreună 
cu mentorul său unul dintre marii arhitecţi ai 
chimiei organice” (prof. Rolf Huisgen, 
München). 


La începutul prezentării comunicării 
sale, prof. Nenitescu mi s-a părut încordat. 
Şi-a terminat comunicarea cu o declaratie, 
care a lăsat asistenta mută de uimire: „când 
domnul preşedinte al Academiei mi-a anun- 
tat tema simpozionului, mi-am pus o serie 
de întrebări la care să încerc să dau câte un 
răspuns. Intrucât nu am fost în stare să for- 
mulez răspunsurile, vă adresez dumnea- 
voastră întrebările care m-au frământat: 

- care este motivul pentru care știința în 
țara noastră este condusă de oameni in- 
competenți? In sală s-a făcut liniște abso- 
lută (precizez că în 1970 președintele Con- 
siliului Naţional pentru Știință și Tehnologie 
era Gheorghe Cioară, inginer, fără titlul de 
doctor în științe); 

— cum se explică salarizarea identică a 
personalului tehnico-administrativ cu cea a 
cercetătorilor? 

— unde s-a mai auzit să i se ceară cerce- 
tătorului să-și planifice data terminării cer- 
cetării și să estimeze banii care ar putea fi 
obținuți prin aplicarea respectivei cercetări? 

— un mare chimist dintr-o tară care își 
dorea o dezvoltare rapidă, pe nume Hans 
Fischer, a declarat că pentru a se putea 
dezvolta, știința are nevoie de libertate și nu 
de planificare; 

- unde s-a mai auzit ca cercetătorului 
să i se ceară doar rezultate pozitive, altfel 
cercetarea fiind trecută la capitolul pierderi; 

- și în final profesorul conchide: știința 
este un lux. Nu se finanţează nicăieri doar 
rezultatele pozitive, cine nu are bani să nu 
facă cercetare. Deci cine nu știe să piardă, 
să nu facă știință. 

Se termină expozeul. O clipă de liniște 
după care toată sala se ridică în picioare și 
începe să aplaude frenetic. Eu eram mai 
mult decât emoţionat, nu-mi venea să cred 
că asistasem la așa ceva. La terminarea 

sesiunii de dimineață m-am dus la secre- 
tariat, unde aveam un coleg de facultate și 
l-am rugat să-mi dea textul profesorului. 
Mi-a spus că la 30 de minute după ce pro- 
fesorul și-a terminat conferința, au venit doi 
„tovarăși” de la CC (Comitetul Central al 
Partidului), care au cerut textul și l-au luat 
cu ei. Mai mult mi-a spus că între Miron 
Nicolescu, președintele Academiei Române 
și acad. Costin D. Neniţescu avusese loc cu 
câteva zile în urmă o discuţie dură pe 
marginea textului care urma a fi citit în plen, 
considerat „periculos” de președintele 
Academiei. La care acad. Neniţescu a repli- 
cat: „peste 20 de ani, când cercetarea 
noastră va fi la pământ, vom fi întrebaţi ce 
aţi făcut de n-aţi spus nimic? Lasă-mă pe 
mine să trag semnalul de alarmă”. La rân- 
dul meu m-am așezat la o masă de scris și 
mi-am notat cât mai exact memorabilele 
întrebări ale profesorului din acel extraordi- 
nar discurs. In ziua de 30 iulie 1970 eram la 
mare și am luat pe plajă România liberă, să 
o citesc. Pe pagina a doua un ferpar mare 
anunța moartea academicianului Neniţes- 
cu. Trecuseră doar 4 săptămâni de la dis- 
cursul îndrăzneț susținut în plenul Acade- 
miei. In afara acestui tragic rezultat nu am 
consemnat decât schimbarea „tovarășului” 
Cioară din functia de președinte CNST. In 
rest următoarea jumătate de secol până în 
zilele noastre, a confirmat întru totul previ- 
ziunile lui Costin D. Neniţescu. În 1971 s-au 
publicat într-un volum mare comunicările de 
la simpozion. M-am repezit să-l cumpăr și 
mărturisesc, cu mâna pe inimă, că nu m-a 
mânat interesul pentru comunicarea mea, 
ci pentru discursul academicianului Neni- 
tescu. La pag. 275, sub titlul „Meditaţii asu- 
pra relaţiilor dintre știință și tehnică” avân- 
du-l pe el ca autor era o notă „textul nu ne- 
a parvenit întrucât între timp a survenit 
moartea autorului”. Am așteptat aproape o 

jumătate de secol mărturii, informații, date 
despre ce s-a întâmplat între 2 și 29 iulie 
1970. Că doar profesorul, „Magistrul” cum i 
se spunea de către studentii și colaboratorii 
lui, nu a fost pe o insulă pustie. Ce i-a pro- 
vocat atacul de inimă? Toată lumea șușotea 
diverse ipoteze, dar pentru mine factorul 
determinant fusese reacţia autorităților 
comuniste la fulminantul lui discurs. Doar 
un copil nu ar face o legătură de cauzalitate 
între cele două evenimente. Un copil sau un 
răuvoitor. In 2015 am înmânat materialul 
despre Costin Neniţescu - acad. Petre 
Frangopol pentru Revista de Politica Științei 
și Scientometrie. El l-a difuzat în mediile 
universitare, iar acad. Alexandru T. Bala- 
ban, student preferat al „Magistrului” i-a re- 
latat că în iulie 1970 Costin D. Neniţescu 
era la Bușteni. Un vecin de-al profesorului i-a 
povestit că în ajunul decesului acesta a fost 
vizitat de o persoană politică importantă, 
care i-a cerut imperativ profesorului să se 
pensioneze imediat. După câteva ore a 
avut un atac de cord fatal. De altfel Costin 
D. Neniţescu trăia într-un stres continuu, în 
special datorat tracasărilor venite din partea 
profesorului Nicolae Bărbulescu, director 
adjunct al Institutului de Cercetări Chimice. 
De altfel, după decembrie 1989, acestuia i 
s-a retras dreptul de a mai fi profesor la 
Facultatea de Chimie din București. 


Colegiul de redacţie al publicaţiei noastre roagă 
pe această cale și totodată invită pe toţi cei care pot 
relata biografii ale unor oameni de excepție, consid- 
erati a fi făcut parte din elita țării și care au fost supri- 
maţi mai mult sau mai puţin brutal de regimul comu- 
nist, să le facă publice. Tinerii țării noastre trebuie să 
știe că România a avut valori de talie internaţională 
în știință și cultură, care au fost strivite de tăvălugul 
comunist. Cea mai nimerită încheiere a expozeului 
meu sunt vorbele lui Mihai Eminescu din ziarul 
Timpul, 6 mai 1881: „în tara noastră e de ajuns dacă 
se asigură înaintarea meritului și a muncii; e destul 
atât”. 


MARCELA NIȚĂ 


Sfârşitul neconsemnat oficial 
nicăieri al Comandorului Aviator 
loan Dicescu, tatăl meu 


Am descoperit recent cu emoție exis- 
tenta revistei Memoria pe internet, și în 
numărul 100 (3/2017), articolul superb 
documentat „Comandorul aviator loan 
Dicescu, un basarabean care a luptat și la 
Cotul Donului”, de Vasile Tudor și llie 
Popa. Cum articolul se sfârșea cu un 
aparent „happy end” ...și este eliberat la 
21 martie 1956, adică informaţional neter- 
minat și în nici o arhivă de dezvăluiri de 
date anti-comuniste clar documentat, 
doresc să prezint eu aici, povestea tragicu- 
lui sfârșit al tatălui meu, loan Dicescu, ime- 
diat după „eliberarea” lui din 21 martie 
1956, la care am fost martoră oculară pe 
când aveam nouă ani. 


În 1956 tocmai trecuseră trei ani de 
când mergeam deja la școală, mereu la 
alte și alte școli din care eram exmatricu- 
lată, regulat, fără excepție, în fiecare an pe 
motive de „origine nesănătoasă”, mutân- 
du-mă cu mama cu bocceluţa din loc în loc 
de-a lungul și de-a latul Ardealului. De tata 
nu știam decât că odată fusese un coman- 
dor aviator de escadrilă, ciudate și miste- 
rioase descrieri pe care nu le înțelegeam, 
mai ales că nu înțelegeam „di ce” nu mai 
venea acasă odată cu escadrila aia a lui. 
Nimeni nu-mi răspundea la întrebări multu- 


Comandorul Aviator loan Dicescu 


mindu-se să-și pună degetul la gura „ca să 
n-audă pereții”, iar o mătușă chiar făcea 
glume că de aia mă și chema „Dicescu”, 
pentru că mereu întrebam „Di ce? Di ce?”. 
Așa că în ziua când, pe neașteptate, după 
ce abia împlinisem nouă ani, m-am trezit 
cu el fată în faţă, l-am privit ca pe un străin. 
„E tata”, mi-a zis cu lacrimi în ochi mama și 
eu am fugit să iau fotografia de la capul pa- 
tului meu, care știam că e cu tata, dar străi- 

nul acela nu semăna cu el, pentru că era 
tare slab și avea ochii duși în fundul capului. 

In fața casei îl așteptau niște milițieni 
care-i făceau semne să se grăbească. Tata 
m-a întrebat dacă vreau să vin cu el. 
Unde? Nu stătea acasă cu noi? Din neferi- 
cire tata nu venise acasă să stea. „Trebuie 
să plec într-o vacanță la munte, vrei să vii 
cu mine? Nu fusesem niciodată în vacantă 
la munte și cu tata, de fapt, nicăieri. Așa că 
fericită, am răspuns că da. Și eram gata să 
preţuiesc fiecare moment din acel început 
de convietuire cu el în vacanta aceea la 
munte, explicată de mama mai târziu ca 
domiciliu obligatoriu, pentru toată viața. 
Convieţuire care a fost atât de repede se- 
cerată până la rădăcini, care însă au ră- 
mas înfipte dureros adânc în fundul mem- 
oriei mele, într-adevăr pentru toată viaţa. 

Odată ajunși în casa de la munte, am 
putut să-l cercetez mai bine. Ce m-a șocat 
la prima vedere, era că tata nu avea unghii 
la degetele mâinilor și se vedea clar că 
mâinile îl dureau când îmi făcea de mân- 
care amestecând o conservă de fasole cu 
o oală de apă sau mai ales când voia să 
scrie ceva. Dar nu l-am întrebat nimic, pen- 
tru că bănuiam că s-ar fi jenat să-mi răs- 
pundă. Am mâncat zilnic supa aia fără gust 
şi după masă ne duceam la un pârâu din 
apropiere având foarte mare grijă să nu 
călcăm din greșeală vreun gândăcel de pe 
jos, care îmi spunea el cât de important era 
pentru că avea aripi. Când am vrut să 
facem plajă prima dată, a ezitat foarte mult 
până ce s-a dezbrăcat dezgolindu-și cu 
rușine picioarele din care lipseau bucăţi de 
carne, pe care probabil nu voise să le văd, 
așa că deși m-am întristat, iar nu l-am 
întrebat nimic. 

Copiii din sat erau prietenoși și mă 
învățaseră să prind mormoloci din bălțile 

de pe lângă pârâu, iar când mă întorceam, 
îl găseam pe tata cântând cu lacrimi în 
ochi „Pe umeri pletele-i curg râu” cu o poză 
îngălbenită de-a lui mama în mână. Apoi la 
culcare îmi spunea povești despre o fetiță 
cu un bunic bun, stăpân peste grădini 
însorite cu struguri de aur. 

Nu era rău în vacanţa aia până când, 
într-o seară când tocmai mă despărțeam 
de ceilalți copii cu care fusesem la pescuit 
de mormoloci, de la capătul uliței noastre 
am văzut în faţa casei unde locuiam cu 
tata un grup de milițieni înconjurându-l și 
lovindu-l în burtă cu picioarele în timp ce el 
era chircit la pământ. Am alergat spre el 
din umbra în care eram țipând speriată și 
milițienii s-au întors la mine vrând să mă 
despartă de tata, dar eu m-am zbătut și am 
alergat printre picioarele lor spre el și atunci 
ei s-au îndepărtat spunându-mi că pe tata 
îl durea burta și că trebuie să se odih- 
nească. Părinţii copiilor cu care fusesem la 
pescuit de mormoloci i-au strigat în case și 
eu am rămas singură cu tata. Doi săteni l-au 
ridicat de pe jos și l-au întins pe o masă 
lungă din lemn din curtea bisericii și au 
adus o lumânare pe care i-au așezat-o la 
căpătâi. Tata abia mai respira și avea gura 
murdară de pământ și sânge. Mi-a șoptit 
cu greu, pentru că abia putea să-și între- 
deschidă buzele „apă... apă...” și i-am 
adus un șervet ud cu care i-am șters gura 
de sânge și pământ și cum iar a vrut apă, 
i-am adus un șervet curat ud și i l-am pus 
pe buze. Apoi după un timp am văzut că 
tata nu mai respira. 

A doua zi au venit niște oameni necu- 
noscuți care mi-au spus că tata a avut o 
problemă la burtă și trebuie dus la spital, 
după care l-au târât și băgat într-o mașină 
fără geamuri și în ziua următoare a venit și 
mama, și după ce a vorbit ceva cu oamenii 


Comandorul loan Dicescu după retrogradare 


necunoscuți m-a luat acasă. Mai târziu am 
încercat să-i povestesc lui mama ce 
văzusem înainte să moară tata, dar cu 
lacrimile în ochi ea doar și-a pus, ca de 
obicei, degetul la gură spunându-mi că o 
să vorbim mai târziu. 

Exmatriculările mele școlare și conce- 
dierile lui mama n-au încetat nici după 
moartea lui tata. Numai după ce s-a căsă- 
torit, șase ani mai târziu, cu un coleg de 
serviciu care a ajutat-o să-și schimbe nu- 
mele, dându-mi și mie un nou certificat de 
naștere cu alt nume, am fost lăsate în pace 
şi am reușit să-mi termin studiile. Când am 
plecat în străinătate, în 1980, am aflat că 
atât pentru autoritățile de la Office Fran- 
çais de Protection des Réfugiés et Apatri- 
des din Paris, cât și pentru cele de la 
Immigration and Naturalization Service, 
din New York (prezentul ICE — Immigration 
and Customs Enforcement, Parte din 
Homeland Security), numele lui era cunos- 


cut nu doar ca un „basarabean” care a lup- 
tat, ci unul din ultimii descendenți din 
faimoasa familie de nobili basarabeni 
Dicescu.! Dar din toate blazoanele de 
obârșie nobilă și declaraţiile lui regale și 
din toate descrierile lui mai simple, „tatăl 
dumitale loan Dicescu a fost un erou” cum 
a fost cea a Monicăi Lovinescu, pe care 
am întâlnit-o la Paris la acea vreme, pentru 
mine loan Dicescu rămâne acel tată pe 
care securiştii nu m-au lăsat să-l am mai 
mult de două săptămâni într-un sat mara- 
mureșean pe când aveam nouă ani, 
înainte să-i spargă abdomenul în bătăi cu 
picioarele. 

Prezentul text este o încercare mo- 
destă de a completa unele lacune din 
datele lui biografice apărute în arhivele 
dosarelor Securităţii, care n-au probabil de 
unde să știe că, așa cum mi-a spus mama 
mai târziu, arestul, condamnarea, și așa 
zisa eliberare a comandorului aviator loan 
Dicescu nu s-au datorat doar pentru că a 
organizat odată o celulă de rezistenţă spir- 
ituală anti-comunistă, ci pentru că a refuzat 
să o convertească într-o celulă politică co- 
munistă, ca o condiţie pentru eliberare, 
aşa cum i-a cerut-o Securitatea. 


Note 
"Dinu Postarencu, „Nobilii basarabeni Dicescu”, 
în Tyragetia, vol. IV (XIX) nr. 2, 2010, p. 33. 

Valeriu L. Bologa, 
în dosarele 
„Securităţii” 


Din șiragul pretios al elitelor intelectuale coborâtoare din 
Ardeal care, prin fapte și operă, au marcat indelebil cultura 
națională, se numără iatroistoricul, medicul, șeful de Școală, 
talentatul publicist și cercetător erudit al etnoiatriei românești, 
universitarul clujean Valeriu L. Bologa (1892-1971). 

Aproape tot ce s-a spus și s-a scris despre marele isto- 
riograf a fost epuizat de harnicul cronicar al Clujului medi- 
cal, Marin Florea, în numeroasele sale volume publicate 
după evenimentele din decembrie 1989; în lucrarea capi- 
tală Istoria Medicinei Românești și în Istoria Universală a 
Medicinei și Farmaciei, monumentală scriere, relativ re- 
centă, a unui singur autor, Radu Iftimovici, Editura Aca- 
demiei Române, 2008. In plus, arhivele Bibliotecii de Istoria 
Medicinii de la Institutul Naţional de Sănătate Publică din 
București păstrează suficiente documente primare, pentru 
o confruntare a informaţiilor „din mai multe surse”, dacă ar 
fi cazul, la acest subiect. Deloc de neglijat, ba chiar gest 
exemplificator pentru autorii importanţi de astăzi, însuși 
profesorul Bologa a tipărit broșuri cu titlurile scrierilor sale: 
Memorii de titluri și lucrări, pentru diferite perioade (1926- 
1930, 1931-1934...). Aşadar, chiar dacă Internetul globali- 
zează informaţia, „Galaxia Gutenberg” nu și-a disipat încă 
iremediabil în Univers mulțimea de aștri! 

Principalele opere de care se leagă indisolubil numele 
lui Valeriu Bologa sunt: Inceputurile medicinii științifice 
românești (Cluj, 1930); volumul Istoria Medicinii Univer- 
sale, primul tratat de acest gen în literatura medicală din 
tara noastră (cf. Marin Florea), apărut sub îngrijirea sa 
(1970), care a văzut lumina tiparului în preajma celui de-al 
XXII-lea Congres Internaţional de Istoria Medicinii, des- 
fășurat la București și prezidat de savant. Apoi, Istoria 

Dr. Mihail Mihailide 

este absolvent al Facultății de 
Medicină din București (1960), 
ziarist profesionist și membru 
al Uniunii Scriitorilor din 
România, Filiala București — 
Secţia de Critică, Eseistică și 
Istorie literară. 

A fost director general și e 
considerat fondator al 
săptămânalului Viața medicală 
și al Editurii Viaţa Medicală 
Românească. 

In prezent conduce editura 
Cartea Medicală. 

A fost membru în Consiliul de 
Onoare al Clubului Român de 
Presă, vicepreședinte al 
Societăţii medicilor-scriitori și 
publiciști din România, soci- 
etate pe care, împreună cu un 
grup de colegi, a înființat-o în 
1990. Urmare a acestui fapt a 
devenit și membru al Uniunii 
Mondiale a Scriitorilor Medici. 
A fost vicepreședinte al 
Asociaţiei Medicilor Artiști 
Fotografi, participând cu lucrări 
la expozițiile acestei asociații. 
In prezent, activează în 
Societatea de Istorie a 
Medicinii, Filiala București. 


A desfășurat o vastă actvitate 
jurnalistică și a scris cărţi. 
Titlurile unora dintre lucrările 
publicate: Literatura artistică a 
medicilor (două volume, 2009); 
Tehnici și metode de a ne fura 
singuri căciula, publicistică, 
2010; Eul altora — Jurnale 
intime, Autobiografii, Memorii, 
2012; Un proces de malpraxis 
la comandă politică — Dosarul 
doctorului |. Făgărășanu, 
2013; Medicii și seductia pu- 
terii — Miniștrii sănătăţii 
(1945-1989), ed. 2014 și ed. 
2016; Șarlatani și vindecători 
închipuiți, 2015; Adjunctii 
(iatroistorie recentă), 2015; 
Medicii Regilor României: 
Regele Carol |, Regina 
Elisabeta, Regele Ferdinand, 
Regina Maria - Vieti, destine, 
personalități (Reconstituiri 
iatroistorice documentare), 
2016; Insolitul ospăț al 

unui devorator de arhive, 
2017; Urma pașilor din 

urmă, 2017 etc. 

In anul 2008 a fost decorat 
cu Ordinul Meritul sanitar în 
grad de Cavaler și în 2011 

cu Ordinul Meritul Cultural 

în grad de Cavaler. 

In anul 2010 președintele 
Academiei Române, acad. 
Ionel Haiduc, i-a acordat 
„Diploma Distincția Culturală”. 


Medicinii Românești (1979) — „lucrare de referință la care — 
prezice, adeverindu-se, Marin Florea - vor apela toti cei ce 
doresc să cunoască istoria disciplinei, acum și peste o sută 
de ani, scrisă în colaborare cu G. Brătescu, B. Duţescu și 
Șt. Milcu”. Citabile sunt, de asemenea, lucrarea de docen- 
tură a lui Valeriu L. Bologa Istoria Medicinii din Ardeal, pre- 
cum și studiile care l-au pasionat în legătură cu iluministul 
loan Piuariu Molnar. Dar, dacă n-ar exista constrângeri de 
spațiu tipografic ce trebuie respectate, toate celelalte, 
(numite de el) „contribuții”, care au îmbogăţit iatroistorio- 
grafia românească, ar merita amintite... 

Valeriu Bologa a fost, de asemenea, un strălucit amba- 
sador al culturii și istoriei medicinii noastre pe diferite meri- 
diane, prin răspunsul la invitaţiile unor societăţi savante, 
onorate de a-l avea în prezidii ori ca participant. Era un bun 
cunoscător al limbilor de circulaţie internaţională (și, rar în 
zilele noastre, știa latina și greaca veche, fiind bacalaureat 
al celebrului liceu „Andrei Șaguna” din Braşov), vorbea ca 
majoritatea ardelenilor, maghiara, învățase sârbește. Dar 
şi italiana, fiindcă fusese în timpul Marelui Război, medic 
cu diferite îndatoriri medico-militare la Trento (Italia). Pu- 
tea, așadar, să redacteze și să se exprime fluent de la tri- 
bune ori să răspundă la întrebări. A fost membru în 
„Societe Française d'Histoire de la Médecine”, din Paris, în 
„Deutsche Gesellschaft fir Geschichte der Medizin und 
Naturwissenschaften” din Leipzig, membru în „Societe 
Internationale d'Histoire de la Medecine” Paris în „History 
of Science Society”, în „Societe d'Histoire de la Pharma- 
cie”, Paris; referent științific la reviste străine; în comitete 
de organizare pentru congrese internaţionale (Varșovia, 
Paris, Londra etc.); dar și în multe dintre societățile româ- 
nești de științe sau în comitetele de redacţie ale unor pu- 
blicaţii. A fost vicepreședinte al Societăţii Regale Române de 
Istoria Medicinii din București, în anii 1933-1934. A primit 
numeroase premii academice și decoraţii: ex: „Premiul Ada- 
machi” al Academiei Române, pentru lucrarea „Inceputurile 
medicinii științifice în România”. 


Literatura „dosarelor secrete” 

Așadar, s-a spus și s-a scris tot... dar nu chiar tot, după 
cum vom încerca să documentăm în cele ce urmează, por- 
nind de la ideea că ergobiografia unei mari personalități 

trebuie cunoscută în ansamblul ei, cu 
lumini și umbre. Jurnalelor intime, autobio- 
grafiilor, memoriilor și altor specii ale așa- 
numitei „literaturi subiective”, mai mult sau 
mai puțin literare, mai mult sau mai puţin 
subiective — pretins însă obiective —, li se 
adaugă, după 1989 — literatura „carcerală” 
— și, din păcate (la noi, poate și aiurea), 
informaţiile existente, fiabile sau deformate 
— cu rea-credință ori din prostie — de către 
furnizori, cele aflate în dosarele Securității, 
parțial desecretizate, urmare a schimbărilor 
politice, presiunii publice, trecerii irevocabi- 
le a timpului, și puse la dispoziția persoane- 
lor private sau a cercetătorilor autorizați. S-a 
născut astfel o nouă specie literară „docu- 
ment”: literatura dosarelor secrete. S-a 
creat o instituție națională, autonomă admi- 
nistrativ, sub controlul Parlamentului. Au 
apărut cercetători în domeniu, s-au făcut 
descoperiri tulburătoare cu privire la torțio- 
nari, la colaboratorii „preţioși”, nu rareori 
autopropuși ai acestui serviciu represiv — 
„turnătorii” — și la cei „turnaţi” — adesea vic- 
time inocente, a fost dezvăluită func- 
ționarea sistemului, operativ și birocratic, 
costisitor, cu încălcarea cel mai adesea a 
drepturilor omului. S-au exprimat opinii, unii 
dintre „titularii” dosarelor au scris cărti, 
devenind personajele principale ale acesto- 
ra. La îndemână, pentru ilustrarea acestei 
aserțiuni: Gabriel Liiceanu, Dragul meu 
turnător (București, Humanitas, 2013, 430 
p.) și Dosarele secrete ale agentului Anton 
(Petru Comarnescu, în Arhivele Securității), 
selecție, introducere și comentariu de 
Lucian Boia (București, Humanitas, 2014, 
300 p.), istoric, bun cunoscător al domeniu- 
lui. Opinia filosofului Gabriel Liiceanu cu 
privire la devoalările trecutului personal din 
aceste dosare, exprimat în sinteză chiar pe 
coperta ultimă a volumului citat, este 

următoarea: „Mi se pare că nimeni dintre 
cei care s-au întâlnit cu imaginea lor pusă 
pe masa de disecţie a Securităţii n-ar trebui 
să tacă. Fiecare bucăţică din această expe- 
riență satanică, oricât de măruntă a fi ea, ar 
trebui adusă în conștiința celorlalţi, îm- 
preună cu cei care, pierzându-și calitatea 
de «seamăn», au făcut-o cu putință.” 

Prin multitudinea, vastitatea și profunzi- 
mea activităților sale, Valeriu Lucian Bologa 
e greu de încadrat într-un articol de 
dicționar sau într-o expunere cu subiect 
restrâns, precum cea a noastră. 

A fost, în același timp, unul din marii 
cercetători ai Istoriei Medicinii Românești; 
un prodigios iatroistoriograf — tratate esen- 
tiale și poate peste 1.000 de lucrări comu- 
nicate sau publicate; cel dintâi cercetător 
avizat al etnoiatriei naţionale; un mare 
pedagog, exercitându-și cu pasiune și 
talent misiunea de profesor la Universitatea 
din Cluj, contribuind la organizare învăță- 
mântului superior în limba română, după 
Primul Război Mondial, creând o școală și 
formând neîncetat studenți, orator desă- 
vârșit și publicist inspirat, sesizând „actuali- 
tatea” temelor din societate ori din mediul 
său profesional și intervenind adesea în 
presă. A fost și a rămas un exemplu pentru 
alumni, un om sensibil și apropiat semeni- 
lor săi, cu respectul maeștrilor și cel cuvenit 
colegilor de generație. 

Valeriu Bologa a fost elevul și urmașul 
profesorului francez J. Guiart (1870-1965), 
de la Facultatea de Medicină din Lyon, un 
„Clasic al parazitologiei” (R. Iftimovici) invi- 
tat prin contract să predea la Cluj Istoria 
Medicinii, în absenţa unui profesor român 
pentru această disciplină. Potrivit unor 
informaţii el a înființat Catedra de Istoria 
Medicinii, care nu a existat înainte de 1919 
nici la vechea facultate de medicină ma- 


Valeriu L. Bologa 


ghiară din Cluj și nici la cele două facultăți, 
din București și din lași. Jules Guiart și-a 
îndeplinit misiunea timp de șapte ani, între 
1921 și 1930, având ca asistent pe dr. 
Valeriu Bologa. Acesta din urmă povestește 
cum s-au petrecut lucrurile, iar paragraful 
memorialistic reprodus mai departe e citat 
în una dintre cărțile iatroistoriografului Ma- 
rin Florea: „Eram preparator la Institutul de 
Histologie. Venise Emil Racoviţă din Paris 
să-și întemeieze celebrul său Institutul de 
Speologie. Lucra în aceeași clădire în care 
mă aflam și eu în treabă. Nu știu cum și de 
ce, dar savantul cu renume mondial, minu- 
natul om, m-a învrednicit cu atenția lui. In 
1920 s-a înființat Societatea de Științe din 
Cluj, sub prestigioasa conducere a lui Emil 
Racoviţă. Cum eu terminasem Facultatea 
de Științe, Racoviță m-a atras în Societate, 
unde eram un fel de secretăruț. Se vede că 
i-am plăcut cum munceam și cum îi eram 


de folos, mai ales că stăpâneam trei limbi 
de circulaţie universală. In anul care a 
urmat m-am pomenit că mă cheamă maes- 
trul şi-mi spune în dulcele grai moldove- 
nesc: «Domnule Bologa, în aprilie va veni 
la Cluj prietenul meu Guiart din Lyon, care 
va înființa aici cea dintâi catedră de Istoria 
Medicinii din România. Vrea să facă studii 
şi cercetări aici în Transilvania. Are nevoie 
de un asistent și acest asistent trebuie să 
fie un băiat care să cunoască limbi străine, 
să știe franțuzește, nemţește dar și ungu- 
rește. Fii bun mătăluță, caută-mi între cole- 
gii matale unul cum ţi-am zis». După câteva 
zile m-am prezentat: «Domnule profesor, 
ardelenii care știu ungurește, nu știu fran- 
ceza; cei din Țara Veche, habar n-au de 
ungurească». «Ei bine, domnule Bologa, 
totuși este unul. la gândește-te bine». 
«Cine?» «Mătăluță vei fi! Cum de n-ai vă- 
zut de la început că m-am gândit la dum- 
neata?» Și iacă așa, la 1 aprilie 1921 am 
fost numit asistent pe lângă Jules Guiart. 
Din histolog am devenit ucenic la Istoria 
Medicinii. Eram sensibilizat încă de la cur- 
surile lui Meyer Steing, așa că nu eram 
chiar «tufă de Veneţia». N-a fost o glumă 
de 1 aprilie.” 

Cu prilejul împlinirii de către J. Guiart 
(1870-1965) a vârstei de 60 de ani, Valeriu 
Bologa îi dedică un portret extins pe 40 de 
pagini, biografic și profesional, apărut la 
Cluj în 1930. Gabriela Rusu, care, la un 
moment dat, a condus Catedra, se ocupă 
într-un text rezumativ de „Relaţia dintre 
Guiart și Valeriu Lucian Bologa”. „Anec- 
doticul, relatat frecvent de Bologa, al alege- 
rii lui pentru catedra medico-istorică clujea- 
nă prin Emil Racoviţă, anunţa, prin firescul 
desfășurării, o întâlnire rodnică. Premisele 
ei însă au fost desigur, trăsăturile comune 
ale formării lor: studiile de medicină și bio- 

Fam. Bologa - Valeriu Bologa - copil, foto din 1895 


logie, interesul pentru disciplinele umanis- 
te, spiritul civilizației europene integrat în 
mentalitate și comportament.” Autoarea se 
referă și la schimbul, la un moment dat 
intens, de scrisori între cei doi, arătând însă 
că: „Defecţiuni în transmiterea și recepta- 
rea mesajelor — cum rezultă din copia scri- 
sorii din 19 februarie 1947 a profesorului 
Bologa - au contribuit la rândul lor nu doar 
la lâncezirea corespondenţei, ci chiar la 
suspiciuni. Inchiderea României față de 
Occident la începutul anilor cincizeci, re- 
prezintă desigur, un alt motiv de distanţare. 
Dosarul corespondenței conţine un singur 
semnal până în 1956 (anunţul căsătoriei fii- 
cei profesorului Guiart)." 

In 1937, Valeriu Bologa, numit profesor, 
a devenit primul titular al acestei discipline 
din România. După ce a trecut în 1931 cu 
brio concursul pentru ocuparea Catedrei, la 
1 ianuarie 1932 a fost numit prof. agregat 
de Istoria Medicinii la Facultatea de Medi- 

cină și Farmacie din Cluj și, la aceeași 
dată, director al Institutului de Istoria Medi- 
cinii și Farmaciei și de Folklor Medical. 

Activitatea sa științifică și didactică s-a 
desfășurat între anii 1921 și 1962, conti- 
nuând însă și după pensionare, până la de- 
ces (30 octombrie 1971). Rezultatele celor 
mai multe din cercetările sale au luat o for- 
mă finală în alcătuirea tratatelor dar și a lu- 
crărilor comunicate sau scrise (articole), în 
diferite publicaţii naţionale sau de peste 
hotare. In aceeași perioadă a condus teze 
de doctorat, cu subiecte în general tangen- 
te preocupărilor sale, care rămân și astăzi 
de interes. Succesorul său a fost confe- 
rențiarul și apoi profesorul universitar Sa- 
muel Izsák (1915-2007). In prezent, la Uni- 
versitatea de Medicină și Farmacie „luliu 
Haţieganu” din Cluj-Napoca, Disciplina de 
Ştiinte Umaniste cuprinde mai multe dome- 
nii: Abilități practice, Bazele Comunicării 
Medicale, Bioetică, Sociologia Medicală și 
Istoria Medicinii. („Istoria Medicinii prezintă 
trecutul medicinii și dă informații semnifica- 
tive pentru prezent, ceea ce ajută la forma- 
rea unei posibilităţi de înțelegere corecte a 
evoluției medicinii în viitorul apropiat.”*). 
Catedra clujeană e condusă de conf. dr. 
Cristian Bârsu. 

Datorită argumentației și diligențelor 
profesorului V. Bologa, învățământul de 
Istoria Medicinii și, ulterior, și cel de Istoria 
Farmaciei au fost introduse în toate facultă- 
tile de medicină din țară, devenind studiu 
obligatoriu. Profesorul a structurat și pro- 
grama analitică pentru această disciplină. 
După cum observa profesorul dr. B. Du- 
tescu, „Bologa a fost cel mai aprig și mai 
documentat pledant pentru înființarea. și 
dotarea catedrelor și Invățământul de 
Istoria Medicinii”. 

Am considerat o greșeală faptul că isto- 
ria celor două specialități devenise după 
1989 obiect de studiu opțional și că abia în 
urmă cu vreo doi ani, a fost reintegrată într- 
un departament de „Științe complementa- 
re” (București) / „Ştiinţe umaniste” (Cluj) iar 
informaţia care circula conform căreia locul 
acestei discipline de învățământ superior 
nu ar mai fi la facultăţile de medicină și far- 
macie, ci la Universitate — Facultatea de Is- 
torie, ca una dintre subspecialităţi, a deve- 
nit caducă. 

In dosarul „Valeriu Bologa” din arhivele 
Bibliotecii documentare de Istoria Medicinii 
de la Institutul Naţional de Igienă București 
s-a păstrat referatul, din păcate nedatat, al 
autoarei Maria Maior, Profesorul Valeriu L. 
Bologa — fondator al Bibliotecii de Istoria 
Medicinii din Cluj, precedat de un motto: 
„Biblioteca este laboratorul de cercetare al 
istoricului”, aparținând lui V.L. Bologa. In- 

jghebarea, apoi îmbogățirea treptată a in- 
ventarului și organizarea bibliotecii, cu înțe- 
lepciune și răbdare, au constituit una din 
preocupările sale permanente. Donaţiile 
inițiale au fost din partea lui J. Guiart și a 
sa, apoi, darurile altor iubitori ai culturii, 
colaboratori, prieteni și, abia în urmă, în- 
zestrarea a devenit „oficială”, probabil 
beneficiind de un buget. S-au primit ori s-au 
achiziționat cărți care aparținuseră unor 
medici din trecut (Gh. Crăiniceanu, Pataki 
Jenö, istoric medical). Sau scrierile unui 
loan Piuariu Molnar, Șt.V. Episcopescu, 
popularizator al medicinii, N. Kretzulescu, 
Virnav - organizatorul sistemului sanitar 
din Moldova, Fătu, medic și botanist, Poli- 
zu, farmacistul Hepites, medicul, botanistul 
și creatorul Grădinii botanice din București 
- D. Brânază, Felix, Vercescu etc. — dintre 
români; Pâpay-Păriz Francisc, medic și 
scriitor, maghiar-ardelean, Nyulasi, Mătyus, 

Gusbeth, Jickeli — reprezentanți ai științei 
maghiare și germane la noi. Ori cărți rare, 
poate unice în țară, precum Invățătura ade- 
vărată pre scurt a vindeca boala sfrânţului, 
tipărită la Cluj în 1803. Sau opera lui Se- 
rapion, datată 1525. N-au lipsit nici marii 
clasicii ai medicinii Hippocrat, Galen, Cel- 
sus, Dioscoride, A. Paré, Vesal, Paracelsus 
ş.a., în opere originale sau reprinturi. 

La naţionalizarea din 1948, profesorul 
Bologa a solicitat vechiului spital din Ora- 
dea, pentru biblioteca de Istorie a Medicinii, 
cele 700 volume de medicină și științe 
umaniste vechi. Mai erau, ordonat clasifica- 
te, publicaţii din domenii apropiate medicinii 
și farmaciei, lucrări de folclor medical ale 
unor candidaţi la doctorate, teze de docto- 
rat, până în 1948, apoi lucrări de diplomă 
ale absolvenţilor, dosare cu biografii, necro- 
loage, articole ocazionale de interes iatrois- 
toric din periodice, chiar şi „operele” mar- 
Xist-leniniste, fotografii etc. Pentru această 
activitate a fost ales președinte al Asociaţiei 
bibliotecarilor din Transilvania și al Consi- 
liului Științific al Bibliotecii din Institutul Me- 
dico-Farmaceutic Cluj. In paralel cu preo- 
cuparea pentru crearea bibliotecii a fost și 
ideea, pusă în aplicare în mod strălucit, a 
realizării unei colecții muzeale a Catedrei. 

Valeriu Bologa este considerat de spe- 
cialiștii în folcloristică drept primul cercetător 
erudit al medicinii populare românești (lor- 
dan Datcu). Studiază practicile vindecătoa- 
re cu plante de leac, subliniind însă faptul că 
etnoiatrul autentic trebuie să înlăture ele- 
mentele magice și superstițiile ori practicile 
vrăjitorești „pentru ca să ajungă la sâmbure- 
le real terapeutic”. A format o școală de et- 
noiatri, elevii săi redactând lucrări și teze de 
doctorat. Una dintre scrierile sale (colect.) 
se intitulează: Despre medicina populară 


românească. Studii, note și documente, 
București, Editura Medicală, 1970. 


Dosarul cu „secrete”, 
jumătăţi de adevăruri și minciuni 

La sfârșitul anilor '60, în pofida renume- 
lui pe care îl dobândise prin activitate, 
operă, conduită etică și nedezmintit com- 
portament deontologic, Securitatea regimu- 
lui politic românesc de sorginte sovietică îi 
„deschide” savantului profesor Valeriu L. 
Bologa un Dosar Informativ?. Între scoarțele 
acestuia se vor aduna mai ales delațiuni, 
provenind de la numeroasele surse conspi- 
rate sub pseudonime. Unele remunerate, 
altele „lucrând” dintr-un așa-zis patriotism. 
Adaug (exemplele au fost identificate în 
deceniile ulterioare evenimentelor din 
decembrie '89) pe cele cu o anumită „vo- 
catie” a sicofantiei: indivizi carentati psiho- 
logic și vindicativi, nu puţini însă, din 
păcate, de bună condiție intelectuală. 

Această unealtă represivă, Securitatea 
— brațul înarmat al Partidului — apărută în 
timpul regimului stalinist al lui Gh. Gheor- 
ghiu-Dej, reorganizată, cumva „purificată” 
și consolidată ulterior sub Nicolae Cea- 
ușescu, avea ca sarcină să impună noul 
model ideologic, economic și social de 
inspirație moscovită, prin anihilarea dusă la 
extrem a opoziţiei politice și monitorizarea 
unei anumitei părți a populaţiei prin cele 
mai abjecte metode și mijloace, adesea 
finalizate cu privări de libertate, deportări, 
lipsirea de drepturi, degradări civice, exclu- 
deri sociale și altele asemenea, cu repercu- 
siuni chiar și asupra descendenților acelora 
care le deveniseră „clienţi”. lar în timpul lui 
N. Ceaușescu și a soției acestuia, cu esca- 
ladarea, fără precedent în istoria tării, a cul- 
tului personalității dictatorului, a prioritizării 

atenţiei asupra apărării celor doi. Apoi, cu 
introducerea planificării centralizate a eco- 
nomiei, a industrializării forțate și a colec- 
tivizării silnice a agriculturii, cu inversarea 
criteriilor valorice de promovare profesiona- 
lă, pe baza „supremaţiei” originii sociale 
modeste și a apartenenţei la Partidul 
Comunist — devenit partid unic. lar în ulti- 
mul deceniu al „domniei” ceaușiste, prin în- 
fometarea populaţiei, cheltuirea bugetului 
tării pentru construcții megalomanice, de- 
molarea satelor, forțarea natalității, instau- 
rarea temerii fată de Securitate și închide- 
rea practică a hotarelor țării către Occident. 

Intelectualii români democrați sau cu 
orientare de dreapta deveniseră după 1944 
fie necooperanți și în felul acesta excluși 
social, fie ostili față de noua politică. Cei 
care fuseseră demnitari sau îndepliniseră 
funcţii administrative, n-au întârziat să în- 
funde pușcăriile, evident, și în urma „mun- 
cii” securiștilor și informatorilor acestor „lu- 
crători”. Intelectualii de stânga din trecut, 
care simpatizaseră, ba chiar sprijiniseră 
partidul să se afirme, au fost sedușşi de pro- 
misiunile partidului, au beneficiat de avan- 
taje materiale, distincții și titluri onorifice. 
Sigur, metodele imaginate n-au fost identi- 
ce, între 1944 și 1953; apoi — după moartea 
lui |.V. Stalin, până în 1965, odată cu acce- 
sul la putere a lui Ceaușescu, și până în 
1989. Vizitele periodice în mijlocul sluj- 
bașilor ale securistului instituției sau între- 
prinderii, consemnările din dosare (inclusiv 
cele de „cadre”), intensificarea muncii de 
propagandă (mass-media, literatură, școli 
și universități, cursurile obligatorii de mar- 
Xism-leninism), apoi așa-zisele „discutii 
individuale” din organizaţiile de partid, erau 
forme de supraveghere și control în ultimii 
25 de ani ai „epocii de aur ceaușiste”, cu 
intenţia de a transformarea indivizii în man- 


UUE MEMORIA 
| pai eee] 


curți, ca în romanul lui Cinghiz Aitmatov, O 
zi mai lungă decât veacul. 

Motivele (aberante) pentru care „numi- 
tul Bologa L. Valeriu” capătă statut de „ur- 
mărit” / supravegheat erau -— în opinia Se- 
curității — următoarele: spionaj în favoarea 
Franței; studii (filosofie și medicină) în 
Germania și Austria, țări capitaliste, la 
Lipsca, Jena, Innsbruck; frecvente călătorii 
în Occident la congrese cu stabilirea unor 
posibile relații cu străinii; informaţii despre 
simpatii ideologice de „dreapta”, ba chiar 
legionare, în perioada „Mișcării” și a 
Statului legionar; legături de familie cu 
Sextil Pușcariu, marele filolog român, ade- 
rent și susținător al Mișcării Legionare și 
admiraţie față de Germania fascistă. 


Să răsfoim câteva din filele „dosarului 
strict secret” al lui Valeriu Bologa, până 
acum necercetat. 


1. Sursa „Dumitrescu” 

Valeriu Bologa: „Trăim acum o criză a 
culturii...” 

Sursa îl informează pe It. col. Ranga 
Victor că la sărbătorirea a 200 de ani de la 
înființarea Spiridoniei din lași (în noiembrie 
1957), Bologa a spus: „Am venit la lași ca 
un pelerin la un locaș de închinăciune. 
Socotesc lașiul mintea și inima tării noastre 
românești. Aici s-au plămădit toate idealuri- 
le naţionale, aici s-a scris poezia cea mai 
înaltă, filosofia cea mai reală, cea a lui 
Vasile Conta” etc. Trăim actualmente într-o 
criză a culturii (...). Socotesc Spania cel mai 
bine organizat stat din lume...” 


2. Sursa „Lucreţiu” 

„Atitudinea lui Valeriu Bologa față de 
regimul democrat-popular nu e întru-totul 
sinceră..." 


La 30 decembrie 1957, sursa „Lucreţiu” 
se întâlnește în Casa conspirativă nr. 5, cu 
lt. maj. Pușcașiu llie, și raportează că: îl 
cunoaște pe Bologa L. Valeriu de prin 1942 
sau 1943 din Sibiu (oraș unde s-a refugiat 
Universitatea clujeană, în timpul celui de-al 
Doilea Război Mondial). li laudă profesio- 
nalismul, cultura generală, participarea la 
reuniuni internaţionale de prestigiu din 
lume, faptul că, în îndelungata sa carieră, a 
creat cadre didactice și de cercetare 
ştiinţifică. Ştie că ar fi fost membru PN.P, 
dar nu știe ca acesta să fi făcut parte din 
organizaţii fasciste. „Sub raport moral: Este 
un om de o modestie rară, altruist, îm- 
părtășește cu plăcere și altora cunoștințele 
sale. După câte știu nu are vicii: nu e betiv, 
nici cartofor, nici afemeiat. Este un om foar- 
te muncitor și de o rară conștiinciozitate, 
care muncește, își face datoria și cere și 
altora să muncească. Este foarte prudent și 
deși nu este de acord uneori cu unele 
lucruri se fereşte să ia atitudine hotărâtă. 
Cred că această prudență pornește din 
structura lui sufletească. 4 

Bologa L. Valeriu este un om fricos. Il 
consider sincer atașat ideii de pace și cola- 
borării cu alte popoare. Atitudinea lui față 
de regimul democrat popular o consider 
mai mult o atitudine de circumstanță, de 
acomodare și nu întrutotul sinceră (subl. cu 
cerneală în dactilograma notei informative). 
Nu-i cunosc viața familiară (sic!). In societa- 
te știu că se bucură de prestigiu și de multă 
consideraţie. Are legături cu mulți spe- 
cialiști din străinătate din aproape toate tă- 
rile europene și din alte continente. La Cluj 
în afară de legăturile cu colegii săi de la 
I.M.F. (în deosebi Haţlijeganut, |. Goia’, 
[Ștefan Hărăguș"], A. Moga“, nu cunosc 
[să aibă] alte legături în oraș. 

s.s. „Lucrețiu” 


Nota Biroului: Nota a fost cerută de 
Serv. IV, fiind suspectul lor. Intrucât 
„Lucreţiu” n-are posibilități informative, n-a 
primit [noi] sarcini. 

Lt. maj. Pușcașiu Ilie” 


3. Sursa „Falk Felix” 

La întâlnirea cu sursa a participat: 

Lt. maj. Szekely Francisc 

12 septembrie 1960 

Notă informativă 

In ziua de 10 septembrie a.c. la ora 14, 
sursa ieșind de la serviciu, s-a întâlnit în 
dreptul „Cărţii Ruse” cu asistentul Ghitan 
de la Institutul de Istoria Medicinii, acesta 
interesându-se de anumite documente 
pentru trecutul medical din Regiunea Nă- 
săudului. La despărțire, sursa l-a întrebat 
„ce mai este de (sic!) nou la Institut”. Ce mai 
face dl. Profesor Bologa și ce lucrări mai 
pregătește? Rugându-l să-i transmită multe 
complimente. — [Ghitan] (GH): Dar nu este 
în Cluj, este iarăși plecat. [Sursa] (S): - 
Unde? GH: — La Congresul internaţional de 
Istoria Medicinii care are loc la Atena, în 
Grecia. S: — Când a plecat și când se îna- 
poiază: grozav aș vrea să mai stau de vor- 
bă cu dânsul... GH: — Cam greu deocam- 
dată. A plecat de vreo săptămână la Bucu- 
rești, de acolo în Grecia și se înapoiază 
peste vreo două săptămâni și nici nu știu 
dacă vine la Cluj sau pleacă direct mai de- 
parte. S: - Dar unde mai pleacă? GH: - La 
Budapesta! In 25 va trebui să fie acolo la un 
alt congres. S: — Ce bine-i de el că poate 
voiaja atât, parcă a fost în anii din urmă, și 
prin Spania sau nu știu unde. GH: Da, dom- 
nule! In 1955 a fost la Congresul de la 
Madrid, de acolo a plecat la Lyon, în Fran- 
ta, ducând salutul oamenilor de știință din 
România profesorului Guillard și apoi a tras 
o raită și prin Paris. După aceea în anul 

următor a fost la Budapesta, în 1958 la 
Varşovia, în 1959 la Leningrad și acum, 
precum îti spun, la Atena și apoi iarăși la 
Budapesta... S: — De ce pleacă întotdeau- 
na numai el? Și nu vreunul dintre voi, dum- 
neata sau Iszâk? GH: — De mine nu poate 
fi vorba. Eu sunt un fost maior și nu sunt 
membru de partid. Iszák da, el este mem- 
bru, se zbate să poată merge undeva, dar 
nu se prea bucură de încredere și nu este 
simpatizat. Cu profesorul este altceva. El 
este bine văzut de cercurile învăţătorilor (sic!) 
din toată lumea și se bucură și de încrederea 
alor noștri. Nu are nicio pată politică. 

s.s. „Falk Felix” 

Nota Biroului. La întâlnirea din 9 sep- 
tembrie 1960, agentul a fost dirijat să dea 
un telefon lui Bologa și să-i spună că vrea 
să-l viziteze pentru a discuta cu el o proble- 
mă. Agentul a dat telefon, însă nu l-a găsit 
acasă pe Bologa și a vorbit cu soția lui care 
a spus agentului că soțul ei este plecat în 
Grecia la un congres. 

Agentul, discutând cu numitul Ghitan 
colaboratorul lui Bologa (sic!) a aflat de la el 
cele relatate în notă. 

Măsuri: După ce Bologa se va reîntoar- 
ce la Cluj agentul va fi dirijat conform planu- 
lui stabilit. 

O copie de pe prezenta notă va fi înain- 
tată la Direcţia a II-a. 

Lt. maj. Szekely Francisc" 


4. Fişa M.A.I./ 371, cu specificatia 
„Strict secret” 

Intr-una dintre fișele dosarului său (nr. 
371/20 septembrie 1961, de la Ministerul 
Afacerilor Interne - Regiunea Cluj, Biroul 7, 
cu menţiunea „Strict secret”), după ce se 
consemnează date biografice și de școlari- 
tate deja cunoscute privindu-l pe Valeriu 
Bologa, se adaugă următoarele „informații”: 

„Datorită pregătirii sale superioare între anii 
193[6] și 1940, a luat parte ca delegat la 
unele conferințe și congrese științifice 
medicale ce s-au tinut într-o serie de tări 
ca: America, ltalia, Franța, Germania și 
altele. Cu această ocazie a devenit mem- 
bru al Academiei Internaţionale de Istoria 
Științelor Medicale din Paris, membru al 
Institutului de Studiul Renașterii din Flo- 
renta, iar din 1940, devine membru al aso- 
ciațiilor științifice medicale germane, ameri- 
cane și altele. 

Pentru lucrările prezentate în domeniul 
istoriei medicinii, a fost decorat de guverne- 
le burghezo-moșierești cu o serie de medalii. 

Din punct de vedere politic, Valeriu 
Bologa este cunoscut că încă înainte de 
anul 1936, a fost simpatizant P.N.Ţ., iar 
după anul 1937, a devenit simpatizant al 
Germaniei fasciste. 

De asemenea, cunoaștem că a des- 
fășurat activitate legionară, afirmându-se în 
special în timpul guvernării acestora, când, 
îmbrăcat în uniformă legionară, a îndemnat 
în cadrul unui consiliu profesoral din Cluj, 
ca tot corpul didactic să fie înscris. 

După rebeliune, Valeriu Bologa a înce- 
put să desfășoare o activitate susținută în 
cadrul asociaţiei de prietenie Româno- 
Germane. 

Intre anii 1943 și 1944, a fost în Germa- 
nia fascistă timp de câteva luni, unde a tinut 
o serie de conferințe la unele posturi de 
radio hitleriste. 

După 23 august 1944, s-a înscris în 
P.N.P. în care a activat până la disolvare. 

In prezent nu este încadrat politic. 

Bologa Valeriu în activitatea sa profe- 
sională este caracterizat de către Ministe- 
rul Sănătăţii ca un cadru al medicinii foarte 
bine pregătit, cu bogate cunoștințe, mai 
ales în domeniul istoriei medicinii. 


Înființată în 1949, Biblioteca „ Valeriu L. Bologa” deţine un patrimoniu de peste 300.000 volume, cărți și reviste, din care un 
important fond de carte rară. Impreună cu colaboratorii săi în 1955 


Are o bogată activitate științifică și s-a 
dovedit a fi un bun cercetător și organizator 
în specialitatea sa, acestea dovedindu-se 
prin rezultatele obținute în muncă. 

In anul 1957, pentru lucrările sale în do- 
meniul istoriei medicinii din tara noastră, i 
s-a acordat premiul de stat, fiindu-i atribuit 
și titlul de «medic emerit». 

In legătură cu atitudinea sa prezentă, 
nu s-a stabilit date (sic!) din care să rezulte 
că Bologa Valeriu ar desfășura activitate 
dușmănoasă. 

Bologa Valeriu este un element care nu- 
şi afișează direct părerile proprii, este tipul 
savantului burghez și are o atitudine de 
servilism. Este un element fricos, care nu 
susține nimic ceea ce ar putea «să-i devină 
periculos». 

Incepând din anul 1956, Bologa Valeriu 
a făcut mai multe deplasări în străinătate, 


fiind trimis pentru a reprezenta R.P.R. la 
unele congrese medicale. Astfel, la 29 
aug.1956, a participat la Congresul medici- 
lor care a avut loc în Italia, la Roma. La 6 
septembrie 1956 a participat la al XV-lea 
Congres Internaţional din Spania, Madrid, 
privind Istoria Medicinii. 

La 5 septembrie 1957, a fost trimis la 
Congresul medicilor de la Varșovia. 

In luna septembrie 1958, a fost propus 
să participe la Congresul Internaţional al 
istoriei medicinii de la Paris, însă nu i-a mai 
fost acordată viză de ieșire din R.P.R., 
(subl.n.) întrucât la sfârșitul anului 1945 
(sic!), a vizitat legația Franţei din București, 
unde a întreținut o discuţie cu Deciry Jean, 
consilierul legaţiei, cunoscut cu activitate 
de spionaj. Cu această ocazie Deciry Jean 
i-a propus lui Bologa Valeriu ca, după ce 
se întoarce de la Paris, să-i comunice ce a 

făcut acolo, lucru cu care Valeriu Bologa a 
fost de acord. Nu cunoaștem în ce scop a 
vizitat legația Franţei. 

Despre susnumitul se mai cunoaște că 
este văr cu Lia Pușcariu, fosta soție a fuga- 
rului Manoilescu Grigore“, fost director al 
ziarului legionar „Buna Vestire” și al revis- 
tei legionare „AXA” care, în 1942, datorită 
activităţii sale legionare a fugit în Ger- 
mania. După 23 august 1944, Manoilescu 
Grigore a făcut parte din guvernul fantomă 
a lui Horea Sima, ca ministru al Pro- 
pagandei Naţionale, iar în 1946, a plecat în 
ltalia, unde și-a creiat (sic!) o serie de 
legături cu Vaticanul. 

In luna ianuarie 1953, la decizia lui Ho- 
rea Sima s-a stabilit în Germania Occiden- 
tală, unde a îndeplinit funcţia de șef al „Ins- 
titutului Român” din München, în care cali- 
tate a desfășurat activitate dușmănoasă 
împotriva R.P.R. De menţionat că Bologa 
Valeriu se găsește în raporturi bune cu fa- 
milia fugarului la care și locuiește cu ocazia 
deplasărilor pe care le face la București.'* 


5, Sursa „Romica Moldovan” 

Valeriu Bologa: „Văd parvenind pe toți 
nechemații...” 

Sursa raportează în 27 septembrie 
1961 colonelului Corin Aurel la casa „Pas- 
tör” că s-a întâlnit la cofetăria de pe strada 
lakay [Mór Jókai] cu profesorul Bologa, 
șeful Catedrei de Istoria Medicinii. 

„Profesorul Bologa s-a interesat în ce 
condiții a murit profesorul Titu Vasiliu” și i-a 
propus sursei să scrie ea un necrolog, ca 
elevul cel mai apropiat afl] lui Vasiliu. 

Sursa i-a răspuns că ea va scrie acest 
necrolog, numai dacă profesorul Augustin 
Mureșan“ va refuza, deoarece după păre- 
rea ei, actualul profesor este persoana cea 
mai indicată... [...] 


UL SI MEMORIA 
za 


Profesorul Valeriu Bologa a răspuns că 
pricepe foarte bine situația și că va proceda 
în consecință, însă el a vrut să o ajute pe 
sursă de a se mai evidenția, deoarece lu- 
crurile se vor schimba și atunci se va 
schimba și situaţia ei, și va trebui să arate 
ce a lucrat. 

Sursa i-a mulțumit pentru grija pe care i-o 
poartă și s-a arătat mulțumită de locul pe 
care îl are și de posibilitățile de lucru în care 
activează. 

Modestia ta este un semn bun și noi toți 
am apreciat-o, a reluat profesorul Bologa 
discuţia — însă pe mine mă doare inima 
când văd pe toti nechemaţii parvenind și un 
element ca și tine „să stea la fund”. Dar tre- 
buie să avem cu toti răbdare, a continuat 
Bologa, căci lucrurile se vor clarifica în cu- 
rând, și vom ști dacă această viată mai 
merită trăită sau nu, căci pe mine situaţia 
actuală, deși nu am de ce să mă plâng, din 
punct de vedere material și formal, mă su- 
pără, mă apasă sufletește și intelectual. Mă 
supără — a continuat Bologa — că trebuie să 
vorbesc și să scriu lucruri pe care nu le cred, 
mă supără că trebuie să-mi supraveghez fie- 
care vorbă. Dar mulțumesc domnului — a 
încheiat Bologa discuţia că nu este și mai rău.” 

Fila din dosar cu relatarea sursei „Romi- 
ca Moldovan” e alterată de cei aproape 60 
de ani trecuți peste indigoul dactilogramei, 
fiind greu lizibilă. Pe marginea textului, niște 
„Superiori” au notat cu creion sau cu cer- 
neală: Să mi se raporteze cine este Bologa 
și cum este cunoscut de noi. (semnătură 
indescifrabilă) Prezentaţi-mi tot materialul 
cu prof. Bologa; Lt. Pintea (semnătură in- 
descifrabilă); Verificaţi la dosar de obiectiv 
dacă posedă materialul cu Bologa. Intocmiţi 
o fişă biografică, consultând și materialul de 
cadre. Termen 16.10.1961 (Semnătură 
indescifrabilă)'* 


6. Sursa „Pânzaru” 

Casa conspirativă „Fergana” 

La întâlnire a participat Lt. maj. Siliș- 
teanu lon 

5 aprilie 1963 

Sursa: „i-a făcut emeriti, ca să nu mai 
fie în competiție pentru Academie..." 

„Alegerile la Academiei au dat [naștere] 
la numeroase comentarii și la unele nemul- 
tumiri în cercurile universitare. 

Opinia generală este în sensul că au 
fost înlăturați o serie de oameni de știință 
(cunoscuți) și unanim recunoscuți (sic!) și 
în schimb, au fost aleși altii care abia acum 
se află în dezvoltare (sic!). 

Astfel, toți universitarii cu care stai de 
vorbă sunt mirati de faptul că n-au fost aleși 
oameni de ştiinţă ca: Prof. Leon Daniello, 
Prof. |. Goia, Prof. V. Bologa (toti trei de la 
Medicină) sau ca Prof. V. lonescu (de la Ma- 
tematici) și Prof. Macrea (de la Filologie). In 
același timp, mulți sunt mirati de alegerea 
Prof. Preda și a Prof. Fodor de la Medicină 
ca și de alegerea profesorilor: Pascu de la 
Istorie, Ursu de la Fizică, Mercea de Fizică 
și Bodea de la Agronomie. Se recunoaște 
că sunt profesori buni și cercetători ştiinţifici 
valoroși cu perspective de viitor, dar se 
precizează că s-a anticipat prea mult alege- 
rea lor la Academie în prezent. 

Alegerea Prof. |. Roșca, a Prof. Vătășia- 
nu și a Prof. Alexandru Roșca sunt comen- 
tate favorabil, mai ales în [ceea] ce-l 
privește pe cel dintâi [Roșca]. 

Se spune că tov. Ursu și tov. Mercea ar fi 
fost puternic sustinuti de Acad. Horia Hulubei; 
tov. Preda și Bodea, de tov. Acad. Raluca Ri- 
pan și tov. Pascu, de Acad. C. Daicoviciu. 

Sursa stând de vorbă cu mai mulți pro- 
fesori universitari a emis părerea că rostul 
Academiei într-un stat socialist este diferit 
de cel al academiilor din statele capitaliste, 


care sunt un fel de așezăminte afle] oame- 
nilor de știință, litere și de artă consacraţi, 
din care cauză ei sunt cu toţii bătrâni și 
foarte bătrâni. In țările socialiste, academii- 
le sunt organele care dirijează întreaga 
activitate științifică, literatura (sic!) și artis- 
tică, după anumite planuri. Ele trebuie să 
fie organisme viguroase și de aceea trebuie 
să cuprindă și oameni de știință tineri și 
talente în plină desvoltare. 

Aceasta pare să fie semnificaţia ultime- 
lor alegeri de la Academie. 

De altfel, când acum circa o lună, o se- 
rie de oameni de știință, talente de 70 de 
ani, au fost distinși cu titlul de „oameni de 
știință emeriti”, cum afu] fost la Cluj, profeso- 
rii: |. Goia, V. Bologa, Alex. Borza, era de 
prevăzut că li s-a dat această cinstire, pentru 
a nu mai fi în competiţie la Academie. 

C. Pânzaru 

Nota Biroului: Nota se referă la anumiţi 
conducători, de elemente sau despre ele- 
mente ce fac obiectivul evidenţei operative. 

Lt. maj. Silișteanu loan” 


7. Sursa „Silviu”: 

Valeriu Bologa: „Cenzura — atotputerni- 
Că și abuzivă, furcile caudine ale prostiei..." 

La 4 septembrie 1963, It. Major Năstase 
Gheorghe se întâlnește cu sursa „Silviu” la 
casa conspirativă „Traviata” și relatează 
îndelungata convorbire pe care a avut-o cu 
Valeriu Bologa „în legătură cu materialele 
despre Sigmund Freud pe care le posed." 
In esență, Valeriu Bologa i-a spus că: „Spre 
deosebire de celelalte tări socialiste — și 
bineînțeles cele capitaliste — pe care le-a 
vizitat, cenzura (Direcţia Presei) mai este 
atotputernică și abuzivă la noi. Nimeni nu o 
controlează efectiv, oamenii de acolo sunt 
aleși pe criteriul dosarelor și nu a capacităţii 
de a cuprinde problemele. Lui i se cer mereu 

modificări la lucrările sale, modificări idioa- 
te, domnește o timorare și o lipsă de orien- 
tare teribilă. In timp ce despre Freud s-au 
putut publica articole frumoase în Ungaria, 
Polonia, RDG, la noi subiectul e proscris. 
Bologa s-a plâns apoi de loctiitorul lui, 
conf. Celerther Iuliu” de la |.M.F București, 
care este «conformist» și îl împiedică să «de- 
mocratizeze» [reformeze] Societatea de isto- 
ria medicinii, cum ar vrea el ca președinte. 
In sfârșit, Valeriu Bologa s-a oferit să-mi 
ducă «la negru» în străinătate — unde plea- 
că mereu — un articol despre Freud, «așa 
cum a mai făcut pentru multi altii, căci sunt 
un umanist burghez, nu conformist marxist». 
Eu am acceptat numai cea de a doua propu- 
nere a lui: să tin o cuvântare la Societatea 
de istorie a medicinii al cărei text trecând 
prin toate «furcile caudine ale prostiei» (din 
limbajul lui Bologa) să fie trimis în străinătate.” 
„Silviu? 


8. Sursa „Albu” 

Valeriu Bologa: „Bucureștenii încurcă 
lucrurile și mint” 

Sursa „Albu” relatează căpitanului Ban- 
ciu Constantin, că întâlnindu-se la Cofetă- 
ria din Piaţa Păcii cu profesorul Bologa, 
acesta i-a spus „Inainte Clujul era un centru 
cultural științific de talie europeană, fiindcă 
erau oameni de știință cu o pregătire 
extrem de temeinică. Azi au rămas foarte 
puțini. Care este cauza? La Universitate se 
primesc cadre tinere care în cel mai bun 
caz sunt tocilari sau au protecţie. Numai o 
personalitate, un creator are ceva de spus 
în știință, iar această personalitate ar trebui 
lăsată în grija profesorului să fie ales (adică 
profesorul să-și aleagă urmașul). Este o 
situaţie foarte grea la Cluj din cauza 
Bucureștiului unde se centralizează absolut 
tot și unde va veni vremea când își vor da 

seama de această enormă greșeală, dar 
[atunci] va fi prea târziu. Pe vremuri, în con- 
ducere [era] totdeauna și un ministru clu- 
jean care apăra și promova interesele 
Clujului.” 

Valeriu Bologa a vorbit despre meritele 
excepționale ale omului de știință dr. [luliu] 
Moldovan de 83 de ani, care acum este pus 
la index. Moldovan a spus Bologa, a fost și 
arestat. Bologa este foarte mulțumit de 
situaţia lui personală. Niciodată n-a putut 
să se ocupe atât de mult de știință ca acum. 
El a mai spus că îl obosesc foarte mult 
plecările în străinătate, dar nu sănătatea îl 
obosește, ci ceea ce se întâmplă înainte de 
a pleca în străinătate din cauza bucu- 
reștenilor care caută să încurce lucrurile și 
mint chiar și atunci când nu ar fi nevoie.” 


9. Sursa „Caterina Bogdan” 

„Valeriu Bologa și Secăreanu de la 
Chimie, vorbeau despre Paris! 

Sursa trage cu urechea la o discuţie a 
profesorului Bologa cu profesorul Secă- 
reanu de la Chimie IMF: „Eram la o masă 
vecină și am fost atentă (sic!), pentru că 
[cei doi] vorbeau despre Paris!” 


10. Sursa „Remus Octavian” 

Sursa relatează că Valeriu Bologa a fost 
chemat la București la Preoteasa”, pe când 
[acesta] era ministru de Externe și i s-a pus 
în vedere că va pleca în Spania: să se 
pregătească și acolo să susțină cu toată 
«ardoarea» latinitatea noastră. S-a pregă- 
tit, a început discursul în latinește, apoi a 
continuat românește — a repurtat un succes 
deosebit — a fost dus pe brate (povestește 
viitorul prof. dr. Viorel Gligore), bun prieten 
și din aceeași localitate... Preoteasa, 
fiindcă a fost unul din puținii din CC get- 
beget români și el, și soția. 


A existat în permanenţă obsesia 
Securităţii legată de vizitele /deplasările 
(chiar dacă în scop profesional) ale lui 
Valeriu Bologa în străinătate. Dacă nu din 
alt motiv, că nu s-ar mai întoarce, măcar 
pentru acela al legăturilor pe care savantul 
le stabilea ori le-ar fi putut stabili cu diferite 
personalități, care — Vezi Doamne! — nu ar 
privi cu ochi buni „repereul” și proaspăta 
democrație dejistă. Astfel, cu mai puțin de 
un an înainte de scoaterea lui din evidența 
urmăriților“, când „organele” ar fi trebuit să 
se fi convins de bunele sale intenții, MAI — 
Direcţia a Il-a anunţă Direcţia Regională a 
MAI — Cluj că Ministerul Sănătăţii și Preve- 
derilor Sociale a solicitat viză de plecare în 
Elveţia, în vederea participării la „Sesiunea 
anuală de Istoria Medicinii, Științe naturale 


și Tehnice” care urma să aibă loc la Schau- 
fihansen [corect: Schaffhausen, Elveţia] în 
perioada 28 septembrie — 3 octombrie pen- 
tru numitul (sic!) Bologa Valter (sic!), profe- 
sor la Catedra de Istoria Medicinii din IMF 
Cluj, născut la etc... (datele biografice cu- 
noscute ale „numitului”). „Vă rugăm să luati 
măsurile indicate de noi prin adresele ante- 
rioare, cu privire la călătorii români care se 
deplasează temporar în străinătate, ur- 
mând a ne trimite un material informativ ob- 
ținut după întoarcerea celui de mai sus din 
Elveţia, care să ne fie comunicat la indica- 
tivul 292. (Semnează, Maior loana Con- 
stantin, Cpt. Arnăutu Constantin)” 
Această „grijă” e corelată cu, poate, 
cele mai incriminante informaţii din „Dosa- 
rul cu secrete și minciuni”, care îl privesc pe 
profesorul Bologa, arătate mai sus. 


* 


* * 


În dosarul informativ al lui „Bologa 
Valeriu” cu nr. 557826 se află și dactilogra- 
ma unei „Autobiografii” care poartă 
semnătura olografă a profesorului și data 
când a fost îndosariată: „28 Septembrie 
1953, Cluj”. Este un document care fie că a 
fost dictat, apoi dactilografiat și semnat de 
profesor, în cursul unei „invitaţii” la Se- 
curitatea locală, fie că i s-a cerut să-l aducă 
de acasă, scris la mașină, și să-l predea 
ulterior întrevederii cu „lucrătorul de securi- 
tate” în sarcina căruia se afla. Nu știm să 
existe o copie a acestei dactilograme, alta 
decât cea pe care o reproducem mai jos. 
Optăm pentru prima variantă, aceea a tex- 
tului dictat și bătut la maşină de dactilogra- 
fa serviciului respectiv, care, eventual, asis- 
ta la discutii și care — de multe ori — aștepta 
să consemneze rezultatul unui acord: 
răspunsul profesorului la întrebările secu- 

ristului. În sprijinul părerii noastre: greșelile 
de gramatică și de ortografie, punctuatie, 
paronimele (familiar familial), cacofoniile 
etc., pe care în condiții „normale” profesorul 
Bologa nu numai că nu le-ar fi comis, dar 
nu le-ar fi lăsat nici ale altora necorectate. 
Probabil că, înainte de a semna, a revăzut 
textul „în diagonală” și din delicateţe ori 
„diplomaţie”, părându-i-se erori (totuși) 
neesențiale, nu a pretins modificări. Ceea 
ce este interesant de observat e faptul că, 
deși datată 1953, autobiografia răspunde la 
toate „acuzaţiile” care aveau să i se aducă 
până prin 1963/1964, furnizate Securității 
de „harnicii” delatori (parcă anticipându-le). 
Am lăsat nemodificate în text, vocabule 
precum strein/străin, răsboi/război, repara- 
turilreparații, autodisolvare/autodizolvare, 
Istologie/Histologie, Novembrie/ noiembrie, 
Str./str, Nr./nr., obositoarea repetiție, în 
acord cu vremurile: Orașul Stalin, în loc de 
Brașov. Am unificat declinarea: Medicinei 
cu Medicinii, variantă preferată de V. 
Bologa. (Intre paranteze drepte —, ca peste 
tot în texte, intervenția noastră, M.M.) 


Autobiografie” 

„Subsemnatul Dr. Bologa Valeriu Lucian 
(fără nume schimbat), domiciliat în Cluj, Str. 
Thököli”, Nr 29, posedând legitimatia Hu.- 
210600, eliberată de Militia Judeteană Cluj 
în 4 aprilie 1950, m-am născut la 26 No- 
vembrie 1892 în Orașul Stalin“ (Brașov); 
sunt de confesiune ortodoxă, de nationa- 
litate și cetățenie română. 

Părinţii: 

Tatăl meu, Valeriu Petre Bologa, de na- 
ționalitate română și de confesiune ortodo- 
Xă, a murit în 1899 în vârstă de 45 ani [când 
Valeriu avea 7 ani]. El își trăgea originea, în 
a doua generaţie, [dintr-o] familie de țărani 

săraci din Marpod lângă Sibiu.“ Familia sa 
neavând avere, el a studiat ca bursier al 
statului austriac ingineria în Viena. In urma 
îndatoririi contractate prin primirea bursei, a 
trebuit ca să servească de la 1878 până la 
1886 ca ofițer-inginer la Regimentul de căi 
ferate, în gradul de locotenent. După termi- 
narea angajamentului militar a fost, câtva 
timp, inginer hotarnic în Sibiu. Fiind un bun 
tehnician și [un] bun organizator, a fost 
angajat de Banca „Albina” din Sibiu, cu gra- 
dul de diriginte la filiala ei din Orașul Stalin, 
pentru ca să construiască și să organizeze 
antrepozitele din acel oraș. In această cali- 
tate (sic!) a murit în 1899. Accentuez că a 
fost diriginte tehnic al filialei Albina”, deci 
nu a fost director de bancă, cum s-ar putea 
deduce greșit din titlul de diriginte. N-a 
făcut parte nici din consiliul de administra- 
ție, n-a avut nici acțiuni, ci a fost un simplu 
funcţionar superior al băncii, ceea ce pot 
dovedi cu acte. Tatăl meu nu s-a ocupat 
niciodată cu politica. In 1888 s-a căsătorit. 

Mama mea, Lucia Bologa născută 
Pușcariu, în prezent de 87 ani, trăiește la 
mine la Cluj și e susținută de mine. E 
originară dintr-o familie de mici burghezi, 
de obârșie tot de la sat (Bran, Brașov). 
Rămasă văduvă în 1899, în condiţii finan- 
ciare grele, avându-mă pe mine ca unicul 
copil, și-a dat seama că cu pensia de 160 
de coroane pe care o primea de la „Albina” 
nu va putea să mă susţină la studii. De 
aceea s-a hotărât ca să-și creeze o exis- 
tentă [proprie]. Intre 1899 și 1901, a făcut 
studii de limbi [străine] la Paris și Lipsca și 
a urmat și un curs de infirmieră. In condiţiile 
restrânse ale orașului de provincie care era 
atunci Brașovul, nu a putut să-și valorifice 
studiile, de aceea s-a angajat în 1905 la 
Viena, la Arhivele Statului, în calitate de 


copiistă-diurnistă, lucrând la copierea de 
acte istorice cu privire la trecutul Ardealului. 
In acel timp a lucrat și la extragerea de fișe 
pentru Marele Dicţionar al Academiei 
Române.” Scurtă vreme a fost angajată și 
ca infirmieră particulară. După izbucnirea 
primului răsboi mondial a fost angajată de 
Crucea Roșie Austriacă, făcând serviciul 
de soră de caritate şefă la un spital din 
dosul frontului, în Fortăreaţa-Trient“. După 
Unire a fost numită directoare la Institutul 
de Surori de Ocrotire din Cluj, pe care l-a 
organizat și l-a condus până în 1923 când, 
asurzind, a fost nevoită să se retragă. 
Deoarece pentru serviciile mai vechi nu 
avea drept la pensie de la statul român, iar 
pentru cei 4 ani serviţi la Institutul Surorilor 
de Ocrotire nu avea drept, conform legilor 
în vigoare, la pensie, a rămas după 1923 în 
sarcina mea. Prin munca ei, ea a fost în 
stare să mă susţină la liceu și la universita- 
te. Mama nu s-a ocupat niciodată cu politi- 
ca și nu a fost înscrisă în niciun partid. Fraţi 
și surori nu am avut. 

Averea părinţilor: 

Trăind cumpătat, tatăl meu și-a clădit în 
1898 în Orașul Stalin Șirul Cetătuii Nr. 9 
(suburbea Brașovul vechi), o casă familiară 
(sic!), compusă din două apartamente, 
care, conform testamentului său a rămas 
moștenire jumătate mamii, jumătate mie. 
Această casă a fost vândută de noi, după 
ce ne-am stabilit în Cluj, iar din banii obti- 
nuti am cumpărat o casă mai mică, fami- 
liară (sic!), în Cluj, Str. Rahovei Nr. 10 
(acum Thököli, Nr. 29) și o casă țărănească 
de vară, din lemn, cu două camere, în Bran 
(satul de obârşie al mamii), în care petre- 
ceam vara. Rămânând încă bani disponi- 
bili, mama și-a mai cumpărat în Orașul 
Stalin un apartament de trei camere. Casa 


de vară din Bran a fost vândută în 1950, 
apartamentul din Orașul Stalin, în 1952. 
Sumele modeste obținute din aceste vân- 
zări, au fost folosite pentru reparaturi (sic!) 
radicale la casa familiară din Cluj în care 
locuim, pe care, după întoarcerea din refu- 
giu, în 1945, o găsisem într-o stare foarte 
deteriorată. Mama în prezent nu mai are 
nicio avere. 

Unchi și mătuși: 

Tata a avut două surori, Maria Dima, 
moartă în 1935, văduvă a compozitorului 
Gheorghe Dima“, după ce funcționase ca 
profesoară la Conservatorul din Cluj, și pe 
Ana Moga, văduvă după Dr. loan Moga din 
Sibiu, decedată în Arad în 1946. Amân- 
două aceste mătuși nu au avut avere și nu 
au făcut niciodată politică. Mama a avut doi 
frați, Anton Pușcariu, inginer de mine în 
Băicoi, mort În răsboi, în armata română, în 
1917, care nu a făcut niciodată politică, și 
pe Sextil Pușcariu“, profesor universitar în 
Cluj, mort în 1946. Sextil Pușcariu, după ce 
toată viata lui nu a făcut politică de partid, 
la bătrânețe a fost atras de mișcarea le- 
gionară, fapt pentru care am avut multe și 
grele divergențe cu el. Sextil Pușcariu a 
posedat o casă în Bran; celălalt unchi nu a 
avut avere. Mama mai are o soră de 71 de 
ani în București, Dora Buichiu, fără avere și 
fără apartenență politică. Ea trăiește îm- 
preună cu bărbatul ei, pensionar, fiind 
casnică. 

Sunt căsătorit din anul 1924 cu Dr. 
Valeria Niţulescu, născută în 20 august 
1896 în București, de profesiune medic, cu 
funcţia de medic școlar la Spitalul Unificat 
din Cluj. Tatăl ei, Filip Nitulescu, decedat, a 
fost funcționar în Serviciul Hidraulic (căpi- 
tan de navă fluvială). Mama ei, Maria, năs- 
cută Munteanu, trăiește ca pensionară în 

Turnu-Severin. Amândoi nu au avut și nu 
au avere. Nu a făcut niciodată politică. So- 
tia mea, de asemenea, nu are avere. [Soţia 
mea] nu a făcut politică până în 1947, când 
s-a înscris în Partidul Naţional Popular”, a 
cărei membră fost până la autodisolvarea 
lui, în 1949. Este înscrisă în Sindicat, 
ARLUS, UFDR și Crucea Roșie. A fost de 
trei ori evidenţiată și de două ori premiată. 
Nu este membră a P.M.R. Fratele ei, Octav 
Niţulescu, de 50 de ani, văduv, [este] geo- 
log șef la Comitetul Geologic și conferențiar 
la Institutul de Petrol și Gaze din București; 
nu a fost și nu este înscrisă (sic!) în niciun 
partid. Sora ei, Julieta Niţulescu, de 47 de 
ani, necăsătorită, funcționează în Turnul- 
Severin ca profesoară de liceu și directoare 
adjunctă. Până la 1947 nu a făcut nici un fel 
de politică. A aparținut de la 1947 Partidului 
Naţional Popular până la autodisolvarea lui. 

Copii: 

1. Sandu Valeriu [in vârstă] de 25 de 
ani, medic șef de laborator la Institutul de 
Fiziopatologie [din] Cluj, membru U.T.M. 

2. Lucia Maria, de 18 ani, studentă la 
I.M.F.* Cluj, membră U.T.M. 

Nimeni din familia mea nu a fost 
vreodată condamnat de justiția română sau 
streină, nu a fost arestat sau deportat. 

Frați și surori nu am avut. 

Date despre mine 

Studii: clasa 1 și 2 primară am făcut-o 
particular, clasa 3 și 4 primară și | de liceu 
la școlile evanghelice din Orașul Stalin. 
[Apoi], clasa II-IV la un liceu de stat în 
Viena, unde mama își avea domiciliul în 
acel timp, fiind copiistă la Arhivele Statului. 
Clasa V am urmat-o la liceul maghiar din 
Orașul Stalin, clasa VI-VII-VIII, la liceul 
român din Orașul Stalin. Bacalaureatul l-am 
luat în 1911, cu nota foarte bine la toate 
studiile, fiind premiat. Obţinând o bursă de 

la fundaţia Trandafil“, am urmat Facultatea 
de științe din Jena și Lipsca și am obţinut 
absolutoriul [diploma de absolvire] în 1918. 
Incă din 1912 am început să studiez paralel 
medicina la Jena, unde am fost câtva timp 
preparator benevol la Istologie. Am conti- 
nuat studiile de medicină la Innsbruck și 
Cluj, unde în 1923 am obținut diploma de 
doctor în medicină și chirurgie, cu nota 
foarte bine. In 1925 am obținut dreptul de 
liberă practică. In 1922 am mai făcut un an 
la Facultatea de Litere din Cluj, urmând 
cursurile de Istorie. 

Serviciul militar: am fost mobilizat la 1 
aprilie 1914, în armata austro-ungară ca 
medicinist. Am servit tot timpul pe frontul 
italian și am ajuns în armata austro-ungară 
până la gradul de medic sublocotenent. 
Pentru „serviciu devotat” ca medic, am pri- 
mit două decoraţii austro-ungare. La 30 
Octombrie 1918 am căzut prizonier la ita- 
lieni, iar în primăvara 1919, am fost repa- 
triat din Italia cu Batalionul III Cloșca. Am 
fost mobilizat în armata română ca medic 
sublocotenent până în octombrie 1919, fă- 
când serviciul de garnizoană și de etapă în 
Oradea-Mare, Satu-Mare și Sighetul-Mara- 
mureșului [azi Sighetu Marmaţiei]. Am pri- 
mit „Crucea comemorativă”. In al doilea 
răsboi mondial am fost concentrat de mai 
multe ori, în total patru luni, ca medic-maior 
şi medic-locotenent-colonel în rezervă, 
pentru serviciul de spital în Sibiu. Am fost 
clasat pentru servicii auxiliare, din cauză de 
boală. In restul timpului celui de-al doilea 
răsboi mondial am fost mobilizat pentru 
lucru la Universitatea Sibiu. In prezent, sunt 
medic-locotenent-colonel în rezervă, în 
armata R.P.R. 

Cariere Universitare: La 1 octombrie 
1919 am fost numit preparator la Faculta- 
tea de Medicină din Cluj (Institutul de 


Istologie). Din acest post, am demisionat în 
30 iunie 1920, pentru ca să-mi pot pregăti 
în liniște examenele. La 1 aprilie 1921 am 
fost numit asistent la Institutul de Istoria 
Medicinii, la care funcționez de atunci fără 
întrerupere. In 1927 am fost abilitat docent 
în istoria medicinii. In 1930 am fost numit 
profesor suplinitor. În 1932 am ajuns prin 
concurs profesor agregat. In 1937 am 
devenit profesor titular. In 1947 am fost dis- 
tins cu gradația de merit. Din 1949 sunt 
profesor șef de catedră la I.M.F. De doi ani 
am fost încadrat cercetător la Academia 
R.P.R., unde în prezent am o jumătate de 
normă de cercetător șef. 

Activitate ştiinţifică: ca activitate 
științifică notez că memoriul meu de titluri și 
lucrări însumează în prezent (1953, n.n.) 
457 de titluri și lucrări, comunicări etc., din 
domeniul Biologiei, Medicinii, Istoriei Medi- 
cinii și Istoriei. In baza lucrărilor am fost 
ales membru titular al Academiei de Ştiinte 
din România (încetată în 1948) și la două 
academii din streinătate, la mai multe 
societăți savante din tară și streinătate, și în 
comitetele de redacţie a mai multor reviste 
medicale și medico-istorice. In prezent sunt 
membru în comitetul Filialei S.R.S.C. Cluj, 
și în colegiul de redacţie al revistei de Ocro- 

în două rânduri pe linie de sindicat. 

Activitate politică: Până în 1947, m-am 
abținut de la orișice activitate politică, [acti- 
vitate] care, pe timpul partidelor de tip 
vechi, îmi displăcea. In vara anului 1947 
am intrat în Partidul Naţional Popular, unde 
am activat până la autodisolvarea acestui 
partid, în 1949, ca președinte al cercului 
profesorilor și ca membru în comitetul local 
Cluj, în sfârșit — ca președinte al sectorului 
V, Cluj. 


În 1947, am urmat școala de cadre a 
PN.P, în 1948 I.C.D, în 1949, I.C.S, în 
1951-53, Universitatea serală de Marxism- 
Leninism. 

Membru în organizaţii de masă: Sindi- 
catul corpului didactic din 1947: am fost 
câtva timp membru în comisia culturală și 
până în aprilie 1948, în comitetul de cen- 
zori al sindicatului. In prezent fac parte din 
Sindicatul Sanitar. Sunt membru al ARLUS- 
ului din 1945 unde am făcut parte din comi- 
tetul secției medicale și din cercul de studii 
al filialei ARLUS Cluj, secția Medicină. 
Membru al Institutului Româno-Sovietic, 
secția Biologie și Medicină. Fost membru 
(1945-1946) al Societăţii Româno-Maghia- 
re. Membru în Comitetul Cluj al Societăţii 
Pentru Răspândirea Științei și Culturii. In 
1951 și 1952 [am fost] președintele Comi- 
tetului de Luptă pentru Pace [al] I.M.F. Cluj, 
respectiv al Filialei Academiei Cluj. Mem- 
bru în Crucea Roșie [a] R.P.R. 

Averea mea: Pentru trecut, a se vedea 
alineatul despre averea părinţilor. In trecut, 
am avut și acțiuni la Creditul Industrial, 
„Albina” și Societatea Română de Explo- 
zive, în valoare nominală de 70.000 lei 
vechi“. În prezent, posed casa familiară 
(sic!) din Cluj, strada Thököli, compusă din 
nouă încăperi și accesorii, locuită de familia 
mea și de doi chiriași prin rechiziție. In jurul 
casei am o grădină (livadă de poame), de 
2400 mp. Casa și grădina sunt evaluate la 
fisc (1952) la 68316 lei. Inventar agricol nu 
am avut și nu am; n-am avut și nu am pro- 
fesiune liberă. Intrețin doi copii, pe mama 
de 67 de ani și ajut pe soacra de 81 ani, 
locuiesc împreună cu soția, doi copii, 
mama și o nepoată. Trăiesc exclusiv din 
leafa mea de profesor și jumătate de normă 
la Academie, la care se adaugă leafa de 
medic a soției mele și se va adăuga de la 1 
octombrie și leafa fiului meu. Alte venituri 

nu avem, deoarece de la chiriașii prin rechi- 
zitie nu realizăm decât sumele pentru impo- 
zite, asigurare și întreținerea casei. Soţia 
mea nu a avut și nu are nicio avere. 

Activitate și călătorii în străinătate: In 
1899 până la 1901, mama fiind pentru stu- 
dii în Paris și Lipsca, am trăit cu ea în aces- 
te orașe. In 1905-1908, mama având anga- 
jament în Viena, am făcut trei clase de liceu 
acolo. In [perioada] 1911-1914 am studiat 
ca bursier în Lipsca și Jena; [între] 1914- 
1918 [am fost] mobilizat pe frontul italian 
(Tirol). Din Novembrie 1918 până în 
primăvara 1919 am fost prizonier în Italia. 
In Septembrie și Octombrie] 1937 am luat 
parte ca reprezentant al Universității [din] 
Cluj la Congresul de Istoria Științelor în 
Praga, pe urmă, fiind bolnav de reumatism, 
am făcut o cură la Pistian (Piešťany, astăzi 
stațiune în Slovacia, n.n.). In Septembrie 
1938 am luat parte, ca reprezentant al 
Universităţii din Cluj, la Congresul de Istoria 
Medicinii din Zagreb și Belgrad. In Mai 
1942, am fost trimis de Universitatea Cluj- 
Sibiu ca profesor invitat să fac conferințe 
asupra Istoriei Medicinii Românești la 
Facultatea de Medicină din Viena, Berlin, 
Lipsca și Heidelberg. 

Rudenii în străinătate nu am. 

Alte informații: 

In 1940 am urmat Universitatea din Cluj 
în refugiu la Sibiu. In Octombrie 1940, fiind 
cunoscut că nu am făcut parte din niciun 
partid politic, mi s-a propus cu multă insis- 
tentă să primesc să fiu decan al Facultăţii 
de Medicină. Am refuzat categoric, deoare- 
ce aveam impresia că primind, aș gira o 
politică legionară. Despre acest fapt poate 
să dea referință tov. academician Petrovici. 
In anul 1943, decanul facultății de medicină 
fiind aglomerat cu munca administrativă, 
am fost numit prodecan al Facultăţii de 

Medicină. Tot timpul cât am avut această 
sarcină nu am avut decât agende pur admi- 
nistrative. In privința aceasta se pot cere 
referințe de la tov. Octavian Stepan și de la 
tov. David Ștefan, amândoi în prezent la 
I.M.F., în vremea aceea funcţionari la deca- 
natul de medicină. Cunoscând mai multe 
limbi, pe de altă parte ca medico-istoric, 
având legături cu științele naturii cât și cu 
ştiinţele sociale, încă din vremea când 
eram asistent, Universitatea Cluj obișnuia 
să mă folosească ca interpret și ghid ori de 
câte ori trebuia să fie primiţi şi găzduiți 
savanţi streini, veniti ca oaspeți ai Univer- 
sităţii. Când la Universitatea Sibiu s-a 
înființat o comisie pentru relaţii externe, am 
fost numit membru al ei. In această calitate 
am a avut de-a face cu relaţii pur culturale 
și științifice. In privința aceasta se pot cere 
referințe de la tov Academician Emil 
Petrovici. Cunoscând bine limba germană, 
în 1943 am fost insistent solicitat să fiu 
președintele societăţii româno-germane din 
Sibiu, înființată atunci. In ciuda tuturor pre- 
siunilor exercitate asupra mea, am refuzat 
net, fapt pentru care am avut neplăceri. Cu 
toate insistențele repetate, nu am revenit 
asupra refuzului. In timpul când am fost 
student la Jena (1911-1914) unde era cen- 
trul mișcării socialiste din Germania de 
atunci, mă împrietenisem cu câtiva studenți 
socialiști militanti, în special cu un student 
în medicină, Heinrich Krause. Graţie lui am 
început să am interes pentru mișcarea 
socialistă, pe care am urmărit-o câtva timp. 
Autocritic, trebuie să constat că nu am știut 
atunci să aprofundez literatura marxistă și 
că după plecarea mea din Germania nu am 
mai întreținut legături cu socialiștii. Curentul 
naţionalist care domina în rândul studen- 
țimii române reținea pe mulţi tineri de a 
adânci problemele marxismului. Trebuie să 


remarc însă că niciodată nu m-am lăsat 
antrenat de curente șovine și că totdeauna 
am avut multă înțelegere pentru probleme- 
le minorităților din Patria noastră. Această 
atitudine a mea a fost întotdeauna aprecia- 
tă de colegii mei minoritari, în special 
maghiari. Despre această linie con- 
secventă a mea poate să dea referințe tov. 
Elisabeta Elekeș, conferenţiar la Facultatea 
de Farmacie din Cluj. Am fost întotdeauna 
împotriva huliganismului. Faptul că nu am 
avut posibilitatea să cunosc la timp princi- 
piile marxism-leniniste cu privire la politica 
națională, nu mi-a dat posibilitatea să recu- 
nosc încă de pe atunci calea justă pentru 
soluționarea problemei naţionale în Patria 
noastră. In timpul primului răsboi mondial 
am ajuns mult în contact cu tineri cehoslo- 
vaci, luptători pentru libertate. Am avut o 
profundă simpatie pentru ei și după răsboi 
am menținut legături cu prietenii mei pro- 
gresiști din Cehoslovacia. Notez că eu am 
fost singurul medico-istoric român care 
între 1924 și 1944, în mai multe lucrări 
ştiinţifice, m-am ocupat în sens pozitiv cu 
istoria relațiilor medicale româno-ruse și 
româno-maghiare. 

Referinţe asupra mea pot să dea: 

Din timpul copilăriei: a) Prof. Ilie Cristea, 
București, Str. 11 lunie, Nr. 67; b) Avocat 
losif Morghenstern, București, Str. Se- 
vastopol, Nr. 11. 

Din timpul stagiului militar: Nicolae Mo- 
can, șef contabil, Academia R.P.R. Cluj, 
Str. Bethlen Nr. 14 

Din timpul studiilor mele universitare în 
Cluj: Dr. Alexandru Ornstein, oculist, Cluj, 
Str. Emil Zola Nr. 1 

Pentru timpul cât am fost asistent: Dr. 
Elisabeta Elekeș, conferenţiar la Facultatea 
de Farmacie (Cluj) 


Pentru activitatea mea profesională: a) 
Prof. dr. Aurel Moga, rector I.M.F. Cluj; b) 
Dr. Elena Maftei, conferențiar la I.M.F. Cluj; 
c) Dr. Gheza Grosz, București, Calea Gri- 
viței Nr. 7; d) Acad. Emil Petrovici, Cluj, Uni- 
versitatea „V. Babeș”; e) Acad. Șt. Milcu, 
București, Institutul de Endocrinologie, 
București 

6. Pentru timpul petrecut în Sibiu, în 
cursul celui de al doilea răsboi mondial: a) 
Gavrilă Cordoș, laborant la Institutul 
Pasteur Cluj; b) Rodica Crăciun, directoare 
a liceului de fete din Sibiu, Str. Justiției Nr 
13; c) Ștefan David, referent administrativ 
I.M.F. Cluj 

7. Pentru atitudinea mea față de perso- 
nalul subaltern: Timoftei Chifor de la I.M.F. 
Cluj 

8. Pentru atitudinea mea față de minori- 
tari: a) Dr. Emil Meniasz, ginecolog, Cluj, 
Clinica Ginecologică; b) Dr. Emil Tonk, me- 
dic la Dispensarul Universității Bolyai“ Cluj 

9. Pentru activitatea mea în P.N.P.: 
Profesor Nicolae Vasiu, deputat, Univer- 
sitatea „V. Babeș”. 


Dr. V.L. Bologa, semnătură olografă 

Cluj, 28 Septembrie 1953. 

Addenda 

Numeroase sunt personalităţile care au 
tinut, mai ales după dispariția profesorului, 
să facă publice amintirile pline de ad- 
miraţie, ba chiar sentimentele de venerație 
pe care i le-au purtat. Numele lor și ceea ce 
au scris sunt, în bună parte, culese și 
reproduse în lucrările istoriografului clujean 
Florea Marin. Ele nu fac însă obiectul stu- 
diului de mai sus, incomplet fată de ceea ce 
ar mai fi trebuit consemnat despre Valeriu 
Bologa. Vom reține însă câteva fragmente 
din aceste declaraţii postume, de nimic și 

de nimeni îngrădite în ceea ce privește 
adevărul lor, care „îl disculpă” pe profesor 
de ignobilele insertii din dosarul său de la 
Securitate. 

1. Astfel, într-un text al Prof. Dr. I. 
Spielmann (Tg. Mureș), ucenic al profeso- 
rului cum se consideră, intitulat „Ave atque 
vale” (Salut și la revedere, expresie pusă în 
sarcina poetului latin Catullo), prilejuit de 
trecerea în eternitate a profesorului Bologa, 
text aflat în copie dactilografiată la Biblio- 
teca de Istoria Medicinii de la Institutul de 
Igienă București, sunt citabile numeroase 
paragrafe care demontează infamantele 
acuzaţii ale „surselor” Securității. 

„Profesorul Valeriu Lucian Bologa a fost 
un patriot în accepțiunea cea mai nobilă a 
cuvântului. O viață întreagă s-a ferit de 
negura urei naţionale, care i-ar fi întunecat 
clarviziunea. Incă din anii adolescenței a 
militat cu pasiune pentru drepturile poporu- 
lui său oprimat și, tocmai de aceea, în anii 
de maturitate, a știut să respecte cu 
sfințenie dreptul tuturor naționalităților con- 
locuitoare care trăiesc pe teritoriul tării 
noastre, Și-a ales prietenii și colaboratorii 
numai pe baza criteriului valoric și al ome- 
niei lor.” (...) 

„Valeriu Bologa a fost însă totodată și 
un istoric al medicinii din Transilvania. A 
urmărit cu obiectivitate perfectă activitatea 
tuturor medicilor ardeleni care au ilustrat 
acest pământ printr-o muncă creatoare, 
singurul său criteriu de apreciere fiind cel al 
valorii creației. Mărturie stau multiplele sale 
lucrări despre contribuţia medicilor sași, 
maghiari și de alte naționalități. (...) A în- 
treținut cele mai cordiale legături cu iatrois- 
toriografii germani și maghiari din tara 
noastră, încă din perioada interbelică, cu is- 
toricii științei din tările socialiste de azi, prin- 

tre care cu medico-istoricii sovietici, încă 
din anii '30.” (...) 

2. „Eu nu sunt istoric, scrie Dr. lohan 
Vass — ca o parte din cei care vor vorbi 
după mine. Sunt un medic venit din de- 
părtări să vă vorbesc despre medicii evrei 
din Clujul interbelic și postbelic până în anii 
'60 ai secolului trecut. Sunt pasionat de 
Istoria Medicinii: am petrecut zile și săptă- 
mâni la catedra de Istorie a Medicinii sub 
conducerea regretatului prof. Izsák. Am 
fost copil și adolescent în Clujul anilor '50 și 
'60 şi student la medicină în anii '70; copil 
al unor părinţi în vârstă, care și-au format o 
a doua familie după Holocaust. Având 
curiozitatea copilului și adolescentului care 
observă totul, am cunoscut o parte impor- 
tantă a medicilor evrei clujeni care erau 
prieteni sau colegi ai părintelui meu. l-am 
observat cum arătau, cum vorbeau; stă- 
team adeseori pe un scaun și ascultam dis- 
cutiile lor despre medicină, filosofie, socie- 
tate, politică. Platon spunea că: «e mai 
ușor să vorbești de zei, decât de oameni», 
iar cineva a adăugat: dintre oameni, cel mai 
greu e să vorbeşti despre medici fiindcă ei 
și familiile lor au prea multe orgolii pe care 
e greu să le eviti sau să le previi. Pe medicii 
despre care voi vorbi, i-am admirat și aș 
spune că i-am iubit. Acești medici evrei 
împreună cu medicii români, maghiari și 
germani au făcut din Clujul medical ceea ce 
a fost de-a lungul deceniilor și este și azi... 
In acest context aș vrea să amintesc nume- 
le câtorva profesori de la Facultatea de 
Medicină care, în timpuri de restriște pentru 
evrei, i-au ajutat și apărat: luliu Haţieganu 
care a avut mulți colaboratori și elevi evrei, 
prof. Ștefan Secăreanu de la biochimie, 
prof. Valeriu Bologa (s.n. M.M.) și prof. 
Marius Hăngănutiu de la balneologie.” 


Profesorul dr. Valeriu Bologa, personali- 
tate științifică și culturală complexă, în opi- 
nia noastră (M.M): fondatorul Istoriei medi- 
cinii românești ca disciplină modernizată de 
studiu, cercetător cu o largă paletă tema- 
tică, inclusiv în domenii conexe iatroistoriei, 
creator de instituţii perene (Biblioteca de 
Istoria Medicinii din Cluj, reamenajată rela- 
tiv recent, cu un impresionant și variat fond 
documentar, carte rară și incunabule, teze 
de doctorat și chiar de absolventă, periodi- 
ce etc., Muzeu antropologic), mulţi ani am- 


Note 


+23 Vezi Bibliografia selectivă 

* http:/Awww.umfcluj.ro/informatii-med-ro/disci- 
pline-med-ro/itemlist/category/346-abi-um (acce- 
sat la 9.10.2018) 

* Florea Marin, Școala Medicală Clujeană, vol. Il, 
Cluj Napoca, 2001. 

* Arhiva Consiliului Naţional pentru Studierea 
Arhivelor Securităţii (în continuare ACNSAS), 
fond Informativ, dosar 557826. 

7 Vasile Conta (1845-1882), filosof, doctor în 
drept (Bruxelles), profesor de Drept Civil la Uni- 
versitatea din lași. Junimist. Fondator, alături de 
G. Mârzescu, Gr. Buicliu și A.D. Xenopol, al Parti- 
dului Liberal-Moderat. Ministru al Instrucțiunii Pu- 
blice și Culturii (1880), în timpul domniei viitorului 
rege Carol |. A iubit provincia românească Basa- 
rabia și a militat în presă pentru ea. A cules Cân- 
tece basarabene. Opere importante: Teoria fata- 
lismului, Teoria ondulaţiunii universale, Bazele me- 
tafizicii. https://ro.wikipedia.org/wiki/Vasile_Conta 
(accesat la 9.10.2018) 

* ACNSAS, fond Informativ, dosar 557826. 

° luliu Haţieganu (1885-1959), renumit semiolog 
și diagnostician, întemeietorul Clinicii medicale 
clujene. Toţi cei menţionaţi ulterior erau elevi și 
colaboratori ai marelui Haţieganu, frate cu Emil 
Haţieganu, politician român, membru al P.N.T., 
participant la Marea Unire de la 1918, ministru al 
Sănătăţii și Ocrotirilor Sociale (1931), membru de 
onoare al Academiei Române, apoi, În 1945, are- 
stat de comuniști, repus în drepturile academice 
onorifice în 1990. 


basador al medicinii românești peste hota- 
re, reper etic și deontologic pentru studenți 
și medici, nu a „scăpat” în anii comunis- 
mului de supravegherea agresivă, nemoti- 
vată, pe criterii de clasă și sociale, a Secu- 
rității de inspiraţie bolșevică. Depășind prin 
creaţia sa, înțelepciune și tact aceste vicisi- 
tudini, Valeriu Bologa se alătură pleiadei 
marilor profesori pe care Medicina Româ- 
nească, dintr-o anumită perioadă istorică, i-a 
dat tării și lumii. 


* |. Goia (1892-1982), produs al Şcolii medicale 
clujene, preocupat de propedeutica bolilor interne 
și prevenirea lor, nu a făcut niciodată parte din 
vreun partid politic și nu a fost auzit folosind ape- 
lativul „tovarășe”, ci „domnule coleg”. 

" Ștefan Hărăguş (1911-1990), studii medicale 
la Montpellier, Bologna, Cluj. A studiat arteriopati- 
ile periferice. Eliminat din considerente politice din 
corpul profesoral universitar în 1945, apoi repus 
în drepturi; [numele, neclar în orig. Poate fi vorba 
de M. Hăngănuț, radiolog, specializat la Viena]. 

“> Aurel Moga (1903-1977) cardiolog, cu specia- 
lizări la Viena (1929) și Paris (1929-1930), minis- 
România (1966-1969). 

“5 ACNSAS, fond Informativ, dosar 557826, ff. 
20-21. 

“ Ibidem, ff. 28-29 

“> Grigore Manoilescu a fost ginerele filologului 
Sextil Pușcariu, primul rector român al Uni- 
versității din Cluj, căruia i se datorează: crearea 
Institutului Naţional de Lingvistică și mai ales con- 
tinuarea și coordonarea Dicţionarului limbii 
române (la care lucraseră, la începuturi, B.P. 
Hasdeu și A. Philippide, finalizat după un secol de 
muncă, în 2010, sub egida Academiei Române); 
inițierea Atlasului lingvistic român și întemeierea 
„Muzeului Limbii Române” din Cluj. Gr. Manoiles- 
cu a fost membru al Mișcării Legionare și director 
al ziarul pro-legionar Buna Vestire; a fost un 
apropiat al lui Corneliu Zelea Codreanu. 

„Obârşia lui Valeriu Bologa are patru familii 

românești situate în sud-estul Transilvaniei între 
Brașov și Sibiu: Bologa, în care a strălucit juristul 
lacob Bologa; Pușcariu, cu profesorul Sextil 
Pușcariu, primul rector al Universităţii din Cluj, 
fratele mamei sale; Nica, din care a apărut dr. 
Constantin Nica, și Ciurcu, din care cel mai 
cunoscut vlăstar a fost dr. Sterie Ciurcu.” Florea 
Marin, op. cit., vol. 2, pp. 171-177. 

“* ACNSAS, fond Informativ, dosar 557826, ff. 
126-128. 

1 Prof. Titu Vasiliu, directorul Institutului de Ana- 
tomie Patologică din Cluj. 

“* Prof. Augustin Mureșan, specializat la Viena 
(prof. Falta) în cercetări de laborator (Florea Ma- 
rin, op. cit., vol. 1, (2000), pp. 114, 150, 210. 

° ACNSAS, fond Informativ, dosar 557826, ff. 
119-120. 

% Ibidem, ff. 32-33. 

* Conf. dr. luliu Ghelerter, I.M.F. București (ma- 
nuscris, Biblioteca Documentară de Istoria Me- 
dicinii, INSP București) 

2 ACNSAS, fond Informativ, dosar 557826, f. 
125, f-v. 

% ACNSAS, fond Informativ, dosar 557826. 

* Ibidem. 

% Grigore Preoteasa, unul dintre puținii intelec- 
tuali din partid, a fost ales adjunct al Anei Pauker 
la Ministerul de Externe, apoi ministru plin. 

% Scoaterea din evidență a numitului Valeriu 
Bologa se propune la 26 decembrie 1964, dar nu 
definitiv, ci ...la pasivi, dosarul urmând a fi predat 
la Secţia „C” — Cluj. Să fie această decizie a vigi- 
lenţilor tovarăși în legătură cu faptul, menţionat în 
dosar, că Valeriu Bologa a fost primit direct în par- 
tid (fără stagiul de candidat) „pentru meritele sale 
deosebite”? 

7 ACNSAS, fond Informativ, dosar 557826. 

2 Ibidem, ff. 9-16. 

2 Str. Thököli, după numele lui Imre/Emmerich 
Thököly, principe maghiar al Transilvaniei, condu- 
cător al revoltei antihabsburgice a curuților — nu- 
mele maghiar al răsculaților conduși de Gh. Doja. 
https://ro.wikipedia.org/wiki/Imre)_Th%C3%B6k 
%C3%B6lyfIstoriografie, (accesat la 9.10.2018) 

% Orașul Stalin” a fost denumirea atribuită mul- 
tor localități importante din lagărul socialist, în 
contextul cultului personalității conducătorului 
sovietic |.V. Stalin. Brașov a avut numele „marelui 
prieten al popoarelor, Stalin”, timp de un deceniu, 
(1950-1960), 7 ani după după moartea dictatorului. 

* Marpod, sat și comună cu același nume, în 
podișul Hârtibaciului, populație mixtă, români, 
sași, romi, maghiari. 

2 Albina” prima bancă de credit din Transil- 
vania, fondată de Visarion Roman (1833-1885, 
om politic român, publicist, membru corespondent 
al Academiei Române), urmărea să sprijine în- 
deosebi țărănimea cu împrumuturi ipotecare mici. 
Din comitetul de conducere a făcut parte, între altii, 
un lacob Bologa, avocat, care l-a conseiat, din 
punctul de vedere al legislației pe Visarion Roman. 

* Marele dicţionar al Academiei Române. Lucrul 
la monumentala operă de interes naţional Dicţio- 
narul-Tezaur al Limbii Române a început în 1906, 
când lingvistul Sextil Pușcariu primea misiunea de 
a elabora dicționarul. Ajutat de o echipă din Cluj, 
timp de 43 de ani, el a reușit să publice, până în 
1948, literele A-C, D (de), F-I, J-L (până la cuvân- 
tul lojniță). Din 1965, lucrarea a fost reluată, după 
noi principii, sub conducerea academicienilor lor- 
gu lordan, Al. Graur și |. Coteanu, în cele trei insti- 
tute academice de la București, Cluj și lași. În 
perioada 1965-1997 se publică literele M, N, O, P, 
R, S, Ș$, T, Ţ, V (parțial). Aceleași noi principii stau 
la baza redactării ultimelor litere, când coordo- 
narea lucrărilor a fost asigurată de academicienii 
Marius Sala și Gh. Mihăilă. Intre 2000 și 2010 s-au 
publicat literele D, E, U, V, parțial Z. Cu ultimul 
volum, din cele 37 publicate în 105 ani, această 
operă înregistrează 175.000 de intrări: 125.000 
sunt cuvinte propriu-zise, iar restul de 50.000 sunt 
variante lexicale. Se află înregistrate toate cuvin- 
tele limbii populare, regionalismele și termenii 
arhaici din textele vechi, cuvintele din literatura 
beletristică, precum și termenii ştiinţifici și tehnici, 
cu condiția să fie utilizați în cel puţin două domenii 
de specialitate diferite. (Apud acad. Marius Sala v. 
WWW .diacronia.ro/indexing/details/A15344/pd, și no- 
te cu ocazia lansării ultimului volum al Dicţionaru- 
lui tezaur al Limbii Române) (accesat la 9.10. 2018) 

* Fortăreaţa Trient. In octombrie 1918, italienii 
reușesc să treacă râul Piave (situat în Italia de 
Nord) și să pătrundă în liniile de apărare inamice. 
La 3 noiembrie sunt ocupate orașele Trient și 
Triest, generalului german Viktor Weber nemairă- 
mânându-i decât să semneze capitularea. 

% Gheorghe Dima, compozitor și dirijor român. A 
compus numeroase piese muzicale între care 
cunoscuta melodie Cucule cu peana sură. 

s Sextil Pușcariu (4 ianuarie 1877, Brașov - 5 
mai 1948, Bran), filolog de seamă, istoric literar, 
pedagog, cu opțiuni politice „de dreapta”. 

“ Partidul Naţional Popular s-a înființat în 1946, 
sub conducerea avocatului și economistului de 
orientare liberală, Mitită Constantinescu. La moar- 
tea acestuia, survenită chiar în anul înființării, 


conducerea P.N.P. a fost preluată de Petre Con- 
stantinescu-lași, simpatizant al Partidului Comu- 
nist din perioada ilegalităţii, ulterior activist de 
vază al comuniștilor. În viziunea noului regim, 
P.N.P. avea rolul de a atrage în orbita Partidului Co- 
munist din România un număr cât mai mare de membri 
ai clasei de mijloc: profesori, funcţionari din ministere, 
intelectuali cu profesiile liberale. Organul oficial al 
P.N.P., ziarul Națiunea era condus de George 
Călinescu, un motiv în plus de atragere a 
„naivilor”, pentru că, în alegerile din 1946, P.N.P. 
a mers alături de forțele pro-comuniste, ca parte a 
Blocului Partidelor Democratice. În 1948, la pre- 
siunea comuniștilor, au fost eliminaţi din rândurile 
P.N.P. membrii care nu doreau asimilarea cu 
P.C.R. Partidul Naţional Popular s-a autodizolvat 
la 6 februarie 1949, în condiţiile în care Partidul 
Comunist preia întreaga putere politică. 

% 1.M.F. — Acronim pentru Institutul Medico- 
Farmaceutic (din București, Cluj-Napoca, lași, Tg. 
Mureș, Timișoara și Craiova). 

* Armânii Marija și soțul ei Jovan Trandafil — 
filantropi, au creat un fond pentru ajutorarea tine- 
rilor săraci dar buni la învățătură. 

“70.000 lei vechi (adică, înainte de „stabiliza- 
rea”/reforma monetară din 1947 — eșuată —, ur- 
mată de o a doua reformă monetară în 1952). 

“Farkas Bolyai (1775, Buia, Sibiu — 1856, Târgu- 
Mureș), celebru matematician maghiar. Universi- 
tatea „Babeș-Bolyai” este astăzi o prestigioasă 
instituție de învățământ superior din Cluj-Napoca. 

#2 Din textul comunicării prezentate de Dr. Johan 
Vass la simpozionul „File din istoria evreimii clujene. 
Medici evrei”, Cluj-Napoca, 27 septembrie 2016. 


Bibliografie selectivă: 

C.N.S.A.S. — Direcţia Arhiva Centrală, Fond Infor- 
mativ Dosar „Bologa Valeriu” cu nr. 557826. 

Valeriu L. Bologa, Memoriu de titluri și lucrări II, 
1926-1930, Cluj, Martie, 1931, IMF București, Biblio- 
teca Centrală. 

Prof. Dr. Valeriu L. Bologa, Memoriu de titluri și 
lucrări III, 1931-1934, Cluj, Decembrie 1934, Bibliote- 
ca de Istoria Medicinii, Institutul de Sănătate Publică, 
București. 

Radu Iftimovici, Istoria Universală a Medicinei și 
Farmaciei, București, Editura Academiei, 2008. 

Cristina Ionescu, Index bibliografic al medicinei 
populare românești, laşi, Editura Bit, 2001. 

Datcu lordan, Dicţionarul etnologilor români, 
București, Editura Saeculum 1.0.,1998. 

Florea Marin, Școala medicală clujeană. Precur- 
sori, Întemeietori, vol. |, Cluj-Napoca, Casa cărții de 
știință, 2000. j 

Florea Marin, Scoala medicală clujeană. Intemeie- 
tori. Continuatori, vol. II, Cluj-Napoca, Casa cărții de 
știință, 2001. 

Florea Marin, Vieţi dedicate omului, 3. Personali- 
tăți medicale clujene, V.L. Bologa, Cluj-Napoca, Edi- 
tura Dacia, 1995. 

Mihail Mihailide, Literatura artistică a medicilor, 
vol. |, București, Editura Viata Medicală Româneas- 
că, 2009. 

Romulus Rusan (ed.), Analele Sighet 7. Anii 1949- 
1953. Mecanismele Terorii, Comunicări prezentate la 
al VII-lea Simpozion al Memorialului de la Sighetul 
Marmaţiei (2-14 iulie 1999), București, Fundaţia Aca- 
demia Civică, 1999. 

Gabriela Rusu, Relaţia între Jules Guiart și Valeriu 
Lucian Bologa, pag. dactilografiată, Biblioteca de Is- 
toria Medicinii, Institutul de Sănătate Publică, 
București. 

|. Spielmann, Ave Adque Vale, dactilogramă, 
Biblioteca de Istoria Medicinii, Institutul de Sănătate 
Publică, București. 

Emil Stoian, Portrete din Bran, Brașov, Editura 
Dealul Melcilor, 2002. 

Emil Stoian, Sextil Pușcariu și Branul, Baia Mare, 
Marist, 2017. 

NICOLAE IUGA 


Filosoful Cezar Mititelu, 
așa cum l-am cunoscut 


În primăvara anului 1975 subsemnatul, în calitate de 
student la Filosofia bucureșteană, locuiam în complexul zis 
„6 Martie” (campus denumit după ziua instalării primului 
Guvern comunist al lui Petru Groza), situat între Facultatea 
de Drept și Opera Română. Aici l-am cunoscut pe un fost 
coleg mai mare, terminase Filosofia în 1973, se numea 
Cezar Mititelu, și căruia apropiații îi spuneau Cezărică. 

De la bun început vreau să spun că era, cu siguranță, 
un vagabond de geniu, în vechea tradiție balcanico-bucu- 
reșteană, ilustrată de exemplu cu un personaj literar ce- 
lebru, precum Zacharias Lichter. Născut în 1945 la Bârlad, 
Cezărică a făcut mai întâi vreo doi ani de Facultate de 
Geografie la lași. Nu a mai terminat Geografia, pentru că 
în acest timp a citit enorm filosofie și clasicii literaturii ruse. 
Așa că a venit la București, la Facultatea de Filosofie, pe 
care a luat-o de la capăt. Era mai bătrân decât colegii lui 
de promoţie de la Filosofie și avea deja ceea ce nemtii 
numesc Weltanschauung. Era bine cunoscut de către pro- 
fesorii Facultăţii și era intrat deja în folclorul universitar și 
în legendele locului. Intre multe altele, a fost în stare să 
facă una de pomină. In acea vreme, s-a redus durata stu- 
diilor la Universitate de la 5 ani la 4 ani. Această reducere 
a picat, din câte îmi amintesc, pe anul universitar 1971- 
1972, în sensul că în 1971 a fost ultima promotie cu 5 ani, 
iar în anul următor, în 1972, a fost prima promotie cu 4 ani. 
Cezărică al nostru ar fi trebuit să termine facultatea în 
1970, dar în anul patru a rămas repetent în mod voit, prin 
neprezentare la un examen, tocmai ca să prindă în 1971 
ultima promoție cu 5 ani. După care a rămas repetent din 
nou, tot în mod voit, în ultima promotie cu 5 ani, fiind trecut 
din oficiu în anul patru. A ajuns de fapt pentru a treia oară 

Nicolae luga s-a născut pe 12 iunie 
1953 în Săliștea de Sus, jud. 
Maramureș. A absolvit Facultatea de 
Filosofie a Universităţii din București 
în anul 1978. A fost profesor la 
Colegiul Naţional „Dragoș Vodă” din 
Sighet, ulterior lector la Universitatea 
„Babeș Bolyai” din Cluj-Napoca. A 
sustinut doctoratul în Filosofie la 
Universitatea „Babeș Bolyai” din Cluj- 
Napoca, sub îndrumarea profesorului 
Andrei Marga. Incepând cu anul 2003, 
este conferenţiar și respectiv profesor 
universitar la Departamentul de științe 
Socio-Umane al Universităţii de Vest 
„Vasile Goldiș” din Arad. 

In domeniul filosofiei, este printre 
primii autori care publică studii asupra 
ideii de Etică globală, aparținând teo- 
logului german Hans King. A avut o 
activitate publicistică constantă în 
revistele culturale din România, fiind 
cotat ca unul dintre cei mai importanţi 
eseiști români contemporani. A consa- 
crat în premieră, În literatura de spe- 
cialitate din România, o prezentare 
monografică a ideii de cauzalitate 
emergentă, așa cum aceasta se mani- 
festă în istorie. A mai realizat, tot în 
premieră, în tratare unitară o Istorie a 
principalelor idei etice și pedagogice. 
De asemenea, plecând de la ideea de 
ansamblu a cărții lui Constantin Noica 
despre cele șase maladii ale Spiritului 
contemporan, a elaborat o lucrare de 
anvergură intitulată șapte păcate 
împotriva Spiritului. Este autor unic a 
peste 20 de cărți, dintre care 4 au fost 
publicate în limbile franceză și engleză 
la prestigioase edituri din Germania. 
In anul 2017 i s-a decernat Premiul 
„lon Petrovici” al Academiei Române. 


în anul patru, an pe care o dată l-a repetat 
şi a doua oară l-a absolvit, iar acuma se afla 
în situaţia să-l repete din nou, altă soluție 
administrativă nu era. Oamenii se amuzau 
pe seama lui, toată lumea știa că 
repetențiile lui nu sunt pe bune, că omul 
era super-deștept și că voia să mai tragă 
de timp și să-și prelungească la maximum 
durata statutului de student. 

Pe Cezărică l-am cunoscut la cantina 
studențească de lângă Operă, în primă- 
vara anului 1975. Nu mai avea statut de 
student și nici nu mai locuia în cămin, dar 
nici nu avea de gând să plece din 
București (fusese repartizat profesor la un 
liceu undeva în județul Bacău). Era deja 
încărunțit și arăta mai vârstnic decât era în 
realitate, la treizeci și doi de ani arăta ca la 
vreo patruzeci, umbla îmbrăcat așa-zicând 
decent, ca un profesor din provincie, cu 
pardesiu și pantaloni de stofă, adică fără 
blugi, barbă și plete cum era pe atunci la 
modă în lumea studențească, având tot 
timpul asupra lui o voluminoasă geantă din 
piele. O femeie care distribuia tacâmurile 
la intrare în cantină îl întreba de fiecare 
dată, mașinal, „da' nu ai mai terminat facul- 
tatea, maică?” Am început să discutăm 
despre scriitori clasici ruși, din care eu am 
fost citit până atunci, cu excepţia lui 
Dostoievski și Cehov, puțin și superficial. 
Apoi l-am găzduit pe blat, cu acordul cole- 
gilor, în camera de cămin cu nr. 443 în care 
locuiam. Faptul nu era absolut nou, cu un 
an mai-nainte la Căminul din Panduri, la 
noi în cameră a mai locuit, tot clandestin, 
un student de pe la Teologie dintr-un sat de 
pe lângă Craiova. 

Așa s-au pus, încetul cu încetul și 
inconștient, în camera 443 din corpul C al 
Complexului studențesc de lângă Operă, 
premisele pentru o conexiune între discu- 


tiile despre literatură purtate de către un 
grup de studenți, cu ideile lui Paul Goma 
despre nevoia unei mai mari libertăţi pen- 
tru scriitorii din România, emise la Restau- 
rantul Uniunii Scriitorilor. Și așa am căpătat 
noi, în ochii Securităţii, acea importanță 
deosebită care, odată ajunsă la un punct 
critic, se lăsa cu deschiderea unui dosar 
de urmărire informativă. Dacă cineva mi-ar 
fi spus atunci că pe patru dintre noi ne ur- 
mărește Securitatea, eu nu aș fi crezut și 
aş fi zis că acela este și el victima stării de 
spirit, caracterizată prin mentalitatea para- 
noică în sens cultural, potrivit căreia Secu- 
ritatea urmărește chiar pe toată lumea. 

Dosarul întocmit de Securitate l-am citit 
foarte târziu, abia în luna mai a anului 
2010, după ce au trecut peste trei decenii 
de la consumarea faptelor. Mai întâi, am 
avut senzaţia că este vorba de o poveste 
tristă, care privește pe niște străini. Apoi, 
pe măsură ce am parcurs filele dosarului, 
am simțit bătăi de inimă care îmi spuneau 
că spiritul care a animat atunci acele fapte 
este încă viu și că trebuie, pentru expiere 
și salvare, să le mărturisesc încă o dată în 
scris. Să prezint versiunea mea pe care 
cititorul, implicat sau nu, să o poată con- 
frunta cu versiunea din notele informative, 
pe care le-am publicat într-o carte în facsi- 
mile (vezi Securitatea, Cezarul și sfoara de 
câlți a lui Elie Wiesel, Cluj, Ed. Limes, 
2012). 

Cezărică, așa cum îi spuneam între 
noi, avea lecturi filosofice apreciabile și avea 
asimilate oarecum natural ideile filosofice 
fundamentale ale clasicilor dar, cu toate 
acestea, prefera ca material de lucru pen- 
tru expunerea ideilor sale literatura univer- 
sală, mai cu seamă marea literatură rusă, 
pe care o cunoștea ca nimeni altul. In 
perioada studenției, eu am făcut mari sfor- 

tări sistematice și am citit aproape integral 
Kant și Hegel, așa am putut să mă conving 
că lui Cezar nu-i erau deloc străine aceste 
texte. Cu toate acestea, el insista să avem 
citiți bine câţiva scriitori de primă mărime 
din toate marile literaturi ale lumii: Cer- 
vantes, Gogol, Tolstoi, Cehov, Gorki, Flau- 
bert, Stendhal, Maupassant, Lampedusa, 
Babel, Bunin, Swift, Igor Stravinski, E.M. 
Forster ş.a. Mai era obligatorie cunoaște- 
rea Bibliei, precum și a gândirii muzicale 
conținută în câteva capodopere ale muzicii 
simfonice universale. Era o listă relativ 
scurtă, ceva de genul experimentului min- 
tal: ce cărți ai lua cu tine, dacă ar fi să 
trăiești zece ani pe o insulă pustie? Deci, 
părerea lui era ca intrarea în filosofie să nu 
se facă cu autori de filosofie, ci cu literatură 
(vreo douăzeci de autori) și cu muzică. 
Mult mai târziu mi-am dat seama că omul 
avea dreptate. 

Filosofia are ca particularitate funda- 
mentală faptul că este alcătuită din 
abstracții supreme. Bineînţeles, cu asta nu 
spun o noutate, dimpotrivă această 
afirmaţie este în chip evident un loc 
comun. Vreau însă cu aceasta să spun 
altceva. Solul sufletului tânăr trebuie să fie 
pregătit (vorba lui Noica), arat și îngrășat 
cum ar veni, spre a primi abstracţiile filoso- 
fice. Sămânţa filosofiei, la fel ca în parabo- 
la evanghelică a Semănătorului, nu poate 
să rodească într-un suflet gol sau sterp 
sau cu spini sau cu uscăciune, adică într- 
un suflet în care nu este sedimentat un 
strat gros și fertil de humă de ordin imago- 
logic. Pentru ca aceste abstracții să prindă 
rădăcini, iar filosofia să devină un fel de a 
fi, sufletul tânărului care vrea să învețe filo- 
sofie trebuie să fie cultivat în principal cu 
două forme de cunoaștere, privilegiate sub 
raportul imaginarului pe care îl conțin, fie 

cu teologie, fie cu artă. Ideal cu ambele. 
Sufletul trebuie să aibă deja pregătită în 
sine dimensiunea reprezentării, de exem- 
plu a imaginii create de literatură sau a 
imaginației stimulate de muzică. Trecerea 
de la o abstractie filosofică până la contra- 
riul ei, suprema cuprindere logică după 
Aristotel, nu se poate face în mod propriu 
fără ca acest demers să nu „consume” 
ceva din mediul reprezentării. Filosofia 
recurge uneori la exemplificări pentru a se 
putea face înțeleasă, fapt disprețuit însă 
de către filosofii mari („în filosofie exemple- 
le sunt cârjile judecății”, a spus Kant). 

Ne rămâne literatura. Ea este o 
„oglindă măritoare a vieţii”. lar viața ca 
atare are două dimensiuni de o evidență 
izbitoare: spontaneitatea și concretețea. 
Dialectica filosofică, trecerea de la ceva 
determinat la contrariul său, este vizibilă în 
literatură în mod spontan și concret. 
Conţinând de-a valma povestiri despre 
viață și moarte, comedii și tragedii, literatu- 
ra este ea însăși o dialectică spontană. 
Desigur, poți învăța și poți repeta pe de 
rost o frază, un principiu din Logica lui 
Hegel de exemplu, chiar fără să fi citit 
deloc literatură, dar este cu totul altceva 
dacă, atunci când meditezi la o propoziţie 
filosofică oarecare, poți să ai în vedere, în 
memorie, conţinutul unui roman precum 
Război și pace al lui Tolstoi sau o repre- 
zentare despre construcţia muzicală, pre- 
cum aceea din Poetica lui Stravinski. 
Diferența poate fi uriașă, totală chiar. 
Putem avea aici exact diferența dintre un 
papagal și un om viu. 

Ei bine, pentru unii dintre noi, Cezărică 
a devenit prototipul omului viu, spre deose- 
bire de unii dintre dascălii noștri de la 
Facultate, cu o cultură precară, care repe- 
tau papagalicește niște afirmatii învățate 


Cezar Mititelu 


mecanic, în tinerețe, din clasicii marxismu- 
lui. In definitiv, oricine poate învăța să 
spună oricând, imediat și pe negândite, 
exact contrariul a ceea ce a spus mai-nain- 
te interlocutorul, dar asta este psitacism și 
hebefrenie, nu dialectică. Realitatea și 
adevărul contrazicerii vin din capacitatea 
de a parcurge mintal, în mod rapid, un 
imens material empiric sau de ordinul 
imaginarului și numai după aceea să scoti, 
în mod convingător, argumente de sens 
contrar. Cezărică a ajuns practic să duble- 
ze Facultatea, cu aproape toate cadrele 
didactice la un loc. Simţeai cum în expresi- 
ile lui, în chiar fiinta lui, dialectica de tip 
socratic devine ceva viu și adevărat. 

De la el am învățat și cum se citește cu 
adevărat un roman, o proză de ficțiune în 
genere, după ce criterii trebuie selectate și 
memorate pasajele semnificative, cum tre- 
buie degajat din lectură universul de sim- 
boluri, cum trebuie făcute niște conexiuni, 
de fapt cum trebuie reconstruit romanul în 


idee, cum trebuie aplicată o exegeză în 
raport cu un roman dat etc. Bineînţeles, 
omul citea și altceva în afară de capodope- 
re, citea și literatura curentă, autohtonă, de 
ficțiune sau de specialitate. Erau frecvente 
cazurile când cărți ale autorilor români din 
domeniul filosofiei sau din domenii adia- 
cente erau citite în fata noastră cu „maxi- 
mă exigență”. Atunci Cezărică desfăcea 
cartea filă cu filă, citea fiecare filă cu voce 
tare, ne întreba dacă nouă ne spune ceva, 
rupea și arunca la coș filele care nu spu- 
neau nimic, păstra separat filele pe care 
găseam vreo idee notabilă, pe care o me- 
mora. Atunci volume de câte 300-400 de 
pagini erau reduse la maximum 10-20 de 
pagini, care meritau păstrate și memorate. 

Vagabondul nostru își ținea lecţiile, de 
fapt discuţiile libere cu noi, în câte o 
încăpere din cămin, sală de lectură sau 
uscător, evident fără plată, atâta doar că îl 
găzduiam pe blat. Se mulțumea cu putin, 
ceva cafea, țigări (fuma în continuu) și 
mâncarea pe care i-o aduceam de la 
cantină. Dacă mai era o vodcă rusească 
sau un cabernet bulgăresc, atunci când 
mai reușeam să vând câte o carte, era cu 
atât mai bine. Nu cerea niciodată bani, cu 
excepția unor cazuri în care avea nevoie 
de bilet de tramvai sau troleibus, era vorba 
de mărunțiș — un leu, cel mult doi lei. Nu 
stătea mult, două-trei zile, până când 
discuţiile lâncezeau și noi ne apucam de 
lectură, atunci el dispărea misterios nu se 
știe unde, dar revenea cam o săptămână 
mai târziu. După câte o astfel de pauză, și 
el și noi aveam subiecte proaspete de 
discuție, idei noi. La cămin a fost adus 
prima dată de către mine, așa cum reiese 
și din declaraţia dată de către Călin Vlasie 
la anchetă (a se vedea D.U.I. „Horia”, des- 

chis de către Securitate în aprilie 1976, cu 
nr. | 234327, cota Consiliul Naţional pentru 
Studierea Arhivelor Securităţii). 

Modul în care decurgeau discuţiile este 
descris în Notele informative cu o precizie 
rară și în același timp total nerelevantă, 
așa cum fac de regulă idiotii când le ceri să 
povestească ce au văzut la cinematograf. 
De exemplu: „Faptul că el [Cezărică] con- 
duce discuţiile rezultă din observaţiile sur- 
sei care a observat (sic!) prin geamul ușii 
că el acordă cuvântul participanţilor, el 
este cel care vorbește cel mai mult, proba- 
bil că tot el programează întrunirile. Odată 
a fost observat că citea celor de fată dintr- 
o carte, într-un ritm alert, ceilalți ascultând 
foarte concentrați și preocupaţi. Ultima în- 
trunire a avut loc pe data de 23.03.1976 și 
a durat aproximativ între orele 21-23. Une- 
le durează însă până dimineaţa.” Trebuie 
să mai spun că la discuţii nu participam 
numai noi, cei patru urmăriţi — în ordine al- 
fabetică: Horj Viorel, luga Nicolae, Teișanu 
Vladimir și Vlasie Călin — ci și alți studenţi 
de la Filosofie care locuiau în cămin, după 
cum sunt menţionaţi în „Nota” de sinteză 
dactilografiată de „organ” și anume: Mitra- 
che Alexandru, Enășel Horia, Necșuliu Do- 
rin, Munteanu Vasile, Mircea Oliv, Sterea 
lon, Dumitrașcu lon, Alfiri lon sau Kelemen 
Andrei, toți studenți la diferite sectii ale Fa- 
cultăţii de Filosofie, dar care nu sunt con- 
semnaţi că ar fi făcut „comentarii ostile”. 

Discuţiile, care priveau inițial doar lite- 
ratura și filosofia, ajungeau inevitabil și la 
probleme politice. Aici Cezărică a desco- 
perit pe cont propriu, observând viața coti- 
diană din România dar și din alte Ţări so- 
cialiste ideea lui Troțki potrivit căreia nu 
abnegaţia în muncă, indiferent de salariu, 
este ceea ce îl caracterizează pe om. De 

aceea societatea socialistă a fost condam- 
nată din capul locului la degenerare, indife- 
rent unde s-a urmărit edificarea ei, la fel în 
Germania (zisă „Democrată”) ca și în Ru- 
sia. Omul de rând a mers voluntar la răz- 
boi, în cursul războiului civil din Rusia, dar 
după aceea nu a mai mers voluntar cu 
același entuziasm și la muncă în întreprin- 
derile socialiste. Oamenii i-au urmat pe 
Lenin și pe Troțki, care îi trimeteau la răz- 
boi și la moarte, dar nu l-au urmat pe Sta- 
hanov, care îi îndemna doar să muncească 
mai mult, pentru depășirea planului. O enig- 
mă a sufletului omenesc. Oamenii au re- 
nunțat la libertate, precum în celebrul 
poem „Marele Inchizitor” din Fraţii Karama- 
zov al lui Dostoievski. In acest caz, nu 
există altă alternativă decât anarhia. Stalin 
a sesizat imediat faptul și a recurs la teroa- 
re. Impunerea unui regim de teroare nu s-a 
bazat doar accidental pe firea brutală sau 
criminală a dictatorului Stalin, ci a părut a fi 
mai curând o necesitate istorică. 

Părerile politice ale lui Cezărică, așa 
cum sunt ele consemnate în notele informa- 
tive din dosarul de urmărire, sunt destul de 
aproximative, mai mult sau mai puţin înde- 
părtate de adevărul lor iniţial. In primul rând, 
avem prezentată, într-un context anume și 
într-un fel anume, o idee emisă de către 
persoana în cauză, de către „formator”. 
Apoi avem relatarea informatorului, mai 
mult sau mai puțin fidelă, adică ideea 
reflectată în capul informatorului. In fine, 
abia în al treilea rând avem Nota redactată 
de către ofițerul de Securitate în limba de 
lemn proprie instituției, limbă care ucide spi- 
ritul, în baza conversatiei cu informatorul. 

Astfel, în Nota de la fila nr. 5 a dosa- 
rului, aflăm că Cezărică obișnuia să spună 
că oamenii muncesc fără elan, întrucât nu 


sunt de acord cu sistemul politic de la noi. 
Din același motiv el, Cezărică, nu s-a pre- 
zentat la liceul la care a fost repartizat ca 
profesor, pentru că el nu concepea să 
muncească într-o societate în care munca 
nu e muncă. Pe de altă parte, nu vede nici 
posibilitatea unei schimbări sociale în viito- 
rul apropiat, pentru că nu te poți baza pe 
oamenii educați în socialism, ca să por- 
nești o acțiune; oamenii înjură regimul, dar 
după aceea merg să-și încaseze salariul. 
Dacă lucrurile merg prost, nu sunt de vină 
„organele de decizie”, ci masele care nu 
acționează. 

Ideile sale pot fi degajate mai clar din 
Declaraţia scrisă chiar de mâna lui, pe care 
a dat-o după prima arestare, din luna mai 
1977, aflată la dosar la fila 11. Potrivit legii 
care reglementează activitatea CNSAS, 
mie nu mi s-au dat în copie toate filele din 
dosar, ci numai acelea în care se află men- 
ționat numele meu. Așa se face că din note 
informative foarte interesante, de câte 3-4 
pagini, la mine a ajuns câte o pagină sau 
două sau deloc. Așa stau lucrurile și cu 
această Declaraţie a lui Cezărică, scrisă 
de el însuși în stare de arest: în posesiu- 
nea mea au ajuns doar două pagini. 

In Declaraţie, arată că în perioada 
1976-1977, cu prilejul unor vizite pe care el 
le făcea unor studenți cazați la Căminul „6 
Martie”, a discutat cu mai mulți, printre 
care: luga Nicolae, Horj Viorel, Vlasie 
Călin, Alfiri lon, Teișanu Vladimir, Necșuliu 
Dorin și alții. „In aceste discuţii am abordat 
probleme legate în principal de literatură, 
filosofie, muzică și pictură. Orice problemă 
era canalizată de subsemnatul pe teren 
politic... [în sensul că] am căutat întotdeau- 
na să rezolv problemele în care eram soli- 
citat, pornind de la responsabilitatea 


absolută (subliniat în original, n.n.) a indivi- 
dului sau a grupului care era de față pentru 
tot ceea ce e bun, respectiv rău în jurul 
nostru. Printre altele, m-am angrenat în 
unele discuții privind nivelul de trai, situația 
economică de la noi din țară, organizarea 
pieței, unele teze ale marxism-leninismului 
privind democraţia..." 

„In problema Paul Goma, am discutat 
despre el cu studenții luga Nicolae și 
Cornel Novak, anul III respectiv anul IV 
Filosofie, cazați la Căminul «6 Martie», în 
cursul lunii aprilie [1977]. Intrebat de luga 
ce părere am despre acțiunea lui Goma, 
am spus că este o copilărie și un non-sens, 
ca și în cazul Soljenitân pentru că, dacă 
este adevărat că reclamă lipsa drepturilor 
de a scrie, eu consider că aceste drepturi 
nu au lipsit niciodată în istorie și prin urma- 
re nici acuma”. 

De fapt, ideea lui Cezărică era că nu 
trebuie să te plângi că nu există drepturi, 
atâta vreme cât nu te lupti pentru ele, cât 
nu faci nimic pentru a le câștiga; că întot- 
deauna în istorie au existat drepturi exact 
în măsura în care au fost obținute prin 
luptă. Într-adevăr, el insista pe responsabi- 
litatea absolută a individului pentru tot ce e 
bun sau rău în jurul nostru. Ideea străbate 
mileniile, de la Socrate la Kant. Lui 
Socrate, când era în închisoare și aștepta 
pedeapsa cu moartea, niște prieteni i-au 
propus să-l ajute să evadeze. El a răspuns 
că nu trebuie vătămate legile, „atât cât 
depinde de voința noastră”. lar Kant spu- 
nea că important este ca voința să fie 
„necondiționat bună, indiferent dacă este 
suficientă pentru efect sau nu”. 

Colonelul de Securitate Constantin 
Cegăneanu, care superviza toată afacerea 
a recomandat, în ceea ce îl privea pe 

Cezărică, să fie „Exploatat la buletin” (fila 
nr. 8), adică deoarece omul nostru nu avea 
buletin de București, să fie dus obligatoriu 
în localitatea de domicilu și să i se „ofere” 
acolo loc de muncă. In realitate, era vorba 
de domiciliu forțat sau „obligatoriu, 
pedeapsă care însă la acea dată nu mai 
figura în Codul Penal din România. 
Această pedeapsă a existat în Codul Penal 
român prin anii '50, dar a fost scoasă de 
acolo pe la sfârșitul anilor '60. Intr-adevăr, 
după prima arestare, Cezărică a fost elibe- 
rat, dar dus cu trenul, legat la mâini și 
escortat de un milițian, până acasă la Bâr- 
lad, iar buletinul lui a fost reţinut la Militie în 
București. La Bârlad, unde locuia împreu- 
nă cu părinții, pe str. Al.I. Cuza la nr. 20, 
poarta casei a fost păzită de Militie 24 de 
ore din 24 timp de vreo lună. Când vigilen- 
ta paznicilor a mai slăbit, Cezărică a reușit 
să fugă la gară, s-a suit în tren și a ajuns 
din nou în București, unde s-a descurcat și 
fără buletin. A fost dibuit de către Secu- 
ritate și re-arestat abia un an mai târziu. 
Cât ne privește pe noi, studenţii cu pro- 
bleme, pe mai multe file din dosar există 
rezoluția care dispune: „Avertizarea în 
prezența factorilor educaţionali”. Era men- 
ționat și faptul că actiunea era aprobată de 
către tov. Gârbea Augustin, prim secretar 
al Centrului Universitar București. „Aver- 
tizarea” era o procedură simplă și ni s-a 
aplicat, din câte îmi amintesc, de două ori. 
Eram chemaţi în biroul rectorului. Rectorul 
(era un matematician important, membru 
al Acadmiei Române, se numea Dumitru 
Ciucu) stătea în picioare, iar securistul 
care răspundea de Universitate, maior 
Marian Ureche, stătea pe scaunul rectoru- 
lui, fiind vizibile și în acest fel raporturile 
ierarhice reale. Rectorul ne sfătuia cu 

duhul blândeţii să ne băgăm mintile în cap, 
să ne gândim la viitorul nostru, la o carieră, 
că altfel el va fi nevoit să ne exmatriculeze 
etc. lar securistul ne înjura și ne amenința 
cu pușcăria. Pe urmă eram lăsaţi în pace 
aproximativ o jumătate de an, timp în care 
eram urmăriți îndeaproape, să se vadă 
rezultatele „avertizării”. 

Lucrurile au luat o întorsătură urâtă pe 
când eram în anul IV de facultate, adică în 
toamna anului 1977 și prima parte a anului 
1978. Originea acestor gesturi se afla tot 
într-o acțiune a lui Paul Goma de prin 
1956. Despre ce era vorba? 

In toamna anului 1956 a avut loc bine- 
cunoscuta mișcare antisovietică și anti- 
comunistă din Ungaria vecină. La începu- 
tul lunii noiembrie 1956, trupele sovietice 
au invadat Ungaria și au măcelărit mii de 
budapestani. In România... nimic! Pe 
atunci Paul Goma avea 21 de ani și era 
student în anul II la Litere în București. A 
încercat să inițieze în mediul studențesc o 
mișcare de solidaritate cu „revoluția” din 
Ungaria și de condamnare a crimelor 
sovietice comise în Ungaria. Nu a reușit 
însă să adune pe nimeni în jurul lui. Pe 
filiera UTM (Uniunea Tineretului Muncitor, 
precursoarea UTC) studenţilor noștri li s-a 
transmis să stea liniștiți la locurile lor. Paul 
Goma era exasperat că nu poate să facă 
nimic. (Eu cunosc toate aceste detalii din 
scrisorile pe care Goma le-a trimis unor 
colegi în care avea încredere, scrisori pe 
care am reușit, în parte, să le citesc în ori- 
ginal în manuscris, via Cezărică). Atunci 
Paul Goma a comis un gest menit să 
șocheze și să atragă atenţia asupra a ceea 
ce se întâmplă: s-a dus la sediul UTM de la 
Universitate și și-a predat carnetul de 
UTM-ist! Cu alte cuvinte, Paul Goma a 


anunțat că își dă „demisia” din UTM, deoa- 
rece UTM-ul român nu a luat atitudine 
împotriva reprimării sângeroase a tineretu- 
lui din Ungaria. Numai că... din UTM, la fel 
ca din UTC și PCR, nu exista ieșire prin 
demisie, ci numai prin excludere, urmată, 
de regulă, de pușcărie. 

La foarte scurtă vreme, la doar câteva 
zile, Goma a fost judecat” mai întâi de 
către Rectoratul Universităţii din București, 
a fost exmatriculat, apoi judecat de către 
„Justiția” română. A fost găsit vinovat de 
„tentativă de organizare a unor manifestații 
ostile” și a primit doi ani de pușcărie, 
urmaţi de „domiciliu obligatoriu” în Bă- 
răgan. Douăzeci de ani mai târziu, în 1977, 
când a inițiat Mișcarea pentru Drepturile 
Omului în România, Goma a fost din nou 
arestat și, după o detenție la Securitate de 
câteva luni, a fost expulzat din țară, fără să 
mai revină vreodată în România. Insă idei- 
le lui nu au putut fi expulzate odată cu el. 

Ideea auto-excluderii din UTC a prins 
din nou, în anul 1977, după expulzarea lui 
Goma din țară, furnizată fiind de către 
același Cezărică. In toamna anului 1977 și 
primăvara lui 1978, la Facultatea de 
Filosofie a Universităţii din București s-au 
întâmplat niște evenimente stranii, des- 
prinse parcă din proza lui Mihail Bulgakov. 
In primul rând, când am revenit la cursuri 
după vacanța de vară, în octombrie 1977, 
am aflat cu stupoare că Facultatea noastră 
se desființează. Mai precis, Facultatea de 
Filosofie (cu secţiile Filosofie, Sociologie, 
Pedagogie și Psihologie) se desființa, fără 
să mai aibă statutul de Facultate de sine 
stătătoare, și devenea o Sectie a Facultății 
de Istorie, numită Secţia Filosofie-Istorie, 
destinată să pregătească exclusiv cadre 
didactice pentru învățământul preuniversi- 


tar. Toţi studenții existenţi au fost trecuţi 
automat la noua Sectie Filosofie-Istorie. 
Specializările tradiționale: Sociologie, Psi- 
hologie și Pedagogie dispăreau pur și sim- 
plu. De asemenea, dispăreau și... foarte 
multe norme didactice, deci și cadre didac- 
tice. Profesorii noștri erau profund ne- 
mulțumiți, dar totodată și suficient de lași, 
ca să nu iniţieze ei înșiși o mișcare de pro- 
test. Părea clar că acei profesori care vor 
îndrăzni să zică ceva oficial, vor fi primii 
care vor fi dați în „reducere de activitate”. 
In schimb, ei au simpatizat și au încurajat 
discret protestul nostru, al studenților, con- 
cretizat într-o grevă de vreo două săptă- 
mâni, despre care bineînțeles că nu s-a 
aflat nimic în România. Singura revendicare, 
care a fost soluționată în favoarea studenților 
după grevă, a fost aceea ca pe diplomele 
de licenţă să le fie inscripționate speciali- 
zările pe care le-au făcut în anii I-III, deci 
să nu se scrie că au absolvit Filosofie- 
Istorie, ci că au absolvit Sociologie, Psiho- 
logie etc. Era vorba, în fond, de atestarea 
specializării pentru viitor. Această inscrip- 
ționare s-a respectat, dar numai la promo- 
tia 1978. In schimb, protestele unor stu- 
denti au fost reluate puţin mai târziu, într-o 
cu totul altă formă. Au urmat, la sugestia lui 
Cezărică, auto-excluderi din UTC. 
Auto-excluderea din UTC a fost iniţial o 
treabă extrem de simplă. Studenţii din 
1977 nu mai aveau aceeași problemă ca și 
Paul Goma în 1956 și, bineînțeles, nici ris- 
curile nu păreau la fel. Dar Cezărică a găsit 
un mod ingenios de a motiva gestul. 
Studentul în cauză mergea la sediul ASC 
pe Universitate, care se găsea cu un etaj 
mai jos de Facultatea de Filosofie. Acolo 
erau, în afară de asistentul Iorgovan de la 
Drept, mai mulți șefi și persoane în civil, 

despre care nu știa nimeni cu ce se ocupă. 
Studentul-candidat la auto-excludere avea 
asupra sa două „documente”, carnetul de 
membru UTC şi Statutul UTC. Dădea poli- 
ticos bună ziua și apoi, cu o naivitate bine 
simulată, spunea că are o nedumerire. 
Scotea din buzunar Statutul UTC și citea 
prima frază. Imi amintesc perfect, în 
această frază se spunea că „UTC este o 
organizație revoluționară de tineret...”, bla, 
bla, bla. Studentul zicea că el, personal, 
nu a făcut nimic „revoluționar” la viaţa lui și 
de aceea înțelege să demisioneze din 
UTC, să nu mai rămână în această 
organizație pe post de impostor. Scotea 
carnetul de mebru UTC, îl punea binișor pe 
masă și, cu puțin noroc, putea să iasă 
repede pe ușă afară, în scurtul moment de 
stupoare care urma. 

Nu s-au autoexclus mai mulți deodată, 
ci dimpotrivă, cât mai rar, apărea câte un 
candidat la auto-excludere abia la câte 
două-trei săptămâni, chiar o lună. Partidul 
şi ASC-ul pe Universitate erau în fierbere, 
iar atmosfera asta trebuia întreţinută, pre- 
lungită, exploatată și intensificată, cutitul 
trebuia răsucit în rană cât mai mult. Astfel, 
auto-excluderile s-au derulat pe mai multe 
luni, între noiembrie 1977 - aprilie 1978. 
Nu mai tin minte exact cine a fost primul 
student care s-a autoexclus din UTC, mi se 
pare că a fost Dorin Necșuliu de la Socio- 
logie. A urmat Teișanu, apoi Negrescu, Ke- 
lemen, mai la urmă Horj Viorel — și am 
impresia că au mai fost și alţii, al căror 
nume Îmi scapă mie acuma. Eu nu m-am 
auto-exclus din UTC și nici nu am avut de 
gând să o fac, aveam altă părere, eram 
convins că acest lucru nu rezolvă practic 
nimic și că există și alte acțiuni, mai subti- 
le, pe care le poți face dacă vrei să lupti 
împotriva sistemului. De exemplu modelul 

soldatului Swejk, pe care l-au adoptat cehii 
după invazia sovietică din 1968, mi se 
părea chiar o soluţie rezonabilă. 

Partidul și Securitatea din Universitate 
au considerat că trebuie să intervină ferm 
și eficient. Aceștia, de la Partid și Secu- 
ritate, credeau că auto-excluderile din UTC 
au loc din cauza desființării Facultăţii și 
transformarea ei într-o Sectie a Facultății 
de Istorie, de aceea îi bănuiau de complici- 
tate cu noi chiar pe unii dascăli. A apărut în 
Facultate unul de la Partid care se numea 
lenciu, un individ mai în vârstă, uscat și cu 
mustață, sinistru, cu accent basarabean ca 
un acuzator de prin anii '50. Acesta a înce- 
put să vorbească brutal cu profesorii și să- 
i ameninte (am aflat acest lucru mult mai 
târziu de la profesorul Mircea Flonta). 
Când profesorii au negat orice implicare, 
tov. lenciu le-a cerut să dovedească acest 
lucru prin intensificarea activității de preve- 
nire a acestor „evenimente” (așa se 
numeau atunci auto-excluderile din UTC 
printr-un eufemism activistico-miliţienesc). 
Profesorii trebuiau să vorbească cu stu- 
denții, să facă presiuni asupra lor ca să nu 
se mai auto-excludă. Profesorii urmau să 
fie evaluaţi după cum vor reuși să stăvi- 
lească sau nu valul de „evenimente”, vor 
rămâne sau vor fi daţi afară de la catedră, 
în funcție de capacitatea lor de a pune 
capăt auto-excluderii studenților din UTC. 

Și într-adevăr, profesorii au făcut de- 
mersuri în acest sens. Mai întâi, presupun 
cu ajutorul „organelor”, s-a făcut o listă cu 
studenții care puteau fi bănuiti că ar fi în 
stare să se auto-excludă, ceea ce a dus la 
un climat greu suportabil de suspiciune. 
Apoi, câte un profesor, uneori mai multi, au 
stat de vorbă cu fiecare dintre noi în parti- 
cular, ca de la om la om. De mine, de 
exemplu, s-au ocupat asist. dr. Dan 


Potolea și lect. dr. Petre Bieltz, celebrul 
profesor de Logică, cu care ulterior am 
devenit prieten. Scopul final al discuțiilor 
era să ni se smulgă o promisiune, cum că 
nu o vom face, că nu este vorba doar de o 
problemă a noastră, că este în joc Însuși 
viitorul Facultăţii. Studenţii care nu păreau 
convingători în promisiuni, erau chemaţi 
pentru prelucrare și la Biroul Organizației 
de Bază. La ședința BOB la care am fost 
convocat pentru „discuţii individuale”, eu 
am fost atacat vehement de către un lector 
de la Doctrine Politice, Mihail Pișcoci, și 
ceva mai puțin vehement de către o colegă 
de promotie, care era acolo ca reprezen- 
tantă a studenților, după „revoluție” ajunsă 
profesor universitar la SNSPA. Mihaela, 
colega mea, zicea că e adevărat că nu 
este așa cum a zis Leibniz, că am trăi în 
cea mai bună lume cu putință (deci ar fi 
cumva de înțeles să avem și motive de ne- 
mulțumire), dar că noi, comuniștii, ne stră- 
duim să facem o lume mai bună. În schimb 
Pișcoci striga la mine că eu „duc o exis- 
tentă formală în sânul partidului”. Atunci 
am băgat mâna în buzunarul interior al 
sacoului cu un gest studiat și am ezitat câ- 
teva secunde apăsătoare, apoi mi-am scos 
batista din buzunar și m-am șters pe frun- 
te. Lumea a răsuflat ușurată, nu s-a mai 
produs încă un „eveniment”, iar profesorul 
Alexandru Boboc ne-a anunțat repede că 
şedinţa s-a terminat. Şi, cu toate acestea, 
auto-excluderile au continuat, într-un fel de 
euforie înrudită cu inconștiența. 

La ASC se petreceau atunci scene de 
un comic grosolan, indicibil. Dacă deschi- 
deai ușa și spuneai că ești de la Filosofie, 
activiștii intrau în panică. Te înconjurau și 
te conduceau imediat afară și abia după 
aceea te întrebau ce poftești, ca să nu se 
mai înregistreze ei cu un „eveniment. Au 


fost cazuri în care cel care voia să se auto- 
excludă (a fost vorba, mi se pare, în cazul 
lui Horj Viorel) a intrat în sediu și a scos din 
buzunar statutul UTC și carnetul, dar nu a 
mai apucat să spună poezia cu „orga- 
nizația revoluţionară”, că i s-au îndesat 
documentele înapoi în buzunar și a fost 
împins pe ușă afară. Sau, dacă erai unul 
dintre cei bănuiţi că ai urma la rând la auto- 
excludere şi te plimbai puţin prin faţa ușii 
de la sediul ASC (așa cum am făcut-o și eu 
în câteva rânduri), oamenii din sediu se 
încuiau pe dinăuntru cu cheia ș.a.m.d. 

Aici nu pot spune mai mult despre 
„evenimente”, adică despre auto-excluderi, 
pentru că acestea nu au fost consemnate 
ca atare în Dosarul de urmărire. Explicaţia 
este că D.U.I. „Horia” a fost închis pe data 
de 4 oct. 1977 (vezi fila nr. 45), iar „eveni- 
mentele” au survenit la o lună - două după 
aceea. Nu știu dacă s-a deschis alt D.U.I. 
şi cum au fost consemnate auto-exclude- 
rile de către „organele abilitate”. Important 
este însă modul în care au fost reprimaţi 
de către Securitate actorii „evenimentelor”. 
Simplu, atitudinea oamenilor fată de UTC 
a fost sancționată ca infracțiune de drept 
comun, mergând pe Legea care combătea 
parazitismul social. 

Pe 5 noiembrie 1976 a fost dată de 
către Marea Adunare Naţională a lui 
Ceaușescu Legea nr. 25/1976 privind înca- 
drarea într-o muncă utilă a persoanelor 
apte de muncă, o lege prin care dreptul la 
muncă devine de fapt o obligaţie 
sancţionabilă penal. In rezumat, această 
lege prevedea că orice persoană care a 
împlinit 16 ani, nu urmează o formă de 
învățământ și este aptă de muncă, are 
obligaţia de a se înscrie la Direcţia pentru 
muncă, pentru a solicita un loc de muncă. 
Prezentarea la locul de muncă repartizat 

devenea obligatorie (art. 7 din Legea nr. 
25/1976). In cazul în care persoana refuză, 
ea va putea fi obligată printr-o Hotărâre 
judecătorească să presteze muncă timp de 
un an pe un „șantier de interes national” 
(prin care lumea înțelegea de fapt Ca- 
nalul), iar Judecătoria va soluţiona cauza 
în termen de maximum 10 zile, adică în 
procedură de urgență. In caz de sustrage- 
re de la executarea Hotărârii judecătorești, 
persoana va fi plasată într-un „Centru de 
reeducare” (art. 9). Imediat după apariția 
acestei Legi, toată presa controlată de par- 
tid a început o amplă campanie de comba- 
tere a ceea ce s-a numit atunci „parazitis- 
mul social”. 

Personal, cred că această lege avea o 
țintă specială și un scop ascuns. Ceau- 
şescu a reluat lucrările la Canalul Dunăre — 
Marea Neagră, unde avea nevoie de multă 
forță de muncă, dar nu voia să folosească 
deținuți, treaba asta ar fi evocat în mentalul 
comun perioada odioasă din anii '50. Așa 
că a dat mai întâi Legea care sancţiona pa- 
razitismul social, după care a dat o amnis- 
tie de mari proporții în rândul pușcăriașilor 
de drept comun. Atunci, sub pretextul evi- 
dent demagogic al „umanismului socialist”, 
au fost eliberați peste două treimi din nu- 
mărul total al deţinuţilor din România, 
undeva între 35.000 — 40.000 de pușcăriași. 
Au mai rămas „inăuntru” doar cei condam- 
nati pentru omor, tâlhărie, viol și delapidare 
de la 50.000 lei în sus. Atunci, în primăvara 
anului 1977, au fost desființate pur și sim- 
plu, din lipsă de clienţi pentru cazare, mai 
multe penitenciare, printre care și celebra 
fostă închisoare politică din Sighet, care a 
devenit depozit de mărfuri pentru ICRA. 
Amnistiaţii au fost lăsaţi să zburde în liber- 
tate timp de vreo lună, un fel de „conce- 

diu”, timp în care infracționalitatea măruntă 
a crescut exponențial, după care au înce- 
put să fie strânși de către Miliție, bob cu 
bob, în calitate de paraziți sociali și „re- 
partizați în muncă” la Canal. 

Studenţii de la Filosofie care s-au auto- 
exclus din UTC au fost trataţi la fel, ba 
chiar mai rău decât foștii pușcăriași amnis- 
tiati. In primăvara anului 1978, studentii 
care, cu toate presiunile exercitate asupra 
lor, nu și-au luat înapoi carnetul de mem- 
bru UTC, au fost exmatriculaţi din Faculta- 
te, după care, cam după două săptămâni, 
au fost căutaţi spre a fi arestaţi ca „paraziți 
sociali”, întrucât nu urmau o formă de șco- 
larizare și nici nu aveau loc de muncă. Nici 
nu li se mai oferea loc de muncă la Canal, 
ci erau arestaţi, judecaţi cu ușile închise în 
procedură de urgentă, fiind cadorisiți pen- 
tru început cu câte șase luni de închisoare 
cu executare în penitenciar, deoarece 
„centrele de reeducare” prevăzute de lege 
nu erau încă amenajate și nici nu au mai 
fost înființate niciodată. Intr-un fel, studenții 
auto-excluși din UTC au ocupat în pușcărie 
unele locuri rămase libere prin amnistierea 
adevăraților infractori. 

In primul rând, a fost găsit și rearestat 
Cezărică. Apoi, din câte îmi amintesc, a 
fost arestat Dorin Necșuliu, auto-exclus din 
UTC și exmatriculat din Facultate. Necșu- 
liu avea deja un loc de muncă, era paznic 
de noapte pe la ceva intreprindere, dar a 
fost dat afară din serviciu, desigur la in- 
tervenţia Securităţii, pentru a putea fi ares- 
tat. Motivul invocat a fost că postul era pre- 
văzut ca fiind dotat cu armă de foc, i s-a 
cerut încă o dată cazierul, iar lui Necşuliu 
nu i s-a mai eliberat cazier judiciar, practic 
fără nici o explicaţie. Teișanu avea și el loc 
de muncă, tot ca paznic de noapte, și el a 


fost dat afară în același fel ca și Necșuliu, 
dar nu a mai putut fi găsit de Securitate 
pentru a fi arestat, de parcă ar fi intrat în 
pământ. Meluș Negrescu, un viitor impor- 
tant compozitor, și el auto-exclus din UTC, 
și-a găsit repede loc de muncă pe un șanti- 
er, ca salahor și momentan a fost lăsat în 
pace dar, din câte știu eu, a fost și el ares- 
tat ceva mai târziu. Starea de spirit înce- 
pea să semene tot mai mult cu „revoluția 
culturală” din China anilor '60, când cei mai 
mari intelectuali și artiști ai țării au fost 
trimiși să lucreze în agricultură. Andrei 
Kelemen a fost internat, pe bune, într-un 
spital de psihiatrie. In fine, Horj Viorel a 
reușit să se angajeze repede, dar nu oriun- 
de. Pe atunci, în mod legal nu putea fi 
nimeni angajat în București, dacă nu avea 
domiciliul stabil în București, adică dacă nu 
avea buletin de București. Se făceau inclu- 
siv căsătorii formale, pentru a obține bule- 
tin de București. Exista totuși o firmă care 
te angaja fără să te întrebe de buletin, iar 
aceasta era Intreprinderea de Salubritate 
București. De unde se vede încă o dată că 
viața bate imaginaţia, un fost student la 
Filosofie în anul IV s-a angajat la Salubri- 
tate, nu putem spune pe post de „gunoier”, 
pentru că pe legitimatia lui scria „însoțitor 
transport”, asta mai înainte ca Marin Preda 
să fi publicat celebra lui carte „Cel mai iubit 
dintre pământeni”. 

Cezar Mititelu, liderul și mentorul gru- 
pului, a fost arestat prima dată în aprilie 
1977, din camera 443 a căminului „6 
Martie”, unde stătea la taclale cu mine, și 
deținut o vreme pentru anchetă, apoi a fost 
trimis cu domiciliul forțat la Bârlad. A 
părăsit domiciliul impus și a revenit în 
București, făcând același lucru ca și mai 
înainte, adică punând întrebări la fel ca și 


Socrate. La prima arestare nu a fost tinut 
mult în detenţie, pentru că s-a luat decizia 
pedepsei cu domiciliu forțat, iar la a doua 
arestare, în mai 1978, când a fost internat 
abuziv la Psihiatrie — Spitalul penitenciar 
Jilava, a fost de asemenea eliberat după 
vreo lună, pentru că povestea lui a fost 
publicată pe larg într-un ziar francez care 
apărea la Paris („Liberation”, culmea, un 
ziar de stânga, oarecum pro-comunist). 
Textul, semnat de Alexandru Monciu- 
Sudinski, citit și la Radio Europa Liberă era 
intitulat „Un Diogene arreté” („Un Diogene 
arestat”), ceea ce îl definea cu exactitate. 
Apoi a fost re-arestat și condamnat ca 
„parazit social” în toamna anului 1978, a 
executat pedeapsa -— tot degeaba, nu s-a 
„cuminţit”, nu a părăsit Bucureștiul, nu s-a 
angajat nicăieri și nici nu a tăcut, ci și-a 
continuat eroica și ingrata misiune de 
pedagogie socială. Până la urmă, „organe- 
le” l-au lăsat în pace. A fost profesor fără 
catedră și fără plată, fără a fi angajat 
nicăieri și fără carte de muncă, a preferat 
să trăiască precum un vagabond, dar un 
vagabond de geniu, un spirit cu adevărat 
liber. Când s-a simitit îmbătrânit și slăbit, 
pe la 54 de ani a ales să se sinucidă, pre- 
cum mulți filosofi ai antichităţii, adică să 
moară tot ca om liber, confirmând în felul 
lui spusa celebră a lui Friedrich Nietzsche, 
că numai cine a trăit liber poate să moară 
liber, cine a fost liber să trăiască (Frei zu 
Leben), numai acela este liber și să moară 
(Frei zu Sterben). 

FLORIN HĂLĂLĂU în dialog cu FILIP IEPURE, 
veteran al războiului din Transnistria (1992) 


Eram prea slabi, prea nepregătiţi, 
fără o armată instruită, nu era posibil 
să duci un război cu Armata a XIV-a 


Stăm de vorbă despre războiul din 
Transnistria, război care a început în 
data de 2 martie 1992. Cum a pornit 
războiul acesta? 

Războiul a început din cauza nesupu- 
nerii celor din partea stângă a Nistrului fată 
de organele de drept și de ordine consti- 
tuțională ale Republica Moldova, sub influ- 
enta conducerii de la Moscova și a inter- 
frontului de aici din Moldova. Au părăsit 
Parlamentul Republicii Moldova și s-au 
blocat în partea cealaltă. 


Deci, după 27 august 1991. Dar a 
existat o perioadă în care transnistrenii 
au acceptat starea de fapt. 

Transnistrenii nu au acceptat, ei luptau 
în Parlament pentru o republică de tip sovi- 
etic, pentru a păstra drepturile celor de 
limbă rusă, mai avansate decât ale localni- 
cilor. Și mai cu seamă se luptau cu limba 
română, cu drapelul nostru tricolor, pentru 
folosirea limbii ruse în administraţia locală, 
adică întreg pachetul pe care apoi l-au și 
înaintat în proiectul Kozak la îndemnul 
celor de la Moscova. Şi aici se lucra în teri- 
toriu pentru a merge pe formula lor în for- 
marea Republicii Moldova ca republică 
independentă. Adică cu talaghirul acela 
sovietic al Republicii Moldovenești, cu 
poporul moldovenesc, cu tară multinaţio- 


nală, cu drepturi egale pentru rusofoni și, 
în principiu, acestea au fost precedentele. 
Dar, de facto, asta era politica Moscovei 
pentru a tine Republica Moldova sub influ- 
enta ei și teritorial, și politic, și economic, 
cu toate acelea care au fost în Uniunea 
Sovietică. 


Dar este ciudat, pentru că în decem- 
brie 1991 Uniunea Sovietică a dispărut. 
Ce interese mai apărau acești rusofoni, 
care deja nu mai aveau graniță cu 
Rusia? 

Uniunea Sovietică dispăruse de facto 
ca stat, dar s-a format așa-numitul CSI — 
Comunitatea Statelor Independente, care 
după cum am înţeles noi, păstra aceeași 
Uniune Sovietică, numai că într-o formulă 
de stat confederativ, dar cu influența Mos- 
covei asupra republicilor care intrau în 
componența acestei confederaţii. Practic, 
se păstra mai departe Uniunea Sovietică, 
cu toate drepturile, cu toate instituţiile, 
chiar și hotarul Uniunii Sovietice era pre- 
conizat să fie păstrat intact pe exterior. 


Dar n-au intrat toate fostele republici 
sovietice în CSI. Ţările baltice n-au vrut. 
N-au intrat țările baltice, care erau 
demult avansate în ceea ce privește politi- 
ca lor naţională și ieșirea lor din compo- 

nenta Uniunii Sovietice, ca naţiuni erau mai bine plasati în 
ceea ce privește conștiința lor naţională, în ceea ce 
privește doleanţa lor de a scăpa de jugul sovietic sau chiar 
rusesc, dacă se poate spune așa. 


lar ele au fost primele care și-au declarat indepen- 
denta. 

Ele au fost primele care s-au orientat spre Apus, că ele 
de fapt, erau de origine și de factură apuseană, cu toate 
că au avut și ele un mare procent de populaţie de origine 
slavă, rusofoni, mai ales la Riga, mai puţin la Vilnius și la 
Tallin. Şi în legislația lor au făcut un pas foarte serios, 
poate într-o oarecare măsură era discriminatoriu față de 
cei de altă origine, cei care n-au trăit acolo până în 1940 
nu aveau drept de vot. Și atunci când au fost alegeri par- 
lamentare, ei n-au putut influența legislația și n-au putut 
influența politica statelor baltice, pentru că pur și simplu i-au 
scos din câmpul politic. 


Dar de ce n-a fost posibil și aici? Pentru că şi aici 
au fost aduși mulți rusofoni după 1940. 

Aici n-a fost posibil pentru că moldovenii și mai ales cei 
care au intrat în nomenclatura sovietică s-au dedat cu trup 
și suflet vieții și politicii sovietice și în mare parte erau 
proruși, multe familii erau mixte, mai ales cei care lucrau 
ca șefi de partid, șefi de raioane, mai sus în Comitetul 
Central și o bună parte dintre ei au ajuns în Parlamentul 
Republicii Moldova. 


Şi cu toate astea, în Parlamentul Republicii Mol- 
dova s-a putut citi Declaraţia de independentă, și cu 
doi ani înainte, la 31 august 1989, s-a revenit la grafia 
latină. Au fost niște oameni de stat care au simtit 
românește. 

Nu atât oameni de stat, mulți aveau conștiință 
bolșevică, dar intelectualii de mare valoare ai Republicii 
Moldova: Grigore Vieru, Nicolae Dabija, Lidia Istrate, lon 
Vatamanu, Valeriu Matei, Leonida Lari, lon Ungureanu și 
mulţi, mulţi alţii, că n-o să-i pomenesc pe toți acum, care 
erau foarte bine pregătiți și axati pentru a duce această 
luptă și a convinge despre viitorul nostru românesc. La 

Filip lepure s-a născut în 26 
noiembrie 1948 în satul 
Antoneuca din raionul Drochia, 
în nordul Republicii Moldova. 
Absolvent al Școlii Medii din 
Drochia și al Universităţii de 
Stat din Chișinău, Facultatea 
de Biologie-Pedologie, profe- 
sor de Chimie-Biologie. 

- 1996 - Om Emerit al 
Republicii Moldova în domeniul 
învățământului 

- 2003 - Distins cu insigna 
Vulturul de Aur A 

- 2010 - Distins cu medalia |n 
slujba patriei 

- 2012 - Decorat cu Crucea 
Comemorativă, Participant la 
acțiunile de luptă pentru 
apărarea integrității și indepen- 
denței Republicii Moldova 
(1991-1992) 

- 2016 - Distins cu Medalia 
pentru cooperare a armatei 
naționale 

- 2017 - Cetăţean de Onoare 
al satului Cosăuţi, Soroca 


asta se adăuga presiunea celor peste 
500.000 de oameni strânși în Piaţa Marii 
Adunări Naţionale. Dar chiar dacă printre 
cei care au ajuns în Parlament erau foști 
nomenclaturiști, li s-a trezit, totuși, con- 
ştiinţa naţională, că ei fac parte din acest 
popor și atunci când s-a votat cu privire la 
limbă au spus limba de stat, în paranteză 
română, au acceptat lucrul acesta și ăsta a 
fost un pas foarte serios. Pe urmă, functi- 
onarea limbilor în instituţiile de stat, cu 
drept prioritar al populaţiei majoritare, 
toată administraţia de stat, s-a lucrat foarte 
mult la televiziune, în instruirea populației, 
țin minte cum stăteam seri întregi în fata 
televizorului și fostul ministru, pe atunci 
deputat, domnul Matcaș tinea lecţii, că el 
era filolog de profesie, tinea lectii la tele- 
viziune, cum se vorbește, cum se spune, 
fiindcă noi eram într-adevăr rusificați foarte 
mult. Profesorii mai știau și mai vorbeau 
limba. Cealaltă lume, cei care lucrau în 
gospodării agricole, în administrație, în in- 
dustrie, aproape nu puteau să lege două 
vorbe. Dacă era vorba de domeniul profe- 
sional, se vorbea în limba rusă și peste tot 
era un stereotip, așa, care îţi impunea par- 
că, dacă a-nceput să se vorbească în 
limba rusă, toți moldovenii, românii treceau 
la limba rusă, o cunoșteau, poate nu toți la 
fel de bine, dar se vorbea limba rusă și era 
foarte greu ca să răzbaţi în această situ- 
atie, să dezvolţi ca în toate instituțiile să se 
vorbească și să se acționeze conform le- 
gislației noi. De aceea, atunci când s-au 
acceptat toate lucrurile astea, chiar au 
votat în Parlament, inclusiv reprezentantul 
circumscripției noastre, președinte în 
Asociaţia Avangard de la Cosăuţi, 
ucrainean din Zaporojie, dar se temea 
probabil de mulțimea din piață. Era un 


gospodar bun, și uite că un gospodar bun 
ar trebui să fie la cîrmă, socoteau țăranii 
din partea locului, și din acest punct de 
vedere l-au votat. Și eu am fost atunci can- 
didat la alegerile parlamentare, dar am fost 
pe locul trei. Cel din Frontul Popular, Ser- 
giu Gitlan, cosăuțean de origine, a câștigat 
undeva peste 3.000 de voturi, dar țăranii 
ăştia ziceau: Dar ce-o să-mi dea un direc- 
tor de școală? Caiete? Nu înțelegeau 
despre ce este vorba, despre miza aceasta 
mare de a avea oameni devotați, oameni 
care să lupte pentru cauza noastră. Cei 
care aveau pâinea și cuțitul au obținut 
majoritatea voturilor. 


Şi pe ce liste ați candidat atunci? 

Atunci am candidat din partea Sin- 
dicatelor din Invăţământ. Reprezentant al 
pedagogilor, așa am decis noi cu cei din 
învățătorimea soroceană, că altfel nu era 
posibil. Eu personal simțeam că acolo în 
Frontul Popular sunt trădători, sunt oameni 
care mimează patriotismul și s-a dovedit 
că așa a fost, mai ales lurie Roșca, care de 
fapt a pus pe frână activitatea Frontului 
Popular și astfel l-a distrus din interior. 


Noi la București aveam mari speran- 
te în acest Front Popular. 

Nu zic, poate nu eram pe deplin con- 
vins că toate lucrurile astea vor merge fără 
mari vărsări de sânge. Fiind ofițer în arma- 
ta sovietică, la Tiraspol, știam care sunt 
mizele și potenţialul armatei a XIV-a, care 
se pregătea, fără a întreba România și Bul- 
garia, să ajungă tocmai la Bosfor. Politica 
U.R.S.S. era ca al treilea război mondial să 
fie dus pe teritorii străine, nu pe teritoriul 
Uniunii Sovietice și de aceea toată tactica, 
toate hărţile și toate aplicaţiile erau pentru 

a ajunge acolo, a ocupa Bosforul și 
Dardanelele și de a da voie flotei sovietice 
să iasă mai departe în largul Mediteranei 
ca forță de șoc. 


Ăsta e visul rusesc de veacuri, să 
ajungă la Bosfor. 

Da, știind cu ce armament erau ei 
înzestrați aici, cu ce rachete și tehnică mili- 
tară și că Uniunea Sovietică avea 5 mili- 
oane de ostași sub arme, pericolul era evi- 
dent. Desigur că atunci Uniunea Sovietică 
se desființase, dar armata și unitățile astea 
militare au fost supuse Moscovei. Că doar 
s-a declarat că Rusia își ia toate împuterni- 
cirile Uniunii Sovietice, a pus mâna pe 
toate bunurile, pe toată armata, pe toată 
muniţia, pe absolut tot, și eu ca ofiter în 
grad de căpitan, locţiitor al Comandantului 
de Batalion pe problemele educatiei si cele 
politice, înțelegeam foarte bine ce înseam- 
nă lucrul acesta. De aceea, mă gândeam 
că va fi o vărsare de sânge chiar imediat. 
Eram foarte îngrijorat. 


Şi când aţi fost mobilizat? 
Mobilizat am fost în aprilie, imediat 
după ce s-au întâmplat toate la Dubăsari. 


Dar cum a început, de fapt, conflictul 
ăsta armat? 

Conflictul acesta armat a început când 
Secţia de Poliţie Dubăsari nu s-a mai 
supus organelor de drept ale Republicii 
Moldova. Arestau, produceau dezordine în 
toate domeniile, au arestat un șir de 
oameni cu viziuni Pro Moldova și Pro 
România. In perioada aceasta a fost are- 
stat și grupul Ilașcu și foarte multă lume 
era terorizată în partea stângă a Nistrului. 
Și atunci când s-a văzut că se face lucrul 

acesta, au trimis trupe de polițiști, mai pre- 
cis polițiști, că nu erau trupe, noi nici ar- 
mată nu aveam. Republica Moldova încă 
nu avea o armată bine formată, doar unele 
detașamente. Eu, practic, atunci în 1992, 
am format un batalion de infanterie motori- 
zată. Nu erau ofițeri pregătiți din mijlocul 
moldovenilor care să stea în fruntea unor 
unități militare blindate, cu toate că eu 
având 44 de ani, trei copii și fiind director 
de școală, conform decretului președintelui 
Snegur, nu trebuia să fiu mobilizat. N-am 
fost voluntar, voluntari mai mulți au fost din 
Frontul Popular, o parte din oamenii care 
într-adevăr erau trup și suflet pentru Re- 
publica Moldova, pentru independență și 
pentru celelalte lucruri care se declarau 
atunci. Eu susțineam, am fost la toate 
marile adunări naţionale, am fost partici- 
pant, am fost activ în această luptă. 
Incepând din '89. lar în momentul acela, 
era în aprilie '92, s-a amplificat instabili- 
tatea în zonă și s-a declarat stare de 
urgență. Intr-o luni după-amiază, lucram cu 
soția mea în grădină. Venise o primăvară 
rece, când ploua, când bătea vântul, așa 
cum a fost primăvara aceasta. ȘI, la un 
moment dat, văd că mă cheamă omul de 
serviciu de la primărie, un fost șofer pe 
care îl cunoșteam încă de când eram vice- 
președinte la Asociaţia Avangard. 


Dar ce e cu Asociaţia asta Avangard? 

Asociaţia asta a fost creată după initia- 
tiva sovietică, ca o asociaţie de tip nou. Cu 
integrare de tip producem, îngrijim ani- 
malele și dăm producţie finită, de tip nou. 


Deci era o asociaţie agricolă. 
Era o asociaţie agricolă de producere, 
intergospodărească. 


Da, deci un fel de CAP modernizat, 
ca să zic așa. 

CAP modernizat. Au vrut să facă ceva, 
că au văzut că nu merg pur și simplu col- 
hozurile și s-au gândit așa. Că uite, în 
cadrul acestei asociații... 


Deci era în cadrul perestroikăi. 

In cadrul perestroikăi se formau asoci- 
atii de producere. La noi, gospodăria 
Avangard producea nutrețuri, pe care le 
livra la Asociaţia pentru Creșterea 
Animalelor. Carnea, pe urmă, o expediau 
unde? La Moscova, Sankt Petersburg, 
centrele mari ale Rusiei. La noi, producă- 
torii rămâneam cu coastele goale, cum s- 
ar zice. 


Deci perestroikă, dar nu pentru căţei. 

Perestroikă, dar nu pentru noi. Pentru 
cei care voiau să ne folosească mai 
departe. Băteau din palme și spuneau: 
Moldova Insorită, Moldova este o grădină 
pe harta Uniunii, un strugure de poamă. Şi 
acum cântă că e un strugure de poamă, 
cântece sovietice. S-au introdus metode 
industriale, cu ierbicide, cu pesticide, cu 
Doamne ferește, de-acum pământurile 
erau otrăvite. Și așa erau întreprinderi în 
producerea fructelor, în producerea le- 
gumelor. Intrau acolo și fabrici de con- 
serve, toate, până la urmă, erau o între- 
prindere integrată care se numea Moldplo- 
doovosciprom, actuala Alfa-Nistru din So- 
roca. Adică producerea legumelor pe cale 
industrială. Se ajungea până la producerea 
conservelor. Fabrica de conserve de la 
Soroca, care produce și în ziua de azi, a 
fost privatizată de fostul director și de 
familia lui. 

Și revenim la moblizarea mea. A venit 


cetățeanul acela de serviciu și îmi spune: 
Filip Antonovici, că așa era la sovietici, se 
zicea după nume și patronim, numele după 
tată. Filip Antonovici, aveți o povestkă, 
cum se zicea la ruși, adică o citație. Eu 
citatii din astea am avut multe, că una, 
două, eram mobilizat. Am fost mobilizat și 
în '80, atunci când cu Afganistanul. Am 
stat două luni de zile în frig și în nevoie pe 
poligon. Când îi întrebam pe cei mai 
suspuși ce e cu asta, ei spuneau: Lasă să 
ne vadă de sus, din cosmos, că noi aici ne 
mișcăm. Eram, de fapt, carne de tun și 
lumea se strădănuia acolo, în frig, în- 
ghetam în corturi. Acolo mi-am pierdut, 
cred, sănătatea. Eram destul de bolnav, 
făcusem pielonefrită din cauza frigului. 
Două luni de zile cu minus 27 de grade. 


Unde s-a întîmplat asta? 

In Basarabia de sud este un poligon 
mare. Se numește Tarutino. Și el era în 
sectorul ăsta al armatei a XIV-a. Acolo ne 
selectau. Ne-au pus în rînd și ne-au între- 
bat: Care vrea benevol în Afganistan? 
Multe lucruri de felul ăsta erau. Ei, dar, 
citație, citație. Mâine dimineaţă, la ora 7, 
cu tot pachetul cu haine și merinde pentru 
trei zile și nopți, să fiți la comisariatul din 
Soroca. Eu și încă un băiat, Anatolie 
Sapojnic. Mă uit la soție și zic: Ce fac, 
Elena? Că eu auzeam ce se întâmplă. Pe 
la comisariatele astea mai rămăseseră 
ofiteri ruși, sovietici, care stăteau pe valize. 
Nu știau ce se întâmplă, își duceau și ei 
zilele acolo. Pe o sticlă de coniac, de 
votcă, pe un ban, mai trimiteau pe unul bol- 
nav, pe unul calic, pentru ca acolo să nu fie 
trupe dintre cele mai bine pregătite. Care 
se mai ducea de-acasă, pe vreo săp- 
tămână, două. Că și eu dacă lăsam tot, mă 

suiam într-o mașină și mă duceam la 
mama mea, la țară, la Drochia. Atunci nu 
prea era un control strict, care și unde se 
duce și ce face. Și puteam să stau acolo, 
bine mersi, după ce se mai termina toată 
gălăgia asta, veneam înapoi acasă. Şi 
chiar dacă conform decretului lui Snegur 
nu aveau dreptul, eu aș fi putut să chiulesc 
de la chestia asta. Dar m-am gândit așa. 
Sunt director de școală. Am educat o viață 
lumea să fie oameni cinstiți, să fie patrioți 
pentru pământul lor, pentru casa lor, pentru 
părinții lor. Pentru tot ce este al nostru. Cu 
toate că eram la sovietici, dar eram pentru 
tara mea, pentru plaiul meu natal, pentru 
tot ce este aici și ce trăiește și, să zic așa, 
respiră pe acest pământ. Și soția mea a 
început să plângă și să se gândească la 
faptul că a venit timpul: N-ai încotro. 
Trebuie să te duci. 


Şi v-aţi dus. 

Și m-am dus. Când m-am dus, era un 
dezastru acolo. Era o unitate încă nefor- 
mată, de tip anarhist. Așa cum era pe tim- 
purile când unităţile bolșevice în 1917 de- 
vastau și făceau ce le trecea prin cap, 
acolo cam tot așa. Se duceau prin sate cu 
băutul, de multe ori, se întâmpla ca băieți 
din ăștia tineri să dea târcoale pe la fete, 
făceau multe lucruri nechibzuite. Acolo, 
într-o pădure din codrii Orheiului, într-o 
fostă tabără de pionieri, se forma unitatea 
aceasta militară. Și șmecherul care era 
Șeful Statului Major al unităţii s-a gândit că 
se apropie vremea să lupte la Nistru. Şi s- 
a dus pe la Comisariat, s-a zvârcolit, a dat 
ce a dat, ce-a mai făcut și a zbughit-o de- 
acolo. Nu era niciun document, niciun or- 
din, nu erau înregistrate armele. De fapt, 
armele erau puţine de tot. Un pistol la trei 

ofițeri, pe care îl schimbau când se duceau 
în caraulă la paza muniției! Toate unităţile 
de blindate erau strînse de pe teritoriul 
Moldovei, unde fuseseră cândva unități 
sovietice și ei repede le-au retras în pe- 
rioada aceea în partea cealaltă de Nistru. 
Aici nu erau unităţi de luptă pentru că blin- 
datele acelea ale noastre mai mult erau 
niște remorchere, care scoteau de pe câm- 
pul de luptă alte unități care au suferit din 
cauza proiectilelor. Dar aveau, în principiu, 
construcție blindată, gloanțele nu le răz- 
băteau, aveau un tun pe turelă, aveau o 
mitralieră și, cel putin, puteau să ia acolo la 
bord ostași și puteau să treacă înot. 
Mașina asta era și în România și în alte tări 
din lagărul socialist, mașină blindată pen- 
tru infanterie. Eu eram tanchist de profesie 
militară, am făcut serviciul la Tiraspol, în 
unitatea de tancuri și am condus un pluton 
de tancuri de instrucție. Cunoșteam foarte 
bine toate lucrurile și am mai fost la o uni- 
tate de școală pentru ostași, fiindcă eram 
pedadog de profesie. Cunoșteam foarte 
bine Tiraspolul, știam tehnica, aveam cate- 
dră militară care era destul de puternică. 
Până când am completat efectivul, ostașii 
care își făceau serviciul în fosta Uniune 
Sovietică au rămas să mai facă un an de 
zile. Moldova a semnat cu CSI, dar nu să 
participe la trupe și unități militare. Și atunci 
li s-a dat voie celor din Moldova să vină 
acasă. Și a fost chemarea forțelor demo- 
cratice și pronaţionale: Veniti acasă, măi 
flăcăi! Și mulţi dintre tineri s-au întors pen- 
tru că la Nistru se întîmpla ceva și au cerut 
să vină acasă. Veneau la comisariatele 
militare și îi trimiteau la noi, că unitatea 
noastră era formată din tineri și rezerviști. 
Dar, de obicei, erau bolnavi, cu mâna 
scrântită sau operati în spital, nu prea erau 


pregătiți să facă fată lucrurilor. Aici în 
Moldova se puteau găsi 15.000 de băieți 
care au făcut serviciul activ în Germania, 
Cehia, Polonia, Ungaria, unde erau trupe 
de elită ale fostei Uniuni Sovietice și acei 
băieți au făcut armata la cataramă, cum se 
spune și erau foarte bine instruiți, știau 
cum să lupte și ce să facă. Dar n-a fost să 
fie așa. Mulţi dintre cei care veneau în uni- 
tatea mea au fost în poligon să păzească, 
făceau curățenie acolo unde erau instalati- 
ile de ochire, creșteau vaci, capre, porci, 
numai armată nu făceau, nici nu știau să 
tragă. Cu asemenea ostași am fost nevoit 
să fac instrucție. Am început să le vorbesc 
în limba română, scriam ordinele în limba 
română și formam adevărata noastră 
armată naţională. Au venit și ne-au verifi- 
cat de la Ministerul Apărării, Comisarul 
Republicii a venit de câteva ori. Au văzut 
că suntem o unitate mai bine închegată, 
pregătită, băieții au văzut că le eram ca un 
tată, fiica mea cea mare, Diana, era de-o 
seamă cu ei, s-au organizat și ei, au reali- 
zat că este nevoie de ei. Am mai făcut 
niște pregătiri de tragere în poligonul de la 
Bulboaca, am văzut că trag bine și atunci 
am avut inițiativa de a bloca o unitate de 
parașutiști ruși acolo ca să nu își retragă 
muniția. A fost inițiativa mea și mă temeam 
că voi avea probleme. Dar pe urmă și ei au 
văzut că noi am făcut bine și ne-au încura- 
jat și le dădeam voie numai să treacă un 
număr de ostași, de zece oameni care 
stăteau acolo la posturile lor, dar nu 
scoteau nimic. l-am prevenit că sunt încer- 
cuiți, noi nu avem cu voi nimic, dar staţi în 
pace. Dar Guvernul ne ținea ca o rezervă, 
eu pe urmă am aflat, fiindcă ei nu aveau 
trupe să păzească Guvernul. Și la un 
moment dat, o parte din voluntari, care nu 


erau de acord cu ceea ce se face acolo, 
s-au ridicat de pe poziţii, ei nu prea se 
supuneau, nu aveau o comenduire. 

Comandantul batalionului nostru era un 
ofiter care a fost în Afganistan, a fost rănit 
acolo, a venit aici la comisariat pentru 
luarea în evidență, a spus că e maior, dar 
el era locotenent-major. Era alcoolic, avea 
o mașină mobilizată de la colhoz, o Lada 
Niva, nu-l găseam cu săptămânile. Era prin 
satele vecine după vin, după femei, că 
m-a întrebat într-o zi colonelul Creangă: 
Unde-i comandantul ăsta al vostru? Nu 
știu, el îmi spune că voi îl chemaţi, îmi 
spune să rămân în locul lui. Și eram nevoit 
să fac tot lucrul lui, pe răspunderea mea, 
ca și atunci cu chemarea la Chișinău. Am 
primit dispoziție de la Comandantul 
Suprem, în haine curate, fără arme, numai 
cu lopeti tip genist: Trebuie să veniţi de 
urgență la Chișinău! Adun toti ofițerii, uite 
ce ordin avem, dar eu vă rog foarte frumos 
să fiți liniștiți, să mă ascultați și, Doamne 
fereşte, să nu intrăm în luptă cu populaţia 
noastră. Noi ne facem datoria fată de tară, 
dar nicidecum nu suntem jandarmi. Și am 
pornit într-acolo. Undeva la vreo zece km 
de suburbiile Chișinăului vedem camioane 
vechi sovietice cu voluntari, cu drapele, se 
întorceau după ce se înțeleseseră cu 
Snegur. Incercarea de a da jos Guvernul 
eșuase. Și atunci am primit ordin să ne 
întoarcem înapoi. 

Pe urmă era nevoie de a păzi în partea 
stângă, în regiunea satului Molovata, 
unicul bac pe care se trecea în partea 
cealaltă. Snegur nu voia să arate pentru 
opinia publică internaţională că el trimite 
trupe de armată în război, că de-acum nu 
mai este de ordin intern, este o confrunare 
dintre Armata a XIV-a și Armata Moldovei. 

Și noi mai mult păzeam bacul. De aceea, 
unitatea mea a fost bine amplasată și am 
cercetat tot ca Nistrul să fie acoperit cu 
branduri, adică aruncătoare de mine. 
Nistrul are un cot pe la Orheiul Vechi și 
cotul acela era foarte vulnerabil. Batalionul 
meu era aranjat acolo și păzeam acolo 
bacul. Se trecea și cu vaporașe. Am aflat 
că transnistrenii au de gând de-acolo de 
sus, de la Goian, unde era o bază militară 
pentru flotila nistreană rămasă din timpul 
sovietic, să pornească cu niște vase 
minate ca să dea peste trecerea asta, să o 
distrugă. Şi dacă închideau aici, zona 
aceea de la Cocieri, de la Roghi, satele 
acelea care opuneau rezistență și de unde 
au intrat voluntari și în structurile de poliţie, 
să fie izolate și înfrânte. In Basarabia mai 
rămăseseră și sisteme de rachete sovie- 
tice, pe care le-au reparat, le-au mutat din- 
tr-o pădure în alta și batalionul nostru le 
păzea. Și am ținut mult așa până ce Gu- 
vernul a decis să salveze măcar Benderul, 
adică Tighina, care era a noastră, dar cu 
multă populaţie rusă. 


Au adus mulţi ruși după al Doilea 
Război Mondial. 

Da, și acolo fabrici, uzine, toată admi- 
nistraţia era prorusă și ei s-au dat cu 
transnistrenii, s-au izolat, în cetatea de la 
Tighina era o parte din garnizoana din 
Transnistria, din Armata a XIV-a, s-au 
pregătit foarte bine, au pus blocuri de 
beton, nu dădeau voie forțelor guverna- 
mentale ale Moldovei să intre. 


Dar Tighina este în dreapta Nistrului. 
Da, este pod Tighina - Tiraspol, ocupat 
de către fortele transnistrene, ca și orașul. 
Clădirea Ministerului de Interne și secția 
de poliție erau sub autoritatea Chișinăului, 

iar localnicii din Varnița (orășel de lângă 
Tighina) și raionul Căușeni opreau mane- 
vrele cazacilor și ale trupelor de mercenari 
din Transnistria. S-au gândit că n-avem 
unitate mai bună și mai instruită decât 
batalionul acesta. Și-ntr-o bună noapte, 
ne-au ridicat de-acolo și ne-au trimis la 
Tighina. Paradoxul era că superiorii au dat 
ordin ca ostașii să fie transportaţi în auto- 
buze, iar armele în camioane. Până la 
urmă s-a ajuns la Tighina, a fost eliberată, 
am intrat până la pod şi trebuia de urgență 
de dat comanda de a arunca podul în aer 
pentru a nu mai putea intra dinspre 
Tiraspol. Până la urmă, Tighina să rămână 
cu Republica Moldova mai departe. Au ridi- 
cat niște avioane MIG 29 care mai rămă- 
seseră la Mărculești-Florești, dar acestea 
erau avioane strategice, au venit cu niște 
rachete și au tras în pod ca să-l distrugă. 
Sovieticii, când au plecat, au defazat 
rachetele în secret. Piloții s-au întors la 
bază arătând că au ochit, dar rachetele au 
ajuns în satul Parcani, au nimerit în niște 
case și grădinițe. In fiecare seară se bom- 
barda cu toate tipurile de arme, ajungeau 
până în satele din stânga Nistrului, cu 
alazani (rachete anti-grindină transformate 
în rachete de luptă), mureau oameni în 
fiecare zi. Nu dormeam noptile, foarte chi- 
nuitor a fost. Erau în grija mea și nu știai ce 
să faci. Intr-o noapte a fost panică mare, 
toți ostașii s-au trezit și s-au suit pe blin- 
date. La Tighina au murit mulți arși de vii, 
pierduţi fără veste, mai ales după ce au 
introdus tancurile Armatei a XIV-a, când s-a 
declarat că Rusia își ia asupra ei răspun- 
derea pentru acţiunile armatei a XIV-a. 
Generalul Lebed a declarat înflăcărat că el 
va cina la Chișinău, va lua mic dejunul la 
București și până la Bruxelles va avea să 
ajungă. A fost o luptă nedreaptă, nu erau 


forțele egale, nu aveam nici muniţie, nici 
tancuri, nici nimic. Inamicul avea tancuri cu 
instalație tip laser de ochire la tunurile de 
pe tancuri, adică nimereau 99% în țintă. 
Noi eram cu tunuri din al Doilea Război 
Mondial, aduse din România și niște 
aruncătoare de mine sau branduri, fabri- 
cate prin '40 de sovietici. Fratele meu, 
Sergiu lepure, a terminat universitatea și a 
făcut armata la tancuri, la Feodosia în 
Crimeea și a fost trimis la Timișoara pentru 
a forma un batalion de tancuri și să le suie 
pe platforme de tren și să le aducă. Nu 
erau cine știe ce, tancuri T54, T55, de- 
pășite, dar erau bune. Și a fost lupta aceea 
nedreaptă acolo. Era un colonel de origine 
rusă, căsătorit cu o moldoveancă, coman- 
dantul brigăzii de la Bălţi, care în loc să 
conducă operațiunea militară, s-a dus și 
împușca acolo cu aruncătoare de grenade 
la pod și a fost rănit. L-au scos de-acolo, 
pe urmă i-au dat Ordinul Ștefan cel Mare 
că el a făcut mare ispravă. El trebuia jude- 
cat că nu a condus brigada, nu a organizat 
în așa mod lupta ca imediat să se ia poziție 
și să nu se dea voie să se treacă pe pod. 
Chiar cu tunurile acelea se putea trage și 
să fie oprite trupele rusești să intre în 
Tighina. Dar inamicii au intrat și îi fugăreau 
pe ostașii noștri, sărmanii. Eu am avut 
atunci un șoc renal și am fost evacuat. 
Mâncarea era proastă și nu la timp, nervo- 
zitate, nesomn, nu mai puteam face față 
lucrurilor. Şi așa s-a terminat epopeea. 
Snegur a fost chemat imediat la Moscova, 
ăştia au intrat și au restabilit controlul. 


Dar mai departe de Tighina aţi ajuns? 
Mai departe de Tighina, în zona aceea 
nu, dar aici în partea asta la Corjova, la 
Roghi, sate moldovenești din Transnistria 
până la șoseaua care duce spre Tiraspol și 


Filip lepure, iulie 2018 


Ribnița. Acolo erau trupele noastre, și 
acum tot așa a rămas, în satele acestea 
este administraţie de la Chișinău. Dar tot 
intră în satele lor poliția de la Tiraspol, 
Securitatea. 


Sunt sate pe partea stângă? 
Da. Cocieri, Roghi, Corjova, Molovata 
Nouă. 


Și oameni care nu-și pot lucra pă- 
mântul. 

Da, pe șoseaua care duce spre 
Tiraspol. Noi, când ne-am pregătit, știam 
fiecare companie unde, ce va ocupa, până 
ieșim la hotarul cu Ucraina. Dar printre 
altele, vreau să spun și despre Ucraina. 
Ucraina atunci nu că era prietenă cu 
Rusia, dar erau aceiași ucraineni șovini, 
proruși, prosovietici, care niciodată nu ne- 
au văzut cu ochi buni pe noi, românii și 

întotdeauna s-au uitat cu răutate și i-au 
ajutat din partea aceea, le-au dat voie să 
vină cu muniție, cu susținere. Chiar aici, 
vizavi, în lampol, când s-a dus soția mea 
să-l scoată pe feciorul meu că el avea mari 
emoții că tata e la război și acolo mor 
oameni în fiecare zi, spuneau că a murit 
cutare, a fost împușcat, a fost răpit și și-a 
zis să-l ducă să mai uite. Și când s-a dus 
acolo, trage cu urechea, vede niște auto- 
care, un schimb de ostași, erau îmbrăcaţi 
în civil, dar se duceau cu autocarele, cinci, 
zece autocare spre Tiraspol să sprijine 
separatiștii. Acum, cînd ei au război la 
Lugansk și la Donețk și când au pierdut 
Crimeea și au văzut că rușii sunt ruși, 
acum s-au trezit și spun că-s prieteni cu 
moldovenii, dar tot duc o politică șovină 
față de românii din Bucovina de nord și 
Basarabia de sud, susțin legături cu 
găgăuzii ăștia care sunt proruși, care socot 
că rușii i-au făcut oameni, le-au dat 
pământuri aici, dar tot i-au rusificat și s-a 
făcut asta cu bună știință. Ei, și soția mea 
zice: Uite ce-am văzut. Dar eu ştiam des- 
pre lucrul ăsta, pentru că dacă Ucraina era 
un stat adevărat, care înțelegea că trebuie 
păstrată suveranitatea vecinului, Repu- 
blica Moldova, care tot ca și dânșii a ieșit 
din Uniunea Sovietică, poate că era mai 
ușor de pus stavilă la toată chestia asta. 
Dar eu eram conștient că din punct de 
vedere al operațiunilor militare, noi nu pu- 
tem acolo să avem câștig de cauză. Eram 
prea slabi, prea nepregătiți, fără o armată 
instruită, numai unele unităţi, unele deta- 
șamente, nu era posibil ca să duci un răz- 
boi cu Armata a XIV-a, bine organizată, 
care era cu muniție, cu tot, a păstrat toată 
structura. In plus, avea o populaţie de 
600.000, atunci încă era populaţie, acum 

s-a micșorat, dar atunci Transnistria avea 
populaţie, dintre care o bună parte din ei, 
mai ales în orașele astea principale, 
Tiraspol și Tighina, erau ofițeri în rezervă, 
care au trecut prin Armata a XIV-a, că era 
o politică, eu am trăit acolo și știu ce e 
asta. Se duceau, făceau armata la nord, li 
se scurta serviciul militar, pe urmă se mai 
duceau peste hotare, cumpărau covoare, 
mobilă, veneau la Tiraspol, la Tighina, pri- 
meau apartamente şi se stabileau acolo. 
Veneau cu toate neamurile și orașele ace- 
lea s-au rusificat de tot și erau pline de 
ofițeri, care dacă aveau 40, 50, 60 de ani, 
dar erau oameni care au trecut prin instru- 
ire militară, erau specialiști militari, ei știau 
foarte bine că noi eram oameni pașnici 
aici, agricultori și o parte din ofițerii care 
eram am trecut prin universități și am făcut 
cadre militare. Noi nu am avut ofițeri, n-am 
avut cadre şi chiar conducerea Republicii 
Moldova, Ministerul Apărării n-a făcut o le- 
gătură serioasă cu România, care să vină 
cu instructori, că, totuși, acolo era o armată 
profesionistă, cât de cât. Dar s-au adus 
tehnică militară și muniţie de acolo, tin 
minte că într-o noapte s-au adus pontoane 
de trecut Nistrul cu mașini românești. 
Snegur a mai făcut legătură după aceea, 
am primit arme cu lunetă, am primit arma- 
ment, am mai primit niște pistoale-automat 
Kalaşnikov de producţie românească și a 
început, prin agenții care erau în armata 
noastră, să se spună că armele nu sunt 
bune, că nu ajung nici pentru o luptă, se 
încălzesc, dar eu le spuneam că fiecare 
armă este pentru o luptă, dacă știi a lupta 
cu arma aceea, e bine. Arma asta nu e 
pentru a tinti în ochi, ci pentru a duce lupta 
în masă, pentru a merge la confruntare și 
a apăra niște poziţii. Cu părere de rău, 


proiectilele și minele pentru branduri erau 
vechi. Unele dintre ele dădeau rateuri. 


Dar, în condițiile astea, mă gândesc 
că Rusia, cu ajutorul Armatei a XIV-a, 
putea ocupa toată Moldova. 

Absolut! 


De ce n-au făcut-o? De ce s-au limi- 
tat să facă această enclavă bolșevică? 

Cred că au fost influențe la nivel de 
mari puteri, cred că se temeau de în- 
ceputul unui război mare între republicile 
astea sovietice și de opinia publică inter- 
națională, a fost un context. Fosta Uniune 
Sovietică, Rusia federală era slăbită din 
punct de vedere organizatoric, din punct 
de vedere financiar, toată structura aceea 
militară era slăbită. Dar ei aveau o flotă 
militară grozavă în Marea Neagră, una din- 
tre cele mai puternice din lume. Ei puteau 
să intre pe Nistru, cu corăbii speciale, dar 
în afară de asta, pe Marea Neagră până la 
Tiraspol, la Tighina, în zona asta a noastră, 
când voiau puteau să atace cu rachete, cu 
avioane. Noi nu eram pregătiţi, noi nu 
aveam, nici România n-avea. 


România avea o armată care strân- 
gea recolta. 

Multe s-ar fi putut face, dar nu era 
experiență parlamentară, diplomatică, nu 
era experiența cadrelor noastre de a duce 
lucrurile astfel încât să nu se creeze toate 
precedentele astea. Anatoli Lukianov a 
spus: Dacă nu vreţi să semnaţi deplin 
tratatul CSI, veţi avea încă două republici 
acolo! Republica pe care ne-au creat-o în 
1924, RASSM și Găgăuzia, pe care, de 
fapt, au și făcut-o. 


Filip lepure, 2 martie 2017 


Dar pericolul ăsta al federalizării nu 
există încă și astăzi? Mai ales că de curând 
Kozak a revenit cu însărcinări în zonă. 

Există. Nu ne-am mișcat cu nimic, sun- 
tem tot acolo, poate acum e chiar și mai 
complicat. Că lumea s-a săturat de politi- 
cienii ăștia ai noștri corupți. Dacă la marile 
adunări se mai duc oameni cărunți ca 
mine, să mai susțină că poate totuși vom 
izbândi, dar de unde izbândă? Tinerii din 
Republica Moldova, vreo 600.000, cu tot 
cu familii, s-au dus în lume să-și caute o 
bucată de pâine și o viață mai bună. 


Și în Transnistria cine a rămas? N-au 
plecat tinerii și de-acolo? 

Și din Transnistria au plecat. Dar acolo 
este un contingent mare de forțe ale 
armatei ruse, care, chipurile, păzesc mu- 
nițiile care au rămas depozitate, dintr-o bu- 
nă parte a spațiului ex-sovietic, din Ger- 
mania. Sunt poligoane foarte mari. Acolo 
este atâta muniţie, că dacă este să o ex- 
plodezi, arunci în aer toată Moldova și o 

parte din Ucraina. De aceea și Ucraina tre- 
buie să fie cointeresată și solidară cu mol- 
dovenii. 


Dar Ucraina și-a dat tot concursul 
pentru ca această republică transnistre- 
ană să existe. Pentru că altfel ar fi îm- 
piedicat schimburile comerciale cu o 
țară fantomă. 

Da! Ţin minte că Petro Poroșenko era 
responsabil de relaţiile cu Republica Mol- 
dova, cu Transnistria și el a jucat un rol așa 
cum l-a jucat. Acum când au văzut că sunt 
și ei atacati, că la dânșii încă e mai drastic 
decât la noi, acolo chiar e un război hibrid 
și unul direct. 


Și bănuiesc că situaţia din regiunea 
Doneţk este în continuare tulbure. 

Da, acolo întrebarea e foarte serioasă 
și încă nu se știe ce turnură va lua. 


Dar Crimeea e clară. Au luat-o. 

Am auzit așa printre ucraineni, că se va 
termina Campionatul Mondial de fotbal și 
cu problemele astea se va rezolva. In plus, 
mă tem că la nivel de mari puteri ale lumii 
să nu se înțeleagă: Aţi intrat acolo în Cri- 
meea, a fost cândva a voastră... 


Deja Putin a spus că la întâlnirea ur- 
mătoare cu Trump, Crimeea e un su- 
biect închis. 

Dar chiar Trump a spus de câteva ori 
că ei au făcut acolo investiţii, au făcut pod, 
lumea a votat pentru, a fost un referen- 
dum. Şi în Transnistria a fost referendum, 
dar referendum sub teava puștii. Cine i-a 
întrebat pe acei moldoveni? Dar dacă aici 
la noi în Basarabia și au problema asta, 
apoi ce să mai vorbim de cei de dincolo 

care sunt spălați pe creier totalmente? 
Acolo se tem să spună ceva că diseară vor 
veni și o să le dea foc la casă. 


Și cât credeţi că va mai rezista repu- 
blica asta transnistreană în forma actu- 
ală? 

Nu Republica Transnistreană, eu aș 
spune cât va mai rezista Republica Mol- 
dova? Cu un partid șovin, prorus, în frunte 
cu Dodon și alţii ca el, când îi vezi, toti 
parcă au păsărele. Chiar dacă el se so- 
coate moldovean, ar trebui să ţină la Mol- 
dova asta, la pământul ista. Dar ei întruna 
cu rușii, că rușii ne vor face fericiți. 


Și iată că lumea l-a votat președinte. 
Dacă mâine ar fi alegeri, 40% votează 
socialiștii proruși. 


Și mulţi dintre ei sunt moldoveni, nu 
sunt rusofoni. 

Sunt foarte mulți. Au și populaţia rusă 
din orașe, care este încă destul de mare, 
că ei nu s-au dus acasă, au rămas aici. In 
plus, populaţia rusă din Republica Moldova 
a fost privilegiată și la studii că dacă era o 
grupă de studenţi moldoveni, una era de 
ruși și una de ucraineni, găgăuzi. Dar ei 
aveau la 1.000 de cetățeni, oameni cu 
studii pe primul loc. Noi tocmai pe al 
treilea. Și atunci Moldova a fost ținută în 
satele astea mari: Lasă-i să lucreze 
pământul, lasă-i să ne facă nouă carne, 
cireșe, poamă, mere. Este un cântec: Hai, 
veniți bieloruși și tătari și inguși, poama 
dulce v-așteaptă! De aceea eu nu văd o 
rezolvare, mă întâlnesc cu oameni în 
microbuz, la piață, la ceremonii: Numai nu 
cu români! Că românii au fost așa, au avut 
jandarmi. Da, a fost o perioadă în care aici 


era frontieră, nu se dădea voie, atunci în 
România a fost un regim ca în toate ţările 
lumii, dar voi gândiți-vă la istoria noastră, 
de unde venim, unde este matca noastră. 
N-ai ce vorbi! Lui i-a fost bine cu Uniunea 
Sovietică, erau pirojoace de 5 copeici, 
pâine de 16 copeici și peste tot erau ospă- 
tării unde putea să se ducă să mănânce, 
făcea o școală profesională cât de cât și 
avea un loc de muncă acolo. 

După o foamete cumplită, care a fost 
după război, în '46, că a fost secetă enor- 
mă și era proprietate privată încă, colhozu- 
rile s-au format în '49-'50, oamenii încă 
erau proprietari, organele de stat staliniste 
au strîns absolut tot, i-au speriat și au de- 
portat cea mai bună parte a oamenilor, a 
gospodarilor care știau cum să facă piine 
și cum să se gospodărească să nu moară 
de foame și să aibă ce le trebuie, lumea 
era înspăimintată, după ce au trecut toate 
astea, s-a făcut colectivizarea și au ieșit la 
lucru și făceau într-un cazan o ciorbă acolo 
cu fasole și cu doi fulgi de curechi, îi dă- 
deau să mănince la amiază, el credea că-i 
fericit. 


Stalin i-a adunat odată pe cei mai 
căpoși dintre bolșevici, a adus o găină 
acolo și i-a smuls penele în fata tuturor, aia 
cârâia, i-a dat drumul aproape goală. După 
ce i-a dat drumul jos, i-a aruncat câteva 
boabe de grunte, ea culege vreo două 
grăunțe, Stalin se mișcă în partea cealaltă, 
îi mai dă vreo două grăunțe, ea se duce 
după Stalin. Vedeți? Așa e și cu lumea. 
Dacă o să-i provoci durere și apoi o să-i 
aduci o mică îmbunătățire, o să vezi cum el 
o să fie docil și o să-ți mănânce din palmă, 
o să te iubească până la urmă. Și astăzi 
multă lume așteaptă încă un tătuc. 

O colegă de-a mea, Ana Bejan, primul 
prefect al județului Soroca din perioada 
postsovietică și mare patriot al neamului 
românesc, m-a întrebat: Domnule profe- 
sor, izbândi-vom oare? l-am răspuns: Vom 
izbândi! Noi ne-am făcut datoria, cel puţin 
am educat o generaţie tânără ce-și cu- 
noaște limba și rădăcinile. Acest lucru este 
mai important decât propaganda șovină și 
toate muniţiile la un loc! 


13 iulie 2018 

30 DE ANI DE LA 
EVENIMENTELE 


DIN DECEMBRIE 
1989 


Cristina Ramona Voinea, 
născută la data de 30.05.1987 în 


Buzău. 

A absolvit Colegiul Economic Buzău, 
în anul 2006 cu Diplomă de 
Bacalaureat, specialitatea de 
„Tehnician în activități comerciale", 
apoi Facultatea de Marketing și 
Afaceri Economice Internaţionale, În 
cadrul Universității „Spiru Haret, 
Centrul teritorial, Buzău (zi), cu 
Diplomă de licenţă, în anul 2010. 


' https:/Awww .jurnaluldebuzau .ro/ 
eveniment/25-de-ani-de-la-re- 
volutie-la-buzau-evenimentele- 
din-1989-s-au-soldat-cu-25-de- 
morti/ (accesat la 13.09.2019) 

? lulian Bunila, Măcelarul din Pa- 
latul Comunal. Cum a ucis cinci 
oameni un căpitan de la Gărzile 
Patriotice în zilele Revoluţiei 
din 1989, în „Adevărul”, 25 de- 
cembrie 2018, disponibil la 
adev.ro/pk9xkt (accesat la 
13.09.2019) 

* Ibidem. 

* Ibidem. 


CRISTINA RAMONA VOINEA 


„Pe tata nu-l aduce 
nimeni înapoi niciodată...” 


Mi-e sufletul trist și amortit 

Noi suntem aici, dar tata nu este 
Decât în dorul nostru infinit 

Și visul ce pătrunde prin ferestre... 


Eroii noștri de atunci, de acum, și pentru totdeauna, nu 
s-au temut de moarte. Erau încrezători că jertfa lor nu va 
fi în zadar: sperau că vor fi cei care ne vor reda libertatea, 
ne vor netezi drumul spre o viață mai bună. Speranţa lor 
era întunecată de teama de viitor, teamă care s-a dovedit 
a fi profetică. 

La Buzău, luptele de stradă au început pe 21-22 
decembrie 1989 și s-au soldat cu moartea a 25 de persoa- 
ne în cele trei zile. Au pierit atunci revoluționari, militari 
care credeau că se apără de teroriști, dar și oameni simpli, 
surprinși în schimburile de focuri.' Palatul Comunal a fost 
locul unde s-au înregistrat cele mai multe decese în 
Revoluția din Buzău.“ 

Tatăl meu, Voinea A. Constantin, este unul dintre eroii 
Revoluției din 1989, din Buzău. Părinţii lui, Voinea Arion, 
Voinea Lidia, eu, Voinea Cristina Ramona (atunci de 2 
ani), fraţii mei Voinea lonut Flavius (atunci de 6 ani), și 
Voinea Răzvan Cristian (atunci de 5 ani) și cea care ne-a 
tinut loc de tată și de mamă, eroina noastră, Voinea 
Constanţa (atunci de 27 ani), cu adâncă durere în suflet, 
suntem mândri de eroul nostru! 

În Palat se aflau membri ai Gărzilor Patriotice, militari 
și revoluționari care din 21 decembrie au ocupat clădirea 
după ce l-au alungat pe prim-secretarul Simion Co- 
toi. Circulând un zvon despre un grup de teroriști ce urma 
să atace Palatul Comunal, s-a decis ca majoritatea lumini- 

lor să fie stinse, iar militarii și membrii 
Gărzilor Patriotice să stea în posturi cu 
armele pregătite. 

La un moment dat, căpitanul Gheorghe 
Olteanu, care avea atunci 41 de ani, a în- 
dreptat pușca automată către canapeaua 
din hol, unde se odihneau câţiva revoluțio- 
nari, și a tras două rafale de foc automat. 
Așa au fost împușcați mortal: tata, Cons- 
tantin Voinea (33 de ani), Aurel Toader (35 
de ani), Vasile Apostol (50 de ani), și 
Nicolae Zaharia (48 de ani). Aurel Tucă (21 
de ani) a fost rănit.* După ce a omorât ace- 
le suflete nevinovate, căpitanului Gheor- 
ghe Olteanu i s-a retras armamentul. După 
câteva ore, a primit iarăși armamentul, cu 
care a mai împușcat între orele 10.00 — 
11.00, încă două persoane, devenind ast- 
fel un criminal care a ucis cinci oameni 
nevinovaţi și neînarmati. 

Medicii au stabilit că acesta a avut dis- 
cernământ în momentul crimelor, justifica- 
rea sa fiind aceea că a comis faptele pe 
fondul unei stări psihice deosebite, influen- 
tat de evenimentele Revoluţiei și de teama 
că ar putea fi atacat de cineva. Abia la 10 ia- 
nuarie 1990, Olteanu a fost arestat preven- 
tiv. Gheorghe Olteanu a fost primul ofițer al 
Armatei trimis în judecată în urma eve- 
nimentelor din decembrie 1989. Procesul 
său a început târziu, în primăvara lui 1990, 
şi a durat până în februarie 1991, când a 
fost condamnat la 22 de ani de închisoa- 
re. A fost eliberat după 17 ani, însă la Buzău 
nimeni nu mai știe nimic despre el sau des- 
pre familia sa. Imediat după Revoluţie, soția 
lui a intentat proces de divorţ și s-a mutat 
din oraș împreună cu cei doi copii. 

Mamă, știu că doare, dar te rog spune-mi 
cum a fost duminica aceea, în care ai pri- 
mit cruda veste, cum că tata nu mai este 
printre noi? 

„Joi după-amiază, tatăl vostru era tare 
agitat și îngândurat, și mi-a spus că se 
duce la Palat să vadă ce se întâmplă 
acolo. A treia zi a venit acasă, însă chipu-i 
era trist și nu putea să mă privească. Și-a 
schimbat hainele, v-a îmbrățișat puternic 
pe tine și pe frații tăi, apoi pe mine și, înain- 
te să plece, mi-a zis să am grijă de copii... 
cu un ton trist și privirea în pământ. Fratele 
tău Răzvan avea atunci o răceală puter- 
nică și febră foarte mare. In noaptea de 
sâmbătă spre duminică, s-a trezit din somn 
plângând, spunând că l-a visat pe tata, cu 
jumătate de chip plin de sânge și trântit pe 
jos. Am simțit o durere în piept de teamă, 
și l-am încurajat să adoarmă iarăși, căci 
era doar un vis... Un vis urât ce avea să fie 
adevărat. A doua zi, duminică, am pornit la 
Palat să întreb de Tinel, dragul meu Tinel, 
și am fost trimisă în diferite locuri, și fiecare 
persoană pe care o întrebam de tatăl vos- 
tru, amâna să îmi dea crunta veste. Până 
la urmă am fost anunţată cum că el nu mai 


Constantin A. Voinea 


este și că trebuie să merg la Spitalul Jude- 
tean, căci se afla la morgă... Nu am crezut 
un minut cele aflate. Am vorbit cu tata so- 
cru să mergem împreună acolo, și ne-am 
întors împietriți de durere, pentru că da, 
Tinel era întins pe jos, într-o baltă de sân- 
ge, și noi a trebuit să îl recunoaștem, prin- 
tre cadavrele întinse din acea sală. Dure- 
rea de soție, cât și de mamă, m-a întărit 
de-a lungul timpului, și mi-a dat putere, 
dedicându-mă vouă, încercând să tin loc și 
de mamă și de tată. Sper că am reușit!” 
Trec adesea pe lângă plăcuța memo- 
rială din fața Palatului comunal din Buzău, 
unde sunt scrise numele tuturor celor că- 
zuti la datorie, în Revoluţia din Decembrie 
1989. Un fior mereu mă pătrunde, și încerc 
să prind putere, să merg mai departe. 
Tată, aveam doar 2 anișori atunci când 
ai plecat pentru totdeauna. Scotocesc prin 
amintirile mele, însă nu reușesc să-mi 
amintesc chipul tău, să mă fi bucurat și eu 
măcar de câteva momente împreună, mo- 


mente între tată și fiică, să îți văd privirea 
și să îţi înțeleg ultima îmbrăţișare caldă pe 
care mi-ai dăruit-o în ziua aceea tristă din 
decembrie 1989. Doar cu ajutorul pozelor, 
mă pot bucura de zâmbetul și privirea ta 
blândă, parcă nepământeană. 

Mi-a povestit mama cum s-a întâmplat 
totul abia când am împlinit vârsta de 14 
ani, considerându-mă capabilă să înţeleg 
evenimentele dure, petrecute în acele zile. 
Acea perioadă a trecut ca o furtună în 
viețile noastre dar, treptat am reușit, noi 
urmașii tăi, să înțelegem cele întâmplate. 
Am înţeles că ai apărat țara în schimbul 
vieții tale și acel moment trist ne va bântui 
mereu, căci îţi simţim lipsa... Omagiu tie! 

Tată, știm că ne privești de acolo de 
sus, pe mine și pe fraţii mei, și știu că ești 
mândru să vezi ce frumos ne-a crescut 
mama. Am dori să te îmbrățișăm dar mai 
știu că o asemenea clipă nu ne-o poți 
dărui. Ar fi o clipă unică și mult visată... Ne 
dai însă puterea de a găsi calea să lăsăm 
în urmă ura, durerea, supărarea, tristețea, 
lacrimile, suferința ce ne-au fost provocate 
forțat, odată cu plecarea ta veșnică... 

Tata s-a sacrificat pentru țară, ca și 
ceilalţi eroi martiri... și acum, după 30 de 
ani ce au trecut de la acele evenimente, 
parcă suntem tot mai trişti ca popor, pentru 
că România încă reprezintă un caz persis- 
tent de corupție. Noi, românii avem o do- 
rintă foarte puternică de a lupta împotriva 
corupției și încercăm să ne tinem pe poziţii. 

Revoluţionarii s-au jertfit pentru o tară 
mai bună... dar mă uit în jur și plâng... Pe 
tata nu-l aduce nimeni înapoi niciodată... 

CORNELIA CHIȚIMIA (BOARĂ) 


Memoriu 


Doresc prin aceasta să vă fac cunoscut 
că lt. Boară L. Dorel, la cei 27 ani pe care 
îi avea împliniţi la 22 decembrie 1989, a 
fost împușcat la 23 decembrie 1989 în 
sediul Securităţii -Trupe de securitate UM 
0389 Lugoj de atunci, azi sediul Şcolii de 
pregătire militară jandarmi Lugoj în împre- 
jurări cu totul necunoscute nici până astăzi. 

De ce și cum a murit It. Boară L. Dorel 
sunt întrebări la care nu s-a mai găsit un 
răspuns nici până în ziua de azi. Cert este 
că, atunci când familia l-a ridicat de la 
morga spitalului din Lugoj, tânărul locote- 
nent era mutilat, avea capul spart, brațul 
drept fracturat din cot, iar din șold și din 
gambă fuseseră tăiate pur și simplu bucăţi 
de carne. De asemenea, șase gloanțe i-au 
sfârtecat stomacul, un glont a ajuns în tâm- 
plă și unul în obraz. 


A plecat în data de 16 decembrie 1989 
la Timișoara împreună cu alți nouă colegi 
de la Penitenciarul din Drobeta Turnu 
Severin, unde Lt. Boară L. Dorel era ofițer 
(Nine Marin, Marcu Aurel, Nistor Dumitru, 
Frimu Tadeu, Roiban Ștefan, Nistor 
Dumitru, Achimescu Tudor, cadre militare, 
Coandă Petrică - șofer auto dubă, 
Gencărău Gheorghe — șofer auto dubă ). 

Plecarea la Timişoara s-a făcut în urma 

unui ordin de zi pe unitate (OZU) primit de 
la București, în care trebuia să plece Lt. 
Sima Gheorghe, din serviciul operativ. 
Acesta a refuzat să plece și comandantul 
Dragomir Gheorghe l-a delegat pe lt. 
Boară L. Dorel, din serviciul pregătirea 
cadrelor... De ce ?!!.... 


La întoarcere din Timișoara, în data de 
22 deccembrie, au primit ordin să opreas- 
că la Lugoj, unde s-au instalat în sediul 
Securității — Trupe de securitate UM 0389 
Lugoj, împreună cu ceilalţi nouă colegi, cu 
misiunea să vegheze la înlăturarea oricărui 
pericol ce ar ameninţa orașul de pe Timiș. 
Pentru tânărul locotenent Boară L. Dorel 
orele erau numărate. Familia a aflat că 
undeva în jurul orei 3 dimineaţa ar fi ieșit 
din cameră după o pătură fiindcă i-ar fi fost 
frig. Atunci s-a petrecut tragedia. După 
datele pe care le-au primit de la medicul 
legist, rudele știu că Dorel a fost bătut 
groaznic înainte de a fi împușcat. „Erau 16 
gloanțe în perete”. La doi ani după tragica 
moarte a fratelui meu am fost acolo în uni- 
tate, am cerut permisiunea comandantului 
de la acea vreme să intru. Era undeva în 
clădire la etajul 1, erau 16 gloanţe în pe- 
rete, găurile erau acolo netencuite, dar It. 
Boară L. Dorel a avut șase gloanțe în 


stomac, unul în tâmplă și unul în obraz, iar 
tata când s-a dus cu fratele meu să-l ia de 
la Lugoj a avut pulpa de la piciorul drept 
tăiată, șoldul drept tăiat și mâna dreaptă 
din cot frântă, plus, capul spart. Medicul 
legist a confirmat toate acestea și faptul că 
așa a fost adus la morga Spitalului din Lugoj. 

Dincolo de tragedia evenimentelor mai 
sus prezentate, prin moartea încă neeluci- 
dată a lăsat în urmă o fetiță, o sotie, părinți, 
frate și surori cu durere în suflet, care nu- 
și vor găsi niciodată liniștea. La patru luni 
de la moartea fratelui meu, avea să moară 
mama (18 aprilie 1990), apoi bunica (26 
octombrie 1991), bunicul (5 iunie 1992) și 
apoi tatăl (9 aprilie 1995). Eu, personal, măr- 
turisesc că nimic și nimeni nu-mi vor putea 
alina durerea. 

Ziua de 23 decembrie 1989, în care fra- 
tele meu a murit consfințește, de aseme- 
nea, împlinirea idealului de dreptate și li- 
bertate ale poporului român. Revoluţia din 
decembrie 1989 a lăsat în urmă morti și 
răniți, victime ale agoniei unui regim care 


nu își închipuia că se va prăbuși vreodată, 
spiritul de sacrificiu al oamenilor fiind mai 
puternic decât instrumentele de represiune 
îndreptate în acele zile împotriva lor. 

In memoria celor doborâţi de gloanţe în 
acele zile suntem datori să-i respectăm 
cum se cuvine și, prin ceea ce facem zi de 
zi, să dovedim că nu și-au dat viata degea- 
ba, să fim mândri de noi și de felul în care 
ne respectăm, ca oameni. Vreau să vă spun 
că sunt foarte mândră de faptul că sunt sora 
eroului martir It. Boară L. Dorel. 

Acum, la aproape 30 ani de la 
Revoluția din decembrie 1989, mă încear- 
că un profund sentiment de nemultumire și 
dezamăgire, fiindcă nu am reușit în toti 
acești ani să ne respectăm eroii cu ade- 
vărat, să le împlinim pe deplin idealurile de 
libertate, respect, mândrie, demnitate, 
pentru care s-au jertfit. Spun aceasta întru- 
cât și în prezent există printre noi indivizi 
care desconsideră jertfa eroilor, socotin- 
du-i drept „Eroi în afara Revoluţiei, sau pe 
lângă Revoluţie”. 

Mentionez că din propriile mele convin- 
geri, cu tot efortul și puterea mea, am 
reușit totuși să realizez la 29 iulie 2016, de 
Ziua Imnului Naţional al României, cere- 
monialul de dezvelire și sfințire a „Plăcii 
comemorative Erou martir al revoluiei din 
16-22 decembrie 1989. Lt. Boară L. Dorel”. 
In calitate de soră a eroului martir It. Boară 
L. Dorel, am readus în memoria noastră, a 
tuturor locuitorilor acestui frumos oraș, prin 
ridicarea acestei plăci comemorative, nu 
întâmplător, chiar în fata blocului în care a 
copilărit și și-a trăit în mod frumos și liniștit 
adolescența și tinerețea, până când în 
acele cumplite zile de decembrie 1989, 
fiind trimis în misiune la Timișoara, la în- 
toarcere, în clădirea Securităţii de la Lugoj 

Placa comemorativă „Erou martir al revoluției din 16-22 decembrie 1989 — Lt. Boară L. Dorel“ 


a fost împușcat, fiind de altfel singurul 
ofițer care a murit în condiţii necunoscute 
nici până astăzi. 

A fost un om plin de energie, frumos, cu 
stare de spirit permanent vie, iubea ade- 
vărul și frumosul, ajuta întotdeauna și era 
primul care lua inițiativa în orice proiecta 
să se realizeze, avea prieteni mulți și știa 
să interacționeze plăcut cu oricine. A trăit 
cu intensitate orice clipă. A fost un model 
de colegialitate și prietenie, era blând, 
jovial, loial și săritor, era cald ca soarele. 

După 28 ani de le desfășurarea eveni- 
mentelor din decembrie 1989, efectuând 
deplasarea la Timișoara, am reușit să 
ajung, după mari eforturi, în data de joi 9 
noiembrie 2017 la Parchetul Timișoara, la 
dosarul cu nr. 134/P/1990 privind uciderea 
prin împușcare și maltratare a fratelui meu 
„Erou Martir al Revoluţiei din decembrie 
1989, It. Boară L. Dorel, parcurgând cu 
mare emoție conținutul întegului dosar, filă 

cu filă, acesta conţinând un număr de 48 
de file. 

Din cele consemnate la dosar am aflat 
cu durere că fratele meu a fost împușcat 
de către It. Remus loan Cimpan, actual- 
mente comandantul Grupării de Jandarmi 
Mobilă „Glad Voievod” Timișoara. 

Am avut, de asemenea, după mai 
multe insistente demersuri la Inspectoratul 
de Jandarmi Timișoara și la conducerea 
Grupării Mobile de Jandarmerie „Glad 
Voievod” Timișoara, un dialog direct și per- 
sonal cu dl. col. Remus loan Cîmpan, în 
ziua de 13 noiembrie 2017, și care a recu- 
noscut că l-a ucis prin împușcare pe fratele 
meu. Dialogul a avut loc pe durata a 55 de 
minute, în care am reușit cu foarte mare 
durere să lămuresc mai puțin șirul exact al 
evenimentelor de atunci, corelând cele 
spuse de dl. col. Cîmpan cu cele din dosa- 
rul pe care de curând l-am parcurs, neco- 
respunzând deloc cu cele declarate și exis- 


tente la dosar, numărul redus de poze, 
numai patru (două poze la morga spitalului 
cu împușcăturile din stomac și cap — tâm- 
plă și obraz, respectiv două poze cu holul 
în care s-a petrecut nefericitul eveniment 
din noaptea de 22-23 decembrie 1989, cu 
imagini superficiale și nesugestive), exis- 
tente acum la dosar, fată de 15-20 de poze 
care au fost depuse la dosar și la care a 
făcut referire dl. col. Cîmpan că le-a văzut 
în prezenţa procurorului de caz de la acea 
vreme, ianuarie 1990. Multe sunt necunos- 
cutele... 

Am făcut ulterior, solicitarea și demer- 
sul oficial la Parchetul Timișoara pentru 
fotocopierea întegrului dosar 134/P/1990, 
existent actualmente, așa cum se prezintă, 
dar spre dezamăgirea mea am primit doar 
36 file din dosar, cu unele file care nu erau 
la dosar în momentul citirii dosarului (niște 
declaraţii ale unor martori necunoscuți), iar 
diferența de pagini neprimite sunt rezulta- 
tul hotătării care „se zice” a fi a procurorului 
de caz, care fără nici un motiv sau pre- 
cizare scrisă nu m-a încunoștiințat așa 
cum se cuvenea să o facă, ca un profesio- 
nist ce se pretinde a fi. Dar degeaba, asta 
dovedește scopul vădit de a ascunde și a 
nu a se afla adevărul evenimentelor și ne- 
merniciilor făcute în acele zile fierbinți ale 
lui decembrie 1989 și unde, din nefericire, 
și fratele meu a fost victima acestor nele- 
giuiri, pentru care nimeni nu a dat soco- 
teală și nu a fost pedepsit pe măsura rău- 
tătilor și faptelor săvârșite în acele zile de 
agonie și haos, parcă prea bine progra- 
mate şi bine organizate... 

Faţă de cele mai sus prezentate, revin 
la doleanțele mele mai vechi și care, din 
păcate, încă nu și-au găsit cu totul impli- 


nirea și pentru care voi face totul să le duc 
la realizare: 

1. Accesul liber la dosarul cu nr. 134/P 
/1990, cu lămurirea și aflarea „adevărului” 
privind condiţiile și împrejurările în care a 
fost ucis fratele meu, în acele zile fierbinti 
ale Revoluţiei din 16-22 decembrie 1989; 

2. Ridicarea în grad post-mortem la 
gradul de locotenent major, așa cum o 
cere disciplina militară, în semn de respect 
pentru sacrificiul militar făcut de locotenen- 
tul Boară L. Dorel. (De ce nu s-a făcut 
aceasta atunci nu o înțeleg, dar acum ar fi 
o reparație morală și militară adusă peste 
timp unui erou martir al Revoluţiei din 
decembrie 1989); 

3. Consemnarea printr-o placă come- 
morativă dedicată memoriei fratelui meu It. 
Boară L. Dorel — erou martir, în incinta 
Școlii de pregătire și perfecționare jan- 
darmi Lugoj, fosta clădire și sediul Se- 
curității din Lugoj, UM 0389, de atunci, acolo 
unde fratele meu a fost ucis prin îm- 
pușcare și maltratat în condiţii nici până 
astăzi cunoscute și lămurite — în prezent 
există aprobarea eșalonului superior al 
Inspectorului general al Jandarmeriei, iar 
acum se așteaptă finalizarea. 

Inaintez Dvs. prezentul Memoriu cu 
speranta și convingerea că prin aceasta 
voi acorda respectul cuvenit tuturor eveni- 
mentelor și oamenilor care au dat sacrifi- 
ciul suprem pentru idealurile de libertate și 
demnitate naţională . 

„Să punem în candela neamului lacri- 
ma recunoştinței pentru cei ce ne-au redat 
libertatea și țara. Glorie eternă eroilor!. 

VARIA 


Ileana Toma, născută în 
Basarabia, fiică de preot orto- 
dox de naţionalitate română, 
absolventă a Facultăţii de 
Matematică a Universității 
București, 

cercetător științific la 
Observatorul astronomic din 
București al Academiei 
Române. 

A scris numeroase lucrări în 
domeniul cercetării 
astronomice și a primit 
Premiul „Gheorghe Lazăr” al 
Academiei Române pentru 
lucrarea Catalogul de stele 
slabe. 

S-a distins ca scriitor de lite- 
ratură, publicând romane și 
proză scurtă, biografii și tra- 
duceri. A primit premii de 
creaţie literară și, din anul 
2001, este membră a Uniunii 
Scriitorilor. 


ILEANA TOMA 


Alte Crăciunuri 


Mă gândesc că, dacă nu o să scriu despre oamenii 
care m-au ajutat să devin om, o să mă pedepsească 
Dumnezeu. Să treci prin viată ca o plantă, fără să bagi de 
seamă cine îţi toarnă apă la rădăcină, e un mare păcat. 
Oare nu s-a scris undeva despre un popor vegetal? 
Ferește-mă, Doamne, de acest păcat. 

Era într-o luni, să fi fost sfârșit de noiembrie sau 
început de decembrie 1961, ședințele Secţiei 1 — Mate- 
matică a Academiei se țineau întotdeauna lunea. Cu o zi 
înainte, ploaia măruntă se transformase în lapovită iar 
umezeala și frigul te pătrundeau în oase. De dimineaţă, 
sobele Casei Bozianu duduiau să încălzească pereții. 
Urma ca ședința de analiză a activităţii Observatorului 
Astronomic să se țină în sala octogonală a clădirii ce 
amintea de Unirea Principatelor Române. Aveau să vină 
acolo academicienii secției de matematică, marii profesori 
care formaseră generaţii de matematicieni; ca mai toti 
colegii mei, simțeam o vagă emoție la gândul că, indirect, 
vor aprecia și munca mea. La zece fără un sfert, cercetă- 
torii, tineri toți, cu excepția domnișoarei Marcus, își ocu- 
paseră cuminţi locurile pe băncile ostile de lemn, cu 
vopseaua jupuită mai peste tot. O masă lungă, aproape 
cât sala, trebuia să ne despartă de zeii noștri, care urmau 
să stea pe scaune cu tapiterii de piele sau pluș. 

La zece au apărut în ușă șefii de secţie ai Observa- 
torului, Călin Popovici și Constantin Drâmbă, întreținând o 
conversaţie deferentă cu directorul adjunct, Nicolae Dinu- 
lescu, membru ilegalist al Partidului Comunist Român, de 
curând întors din Turcia, unde fusese ambasador — sau 
capuchehaie, cum ar fi spus altădată aceia care 

hotărâseră în aceeași sală Unirea. Apoi au 
intrat, introduși cu amabilitate de către zeul 
protector al casei — adică de Moșu, cum îi 
spuneam noi directorului, academicianului 
Gheorghe Demetrescu -, ceilalţi zei, aca- 
demicienii Miron Nicolescu, Octav Oni- 
cescu, Caius lacob, Gheorghe Marinescu, 
Alexandru Froda, Nicolae Teodorescu, mai 
toți salutându-ne cu simpatie. Erau 
frumoși, impecabili în ținuta lor profesorală 
și în acord dominant cu înălțimea sălii și 
chiar cu răceala umedă a aerului. 

Trecuse „sfertul academic” și ei și noi 
șușoteam ușor neliniștiți, pentru că nu se 
putea începe fără marele Grigore Moisil. În 
încăpere era o rumoare plăcută, când, 
deodată, în hărmălaie de lătrături de câini, 
din curte s-a auzit un țipăt grav, abia inteli- 
gibil, articulând cuvântul „ajutor” de câteva 
ori. Inăuntru, șoaptele amutiră. Afară, câi- 
nii își transformaseră lătratul într-un urlet 
prelung iar vocea curierului Observatorului 
în zadar căuta să stăpânească situaţia. In 
grabă, cei doi șefi de secție și directorul 
adjunct își părăsiseră locurile, ieșind în 
curte. Directorul adjunct ajunse înainte și, 
cu câteva vorbe, Își liniști câinele și cu asta 
și pe celelalte potăi care-i ținuseră isonul. 
In sală, roșu de sperietură, bâiguind cu 
vocea-i de bas, a intrat atunci Grigore 
Moisil. Situaţia era tragică. Eram un institut 
care făcea matematici aplicate, cum se 
spunea atunci, a cărui activitate trebuia 
analizată de vârfurile matematicii din tară, 
și iată că încercarea noastră de a fi măcar 
ospitalieri eșuase lamentabil: câinii din 
curte, zărind statura ciudată a profesorului 
venit mai târziu, purtând un fel de palton de 
blană de oaie și o căciulă țurcană tuguiată, 
s-au speriat, au început să urle și să se 
repeadă ca la urs. Acum, mormăind, profe- 

sorul cerea apă și, apăsându-și pieptul pe 
sub blana paltonului, spunea că pulsul 
depășise o sută șaizeci de bătăi pe minut. 
A băut pe nerăsuflate paharul cu apă și, 
fără să-și scoată căciula, a declarat: 

- Plec, aduceţi-mi o mașină. Am venit 
cu inimă bună și m-ati primit cu inimă de 
câine, ca pe un dușman... Auzi, au asmuţit 
câinii pe mine! Credeam că sunteți 
oameni... Plec. 

Directorul adjunct schița în zadar prin- 
tre buzele-i subțiri vorbe de scuză... 

- Plec... Auzi, dragă, plec și pe aici nu 
mai calc niciodată, auzi? Să se țină ședința 
la Academie, printre oameni, nu printre câini. 

Ultimele cuvinte abia s-au auzit de 
undeva de pe culoar, pentru că academi- 
cianului Grigore Moisil, înfofolit în blănuri 
din cap până în picioare, îi și venise mași- 
na comandată. 

In urma lui se așternuse tăcerea. O li- 
niște adâncă și neplăcută. Noi, cercetătorii, 
cu șefi cam cu treizeci de ani mai bătrâni, 
ne simțeam vinovati în locul câinilor; profe- 
sorii cei mari, de dincolo de masă, cred că 
se simțeau și ei vinovaţi pentru lipsa de 
cumpăt a unuia cu care erau solidari. 

— Nu rămâne decât să amânăm şe- 
dinta... — a propus cu grai dulce moldo- 
venesc, calm, Gheorghe Vrânceanu. 

- Intr-o luni, la ședință de secţie; să se 
vorbească pentru o sală la Academie, a 
îndrăznit Gheorghe Demetrescu. 

Pe scurt, întotdeauna exact, Nicolae 
Teodorescu - Nae, cum îi spuneam noi, a 
întrebat: 

- Peste trei săptămâni, sau patru? 

Profesorii și-au scos agendele să 
noteze. Toţi, în afară de Octav Onicescu, 
aveau puse paltoanele pe umeri; elegant, 
sfidând frigul din odaie, a zâmbit amabil 


către noi și, pe un ton prietenos, a replicat: 

— Luni 25 decembrie nu o să pot veni. 
Eu, și în timpuri mai grele, pe 25 decem- 
brie m-am dus la biserică. 

Fu o clipă de tăcere. Sculându-se în 
picioare, Caius lacob anunţă: 

- Şedinţa se va tine în luna ianuarie..., 
ca să avem timp să găsim o sală. 

Am recapitulat atunci repede în minte: 
din 1948, de la reforma învățământului, în 
tară nu mai avusesem Crăciun. De 13 ani, 
pentru mine, 25 decembrie devenise o zi 
de lucru oarecare. Ştiam: Polonia, Ungaria, 
Cehoslovacia, Iugoslavia, Germania de Est 
sărbătoreau Crăciunul. Noi de ce nu? Aflu 
acum că populația țării mele este în pro- 
portie de 87% creștin-ortodoxă. Așa să fie? 

Imi amintesc acum că, demult, să fi fost 
în 1975, ne-au pus să scriem rapoarte 
lungi de activitate ca să ne justificăm exis- 
tenta; umblau zvonuri că voiau să desfi- 
ințeze astronomia românească - și pe 
atunci nimic nu era mai aproape de adevăr 
ca un zvon. Ei bine, îmi amintesc că, la 
ananghie fiind, am vrut să umplu opusul de 
cuvinte care urmau să caracterizeze și jus- 
tifice cât mai bine activitatea mea de 
douăzeci de ani. Le-am găsit la marele 


meu profesor Octav Onicescu și le-am ci- 
tat: „Observatoarele astronomice sunt in- 
termediarele dintre noi pământeni şi cer, o 
afirmaţie și o garanţie a unităţii dintre cer și 
pământ. In totalitatea lor, observatoarele 
constituie un organ unic regulator al timpu- 
lui pe întreaga suprafață a Pământului, pe 
uscat, în aer și pe apă. Ele constituie ade- 
vărate laboratoare pentru verificarea mari- 
lor teorii ale fizicii materiei...” 

Și legătura dintre omul care, în ale sale 
reflecții despre astronomie, îmi aprecia 
indirect căutările din nopțile petrecute la 
lunetă și Moș Crăciunul anului 1961 s-a 
zidit în mine și a lucrat de fiecare dată 
când am luat parte la slujba Nașterii 
Domnului — și asta după '89. El m-a învăţat 
să preţuiesc primul dar pe care mi l-au 
oferit martirii Revoluției, după 41 de ani de 
nesărbătoare și încă unul de sărbătoare 
abia mijindă: Crăciunul fără condică de 
prezență și fără lista celor care lipseau de 
la serviciu. 

Aprindeţi o lumânare pentru veșnica 
pomenire a acelor martiri, aprindeți-o la 
Liturghia de Crăciun. 


Text publicat în România Liberă, 
Suplimentul „Aldine”, nr. 347, 2002 

EVA WEINBERGER ZEANA 


Who am I? 
Cine sunt? 


Mă numesc Eva, mă apropii de 17 ani, 
studiez în Marea Britanie, departe de 
părinți și, probabil, tocmai din acastă 
cauză, întrebări ca cea de mai sus se con- 
turează cu tot mai multă insistenţă. 

Am plecat din Starnberg, un satelit al 
Minchenului, cu dorința de a-mi continua 
studiile în Anglia. Sunt foarte ambițioasă. 
Tatăl meu este de veche sușe bavareză, 
iar mama a venit din România. Bunicul 
matern este macedo-armân, un neam bal- 
canic străvechi, care se revendică de la 
Alexandru cel Mare. Rădăcinile mele sunt 
răsfirate, dar perfect compatibile între ele. 
Strămoșii mei au aparţinut unor neamuri 
care nu s-au războit sau dușmănit vreo- 
dată între ele și, în plus, au multe trăsături 
comune. Corneliu, bunicul meu macedo- 
armân ete preocupat de psihogenetică. 
Caracterul unui individ, dar și a unui neam, 
este determinat, în bună parte, genetic. 
Dreptatea ca valoare morală supremă este 
mai puternic imprimată în sângele 
armânilor, motiv pentru care ei sunt un 
neam mai ferm și întrucâtva putin iertător, 
chiar răzbunător. Dumnidză amână dar nu 
agârșește (Dumnezeu amână dar nu uită) 
spun ei pe limba lor. Recent, studii psiho- 
logice au arătat că și afinitățile culturale 
sunt condiționate genetic. Bunicul mă 

îndemna să-mi formez o viziune cât mai 
largă asupra lumii, să meditez asupra ros- 
turilor ei și să nu consider că adevărul și 
dreptatea se află întotdeauna de partea, 
sau în mâna învingătorilor care stăpânesc 
informaţia publică și o difuzează cu perse- 
verență ca normă obligatorie și chiar 
legiferată, astfel încât abaterile sunt 
sancţionate. 

Istoria este ca un pendul cu respiraţie 
rară şi mișcare de ansamblu spirală, 
spunea el, oamenii și marile idei îi imprimă 
viteze diferite de mișcare, dar starea pe loc 
este imposibilă. Căutarea dreptăţii este o 
forță în sine. Evenimentele dospesc în 
pântecul vremii, iar în curând vremea va 
făta. Se va naște un monstru, sau, dim- 
potrivă, o mare și luminoasă speranță? 

Un cronicar meridional vorbind despre 
tinerii din țările nordice, îndeosebi englezii, 
îi descria ca fiind înalţi, blonzi și târzii în 
dragoste. Așa cum arăt, somatic deci, sunt 
anglosaxonă. In plan sufletesc însă se 
exprimă genele balcanice: pun pasiune în 
ceea ce fac, pasiunea freamătă sub 
pojghita răcelii de suprafață, nu pot să nu 
resimt cu profundă compasiune nedrep- 
tățile comise împotriva neamului meu, oro- 
rile comise de regimul comunist după 
invadarea României de sovieticii înarmaţi 


de americani, răpirea Basarabiei și Bu- 
covinei din trupul țării, deportarea în terifi- 
anta şi inospitaliera Siberie a sute de mii 
de români din aceste ținuturi, mame cu 
copii de sân, împușcarea bărbaţilor, înce- 
pând cu preotii și învățătorii, mă cutremur 
gândindu-mă cât de puțini au supraviețuit 
și s-au mai întors la baștină. In tară, sub 
regimul comunist de tip bolșevic, teroarea 
a atins cote inimaginabile. Inchisoarea 
Pitești, destinată îndeosebi studenților, 
reprezintă o culme a monstruozității. Tinerii 
și maturii din Europa de Vest își astupă 
urechile și își acoperă ochii, preocupați 
excesiv de bani și poziții sociale privile- 
giate, se feresc să mediteze asupra aces- 
tor aspecte, rareori deschid cărți de memo- 
rialistică, se comportă ca și cum istoria nu 
se poate repeta. In familia bunicului meu 
s-au totalizat aproape 25 de ani de în- 
chisoare dură, perioadă în care orice 
comunicare cu familia era interzisă, nu se 
știa dacă cei închiși mai trăiesc sau pe 
unde sunt. Tatăl bunicului meu a fost ucis 
în sinistra închisoare de la Aiud, trupul a 
fost aruncat în groapa comună de unde 
astăzi sunt dezgropate mulțimi de schele- 
te. Supraviețuitorii, după 16 ani de temniță 
grea, dar și familiile, au cerut rejudecarea 
în urma căror procese au fost declarați 
nevinovaţi. Unele astfel de procese au fost 
rejudecate chiar în timpul lui Nicolae Ceau- 
şescu. Nu pot să nu-mi imaginez cum fe- 
mei gravide, arestate pentru că soții lor 
erau fugari, au născut pe cimentul rece al 
celulelor, înfometate și fără nici un fel de 
asistență. Tortura și uciderea fără judecată 
erau fapte curente. Copiii celor închiși erau 
alt motiv. Și bunicul meu a fost exmatriculat 
din clasa a opta. 


Pentru ca astfel de tragedii să nu se 
mai repete, este nevoie ca noi, tinerii și 
copiii de astăzi, să le cunoaștem, să medi- 
tăm asupra lor și să nu ne lăsăm amăgiti 
de aparente înșelătoare. Să nu uităm, de 
pildă, pe copiii uciși în masă, zeci de mii și 
poate peste o sută de mii, refugiați la 
Dresda, oraș fără nici o miză militară, bom- 
bardat sălbatec, covor de bombe lansat de 
aviația britanică. O crimă monstruoasă și 
inutilă sub aspect militar. 

Revin la plecarea mea din cuibul cald 
al famiiei. Bunicul meu Corneliu, macedo- 
armân ca origine, mi-a dăruit în urmă cu 
doi ani un vultur din bronz, cu aripile des- 
făcute, în zbor, ochiul său rubiniu scrutând 
lumea de la înălțime. Așa să-ți fie zborul, 
mi-a spus, lumea trebuie privită din înalt, 
spre o cât mai amplă cuprindere. Oricum, 
hotărârea mea de a-mi continua studiile în 
altă tară era deja luată. Cred că aceasta 
este o trăsătură germanică. Cu sute de ani 
în urmă, studenții peregrinau prin Europa, 
de la o universitate la alta. Și eu vreau să 
învăţ cât mai mult, să asimilez. Indiferent 
ce cale voi urma în viață, psihogenetica va 
fi un permanent hobby, un cuvânt care 
intră de-acum în toate limbile, inclusiv în 
Română, limba mamei mele, atât de fru- 
moasă și nuanțată! Este și preocuparea 
bunicului meu, nu doar determinismul ge- 
netic al personalităţii, ceea ce implică și 
comportamentul, dar și moștenirea carac- 
terelor dobândite. Așa cum ne este dez- 
văluit și de Biblie, marile nefericiri, eve- 
nimente îngrozitoare, tragice și nedrepte, 
reverberează în urmași pe durata a șapte 
generații, iar dorința de a se face dreptate 
răbufnește cine știe peste câtă vreme. 

Bunicul meu Corneliu spunea, repet 
acum, că istoria este un pendul cu bătaie 

rară și mișcare spirală. El a fost profund 
marcat de uciderea tatălui său, într-una din 
închisorile cumplite care împânzeau Ro- 
mânia pe vremea comunismului bolșevic. 
Fusese unul din marii medici ai acelei tări. 
Rejudecat postmortem a fost găsit nevino- 
vat. In fond, care fuseseră acuzele pentru 
care l-au ucis? Actul de condamnare con- 
semnează: făcea comentarii dușmănoase 
la adresa orânduirii comuniste și asculta 
posturi de radio imperialiste. Era suspectat 
și de simpatii legionare, o mișcare nationa- 
listă cu valențe ușor mistice, specifică Ro- 
mâniei, la care aderase o bună parte din 
tineretul țării, ca și intelectualii repre- 
zentativi. Reprimată cu extremă duritate 
după război, asemeni catarilor din vestul 
Europei în urmă cu ceva sute de ani. După 
arestarea lui Dumitru Zeana, în anii care s- 
au scurs până la moartea sa (cum s-a pro- 
dus aceasta, posibil sub tortură?) nimeni 
din familie nu a mai știut unde se află. Nici 
o veste nu străbătea prin peretii groși ai 
temniței. Toţi sperau însă că va ieși viu într- 
o zi. Până când a venit o carte poștală care 
anunța moartea sa. Scheletul său zace 
deavalma cu multe altele, într-o groapă 
comună din Râpa Robilor, loc unde s-a 
ridicat o mânăstire. 

Bunicul meu a fondat o asociaţie, a 
Urmașilor Persecutaţilor Regimului Co- 
munist din România (AUPRCR). Și eu sunt 
urmaș de martir. A treia generaţie. Incerc, 
pe cât pot, să nu-mi las gândul să stăruie 
asupra acestor lucruri întristătoare. Totuși, 
aş vrea să fac ceva și pentru România, dar 
și pentru Macedo-Armânii din Balcani, per- 
secutați în statele în care viețuiesc, unde 
nu li se recunoaște identitatea etnică, fiind 
supuși unei presiuni dure de desnaţio- 
nalizare. 

Latura meditativă a firii mele mă face 
să mă simt adesea diferită de cei din gene- 
ratia mea. Patru miloane de români au 
părăsit tara după prăbușirea regimului 
comunist, în căutarea unei vieți mai bune 
sub aspect material, goniţi de sărăcie. 
Totuși, România este foarte bogată în plan 
spiritual. In bună măsură este și țara mea, 
țara mamei mele, deși bunicul Corneliu 
vorbește mereu de stirpea sa, a vechilor 
locuitori ai anticei Macedonii, regatul de 
unde a pornit Alexandru cel Mare spre 
cucerirea lumii. Moștenesc și eu ceva din 
acest sânge. Trăsăturile psihologice ale 
acestui neam sunt destul de individua- 
lizate, rezultat și al unei endogamii înde- 
lungate. Așa cum fiecare individ este un 
unicat, neamurile au și ele personalitatea 
lor definitorie, în măsura în care au conser- 
vat cât de cât o identitate sau similitudine 
genetică. 

In Europa se plămădește o nouă gene- 
ratie, din sânul căreia se vor ivi noi idei, 
care, dacă au suficientă forță, ne vor mo- 
dela viitorul. 


ILEANA MATEESCU 
Comemorarea 


foştilor deținuți politici 
la Drobeta Turnu Severin 


Anul acesta se împlinesc opt ani de la 
data când, în sfârșit, Parlamentul Ro- 
mâniei a stabilit o zi în care să fie comemo- 
rati în mod organizat, pe tot cuprinsul țării, 
foștii deținuți politic din România. Motivul 
pentru care s-a întârziat atât de mult cu un 
lucru atât de simplu de înfăptuit, deși inter- 
venţii s-au făcut mereu încă din 1990, con- 
sider că este acela că autoritățile comu- 
niste nu au recunoscut oficial niciodată că 
în România au existat deținuți politici. lar 
urmașii comuniștilor de după 1989, aca- 
parând puterea, au încercat și ei din răs- 
puteri să ţină ascunse cât mai mult timp 
aceste orori, până când victimele vor dis- 
părea fizic și dureroasele adevăruri despre 
crimele comunismului nu vor mai fi aflate 
niciodată. Dar, Asociaţia Foștilor Deținuți 
Politic din România (AFDPR), prin filialele 
sale, a început încă din anul 1991 să co- 
memoreze, să ridice monumente, să scrie 
cărţi, care vor rămâne peste timp drept 
mărturii a ceea ce a însemnat, de fapt, 
comunismul. Filiala Mehedinţi a organizat 
și ea anual astfel de evenimente de aduc- 
ere aminte, în reședința județului dar și în 
teritoriu, acolo unde s-a suferit la fel de 
mult. Și anul acesta, pe 9 martie, condu- 
cerea Asociaţiei a organizat la Drobeta 
Turnu Severin un ceremonial de comemo- 
rare a victimelor comunismului. 

Celor câteva zeci de participanți li s-au 
alăturat în rugăciune și pentru săvârșirea 
slujbei religioase preoti din cadrul Epis- 
copiei Severinului și Strehaiei, dintotdeau- 
na colaboratoare de nădejde a Asociaţiei 
Foștilor Deținuți Politic, care, în afara slu- 
jbei de pomenire, au luat interviuri supra- 
viețuitorilor prezenți la comemorare pentru 
ca mărturiile lor să fie păstrate și valorifi- 
cate în transmiterea memoriei generaţiilor 
viitoare, au săvârșit slujba parastasului 
pentru sufletele mehedințenilor care au 
trecut prin grele suferințe. Cei prezenţi au 
aprins o lumânare și și-au îndreptat gân- 
dul, preț de câteva minute, către cei apro- 
piati care au pierit în timpul regimului co- 
munist sau spre cei care sunt în suferință 
chiar și la acest moment. Însuși președin- 
tele AFDPR, filiala Mehedinţi, dl. Valeriu 
Bosoancă și puţinii foști deținuți politici 
supraviețuitori n-au putut fi prezenţi la cer- 
emonie din acest motiv. Şi către dânșii s-au 
îndreptat rugăciunile celor prezenți. 

Părintele Antonie Olărean de la Cate- 
drala Episcopală a rostit o emoţionantă cu- 
vântare dovedind că, deși tânăr, cunoaște 
bine realităţile din istoria recentă a Ro- 
mâniei, pe care însă nu le-a învăţat la 
școală. Toţi cei prezenţi au fost plăcut im- 
presionaţi de modul în care a decurs festi- 
vitatea. Din partea Primăriei Municipiului, 


14 martie 2019, Drobeta Turnu Severin 


dl. viceprimar Cornel Folescu a adus la 
sediul AFDPR mesajul autorităților locale 
pentru supraviețuitorii gulagului românesc. 
Singurul fost deţinut politic prezent la 
comemorare a fost dl. Dumitru Dragomir, 
însoțit de familie. Dânsul a detaliat pentru 
cei care n-au trăit acele vremuri cumplite 
cum a fost exterminată în detenție elita 
societății românești de la acea vreme, 
aducând și mărturii scrise. Au urmat alte 
evocări despre represiunea comunistă pe 
care au trăit-o pe viu, susținute de dl. dr. 
Radu Antonescu și dl. scriitor Victor Rusu, 
ambii foști deportaţi în Bărăgan. 

Foștii deținuți politic au ieșit din închi- 
sori cu sănătatea zdruncinată grav și ire- 
mediabil, nu au mai avut puterea și nici 
timpul necesar să-și facă anii de vechime 
în câmpul muncii ceruti de legea pensiilor. 
De aceea, ei au pensii mici, în schimb Viși- 
nescu și colegii lui au primit pensii nesimţite. 


Considerăm că ar fi un act de dreptate 
în fata lumii și a istoriei ca această situație 
să se schimbe. Anii de temniță politică să 
fie consideraţi vechime în muncă, mai ales 
că mai sunt atât de puţini supraviețuitori. In 
Mehedinţi, în 1990 erau 468 detinuti politic 
şi acum mai sunt în viată doar 5-6. 

Nu se pot cinsti îndeajuns aceia care 
cu mândrie și-au jertfit anii cei mai frumoși 
din viață pentru binele acestei țări. Numele 
lor ar trebui păstrate recunoscător din ge- 
neraţie în generaţie. Doar cinstindu-i le 
putem mângâia inimile rănite pentru tot- 
deauna! Mulţumim organizatorilor come- 
morării pentru efortul depus, dorim sănă- 
tate și viață lungă supraviețuitorilor care 
trebuie să ducă mai departe memoria, ast- 
fel încât astfel de monstruozități să nu se 
mai repete. 

COMUNICAT DE PRESĂ 


Investigaţii arheologice 


în Caransebeș, 
jud. Caraș-Severin 


București, 26 iunie 2019. Institutul de Investigare a Crimelor Comunismului și 
Memoria Exilului Românesc (IICCMER) în colaborare cu Parchetul Militar Timișoara, a 
organizat și desfășurat în perioada 19-21 iunie 2019 o campanie de investigații arheolog- 
ice în mun. Caransebeș, județul Caraş-Severin. Cercetarea de teren a urmărit verificarea 
unor informații după care, în curtea unui imobil din oraș, ar exista mai multe gropi individ- 
uale și comune unde se presupune că au fost înhumați mai multi opozanți anticomuniști, 
care au fost omorâţi în anchetele Securităţii sau au fost executaţi prin împușcare în urma 


unor sentințe judecătorești. 


În luna august 2017 la institut s-a primit 
o petiție din partea unei persoane originare 
din mun. Caransebeș, care ne-a adus la 
cunoștință faptul că în cursul anul 1977, în 
calitatea ce o avea atunci de arheolog la 
Muzeul de Istorie din oraș, a fost martor 
ocular la descoperirea câtorva schelete 
umane care, după inventarul funerar găsit 
asupra lor, se puteau data cronologic în 
perioada anilor '50 ai secolului trecut. 
Scheletele au fost descoperite în curtea 
clădirii care atunci adăpostea Casa 
Armatei din oraș, astăzi Cercul Militar, cu 
prilejul săpăturilor la fundaţia unui bloc cu 
destinaţie de cămin pentru cadrele militare. 
Implicarea arheologului a fost solicitată de 
un locotenent de la Militia orașului pentru a 
face o apreciere asupra vechimii osemin- 
telor. S-a constatat că acestea nu aparțin 
unui orizont de înmormântare care să 
coboare în secolele anterioare, fiind de 


232 Kaa GT 
| pai eee] 


dată mai recentă. Defuncţii erau înhumați 
fără sicriu și în poziții atipice, la unii fiind 
găsiţi și nasturi cu inscripționări specifice 
perioadei de după anul 1948. Ca urmare, 
realizând că osemintele ar putea aparține 
unor victime ale regimului comunist, proba- 
bil şi după informarea superiorilor săi, ofi- 
țerul de miliție i-a impus arheologului să nu 
comunice niciodată cuiva ceea ce a văzut, 
cazul fiind astfel mușamalizat. Nu se știe 
nici ce s-a întâmplat atunci cu scheletele 
dezvelite parţial, pe șantierul de con- 
structie al blocului, forța de muncă fiind 
constituită din militari în termen. 

Clădirea unde astăzi funcţionează 
Cercul Militar, situată pe str. Nicolae 
Bălcescu la nr. 5, a fost construită în anul 
1885 cu destinaţie de liceu pentru fete. 
Incepând din anul 1944 ea a fost trecută în 
administrarea Armatei. După informaţiile 
pe care le avem aici și-a avut sediul, timp 


de câţiva ani, Comandamentul Unic 
Teritorial Timiș, o structură militarizată a 
Securităţii comuniste, înființată în ianuarie 
1949, care a coordonat toate acţiunile 
represive îndreptate împotriva grupărilor 
de partizani anticomuniști din zona Bana- 
tului. În apropiere, într-o clădire situată pe 
strada Horia, până prin anul 1959 s-a aflat 
sediul Securităţii din Caransebeș, astăzi 
imobilul aflându-se în proprietate particu- 
lară. Tot în zona apropiată se află și fosta 
clădire a penitenciarului, cu fațada princi- 
pală pe str. Tribunalului, astăzi cu desti- 
nație de Liceu Tehnologic. Incinta fostei 
închisori se învecinează în partea de vest 
cu curtea Cercului Militar, spatiile fiind 
delimitate și separate, atât în trecut cât și 
în prezent, printr-un gard. 

Prin sediul Securităţii și prin penitencia- 
rul din Caransebeș au trecut foarte multi 
partizani anticomuniști și sprijinitori ai 
acestora din grupurile de rezistență bănă- 
tene, care au fost capturați, arestaţi și tor- 
turaţi aici, unii fiind dispăruţi fără urmă 
până în ziua de astăzi. In unitatea carcera- 
lă au avut loc mai multe execuţii prin îm- 
pușcare a unor partizani condamnati la 
moarte prin sentințe judecătorești. Con- 
form unor mărturii, unele execuții au fost 
făcute chiar în curtea Cercului Militar de 
astăzi, cadavrele fiind îngropate undeva în 
zonă. Una dintre execuțiile petrecute în 
acest spaţiu a avut loc în 12 august 1953, 
când au fost împușcați partizanii Victor 
Curescu, Gheorghe Balica și lancu Bader- 
ca pentru apartenență la organizaţia colo- 
nelului lon Ută. 

Interventia arheologică a avut loc în 
zona blocului-cămin, în apropierea laturilor 
de nord și de est ale constructiei, în spatiile 
neocupate de suprafete betonate sau de 


alte amenajări, mormintele descoperite în 
1977 fiind sesizate pe traseul laturii de 
nord a fundatiei. S-a actionat cu mijloace 
manuale și mecanizate, fiind practicate 
patru unități de săpătură sau secțiuni arhe- 
ologice, suprafața însumată a acestora 
fiind de 38,54 mp. In ultima secţiune, situ- 
ată în partea răsăriteană a blocului și în 
apropiere de gardul spre fostul penitenciar, 
s-au descoperit două schelete umane, dis- 
puse în linie pe direcţia est-vest, unul (M.1) 
la adâncimea de -1,65 m, având membrele 
inferioare orientate spre răsărit, iar celălalt 
(M.2) la adâncimea de -1,23 m, având 
picioarele spre apus. Din păcate, cele 
două schelete au fost deranjate parțial în 
părțile lor superioare de o groapă contem- 
porană în care se aflau resturi de materiale 
de construcție folosite la ridicarea blocului. 

Imagini din timpul cercetării arheologice 


Această situație a făcut ca stratigrafia ori- 
zontală să fie compromisă și să nu putem 
face precizarea exactă dacă este vorba de 
o groapă comună de înhumare sau de 
două gropi individuale suprapuse parțial. 
Cei doi defuncti nu au fost depuși în sicrie 
și sunt lipsiți de inventar funerar sau de 
resturi provenite din vestimentaţie. In 
pământul purtat s-au mai găsit însă frag- 
mente scheletice provenite de la alţi doi 
defuncti, despre care deocamdată nu 
putem spune că ar fi într-o relaţie directă 
cu cele două schelete descoperite in situ. 
Deocamdată, în actualul stadiu al cerce- 
tării, nu avem indicii certe care să arate că 
este vorba neapărat despre oameni execu- 
tati prin împușcare sau uciși prin alte 
metode de Securitate, însă împrejurările, 
mărturiile și unele documente din fondul 
arhivistic al fostei Securităţi ne fac să cre- 
dem că lucrurile ar fi așa. 


Anterior acțiunii desfășurate în teren, 
IICCMER a depus o sesizare la Parchetul 
Militar Teritorial Timișoara, care a deschis 
pe acest caz un dosar de cercetare 
penală. Cazul fiind unul de o complexitate 
deosebită, în directă conlucrare cu 
Parchetul Militar, urmează ca cercetările 
din teren să fie reluate și continuate prin 
verificarea până la epuizare a tuturor spati- 
ilor libere în care se mai poate interveni 
astăzi prin săpătură. 


Cercetările au fost efectuate de o 
echipă de arheologi și istorici de la IICCMER, 
alcătuită din Gheorghe Petrov (organizator 
și coordonator), Paul Scrobotă, Gabriel 
Rustoiu, Horaţiu Groza și Marius Oprea. 
Acţiunea a fost sprijinită de Muzeul Ju- 
dețean de Etnografie și al Regimentului de 
Graniță Caransebeș. 


COMUNICAT DE PRESĂ 


A VI-a campanie 


de investigaţii arheologice 
la Periprava, jud. Tulcea 


București, 23 iulie 2019. Institutul de Investigare a Crimelor Comunismului și Memoria 
Exilului Românesc (IICCMER) în colaborare cu Secţia Parchetelor Militare din cadrul 
Parchetului General au desfășurat în perioada 8-18 iulie 2019 o nouă campanie de 
investigaţii arheologice în localitatea Periprava, com. C.A. Rosetti, jud. Tulcea. Acţiunea 
a avut ca obiectiv căutarea, descoperirea și recuperarea rămășițelor pământești ale 
detinutilor politici decedați în fosta colonie penitenciară. 


În cursul anilor 2013 și 2015-2019, 
IICCMER a organizat și desfășurat șase 
campanii de cercetări arheologice în peri- 
metrul cimitirului lipovenesc din Periprava. 
La prima campanie din 2013 nu a fost sesi- 
zat Parchetul Militar, astfel că instituțiile 
abilitate (Procuratura, Poliția, Medicina 
Legală) nu au fost implicate, acțiunea fiind 
mai curând una de sondare și nu de cerce- 
tare şi recuperare a osemintelor. In acest 
loc, în perioada anilor 1959-1964, au fost 
înhumați un mare număr de detinuti politici 
decedați în colonia de muncă de la 
Periprava. Zona din cadrul cimitirului unde 
se află mormintele deținuților a fost 
stabilită pe baza informaţiilor obținute de la 
localnicii mai în vârstă ai satului, precum și 
de la câțiva foști angajaţi ai coloniei peni- 
tenciare. La suprafața solului nu au fost 
puse niciodată semne distinctive care să 
indice prezența acestor morminte. In cam- 
pania de cercetări arheologice recent 
încheiată au fost practicate patru unităţi de 


săpătură sau secțiuni arheologice (S.15 = 
7Xx3m;S.16=11x3m;S.17=3x2m; 
S.18 = 7,40 x 3 m) care au cuprins o 
suprafață însumată de peste 82 de metri 
pătraţi, în acestea fiind identificate și cer- 
cetate un număr de 10 morminte. In cele 
șase campanii de săpături au fost executa- 
te 18 secțiuni arheologice, în cadrul cărora 
au fost descoperite 54 de morminte. Dintre 
acestea, un număr de 51 de morminte, prin 
caracteristicile de înhumare, aparțin unor 
deținuți. Trei dintre morminte, care nu erau 
marcate la suprafața solului, aparțin însă 
unor localnici decedati în ultimele decenii, 
despre care se cunoaște că s-au sinucis și 
au fost îngropați în necropola deținuților. 
Dintre mormintele deţinuţilor au fost extra- 
se și recuperate osemintele a 50 de per- 
soane, la unul din sicriele descoperite con- 
statându-se că acesta avea capacul 
deranjat și scheletul lipsă. Această situație 
se explică prin faptul că familia defunctului 
a avut cândva posibilitatea să afle locul 

precis al mormântului, să-l deshumeze și 
să-i recupereze osemintele. 

Conform informaţiilor documentare 
existente precum și din mărturiile multor 
foști deținuți politici care au fost internaţi în 
colonia penitenciară de la Periprava, 
rezultă că decesele din acest lagăr de 
muncă forțată au fost cauzate de înfometa- 
re și frig, de lipsa apei potabile și a 
asistenței medicale, de accidentele inter- 
venite pe fondul condiţiilor de muncă isto- 
vitoare și de regimul de detenție pe care 
mulți l-au îndurat în lagărele și închisorile 
unde au fost încarceraţi anterior. Unii din- 
tre deținuți au fost uciși și prin împușcare, 
mai ales în cursul unor tentative de evada- 
re. Toate acestea au fost potențate de 

condițiile de viată existente în Deltă și de 
comportamentul abuziv și violent al perso- 
nalului coloniei. In perioada în care unita- 
tea a funcţionat ca formaţiune inde- 
pendentă, din documentele oficiale rezultă 
că la Periprava au murit cel putin 124 de 
detinuti, identificați nominal, în majoritate 
politici, dar și de drept comun. 

Majoritatea defuncţilor au fost depuși la 
înmormântare  dezbrăcaţi, în sicrie 
confecționate din lemn ori stufit sau, în 
unele cazuri, trupurile au fost înfășurate în 
rogojini de stuf și legate cu sârmă. Starea 
generală de conservare a scheletelor era 
una mai mult precară, asupra celor mai 
multe nefiind descoperite obiecte de inven- 
tar funerar. Există însă şi câteva cazuri la 
care au fost descoperite câteva accesorii 
vestimentare, de regulă nasturi, lucru care 
presupune că trupurile acelor defuncti au 
posedat anumite articole sumare de 
îmbrăcăminte la momentul înhumării. 

Pentru cele 10 scheletele de deținuți 
care au fost descoperite și recuperate în 
cursul recentei campanii arheologice s-a 
urmat procedura legală, specifică în astfel 
de cazuri. Osemintele defuncţilor au fost 
demontate și recuperate în prezența unui 
medic legist, fiind împachetate și transpor- 
tate la Serviciul de Medicină Legală din 
cadrul Spitalului Județean Tulcea. După 
examinarea medico-legală, acestea vor fi 
transferate pentru analize specializate la 
Institutul Naţional de Medicină Legală din 
București, unde se realizează și testele 
pentru stabilirea ADN-ului pentru persoa- 
nele decedate. Acest demers urmărește 
identificarea morților prin verificarea și 
compararea ADN-ului obținut din resturile 
scheletice ale acestora cu cel al rudelor și 
urmașilor în viață ai victimelor. 


investigațiile arheologice s-au efectuat 
în prezența procurorilor însărcinaţi cu cer- 
cetarea penală a cazului, colonel magistrat 
Gheorghe Stanciu și colonel magistrat 
Octavian Toma, procurori militari la Secţia 
Parchetelor Militare din cadrul Parchetului 
de pe lângă Inalta Curte de Casaţie și 
Justiție, instituție care în anul 2015 a fost 
sesizată de IICCMER în legătură cu per- 
soanele decedate în lagărul de la 
Periprava și a locului unde acestea au fost 
înhumate. Aceștia au fost asistați de un 
specialist criminalist din cadrul Inspec- 
toratului Județean de Poliţie Tulcea (agent 
șef Dan Danielencu) și de un medic legist 
de la Serviciul Județean de Medicină 
Legală Tulcea (dr. Vasile Dașanu). 

In ziua 17 iulie 2019, șantierul arheolo- 
gic de la Periprava a fost vizitat de către d- 
nul Radu Răzvan Horaţiu, adjunct al procu- 
rorului general al României, și de d-nul 
general maior magistrat Gheorghe Cos- 
neanu, șefului Secţiei Parchetelor Militare 
din cadrul Parchetului General. Pentru 
câteva zile, pe șantier s-au aflat și domnii 
Octav Bjoza, președintele Asociaţiei Foș- 
tilor Deținuți Politici din România (AFDPR), 


și Radu Preda, președintele executiv al 
IICCMER. 

Cercetările au fost efectuate de către 
un colectiv de arheologi de la IICCMER și 
de la instituţiile muzeale colaboratoare, 
alcătuit din Gheorghe Petrov (coordona- 
tor), Marius Oprea, Paul Scrobotă, Gabriel 
Rustoiu și Horaţiu Groza. Acţiunea s-a 
desfășurat în colaborare cu Televiziunea 
Română, fiind sprijinită pe plan logistic de 
Primăria comunei C.A. Rosetti și de 
Rezervaţia Biosferei Delta Dunării. 


IICCMER face și pe această cale un 
nou apel către rudele și urmașii victimelor 
care au decedat în lagărul de la Periprava 
precum și către toți cei care au cunoștință 
despre astfel de persoane, pentru a con- 
tacta pe orice cale institutul sau direct pe 
responsabilul cercetărilor arheologice, d- 
nul Gheorghe Petrov (tel. 0721400396), în 
vederea îndrumării acestora către autorită- 
tile care au în sarcină identificarea osemin- 
telor recuperate. 


Fig. 1-3: Aspecte din timpul lucrărilor de cercetare arheo- 
logică de la Periprava (Campania VI/2019). 
httos://www.iiccr.ro 

Mina Petrila a murit, 
trăiască Mina Sirbu 


Anul acesta pe 26 iunie s-au împlinit 
100 de ani de la nașterea scriitorului lon D. 
Sirbu. 4 

Societatea Culturală CONDIȚIA ROMANA 
(https://www.facebook.com/colo- 
nialiterarapetrila/), care are în grijă Casa 
Memorială din Petrila, a înțeles să cin- 
stească memoria „Celui mai iubit dintre 
petrileni” sărbătorind timp de trei zile, con- 
form zicerii Sîrbului: La noi minunile tin trei 
zile, în schimb sărbătorile prostiei durează 
un secol! 

Societatea noastră este consecventă 
principiului de a extrage, acum că s-a pus 
cruce mineritului în orașul nostru, tot aurul 
din opera domniei sale și de a-l prepara, cu 
ajutorul unor artiști de renume pentru o 
piață unde, încă, cererea e mult sub ofertă. 
Cum s-ar spune: Mina Petrila a murit, tră- 
iască Mina Sîrbu, dar și preparaţia! 

Și-au adus contribuția pentru consoli- 
darea Exploatării Culturale Petrila urmă- 
torii artiști plastici: Maxim Dumitra, Vasile 
Mureșan Murivale, Darius Hulea, Ovidiu 
Hrin, Tudor Asciu, Suzana Fântânariu, Ma- 
rian Avramescu, Paul Mureșan, Mihaela 
Șchiopu, Delia Vilhelm, Octav Mardale, 
Laura Dobre, Cătălin Zaharia și ultimul, cu 
voia dumneavoastră, lon Barbu. O altă 
contribuție, dar de altă natură, a fost 

„lon D. Sîrbu” 


prestatia actorilor de la Teatrul Dramatic 
„lon D. Sîrbu” din Petroșani care au onorat 
evenimentul cu spectacolul „Ce mai taci, 


Vali Răcilă și Ada Milea 


Fotografii de Camelia Toma 


Darius Hulea și lucrarea sa „I.D. Sîrbu“ 


Gary?”, un experiment inedit de teatru 
non-verbal. lar petrilenii Sirbului nu vor uita 
artiștii care au venit să cânte și să ne 
încânte: Ada Milea, Vali Răcilă, Nucu Pan- 
drea, Zoltan Octavian Butuc. Grădina Ca- 
sei Memoriale a primit mai multă lumină 
întru literatura lui lon D. Sirbu datorită 
prezenţei lui Toma Velici, Mihai Barbu și 
Alexandru Farcaș. 

Acum, că am intrat în al doilea secol, 
care ori va fi prost, ori nu va fi deloc, 
comemorând tot în aceste zile 30 de ani de 
la trecerea lui Sîrbu „într-o altă colectivă 
Mai bună”, profităm de ocazia ivită pentru 
a vedea câte dintre „sarcinile trasate” de 
înaintașul nostru pot a fi bifate? 

— Să nu mai mintim; 

— Să nu ne mai lăudăm; 

— Să începem printr-un cincinal al tăce- 
rii, căinței și rușinării; 


— Să ne povestim viața așa cum a fost, 
aşa cum nu ar fi trebuit să fie; 

— Să ne fie milă de paznicii și turnătorii 
noștri; 

— Să cerem iertare pământului, cerului, 
vietăţilor toate pentru crima ce am făcut-o 
împotriva firii și a Creaţiunii; 

— Să ne declarăm lauda injurie penală, 
iar lingușirea celor puternici ca un act de 
infamie și sacrilegiu; 

— Să interzicem pe o sută de ani cuvin- 
tele „erou”, „revoluționar”, „fiu al poporului” 
etc.; 

- Să învăţăm dascălii să învețe, să ne 
reconstruim copilăria și tinerețea, ca vârste 
ale visului și gândului liber; 

— Să așteptăm Biserica lui Hristos, până 
atunci fiecare să se roage singur Dumne- 
zeului pe care l-a găsit și pe care îl merită. 

Acum sau în vecii vecilor... 

Amin! 

Investigaţii arheologice 


în satul Poiu, 


comuna Bistra, jud. Alba 


București, 20 august 2019. Institutul de Investigare a Crimelor Comunismului și 
Memoria Exilului Românesc (IICCMER) a organizat și desfășurat în zilele de 9 și 10 
august 2019 o campanie de investigaţii arheologice în satul Poiu, com. Bistra, judetul 
Alba. Cercetarea de teren a urmărit verificarea unor informaţii după care, în zona unei 
gospodării din sat, ar fi fost îngropat capul partizanului anticomunist Traian lhuț, ucis de 


Securitate la 5 august 1952. 


Traian lhuţ s-a născut la 18 noiembrie 
1917 în satul Aronești din comuna Bistra, 
jud. Alba. A fost căsătorit cu Maria Goia din 
satul Poiu, având împreună trei copii, doi 
băieți și o fată, dintre care astăzi mai 
trăiește un băiat, loan lhuţ, născut în anul 
1948. Traian lhuț avea o stare materială 
bună, fiind catalogat de autoritățile comu- 
niste drept chiabur. A fost membru al Par- 
tidului Naţional-Țărănesc (Maniu). Intrat în 
conflict cu autoritățile statului, pentru a 
evita arestarea, în vara anului 1948 şi-a 
părăsit gospodăria, devenind fugar alături 
de alte persoane aflate în aceeași situaţie. 
A stat ascuns prin munţii din zona Bistrei, 
fiind ajutat și alimentat de familie, rude și 
prieteni. La începutul anului 1949 s-a 
înregimentat în organizaţiei anticomunistă 
Frontul Apărării Naţionale, condusă de 
maiorul deblocat Nicolae Dabija, care și-a 
stabilit o bază permanentă în zona Groși, 
un loc situat la circa 10 km spre nord-est 
față de Bistra. In timpul atacului Securităţii 
din 4 martie 1949 asupra bazei partizanilor 

era plecat după alimente, reușind astfel să 
evite atunci posibila sa capturare sau chiar 
moarte. După destructurarea grupului 
Dabija a continuat să supraviețuiască 
stând ascuns prin munţi împreună cu un alt 


partizan, Nicolae Selagea din Dealu Cap- 
sei, un sat arondat orașului Câmpeni, fiind 
permanent urmăriți și hăituiţi de echipe 
mixte formate din cadre de securitate și 
miliție. Nicolae Selagea a fost surprins și 
împușcat mortal în 2 septembrie 1950, 
chiar în satul natal. Rămas singur, Ihut a 
continuat să reziste cu greu până în ziua 
de 5 august 1952, când, prin trădarea unui 
cioban, a fost atras de Securitate într-o 
ambuscadă organizată la o stână din zona 
Muntele Mare unde a fost ucis prin 
împușcare. Desfășurarea acestei acțiuni 
este consemnată în mod detaliat într-un 
raport întocmit de Securitatea Raionului 
Turda, adresat Direcţiei Regionale a Secu- 
rității Statului Cluj. Cadavrul a fost îngropat 
superficial de către ciobanii de la stână 
într-o margine de părău. Soţia sa nu a vrut 
să creadă la început că soțul ei a fost 
omorât, susținând pentru o vreme că aces- 
ta s-ar afla în continuare ascuns undeva în 
munte. Pentru a o convinge, un apropiat al 
casei, Gheorghe Donea, prieten bun cu 
lhuţ, s-a dus în toamna anului 1953 la locul 
unde aflase că era înmormântat Traian 
lhuţ, i-a dislocat craniul și l-a adus soției, 
aceasta recunoscându-l după resturile de 


păr încă păstrate și o lucrare dentară din 
aur. După ce a fost convinsă în acest mod 
că soțul ei este într-adevăr mort, au 
îngropat împreună capul în preajma casei 
părintești a lui Maria din satul Poiu, 
păstrând această taină pentru mulți ani. 
Cei doi au rămas să conviețuiască împre- 
ună, însă nu au putut să se căsătorească 
legal deoarece moartea lui Traian lhuț a 
fost declarată oficial abia în anul 1969, 
printr-o sentință civilă pronunțată de 
Judecătoria orașului Câmpeni. Nici după 
acest moment relația acestora nu a fost 
legalizată, însă au avut împreună trei copii. 
Din motive obiective, destinele celor doi 
s-au despărțit la un moment dat, fiecare 
viețuind separat până la sfârșitul vietii. 
Gheorghe Donea a decedat în anul 2001, 
iar Maria Ihut a trăit până în 2007. 

In urma unei cereri adresate institutului 
în august 2009 de către Maricica Dobra din 
Bistra, una din fiicele lui Maria lhuţ și 
Gheorghe Donea, acest caz ne-a fost adus 
la cunoștință în mod oficial. Solicitarea se 
baza pe mărturiile directe ale părinţilor săi 
de care aveau cunoștință doar câţiva 
membri ai familiei. Ca urmare, în august 
2010, s-a organizat o primă campanie de 

căutare a rămășițelor capului partizanului 
Traian lhuţ, verificându-se prin săpătură 
arheologică o suprafață de teren ce acope- 
rea parțial un loc mai larg în care ar fi fost 
îngropat capul, acţiune care s-a încheiat 
atunci fără un rezultat pozitiv. După tre- 
cerea a nouă ani, cu acordul familiei, insti- 
tutul a organizat o a doua intervenție arhe- 
ologică, verificându-se acum în mod ex- 
haustiv întreaga suprafață de teren ce ne-a 
fost indicată ca loc de reînhumare a capu- 
lui. Din păcate, cu toate eforturile depuse, 
nici de această dată nu s-a găsit nimic. 
După aprecierile făcute de unii urmași, 
există posibilitatea reală ca rămășițele 
capului să fi fost dezgropate în secret la un 
moment dat de către Gheorghe Donea, 
care le-a putut ascunde în altă parte, fără 
ca acest lucru să fie cunoscut de Maria 
lhuț. Acest fapt s-a putut întâmpla în 
perioada în care între cei doi au intervenit 
neînțelegeri și certuri frecvente care, în 
cele din urmă, au condus la despărțirea lor. 
Pe acest fond, Maria Ihut l-a amenințat în 
mai multe rânduri pe concubin că o să-l 
reclame la Miliție pentru faptul că i-a adus 

motiv serios care a putut să-l determine pe 
Donea să facă în așa fel încât să dispară 
principala probă care l-ar fi putut incrimina 
în cazul unei eventuale verificari din partea 
autorităților. 

In cursul investigațiilor desfășurate 
de-a lungul timpului în acest caz, au fost 
obținute o serie de informaţii care ar putea 
conduce la descoperirea locului unde a 
rămas îngropat restul trupului lui Traian 
lhuţ, acesta fiind ultimul partizan din orga- 
nizația anticomunistă a maiorului Dabija 
care a fost anihilat de Securitate. 

Cercetările au fost efectuate de echipa 
arheologilor de la IICCMER, alcătuită din 
Gheorghe Petrov (coordonator), Paul 
Scrobotă, Gabriel Rustoiu și Marius Oprea. 
Acţiunea a fost sprijinită de Primăria 
comunei Bistra (primar Traian Gligor) și de 
preotul llie George Grecu de la Parohia 
Ortodoxă din localitate. 


Ilustraţie foto: Fig. 1 — Traian Ihuț în timpul stagiului militar 
făcut la Jandarmerie (Arhiva CNSAS); Fig. 2 — Cadavrul lui 
Ihuț Traian fotografiat de Securitate a doua zi după ce a 
fost ucis (Arhiva CNSAS); Fig. 3-4 — Aspecte din timpul 
acțiunii de căutare (Campania II /2019). 


Mesaj 


din partea Fundaţiei Culturale „Memoria” și a Revistei „Memoria” 
pentru participanţii la al XXVI-lea Congres al Asociaţiei Foștilor 
Deținuți Politici din România, Mamaia, 16-18 septembrie 2019 


Domnule Președinte Octav Bjoza 
Doamnelor și Domnilor 


În noul cadrul democratic creat după 
căderea regimului comunist în decembrie 
1989, au apărut numeroase publicații, prin- 
tre care s-a numărat și „Memoria — revista 
gândirii arestate”, al cărui prim număr a 
văzut lumina tiparului în noiembrie 1990. 

In cei aproape 29 de ani care au trecut 
de atunci au fost publicate 107 numere, la 
care unii dintre dumneavoastră aţi con- 
tribuit în mod direct cu articole, iar altii v-aţi 
dovedit cititori sau susţinători fideli. Și era 
normal să fie așa, pentru că Revista „Me- 
moria” a fost creată de unii dintre dumnea- 
voastră, cei care aţi cunoscut infernul în- 
chisorilor, lagărelor și coloniilor de muncă 
din anii comunismului, aţi fost deportați și 
ati fost nevoiţi să vă trăiţi o parte din viață 


sub supravegherea Securităţii, iar exis- 
tenta dumneavoastră și a familiilor a fost 
marcată de eticheta de „dușmani ai 
poporului”. Aceste persecuții și privațiuni 
au fost cu atât mai greu de îndurat cu cât 

singura „vină” a fost aceea că vă iubeati 
patria și doreaţi un viitor mai bun pentru 
ea, în libertate și democraţie. Această dor- 
ință, care v-a rămas vie și după căderea 
comunismului, a fost și ideea care a stat la 
baza Revistei „Memoria”: să transmită 
conștiința luptei pentru libertate de la gen- 
erațiile care au fost, către generaţiile care 
vor veni. 

Printre cei care, de-a lungul timpului, s-au 
ocupat de destinele Revistei „Memoria” 
s-au numărat foștii dumneavoastră colegi 
de suferință: dr. Banu Rădulescu (fonda- 
torul ei), lon Drescan, Gheorghe Dereven- 
cu, Micaela Ghițescu. După cum bine știi, 

nici unul dintre ei nu mai este printre noi, 
doamna Ghițescu părăsindu-ne în urmă cu 
patru luni. Plecarea ei a reprezentat — la fel 
cum s-a întâmplat și în 1998 la moartea dr. 
Banu Rădulescu — un moment de cumpă- 
nă în existența Fundaţiei Culturale „Memo- 
ria” și a Revistei „Memoria”. 

Astăzi, aici, la Congresul AFDPR, vă 
adresăm rugămintea de a rămâne în con- 
tinuare alături de Revista „Memoria”, așa 
cum aţi fost și până acum. De asemenea, 
folosim acest prilej pentru a vă adresa un 
îndemn: dacă până acum nu aţi pus pe 
hârtie amintirile despre anii petrecuți în 
închisori, despre suferințele pe care le-aţi 
avut de îndurat după eliberare, personal 
sau de alţi membri ai familiei, vă rugăm să 
o faceți. La fel de importante sunt și 
relatările/evocările despre cei care v-au 
fost colegi de suferință în anii de detenţie 
și care fie nu au mai supraviețuit închiso- 
rilor, fie au murit înainte de căderea regi- 
mului comunist. Aveţi o datorie fată de ei 
să transmiteti mai departe ceea ce ei nu au 
mai putut să facă. De asemenea, nici cei 

care v-au provocat aceste suferințe nu tre- 
buie uitaţi, numele lor și crimele la care 
s-au dedat în numele „poporului” trebuie 
să fie cunoscute de cât mai multă lume. 


Doamnelor și Domnilor 

Lupta Dumneavoastră pentru libertate, 
adevăr, dreptate și un viitor mai bun nu s-a 
încheiat. Toate aceste amintiri trebuie puse 
pe hârtie sau înregistrate. Rugaţi un nepot 
sau o nepoată să vă ajute într-un astfel de 
demers, sau scrieti-ne nouă și vă vom tri- 
mite tineri interesaţi să afle mai multe des- 
pre anii comunismului. Şi vă promitem că 
aceste amintiri își vor găsi locul, în anii 
următori, în paginile Revistei „Memoria”, la 
fel ca până acum. Pentru că avem o datorie 
comună: aceea de a împărtăși celor pre- 
zenti, dar și celor ce vor veni, valorile care 
v-au călăuzit pașii în viață: dragostea de 
patrie, de neam, de libertate și democraţie. 

Echipa Revistei „Memoria” vă urează 
succes la lucrările Congresului și vă 
aşteaptă să ne fiti alături în continuare, ca 
autori sau cititori. 


ăgăraș 


F. 


Foto: Monitorul de 


COMUNICAT DE PRESĂ 
A IV-a campanie 


de investigaţii arheologice 
la Târgu Ocna, jud. Bacău 


en COMUNIsag 
br € r? 


București, 26 septembrie 2019. Institutul de Investigare a Crimelor Comunismului și 
Memoria Exilului Românesc (IICCMER) în colaborare cu Secţia Parchetelor Militare din 
cadrul Parchetului de pe lângă Inalta Curte de Casaţie și Justiție a desfășurat în perioada 
16-20 septembrie 2019 o nouă campanie de investigaţii arheologice în orașul Târgu Ocna, 
jud. Bacău. Acţiunea a urmărit căutarea și descoperirea mormintelor deținuților politici 


morți în penitenciarul din localitate. 


Institutul de Investigare a Crimelor 
Comunismului și Memoria Exilului Româ- 
nesc, instituție publică aflată în subordinea 
Guvernului României, are drept scop inves- 
tigarea științifică și identificarea crimelor, 
abuzurilor și încălcările drepturilor omului 
pe întreaga durată a regimului comunist în 
România, precum și sesizarea organelor 
îndreptăţite să ia măsuri în acele cazuri în 
care sunt depistate situaţii de încălcare a 
legii. Unul dintre obiectivele importante ale 
investigaţiilor întreprinse de către instituţia 
noastră este acela de a identifica locurile 
unde sunt înhumate victime ale regimului 
comunist, acelea care, fie că au fost sau nu 
judecate, au fost omorâte prin mijloace vio- 
lente de către Securitate sau de alte struc- 
turi represive ale statului comunist, sau a 
celor care au suferit condamnări privative 
de libertate și au murit în timpul detenției 
executate în penitenciarele și lagărele de 
muncă din România comunistă. 

Conform unei evidențe bazate pe surse 
documentare, în perioada 1950-1964 la 


penitenciarul din Târgu Ocna au fost încar- 
cerate, pe diferite termene de timp, un 
număr de 843 de persoane condamnate 
pentru delicte politice, dintre care 73 au 
decedat în timpul detenției. Morţii au fost 
înhumați într-un cimitir parohial situat în 
apropierea penitenciarului, lângă biserica 
ortodoxă cu hramul Sfinţii Impărați Con- 
stantin și Elena aflată în Parohia Poieni. 
Inmormântările s-au făcut într-o zonă 
separată a cimitirului, folosită în trecut mai 
mult pentru nevoile funerare ale penitencia- 


MEMORIA 
ae pi ae] 


245 


rului. Trupurile defuncţilor au fost depuse, 
fără sicriu, în gropi individuale sau comune, 
nemarcate la suprafaţa solului. Intre anii 
1977 și 1997, timp în care imobilul peniten- 
ciarului a adăpostit un Sanatoriu pentru bol- 
navi psihici, mulți dintre pacienţii decedați 
aici au fost îngropaţi tot în această zonă a 
cimitirului. In ultimele decenii, terenul unde 
au fost îngropaţi deținuții a fost cedat trep- 
tat credincioșilor din parohie pentru locuri 
de veci. Ca urmare, gropile de înhumare au 
afectat, parțial sau integral, multe din mor- 
mintele deținuților și ale bolnavilor psihici. 
Evoluţia obiectivă a situației din teren a 
făcut ca în zona cimitirului unde s-au îngro- 
pat deţinuţii, suprafața de teren rămasă 
neocupată să se restrângă treptat. Această 
situație a determinat efectuarea în cursul 
anilor 2011, 2013 și 2018 a unor cercetări 
arheologice pentru verificarea acelor 
porțiuni de teren care urmau să fie ocupate 
de morminte, iar în 2018 s-a executat un 
prim sondaj și pe un teren viran aflat în 
vecinătatea cimitirului. In aceste trei cam- 

panii de săpături s-au executat șapte 
secțiuni arheologice, șase în incinta cimiti- 
rului și una în exterior, fiind identificate și 
cercetate un număr de 42 de morminte din- 
tre care 13 aparțineau unor foști deținuți. 
Pentru verificarea tuturor suprafețelor din 
cimitir rămase încă neocupate de mormin- 
te, s-a impus continuarea intervențiilor 
arheologice care să elibereze respectivele 
locuri de sarcina istorică care o poate 
conține. Astfel, în perioada 16-20 septem- 
brie 2019 s-a desfășurat o nouă campanie 
de săpături, care a constat în executarea 
altor două secțiuni arheologice în spaţiul 
împrejmuit al cimitirului, fiind verificată și 
cercetată o suprafață însumată de 11,34 
mp. Totodată, s-a verificat prezența unor 
posibile înmormântări de detinuti pe terenul 
viran situat în partea de sud-est a cimitiru- 
lui, aici fiind practicate trei secțiuni de con- 
trol, fiecare cu dimensiunile de 15 m x 1 m, 
în care nu au fost depistate gropi de mor- 
minte. In secțiunile practicate în cimitir au 
fost descoperite un număr de 17 morminte 


dintre care cinci aparțin unor detinuti poli- 
tici, repartizaţi în două gropi comune, una 
cu trei și una cu două victime. Număr total 
al mormintelor depistate în cursul celor 
patru campanii de cercetări arheologice 
este de 59, dintre care 18 sunt ale unor 
deținuți. Toate rămășițele pământești consi- 
derate ca aparţinând deţinuţilor politici au 
fost extrase și recuperate, fiind introduse în 
circuitul oficial al expertizelor medico-lega- 
le, al analizelor antropologice și a testelor 
de genetică umană. 

Acţiunea de la Târgu Ocna are o dimen- 
siune recuperatorie, memoria fiind, așa 
cum se știe, ultima formă de justiție ome- 
nească posibilă. Cazul detinutilor politici 
morți în penitenciarul de la Târgu Ocna 
face obiectul unui dosar de cercetare pe- 
nală, deschis la Secţia Parchetelor Militare 
ca urmare a unei sesizări oficiale înaintate 
de către IICCMER. Pe lângă răspunderea 
penală ce poate să revină unor persoane 
din fosta Securitate și din administraţia 
penitenciarului care se pot face vinovate de 


moartea acestor oameni, un scop important 
al acestui demers este de a se putea iden- 
tifica osemintele ce au fost și care vor mai 
fi recuperate în următoarele campanii de 
săpături arheologice. 

Cercetările au fost efectuate de o 
echipă de arheologi, alcătuită din specialiști 
angajați ai institutului și colaboratori de la 
unele muzee din țară. In teren s-a conlucrat 
cu procurorul militar de caz, cu specialiști 
criminaliști și legiști. Acțiunea s-a desfă- 
şurat cu acordul Arhiepiscopiei Romanului 
și Bacăului, iar în plan logistic a fost spriji- 
nită de Primăria orașului Târgu Ocna, Pa- 
rohia Ortodoxă din Târgu Ocna-Poieni și de 
unele persoane particulare din localitate. 


Ilustrații: Fig. 1: Biserica Sfinţii Împărați din Târgu Ocna cu 
zona cimitirului unde au fost înhumați deținuții politici; Fig. 
2-3: Rămășițele pământești ale celor cinci deţinuţi care au 
fost aruncaţi în cele două gropi comune descoperite 

Casa 
Elisabeta Rizea 


Elisabeta Rizea reprezintă simbolul 
rezistenței anticomuniste în România, un 
model pentru români, un model de demni- 
tate și rezistență la nedreptate. Este vitea- 
za din Nucșoara, o țărancă musceleană pli- 
nă de curaj, care a înfruntat Securitatea ani 
la rând, atât în satul ei cât și în detenție. 

Casa a fost ridicată în 1931 de către 
soții Rizea, camera din dreapta a fost locul 
în care au depus jurământul partizanii lui 
Toma Arnăuţoiu, în primăvara anului 1949. 
In aceeași cameră a înnoptat Principele 
Mihai în 1934, atunci când a vizitat satul 
Nucșoara și a cunoscut-o pentru prima dată 
pe Elisabeta Rizea, la șezătoarea satului. 

Elisabeta Rizea s-a stins din viața pe 6 
octombrie 2003 și de atunci casa în care a 
trăit o viață se degradează lent. Ea a ajuns 
în posesia strănepotului său, Bogdan Vâr- 
voreanu, care locuiește în București. In 
2017 acesta a luat hotărârea, ajutat de 

câțiva prieteni, să o restaureze și să facă 
din ea casă memorială de utilitate publică. 
Pentru început, în 2017 s-a înființat Aso- 
ciaţia Elisabeta Rizea, care are în patrimo- 
niul său casa. Apoi s-au realizat planurile 
de către arhitectul Matei Damian, proiectul 
extinzându-se considerabil. Parteneriatul 
încheiat între Asociaţie și Centrul de Studii 
în Istorie Contemporană, condus de 
istoricul Alin Mureșan, a dat proiectului 
anvergura de care avea nevoie. 

In anul 2016 s-a ridicat și Troita sotilor 
Rizea, dar și a eroilor musceleni, aflată la 
câțiva metri de casă. 

Pentru a putea intra în circuitul turistic, 
casa urmează să fie deservită funcţional 
de două edificii noi, un corp administrativ/ 
casă de oaspeți și o sală multifuncţională 
(conferințe, proiecţii, expoziții). Amenaja- 
rea peisageră a grădinii va fi altă compo- 
nentă importantă a complexului memorial. 
Se va amenaja un mic amfiteatru de vară, 
o zonă de șezătoare cu vatră tradiţională și 
se va construi un foișor de observație în 
punctul cel mai înalt al terenului. Intreg 

spațiul memorial este gândit pentru a pu- 
tea avea vizitatori români și străini, care să 
aibă nu doar posibilitatea de a vizita casa 
încărcată de istorie în care au locuit soții 
Rizea, ci și să se bucure de activități edu- 
cative, să asiste la prelegeri sau proiecţii 
de filme documentare, ori să beneficieze 
pur şi simplu de un weekend muscelean 
tradițional. 

In 2018 a început o campanie de strân- 
gere de fonduri, atât pe internet, cât și prin 
participarea, în mai 2018, a lui Bogdan 
Varvoreanu, la evenimentul „Sfera Donato- 
rilor din Transilvania / Transylvanian Do- 
norSphere”, organizat de Asociaţia Nişte 
Oameni. Oamenii de afaceri din Cluj au 
donat cu generozitate peste 22.000 de lei 
pentru demararea lucrărilor. In septembrie 
2019 s-a lansat site-ul http;//casaeli- 

sabetarizea.ro/ şi s-a organizat în cadrul 
Serii Regelui, la Palatul Elisabeta din 
București, un eveniment pentru prezenta- 
rea proiectului. 

Acesta urmează să fie realizat în patru 
etape: 

— consolidare/restaurare casa 
(suma necesară: 161.600 RON) 

— corp administrativ/primire oaspeți 
(suma necesară: 356.000 RON) 

— corp multifuncțional 
(suma necesară: 228.000 RON) 

- amfiteatru de vară și foișor 
(suma necesară: 40.060 RON) 


Cei ce doresc să ajute 

Casa Elisabeta Rizea sunt rugați 
să intre pe site și să facă o donație. 
Mulţumim! 

SIMPOZIONUL INTERNAȚIONAL 


„Experimentul Pitești 


Reeducarea prin tortură” - PERT'19 


În perioada 27-29 septembrie 2019 s-a 
desfășurat la Pitești ediţia a XIX-a a Sim- 
pozionului Internaţional „Experimentul 
Pitești — reeducarea prin tortură, PERT'19', 
ediție dedicată, ca și cea de anul trecut, 
Centenarului Marii Uniri, despre care s-au 
prezentat mai multe lucrări. 

Evenimentul cultural a fost organizat de 
Fundația Culturală Memoria — Filiala Argeș 
în colaborare cu Asociaţia Foștilor Deținuți 
Politici — Filiala Argeș, Primăria municipiu- 
lui Pitești, Muzeul Județean Argeș, 
Institutul de Istorie Socială de pe lângă 
Universitatea de Stat din Chișinău, 
Fundaţia Română pentru Democrație din 
București, Institutul și Biblioteca Română 
din Freiburg (Germania), Institutul pentru 
Studiul Arhivelor din Chișinău și Centrul de 
Cercetări Istorice și Culturale din Cernăuţi 
(Ucraina). 

Au fost invitaţi de onoare: prof. univ. dr. 
Emil Constantinescu, fost președinte al 
României între anii 1996 și 2000; ambasa- 
dorul extraordinar și plenipotențiar al 
Republicii Moldova la București, dr. Mihai 
Gribincea. 

La conferință au participat cadre didac- 
tice universitare, cercetători, scriitori, doc- 
toranzi, foști detinuti politic si deportati, 
profesori din învățământul preuniversitar, 

elevi de liceu. Au participat cu lucrări și/sau 
lansări de carte din: România, 52 de per- 
soane; Republica Moldova, 45 de persoa- 
ne; din Ucraina, regiunea Cernăuţi, 2 per- 
soane. La acestea s-au adăugat câteva 
personalități din Germania, Statele Unite 
ale Americii, Canada, Elveţia și Polonia. 
Festivitățile de deschidere au avut loc 
la Sala Filarmonicii din Pitești în 27 sep- 
tembrie, începând cu ora 10.00, iar pre- 
zentarea lucrărilor a avut loc în sălile Mu- 
zeului Judetean Argeș, în două secţiuni. 
După cuvântul de deschidere al prof. univ. 
dr. ing. llie Popa, președintele conferinței, 
au vorbit: domnul președinte Emil Con- 
stantinescu; Laurenţiu Marian Zidaru, vice- 
primarul Municipiului Pitești; părintele con- 
silier Robert Nicolae, delegat la Inalt Prea- 
sfințitului părinte Calinic, Arhiepiscop al 
Argeșului și Muscelului; dr. Sergiu Ri- 
zescu, vicepreședinte al AFDPR; domnul 
dr. lon Negrei, economist Valentina Sturza 
și profesor lon lovcev, șefii delegaților din 
Republica Moldova și Transnistria; domnul 
dr. Mihai Neagu Basarab, directorul 
Centrului Cultural Român și Bibliotecii 
Române din Freiburg (Germania); domnul 
Constantin Nedea, prof. univ. dr. la Uni- 
versitatea din Montreal, în numele comu- 
nității românești din Canada și alții. 


Domnul ambasador Mihai Gribincea nu a 
putut participa la festivitățile de deschidere 
deoarece în zilele conferinței a avut loc 
vizita în România a Primului Ministru al 
Republicii Moldova la București, doamna 
Maia Sandu. A urmat apoi lansarea a 4 
volume apărute în 2019 în Republica 
Moldova și România și s-au prezentat 
scurte programe muzical-artistice susti- 
nute de două grupuri artistice din România 
(Asociaţia Rovine din județul Argeș) și din 
Republica Moldova (satul Buteni, raionul 
Hâncești). La festivități a participat și a luat 
cuvântul domnul Toma Enache, regizorul 
filmului artistic „Intre chin și amin”, film de 
ficțiune care prezintă diabolicul fenomen al 
„reeducărilor prin tortură” declanșat de 
autoritățile comunisto-bolșevice ale vremii 
la închisoarea din Pitești, în decembrie 
1949. Și-a prezentat pe scurt filmul proas- 
păt finalizat și și-a exprimat speranta că 
impactul lui asupra societăţii românești va 
fi pe măsura inimaginabilelor atrocități dia- 
bolice aplicate în „reeducări” tinerilor 
studenți și elevi. 

In seara zilei de 27 septembrie, de la 
ora 19.00, a fost proiectat la Sala Filarmo- 
nicii primul episod al unui film serial docu- 
mentar format din 6 episoade despre „feno- 


menul reeducărilor” realizat de TVR, doam- 
na Lucia Hossu-Longin, în colaborare cu 
Fundaţia Culturală Memoria - Filiala Argeș. 

In cele două secţiuni s-au prezentat 78 
de lucrări, astfel: 50 lucrări cu autori din 
România; 20 lucrări cu autori din Repu- 
blica Moldova; câte 2 lucrări cu autori din 
Statele Unite ale Americii și din Ucraina; 
câte o lucrare cu autori din Germania, Ca- 
nada, Elveţia, Polonia. 

La masa rotundă intitulată „Pitești după 
Pitești” din seara zilei de 28 septembrie au 
avut loc dezbateri despre soarta celor 
trecuți prin închisorile, lagărele de muncă 
forțată și domiciliile obligatorii impuse de 
autoritățile comunisto-bolșevice, despre 
soarta familiilor lor, despre crunta foamete 
impusă de autoritățile bolșevice în spaţiul 
sovietic, despre măsurile care ar trebui 
luate de autorităţi pentru integrarea socio- 
economică și culturală a românilor de pe 
ambele maluri ale Prutului, din nordul 
Bucovinei și din sudul Basarabiei. A urmat 
lansarea a încă 17 volume apărute în 2019 
în Republica Moldova, România și Ucraina 
și s-a adoptat o rezoluție semnată de 97 
dintre participanţi (cei prezenţi la momen- 
tul adoptării). 

Într-una dintre sălile de expoziţii ale 
Muzeului Județean Argeș a fost prezentată 
o parte din expoziția tematică realizată de 
Fundaţia Culturală Memoria — Filiala Argeș. 

Conferința s-a încheiat cu excursia 
tematică și masa de prânz care au avut loc 
duminică, 29 septembrie, la Mănăstirea 
Căldărușani, județul Ilfov, unde au avut 
domiciliul forțat în timpul dictaturii comu- 
niste mai mulţi înalţi prelați greco-catolici 
printre care și |.P.S. Cardinalul luliu Hossu. 
Participanţii au vizitat biserica mănăstirii cu 
valoroasele sale vestigii. A urmat muzeul 
în care se află și paraclisul, apoi tezaurul 
mănăstirii, situat în sala tronului domnito- 
rului Matei Basarab. Tezaurul conține valo- 
roase obiecte de cult religios, unele dintre 
ele foarte vechi. Vizita s-a încheiat cu vizi- 
tarea pinacotecii mănăstirii în care se află 
picturi de mare valoare ale unor mari pic- 
tori români (Nicolae Grigorescu, Tatarăscu 

și alţii), unele unicat, stampe, portretele 
tuturor stareţilor mănăstirii și alte picturi. 
Pinacoteca are la bază colecţia de artă a 
Mitropolitului Ghenadie Petrescu. Este de 
amintit că aici în 1778 a fost înființată o 
şcoală de pictură care a funcționat timp de 
peste o sută de ani și al cărui elev a fost și 
marele pictor român Nicolae Grigorescu în 
1854-1855. Este de remarcat faptul că, 
prin vestita sa școală de copiști, Mănăsti- 
rea Căldărușani a contribuit substanțial în 
veacurile trecute la crearea limbii române 
literare. Pe tot parcursul vizitei, ghid foarte 
documentat și deosebit de amabil, ne-a 
fost starețul mănăstirii, arhimandritul 
Lavrentie Gâţă, căruia îi aducem și pe 
această cale, calde mulțumiri. 


Președinte conferință, 
Prof. univ. dr. ing. Ilie Popa 


Simpozionul Internaţional „Experimentul Pitești” - PERT'19, Pitești, 27-29.09.2019 


REZOLUȚIE 


Pitești, 28 Septembrie 2019 


Noi, participanții la Simpozionul Inter- 
național „Experimentul Pitești — reeduca- 
rea prin tortură”, ediţia a XIX-a, Pitești, 28 
— 30.09.2018, am adoptat următoarele: 

Cerem statului român susţinerea logis- 
tică a școlilor cu predare în limba română 
din raioanele din estul Republicii Moldova, 
nordul Bucovinei, sudul Basarabiei și 
orașul Tighina (Bender), conform regle- 
mentărilor internaţionale privind respecta- 
rea dreptului la educaţie în limba maternă 
(de exemplu un autobuz pentru elevii 
Liceului „Lucian Blaga” din Tiraspol); 

2. Intensificarea acţiunilor privind 
demascarea atrocităților comunismului, 
cercetarea și judecarea foștilor torționari în 
viață din fostele închisori și lagăre de 
muncă forțată din România și Republica 
Moldova; 

3. Includerea în grilele de programe ale 
instituţiilor media publice a emisiunilor 
educative și a filmelor documentare referi- 
toare la represiunea comunistă în teritoriile 
locuite de români, la ore de mare audiență; 

4. Introducerea studierii istoriei români- 
lor din perioada dictaturii comuniste, a stu- 
dierii literaturii detenţiei politice, precum și 
a „Experimentului Pitești” în curricula de 
învățământ de toate gradele, în conformi- 
tate cu legislația europeană; 

5. Simplificarea procedurilor legale 
pentru urgentarea redobândirii gratuite a 
cetățeniei române retrasă abuziv exilaților 


români de pretutindeni și reconfirmarea 
cetățeniei române pentru etnicii români din 
Republica Moldova, inclusiv din raioanele 
de est, orașul Tighina (Bender) și Ucraina; 

6. Sprijinirea de către statul român a 
înființării și dezvoltării de școli și biserici 
românești, a folosirii neîngrădite a limbii 
române și a difuzării culturii române în 
Republica Moldova și în zonele din afara 
granițelor României unde locuiesc grupuri 
compacte de etnici români; 

7. Interzicerea prin lege a organizațiilor 
și simbolurilor cu caracter dictatorial-comu- 
nist inclusiv a oricărei forme de dictatură; 

8. Respectarea strictă obligatorie a 
însemnelor naţionale ale României, pe 
întregul teritoriu al statului român cu 
înăsprirea sancţiunilor; 

9. Reducerea prin lege a pensiilor 
foștilor torționari ai deținuților politic antico- 
muniști la nivelul minim garantat. Acor- 
darea de compensații morale si materiale 
victimelor represiunii comuniste. 

10. Urgentarea realizării la București a 
unui muzeu memorial al victimelor comu- 
nismului; 

11. Acordarea unor drepturi conform 
Decretului - Lege nr. 118/1990 privind foștii 
detinuti politic și deportați, de către regimul 
totalitar comunist sovietic din fostele terito- 
rii românești, care au dobândit cetățenia 
română, după modelul existent în 
România. 


Rezoluţia a fost semnată de 97 participanţi 

Nanganrta Spiss Comintaa 


Margareta Spânu-Cemârtan, 
Lupii, ediția a III-a revăzută și adăugită, 
Chișinău, 2016. 


Niciun roman și niciun film artistic nu vor fi în stare să 
redea vreodată calvarul siberian, infernul bolșevic prin 
care a trecut poporul nostru și atâtea alte popoare subju- 
gate de satana roșie. 

Grigore Vieru, 
poet — academician 


Margareta Spânu-Cemârtan, 
Romanul vieții mele (Lupii 2), 
Chișinău, 2015. 


„Acest roman autobiografic l-am scris la insistența 
copiilor, nepoților și cititorilor mei, care mi-au citit prima 
mea carte Lupii. Și dacă în Lupii am înșirat viata mea din 
anii 1942-1959, apoi aici am descris-o pe cea din perioada 
de după întoarcerea mea din Siberia (1959-2015). 


Autoarea 


Margareta Spânu-Cemârtan, 

Copiii basarabeni în Siberia (povestiri), 

Chişinău: S.n. 2018. 

„D-na Margareta Spânu-Cemârtan, prin cartea sa 
Copiii basarabeni în Siberia, reamintește cititorului stările 
de conflict care le-au avut familiile intelectuale și cele 
gospodărești cu statul recent format, comunismul. 
Această carte descrie drama mai multor familii de 
basarabeni din nordul Moldovei, care au trăit intens cal- 
varul comunismului începând cu colectivizarea forțată, 
deportările — plagă în inima Țării mereu sângerândă.” 

Viorel Cojocaru 
Preot, prof. univ. Chișinău 

IOAN BOLOVAN 


„Orașul Câlan 
la Marea Unire” 


Manifestările și proiectele dedicate Centenarului Marii 
Uniri păreau să se fi încheiat la sfârșitul anului trecut odată 
ce și entuziasmul din săptămânile anterioare zilei de 1 
Decembrie 2018 începea să fie înlocuit la nivel institutio- 
nal dar şi colectiv cu o oarecare blazare. Domnul Daniel 
Lăcătuș se încăpățânează să demonstreze că mai există 
viață și dincolo de moarte, că în ciuda bogatei producţii 
istoriografice din ultimii ani (care a atins apogeul în cursul 
anului 2018) pe marginea Primului Război Mondial și a 
Unirii de la 1918, mai rămân suficiente pete albe pe harta 
cunoașterii tuturor detaliilor referitoare la cei patru ani de 
război și la evoluțiile istorice locale din Transilvania în 
preajma Unirii. 

Scriitor, jurnalist și istoric totodată, autorul ne propune 
prin această lucrare care îmbină analiza, interpretarea, 
sinteza și editarea de documente o imagine de ansamblu 
asupra realităților specifice orașului Călan și localităților 
învecinate: Batiz, Grid, Nădăștia de Jos, Ohaba Streiului, 
Sâncrai, Sântămăria de Piatră, Strei, Strei-Săcel, Strei- 


f : A. * Acest text este Prefaţa la 
sângeorgiu, Valea Sângiorgiului. Accentul documentar ca- cartea lui Daniel Lăcătuș, Orașul 


de pe restituirea actelor fundamentale ale deciziilor și  Călan la Marea Unire, Editura 
reprezentărilor respectivelor localități la mărețul act de la  StudIS, Iași, 2019 
Alba lulia de la 1 Decembrie 1918. O evaluare cu caracter „Ioan Bolovan (n. 11 august 


d litat > fi tată încă de I 1962, Pâncota, Arad) este un 
e generalitate care se impune a fi enunțată încă de la istoric român, profesor univer- 


început este aceea că autorul a alocat problematicii unirii sitar și prorector al Universităţii 
cel mai întins spaţiu. Și este firesc. De altfel, domnul Da- Babeș-Bolyai din Cluj-Napoca, 
niel Lăcătuș și-a fundamentat interpretările, alături de o dn sil ce A ati 
consistentă și relativ actualizată literatură istoriografică de ale pn diodă lie aa 
specialitate, și pe o amplă documentare în arhivele de la 

Alba lulia și Deva. Nu lipsesc din notele de 
subsol lucrări cu caracter memorialistic, 
cărţi și articole din primele decenii ale se- 
colului trecut, astfel încât autorului pare că 
nu i-a scăpat nimic din ceea ce era esenţial 
pentru buna informare asupra evoluţiilor 
locale. 

Așa cum ni se întâmplă din când în 
când în munca de cercetare, norocul de a 
descoperi manuscrise, scrieri, scrisori sau 
documente inedite cu mare valoare is- 
torică, i-a surâs și domnului Daniel Lă- 
cătuș, care s-a aflat sub zodia Fortunei și a 
intrat în posesia temporară a unui ma- 
nuscris ce relatează o poveste de viață, o 
interesantă experiență biografică din tim- 
pul Marelui Război. Este vorba de poemul 
manuscris al lui Moisă Ocolișan, cu origini 
familiale în zona aflată sub observatie, 
manuscris care se păstrează în arhiva 
urmașilor. Autorul manuscrisului, acest sol- 
dat din armata austro-ungară care a luptat 
timp de aproape trei ani și în Galiţia, 
relatează într-o manieră literară frustă 
ceea ce a trăit el în cumplitul război în care 
s-a aflat ca simplu participant. Primul 
Război Mondial a generat la nivelul con- 
științei și memoriei istorice colective o 
emulatie în redactarea de memorii, poeme, 
scrisori private etc. care prin valorificarea 
ulterioară s-a tradus în practică într-o 
imensă producție istoriografică în primul 
rând dar cu suficiente valențe literare, 
antropologice, filosofice, artistice în cuprin- 
sul multor creaţii. 

Demersul domnului Daniel Lăcătuș 
este meritoriu și din punctul de vedere al 
recuperării istoriei locale și regionale. 
Adeseori lucrările de sinteză suferă de 
lipsa de perspectivă de la nivelul unor 
unități administrativ-teritoriale mici, ceea 


ce conduce uneori la enunțarea unor 
aprecieri cu caracter de generalitate ce 
estompează diversitatea specificului local. 
De această dată, reconstituirea sintetică a 
principalelor evenimente istorice petrecute 
în epoca modernă la nivelul celor peste 10 
entități de habitat (începând cu efectele 
zonale ale Răscoalei lui Horea, Cloșca și 
Crișan, continuând cu Revoluţia de la 
1848-1849, cu dezvoltarea instituțiilor cul- 
turale și naționale din deceniile premergă- 
toare Unirii, pregătirea și înfăptuirea mă- 
rețului act de la 1 Decembrie 1918 de la 
Alba lulia dar și evoluţiile din primul dece- 
niu interbelic) demonstrează cum micro- 
zonele din Transilvania au cunoscut o în- 
cadrare firească în principalele tendințe 
manifeste la nivelul întregii provincii. 

In cuprinsul lucrării domnului Daniel 
Lăcătuș se regăsesc mii de nume din cele 
13 localităţi studiate, până mai ieri „iluștri 
anonimi”, cunoscuţi doar de familiile lor și 
eventual de o parte dintre consăteni. 
Acum, ei intră în istorie, iar cei care vor 
realiza în viitor monografiile sătești nu vor 
mai putea să facă abstracţie de acești eroi 
locali, participanți tăcuți de cele mai multe 
ori la marile evenimente din anii 1914- 
1918, care au schimbat nu numai soarta 
Transilvaniei, dar și a lumii. In concluzie, 
avem în față o lucrare onestă, documen- 
tată și necesară pentru cunoașterea isto- 
riei locale și naţionale, autorul ei bineme- 
ritând respectul și aprecierea contempo- 
ranilor. 

ECATERINA IONESCU 


Revolta din comuna Răstoaca 
județul Vrancea, din 12 ianuarie 1958 


Din volumul realizat de Daniel Popa Pe 
aici nu se trece. Revolte Țărănești din 
Vrancea (1957-1958) București, Fundaţia 
Academia Civică, 2016' am aflat de revolta 
țăranilor din Răstoaca, jud. Vrancea împo- 
triva colectivizării. 

In Răstoaca era din 1955 o întovărășire 
formată din șapte-opt familii de țărani, care 
nu avuseseră pământ. Se folosise pământ 
din lotul școlii 2 ha, al bisericii 3 ha și de la 
foștii chiaburi. Toţi aceștia trecuseră la 
gospodăria colectivă. 

Dar trebuia ca toţi ceilalţi tărani să intre 
în colectivă cu pământul lor. 

Prin iulie — august 1957 au sosit în co- 
mună echipe de activiști de partid care-i 
căutau pe tărani peste tot — ei deja se 
ascundeau — ca să semneze forțat cererile 
de intrare în colectivă. 

Țăranii voiau să trăiască liberi, să-și lucreze 
pământul, așa cum au apucat din tată în fiu. 

Activiștii și securiştii sosiți în comună, 
cu ghioage în mâini, îi prindeau prin poduri 
în case și-i „lămureau” și cu bătaie să sem- 
neze cererea, chiar în alb, deoarece o 
completau cei din echipe la Sfatul Popular, 
în vederea comasării pământurilor. 

De prin octombrie țăranii au început să se 
agite tot mai tare. Vorbeau că: „nu ne mai 
ducem la colectiv”, la fel cei de peste Putna. 

La 12 ianuarie 1958 s-au adunat la Podul 
Putna sute de oameni, voind cererile înapoi. 

L-au prins pe primar, loan Cotigă, și i-au 
cerut să le dea cererile, acesta le-a spus 
că nu le are la el. Țăranii au luat pe sus un 
activist de partid din București, nici el nu 
avea cheile. Cu securile țăranii sparg ușile, 
geamurile ajung la fișetul cu cereri, le-au 
luat și adus pe șosea, acoperite cu paie și 
gaz, le-au dat foc. Cererile erau din comu- 
na Milcov, Mândrești și Răstoaca. Au dat 
foc și la tablourile cu Ana Pauker și Gh. 
Gheorghiu-Dej și firma colectivei „Viata 
nouă”. Strigau bucuroși „Am scăpat de 
colectiv”. 

Noaptea au urmat arestări, ca și a doua 
zi până pe 14 ianuarie. Sunt arestaţi zeci și 
zeci de țărani. Se înconjurase comuna din 
50 în 50 m cu posturi de mitraliere, un tun 
era instalat în curtea lui Gheorghe Miu, pe 
ulite cutreierau mașini cu prelate, securiști 
cu puști-mitraliere. 

Pe 14 ianuarie se auzise că vine Ceau- 
şescu. | s-a amenajat o tribună în curtea 
școlii cu o masă în fată. Abia instalat Ceau- 
șescu, că femeile strigau să îi elibereze pe 
cei arestaţi, „dacă nu noi mergem mai de- 
parte”, la care Ceaușescu le-a zis: „N-aveti 
unde merge mai departe, eu sunt și de- 
parte și aproape” — relata în 1997, într-un 


interviu un fost țăran arestat, Ștefan N. 
Oprea.” Ceaușescu a bătut cu pumnul în 
masă — de a spart sticla mesei și le-a spus: 
„Arestăm în masă toată generaţia, dar co- 
lectiv tot facem“. Apoi a plecat. 

Arestaţii se aflau în Sfatul Popular de 
unde sunt ciomăgiti și urcati în dube și duși 
la Galaţi. 

La Galaţi li s-au luat curelele, șireturile, 
legaţi cu lanţuri i-au dus în celulele închi- 
sorii. Au urmat anchete dure. 

Procesul s-a ținut în 15 februarie 1958, 
iar prin Sentința nr. 19 a Tribunalului Militar 
Regiunea || Militară li s-au dat acuzaților 
pedepse de la 10, 15 la 20 ani muncă sil- 
nică pentru „acte de teroare”(!). 

De la Galaţi sunt duși la Gherla. La 
Gherla era comandantul închisorii vestitul 
torționar Goiciu — fost tinichigiu de profe- 


sie, i-a întâmpinat, fără dinti în gură și le-a 
strigat: „Lanturile astea e putin. Trebuia 
împușcați toți”. 

Sunt mutaţi mereu din închisori în lagă- 
re de muncă, înfometați, torturați, muncind 
până la epuizare, bătuți la Luciu - Giurgeni 
dacă nu făceau norma, bolnavi fără medi- 
camente sau asistență medicală Unii mor 
de hepatită, ciroză, tuberculoză și sunt 
aruncați în gropi comune. 

Soare D. Miu mărturisea că cel mai 
greu de suportat la Periprava, a fost foa- 
mea: „ne dădea numai zeamă de varză 
acră. Nu ne dădea nici linguri... D-al dra- 
cului ce-a fost! (...) Il beai ca cum bei 
apa. 

Sunt eliberaţi cu Decretul de grațiere 
din 1964. 

Au găsit la Răstoaca... gospodărie co- 
lectivă. 

La proces lon Gh. Marcu întrebase pe 
procuror după ce fusese condamnat la 20 
ani și confiscarea averii (avea doar un hec- 
tar și jumătate de pământ): „Da' după 20 di 
ani, dacă ies dân pușcărie, mi se dă pă- 
mântu' înapoi? D-acolea procuroru' a spus 
așa: Măi, băiete, ia ascultă! Voi nu faceţi 
glume d-ăstea! Noi am pornit cu pași re- 
pezi să colectivizăm ţara. (...) Vă duceţi 
acasă și tot la colectiv ajungeţi. Și când am 
venit tot la colectiv am lucrat!” 


Ţăranii arestaţi* după revolta din co- 
muna Răstoaca, jud. Vrancea, împotri- 
va colectivizării 


BEJLEAGĂ B. Gheorghe — născut la 12 
mai 1924. Țăran. Arestat la 18 ianuarie 
1958. Condamnat la 18 ani muncă silnică. 
Detenţia la Galaţi, Gherla, Salcia, Peripra- 
va, Giurgeni. Eliberat la 22 iunie 1964. 

BEJLEAGĂ GH. Vasile — născut la 26 
octombrie 1929. Țăran. Arestat la 18 ia- 
nuarie 1958. Condamnat la 15 ani muncă 
silnică. Detenţia la Galaţi, Gherla, Salcia, 
Giurgeni, Jilava, Ostrov. Eliberat la 14 
aprilie 1964. 

BORCEA D. Dumitru — născut la 7 sep- 
tembrie 1934. Ţăran. Arestat la 9 februarie 
1958. Condamnat la 20 de ani muncă sil- 
nică. Detenţia la Galaţi, Gherla, Salcia, 
Giurgeni. Eliberat la 14 aprilie 1964. 

CHIRIȚĂ G. lon (zis Greier) — născut la 
28 august 1919. Tăran. Arestat la 18 
ianuarie 1958. Condamnat la 20 de ani 
muncă silnică. Detenţia la Galaţi, Gherla, 
Salcia, Giurgeni, Periprava. Eliberat cu 
Decretul de grațiere la 13 aprilie 1964. 

CHIȚU M. Alexandru - născut la 22 
iunie 1928. Ţăran. Arestat la 8 februarie 
1958. Condamnat la 20 de ani muncă sil- 
nică. Detenţia la Galaţi și Gherla. Eliberat 
la 18 aprilie 1964, prin grațiere. 

CHIRIȚA G. Ioniţă — născut la 31 iulie 
1897. Ţăran. Arestat la 14 ianuarie 1958. 
Condamnat la 10 ani închisoare corecțio- 
nală pentru „uneltire contra ordinii sociale”. 
Detenţia la Galaţi, Jilava, Aiud. Eliberat la 
4 octombrie 1964. 

DRĂGOI |. lon - născut la 20 iunie 
1904. Tăran. Arestat la 18 ianuarie 1958. 
Condamnat la 20 de ani muncă silnică. 
Detenţia la Galaţi, Gherla, Aiud, Ostrov, 
Jilava. Eliberat la 12 aprilie 1958. 

DIMA T. Marin — născut la 25 martie 
1925. Ţăran. Arestat la 18 ianuarie 1958. 
Condamnat la 18 ani muncă silnică. 
Detenţia la Galaţi, Gherla, Salcia și 
Periprava. Eliberat prin grațiere la 13 
aprilie 1964. 

FLOAREA D. Vasile — născut la 24 
februarie 1930. Țăran. Arestat la 14 ia- 
nuarie 1958. Condamnat la 18 ani muncă 

silnică. Detenţia la Galaţi, Gherla, Salcia. 
Eliberat la 14 aprilie 1964. 

GĂLĂGIE D. Chiriță - născut la 25 
aprilie 1925. Țăran. Arestat la 10 februarie 
1958. Condamnat la 20 de ani muncă sil- 
nică. Detenţia la Galaţi, Gherla, Salcia, 
Giurgeni, Periprava. Eliberat la 14 aprilie 
1964. 

GĂLĂGIE D. lon — născut la 18 martie 
1924. Țăran. Arestat la 9 februarie 1958. 
Condamnat la 20 de ani muncă silnică. De- 
tentia la Galaţi, Gherla, Salcia, Giurgeni, 
Periprava. Eliberat la 14 aprilie 1964. 

LAZĂR V. Marin - născut la 14 noiem- 
brie 1930. Țăran. Arestat la 8 februarie 
1958. Condamnat la 20 de ani muncă sil- 
nică. Detenţia la Galaţi, Gherla, Salcia, 
Periprava, Giurgeni. Eliberat la 14 aprilie 
1964, prin grațiere. 

LAZAR V. Nicolae - născut la 3 aprilie 
1926. Țăran. Arestat la 8 februarie 1958. 
Condamnat la 20 de ani muncă silnică. 
Detenţia la Galaţi, Gherla, Salcia. Eliberat 
prin grațiere la 14 aprilie 1964. 

MARCU GH. lon — născut la 16 aprilie 
1929. Țăran. Arestat la 18 ianuarie 1958. 
Condamnat la 20 ani muncă silnică. 
Detenţia la Galaţi, Salcia, Periprava. De la 
apă s-a îmbolnăvit de hepatită. A suferit 2 
ani. Eliberat la 13 aprilie 1964. 

MARIAN T. Gheorghe — născut la 10 fe- 
bruarie 1923, în Răstoaca. Țăran. Arestat 
la 18 ianuarie 1958. Condamnat la 20 ani 
muncă silnică. Detenţia la Galaţi, Salcia, 
Giurgeni. Eliberat la 13 aprilie 1964. 

MAXIM C. Constantin (și fiul Vasile 
Maxim) - născut la 19 februarie 1895. 
Țăran. Arestat la 18 ianuarie 1958. Con- 
damnat la 18 ani muncă silnică. Detenţia la 
Galaţi și Aiud. Eliberat la 28 aprilie 1964. 

MIU Gh. Constantin — născut la 8 
august 1921, în Răstoaca. Țăran. Arestat 


la 8 februarie 1958. Condamnat la 15 ani 
muncă silnică. Detenţia la Galaţi, Gherla, 
Periprava. Eliberat la 16 aprilie 1964. 

MIU S Corneliu - născut la 12 aprilie 
1925, în Răstoaca. Țăran. Avea 4 copii. 
Arestat la 14 ianuarie 1958. Condamnat la 
15 ani muncă silnică. Detenţia la Galaţi, 
Gherla, Periprava. Eliberat la 16 aprilie 1964. 

MIU D. Gheorghe - născut la 12 august 
1928. Țăran. Arestat la 14 ianuarie 1958. 
Condamnat la 20 ani muncă silnică. De- 
tentia la Galaţi, Gherla, Salcia, Periprava, 
Văcărești. Eliberat la 13 iulie 1964. 

MIU D. Gheorghe (zis Tilie) — născut la 
4 martie 1927. Țăran. Zidar cu 7 clase pri- 
mare, căsătorit cu 2 copii. Condamnat la 
20 de ani muncă silnică. Detenţia la Galaţi, 
Gherla, Salcia, Periprava, Văcărești. 
Eliberat la 16 aprilie 1958. 

MIU D. Vasile (zis Grecu) — născut la 
13 aprilie 1925. Ţăran. Arestat la 14 ia- 
nuarie 1958. Condamnat la 20 de ani mun- 
că silnică. Detenţia la Galaţi, Gherla, 
Salcia, Giurgeni, Ostrov, Periprava. Elibe- 
rat la 14 aprilie 1964. 

MIU D. Soare (frate cu Vasile și 
Gheorghe) — născut la 3 noiembrie 1922. 
țăran. Făcuse frontul de Răsărit până la 
Odessa, apoi pe frontul de Vest, Ungaria, 
Cehoslovacia. Rănit cu 21 de schije. Era 
invalid de război. Arestat la 14 ianuarie 
1958. Condamnat la 10 ani muncă silnică. 
Detenţia la Galaţi, Gherla, Periprava (la 
tăiat stuf), Salcia, Focșani. Eliberat la 2 
martie 1960. 

NANU C. loan — născut la 16 februarie 
1912. Ţăran. Arestat la 7 februarie 1958. 
Condamnat la 18 ani muncă silnică. 
Detenţia la Galaţi, Gherla, Salcia, Peripra- 
va, Giurgeni, Jilava. Eliberat la 15 aprilie 
1964, prin grațiere. 


NIȚU I. lon. — născut la 2 iulie 1898. 
Țăran. Arestat la 13 ianuarie 1958. 
Condamnat la 20 de ani muncă silnică. 
Detenţia la Galaţi și Aiud. Eliberat prin 
grațiere la 18 aprilie 1964. 

ONICIOIU Marin — născut la 15 august 
1933. Țăran. Arestat la 18 ianuarie 1958. 
Condamnat la 18 ani muncă silnică. De- 
tentia la Galaţi, Gherla, Salcia, Giurgeni, 
Periprava. Eliberat la 14 aprilie 1964. 

ONICIOIU C. Ștefan (frate cu Marin) — 
născut la 10 noiembrie 1934. Ţăran. 
Arestat la 19 ianuarie 1958. Condamnat la 
18 ani muncă silnică. Detenţia la Galaţi, 
Gherla, Salcia. Eliberat la 14 aprilie 1964. 

OPREA N. Ștefan - născut la 24 
octombrie 1927. Ţăran cu 5 clase primare, 
căsătorit cu doi copii. Arestat la 14 ianuarie 
1958. Condamnat la 20 de ani muncă sil- 
nică. Detenţia la Galaţi, Gherla, Salcia, 
Giurgeni, Periprava, Jilava, Ostrov. 
Eliberat la 14 aprilie 1964. 

POPA V. lon — născut la 30 iunie 1925. 
Țăran. Arestat la 18 ianuarie 1958. Con- 
damnat la 20 ani muncă silnică. Detenţia la 
Galaţi, Gherla, Salcia, Periprava, Jilava. 
Graţiat la 18 aprilie 1964. 

TARBU F. Gavrilă — născut la 7 aprilie 
1932. Țăran. Arestat la 8 febr. 1958. 
Condamnat la 20 de ani muncă silnică. 
Detenţia la Galaţi, Gherla, Salcia, 
Giurgeni. Graţiat la 14 aprilie 1964. 


' Fundaţia Academia Civică, editor, studiu introductiv și 
aparat critic, Virginia lon, editorul colecţiei Romulus 
Rusan, 2016. 

? Ibidem, p. 343-344 

° Ibidem, p. 437 

* Ibidem, p. 407. 

“Aceste nume lipsesc din volumele lui Cicerone 
lonitoiu Victimele terorii comuniste — arestati, torturați, 
întemnițați, uciși. 

O Revista Memoria poate fi procurată în București, direct de la sediul 
redacţiei noastre, de la librăriile Humanitas, iar în țară de la librări- 
ile Humanitas, UBB - Cluj, librăria Corina — Arad, librăria Sabin 
Opreanu SRL - Băile Herculane. 

O Începând cu anul 2018, din cauza scumpirii taxelor postale, prețul 
abonamentului anual se va modifica după cum urmează: 

AD Un abonament în tară (4 numere consecutive): 70 lei (taxe 
poștale incluse). 

aÀ Un abonament în străinătate (4 numere consecutive): 50 euro 
(taxe poştale incluse. 

O Numerele vechi disponibile ale Revistei Memoria le puteți achi- 
ziționa la prețul de 5 lei / ex., respectiv 10 lei / nr. dublu pentru 
numerele 1-64/65. Începând cu numerele 66/67 prețul se află 
afișat pe coperta fiecărui exemplar. 

AP Pentru achiziții comandati prin telefon: 0741086569 (Oana Ichim) 
ori prin e-mail: revistamemoriaOgmail.com. 

O Numărul 93 al Revistei Memoria conţine sumarul numerelor 
1-91/92 inclusiv. În curând acest sumar — actualizat periodic — îl 
veti regăsi și online pe site-ul revistei noastre: 
www.revistamemoria.ro 


Nu se primesc articole scrise de mână, dactilografiate sau cele în format 
electronic fără diacritice. 
Responsabilitatea pentru continutul articolelor revine autorilor. 


Îi mulțumim pentru generozitate susținătorului nostru 
din străinătate, C.C., fără al cărui ajutor 
revista noastră nu ar supraviețui. 

O Antologia Liricii de detenţie anticomunistă 

din spațiul românesc, realizată de ILIE POPA 
O carte de 862 pagini, pe care o puteți găsi la 
sediul redacţiei noastre la prețul de 50 lei, prin 
comenzi la adresa: revistamemoriaOgmail.com, 
sau în librăriile Humanitas din București și din tară. 


Următoarele titluri pot fi achiziționate prin poștă cu plata ramburs: 


O Maria Stoica, Pecetea memoriei 1. Ziua când tata a devenit nemuritor, 
Ed. Fundaţiei Culturale Memoria, București, 2019, 160 p., 10 lei 

O Gheorghe Boldur-Lăţescu, „Știință, Credinţă, Politică”, Ed. Fundaţiei 
Culturale Memoria, București, 2018, 213 p., 20 lei 

O Anastasia Dumitru, Vocația mărturisirii. Lumina dintre gratii, vol. 1, 
Ed. Fundaţia Culturală Memoria, București, 2017, 388 p., 20 lei 

O Aurel Sergiu Marinescu, Aspecte românești reflectate în articole 
publicate în exil, Ed. Tiparg, Pitești, 2015, 478 p., 20 lei 

O Mihail Ciocanu, Represaliile politice pe cântarul justiției, Ed. Fundaţia 
Culturală Memoria, București, 2014, 456 p., 20 lei 

O Annie Samuelii, Gratiile despărțitoare, traducere Adina Arsenescu, 
ediţie îngrijită de Micaela Ghițescu, Ed. Fundaţia Culturală Memoria, 2001, 
280 p., 10 lei 

O Cicerone lonițoiu, Nicole Val&ry-Grossu. O lumină în bezna exilului, 
Ed. Fundaţia Culturală Memoria, 1997, 344 p., 10 lei 

O lon Șiugariu, Poeme, Ed. Fundaţia Culturală Memoria, 2013, 15 lei 

O Meşterul Manole, antologie literară alcătuită de Al. Husar, editie îngrijită de 
Gheorghe Derevencu, Ed. Fundaţia Culturală Memoria, 2004, 330 p., 10 lei 

O Sergiu Grossu, Ei triumfă înaintea lui Dumnezeu, Ed. Fundaţia Culturală 
Memoria, 2007, 240 p., 18 lei 

O Victor Alexandrescu, Monografia bisericii Sfânta Vineri - București, 
Ed. Fundaţia Culturală Memoria, 2006, 70 p., 5 lei 

